
Skiriu savo tėvams, Vyzui ir Didžiajam Džonui, 
su meile ir nuostaba 


Kalnėnai ir meksikiečiai atvyko tą pačią dieną. Trečiadienį, 
1952-ųjų rugsėjo pradžioje. „Cardinals“ penkiais taškais atsilikinėjo 
nuo „Dodgers“*, iki čempionato pabaigos likus trims savaitėms, ir 
sezonas atrodė beviltiškas. Tačiau medvilnė mano tėvui siekė sulig 
juosmens, man virš galvos, ir galėjai girdėti, kaip jis ir mano senelis 
per vakarienę kuždasi žodžius, kuriuos nedažnai tardavo. Galimas 
daiktas, būsiąs „geras derlius“. 

Jie buvo fermeriai, darbštūs žmonės, grimztantys į pesimizmą 
tiktai kalbėdami apie orus ir derlius. Tai per daug saulės, tai per 
daug lietaus, tai gresiantis žemumoms potvynis, tai kylančios sėklų 
ir trąšų kainos, tai netikrumas rinkose. Pačiomis puikiausiomis die- 
nomis motina man sakydavo: „Nesijaudink. Vyrai vis randa dėl ko 
rūpintis“. 

Kai leidomės ieškoti kalnėnų, Tėvukas, tai yra mano senelis, sie- 
lojosi dėl darbo jėgos kainų. Jiems buvo mokama už kiekvieną šimtą 
surinktos medvilnės svarų. Pasak jo, praeitais metais — po 1.50 dole- 
rio už šimtą. Jis jau girdėjęs gandus, kad vienas fermeris prie Leik Sičio 
siūląs po 1,60 dolerio. 

Važiuojant mudviem į miestuką, tai labai slėgė jo mintis. Vairuo- 
damas jis niekad nekalbėdavo — anot mano motinos, pačios ne itin 
kokios vairuotojos, nes bijojosi bet kokių motorizuotų ratų. Sunkve- 
žimaitis, 1939-ųjų fordas, buvo mūsų vienintelė transporto priemonė, 
neskaitant senuko „John Deer“ traktoriaus. Dėl to nekildavo didelių 
problemų, išskyrus kai vykdavome į bažnyčią, ir mano motina su 
senele, kuo gražiausiai pasipuošusios sekmadieniui, gaudavo patogiai 


* „Kardinolai" ir „Mitruoliai“ — dvi populiarios beisbolo profesionalų lygos komandos, 
viena — Sent Lujo, antra — Bruklino, 1958 m. persikėlusi į Los Andželą. Pirmieji pavadinti pagal 
rausvą paukštuką giesmininką, kuris yra kelių valstijų (Ilinojaus, Indianos, Vidžinijos, Ohajo, 
Šiaurės Karolinos, Vakarų Virdžinijos) simbolis. Čia ir toliau pateikiamos vertėjo pastabos. 

įsitaisyti priekyje, o mudu su tėvu, gaubiami dulkių, važiuodavome 
gale. Kaimiškuose Arkanzaso rajonuose šiuolaikiškų sedanų pasitai- 
kydavo retai. 

Tėvukas dardėjo trisdešimt septynias mylias* per valandą. Jis 
laikėsi nuomonės, kad kiekvienas automobilis turi sau tinkamiausią 
greitį, ir kažkokiu neaiškiai apibrėžtu metodu nustatė, kad jo sena- 
sis sunkvežimaitis neturėtų viršyti trisdešimt septynių. Motina sakė 
(man), jog tai juokinga. Ji taip pat sakė, kad sykį jisai su tėvu susigin- 
čijo dėl to, ar nereikėtų sunkvežimaičiu važinėti greičiau. Tačiau tėvas 
retai vairuodavo, ir jeigu man kartais pasitaikydavo važiuoti drauge, 
iš pagarbos Tėvukui jis neviršydavo trisdešimt septynių. Motina sakė 
įtarianti jį vieną važinėjant kur kas greičiau. 
“| Įsukome į 135-ąjį plentą ir savo įpratimu aš stebėjau, kaip Tė- 
vukas rūpestingai perjunginėja pavaras, — pamažu numina sankabą, 
švelniai stumteli pavarų perjungimo svirtelę prie vairo kolonėlės, — kol 
sunkvežimaitis pasiekė sau tinkamą greitį. Tuomet pasilenkiau pasi- 
tikrinti, ką rodo spidometras: trisdešimt septynios. Jis šyptelėjo man, 
lyg abu sutiktume, kad sunkvežimaičiui toks greitis ir priklauso. 

135-asis plentas tiesiai, lygiai driekėsi kaimiškuoju Arkanzaso 
Deltos** kraštovaizdžiu. Iš abiejų pusių, kiek aprėpė mano akys, bola- 
vo medvilnės laukai. Stojo derliaus nuėmimo metas, nuostabus man 
laikas, nes dviem mėnesiams paleisdavo iš mokyklos. Tačiau mano 
seneliui tai būdavo begalinių rūpesčių dienos. 


*X*x* 


Dešinėje, prie Džordanų sodybos, išvydome būrelį meksikiečių, 
dirbančių laukuose netoli kelio. Sulinkę per juosmenį, su karančiais 
už nugaros maišais medvilnei, jie mikliai naršė po stiebelius ranko- 
mis, plėšdami pūkuotas galvutes. Tėvukas krenkštelėjo. Jis nemėgo 
Džordanų, nes šie buvo metodistai ir „Cubs“*** aistruoliai. O dabar, 
kai jų laukuose jau plušėjo darbininkai, atsirado dar viena priežastis 
jų nemėgti. 


* Apie 55 km/val. 

** Šitaip vadinama rytinė Arkanzaso valstijos sritis, gausi upių ir pelkingų žemumų, der- 
lingų dirvų, kur išplėtota žemdirbystė, o ypač medvilninkystė. 

*** „Jaunikliai“ — Čikagos beisbolo profesionalų komanda. 

Atstumas nuo mūsų fermos iki miestuko buvo mažiau nei aštuo- 
nios mylios, bet trisdešimt septynių mylių per valandą greičiu kelionė 
užtruko dvidešimt minučių. Visados dvidešimt minučių, netgi kai 
eismas neintensyvus. Tėvukas nemėgdavo lenkti pirma savęs lėčiau 
važiuojančių automobilių. Žinoma, dažniausiai jis būdavo tas lėtasis. 
Netoli Blek Ouko prisivijome priekabą, iki viršaus prikrautą kalnais 
baltos kaip sniegas, ką tik surinktos medvilnės. Priekinę jos pusę 
dengė brezentas, ir Montgomerių dvyniai, mano bendraamžiai, žais- 
mingai siautė po visą tą medvilnę, kol galiausiai pamatė mus atvažiuo- 
jančius. Tuomet liovėsi išdykavę ir pamojavo rankomis. Aš irgi jiems 
pamojavau, tačiau senelis — ne. Vairuodamas jis niekad nemojuodavo 
ir niekam nelinksėdavo, nes, pasak mamos, bijodavo atitraukti ran- 
kas nuo vairo. Ji sakė, kad žmonės seneliui už nugaros kalba esant jį 
šiurkštų ir pasipūtusį. Bet aš asmeniškai nemanau, kad jis labai ėmė 
šias apkalbas į galvą. 

Mes slinkome paskui Montgomerių priekabą, iki ta prie džino* 
pasuko iš kelio. Priekabą tempė senas jų „Massey Harris“ traktorius, 
vairuojamas Frenko, vyriausiojo Montgomerių bernioko, kurį penk- 
toje klasėje išmetė iš mokyklos, ir bažnyčioje visi manė, kad ateityje jo 
laukia rimti nemalonumai. 

Iki išnerdavai iš Blek Ouko, 135-asis plentas trumpam tapdavo 
Pagrindine gatve. Pravažiavome baptistų bažnyčią, vieną iš nedauge- 
lio sykių, kai nesustojome dėl kokių nors apeigų. Visos parduotuvės, 
krautuvėlės, įmonėlės, bažnyčia, netgi mokykla rikiavosi prie Pa- 
grindinės gatvės, ir šeštadieniais, kai kaimiečiai užplūsdavo miestuką 
kassavaitinių pirkinių, automobiliai slinkdavo buferis prie buferio. Bet 
šiandien buvo trečiadienis, ir įvažiavę į miestuką pastatėme sunkveži- 
mį prie Popo ir Perlos Vatsonų bakalėjos Pagrindinėje. 

Lūkuriavau ant šaligatvio, kol senelis kryptelėjo galva krautu- 
vėlės link. Tai buvo ženklas man įeiti vidun ir kreditan nusipirkti 
vieną „Iootsie Roll'**. Nors tekainavo vos centą, iš anksto nebuvo 
garantuota, kad kassyk atvažiavęs į miestuką jį gausiu. Kartkartėmis 
senelis nekryptelėdavo, bet aš vis tiek užeidavau į krautuvėlę ir ilgokai 
staipydavausi apie kasos aparatą, kol galiausiai Perla slapčia įbrukdavo 


* Medvilnės apdorojimo punktas, kur galvučių (sėkladėžių) pūkai išvalomi, t. y. atskiriami 
nuo sėklų, džiovinami ir karšiami. 
** Populiarūs, pigūs, kieti saldainiai, aplieti šokoladu. 

man saldainuką, visados griežtai perspėdama, kad nepasakyčiau sene- 
liui. Ji privengė jo. Elis Čandleris buvo neturtingas, tačiau nepaprastai 
išdidus. Verčiau mirtų badu, nei paimtų už dyką maisto, prie kurio jo 
sąraše priskirti ir saldainukai „Tootsie Roll". Jeigu sužinotų, kad pri- 
ėmiau nors saldainį, apkultų mane lazda, tad Perlai Vatson nebuvo 
sunku mane prisaikdinti laikyti paslaptį. 

Bet šįsyk senelis man kryptelėjo galva. Kai įėjau vidun, Perla 
kaip visada šluostė nuo prekystalio dulkes, ir aš stipriai ją apkabinau. 
Paskiau iš stiklainio šalia kasos aparato sugriebiau saldainuką. Praš- 
matniai suraičiau parašą po skolos kviteliu, ir Perla ištyrinėjo manąją 
kaligrafiją. 

— Vis geriau, Lukai, — tarė ji. 

— Kaip septynmečiui, neblogai, — atsakiau. Savo motinos dėka 
dvejus metus pratinausi pasirašinėti kursyvu. — Kur Popas? — pa- 
klausiau. Juodu buvo vieninteliai mano pažįstami suaugusieji, primyg- 
tinai reikalavę, kad vadinčiau abu vardais, bet tik tuomet, kai krau- 
tuvėlėje niekas kitas negirdėdavo. Jeigu užeidavo koks nors pirkėjas, 
juodu staiga tapdavo ponu ir ponia Vatsonais. Papasakojau apie tai tik 
savo motinai, ir ši pasakė man esanti tikra, jog joks kitas vaikas neturi 
tokios privilegijos. 

— Už sienos, krauna prekes, — paaiškino Perla. — Kur tavo se- 
nelis? 

Perlos gyvenimo pašaukimas buvo stebėti miestuko gyventojų 
judėjimą, tad kiekvienas klausimas paprastai būdavo atsakomas kitu. 

— Arbatinėje, teiraujasi meksikiečių. Galiu ten užeiti? — Buvau 
pasiryžęs priveikti ją savo klausimais. 

— Verčiau ne. Jūs samdote ir kalnėnus? 

— Jeigu tik mums pasiseks jų rasti. Elis sako, kad jie nebenusilei- 
džia į žemumas, kaip būdavo pratę. Jis taip pat mano, kad visi jie pus- 
pročiai. Kur Čempis? — Čempis buvo nusenęs krautuvėlės skalikas, 
kuris niekad nesitraukdavo nuo Popo. 

Kada tik pavadindavau savo senelį vardu, Perla nusišypsodavo. 
Rengėsi dar kažko mane paklausti, bet klanktelėjo durų skambutis, 
kai šios atsivėrė ir vėl užsivėrė. Vidun įžengė grynakraujis meksikietis, 
vienišas ir nedrąsus, kokie jie visi iš pradžių atrodydavo. Perla manda- 
giai linktelėjo naujajam klientui. 

Aš gi šūktelėjau: 

— Buenos dias, senior!* 

Meksikietis išsišiepė ir droviai atsakė: 

— Buenos dias, — ir tada pradingo krautuvėlės gilumoje. 

— Jie geri žmonės, — pakuždėjo Perla, lyg meksikietis suprastų 
angliškai ir galėtų įsižeisti dėl jos palankių žodžių. Aš suleidau dantis 
į saldainuką ir ėmiau kramsnoti, kitą puselę vėl suvyniojęs ir paslėpęs 
kišenėje. | 

— Elis sielojasi, kad jiems per daug mokama, — pasakiau. Krau- 
tuvėlėje atsiradus pirkėjui, Perla vėl subruzdo, šoko šluostyti dulkes ir 
tvarkytis apie vienintelį kasos aparatą. 

— Elis sielojasi dėl visko, — tarė ji. 

— Jis fermeris. 

— Ar tu irgi ketini būti fermeris? 

— Ne, ponia. Beisbolininkas. 

— Žaisi „Kardinoluose“? 

— Aišku. 

Kol aš laukiau meksikiečio, Perla negarsiai niūniavo. Žinojau dar 
kelis ispaniškus žodžius, kuriuos knietėjo išbandyti. 

Senos medinės lentynos lūžo nuo šviežių gastronomijos prekių. 
Man patiko krautuvėlė medvilnės rinkimo sezono metu, nes tuomet 
Popas ją užpildydavo nuo grindų iki lubų. Derlius plaukdavo, ir pini- 
gai eidavo iš rankų į rankas. 

Tėvukas pravėrė duris — tik tiek, kad įkištų vidun galvą. 

— Einam, — pavadino, paskiau pasisveikino: — Kaip gyvuoji, 
Perla? 

— Kaip gyvuoji, Eli? — savo ruožtu paklausė ji ir patapšnojusi 
galvą išsiuntė mane pas jį. 

— Kur meksikiečiai? — paklausiau Tėvuką, kai mudu jau buvo- 
me lauke. 

— Turėtų atvykti šiandien, vėliau popiet. 

Susėdome į sunkvežimį ir palikę miestuką patraukėme Džouns- 
boro link, kur senelis visada rasdavo kalnėnų. 


*XxX* 


Sustojome kelkraštyje netoli žvyruoto vieškelio sankryžos. Tėvu- 
ko nuomone, čia geriausia vieta apygardoje pagauti kalnėnus. Aš ne- 


"Laba diena, senjore (isp.). 

buvau toks tikras. Kelias savaites jis nesėkmingai bandė jų nusamdyti. 
Kepinami saulės, pusvalandį visiškoje tyloje sėdėjome ant užpakalinio 
borto, kol sustojo pirmas sunkvežimaitis. Švarus, su geromis padango- 
mis. Jeigu pasisektų surasti kalnėnų, šie gyventų pas mus ateinančius 
du mėnesius. Norėjome tvarkingų Žmonių, ir tai, kad šis sunkvežimai- 
tis kur kas dailesnis už Tėvuko, buvo geras ženklas. 

— Laba diena, — pasisveikino Tėvukas, kai anas išjungė variklį. 

— Kaip gyvuojate? — atsakė vairuotojas. 

— Iš kur jūs? — paklausė Tėvukas. 

— Iš šiauriau nuo Hardžio. 

Plentas buvo tuščias, tad senelis stovėjo ant asfalto, maloniu 
veidu apžiūrinėdamas sunkvežimaitį ir visa, kas jame buvo. Kabinoje 
sėdėjo vairuotojas ir jo Žmona, o tarp jų — maža mergytė. Trys pa- 
augliai berniokai snūduriavo gale. Visi atrodė sveiki ir gerai apsirengę. 
Mačiau, kad Tėvukas nori tų žmonių. 

— Jūs visi ieškote darbo? — paklausė jis. 

— Taip. Ieškome Loido Krenšou, kažkur vakariau Blek Ouko. 

Senelis parodė kryptį — ana ten ir ten, ir jie nuvažiavo. Stebėjo- 
me juos, kol dingo iš akių. 

Jis būtų galėjęs pasiūlyti jiems daugiau, nei žadėjo ponas Kren- 
šou. Kalnėnai garsėjo mokėjimu derėtis dėl darbo. Praeitais metais 
mūsų sodyboje, įpusėjus pirmajam medvilnės rinkimui, Fulbraitai iš 
Kalikou Roko vieną sekmadienio naktį dingo ir perėjo dirbti pas vie- 
ną fermerį už dešimties mylių. 

Tačiau Tėvukas buvo garbingas ir netroško pradėti kovą, kas pa- 
siūlys daugiau. 

Medvilnės lauko pakraštyje mudu svaidėme beisbolo kamuoliu- 
ką ir liaudavomės, vos tik pasirodydavo koks nors sunkvežimaitis. 

Mano pirštinė buvo firminė „Rawlings“ Ją per praeitas Kalėdas 
atnešė Kalėdų Senelis. Miegodavau su ja naktimis, kas savaitę tepda- 
vau aliejumi, ir nieko mano sielai nebuvo brangiau. 

Seneliui, kuris išmokė mane svaidyti, gaudyti ir smūgiuoti, pirš- 
tinės nereikėjo. Stambūs, įdiržę jo delnai užgesindavo mano metimus 
be menkiausio skausmo. 

Nors ir tykus, nemėgstantis girtis žmogus, Elis Čandleris pra- 
eityje buvo legendinis beisbolininkas. Septyniolikos metų jis pasirašė 
kontraktą su „Cardinals“ ir turėjo tapti profesionalu. Bet buvo pašauk- 
tas į Pirmąjį pasaulinį karą, o kai sugrįžo namo, netrukus pasimirė jo 
tėvas. Tėvukui neliko nieko kita kaip tik tapti fermeriu. 


12 JOHN GRISHAM 


Popas Vatsonas mėgdavo man pasakoti, koks didis Elis Čandle- 
ris buvęs — kaip toli gebėdavo atmušti kamuoliuką, kaip stipriai jį 
sviesdavo. „Veikiausiai pats didžiausias, kada nors kilęs iš Arkanza- 
so, — taip įvertino Popas. 

„Geresnis ir už Dizį Diną?" — klausdavau aš. 

„Nė iš tolo šiam neprilygo“, — atsidusdavo Popas. 

Kai perpasakodavau šias istorijas motinai, ji visados nusišypso- 
davo ir perspėdavo: „Tu atsargiau. Popas porina pasakas“. 

Tėvukas, kuris trynė tarp savo milžiniškų delnų beisbolo ka- 
muoliuką, sukluso pasigirdus kažkokios mašinos garsui. Nuo vakarų 
pusės artinosi sunkvežimaitis su priekaba. Iš pusės mylios galėjome 
pasakyti, kad tai kalnėnai. Mudu nuėjome prie kelkraščio ir laukėme, 
kol vairuotojas džerškindamas ir žvygindamas pavaromis sustabdė 
sunkvežimaitį. 

Aš suskaičiavau septynias galvas: penkias sunkvežimaityje, dvi 
priekaboje. 

— Kaip gyvuojate? — pamažu ištarė vairuotojas, akimis vertin- 
damas senelį, kol mudu savo ruožtu juos tyrinėjome. 

— Laba diena, — atsakė Tėvukas, žengdamas žingsnį arčiau, bet 
vis dar laikydamasis atokiai. 

Apatinę vairuotojo lūpą žymėjo tabako syvai. Tai buvo negera 
lemiantis ženklas. Mano motinai atrodė, kad daugelis kalnėnų nelabai 
laikosi higienos ir turi blogų įpročių. Mūsų namuose tabakas ir alko- 
holis užginti. Mat esame baptistai. 

— Mano pavardė Spruilas, — prisistatė vairuotojas. 

— Elis Čandleris. Malonu susipažinti. Ieškote darbo? 

— Taip. 

— Iš kur jūs? 

— Iš Jurika Springso. 

Sunkvežimaitis buvo bemaž toks pat senas kaip ir Tėvuko, nu- 
dilusiomis padangomis, įskilusiu priekiniu stiklu ir surūdijusiais 
sparnais, po storu dulkių sluoksniu atrodė lyg išblukusios mėlynos 
spalvos. Viršum kėbulo įrengtas stelažas, užgrioztas kartoninių dėžių 
ir džiutinių maišų su maisto atsargomis. Žemiau, ant kėbulo grindų 
prie pat kabinos, buvo įspraustas čiužinys. Ant jo stovėjo du stambūs 
vaikėzai, abu abejingai spoksojo į mane. Ant užpakalinio borto basas 
ir bemarškinis sėdėjo stambus jaunuolis masyviais pečiais ir storu it 


DAŽYTAS NAMAS 13 


rąstas sprandu. Jisai spjaudė tarp sunkvežimaičio ir priekabos tabako 
syvus ir tartum nematė Tėvuko bei manęs. Pamažu perkėlė koją, pas- 
kui vėl nusispjovė, nėsyk nepakeldamas akių nuo asfalto. 

— Ieškau lauko darbininkų, — pasakė Tėvukas. 

— Kiek mokate? — paklausė ponas Spruilas. 

— Vieną šešiasdešimt už šimtą, — atsakė Tėvukas. 

Ponas Spruilas susiraukė ir pažvelgė į moterį šalia savęs. Abu 
kažką pasimurmėjo. 

Šioje ritualo vietoje nėra kada galvoti. Mes turėjome nuspręsti, ar 
norime, kad tie žmonės gyventų pas mus. O šie — sutikti ar nesutikti 
su mūsų kaina. 

— Kas per medvilnė? — pasiteiravo Spruilas. 

— Stounvilio, — atsakė senelis. — Galvutės jau subrendusios. Bus 
lengva rinkti. — Ponas Spruilas galėjo apsižvalgyti aplinkui ir pama- 
tyti sprogte sprogstančias galvutes. Iki šiol saulė, dirva ir lietūs veikė 
išvien. Žinia, Tėvukas nerimavo dėl kažkokios baisios liūties pranašys- 
tės Fermerių kalendoriuje. 

— Praeitais metais mums mokėjo po vieną šešiasdešimt, — at- 
rėmė ponas Spruilas. 

Mane ne itin domino kalba apie pinigus, tad palei ašinę liniją 
nuslinkau apžiūrėti priekabos. Šios padangos buvo netgi dar plikesnės 
nei sunkvežimaičio. Viena nuo krovinio buvo pusiau subliūškusi. Ge- 
rai, kad jų kelionė jau beveik baigiasi. 

Viename priekabos kampe, padėjusi alkūnes ant šoninio borto 
lentos, rymojo labai daili mergina. Tamsūs plaukai tvirtai surišti prie 
sprando, didelės rudos akys. Jaunesnė nei mano motina, tačiau tikrai 
gerokai vyresnė už mane, ir aš nejučia išsproginau į ją akis. 

— Koks tavo vardas? — paklausė ji. 

— Lukas, — atsakiau, paspirdamas akmenėlį. Skruostai man be- 
matant užkaito. — O tavo? 

— Talė. Kiek tau metų? 

— Septyneri. O tau? 

— Septyniolika. 

— Kiek laiko važiavai šia priekaba? 

— Pusantros dienos. 

Ji buvo basa, purvina ir labai aptempta suknute — aptempta iki 
pat kelių. Kiek prisimenu, tai pirmas kartas, kai iš tiesų apžiūrinėjau 
merginą. Ji stebėjo mane supratinga šypsena. Greta jos ant dėžės 

nugara į mane sėdėjo berniūkštis. Šis pamažu apsisuko ir abejingai 
užkritę lipnūs juodi plaukai. Kairė jo ranka atrodė nevaldoma. 

— Čia Trotas, — pasakė mergina. — Jis ne visai sveikas. 

— Malonu susipažinti, Trotai, — pasakiau, bet jo akys žvelgė į 
šalį. Elgėsi taip, lyg nebūtų išgirdęs manęs. 

— Kiek jam metų? — paklausiau ją. 

— Dvylika. Jis luošas. 

Trotas staigiai pasisuko į kampą, nesveikoji jo ranka negyvai 
kadarojo. Pasak mano draugelio Diveino, kalnėnai tuokiasi su gentai- 
niais, todėl jų šeimose tiek daug apsigimimų. 

Tačiau Talė atrodė nepriekaištingai. Mąsliai žvelgė į medvilnių 
laukus, ir aš darsyk pasigrožėjau jos purvina suknele. 

Supratau, kad senelis ir ponas Spruilas susitarė, nes pastarasis 
užvedė savo sunkvežimaitį. Aš praėjau pro priekabą, pro sėdintį ant 
užpakalinio borto jaunuolį, kuris trumpam atsibudo, bet vis tebeste- 
beilijo į asfaltą, ir atsistojau greta Tėvuko. 

— Devynios mylios šiuo keliu, prie sudegusios daržinės pasukite 
kairėn, tada dar šešios mylios iki Sent Frensio upės. Mūsų ferma pir- 
moji už upės po kairei. 

— Slėnis? — paklausė ponas Spruilas, lyg būtų siunčiamas į 
pelkę. | 

— Iš dalies taip, tačiau žemė gera. 

Ponas Spruilas vėl dirstelėjo į žmoną, paskui pažvelgė į mus. 

— Kur mes įsikursime? 

— Pamatysite paunksnę galukiemyje, netoli silosinės. Ten geriau- 
sia vieta. 

Stebėjome juos nuvažiuojant — bildančiomis pavaromis, vingu- 
riuojančiomis padangomis, besikratančiais pakuotės narvais, dėžėmis 
ir puodais. 

— Tau jie nepatiko, ką? — paklausiau. 

— Jie geri žmonės. Tiktai kitokie. 

— Turbūt pasisekė, kad juos gavome, tiesa? 

— Taip, pasisekė. 

Daugiau lauko darbininkų reiškė, kad man mažiau teks rinkti 
medvilnės. Ateinantį mėnesį aš eisiu į laukus vos saulei patekėjus, per- 
simetęs per petį devynių pėdų ilgio maišą medvilnei, žvelgsiu minu- 
tėlę į begalines eiles medvilnių, kurių stiebai aukštesni už mane patį, o 

paskui nersiu į jas, pradingdamas visiems iš akių, ir tiek mane tematys. 
Rinksiu medvilnę, pastoviu ritmu plėšiu pūkuotas galvutes nuo stiebų, 
kimšiu į sunkų maišą, bijodamas pažvelgti eile priekin ir pamatyti, 
kokia ji begalinė, bijodamas sulėtinti spartą, kad kas nors nepastebėtų. 
Pirštai man kraujuos, sprandas degs, nugara gels. 

Taip, aš troškau daug padėjėjų laukuose. Daug kalnėnų, daug 
meksikiečių. 


Kai laukia medvilnė, mano senelis praranda kantrybę. Nors te- 
bevairavo sunkvežimaitį tinkamu greičiu, nerimavo, nes kituose lau- 
kuose palei kelią medvilnė jau buvo renkama, o pas mus — ne. Mūsų 
meksikiečiai jau dvi dienas vėlavo. Vėl sustojome prie Popo ir Perlos 
krautuvėlės, ir aš nusekiau paskui senelį į arbatinę, kur jis ėmė ginčytis 
su žmogumi, samdančiu fermos darbininkus. 

— Nurimk, Eli, — įtikinėjo tas žmogus. — Bet kurią akimirką jie 
čia pasirodys. 

Tačiau senelis nepajėgė nurimti. Mudu nužingsniavome iki Blek 
Ouko džino miestuko pakraštyje, — kelias netrumpas, — bet Tėvukas 
nemėgo be reikalo eikvoti benziną. Šįryt nuo šeštos iki vienuoliktos 
jisai surinko du šimtus svarų medvilnės, tačiau vis tiek žengė taip 
sparčiai, jog aš gavau risnoti, kad neatsilikčiau. 

Žvyruotas džino kiemas buvo grūste prigrūstas priekabų su med- 
vilne — kai kurių tuščių, kitų laukiančių eilės, kad atgabentasis derlius 
būtų išvalytas. Aš vėl pamosikavau Montgomerių dvyniams — šie jau 
tuščioje priekaboje suko iš kiemo, važiavo namo pasiimti dar vieno 
krovinio. 

Džinas gaudė nuo daugybės sunkių mašinų darbo. Jos buvo nepa- 
prastai triukšmingos ir pavojingos. Per kiekvieną medvilnės rinkimo 
sezoną bent vienas džino darbininkas tapdavo kokio nors sunkaus su- 
žalojimo auka. Aš bijojau tų mašinų, ir kai Tėvukas man liepė palaukti 
kieme, mielai sutikau. Jis nuėjo pro būrelį lūkuriuojančių savo prieka- 
bų lauko darbininkų, šiems tik linktelėdamas. Apie kažką galvojo. 

Susiradau saugią vietelę šalia pakrovimo platformos, kur gatavi 
pakai buvo išridenami ir kraunami į priekabas, važiuosiančias abiejų 

Karolinų link. Viename džino gale ką tik surinkta medvilnė ilgu dvy- 
likos colių skersmens vamzdžiu buvo susiurbiama iš priekabų, tada 
pradingdavo pastate, kur ją apdorodavo mašinos. Išnirdavo kitame 
gale dailiais keturkampiais maišiniu audiniu aptrauktais pakais, tvirtai 
perrištais colio pločio plieninėmis juostomis. Geras džinas paprastai 
išleisdavo tobulus pakus, kuriuos buvo galima krauti kaip plytas. 

Medvilnės pako kaina — šimtas septyniasdešimt penki doleriai, 
šiek tiek daugiau ar mažiau, nelygu padėtis rinkose. Geras derlius ga- 
lėdavo duoti po paką iš akro. Mes nuomojomės aštuoniasdešimt akrų. 
Dauguma fermerių vaikų gebėdavo tai suskaičiuoti. 

Iš teisybės suskaičiuoti buvo taip lengva, jog stebėdavaisi, kodėl 
kam nors turėtų norėtis tapti fermeriu. Mano motina pasistengė, kad 
aš suvokčiau skaičius. Mudu jau slapčia sutarėme, kad aš niekad, jo- 
kiomis aplinkybėmis, nepasiliksiu fermoje. Baigsiu visas dvylika kla- 
sių ir išvažiuosiu žaisti „Cardinals“ komandoje. 

Kovą Tėvukas ir mano tėvas pasiskolino iš džino savininko ke- 
turiolika tūkstančių dolerių. Paskola paimta būsimo derliaus sąskaita, 
tad pinigai išėjo sėklai, trąšoms, darbininkams bei kitoms išlaidoms. 
Kol kas mums sekėsi — orai buvo bemaž puikūs, ir derlius atrodė 
geras. Jeigu taip seksis ir jį renkant, o iš laukų bus gauta po paką iš 
akro, tuomet Čandlerių fermerystės operacija bus pavykusi. Toks buvo 
mūsų tikslas. 

Tačiau, kaip ir daugelis fermerių, Tėvukas ir mano tėvas turėjo 
praeito sezono skolų. Liko skolingi džino savininkui du tūkstančius 
dolerių už 1951-uosius, kuriais derlius buvo vidutinis. Taip pat jie 
buvo skolingi „John Deer“ agentui Džounsbore už atsargines dalis, 
„Lance Brothers“ — už kurą, kooperatyvui — už sėklą bei tiekimą, ir 
Popui su Perla — už bakalėjos produktus. 

Suprantama, aš neprivalėjau žinoti apie jų paskolas dėl derliaus ir 
kitas skolas. Bet vasarą mano tėvai vakarais ilgai sėdėdavo ant priebu- 
čio laiptukų, laukdami, kol oras atvės ir bus galima miegoti neprakai- 
tuojant, ir kalbėdavosi. Mano lova stovėjo netoli lango šalia priebučio. 
Jie manydavo, kad aš miegu, tačiau girdėdavau daugiau negu derėtų. 

Nors ir nebuvau visiškai tikras, labai įtariau, kad Tėvukui reikėjo 
pasiskolinti pinigų, norint užmokėti meksikiečiams ir kalnėnams. Ne- 
galėjau pasakyti, gavo jis pinigų ar ne. Buvo susiraukęs, kol žingsnia- 
vome iki džino, ir toks pat — kai iš ten išėjome. | 

Dešimtmečius kalnėnai migruodavo iš Ozarkų* rinkti medvilnės. 
Daugelis turėdavo savo namus bei žemės ir gan dažnai — gražesnes 
mašinas nei juos samdantys fermeriai derliui nuimti. Jie dirbo labai 
sunkiai, taupė pinigus ir atrodė tokie pat vargšai kaip ir mes. 

1950-aisiais migracija sulėtėjo. Pokario ekonominis bumas ga- 
liausiai atsirito ir iki Arkanzaso, bent iki kai kurių valstijos sričių, ir 
jaunesnieji kalnėnai nebe tiek stokojo pinigų kaip jų tėvai. Paprasčiau- 
siai jie likdavo namie. Rinkti medvilnę savanorių neatsirado. Ferme- 
riai susidūrė su darbo jėgos stygiumi, kuris tolydžio vis didėjo; tada 
kažkas atrado meksikiečius. 

Pirmasis pilnas šių sunkvežimis atvyko į Blek Ouką 1951-aisiais. 
Gavome šešis jų, įskaitant ir Chuaną, mano bičiulį, kuris pavaišino 
mane pirmąja tortilja**. Chuanas ir keturiasdešimt kitų keliavo tris 
dienas ilgoje priekaboje, ankštai susispaudę, menkai misdami, ne- 
turėdami pavėsio nuo saulės ar priedangos nuo lietaus. Kai pasiekė 
Pagrindinę gatvę, buvo išvargę ir sutrikę. Pasak Tėvuko, priekaba 
smirdėjo labiau nei sunkvežimis, kuriuo gabenami galvijai. Tai mačiu- 
sieji papasakojo kitiems, ir netrukus baptistų bei metodistų bažnyčių 
moterys atvirai priekaištavo dėl primityvių sąlygų, kuriomis meksi- 
kiečiai buvo vežami. 

Motina nestokojo žodžių, bent prieš mano tėvą. Kai derlius 
buvo suvežtas ir meksikiečiai išsiųsti atgalios, daug sykių girdėjau 
juodu ginčijantis. Ji norėjo, kad tėvas pasikalbėtų su kitais fermeriais 
ir pareikalautų iš Žmogaus, parūpinančio darbininkų, kad tie, kurie 
verbuoja meksikiečius ir siunčia juos pas mus, elgtųsi su jais geriau. Jai 
atrodė, kad mūsų, fermerių, priedermė — globoti darbininkus. Tėvas 
iš dalies jai pritarė, tačiau, regis, nerodė didelio entuziazmo vadovauti 
puolimui. O Tėvukui buvo nusispjaut. Taip pat ir meksikiečiams; šie 
tik troško dirbti. 

Galop, tuoj po ketvirtos, meksikiečiai atvyko. Sklido gandai, kad 
jie atvažiuos autobusu, ir aš tikrai taip tikėjausi. Nenorėjau, kad tėvai 


* Žemų kalnų grandinė Misurio valstijos pietuose, Arkanzaso šiaurėje ir Oklahomos 
šiaurryčiuose. 
** Plonas apvalus sklindis, kepamas iš Ša S i pa A 


duoną; populiarus JAV pietvakariuose. 

dar vieną žiemą jaustų įtampą dėl šio reikalo. Ir nenorėjau, kad su 
meksikiečiais būtų taip blogai elgiamasi. 

Betgi jie vėl atvyko priekaboje — senoje, su lentiniais šonais ir 
nepridengta iš viršaus, kas juos saugotų. Teisybė, galvijams būdavo 
geriau. 

Jie atsargiai iššokinėjo iš priekabos gatvėn, po tris ar keturis iš- 
syk, banga po bangos. Paskiau pasklido, tuštindamiesi priešais koope- 
ratyvą, ir nedidelėmis, baugščiomis grupelėmis susispietė ant šaligat- 
vio. Rąžėsi ir lankstėsi, žvalgėsi aplinkui, lyg nusileidę kitoje planetoje. 
Didžiam mano nusivylimui, Chuano tarp jų nebuvo. 

Visi atrodė keliais coliais žemesni už Tėvuką, labai liesi, juoda- 
plaukiai, rusvos odos. Kiekvienas turėjo rankoje po maišelį drabužių 
ir maisto atsargų. 

Perla Vatson stovėjo ant šaligatvio priešais savo krautuvėlę, įsi- 
sprendusi į šonus, rūsčiu žvilgsniu. Meksikiečiai buvo pirkėjai, ir ji 
tikrai nenorėjo, kad su jais būtų blogai elgiamasi. Žinojau, kad sekma- 
dienį prieš pamaldas moterys vėl piktinsis. Ir žinojau, kad motina, kai 
tik parvažiuosime su savaisiais samdiniais, mane klausinės. 

Už darbininkus atsakingas žmogus ir sunkvežimio vairuotojas 
pratrūko mainytis šiurkščiais žodžiais. Tikrai, kažkas ten Teksase buvo 
pažadėjęs, kad meksikiečius atsiųs autobusu. Tai jau antra partija, at- 
vykstanti purvinoje priekaboje. Tėvukas niekados nevengdavo kovos, 
ir mačiau, kad jam norisi pulti ir sudoroti sunkvežimio vairuotoją. Bet 
jis pyko ir ant darbininkų parūpinančio žmogaus, todėl veikiausiai 
manė, kad bergždžia griebtis jų abiejų. Susėdę ant užpakalinio savo 
sunkvežimaičio borto mudu laukėme, kol nusės ginčo dulkės. 

Kai šūksmai liovėsi, buvo pradėti tvarkyti popieriai. Meksikie- 
čiai laikėsi drauge ant šaligatvio priešais kooperatyvą. Kartkartėmis 
žvilgtelėdavo į mus ir kitus fermerius, besibūriuojančius Pagrindinėje 
gatvėje. Pasklido gandas — atvyko nauja partija. | 

Tėvukas paėmė pirmuosius dešimt. Jiems vadovavo Migelis. 
Atrodė vyriausias iš jų ir, kaip pastebėjau iš savo pirminės apžiūros, 
vienintelis turėjo medžiaginį maišą. Kiti gabenosi savo mantą popie- 
riniuose maišuose. 

Migelis pakenčiamai kalbėjo angliškai, bet ne tiek gerai, kaip 
anksčiau Chuanas. Šnektelėjau su juo, kol Tėvukas baigė tvarkyti 
popierius. Migelis supažindino mane su grupe. Buvo ten Rikas, Ro- 
bertas, Chozė, Luisas, Pablas ir dar keli, kurių vardų nesupratau. Dar 

iš praeitų metų prisiminiau, kad užtruks savaitę, kol išmoksiu juos 
skirti. 

Nors visi buvo aiškiai išsekę, kiekvienas, atrodė, šiaip taip sten- 
giasi šypsotis — išskyrus vieną, kuris niekinamai iššiepė man dantis, 
kai pažvelgiau į jį. Turėjo ant galvos kaubojišką skrybėlę, į kurią pa-ro- 
dęs Migelis pasakė: „Įsivaizduoja esąs kaubojus. Tad mes jį taip ir va- 
diname“. Kaubojus buvo labai jaunas ir, kaip meksikietis, aukštas. Akys 
siauros ir piktos. Ploni ūsiukai tik dar labiau sustiprino jo nuožmumą. 
Jis taip mane išgąsdino, jog trumpam šmėkštelėjo mintis pasakyti apie 
tai Tėvukui. Tikrai nenorėjau, kad ateinančias savaites šis žmogus gy- 
ventų pas mus fermoje. Tačiau aš tik pasitraukiau į šalį. 

Mūsų meksikiečių būrelis paskui Tėvuką šaligatviu nusekė į Popo 
ir Perlos krautuvėlę. Aš vilkausi iš paskos, stengdamasis neprisiartinti 
prie Kaubojaus. Krautuvėlėje užsiėmiau sau įprastą vietą šalia kasos 
aparato, kur laukė Perla, kad galėtų su kuo nors pasišnabždėti. 

— Su jais elgiamasi kaip su gyvuliais, — tarė ji. 

— Elis sako, kad jie tik džiaugiasi čia patekę, — irgi sukuždėjau 
aš. Senelis, sukryžiavęs rankas ant krūtinės, laukė prie durų stebėda- 
mas, kaip meksikiečiai renkasi po kelias sau reikalingas prekes. Mige- 
lis tarškėjo jiems nurodymus. 

Perla nesirengė kritikuoti Elio Čandlerio. Bet metė jam nemalo- 
nų žvilgsnį, tačiau šis liko nepastebėtas. Tėvukui abu nerūpėjome: nei 
aš, nei Perla. Jis nerimavo, kad medvilnė vis dar nerenkama. 

— Tiesiog pasibaisėtina, — nesiliovė Perla. Mačiau, kad laukia 
nesulaukia, kol mes išsidanginsime, tuomet susirastų savo bažnyčios 
bičiules ir vėl iškeltų šią temą. Perla priklausė metodistams. 

Kai meksikiečiai, nešini savo pirkiniais, išsirikiavo prie kasos 
aparato, Migelis pasakė kiekvieno vardą Perlai, kuri savo ruožtu atida- 
rė jiems sąskaitą. Ji išmušdavo bendrą sumą, įrašydavo į apskaitos kny- 
gą kiekvieno darbininko vardu ir tada parodydavo įrašą tiek Migeliui, 
tiek pirkėjui. Neatidėliotinas kreditas amerikietišku stiliumi. 

Jie nusipirko miltų ir taukų kukurūzų paplotėliams, daug pupe- 
lių, konservuotų bei pakeliuose ryžių. Nieko daugiau — nei cukraus ar 
saldumynų, nei daržovių. Jie valgė kiek galėdami mažiau, nes maistas 
kainavo pinigus. Turėjo tikslą taupyti kiekvieną centą ir kuo daugiau 
parsivežti namo. 

Žinia, tie vargšai žmogeliai visai nenutuokė, pas ką patenka. Ne- 
žinojo, kad mano motina uoli daržininkė, daugiau laiko besirūpinanti 

savo daržovėmis nei medvilne. Jiems gerokai pasisekė, nes motinai 
buvo svarbu, kad nė viena gyva būtybė, galinti pėsčiomis pasiekti 
mūsų sodybą, neišeitų nepamaitinta. 

Kaubojus stovėjo eilėje paskutinis, ir kai Perla jam nusišypsojo, 
pamaniau, kad į ją spjaus. Migelis laikėsi čia pat. Jis tris dienas praleido 
su vaikinu priekaboje ir veikiausiai žinojo apie jį viską. 

Antrąsyk tą dieną atsisveikinau su Perla, ir tai buvo keista, nes 
paprastai matydavausi su ja tik kartą per savaitę. 

Tėvukas nusivedė meksikiečius prie sunkvežimaičio. Jie įsiropštė 
į kėbulą ir susėdo petys prie peties, persipynę pėdomis bei kojomis. 
Tylėjo ir abejingai žvelgė priešais save, lyg nė kiek nenutuoktų, kur 
baigsis jų kelionė. 

Senas sunkvežimaitis vos išsijudino tiek pakrautas, bet galiausiai 
ėmė tolygiai riedėti trisdešimt septynias mylias per valandą, ir Tėvu- 
kas bemaž šypsojosi. Buvo vėlyva popietė, oras įkaitęs ir sausas, puikus 
medvilnei rinkti. Kartu su Spruilais ir meksikiečiais pagaliau turėjome 
pakankamai pagalbininkų derliui susivežti. Iš kišenės išsitraukiau ant- 
rąją saldainio pusytę. 

Dar iš tolo prie savo namų pamatėme dūmus, o paskiau ir pala- 
pinę. Mes gyvenome prie laukų keliuko, daugelį metų labai dulkančio, 
ir Tėvukas vis pukšėjo, kad tik meksikiečiai neužtrokštų. 

— Kas tai? — paklausiau. 

— Lyg kažkokia palapinė, — atsakė Tėvukas. 

Ji buvo pastatyta netoli kelio, mūsų priekinio kiemo gilumoje, 
po šimtamečiu pelkiniu ąžuolu, labai arti tos vietos, kur priklausė 
būti namų plokštei*. Artindamiesi prie savo pašto dėžutės dar labiau 
sulėtinome greitį. Spruilai buvo užvaldę pusę priekinio mūsų kiemo. 
Didžiulė purvinai balta palapinė smailu stogu buvo pastatyta naudo- 
jant prastai derančias ranka išpjautas lazdas bei metalinius strypus. 
Du palapinės šonai buvo atviri, ir po stogu ant žemės matėsi dėžės ir 
čiužiniai. Taip pat pamačiau viduje snaudžiančią Talę. 

Jų sunkvežimaitis stovėjo greta, su viršum kėbulo užtemptu 
kažkokiu brezentu. Šis buvo sutvirtintas skalbinių virve, pririšta prie 
žemėn įbesto kuolo taip, jog sunkvežimaitis negalėtų pajudėti, pirma 
nuo jo neatkabintas. Sena jų priekaba buvo jau iš dalies iškraustyta, 
dėžės ir džiutiniai maišai išmėtyti po žolę lyg ką tik praūžus audrai. 


* Beisbolo terminas — paskutinė aikštelė (bazė), į kurią žaidėjas turi atbėgti. 

Ponia Spruil kūreno laužą — iš čia ir dūmai. Kažkodėl ji buvo pa- 
sirinkusi šiek tiek plikesnę vietelę beveik kiemo gale. Kaip tik ten, kur 
bemaž kiekvieną popietę Tėvukas ar tėvas pritūpę gaudydavo mano 
greitus arba suktus kamuoliukus. Vos nepravirkau. Niekad už tai ne- 
atleisiu poniai Spruil. 

— Regis, tu pasakei jiems įsikurti už silosinės, — priminiau. 

— Taip, — atsakė Tėvukas. Jis visai sulėtino greitį, tik tuomet 
įsuko sunkvežimaitį sodybon. Silosinė buvo pačiame kiemo gale, ne- 
toli daržinės, ganėtinai toli nuo mūsų namo. Anksčiau įkurdindavome 
kalnėnus tenai — niekad priekiniame kieme. 

Senelis pastatė sunkvežimaitį po kitu pelkiniu ąžuolu, kuriam, 
pasak mano senelės, buvo tik septyniasdešimt metų. Jis buvo mažiau- 
sias iš trijų, teikiančių mūsų namui ir kiemui paunksnę. Sustojome 
šalia namo, tose pačiose sausose provėžose, kur Tėvukas statydavo 
sunkvežimaitį dešimtis metų. Motina ir senelė laukė prie virtuvės 
laiptukų. 

Rutai, mano senelei, nepatiko, kad kalnėnai pareiškė pretenzijas į 
mūsų priekinį kiemą. Mudu su Tėvuku tai supratome dar nė neišlipę 
iš sunkvežimaičio. Ji stovėjo įsisprendusi rankomis į klubus. 

Motina nekantravo apžiūrėti meksikiečius ir paklausinėti mane 
apie jų kelionės sąlygas. Priėjusi prie manęs ir spustelėjusi petį, stebėjo 
anuos iškrinkant iš sunkvežimaičio. 

— Dešimt, — tarė ji. 

— Taip, mamyte. 

Mamutė pasitiko Tėvuką prie sunkvežimaičio nosies ir ramiai, 
tačiau griežtai paklausė: 

— Kodėl tie žmonės mūsų priekiniame kieme? 

— Paprašiau juos įsikurti prie silosinės. — Tėvukas buvo ne toks 
žmogus, kad trauktųsi, netgi jei kalbėjo su savo žmona. — Nežinau, 
kodėl jie pasirinko tą vietą. 

— Negali paprašyti, kad persikeltų? 

— Negaliu, jeigu jie susikraus, išvažiuos. Juk žinai, kokie tie kal- 
nėnai. 

Tiek Mamutė ir tepaklausė. Juodu nesirengė ginčytis mano ir 
dešimties meksikiečių akivaizdoje. Nepritariamai linguodama galvą, 
ji nuėjo namo link. Tiesą sakant, Tėvukui nebuvo svarbu, kur įsikūrė 
kalnėnai. Atrodė pajėgūs bei norintys dirbti, ir niekas daugiau jam ne- 
rūpėjo. 

Spėjau, kad ir Mamutei ne itin rūpėjo. Svarbiausia, kad būtų su- 
rinkta medvilnė, tad mes priimtume netgi katorgininkus, jeigu tik 
šie pajėgtų surinkti vidutiniškai po tris šimtus svarų medvilnės per 
dieną. 

Meksikiečiai nusekė paskui Tėvuką prie daržinės, kuri buvo 352 
pėdos nuo užpakalinio priebučio laiptukų. Pro vištidę, vandens siur- 
blį, skalbinių virves ir padargų pašiūrę, pro cukrinį klevą, kuris spalį 
skaisčiai nurausvės. Praeitą sausį vieną dieną tėvas man padėjo tik- 
sliai išmatuoti atstumą. Atrodė panašu į mylią. Nuo namų plokštės 
iki kairiojo lauko ribos Sportininkų parke, kur žaisdavo „Cardinals“, 
— 350 pėdų, ir kiekvieną sykį, kai Stenas Mjušelas* šaudavo smūgį, 
leisdavusį jam apibėgti visą aikštę ir laimėti tašką, kitą dieną aš sė- 
dėdavau ant laiptukų ir stebėdavausi nuotoliu. Liepos viduryje prieš 
„Braves“** jis atmušė kamuoliuką 400 pėdų. Tėvukas tuomet pasakė: 
„Permušė jį per daržinę, Lukai". 

Paskui dvi dienas aš sėdėjau ant laiptukų ir svajojau permušinėti 
kamuoliukus per daržinę. 

Kai meksikiečiai jau buvo už padargų pašiūrės, motina tarė: 

— Jie atrodo labai išvargę. 

— Keliavo priekaboje, iš viso jų šešiasdešimt du, — atsakiau, kaž- 
kodėl trokšdamas prisidėti, kad tie dalykai būtų išjudinti. 

— Aš to ir bijojau. 

— Senoje priekaboje. Senoje ir purvinoje. Perla jau dėl to siunta. 

— Daugiau to nebus, — pasakė ji, ir aš žinojau, kad tėvas sočiai 
prisiklausys. — O dabar bėk ir padėk seneliui. 

Prieš tai dvi savaites praleidau daržinėje vienas su motina, šlavė- 
me ir kuopėme aukštą, stengdamiesi paruošti meksikiečiams buveinę. 
Daugelis fermerių apgyvendindavo juos apleistuose nuomininkų 
namukuose arba daržinėse. Sklido gandas, kad Nedas Šeklfordas, gy- 
venantis už trijų mylių į pietus, įkurdino savo darbininkus kartu su 
viščiukais. 

Tačiau Čandlerių fermoje visai kas kita. Nesant kitos prieglaudos, 
meksikiečiai gyventų mūsų daržinėje ant aukšto, tačiau tenai niekur 
nerasi nė trupučio nešvaros. Ir tvyro malonus kvapas. Metus motina 
kaupė senus apklotus ir dygsniuotas antklodes jiems miegoti. 


* Stanley Musial (g. 1920 m.) — beisbolo profesionalų žvaigždė. 
** „Drąsuoliai" — Atlantos beisbolo profesionalų komanda. 

Įsmukau daržinėn, bet pasilikau apačioje, prie Izabelės gardo. 
Ji — mūsų melžiama karvė. Tėvukas tvirtindavo, kad per Pirmąjį 
pasaulinį karą jauna prancūzaitė Izabelė išgelbėjo jam gyvybę, ir at- 
minčiai mūsiškę Džersio veislės karvę jis pavadino jos vardu. Senelė 
niekad netikėjo šia istorija. 

Girdėjau kuičiantis juos pastogėje įsikurdinant. Tėvukas kalbėjosi 
su Migeliu, kuriam padarė įspūdį tokia daili ir švari pastogė. Tėvukas 
klausėsi komplimentų, lyg jis ir tik jis vienas viską būtų iškuopę. 

Iš tiesų jis ir Mamutė skeptiškai vertino mano motinos pastan- 
gas įrengti darbininkams padorią nakvynės vietą. Motina užaugo 
nedidukėje fermoje prie pat Blek Ouko, taigi buvo bemaž miestietė. 
Faktiškai augo su vaikais, kuriems medvilnę rinkti buvo per prasta. 
Niekad pėsčia nevaikščiodavo į mokyklą — tėvas nuveždavo. Prieš 
ištekėdama už mano tėvo ji tris kartus buvo lankiusis Memfyje. Augo 
dažytame name. 


Mes, Čandleriai, nuomojamės žemę iš pono Vougelo, gyvenančio 
Džounsbore — žmogaus, kurio niekad nesu matęs. Jo pavardė buvo 
retai minima, bet kai išeidavo iš kalbos, tariama būdavo pagarbiai ir 
baugščiai. Man atrodė, kad jis turtingiausias žmogus pasaulyje. 

Tėvukas ir Mamutė nuomojosi žemę dar prieš Didįjį nuosmukį, 
kuris į kaimiškąsias Arkanzaso sritis atėjo anksti ir ilgai užsilaikė. Po 
trisdešimties metų alinančio triūso juodu įstengė nusipirkti iš pono 
Vougelo namą ir tris akrus žemės aplink jį. Taip pat jie turėjo „John 
Deer“ traktorių, dvejas lėkštines akėčias, sėjamąją, priekabą medvilnei, 
bebortę prikabinamąją platformą kroviniams, du mulus, vežimą ir 
sunkvežimaitį. Mano tėvas turėjo neapibrėžtą sutartį, suteikiančią jam 
dalininko teises į kai kurias iš tų vertybių. Žemės dokumentai buvo 
Elio ir Rutos Čandlerių vardu. 

Pinigo užkaldavo tik tie fermeriai, kurie turėjo nuosavos žemės. 
Nuomininkai, kaip mes, stengėsi išsilaikyti be nuostolių. Pusininkams 
ėjosi prasčiausiai, ir jie buvo pasmerkti amžinam skurdui. 

Mano tėvas buvo užsibrėžęs tikslą turėti keturiasdešimt akrų 
žemės, išmokėtos ir be skolų. Motina savo svajones slėpė giliai min- 

tyse ir pasidalijo jomis su manimi, tik kai tapau vyresnis. Bet aš jau 
žinojau, kad ji trokšta palikti kaimišką gyvenimą ir yra nusprendusi, 
jog nesiversiu žemdirbyste. Kai man sukako septyneri, privertė mane 
tuo patikėti. 

Įsitikinusi, kad meksikiečiai tinkamai apgyvendinti, ji nusiuntė 
mane surasti tėvą. Buvo vėlu, saulė smuko už medžių palei Sent Fren- 
sio upę, ir stojo metas paskutinį sykį jam pasverti savąjį medvilnės 
maišą ir užbaigti darbo dieną. 

Aš basas nuėjau gruntiniu takučiu tarp dviejų laukų, dairydama- 
sis jo. Dirva buvo tamsi ir trąši, gera dirbama deltos žemė, ganėtinai 
naši, kad būtum prie jos prisirišęs. Priekyje išvydau medvilnės prie- 
kabą ir supratau, kad tėvas dirba artėdamas jos link. 

Džesis Čandleris buvo vyresnysis Tėvuko ir Mamutės sūnus. 
Jaunesnysis jo brolis, devyniolikmetis Rikis, kariavo kažkur Korėjoje. 
Buvo dar dvi seserys, kurios pabėgo iš fermos, vos tik baigusios vidu- 
rinę mokyklą. 

Mano tėvas nepabėgo. Buvo pasiryžęs tapti fermeriu kaip jo tė- 
vas ir senelis, tiktai ketino būti pirmasis, kuris turės nuosavos žemės. 
Nežinojau, ar jisai puoselėjo svajonę gyventi toli nuo laukų. Kaip ir 
mano senelis, jis buvo puikus beisbolininkas ir, neabejoju, vienu metu 
svajojo apie didžiosios lygos šlovę. Bet 1944-aisiais prie Ancijo jam pa- 
taikė vokiečių kulka į šlaunį, ir beisbolininko karjera buvo baigta. 

Jis vaikščiojo vos vos šlubčiodamas, tačiau taip pat šlubčiojo dau- 
gelis žmonių, lenkiančių nugaras medvilnės laukuose. 

Aš sustojau prie priekabos, kuri buvo bemaž tuščia. Riogsojo 
ant siauro keliuko medvilnei vežti ir laukė, kad būtų pripildyta. Už- 
siropščiau ant jos. Aplinkui mane iš visų pusių iki pat medžių linijos 
mūsų žemės pakraščiuose driekėsi tvarkingos eilės žalių ir rudų stie- 
bų, kurių viršūnėse kyšojo papurusios medvilnės galvutės. Medvilnė 
brendo minutėmis, tad kai užsilipau ant priekabos galo ir apžvelgiau 
laukus, visur vilnijo balta jūra. Laukuose viešpatavo tyla — nei balsų, 
nei traktorių variklių gausmo, nei automobilių ant kelio. Akimirką, 
pasikabinęs ant priekabos, bemaž ėmiau suprasti, kodėl mano tėvas 
troško būti fermeris. 

Vos įžvelgiau seną šiaudinę jo skrybėlę, judančią tolumoje tarp 
eilių. Nušokau ant žemės ir leidausi jo pasitikti. Artėjant prieblandai, 
tarpueiliuose buvo dar tamsiau, mat saulė ir lietus veikė išvien, lapai 

kerojo vešlūs ir tankūs, taip persipynę, jog braukėsi į mane, kai spar- 
čiai Žengiau priešpriešiais tėvui. 

— Tai tu, Lukai? — šūktelėjo jis, puikiai žinodamas, kad niekas 
kitas neateitų jo ieškoti. 

— Taip, tėveli! — atsiliepiau, judėdamas balso pusėn. — Mama 
sako, laikas baigti! 

— A, iš tiesų? 

— Taip, tėveli! — nepataikiau prie jo viena eile. Kirtau skersai 
per stiebus, ir šit jis — sulinkęs per juosmenį, abiem rankomis naršo 
po lapus, mikliai skabo ir kemša medvilnę į permestą per petį apy- 
pilnį maišą. Darbavosi laukuose nuo pat aušros, padaręs pertrauką tik 
priešpiečiams. 

— Suradote darbininkų? — nežiūrėdamas į mane paklausė jis. 

— Taip, tėveli, — išdidžiai atsakiau. — Meksikiečių ir kalnėnų. 

— Kiek meksikiečių? 

— Dešimt, — atsakiau, lyg pats asmeniškai būčiau juos nusamdęs. 

— Tai gerai. Kas tie kalnėnai? 

— Spruilai. Užmiršau, iš kur jie. 

— Kiek jų? — Jis baigė nurinkti stiebą ir pasislinko priekin, 
tempdamas paskui save sunkų maišą. 

— Pilnas sunkvežimaitis. Sunku pasakyti. Mamutė niršta, nes jie 
įsirengė stovyklą priekiniame kieme, net užkūrė laužą, kur namų ba- 
zės plokštė. Tėvukas sakė jiems apsistoti prie silosinės. Pats girdėjau. 
Man neatrodo, kad jie labai nuovokūs. 

— Nekalbėk taip. 

— Gerai, tėveli, nekalbėsiu. Vis dėlto Mamutė ne itin patenkinta. 

— Nusiramins. Mums reikia tų kalnėnų. 

— Taip, tėveli. Ir Tėvukas taip sakė. Bet nemalonu, kad jie suga- 
dino namų bazės plokštę. 

— Dabar surinkti medvilnę svarbiau nei žaisti beisbolą. 

— Matyt. — Jo nuomone, tai reiškė turbūt. 

— Kaip meksikiečiai? 

— Ne per geriausi. Buvo vėl sukimšti į priekabą, ir mamai tai ne 
itin patiko. 

Jo rankos akimirką stabtelėjo — nusimatė dar viena rietenų žie- 
ma. 

— Jie tik džiaugiasi čionai patekę, — tarė, ir jo rankos vėl ėmė 
judėti. 

Paėjėjau kelis žingsnius priekabos link, paskiau vėl atsigręžiau 
įjį 

— Pasakyk tai mamai. 

Prieš prabildamas jis nužvelgė mane: 

— Ar Chuanas atvyko? 

— Ne, tėveli. 

— Gaila. 

Metus aš kalbėjau apie Chuaną. Praeitą rudenį jis pažadėjo man 
sugrįžti. 

— Nieko tokio, — tariau. — Tas naujasis vyriokas — Migelis. Jis 
iš tiesų mielas. 

Papasakojau jam apie kelionę į miestą, kaip suradome Spruilus, 
apie Talę bei Trotą ir jauną stambuolį ant užpakalinio borto, tada kaip 
vėl sugrįžome į miestą, kur Tėvukas susikirto su žmogumi, atsakingu 
už darbininkus, paskui apie pasivaikščiojimą į džiną ir apie meksikie- 
čius. Aš vienas kalbėjau, nes mano diena tikrai buvo gausesnė įvykių 
nei jo. 

Prie priekabos jis pakėlė savąjį medvilnės maišą už raištelių ir už- 
kabino ant kablio svarstyklių apačioje. Rodyklė sustojo ties penkias- 
dešimt aštuoniais svarais. Jis užrašė tai į aptriušusią apskaitos knygą, 
viela pritvirtintą prie priekabos. 

— Kiek? — paklausiau, kai užvertė knygą. 

— Keturi septyniasdešimt. 

— Trigubinis*. 

Jis gūžtelėjo: 

— Neblogai. — Penki šimtai svarų prilygo houmranui**, — kas 
antrą dieną jam tai pasisekdavo. Pritūpęs paragino: — Na, šok. 

Užšokau jam ant nugaros, ir mudu leidomės namų link. Jo marš- 
kiniai ir kombinezonas buvo permirkę prakaitu, ir tokie buvo visą die- 
ną, bet rankos išliko it plienas. Popas Vatsonas man papasakojo, kad 
sykį Džesis Čandleris taip smūgiavo beisbolo kamuoliuką, jog tas nu- 
skriejo iki Pagrindinės gatvės vidurio. Popas ir ponas Sneikas Vilkok- 
sas, kirpėjas, kitą dieną išmatavo nuotolį ir ėmė pasakoti žmonėms, 


* Beisbolo terminas: kai stipriai smūgiuotas kamuoliukas leidžia žaidėjui apibėgti tris 
bazes. 

** Beisbolo terminas — žaidėjo taip toli atmuštas kamuoliukas, jog suspėtų apibėgti visas 
bazes ir šitaip pelnyti taškus. 

kad kamuoliukas oru nukeliavo 440 pėdų. Bet netrukus iš arbatinės 
pasigirdo kitokia nuomonė — ponas Jaunėlis Barnhartas gana garsiai 
teigė esą kamuoliukas prieš pataikydamas į Pagrindinę gatvę bent sykį 
atšoko nuo žemės. | 

Popas ir Jaunėlis savaites vienas su kitu nesikalbėjo. Mano moti- 
na patvirtino buvus tokį ginčą, bet ne houmraną. 

Ji mūsų laukė prie vandens siurblio. Tėvas atsisėdo ant suolelio 
ir nusiavė batus bei kojines. Tada atsisagstė kombinezoną ir nusivilko 
marškinius. 

Viena iš mano priedermių išaušus būdavo pripildyti geldą van- 
dens ir palikti visą dieną saulėje, kad iki vakaro tėvui sušiltų. Motina 
pamerkdavo į geldą rankšluostį ir švelniai juo trindavo jam sprandą. 

Ji užaugo namuose, pilnuose mergaičių, ir iš dalies buvo auklė- 
jama poros manieringų senų tetų. Manau, jos maudėsi dažniau nei 
žmonės fermose, ir jos aistra švarai persidavė ir mano tėvui. Kiekvie- 
ną šeštadienio vakarą būdavau rūpestingai šveičiamas, reikėdavo to 
ar ne. 

Kai jis nusiprausė ir nusišluostė, ji padavė jam švarius marški- 
nius. Laikas pasisveikinti su mūsų svečiais. Į didelę pintinę motina 
buvo pririnkusi įvairių savo puikių daržovių, žinoma, visas rinko 
rankomis ir per pastarąsias dvi valandas nuplovė. Indėniški pomido- 
rai, Vidalijos svogūnai, rausvaluobės bulvės, žaliosios ir raudonosios 
paprikos, kukurūzų burbuolės. Visa nunešėme prie daržinės galo, kur 
meksikiečiai ilsėjosi, šnekučiavosi ir laukė, kol priges jų nedidukas 
laužas, kad galėtų išsikepti kukurūzų paplotėlių. Supažindinau tėvą su 
Migeliu, kuris savo ruožtu pristatė kai kuriuos iš saviškių. 

Kaubojus sėdėjo atskirai, atrėmęs nugarą į daržinę, nė nesujudėjo, 
tartum mes jo visai nedomintume. Mačiau, kad iš po skrybėlės krašto 
stebi mano motiną. Sekundę tai mane išgąsdino; paskiau sumojau, kad 
Džesis Čandleris perlaužtų Kaubojui liesą, ploną sprandą, jeigu tik šis 
padarytų nors vieną nederamą judesį. 

Prieš metus mes daug sužinojome apie meksikiečius. Jie nevalgo 
sviestinių ir šparaginių pupelių, moliūgų, baklažanų ar griežčių, tačiau 
mėgsta pomidorus, svogūnus, bulves, pipirus ir kukurūzus. Ir jie nie- 
kad nepaprašys daržovių iš mūsų daržo. Reikia jiems pasiūlyti. 

Motina paaiškino Migeliui ir kitiems, kad mūsų daržas gerai už- 
derėjo, ir kas antrą dieną ji atnešianti jiems daržovių. Nereikalaujama, 
kad jie mokėtų už maistą. Tai įeina į sandėrį. 

Kitą pintinę nunešėme priešais namą, kur Kemp Spruilas* plėtėsi 
tartum valandomis. Jie dar labiau pasislinko skersai kiemo, ir visur 
mėtėsi dar daugiau kartoninių dėžių bei džiutinių maišų. Jie buvo pa- 
kloję tris lentas ant dėžės viename gale ir statinaitės — kitame, taip 
padarydami stalą. Kai mes prisiartinome, susispietę apie jį jie pietavo. 
Ponas Spruilas atsistojo ir paspaudė tėvui ranką. 

— Leonas Spruilas, — tarė aplipusiomis maistu lūpomis. — Mie- 
la susipažinti. 

— Džiaugiuosi, kad jūs čia, žmonės, — maloniai atsakė tėvas. 

— Dėkui. — Spruilas pasitaisė kelnes. — Čia mano žmona. Liu- 
sė. — Ši nusišypsojo ir toliau pamažu kramsnojo. — O čia mano duktė, 
Talė, — parodė jis. Mergina pažvelgė į mane, ir aš pajutau, kaip kaista 
man skruostai. — O čia — mano sūnėnai, Bo ir Deilas. — Jis linktelėjo 
į du bernėkus, kurie tuomet, kai visi jie buvo sustoję plente, gulėjo ant 
čiužinio. Abu buvo paaugliai, kokių penkiolikos ar panašiai. O už jų 
sėdėjo milžinas, kurį pirmąsyk išvydau ant užpakalinio borto pusiau 
miegantį. — Mano sūnus Henkas, — toliau vardijo ponas Spruilas. 
Henkas buvo mažų mažiausia dvidešimties ir tikrai ganėtinai suaugęs, 
kad atsistotų ir paspaustų mums rankas. Bet jis valgė kaip valgęs. Abu 
žandai buvo išsipūtę, regis, nuo kukurūzų duonos. — Jis daug val- 
go, — pridūrė ponas Spruilas, ir visi mes pabandėme nusijuokti. — O 
čia Trotas, — baigė pažindinti jis. Trotas nė nepakėlė akių. Geibi kairė 
jo ranka kadaravo prie šono. Dešiniąja jis laikė šaukštą. Jo padėtis šei- 
moje liko neatskleista. 

Motina įteikė jiems didžiulę pintinę daržovių, ir sekundėlę Hen- 
kas liovėsi grumšnojęs ir pažvelgė į šviežias gėrybes. Paskiau vėl įniko 
į savąsias pupeles. 

— Pomidorai ir kukurūzai šiais metais ypač geri, — kalbėjo mo- 
tina. — Ir jų daug. Tik pasakykite, ką mėgstate. 

Talė pamažu kramtė ir spoksojo į mane. Aš tyrinėjau savo pė- 
das. 

— Labai miela, mem, — pasakė ponas Spruilas, taip pat ir po- 
nia Spruil greitomis padėkojo. Nebuvo pavojaus, kad Spruilai stokotų 
maisto, jiems valgio nestigo. Henkas buvo stambus, išpūsta krūtine, 
kuri tik šiek tiek siaurėjo pereidama į kaklą. Ponas ir ponia Spruilai 


* Ironiškas pavadinimas, analogiškas daugelio Amerikos miestų bei gyvenviečių pavadi- 
nimams (pavyzdžiui, JAV prezidento vasaros buveinė Kemp Deividas) ir reiškiantis stovyklą. 

abu buvo kresni ir atrodė tvirti. Bo ir Deilas — liauni, bet ne liesi. Ži- 
nia, Talė tobulai sudėta. Tik Trotas buvo perkaręs ir sudžiūvęs. 

— Atleiskit, kad sutrukdžiau jums pietauti, — tarė tėvas, ir mes 
ėmėme trauktis šalin. 

— Dar kartą dėkui, — pasakė ponas Spruilas. 

Iš patirties man buvo aišku, kad netrukus sužinosime apie Sprui- 
lus daugiau negu reikia. Dalysimės su jais savo Žeme, vandeniu, iš- 
viete. Nešime jiems savo užaugintų daržovių, Izabelės pieno, kiaušinių 
iš vištidės. Šeštadieniais kviesimės juos į miestą, o sekmadieniais — į 
bažnyčią. Darbuosimės greta jų laukuose nuo aušros bemaž iki su- 
temų. O kai medvilnė bus surinkta, jie išvyks ir grįš į savąsias kalvas. 
Medžiai numes lapus, ateis žiema, ir mes daugelį šaltų vakarų gūšimės 
apie židinį, pasakodami istorijas apie Spruilus. 


*+*x+4 


Pietums buvo plonai supjaustytos ir pakeptos bulvės, virtos 
ybiškės ankštys, kukurūzų burbuolė ir karšta kukurūzų duona, bet 
jokios mėsos, nes jau beveik stojęs ruduo, o be to, kepsnį valgėme 
vakar. Dusyk per savaitę, bet niekad trečiadieniais, Mamutė kepdavo 
viščiuką. Mano motinos darže užaugdavo tiek pomidorų ir svogūnų, 
kad galėtum pamaitinti visą Blek Ouką, tad pripjaustydavo po lėkštę 
jų kiekvienam valgymui. 

Virtuvė buvo mažutė ir karšta. Viršum šaldytuvo tarškėjo siū- 
buojantis apvalus ventiliatorius, bandydamas palaikyti oro cirkuliaci- 
ją, kol motina ir senelė ruošė pietus. Jos judėjo lėtai, bet tvirtai. Buvo 
pavargusios, o dėl karščio ir nepaskubėsi. 

Jiedvi ne itin mėgo viena kitą, bet abi buvo pasiryžusios sugyven- 
ti taikiai. Niekad negirdėjau jų ginčijantis, niekad negirdėjau motinos 
blogai atsiliepiant apie savo anytą. Jos gyveno tuose pačiuose namuo- 
se, gamino tuos pačius valgius, skalbė tuos pačius drabužius, rinko tą 
pačią medvilnę. Kai tiek daug darbo, negi yra laiko peštis? 

Bet Mamutė gimė ir užaugo medvilnės laukų platybėse. Žinojo 
būsianti palaidota žemėje, kurią dirbo. O motina troško ištrūkti iš 
čia. 

Kasdien triūsdamos jiedvi tyliai tardavosi dėl virtuvės reikalų. 
Mamutė sukiodavosi apie krosnį, patikrindavo, kaip kepa kukurūzų 
duona, pamaišydavo bulves, ybiškes, kukurūzus. Motina laikydavosi 

prie kriauklės, kur lupdavo pomidorus ir sukraudavo nešvarias lėkš- 
tes. Aš stebėdavau visa tai nuo virtuvės stalo, kur kas vakarą sėdėda- 
vau ir skutekliu lupdavau agurkus. Abi mėgo muziką, ir kartkartėmis 
viena niūniuodavo, o kita tyliai dainuodavo. Muzika padėdavo nu- 
slopinti įtampą. 

Tačiau tik ne šįvakar. Jiedvi buvo pernelyg susirūpinusios, kad 
dainuotų ar niūniuotų. Motina nervinosi, nes meksikiečiai atgaben- 
ti kaip galvijai. Senelė raukėsi, kad Spruilai įsibrovė į mūsų priekinį 
kiemą. 

Lygiai šeštą Mamutė nusirišo prijuostę ir atsisėdo priešais mane. 
Stalo galas bemaž rėmėsi į sieną ir atstojo didelę lentyną, ant kurios 
kaupėsi daiktai. Viduryje stovėjo riešutmedžio korpuso RCA* radijas. 
Ji pasuko įjungimo rankenėlę ir man nusišypsojo. 

Tiesioginiame eteryje iš Niujorko Edvardas R. Miurou** prane- 
šinėjo CBS*** Žinias. 

Savaitę prie Pchenjano, netoli Japonijos jūros, vyko sunkūs mū- 
šiai, ir iš seno žemėlapio, kurį Mamutė laikė ant savo naktinio stalelio, 
mes žinojome, kad Rikio pėstininkų divizija šioje zonoje. Paskutinis 
jo laiškas atėjo prieš dvi savaites. Greitomis pabrėžtas raštelis, bet tarp 
eilučių susidarėme įspūdį, kad vaikinas pačiame įvykių sūkuryje. 

Baigęs svarbiausią reportažą apie nesutarimus su rusais, ponas 
Miurou perėjo prie Korėjos, ir Mamutė užsimerkė. Sudėjo delnus, pri- 
glaudė abu smilius prie lūpų ir laukė. 

Man buvo ne visai aišku, ko gi ji laukia. Juk ponas Miurou nepra- 
neš visai tautai, kad Rikis Čandleris žuvęs ar gyvas. 

Motina irgi klausėsi. Stovėjo nugara į kriauklę šluostydamasi 
rankšluosčiu rankas, negyvai stebeilydama į stalą. 1952-ųjų vasarą ir 
rudenį taip būdavo bemaž kas vakarą. 

Pradėta siekti taikos, paskiau to atsisakyta. Kinai pasitraukė, bet 
netrukus vėl puolė. Klausydami pono Miurou reportažų ir skaitydami 
Rikio laiškus, mes išgyvenome karą. 

Tėvukas ir mano tėvas žinių nesiklausydavo. Jie triūsdavo kur 
nors lauke, prie padargų pašiūrės ar vandens siurblio, prasimanydavo 


* „Radio Corporation of America“ — radioelektronikos pramonės kompanijos pavadi- 
nimas (angl.). 

** Edward Roscoe Murrow (1908-1965) — JAV žinių komentatorius ir valdininkas. 

*** Columbia Broadcasting System — antra pagal stambumą JAV radijo ir televizijos 
laidų korporacija, įsteigta 1927 m. 

smulkių darbų, kurie būtų galėję palaukti, kalbėdavosi apie derlių, 
rasdavo dėl ko rūpintis ir be Rikio. Abu buvo kariavę. Jiems nerei- 
kėjo pono Miurou Niujorke, kad skaitytų kokio nors korespondento 
telegramą iš Korėjos ir pasakotų tautai, kas vyksta viename ar kitame 
mūšyje. Juodu žinojo. 

Šiaip ar taip, tą vakarą apie Korėją tebuvo trumpas pranešimas, ir 
mažame mūsų name tai palaikyta geru ženklu. Ponas Miurou perėjo 
prie kitų dalykų, ir Mamutė galiausiai nusišypsojo man. 

— Dėl Rikio tvarka, — tarė, paglostydama man ranką. — Nė ne- 
pastebėsi, kaip jis parsiras namo. 

Ji buvo nusipelniusi teisę tuo tikėti. Laukė Tėvuko per Pirmąjį 
pasaulinį karą ir iš tolo meldėsi už mano tėvą ir jo žaizdas — per Ant- 
rąjį. Jos vaikinai visados sugrįždavo, ir Rikis mūsų nenuvils. 

Ji išjungė radiją. Dėmesio reikėjo bulvėms ir ybiškėms. Abi su 
motina vėl ėmėsi valgio ruošos, ir mes laukėme, kol Tėvukas įžengs 
pro tinklelines duris. 

Manau, Tėvukas iš karo tikėjosi blogiausia. Iki šiol per šimtmetį 
Čandleriams sekėsi. Nors nesiklausydavo žinių, bet norėdavo žinoti, 
kaip klostosi dalykai — gerai ar blogai. Kai jis išgirsdavo, kad radijas 
išjungtas, paprastai ateidavo į virtuvę. Tą vakarą jisai stabtelėjo prie 
stalo ir pataršė man plaukus. Mamutė pažvelgė į jį, nusišypsojo ir 
tarė: 

— Jokių blogų naujienų. 

Motina man pasakė, kad Mamutė ir Tėvukas dažnai miegoda- 
vo mažiau nei valandą ar dvi — pabusdavo ir rūpindavosi dėl savo 
jaunesniojo sūnaus. Mamutė tikėjo, kad Rikis netrukus grįš namo. 
Tėvukas — ne. | 

Pusę septynių susėdome aplink stalą, sudėjome rankas ir su- 
kalbėjome padėką už visą tą maistą ir kitą gėrį. Maldoms vadovau- 
davo Tėvukas, bent per pietus. Padėkojo Dievui už meksikiečius ir už 
Spruilus, ir už puikų derlių aplinkui mus. Aš meldžiausi tyliai ir tik už 
Rikį. Buvau dėkingas už maistą, tačiau tas neatrodė tiek svarbus kaip 
Rikis. 

Suaugusieji valgė pamažu ir kalbėjosi tik apie medvilnę. Iš manęs 
nebuvo laukiama, kad daug prisidėčiau prie pokalbio. Ypač Mamutė 
laikėsi nuomonės, kad vaikus privalu matyti, o ne jų klausytis. 

Man norėjosi nueiti į daržinę pasižiūrėti meksikiečių. Taip pat 
norėjosi nutykinti iš priekio apie namą ir galbūt trumpai pamatyti 

Talę. Motina kažką įtarė ir, kai baigėme valgyti, paprašė, kad padėčiau 
jai suplauti indus. Mieliau būčiau sutikęs gauti pylos, bet rinktis ne- 
galėjau. 


**xX* 


Nuslinkome į priekinį priebutį kaip ir kiekvieną vakarą pasė- 
dėti. Tartum paprastas ritualas, tačiau iš tikrųjų taip nebuvo. Pirma 
leisdavome susigulėti maistui, tada pereidavome prie beisbolo. Įjung- 
davome radiją ir Haris Karėjus iš KMOX stoties Sent Lujyje tiesiogiai 
pranešinėdavo apie mūsų numylėtųjų „Cardinals“ rungtynes. Motina 
ir senelė aižydavo žirnius ar sviestines pupeles. Būdavo baigiamos 
gvildenti visos per pietus nutrūkusios paskalos. Aišku, ir nerimauja- 
ma dėl derliaus. 

Tačiau tą vakarą už dviejų šimtų mylių Sent Lujyje lijo, ir rung- 
tynės buvo atšauktos. Sėdėjau ant laiptukų, laikydamas rankose savąją 
„Rawlings“ pirštinę, gniaužydamas jos viduje beisbolo kamuoliuką, 
sekdamas tolumoje šmėkščiojančius Spruilų šešėlius ir stebėdamasis, 
kaip galima būti tokiam nedėmesingam, kad užkurtum ant namų 
plokštės laužą. 

Radijas lauke buvo mažytis „General Electric“, kurį tėvas nusi- 
pirko Bostone, kai per karą išėjo iš ligoninės. Vienintelė aparačiuko 
paskirtis — priartinti prie mūsų gyvenimo „Cardinals“. Mes retai kada 
praleisdavome rungtynes. Radijas stovėjo ant medinės dėžės, šalia 
girgždančios supamosios kėdės, kur ilsėdavosi mūsų vyrai. Motina ir 
senelė sėdėdavo netoli kimštiniuose krėsluose kitoje priebučio pusėje 
ir aižydavo žirnius. Aš būdavau viduryje, ant priekinių laiptukų. 

Prieš atvykstant meksikiečiams turėjome kilnojamąjį ventiliato- 
rių, kurį pastatydavome prie tinklelio durų. Kas vakarą jis tyliai dūgz- 
davo ir sugebėdavo išblaškyti tvankumą, kad galėtum kentėti. Tačiau 
motinos dėka dabar ventiliatorius buvo pastogėje pas meksikiečius. 
Tai sukėlė nesutarimų, nors dauguma jų liko nuslėpta nuo manęs. 

Taigi naktis buvo labai tyki — nei beisbolo rungtynių, nei venti- 
liatoriaus, — tik ramus pokalbis pavargusių fermerių, laukiančių, kad 
temperatūra nukristų dar keliais laipsniais. 

Lietus Sent Lujyje sukėlė vyrams rūpestį dėl orų. Upės ir upokš- 
niai Arkanzaso Deltoje patvindavo varančiu į neviltį pastovumu. Kas 
ketverius ar penkerius metus jie išsiliedavo iš krantų ir nuplukdydavo 

derlius. Aš neprisiminiau nė vieno potvynio, bet buvau girdėjęs tiek 
daug, jog jaučiausi it veteranas. Savaites melsdavome gero lietaus. Kai 
tik vienas toks užeidavo ir vos žemė įmirkdavo, Tėvukas ir mano tėvas 
pradėdavo žiūrėti į debesis ir pasakoti istorijas apie potvynius. 

Spruilai buvo beišsikvepiantys. Jų balsai blėso. Mačiau palapinėse 
šmėsčiojant jų šešėlius. Laužas bliksėjo vis silpniau, paskiau užgeso. 

Visur Čandlerių fermoje buvo ramu. Turėjome kalnėnų. Turėjo- 
me meksikiečių. Medvilnė laukė rankų. 


Kažkuriuo metu, dar gilią tamsią naktį, Tėvukas, tas mūsų gyva- 
sis žadintuvas, atsibudo, apsiavė batus ir pradėjo trepenti po virtuvę, 
virdamasis pirmąjį puodelį kavos. Namas buvo nedidelis — trys mie- 
gamieji, virtuvė, svetainė — ir toks senas, jog kai kurios lentos vieto- 
mis dubo. Jeigu vienam žmogui kiltų noras pažadinti kitus, jam ar jai 
tikrai pavyktų tai padaryti. 

Man būdavo leidžiama likti lovoje, kol tėvas ateidavo manęs pa- 
siimti. Tačiau sunku buvo miegoti nepaisant visų tų žmonių fermoje 
ir medvilnės, kurią reikia surinkti. Jau buvau pabudęs, kai jis papurtė 
mane ir pasakė, kad metas keltis. Greitai apsirengiau ir sutikau jį ant 
galinio priebučio laiptelių. 

Kai žengėme per užpakalinį kiemą, dar nebuvo nė ženklo aušros. 
Rasa merkė batus. Sustojome prie vištidės, kur jis žemai pasilenkė ir 
įsmuko vidun. Man pasakyta palaukti lauke, nes praeitą mėnesį rink- 
damas patamsyje kiaušinius, aš užmyniau ant didžiulio viščiukinio 
žalčio ir dvi dienas verkiau. Iš pradžių tėvas neužjautė; viščiukiniai 
žalčiai nekenksmingi ir sudaro dalį fermos gyvenimo. Tačiau moti- 
na įnirtingai įsikišo, ir kurį laiką man buvo uždrausta vienam rinkti 
kiaušinius. 

Tėvas prikrovė į šiaudinį dubenį tuziną kiaušinių ir padavė man. 
Patraukėme daržinės link, kur laukė Izabelė. Kadangi auginome viš- 
čiukus, pragydo gaidžiai. 

Vienintelė šviesa sklido iš blausios lemputės, kabančios nuo šieno 
pastogės. Meksikiečiai jau buvo atsibudę. Už daržinės užkurtas laužas, 
ir jie gūžėsi apie jį, lyg būtų sušalę. Man nuo drėgmės jau buvo šilta. 

Mokėjau melžti karvę, ir daugumą rytų šis darbas priklausė man. 
Bet vis dar buvau išgąsdintas viščiukinio žalčio, be to, skubėjome, nes 
auštant turėjome būti laukuose. Tėvas greitai primelžė du galonus, o aš 
būčiau užtrukęs pusę ryto. Pristatėme maistą į virtuvę, kur vadovavo 
moterys. Keptuvėje jau čirškėjo kumpis, kurio gardus aromatas tirštai 
pripildė orą. 

Pusryčiams buvo švieži kiaušiniai, pienas, sūdytas kumpis ir 
karšti trapūs pyragėliai, pasirinktinai su sorgo sirupu. Kol jos kepė, 
įsitaisiau savo kėdėje, perbraukiau pirštais drėgną, languotą staltiesę 
ir laukiau savojo puodelio kavos. Tai buvo vienintelė motinos man 
leidžiama silpnybė. 

Mamutė pastatė priešais mane puodelį ir lėkštutę, po to cukrinę 
ir šviežios grietinėlės. Dėjausi į kavą cukraus, iki ši tapo saldi kaip sa- 
lyklas, tada ėmiau pamažu gurkšnoti. 

Per pusryčius virtuvėje būdavo mažai kalbama. Turėti fermoje 
tiek daug pašaliečių jaudino, tačiau džiaugsmą temdė suvokimas, kad 
daugumą ateinančių dvylika valandų praleisime kepinant saulei, su- 
linkę rinksime medvilnę, kol ims kraujuoti pirštai. 

Valgėme greitai, o gaidžiai kiemo pašalyje kėlė baisią erzelynę. 
Senelės pyragėliai buvo standūs ir tobulai apvalūs, tokie šilti, jog kai 
aš vieno viduryje atsargiai padėjau gabalėlį sviesto, tas bematant iš- 
tirpo. Stebėjau, kaip gelsva grietinėlė įsimerkia į pyragėlį, paskiau 
krimstelėjau kąsnį. Motina sutiko, kad Ruta Čandler kepa gardžiau- 
sius trapius pyragėlius, kokius kada nors yra ragavusi. Taip norėjau 
suvalgyti du ar tris kaip mano tėvas, bet paprasčiausiai nepajėgčiau 
jų suvirškinti. Motina suvalgė vieną, kaip ir Mamutė. Tėvukas — du, 
mano tėvas — tris. Po kelių valandų, įpusėjus rytui, mes minutėlei 
stabtelsime medvilnės priekabos ar medžio paunksnėje ir suvalgysi- 
me likusius pyragėlius. 

Žiemomis pusryčiai užsitęsdavo ilgai, nes nebūdavo daug ką kita 
veikti. Pavasarį, kai sėdavome medvilnę, ir vasarą, kai genėdavome, 
tempas truputį pagreitėdavo. Bet rudenį, derliaus nuėmimo metu, 
kai saulė, atrodė, tuoj tuoj užklups mus dar prie stalo, valgydavome 
ryžtingai. 

Šiek tiek šnektelėjome apie orus. Lietus Sent Lujyje, dėl kurio va- 
kar buvo atšauktos „Cardinals“ rungtynės, vis nėjo Tėvukui iš galvos. 
Sent Lujis buvo taip toli, jog niekas prie stalo, išskyrus Tėvuką, niekad 
nebuvo ten lankęsis, tačiau šio miesto orai dabar, nuimant mūsų der- 

lių, atrodė lemtingiausias gaivalas. Motina kantriai klausėsi. Aš nepra- 
tariau nė žodžio. 

Tėvas buvo skaitęs kalendorių ir pareiškė nuomonę, kad visą rug- 
sėjį orai bus palankūs. Bet spalio vidurys nežadėjo nieko gera. Atslinks 
darganos. Būtina ateinančias šešias savaites dirbti, iki parkrisime. Kuo 
smarkiau dirbsime mes, tuo smarkiau dirbs meksikiečiai ir Spruilai. 
Tokia buvo tėvo įkvepiančios kalbos pagrindinė mintis. 

Iškilo padienių darbininkų tema. Tai vietiniai žmonės, keliaujantys 
iš fermos į fermą, ieškodami geriausio sandėrio. Daugelis jų — mums 
pažįstami miestiečiai. Praeitą rudenį panelė Sofija Terner, mokanti 
penktąją ir šeštąją klases, suteikė mums didelę garbę, pasirinkusi med- 
vilnę rinkti mūsų laukuose. 

Mums reikėjo visų padienininkų, kokius tik įmanytume gauti, 
bet paprastai jie rinkdavo, kai panorėdavo. | 

Nurijęs paskutinį kąsnį, Tėvukas padėkojo savo žmonai ir mano 
motinai už skanius pusryčius ir paliko jas nurinkti stalą. Aš su vyrais 
nudybinau į galinį priebutį. 

Mūsų namas žvelgė į pietus, daržinė ir pasėliai plytėjo į šiaurę ir 
vakarus, o rytuose aš išvydau pirmąją užuominą oranžinės brėkšmos, 
dirsčiojančios iš už Arkanzaso Deltos dirbamosios žemės lygumų. 
Tuoj patekės saulė, neužstojama jokių debesų. Marškiniai man jau 
lipo prie nugaros. 

Bebortė priekaba buvo prikabinta prie „John Deer“ traktoriaus, ir 
meksikiečiai jau sulipę į ją. Tėtis nuėjo pasišnekėti su Migeliu. 

— Labas rytas. Kaip miegojote? Pasirengę darbui? 

Tėvukas nuėjo atsivesti Spruilų. 

Aš turėjau savo vietą, kamputį tarp „John Deer“ sparno ir sėdy- 
nės, ir esu ten praleidęs valandų valandas, tvirtai įsitvėręs į metalinį 
strypą, prilaikantį skėtį, kuris pridengdavo vairuotoją — Tėvuką 
arba mano tėvą, — kai pukšėdavome laukais ardami, sėdami ar bars- 
tydami trąšas. Užėmiau savo vietą ir atsisukau pažiūrėti į prigrūstą 
priekabą — meksikiečiai vienoje jos pusėje, Spruilai — kitoje. Šią 
akimirką jaučiausi labai pranašus, nes važiuosiu traktoriuje, kuris 
priklauso mums. Tačiau manoji didybė netrukus išgaruos, nes tarp 
medvilnės stiebų visa susilygina. 

Man buvo įdomu, ar vargšelis Trotas važiuos į laukus. Medvilnei 
rinkti reikia dviejų sveikų rankų. Kiek galėjau spręsti, Trotas turėjo 
tik vieną. Bet šit jis — sėdi ant priekabos krašto, nugara į visus kitus, 

nukoręs kojas, vienišas savo paties pasaulyje. Ir antai Talė, kuri tartum 
nematė manęs, tik žvelgė į tolį. 

Netaręs nė žodžio, Tėvukas staigiai atleido sankabą, ir traktorius 
su priekaba šoktelėjo priekin. Pasitikrinau, ar niekas neiškrito. Mačiau 
už virtuvės lango motinos veidą, šluostydama indus ji stebėjo mus. 
Baigusi savo ruošą, valandą užtruks darže, o paskiau prisijungs prie 
mūsų sunkiai dienai laukuose. Taip pat ir Mamutė. Niekas nelieka 
namie, kai medvilnė pribrendusi. 

Stuksenančiu dyzeliniu varikliu, girgždančia priekaba pra- 
pukšėjome pro daržinę ir pasukome į pietus prie keturiasdešimties 
žemutiniųjų akrų šalia Sailerio upokšnio. Mes pirmiausia imdavome 
rinkti medvilnę nuo keturiasdešimties žemutiniųjų, nes potvyniai 
prasidėdavo ten. 

Turėjome keturiasdešimt žemumoje ir dar keturiasdešimt ato- 
kiau nuo upokšnio. Aštuoniasdešimt akrų — nemenkas ūkis. 

Per kelias minutes privažiavome prie medvilnei skirtos priekabos, 
ir Tėvukas sustabdė traktorių. Prieš nušokdamas ant žemės pažvelgiau 
į rytus ir ne toliau kaip už mylios išvydau mūsų namo šviesas. Už jo 
dangus buvo beatgyjąs oranžiniais ir geltonais dryžiais. Nė mažiausio 
debesėlio, o tai reiškė, kad artimiausiu laiku potvynio nebus. Taip pat, 
kad neturėsime jokios priedangos nuo kepinančios saulės. 

Praeidama Talė mestelėjo: 

— Labas rytas, Lukai. 

Šiaip taip įstengiau jai atsakyti. Ji nusišypsojo man, lyg žinotų 
kažkokią paslaptį, kurios nė už ką nepasakys. 

Tėvukas nieko neaiškino, bet to ir nereikėjo. Pasirink eilę bet ku- 
ria kryptimi ir imkis darbo. Jokių šnekelių, rąžymosi, orų pranašysčių. 
Be žodžių meksikiečiai užsimetė ant pečių ilgus maišus medvilnei, iš- 
sirikiavo ir leidosi į pietus. Arkanzasiečiai patraukė į šiaurę. 

Sekundėlę stovėjau jau karšto rugsėjo ryto brėkšmoje, žvelgda- 
mas tolyn labai ilga, tiesia eile, kuri kažkokiu būdu atiteko man. Mąs- 
čiau, kad niekad nepasieksiu jos galo, ir staiga pajutau nuovargį. 

Memfyje turėjau pusbrolių ir pusseserių, — dviejų mano tėvo 
seserų sūnus ir dukteris, — ir jiems niekad neteko rinkti medvilnės. 
Didmiesčio vaikai gyveno priemiesčiuose, dailiuose namukuose su 
įrengta vidaus kanalizacija. Jie sugrįždavo į Arkanzasą tik per laidotu- 
ves, kartais per Padėkos dieną. Pradėdamas tą begalinę medvilnės eilę, 
prisiminiau šiuos giminaičius. 

Du dalykai skatino mane dirbti. Pirmas ir svarbiausias buvo tas, 
kad iš vienos pusės dirbo tėvas, iš kitos — senelis. Abu nepakentė tin- 
gumo. Nuo vaikystės dirbo laukuose, ir aš tikriausiai taip pat dirbsiu. 
Antras — man už medvilnės rinkimą buvo mokama kaip ir kitiems 
lauko darbininkams. Po dolerį šešiasdešimt už šimtą svarų. O aš kū- 
riau didelius planus. 

— Eime, — tvirtai tarė mano pusėn tėvas. Tėvukas jau buvo 
įnėręs tarp stiebų, dešimt pėdų pirma mūsų savo eilėje. Mačiau jo 
siluetą ir šiaudinę skrybėlę. Kelias eiles toliau girdėjau besišnekučiuo- 
jant Spruilus. Kalnėnai daug dainuodavo, ir neretai girdėdavai, kaip 
rinkdami jie traukia kokią nors tylią liūdną melodiją. Talė kažko nu- 
sijuokė, žavus jos balsas aidu nuskriejo per laukus. 

Ji buvo tik dešimčia metų vyresnė už mane. 

Tėvuko tėvas buvo Pilietinio karo dalyvis. Vadinosi Džeremijas 
Čandleris ir, pasak šeimos legendos, jis vienas pats laimėjo Šailou 
mūšį. Kai pasimirė antroji Džeremijo žmona, jis vedė trečią, vietinę 
mergelę, trisdešimt metų jaunesnę už save. Po kelerių metų ji pagimdė 
Tėvuką. 

Trisdešimties metų skirtumas tarp Džeremijo ir jo nuotakos. De- 
šimt — tarp Talės ir manęs. Galėtų išdegti. 

Su iškilmingu ryžtu užsimečiau ant nugaros devynių pėdų ilgio 
maišą medvilnei, pritvirtinęs jį raiščiu prie dešinio peties, ir kibau 
į pirmąją medvilnės galvutę. Nuo rasos buvo drėgna, ir tai viena 
priežastis, kodėl pradėjome taip anksti. Pirmąją valandą ar šiek tiek 
ilgiau, kol dar saulė nepakilus pernelyg aukštai ir visko neiškepinus, 
medvilnė būdavo minkšta ir švelni mūsų delnams. Vėliau, suversta į 
priekabą, ji išdžius ir pasiduos lengvai apdorojama. Įmirkusios nuo 
lietaus medvilnės negalima valyti — tą kiekvienas fermeris žinojo iš 
sunkios patirties. 

Rinkau medvilnę kaip pajėgdamas spėriau, abiem rankomis, 
ir kimšau į maišą. Tačiau turėjau būti atidus. Tėvukas ar mano 
tėvas, o kartais ir abu, kuriuo nors ryto metu patikrindavo mano 
eilę. Jeigu palikčiau galvutėse per daug medvilnės, gaučiau velnių. 
Kaip griežtai mane bartų, priklausytų nuo motinos artumo būtent 
tą minutėlę. 

Kaip įmanydamas mikliau darbavausi mažutėliais delnais po 
stiebų raizgalynę, griebdamas galvutes ir stengdamasis išvengti šer- 
petų, nes šios buvo aštrios ir galėjo įdrėksti iki kraujo. Aš lanksčiausi, 

rangiausi ir stūmiausi priekin, vis labiau atsilikdamas nuo tėvo ir Tė- 
vuko. 

Mūsų medvilnės buvo tokios tankios, jog kiekvienos eilės šakelės 
buvo susipynusios. Jos braukė man per veidą. Po nuotykio su viščiu- 
kiniu žalčiu statydamas kiekvieną žingsnį saugojaus, o ypač laukuose, 
nes paupyje yra skydasnukių gyvačių. Nemažai jų prisižiūrėjau nuo 
traktoriaus, kai ardavome ir sėdavome. 

Netrukus likau visai vienas, vaikas, pralenktas tų, kurių rankos 
greitesnės, o nugaros tvirtesnės. Saulė, skaisčiai oranžinis kamuolys, 
sparčiai kilo ton vieton, iš kur dar vieną dieną svilins žemę. Kai tėvas 
ir Tėvukas dingo iš akių, nusprendžiau padaryti pirmąją pertraukėlę. 
Arčiausiai manęs — už penkių eilių ir penkiasdešimčia pėdų prieky- 
ję — darbavosi Talė. Virš medvilnės stiebų mačiau tik jos išblukusią 
džinsinę skrybėlaitę. 

Medvilnės šakelių pavėsyje išsitiesiau ant savo maišo, kuris buvo 
liūdinančiai apytuštis. Tiktai keletas minkštų gniužulėlių, ne daugiau. 
Praeitais metais iš manęs buvo tikimasi, kad pririnkčiau po penkias- 
dešimt svarų per dieną, ir baiminaus, kad ši norma nebūtų padidinta. 

Gulėdamas ant nugaros žvelgiau į visiškai giedrą dangų, laukiau 
debesų ir svajojau apie pinigus. Kiekvieną rugpjūtį paštu gaudavo- 
me naujausią „Sears, Roebuck“ katalogą, ir nedaug buvo svarbesnių 
įvykių — bent jau mano gyvenime. Jis, įpakuotas į rudą vyniojamąjį 
popierių, ateidavo net iš Čikagos, ir Mamutė reikalavo, kad būtų lai- 
komas ant virtuvės stalo galo, šalia radijo ir šeimos Biblijos. Moterys 
domėdavosi drabužiais ir namų baldais. Vyrai tyrinėdavo įrankius 
ir atsargines automobilių dalis. Bet aš apsistodavau prie svarbiausių 
skyrių — žaislų ir sporto prekių. Mintyse kurdavau slaptus Kalėdų 
laiškus. Bijodavau surašyti visus dalykus, apie kuriuos svajojau. Kas 
nors galėjo aptikti tokį laišką ir pamanyti, kad aš arba beviltiškai g0- 
dus, arba nesveiko proto. 

Šiųmetinio katalogo 308-ame puslapyje neįtikėtina beisbolo 
apšilimo striukių reklama. Buvo po vieną tokią bemaž visoms pro- 
fesionalų komandoms. Reklama tokia pribloškianti buvo todėl, kad 
vaikinas modelis vilkėjo „Cardinals“ striuke, ir netgi spalvota. Skais- 
čiai raudona, kažkokios blizgančios medžiagos, per visą priekį ėjo 
baltos sagos. Kažkas stebėtinai išmintingas „Sears, Roebuck" pasirinko 
demonstruoti „Cardinals“. 

Ji kainavo 7,50 dolerių ir dar persiuntimo išlaidos. Buvo ir vai- 

kiškų dydžių, o tai kėlė daugiau rūpesčių, nes aš juk turėjau užaugti ir 
troškau nešioti šią striukę visą likusį gyvenimą. 

Dešimt dienų sunkaus triūso, ir turėsiu užtektinai pinigų striukei. 
Neabejojau, kad nieko panašaus Blek Ouke neregėta. Pasak motinos, 
striukė buvo šiek tiek rėžianti akį, kad ir ką tatai reikštų. Tėtis sakė, kad 
man reikia batų. Tėvukui atrodė, kad tai pinigų mėtymas, bet mačiau, 
kad jis slapčia susižavėjęs. 

Vos tik stos vėsesni orai, aš kasdien apsivilkęs striuke eisiu į 
mokyklą, o sekmadieniais — ir į bažnyčią. Šeštadieniais vilkėsiu 
ja mieste — skaisčiai raudonas blyksnis nuobodžiai apsirengusioje 
minioje, slampinėjančioje šaligatviais. Nešiosiu ją visur, ir visi Blek 
Ouko vaikai (taip pat ir daugelis suaugusiųjų) man pavydės. 

Jie niekad neturės galimybės žaisti „Cardinals“. O aš tapsiu Sent 
Lujo garsenybe. Svarbu pradėti apie tai galvoti. 

— Lukai! — Laukų ramybėje trenkė griežtas balsas. Čia pat su- 
treškėjo šakelės. 

— Taip, klausau. — Aš pašokau ant kojų, žemai susilenkęs, siek- 
damas rankomis artimiausių medvilnės galvučių. 

Staiga ties manimi išdygo tėvas. 

— Ką tu veiki? — paklausė jis. 

— Man reikėjo pasiusioti, — atsakiau, nesustodamas darbuotis 
rankomis. 

— Ilgai užtrukai, — tarė jis nepatikėjęs. 

— Taip, tėveli. Vis per tą kavą. — Pažvelgiau aukštyn į jį. Suprato 
tiesą. 

— Pasistenk neatsilikti, — metė, apsisuko ir nuėjo. 

— Taip, tėveli, — pasakiau pavymui, suprasdamas, kad niekaip 
su juo nespėsiu. 


*X*XX* 


Į dvylikos pėdų maišą, kokį turėjo suaugusieji, tilpo apie šešias- 
dešimt svarų medvilnės, tad pusę devynių ar devintą vyrai buvo pasi- 
rengę sverti. Prie svarstyklių, kabančių nuo priekabos galo, vadovavo 
Tėvukas ir mano tėvas. Maišai už dirželių būdavo pakabinami apačio- 
je svarstyklių. Rodyklė šokčiojo ten ir atgal it rodytų minutes didžiu- 
liame laikrodyje. Kiekvienas galėjo matyti, po kiek surinkęs. 

Tėvukas užrašinėjo duomenis į nedidukę knygelę šalia svars- 

tyklių. Tada maišas su medvilne būdavo užkeliamas dar aukščiau ir 
išpilamas į priekabą. Nėra kada atsikvėpti. Pagauni tuščią maišą, kai 
tik tas numetamas žemyn. Pasirenki kitą eilę ir išnyksti kitoms dviem 
valandoms. 

Buvau begalinės medvilnių eilės viduryje, pilamas prakaito, ke- 
pinamas saulės, sulinkęs per pečius, stengdamasis sparčiai darbuotis 
rankomis ir kartkartėmis stabteldamas pasižiūrėti, kur juda Tėvukas ir 
mano tėvas, nes galbūt man pavyktų darsyk prigulti. Tačiau vis nesu- 
laukiau progos nusimesti maišą. Tad stūmiausi priekin, dirbau iš visų 
jėgų, laukdamas, kad maišas pasunkėtų, ir pirmąsyk susimąsčiau, ar 
man iš tikrųjų reikia tos „Cardinals“ striukės. 

Po amžinybės, kurią vienas pats slinkau lauku, išgirdau suburz- 
giant traktorių — atėjo priešpiečių metas. Nors dar neužbaigiau savo 
pirmosios eilės, tiesą sakant, nelabai ėmiau į galvą, kad nepavyko nors 
kiek daugiau pasistūmėti. Visi susitikome prie traktoriaus, ir aš išvy- 
dau Trotą, susirietusį dvilinką ant bebortės priekabos grindų. Ponia 
Spruil ir Talė tapšnojo jį. Iš pradžių pamaniau, gal jis negyvas, tačiau 
paskiau šiek tiek sujudėjo. 

— Karštis jį priveikė, — pakuždėjo tėvas, kai paėmęs iš manęs 
maišą švystelėjo sau ant peties lyg tas būtų buvęs tuščias. 

Nusekiau paskui jį prie svarstyklių, kur Tėvukas mikliai pasvėrė. 
Visas tas nugarą stingdantis triūsas, ir tik trisdešimt vienas svaras 
medvilnės! 

Kai meksikiečių ir Spruilų įdirbis buvo suskaičiuotas, visi patrau- 
kėme namų link. Priešpiečiai — lygiai vidudienį. Motina ir Mamutė 
paliko laukus, kad suspėtų juos paruošti. 

Iš savo aukštosios vietelės traktoriuje, subraižytu ir skaudančiu 
kairiu delnu įsitvėręs į skėčio stovą, stebėjau kratantis priekaboje lau- 
ko darbininkus. Ponas ir ponia Spruilai laikė Trotą, kuris vis dar buvo 
leisgyvis ir išblyškęs. Talė sėdėjo šalia, ilgas kojas ištiesusi skersai prie- 
kabos grindų. Bou, Deilui ir Henkui vargšelis Trotas tartum nerūpėjo. 
Kaip ir visi kiti, buvo sukaitę, pavargę ir troško atsipūsti. 

Kitoje priekabos pusėje viena eile, petys prie peties, sėdėjo e 
sikiečiai, nukorę per šoną kojas, kurios mažne vilkosi žeme. Pora jų 
buvo basi. 

Kai pasiekėme daržinę, išvydau kai ką, kuo iš pradžių negalėjau 
patikėti: Kaubojus, kuris sėdėjo pačiame trumpos priekabos gale, 
staigiai atsisuko ir žvilgtelėjo į Talę. Ši tartum to tik ir laukė, nes 

apdovanojo jį viena iš savo malonių šypsenėlių, kokias pasiųsdavo 
ir man. Nors jis ir neatsakė jai šypsena, buvo akivaizdu, kad jis pa- 
tenkintas. 

Tai įvyko akimoju, ir niekas kitas nematė, tik aš. 


Pasak Mamutės ir mano motinos, kurios buvo susimokiusios, 
numigti ankstyvą popietę vaikui būtina, kad gerai augtų. Aš tuo tikė- 
jau, tik kai mes rinkdavome medvilnę. Likusią metų dalį priešinaus 
tam miegui taip energingai, kaip rengiausi beisbolininko karjerai. 

Tačiau per derliaus nuėmimą po priešpiečių visi ilsėdavosi. 
Meksikiečiai greitai pavalgė ir išsidriekė po klevu šalia daržinės. 
Spruilai suvalgė kas liko kumpio bei pyragėlių ir taip pat susirado 
paunksnę. 

Man nebuvo leidžiama gultis į lovą, nes iš laukų grįždavau pur- 
vinas, tad miegodavau savo kambaryje ant grindų. Buvau pavargęs ir 
sustingęs nuo alinančio darbo. Su baime laukiau antros dienos pusės, 
nes laikas labiau prailgdavo ir tikrai būdavo karščiau. Iškart užsnūdau 
ir kai po pusvalandžio atsibudau, jaučiausi dar labiau sustingęs. 

Rūpestį kėlė Trotas priekiniame kieme. Mamutė, kuri įsivaizdavo 
esanti tarsi kokia kaimo Žiniuonė, nuėjo pasižiūrėti, kaip jis laikosi, 
be abejo, ketindama suversti į gerklę vieną iš savo prasimanytų siau- 
bingųjų marmalų. Jie buvo paguldę jį po medžiu ant seno čiužinio ir 
uždėję ant kaktos drėgną skudurą. Buvo aišku, kad jis nebegalės eiti į 
laukus, ir ponas bei ponia Spruilai nenorėjo palikti jo vieno. 

Žinia, jie privalėjo rinkti medvilnę, kad užsidirbtų pinigų pra- 
gyvenimui. Aš gi — ne. Kol miegojau, sugalvota iš manęs pareikalauti, 
kad pasėdėčiau prie Troto, kol visi kiti likusią dienos dalį darbuosis 
kaitroje. Jeigu Trotui kaip nors pablogėtų, turėsiu skuosti į žemuti- 
niuosius akrus ir parsivesti artimiausiąjį iš Spruilų. Kai motina paaiš- 
kino man šį planą, pasistengiau dėtis nelaimingas. 

— O kaip mano „Cardinals“ striukė? — paklausiau, apsimesda- 
mas labai susisielojęs. | 

— Tau liks dar pakankamai medvilnės, — nuramino motina. — Tik 
pasėdėk šiandien su juo. Rytoj jam turėtų pagerėti. 

Žinoma, buvo aštuoniasdešimt akrų medvilnės, kuri per ateinan- 
čius maždaug du mėnesius privalėjo būti dusyk nurinkta. Jeigu pra- 
rasčiau „Cardinals“ striukę, tai tik ne per Trotą. 

Stebėjau, kaip priekaba vėl nuvažiuoja, šįsyk motina ir Mamutė 
sėdėjo kartu su lauko darbininkais. Girgždėdama ir trinksėdama pro 
daržinę, paskiau lauko keliuku ši nutolo nuo namų ir galiausiai dingo 
tarp medvilnės eilių. Niekaip neištvėriau nespėliojęs, ar Talė ir Kaubo- 
jus šaudo akimis vienas į kitą. Jeigu turėčiau drąsos, paklausčiau apie 
tai savo motiną. 

Kai priėjau prie čiužinio, Trotas gulėjo visiškai nejudėdamas, už- 
merktomis akimis. Atrodė, kad nekvėpuoja. 

— Trotai, — garsiai pašaukiau, staiga išsigandęs, kad berniokas 
numirs mano akyse. 

Jis atsimerkė, labai pamažu atsisėdo ir pažvelgė į mane. Paskiau 
apsidairė aplinkui, lyg norėdamas įsitikinti, kad mudu vieni. Suvytusi 
kairė jo ranka buvo ne ką storesnė už šluotkotį ir kadarojo nuo peties 
bemaž be judesių. Juodi jo plaukai styrojo į visas puses. 

— Gerai jautiesi? — paklausiau. Dar negirdėjau jo kalbant, ir 
man buvo smalsu sužinoti, ar geba tai daryti. 

— Turbūt, — neaiškiai suniurnėjo jis kimiu balsu. Nesupratau, 
turi kalbos ydą ar tik yra pavargęs ir apdujęs. Jis vis dairėsi aplink, 
norėdamas įsitikinti, ar daugiau niekas nepasiliko, ir man toptelėjo, ar 
tik Trotas šiek tiek neapsimeta. Ėmiau juo žavėtis. 

— Ar Talė mėgsta beisbolą? — paklausiau — vieną iš šimto klau- 
simų, kuriais norėjau jį apipilti. Maniau, tai būsiant paprastą klausimą, 
bet šis jį priveikė: Trotas tuojau pat užsimerkė ir pasivertė ant šono, 
paskiau pririetė kelius prie krūtinės ir vėl ėmė snausti. 

Silpnas vėjelis šnarino pelkinio ąžuolo viršūnę. Susiradau pa- 
unksnėje šalia Troto čiužinio vešlesnės žolės lopinėlį ir išsitiesiau ant 
jo. Stebėdamas aukštai virš savęs lapus ir šakas, svarsčiau, kaip man 
pasisekė. Laikas pamažu slenka, ir visi kiti prakaituoja saulėje. Minu- 
tėlę pabandžiau jausti kaltę, tačiau nieko neišėjo. Manoji sėkmė buvo 
tik laikina, tad nusprendžiau ja pasimėgauti. 

Kaip ir Trotas. Kol šis miegojo lyg kūdikis, stebėjau dangų. Ta- 
čiau netrukus apėmė nuobodulys. Nuėjau į namą pasiimti beisbolo 
kamuoliuko ir pirštinės. Šalia priebučio mėčiau sau kamuoliuką 
— tai galėdavau daryti valandų valandas. Kartą pagavau septynioli- 
ka iš eilės. 

Visą popietę Trotas nėsyk nepaliko čiužinio. Pamiegodavo, tuo- 
met atsisėsdavo, apsidairydavo aplinkui, kurį laiką mane stebėdavo. 
Jeigu tik pabandydavau užmegzti pokalbį, paprastai jis pasiversdavo 
ant šono ir toliau snausdavo. Na, bent nemiršta. 

Kita medvilnės lauko auka buvo Henkas. Parslinko į pavakarę, 
pėdindamas pamažėle ir skųsdamasis karščiu. Pasakė, kad jam reikia 
pasižiūrėti, kaip laikosi Trotas. 

— Pririnkau tris šimtus svarų, — pasigyrė, lyg tai turėtų padaryti 
man įspūdį. — Paskiau karštis mane priveikė. — Jo veidas žioravo pa- 
raudęs, nudegintas saulės. Buvo be skrybėlės, ir tai daug ką bylojo apie 
jo protą. Laukuose visi dengiasi galvas. 

Sekundėlę jis pažvelgė į Trotą, tada nuėjo prie sunkvežimaičio 
galo ir it išbadėjęs lokys įniko raustis po dėžes ir maišus. Susigrūdo į 
didžiulę burną šaltą pyragėlį, paskiau išsidrėbė po medžiu. 

— Atnešk man vandens, vaikine, — staiga suniurnėjo mano pusėn. 

Buvau tiek nustebęs, jog nepajėgiau pajudėti. Niekad dar negir- 
dėjau, kad kalnėnai mums įsakinėtų. Nežinojau, kaip pasielgti. Bet jis 
buvo suaugęs, o aš tik vaikas. 

— Atleiskite? — tariau. 

— Atnešk man vandens! — pakartojo jis jau aukštesniu tonu. 

Neabejojau, kad jie turi kažkur tarp savo daiktų prisikaupę van- 
dens. Jausdamasis labai nesmagiai, žingtelėjau jų sunkvežimaičio link. 
Tatai jį suerzino. 

— Šalto vandens, vaikine! Iš namų. Ir paskubėk! Aš visą dieną 
dirbau. O tu — ne. 

Puoliau į namus, virtuvėn, kur Mamutė šaldytuve laikė galono 
talpos ąsotį vandens. Kai pyliau vandenį į stiklinę, rankos man drebė- 
jo. Žinojau, kad tai papasakojus kils nemalonumų. Tėvas apsimainys 
keliais žodžiais su Leonu Spruilu. 

Padaviau Henkui stiklinę. Jis greitai išgėrė, apsilaižė lūpas ir pa- 
reikalavo: 

— Atnešk dar. 

Trotas atsisėdęs visa tai stebėjo. Nubėgau į namus ir vėl pripyliau 
stiklinę. Baigęs gerti antrąją, Henkas nusispjovė man po kojomis. 

— Geras berniukas, — tarė ir metė man stiklinę. 

— Dėkui, — pasakiau ją pagaudamas. 

— Dabar palik mus vienus, — paliepė jis ir atsigulė ant žolės. Pa- 
sukau į namus ir laukiau sugrįžtant motinos. 

Jei nori, gali baigti rinkti penktą. Kaip tik tuomet Tėvukas par- 
traukia priekabą namo. Arba gali likti lauke iki tamsos — kaip meksi- 
kiečiai. Jų ištvermė stebino. Rinkdavo medvilnę, kol nebesimatydavo 
galvučių, tuomet nešini sunkiais maišais pusę mylios parklampodavo 
iki daržinės, kur užsikurdavo nedidelį laužą ir prieš kietai užmigdami 
suvalgydavo po porą kukurūzų paplotėlių. 

Ir kiti Spruilai susispietė apie Trotą, kuris minutėlę, kol jį apžiū- 
rinėjo, sugebėjo atrodyti dar labiau pasiligojęs. Vos tik nustatę, kad jis 
gyvas ir kažkiek judrus, jie pasiskubino sutelkti savo dėmesį į pietus. 
Ponia Spruil užkūrė laužą. 

Paskiau apie Trotą suskato sukinėtis Mamutė. Ji atrodė esanti 
labai susirūpinusi, ir, manau, Spruilai tai įvertino. Tačiau aš Žinojau, 
kad ji trokšta išbandyti ant vargšo berniuko vieną iš savo bjauriųjų 
vaistų. Kadangi mažiausia auka po ranka būdavau aš, paprastai at- 
stodavau jūrų kiaulytę kiekvienam naujam jos išrastam viralui. Iš pa- 
tirties žinojau, kad ji geba sutaisyti marmalą tokį gydomą, jog Trotas 
bematant pašoktų nuo čiužinio ir imtų lakstyti it nuplikytas šuo. Po 
kelių minučių Trotas tapo įtarus ir ėmė įdėmiai ją stebėti. Dabar jis 
atrodė sąmoningesnis, ir Mamutė palaikė tai ženklu, kad jam nereikia 
jokių vaistų, bent jau šiuo metu. Bet paliko jį nerami ir galvodama vėl 
aplankyti rytoj. 

Sunkiausia mano vėlyvos pavakarės kasdienė užduotis būdavo 
darbas darže. Laikiau, jog Žiauru versti mane ar, beje, ir kurį nors 
kitą septynmetį vaiką keltis prieš aušrą, visą dieną dirbti laukuose, o 
tada prieš vakarienę atlikti prievolę darže. Bet aš žinojau, kad galime 
džiaugtis turėdami tokį gražų daržą. 

Kažkuriuo metu prieš man gimstant, moterys pasiskirstė teri- 
torijomis, tiek namuose, tiek lauke, ir pareiškė į jas savo teises. Ne- 
žinau, kaip motinai atiteko visas daržas, bet, be jokios abejonės, šis 
priklausė jai. 

Jis buvo į rytus nuo mūsų namo, ramioje pusėje, toli nuo virtu- 
vės durų, diendaržio ir vištidės. Toli nuo Tėvuko pikapo ir nedidelės 
gruntinės įvažos, kur retai kada savo automobilį pasistatydavo koks 
nors svečias. Aptvertas keturių pėdų aukščio vieline tvora, pastatyta 
mano tėvo, vadovaujamo motinos, skirta apsaugoti nuo elnių ir kitų 
kenkėjų. 

Aplinkui tvorą augo kukurūzai, tad odiniu skląsčiu uždaręs iš- 
klibusius vartukus įžengdavai į stiebų slepiamą pasaulį. 

Mano darbas buvo su šiaudine pintine sekioti paskui motiną, kai 
ši rinkdavo visa, ką laikydavo jau prinokus. Ji irgi turėdavo pintinę, ku- 
rią pamažėle prikraudavo pomidorų, agurkų, moliūgų, pipirų, svogūnų 
ir baklažanų. Ji tyliai kalbėdavo — nebūtinai man, visam daržui. 

— Pažvelk į kukurūzus, matai? Kitą savaitę juos valgysime. 

— Taip, mamyte. 

— Didieji moliūgai bus kaip tik Helouvynui. 

— Taip, mamyte. 

Ji nuolatos ieškodavo piktžolių, mažų įsibrovėlių, trumpai teišgy- 
vendavusių mūsų darže. Dabar sustojo ir parodė: 

— Išrauk tas piktžoles šalia arbūzų, Lukai. 

Pastačiau pintinę ant dirvos takučio ir smagiai jas išroviau. 

Vasarai baigiantis, darže dirbti buvo ne taip sunku kaip pavasarį, 
kai reikėdavo įdirbti žemę, o piktžolės augdavo greičiau už daržoves. 

Ilgas žalias žaltys sekundę sustingo, tada pradingo tarp sviestinių 
pupelių virkščių. Daržas knibždėte knibždėjo žalčių — visi jie buvo 
nekenksmingi, bet vis dėlto žalčiai. Motina ne itin jų bijojo, tačiau 
mes lenkdavomės jų iš tolo. Gyvenau nuolat bijodamas, kai siekdavau 
agurko ir pajusdavau į plaštakos viršų susmingant iltis. 

Motina mėgo tą žemės sklypelį, nes priklausė jai — niekas kitas 
jo iš tiesų ir negeidė. Čia ji elgėsi kaip nuosavoje šventovėje. Kai namas 
būdavo pilnas žmonių, visados galėdavau rasti ją darže, kalbančią savo 
daržovėms. Šiurkštūs žodžiai mūsų šeimoje retai nuskambėdavo. Jeigu 
taip atsitikdavo, žinodavau, kad motina pasislėps savojoje priebėgoje. 

Kai ji baigė atranką, aš vos bepavilkau savo pintinę. 


*X*+* 


Lietus Sent Lujyje liovėsi. Lygiai aštuntą Tėvukas įjungė radiją, 
pasukiojo rankenėles bei anteną, ir štai prakalbo spalvingasis Haris 
Karėjus, gergždžiantis „Cardinals“ balsas. Šį sezoną dar buvo likę apie 
dvidešimt rungtynių. Pirmavo „Dodgers“, antrieji buvo „Giants“*. 
„Kardinolai“ — treti. Tai pranoko mūsų ištvermę. „Kardinolų“ sir- 
galiai, savaime suprantama, nekentė jankių, ir vilktis paskui dvi kitas 
Niujorko komandas savojoje lygoje buvo nepakenčiama. 


* „Milžinai' — Niujorko beisbolo profesionalų komanda. 

Tėvukas laikėsi nuomonės, kad valdytojas Edis Stankis turėjo 
būti išvytas jau prieš kelis mėnesius. Jo nuomone, „Cardinals“ lai- 
mėdavo tik Steno Mjušelo dėka. O kai esant tiems patiems žaidėjams 
aikštėje pralaimėdavo, visados kaltas likdavo valdytojas. 

Abu, Tėvukas ir mano tėvas, greta vienas kito sėdėjo ant sūpuok- 
lių ir lėtai lingavo, surūdijusios grandinės girgždėjo. Kitoje nedidelio 
priebučio pusėje Mamutė ir mano motina aižė sviestines pupeles ir 
žirnius. Aš drybsojau ant viršutiniojo laiptuko, kad galėčiau girdėti 
radiją, stebėjau, kada baigsis Spruilų pasirodymas, ir kartu su suaugu- 
siaisiais laukiau, kada pagaliau atlėgs karštis. Man stigo pastovaus seno 
ventiliatoriaus dūzgesio, bet žinojau, kad verčiau apie tai neužsiminti. 

Pokalbis tyliai užsimezgė moterų pusėje — šios prašneko apie 
bažnytinius reikalus — rudenį atsinaujinsiančius tikinčiųjų susiėji- 
mus ir būsimus pietus lauke. Viena Blek Ouko mergina nutekėsianti į 
Džounsborą, spėjama, už pinigingo jaunikio, ir šitai vienaip ar kitaip 
bus aptarinėjama kas vakarą. Neįsivaizdavau, kodėl moteris taip trau- 
kia vis grįžti prie šios temos, vakaras po vakaro. 

Vyrai faktiškai neturėjo ką pasakyti — bent jau nieko, kas nesusi- 
ję su beisbolu. Tėvukas gebėdavo ilgai pratylėti, o ir mano tėvas buvo 
ne ką geresnis. Be abejo, jiems rūpėjo orai ar medvilnės kainos, bet 
buvo pernelyg pavargę, kad savo nerimą išsakytų garsiai. 

Man paprasčiausiai užteko klausytis, užsimerkti ir įsivaizduoti 
Sent Lujo Sportininkų parką — didingą stadioną, kuriame gali susi- 
rinkti trisdešimt tūkstančių Žmonių ir stebėti Steną Mjušelą ir „Car- 
dinals'. Tėvukas ten yra buvęs, ir sezono metu bent kartą per savaitę 
versdavau jį nupasakoti man tą vietą. Anot jo, išvydus aikštę, atrodo, 
kad ši plečiasi. Veja tokia žalia ir lygi, jog galėtum ja ridenti marmu- 
rinius rutuliukus. Vidinės zonos gruntas buvo netgi suakėtas, kol pa- 
sidarė tobulai lygus. Rezultatų lenta kairėje per vidurį buvo didesnė 
už mūsų namą. Ir visi tie žmonės, visi tie neįtikėtinai laimingi Sent 
Lujo žmonės, kurie galėjo matyti „Cardinals“, ir jiems nereikėjo rinkti 
medvilnės. 

Dizis Dinas, Enosas „Kantris“ Sloteris ir Redas Šiondinstas, visi 
didieji „kardinolai“, visa legendinė „Aludžių šutvė“ yra žaidusi ten. O 
kadangi mano tėvas, senelis ir dėdė gebėjo žaisti tą žaidimą, aš nė kiek 
neabejojau, kad kurią nors dieną viešpatausiu Sportininkų parke. Tris- 
dešimt tūkstančių sirgalių stebint skriesiu puikia išorinio lauko veja ir 
pats sumurdysiu jankius į purvą. 

Įžymiausias visų laikų „kardinolas“ buvo Stenas Mjušelas, ir kai 
jis antrajame kėlinyje stojo ant plokštės, o bėgikas buvo pirmoje ba- 
zėje, išvydau per tamsą atslenkant Henką Spruilą. Atsisėdo šešėlyje, 
ganėtinai arti, kad girdėtų radiją. 

— Ar Stenas žaidžia? — paklausė motina. 

— Taip, mamyte, — atsakiau. Ji tik dėjosi besidominti beisbolu, 
nes iš tiesų nieko apie jį nenutuokė. O neva domėdamasi Stenu Mjuše- 
lu, ji pajėgtų Blek Ouke palaikyti bet kurį pokalbį šia tema. 

Tylus aižomų sviestinių pupelių ir žirnių braškesys ir treškesys 
liovėsi. Sūpuoklės sustojo. Aš sugniaužiau savąją gaudytojo pirštinę. 
Mano tėvui atrodė, kad Mjušelui stojus ant plokštės, Hario Karėjaus 
balsas įsitempė, tačiau Tėvukas nebuvo tuo tikras. 

Pirmas „Pirates'“* metiko kamuoliukas nuskriejo greitai, žemai 
ir į šalį. Mažai metikų pajėgdavo priveikti Mjušelą pirmuoju metimu 
greitai skriejančiu kamuoliuku. Praeitais metais jis pirmavo Naciona- 
linėje lygoje atmuštų kamuoliukų taškų vidurkiu 335, 0 1952-aisiais dėl 
pirmumo žengė krūtinė krūtinėn su Frenkiu Baumholcu iš „Cubs“. Jis 
buvo stiprus ir greitas, didi pirštinė, ir kasdien kietai žaidė. 

Savo stalčiuje, dėžutėje nuo cigarų, turėjau paslėptą Steno Mju- 
šelo beisbolo atviruką, ir jeigu kada nors namuose kiltų gaisras, visų 
pirmiausia aš gelbėčiau šį. 

Antras kamuolys praskriejo aukštai, pasuktas, ir jau po dviejų 
metimų bemaž girdėjai, kaip sirgaliai pašoka iš vietų. Kamuoliukas 
turėjo subyrėti į gabalėlius kažkurioje tolimoje Sportininkų parko 
dalyje. Joks metikas neprilygdavo Stenui Mjušelui ir neištverdavo šios 
akimirkos. Trečią kartą kamuoliukas nuskriejo maksimaliu greičiu, ir 
Haris Karėjus kiek padelsė, kad mes išgirstume smūgį lazda. Minia 
šėlo. Sulaikiau kvapą, tą sekundės dalelytę laukdamas, kol senukas Ha- 
ris pasakys mums, kur link skrieja kamuoliukas. Šis atšoko nuo sienos 
į dešinįjį lauką, ir minia sustūgo dar garsiau. Ant priekinio priebučio 
laiptelių irgi kilo jaudulys. Aš pašokau ant kojų, tartum stovėdamas 
būčiau galėjęs kaip nors matyti Sent Lujį. Kai Haris Karėjus per radiją 
šaukė, ir Tėvukas, ir mano tėvas palinko į priekį. Motina prisivertė 
kažką šūktelti. 

Mjušelas lenkė savo komandos draugą Šiondinstą, pirmaudamas 


* „Piratai“ — Pitsburgo beisbolo profesionalų komanda. 

dvigubiniais smūgiais*. Praeitais metais jis smūgiavo dvylika trigubi- 
nių, geriausių visoje aukščiausioje lygoje. Kai jis apibėgo antrąją bazę, 
per minios šėlsmą vos girdėjau Harį Karėjų. Bėgikas iš pirmosios 
lengvai pelnė taškus, o Stenas žeme įčiuožė į trečiąją, pėdomis pa- 
liesdamas bazę. Nelaimėlis trečiosios bazės žaidėjas pavėlavo mesti 
ir grąžino kamuoliuką metikui. Įsivaizdavau, kaip Stenas atsistoja, o 
minia eina iš proto. Tada jis abiem rankomis nusipurto nuo baltos su 
skaisčiai raudonais apvadėliais uniformos purvą. 

Žaidimas dar turėjo tęstis, bet mums, Čandleriams, bent vyrams, 
diena jau baigėsi. Mjušelas trenkė bombą, ir kadangi mes turėjome 
mažai vilties, kad „Cardinals“ laimės čempionatą, mielai tenkinomės 
tokiomis pergalėmis. Minia nurimo, Hario balsas pritilo, ir aš vėl su- 
smukau ant priebučio laiptelių, ketindamas klausytis, kaip seksis Ste- 
nui trečiajame kėlinuke. 

Jeigu tenai nebūtų buvę tų prakeiktų Spruilų, aš būčiau nėręs 
tamson ir užsiėmęs poziciją ant namų plokštės. Palaukčiau greito 
kamuoliuko, smūgiuočiau jį kaip manasis didvyris, paskiau aplėkčiau 
bazes ir nuostabiai įčiuožčiau į trečiąją, tenai šešėliuose, kur šalinėja 
tasai pabaisa Henkas. 

— Kas laimi? — kažkur iš tamsos paklausė ponas Spruilas. 

— „Kardinolai“. Vienas — nulis. Antro kėlinuko pabaiga. Mjuše- 
las ką tik mušė trigubinį — atsakė Henkas. Jeigu jie jau tokie beisbolo 
aistruoliai, tai kodėl įsirengė laužą ant namų plokštės ir išdėstė apdris- 
kusias savo palapines aplinkui manąjį vidinį lauką? Bet kuris kvailys, 
žvilgtelėjęs į mūsų priekinį kiemą, būtų supratęs, kad šis numatytas 
beisbolui, nesvarbu, kad auga medžiai. 

Jeigu ne Talė, nekreipčiau dėmesio į visą šią šutvę. Taip pat ir 
Trotą. Nejaučiau simpatijos nelaimingam vaikui. 

Nusprendžiau neužsiminti apie Henką ir šaltą vandenį. Suvokiau, 
kad pranešęs apie tai savo tėvui ar Tėvukui, sukelčiau rimtą jų ginčą su 
ponu Spruilu. Meksikiečiai žinojo savo vietą, ir iš kalnėnų buvo tiki- 
masi, kad tie žinotų savąją. Anie neprašydavo atnešti ko nors iš namų 
nei įsakinėdavo man ar kam nors kitam. 

Henko sprandas buvo storesnis, nei kada nors kieno kito buvau 


* Beisbolo terminas: smūgis, po kurio mušėjas lazda spėja nubėgti iki antrosios bazės 
(trigubinis — iki trečiosios). 

matęs. Plaštakos ir rankos taip pat stambios, bet labiausiai mane gąs- 
dino jo akys. Maniau šias esant bemaž visą laiką bereikšmes ir kvailas, 
bet kai jis riktelėjo man, kad atneščiau šalto vandens, jos susiaurėjo ir 
piktai sužioravo. 

Nenorėjau, kad Henkas siustų ant manęs, taip pal nenorėjau, kad 
mano tėvas stotų prieš jį. Tėvas galėtų supliekti bet ką, išskyrus galbūt 
Tėvuką, kuris vyresnis, bet kai prireikia, gali būti ir gerokai bjauresnis. 
Nusprendžiau kol kas apie tą nutikimą nutylėti. Jeigu tatai vėl pasikar- 
totų, tuomet neliks nieko kita, kaip tik pasakyti motinai. 

„Piratai“ laimėjo du taškus ketvirtame kėlinuke, anot Tėvuko, 
visų pirma todėl, kad Edis Stankis nepakeitė metikų, kai privalėjo tai 
padaryti. Paskiau jie pelnė tris penktajame, ir Tėvukas taip susinervi- 
no, jog nuėjo miegoti. 

Kol tęsėsi septintas kėlinukas, karštis kiek atlėgo, tad nuspren- 
dėme, kad neprošal būtų numigti. Žirniai ir pupelės jau išaižyti. Visi 
Spruilai pasislėpė. Jautėmės išsekę, o kardinolams žiauriai nesisekė. 
Nesunku buvo atsitraukti nuo žaidimo. 

Kai motina mane paguldė, ir mudu sukalbėjome maldas, nu- 
sispyriau antklodes, kad galėčiau kvėpuoti. Klausiausi žiogų choro 
čirškesio, kaip šie šaukia vienas kitą per laukus. Vasarą; jeigu tik nely- 
davo, jie kasnakt mums džirindavo serenadas. Toli išgirdau kažkieno 
balsą — matyt, kuris nors iš Spruilų nerimsta, galbūt Henkas kuičiasi 
paskutinio pyragėlio. 

Svetainėje mes turėjome didelį ventiliatorių, į langą įstatytą įren- 
ginį, kuris teoriškai privalėjo traukti iš viso namo karštą orą ir pūsti 
laukan. Pusę laiko jis neveikdavo. Užtekdavo kam nors neapdairiai 
uždaryti ar vėjui užtrenkti vienas duris, ir oro judėjimas sutr ikdavo, 
tuomet gulėdavai savo paties prakaite, kol nepriveikdavo miegas. 
Vėjas lauke kartkartėmis sutrikdydavo ventiliatorių, ir karštas oras 
imdavo tvenktis svetainėje, paskiau išplisdavo po visą Namą troškin- 
damas mus. Ventiliatorius dažnai gesdavo — tačiau tai buvo viena iš 
nuosavų brangenybių, kuriomis Tėvukas labiausiai didžiavosi, ir mes 
pažinojome tik dvi kitas bažnyčią lankančias fermerių šeimas, kurios 
galėjo didžiuotis tokia prabanga. 

Šiąnakt kaip tik pasitaikė, kad ventiliatorius veikė. 

Gulėdamas Rikio lovoje, klausydamasis žiogų, Mėgaudamasis 
švelniu skersvėjuku, dvelkiančiu viršum mano kūno, nejučia mintimis 
nuklydau į Korėją — kraštą, kurio niekad netroškau pamatyti. Tėvas 

nieko nenorėdavo man pasakoti apie karą. Nė truputėlio. Būta kelių 
šlovingų Tėvuko tėvo nuotykių ir pergalių Pilietiniame kare, bet kai 
kalba užeidavo apie šio šimtmečio karus, tėvas mažai turėdavo ką pa- 
sakyti. Aš norėjau sužinoti, kiek žmonių jis yra nušovęs. Kiek mūšių 
laimėjęs. Norėjau pamatyti jo randus. Buvo gausybė klausimų, kuriais 
troškau jį apipilti. 

— Nekalbėk apie karą, — daug kartų buvo perspėjusi mane mo- 
tina. — Tai labai baisu. 

O dabar Rikis Korėjoje. Kai paliko mus vasarį, tris dienas po savo 
devynioliktojo gimtadienio, snigo. Korėjoje irgi buvo šalta. Tiek žino- 
jau iš radijo. Man saugu ir šilta jo lovoje, o Rikis šiuo metu guli apkase 
ir šaudo, ir į jį šaudo. 

O jeigu jis negrįš namo? 

Tas klausimas kankindavo mane kasnakt. Galvodavau apie jį, 
mirštantį, kol pravirkdavau. Nenorėjau jo lovos. Nenorėjau jo kamba- 
rio. Troškau, kad Rikis grįžtų namo, ir mes priekiniame kieme bėgio- 
tume po bazes, svaidytume į daržinę beisbolo kamuoliukus ir žvejotu- 
me Sent Frensyje. Iš tiesų jis labiau buvo vyresnysis brolis nei dėdė. 

Vaikinai ten žūdavo, daug jų. Melsdavomės už juos bažnyčioje. 
Mokykloje kalbėdavome apie karą. Šiuo metu Rikis buvo vienintelis 
vaikinas iš Blek Ouko Korėjoje, ir tai teikė mums, Čandleriams, kaž- 
kokio keisto išskirtinumo. | 

— Ar gavote žinių nuo Rikio? — štai didysis klausimas, su kuriuo 
susidurdavome kaskart, kai tik nuvykdavome į miestuką. 

Taip ar ne, nebuvo svarbu. Kaimynai tik stengdavosi pasirodyti 
dėmesingi. Tėvukas nieko neatsakydavo. Tėvas mandagiai ką nors 
tarstelėdavo. Mamutė ir mano motina kelias minutes ramiai pašneku- 
čiuodavo apie paskutinį jo laišką. 

Aš visados sakydavau: „Taip. Netrukus jis grįš namo“ 


Tuoj po pusryčių nusekiau paskui Mamutę priekiniais laiptukais 
ir kiemo viduriu priešais namus. Ji buvo moteris, atliekanti misiją: 
daktarė Mamutė, žengianti į rytinę vizitaciją, jaudindamasi, kad jos 
globai tekęs tikrų tikriausias ligonis. 

Spruilai, susikūprinę prie savadarbio stalo, paskubom pusryčia- 
vo. Tingios Troto akys pagyvėjo, kai Mamutė, tarusi „labas rytas', pa- 
traukė tiesiai prie jo. 

— Kaip Trotas? — paklausė ji. 

— Kur kas geriau, — atsakė ponia Spruil. 

— Puikiai, — savo ruožtu atsakė ponas Spruilas. 

Mamutė palietė berniuko kaktą. 

— Neturi karščio? — kamantinėjo ji. Trotas energingai papurtė 
galvą. Juk vakar neturėjo karščio. Kodėl šįryt turėtų būti kitaip? 

— Galva nesvaigsta? 

Trotas ne visai suprato, ką tai reiškė, neaišku buvo ir kitiems 
Spruilams. Pamaniau sau, kad berniukas žengė per gyvenimą nuolat 
svaigstančia galva. 

Iniciatyvą perėmė ponas Spruilas, alkūne nusišluostydamas nuo 
lūpų kampo sorgo sirupo lašą: 

— Manome jį pasiimti į laukus ir palikti sėdėti po priekaba, pa- 
vėsyje. 

— Jeigu užeis koks debesis, jis galės rinkti, — pridūrė ponia 
Spruil. Buvo aišku, kad Spruilai dėl Troto jau viską numatę. 

Po perkūnais, pagalvojau. 

Rikis buvo išmokęs mane kelių keiksmažodžių. Paprastai varto- 
davau juos miške prie upės, o vėliau melsdavau Dievą atleisti. 

Jau buvau įsivaizdavęs dar vieną dyką dieną priekinio kiemo 
medžių paunksnėje, sergėjant Trotą, žaidžiant beisbolą ir apskritai 
ilsintis. 

— Turbūt, — tarė Mamutė ir ištiesusi ranką nykščiu bei smi- 
liumi plačiai pravėrė Troto akį. Šis kita akimi metė išsigandusį 
žvilgsnį. — Aš laikysiuos netoli. — Mamutė buvo aiškiai nuvilta. Per 
pusryčius išgirdau ją motinai sakant, kad yra nusprendusi, jog tinka- 
miausias vaistas būsiąs stipri ricinos aliejaus dozė, citrina ir kažkokia 
juoda žolelė, kurią augino dėželėje ant palangės. Išgirdęs tuos žodžius, 
lioviausi valgęs. Tai buvo jos atsargai laikoma priemonė, kurią kelis 
kartus išbandė duodama man. Veikė stipriau nei chirurgo peilis. Mano 
negalios akimirksniu išgaruodavo, vos tik dozė nutvilkydavo nuo lie- 
žuvio iki kojų pirštų, ir nesiliaudavo tvilkiusi. 

Sykį ji sutaisė užtikrintą vaistą Tėvukui, kai šiam užkietėjo vidu- 
riai. Dvi dienas jis neišėjo iš išvietės, negalėjo ūkininkauti, melsdamas 
vandens, kurį tampiau jam ten ir atgal pieno ąsotyje. Jau maniau, kad 

Mamutė bus jį nužudžiusi. Išnėręs iš būdelės, pabalęs, iškamuotas ir 
kažkaip sulysęs Tėvukas ryžtingai nudrožė į namus, piktesnis nei kas 
kada nors buvo jį matęs. Tėvai įsimetė mane į pikapą, ir mes ilgai va- 
žinėjomės. 

Mamutė vėl pažadėjo Trotui, kad visą dieną jį stebės. Šis nieko 
neatsakė. Liovėsi valgęs ir abejingai žvelgė per stalą Talės link, kuri 
dėjosi, jog aš nė neegzistuoju. 

Mudu su senele pasišalinome ir grįžome į namus. Atsisėdau ant 
priekinių laiptukų, laukdamas Talės žvilgsnio, tylomis keikdamas Tro- 
tą, kad buvo toks kvailas. Galbūt jis vėl pargrius. Be abejo, kai saulė 
pakils viršum galvos, jis nebeištvers, ir prireiks manęs, kad stebėčiau 
jį ant čiužinio. 

Kai susirinkome šalia priekabos, pasisveikinau su Migeliu: jo bū- 
rys išniro iš daržinės ir užėmė įprastas vietas vienoje priekabos pusėje. 
Spruilai susėdo kitoje. Tėvas įsispraudė per vidurį tarp abiejų grupių. 
Tėvukas vairavo traktorių, ir aš iš savo branginamos vietos šalia jo 
sėdynės visus stebėjau. Šįryt ypatingą domesį kėlė bet koks aktyvumas 
tarp šlykščiojo Kaubojaus ir mano numylėtosios Talės. Nieko nepaste- 
bėjau. Visi sėdėjo apsnūdę, pusiau užmerktomis ir nuleistomis akimis, 
su baime laukdami dar vienos saulėtos ir varginančios dienos. 

Pamažu slinkome į baltuojančius laukus, traktorius kratėsi ir 
siūbavo. Žvelgdamas į medvilnių plotus, negalėjau pagalvoti apie 
blizgančią raudoną „Cardinals“ beisbolo striukę. Kaip įmanydamas 
stengiausi prisišaukti didžio Mjušelo ir jo raumeningų komandos 
draugų, bėgiojančių po išpuoselėtą Sportininkų parko veją, atvaizdus. 
Bandžiau įsivaizduoti juos visus, vilkinčius raudonos ir baltos spalvos 
uniformomis, o kai kuriuos, be abejo, su beisbolo striukėmis — vi- 
siškai tokiomis, kokias mačiau „Sears, Roebuck" kataloge. Bandžiau 
mintyse nupiešti tas scenas, nes jos visados mane įkvėpdavo, tačiau 
traktorius sustojo, ir prieš akis man plytėjo vien dunksančios medvil- 
nės, paprasčiausiai augo ten ir laukė — eilių eilės. 


+44 


Praeitais metais Chuanas man leido pajusti meksikietiško maisto, 
ypač tortiljų, skonį. Darbininkai valgydavo jas triskart per dieną, tad, 
maniau, turi būti geros. Sykį su Chuanu ir jo grupe valgiau priešpie- 
čius, nors jau buvau pavalgęs namie. Jisai sutaisė man dvi tortiljas. Po 

trijų valandų keturpėsčiom ropinėjau po traktoriumi, pasiligojęs it 
šuo. Mane barė visi namie esantys ČCandleriai, o puolimui vadovavo 
motina. 

— Nevalia valgyti jų maisto! — Taip niekinamai kalbant jos dar 
nebuvau girdėjęs. 

— Kodėl? — paklausiau. 

— Nes jis nešvarus. 

Man buvo pabrėžtinai uždrausta valgyti bet ką meksikiečių pa- 
gaminta. Ir dėl to, žinoma, tortiljos buvo dar skanesnės. Vėl buvau nu- 
tvertas, kai Tėvukas netikėtai pasirodė prie daržinės, atėjęs pasižiūrėti 
Izabelės. Tėvas nusivedė mane už padargų pašiūrės ir išpėrė kailį dir- 
žu. Nevalgiau tortiljų tiek ilgai, kiek tik pajėgiau. 

Bet pas mus buvo naujas virėjas, ir aš nekantravau palyginti Mi- 
ištykinau pro virtuvės duris ir nerūpestingu žingsniu patraukiau dar- 
žinės link. Ekskursijėlė buvo pavojinga, nes Tėvukas ir Mamutė ne per 
geriausiai miegodavo, nors ir išvargę nuo laukų. 

Meksikiečiai dryksojo šiaurinio daržinės galo pavėsyje, daugelis 
ant žolės miegojo. Migelis žinojo, kad ateisiu, nes susitikę iš ryto prie 
svarstyklių pasverti savo surinktos medvilnės mudu minučiukę šnek- 
telėjome. Jo laimikis buvo septyniasdešimt svarų, manasis — penkio- 
lika. 

Atsiklaupęs prie nedidelio laužo žarijų, jis keptuvėje pašildė 
tortilją. Apvertė ją, ir kai viena pusė parudavo, uždėjo ploną sluoksnį 
daržovių įdaro — smulkiai supjaustytų pomidorų, svogūnų ir pipi- 
rų, — visa iš mūsų daržo. Taip pat joje buvo jalapenos* ir susmulkintų 
raudonųjų pipirų, kurie niekad neaugo Arkanzaso valstijoje. Juos 
meksikiečiai atsiveždavo patys savo maišeliuose. 

Porą meksikiečių sudomino, kad aš noriu tortiljų. Visi kiti mėga- 
vosi siesta. Kaubojaus niekur nebuvo matyti. Stovėdamas prie daržinės 
kampo, iš kur galėjau stebėti visą namą ir bet kurį iš Čandlerių, jeigu 
ateitų ieškoti, aš valgiau tortilją. Karštą, pikantišką ir purviną. Ne- 
įžvelgiau jokio skirtumo tarp Chuano ir Migelio gamybos. Abi buvo 
nuostabios. Migelis paklausė, ar pageidauju dar vienos, ir aš lengvai 
būčiau ją sukirtęs. Bet nenorėjau jų apvalgyti. Meksikiečiai buvo maži, 


* Chelapenja — tropinių pipirų atmaina, labai aštraus skonio. 

liesi ir visiški skurdžiai, o praeitais metais, kai buvau nutvertas ir su- 
augusieji visi iš eilės mane vainojo ir neapsakomai gėdijo, Mamutė pa- 
sirodė ganėtinai išradinga, sugalvojusi nuodėmę, kad nedera apvalgyti 
mažiau laimingųjų. Būdami baptistai, mes niekad nestokojome mus 
persekiojančių nuodėmių. 

Padėkojau Migeliui ir nusėlinau atgal į namus, į priebutį, nepa- 
žadindamas nė vieno Spruilo. Susirangiau ant sūpuoklių, lyg visą tą 
laiką būčiau miegojęs. Niekas nesujudėjo, bet manęs neėmė miegas. 
Iš kažkur dvelktelėjo vėjelis, ir aš svajojau apie dyką popietę ant prie- 
bučio laiptelių, kad nereikėtų rinkti medvilnės ir galėčiau žvejoti Sent 
Frensyje ar gaudyti aukštai mestus kamuoliukus priekiniame kieme. 


XX4* 


Antrą dienos pusę darbas mane bemaž pribaigė. Pavakare nukli- 
bikščiavau priekabos su medvilne link, vilkdamas paskui save surink- 
tą derlių, sukaitęs ir ištroškęs, permerktas prakaito, ištinusiais pirštais 
nuo mažučių, negilių įdrėskimų, kuriuos padarė medvilnės šerpetos. 
Jau buvau per dieną pririnkęs keturiasdešimt vieną svarą. Mano 
norma tebebuvo penkiasdešimt, ir neabejojau, kad maiše turiu bent 
dešimt svarų. Vyliausi, kad kur nors netoli svarstyklių bus motina, nes 
ji pareikalaus, kad man būtų leista baigti darbą ir grįžti namo. Ir Tėvu- 
kas, ir tėvas pasiųstų mane dar rinkti, kas kad jau įvykdžiau normą. 

Tik šiems dviem leista sverti medvilnę, ir jeigu pasitaikydavo, 
kad tuo metu būdavo eile nukeliavę kur nors toliau, gaudavai šiek tiek 
atsipūsti, kol jie parsirasdavo prie priekabos. Nemačiau nė vieno iš jų, 
ir man švystelėjo mintis, jog pavyks nusnūsti. 

Spruilai buvo susirinkę rytiniame priekabos gale, pavėsyje. Sėdė- 
jo ant savo išsipūtusių maišų, ilsėjosi ir žvelgė į Trotą, kuris, kaip man 
atrodė, per visą dieną nepajudėjo daugiau nei dešimt pėdų. 

Išsilaisvinau iš savojo medvilnės maišo perpetės ir nuėjau prie 
priekabos galo. 

— Sveikas gyvas! — tarė kažkuris iš Spruilų. 

— Kaip Trotas? — paklausiau. 

— Manau, jam bus viskas gerai, — atsakė ponas Spruilas. Jie 
valgė krekerius ir medžiotojų dešreles — mėgstamą į laukus pasiimti 
užkandą. Šalia Troto sėdėjo Talė ir visai nekreipė į mane dėmesio. 

— Turi ko nors užkąsti, vaikine? — staiga paklausė Henkas, 

blykstelėdamas į mane pavandenijusiomis akimis. Sekundėlę buvau 
pernelyg nustebęs, kad ką nors atsakyčiau. Ponia Spruil palingavo gal- 
vą ir tyrinėjo sau prie kojų žemę. 

— Nagi? — vėl paklausė Henkas, perkeldamas savo svorį ir atsi- 
durdamas tiesiai prieš mane. 

— Ee, ne, — šiaip taip atsakiau. 

— Nori pasakyti „ne, sere“, tiesa vaikine? — piktai metė jis. 

— Liaukis, Henkai, — sudraudė Talė. Kiti šeimynykščiai tartum 
pasitraukė toliau. Visi sėdėjo nuleidę galvas. 

— Ne, sere, — pasitaisiau aš. 

— Ne, sere, ką? — jo balsas sugriežtėjo. Buvo akivaizdu, kad Hen- 
kas mėgsta veltis į kivirčus. Veikiausiai jie nesyk yra šitai patyrę. 

— Ne, sere, — vėl pakartojau aš. 

— Jūs, fermeriai, tiesiog pasipūtėliai, supranti? Įsivaizduojate esą 
geresni už mus, kalnėnus, nes turite žemės ir mokate mums, kad joje 
dirbtume. Juk tiesa, vaikine? 

— Gana, Henkai, — tarė ponas Spruilas, tačiau nelabai įtikina- 
mai. Staiga ėmiau trokšti, kad pasirodytų Tėvukas ar mano tėvas. Aš 
ne prieš, kad tie žmonės paliktų mūsų fermą. 

Gerklę man suspaudė, apatinė lūpa ėmė drebėti. Jaučiausi įžeistas 
ir sutrikęs, nežinojau ką pasakyti. 

Henkas nesirengė nurimti. Pasirėmė ant alkūnės ir įžūliai nusi- 
šiepė: 

— Mes vos truputėlį aukščiau tų šlapnugarių meksikiečių, tiesa, 
vaikine? Paprasčiausiai samdoma darbo jėga. Paprasčiausiai banda 
aukštumų prasčiokų, maukiančių krūminę ir vedančių savo seseris. 
Argi ne tiesa, vaikine? 

Sekundės dalelytę jis patylėjo, lyg iš tiesų lauktų, kad ką nors at- 
sakyčiau. Mane pagavo pagunda pabėgti, tačiau aš tik žvelgiau sau į 
batus. Kitiems Spruilams galbūt manęs pagailo, tačiau niekas neatėjo 
į pagalbą. 

— Mūsų namai gražesni už jūsų, vaikine. Tiki tuo? Kur kas gra- 
žesni. 

— Nusiramink, Henkai, — tarė ponia Spruil. 

— Jie didesni, su ilga veranda iš priekio, skardiniu stogu be tolio 
lopinių, ir žinai, koks jis dar? Tu nepatikėsi, vaikine, bet mūsų namas 
dažytas. Baltai. Ar kada nors esi matęs dažus, vaikine? 

Į tai Bou ir Deilas, du paaugliai, kurie retai kada išleisdavo garsą, 

tyliai sukrizeno, lyg norėdami nuraminti Henką ir kartu neįžeisti po- 
nios Spruil. 

— Liepk jam liautis, mama, — ištarė Talė, ir aš, nors ir sekundę, 
nebuvau žeminamas. 

Pažvelgiau į Trotą, ir šis, mano nuostabai, buvo pasirėmęs ant 
alkūnių, išplėstomis akimis, kokių dar niekad nemačiau, pagautas tos 
vienpusiškos paniekos. Aiškiai ja mėgavosi. 

Henkas kvailai nusišypsojo Bou ir Deilui, ir šie nusijuokė dar 
garsiau. Ponas Spruilas dabar atrodė irgi pralinksmėjęs. Galbūt kadai- 
se jis labai dažnai būdavo vadinamas aukštumų prasčioku. 

— Kodėl jūs, žemknisiai, nedažote savo namų? — sugriaudėjo 
mano pusėn Henkas. 

Žodžio „žemknisiai“ jų nervai nebeišlaikė. Bou ir Deilas purtėsi 
iš juoko. Henkas sustugo, sužavėtas savo paties sąmojo. Atrodė, visa 
šutvė tuoj ims pliaukšėti sau per kelius, ir tuo metu Trotas, kiek išga- 
lėdamas garsiau, šūktelėjo: 

— Baik, Henkai! 

Žodžiai jam šiek tiek susiliejo, tad „Henkai“ nuskambėjo kaip 
„Henai“, bet anie puikiai suprato. Jie išsigando, ir juokeliai staiga nu- 
trūko. Visi žvelgė į Trotą, kuris su didžiausia, kokia tik įmanoma, pa- 
nieka žioravo akimis į Henką. 

Akyse man tvenkėsi ašaros, tad apsisukau ir nubėgau pro prie- 
kabą tolyn lauko keliuku, ko! pasijutau saugus nuo jų akių. Paskiau 
nėriau į medvilnės krūmus ir laukiau, kol pasigirs draugiški balsai. 
Sėdėjau ant įkaitusios žemės, supamas keturių pėdų aukštumo stiebų, 
ir verkiau, o to aš iš tiesų nemėgdavau daryti. 


XXX 


Geresnių fermų priekabos turėjo brezentines stogines medvilnei 
dėti ir apsaugoti, kad šios vežant į džiną vėjas nenupūstų ant kelio. 
Mūsiškė stoginė buvo stipriai pritvirtinta ir saugojo mūsų triūso 
vaisius, iš kurių devyniasdešimt svarų buvo surinkti mano per pa- 
starąsias dvi dienas. Nė vienas Čandleris niekad neveždavo krovinio 
į džiną taip, kad galvučių gniužulai skraidytų it sniegas ir nuklotų 
kelią. Tačiau dauguma kitų žmonių kaip tik taip gabendavo, ir dalį 
medvilnės rinkimo sezonu matydavai grioviuose, o piktžolės palei 
135-ąjį plentą palengva nubaltuodavo, kai fermeriai su savo derliumi 
skubindavosi į džiną. 

Palyginti su prikrauta medvilnės priekaba, mūsų sunkvežimaitis 
atrodė it nykštukas, ir Tėvukas pakeliui į miestą varė lėčiau nei dvi- 
dešimt mylių per valandą. Ir nieko nekalbėjo. Abu virškinome pietus. 
Aš mąsčiau apie Henką ir bandžiau nuspręsti, kaip elgtis. Neabejoju, 
Tėvukas rūpinosi dėl orų. 

Jeigu papasakočiau jam apie Henką, gerai žinojau, kas nutiktų. 
Jis nužygiuotų su manimi per priekinį kiemą į Spruilmiestį, ir kiltų 
bjaurus konfliktas. Kadangi Henkas buvo jaunesnis ir stambesnis, 
Tėvukas turėtų rankoje kokią nors lazdą ir su džiaugsmu šia pasi- 
naudotų. Pareikalautų, kad Henkas atsiprašytų, o jeigu tas atsisakytų, 
Tėvukas imtų grasinti ir įžeidinėti. Henkas neteisingai įvertintų savo 
priešininką, ir netrukus į darbą būtų paleista lazda. Henkas neturėtų 
jokių galimybių. Mano tėvas gautų pridengti Čandlerių Aangus savuo- 
ju dvylikakalibriu. Moterys priebutyje būtų saugios, bet motina vėl 
jaustųsi pažeminta Tėvuko polinkio smurtauti. 

Spruilai išsilaižytų žaizdas ir susikrautų skurdžią mantą. Patrauk- 
tų keliu į kitą fermą, kur būtų reikalingi ir vertinami, o mes liktume 
be darbo rankų. 

Iš manęs būtų tikimasi, kad pririnkčiau dar daugiau medvilnės. 

Tad aš nepratariau nė žodžio. 

Mes pamažu slinkome 135-uoju plentu, dešiniame kelkraštyje 
sujudindami išbarstytą medvilnę, stebėdami laukus, kur vietomis 
lenktyniaudami su tamsa tebesidarbavo meksikiečiai. 

Nusprendžiau paprasčiausiai vengti Henko ir visų kitų Spruilų, 
kol baigsis medvilnės rinkimo sezonas, ir jie grįš į kalnus, vėl į savo 
nuostabiai dažytus namus, vėl mauks krūminę ir tuoksis su seserimis. 
Ir kuriuo nors metu vėlai žiemą, kai sėdėsime svetainėje apie židinį 
ir pasakosimės istorijas apie derliaus nuėmimą, aš galiausiai išklosiu 
visas Henko piktadarystes. Turėsiu pakankamai laiko savo pasakoji- 
mams apgalvoti, ir pagražinsiu juos, kur laikysiu tinkama. Tokia Čan- 
dlerių tradicija. 

Tačiau turėsiu būti atsargus, kai pasakosiu dažyto namo istoriją. 

Artindamiesi prie Blek Ouko, pravažiavome Klenčų fermą, kur 
gyveno Foja ir Laverlis Klenčai ir aštuonetas jų vaikų, kurie visi, ne- 
abejoju, dar triūsė laukuose. Niekas, netgi meksikiečiai, nedirbo taip 
sunkiai kaip Klenčai. Tėvai garsėjo kaip vergų engėjai, bet vaikams, 
regis, patiko rinkti medvilnę ir lenkti nugarą prie pačių kasdieniškiau- 
sių fermos darbų. Gyvatvorė apie kiemą priešais namą buvo puikiai 

apkarpyta. Tvoros tiesios, jų nereikėjo remontuoti. Daržas didžiulis, o 
jo derlingumas legendinis. Netgi senas jų sunkvežimaitis buvo švarus. 
Vienas vaikas kas šeštadienį šį plaudavo. 

O jų namas buvo dažytas, pirmasis iš stovinčių palei plentą į 
miestą. Baltos spalvos su pilkais apvadais pakraščiais ir kampuose. 
Priebutis ir fasado laiptukai buvo tamsiai žali. 

Ilgainiui buvo nudažyti visi namai. 

Mūsų namas pastatytas prieš Pirmąjį pasaulinį karą, dar tuo- 
met, kai vidaus vandentiekis ir elektra buvo negirdėti dalykai. Iš 
lauko apkaltas colio storumo šešių pėdų ilgio ąžuolinėmis lentomis, 
turbūt išpjautomis žemėje, kurią dabar dirbame. Veikiamos laiko ir 
orų lentos blankiai nurusvėjo, pasidarė maždaug tokios pat spalvos, 
kaip ir kiti fermerių namai aplinkui Blek Ouką. Dažyti nebuvo rei- 
kainavo pinigus. 

Bet netrukus, po mano tėvų vedybų, motina nusprendė, kad 
namą reikia sumoderninti. Ji ėmėsi įtikinėti mano tėvą, kuris labai 
troško įsiteikti jaunajai žmonai. Tačiau jo tėvai — anaiptol. Tėvukas 
ir Mamutė, su atkaklia jėga, gaunama iš dirbamos žemės, griežtai atsi- 
sakė netgi svarstyti, kad namą reikėtų nudažyti. Formali dingstis buvo 
pinigų stygius. Tėvas tai persakė motinai. Kivirčo nekilo — neištarta 
nė vieno žodžio. Tik vieną žiemą, kai ketvertas suaugusiųjų gyveno 
mažame nedažytame name ir stengėsi būti vienas kitam nuoširdūs, 
tvyrojo įtampa. 

Motina prisiekė sau, kad neaugins savo vaikų fermoje. Kada nors 
turės dažytų lentų, gal netgi plytinį namą miestelyje ar dideliame 
mieste, namą su vidaus vandentiekiu ir krūmais apie priebutį. 

„Dažai“ Čandlerių fermoje buvo opus žodis. 


*XXxX4* 


Kai atvykome į džiną, priešais mus suskaičiavau dešimt priekabų. 
Dar apie dvidešimt, jau tuščių, stovėjo viename pakraštyje. Jos pri- 
klausė fermeriams, išgalintiems turėti dvi. Galėdavo vieną palikti, kad 
pernakt medvilnė būtų išvalyta, o tuo tarpu kita stovėdavo laukuose. 
Tėvas troško žūtbūt įsigyti antrą priekabą. 

Tėvukas sustojo kieme ir nuėjo prie grupelės fermerių, susispie- 

tusių apie vieną priekabą. Iš jų laikysenos supratau, kad yra dėl ko nors 
susirūpinę. 

Devynis mėnesius džinas stovėdavo be darbo. Aukšta, ilga dėžę 
primenanti konstrukcija buvo aukščiausias apygardos pastatas. Rug- 
sėjo pradžioje, pradėjus nuiminėti derlių, jis atgydavo. Medvilnės 
rinkimo sezono įkarštyje veikdavo dieną naktį ir sustodavo tik šeš- 
tadienio vakarą ir sekmadienio rytą. Visi presai ir mašinos gaudė su 
triukšmingu tikslumu, girdimu visame Blek Ouke. 

Pamačiau Montgomerių dvynius, palei džiną svaidančius akme- 
nukus į piktžoles, ir prisijungiau prie jų. Stengėmės pranokti vienas kitą 
istorijomis apie meksikiečius ir melavome, kiek medvilnės kiekvienas 
asmeniškai pririnkome. Buvo tamsu, ir priekabų eilė judėjo lėtai. 

— Mano tėtis sako, kad medvilnės kainos krinta, — tarė Danas 
Montgomeris, nusviesdamas akmenėlį tamson. — Esą medvilnės su- 
pirkėjai muša kainas, nes jos yra perteklius. 

— Derlius didelis, — pasakiau. Montgomerių dvyniai užaugę 
norėjo būti fermeriai. Man jų buvo gaila. 

Kai lietūs užtvindydavo žemę ir nuplaudavo pasėlius, kainos pa- 
kildavo, nes supirkinėtojams Memfyje nepakakdavo medvilnės. Bet 
fermeriai, aišku, neturėdavo ką parduoti. O kai lietūs padėdavo ir der- 
liai būdavo milžiniški, kainos krisdavo, nes supirkėjai Memfyje turė- 
davo jos per daug. Vargšai laukuose plūkstantys žmonės neuždirbdavo 
tiek pinigų, kad pajėgtų išmokėti pasėliams paimtas skolas. 

Geri derliai ar blogi, vis tas pat. 

Kurį laiką šnekėjomės apie beisbolą. Montgomeriai neturėjo ra- 
dijo, tad jų Žinios apie „Cardinals“ buvo ribotos. Ir vėl man jų pagailo. 

Kai palikome džiną, Tėvukas neturėjo ką pasakyti. Tik jo kakta 
buvo labiau suraukta, o smakras šiek tiek išsikišęs priekin, tad supra- 
tau, kad išgirdo blogas naujienas. Padariau išvadą, kad tai turi šį tą 
bendra su medvilnės kainomis. 

Kol važiavome iš Blek Ouko, aš tylėjau. Kai šviesos liko užpa- 
kalyje, padėjau galvą ant atverto lango rėmo, išstatydamas vėjui veidą. 
Buvo karšta bei tyku, ir man norėjosi, jog Tėvukas važiuotų greičiau, 
kad atsivėsintume. 

Ateinančias kelias dienas atidžiau klausysiuos. Duosiu laiko su- 
augusiesiems pasišnabždėti, o paskiau paklausiu motinos, kas dedasi. 

Jeigu blogos žinios susijusios su fermeryste, galų gale ji man pa- 
sakys. 

Šeštadienio rytas. Auštant, meksikiečiams sėdint vienoje prie- 
kabos pusėje, Spruilams — kitoje, mes slinkome į laukus. Nesitrau- 
kiau nuo tėvo šono, nes bijojau, kad tas pabaisa Henkas vėl manęs 
neužsipultų. Tą rytą nekenčiau visų Spruilų, galbūt išskyrus Trotą, 
mano vienintelį gynėją. Jie dėjosi manęs nematą. Turbūt jiems buvo 
gėda. 

Kol kratėmės laukais, stengiausi negalvoti apie Spruilus. Buvo 
šeštadienis. Nuostabi diena visiems žemę dirbantiems varguoliams. 
Čandlerių fermoje mes dirbdavome pusę dienos, paskiau leisdavo- 
mės į miestuką ir prisijungdavome prie kitų fermerių bei jų šeimų, 
atvykusių nusipirkti maisto bei kitų atsargų, maišydavomės ir su- 
kiodavomės po Pagrindinę gatvę, gaudydavome paskalas, kelioms 
valandoms atitrūkdavome nuo medvilnės plotų plūkiavos. Atvykdavo 
ir meksikiečiai bei kalnėnai. Vyrai grupelėmis būriuodavosi apie ar- 
batinę ir kooperatyvą, lygindavo derlius ir pasakodavo istorijas apie 
potvynius. Moterys susigrūsdavo į Popo ir Perlos krautuvėlę ir keletą 
gastronomijos prekių pirkdavo amžinybę. Vaikams būdavo leidžiama 
siausti Pagrindinės gatvės ir gretimų skersgatvių šaligatviais iki ket- 
virtos — tos nuostabios valandos, kai dieniniam seansui atidarydavo 
„Diksį“ 

Priekaba sustojo, mes visi iššokinėjome ant žemės ir radome 
savuosius medvilnės maišus. Dar beveik miegojau, į nieką labai ne- 
kreipdamas dėmesio, tik staiga kuo maloniausias balsas tarė: 

— Labas rytas, Lukai. 

Talė. Paprasčiausiai stovi ir šypsosi man. Šitaip stengėsi pasakyti, 
kad gailisi dėl vakarykštės dienos. 

Kadangi esu Čandleris, gebu būti baisiai užsispyręs. Atsukau jai 
nugarą ir nudrožiau šalin. Įsikalbėjau, kad nekenčiu visų Spruilų. Puo- 
liau pirmą medvilnės eilę lyg iki priešpiečių ketinčiau nušluoti visus 
keturiasdešimt akrų. Tačiau jau po kelių minučių pavargau. Pasime- 
čiau tarp šakelių tamsoje, ir vis tebegirdėjau jos balsą ir teberegėjau 
jos šypseną. 

Ji tik dešimčia metų vyresnė už mane. 

nos. Kubilu, kurio dydžio vos pakakdavo man, vėliau dieną naudoda- 
vosi ir kiti šeimynykščiai. Jis buvo laikomas nugrūstas į tolimą galinio 
priebučio kampą, uždengtas nuo akių sena paklode. 

Iš pradžių turėdavau pritampyti vandens nuo siurblio iki galinio 
priebučio, kur pripildydavau maždaug trečdalį kubilo. Dėl to prireik- 
davo net aštuonis kartus suvaikščioti, ir dar nepradėjęs maudytis, aš 
jau būdavau išvargęs. Paskiau užtraukdavau per priebutį paklodę ir 
stebėtinai greitai nusirengdavau. Vanduo būdavo labai šaltas. 

Gabalu pirktinio muilo ir frotiniu skuduru aš įnirtingai gremž- 
davau nuo savęs purvą, darydavau putas ir kitaip drumsdavau vande- 
nį, kad motina nepamatytų mano slapčiausių vietelių, kai prisistatys 
vadovauti visam reikalui. Ji pirmiausia surinkdavo mano purvinus 
drabužius, po to atnešdavo švarius. Tuomet eidavo tiesiai prie ausų ir 
sprando. Jos rankose frotinis skuduras tapdavo ginklu. Gramdydavo 
mano švelnią odą, lyg purvas, kuriuo išsitepdavau dirbdamas lau- 
kuose, ją žeistų. Per visą procedūrą nesiliaudavo stebėjusis, kaip taip 
baisiai gebėdavau išsipurvinti. 

Nubrūžinusi man sprandą, ji puldavo plaukus, lyg tie knibždėtų 
utėlių ir mašalų. Pildavo iš ąsočio šaltą vandenį man ant galvos norė- 
dama išskalauti muilą. Visiškai pažemintas būdavau, kai ji baigdavo 
šveisti mano pažastis ir pėdas — laimė, vidurinę kūno dalį palikdavo 
man pačiam. 

Kai iššokdavau iš kubilo, vanduo jame likdavo drumzlinas nuo sa- 
vaitės Arkanzaso Deltos purvo. Ištraukdavau kamštį ir šluostydamasis 
rankšluosčiu bei rengdamasis naujus drabužius stebėdavau, kaip van- 
duo sunkiasi pro priebučio grindų plyšius. Jausdavausi šviežutėlis ir 
švarus, penkiais svarais palengvėjęs ir pasirengęs važiuoti į miestuką. 

Tėvukas nusprendė, kad jo sunkvežimaitis atliks tik vieną reisą į 
Blek Ouką. Tai reiškė, kad Mamutė ir mano motina važiuos kabinoje 
greta jo, o tėvas ir aš kratysimės gale su visais dešimt meksikiečių. 
Kad bus susigrūdę kėbule, meksikiečių visai nejaudino, bet mane kaip 
reikiant erzino. 

Važiuojant iš fermos, stebėjau Spruilus, kaip šie numušinėja kuo- 
lelius, atrišinėja virves ir skubinasi išlaisvinti seną savo sunkvežimaitį, 

kuriuo galėtų pasiekti miestą. Visi dirbo, tik ne Henkas, kuris kažką 
kramsnojo pavėsyje. 

Kad iš po sparnų nesiverstų dulkės ir nedusintų mūsų kėbule, 
Tėvukas keliuku važiavo lėčiau nei penkias mylias per valandą. Nors 
jis buvo labai dėmesingas, tai ne ką tepadėjo. Kratėmės sukaitę ir slo- 
pome. Šeštadieninis maudymasis kaimiškuose Arkanzaso rajonuose 
buvo ritualas. Meksikoje, matyt, — ne. 


xXXxX* 


Šeštadieniais kai kurios fermerių šeimos atvykdavo į miestelį iki 
vidudienio. Tėvuko nuomone, nuodėminga šeštadieniu pernelyg ilgai 
mėgautis, tad mes neskubėdavome ten patekti. Žiemą jis netgi grasin- 
davo apskritai nevažiuosiąs į miestą, išskyrus sekmadieniais į bažny- 
čią. Motina pasakojo, kad sykį jis visą mėnesį ištvėrė nepalikdamas 
fermos, nevažiavo ir į bažnyčią, nes pamokslininkas kažkaip buvo jį 
įžeidęs. Kad Tėvuką įžeistum, daug nereikėdavo. Bet mes buvome lai- 
mingi. Nemažai pusininkų niekad nepalikdavo savo fermų. Neturėjo 
pinigų bakalėjos prekėms ir automobilio nuvažiuoti į miestą. Taip pat 
buvo keletas nuomininkų, tokių kaip mes, ir žemės savininkų, kurie 
retai važiuodavo į miestą. Pasak Mamutės, ponas Klovisas Beklis iš 
Karavėjaus nesirodė mieste keturiolika metų. Ir bažnyčioje lankėsi tik 
prieš Pirmąjį pasaulinį karą. Per tikėjimo sutvirtinimo susirinkimus 
girdėjau Žmones atvirai už jį meldžiantis. 

Mėgau bruzdesį ir šaligatvių spūstį; nežinia, ką gali netrukus su- 
sitikti. Man patiko matyti grupeles meksikiečių, susėdusių medžių pa- 
unksnėje, valgančių ledus ir sujaudintais ispaniškais šūksniais sveiki- 
nančių savo tėvynainius iš kitų fermų. Patiko matyti minias pašaliečių, 
kalnėnus, kurie netrukus išsidangins. Sykį Tėvukas man papasakojo, 
kad prieš Pirmąjį pasaulinį karą lankydamasis Sent Lujyje, kuriame 
buvo pusė milijono žmonių, jis pasiklydo vien eidamas gatve. 

Man taip niekad neatsitiks. Kai žingsniuosiu Sent Lujo gatvėmis, 
žmonės mane atpažins. 

Nusekiau paskui motiną ir Mamutę pas Popą ir Perlą Vatsonus. 
Vyrai nuėjo į kooperatyvą, nes šeštadieniais popiet visi fermeriai tenai 
traukdavo. Niekad man nepavyko tiksliai išsiaiškinti, ką jie dar ten 
veikdavo, išskyrus tai, kad skųsdavosi medvilnės kainomis ir baimin- 
davosi dėl orų. 

Perla plušėjo prie kasos aparato. 

— Sveika, ponia Vatson! — tariau, kai man pavyko prasisprausti 
arčiau. Krautuvė buvo sausakimša moterų ir meksikiečių. 

— Sveikas gyvas, Lukai, — atsiliepė ji ir pamerkė man. — Kaip 
medvilnė? — Tą patį klausimą girdėdavai nuolat. 

— Renkam, gerai, — atsakiau stengdamasis pamėgdžioti jos 
toną. 

Kol nupirko penkis svarus miltų, du svarus cukraus, du svarus 
kavos, butelį acto, svarą druskos ir du gabalėlius muilo, Mamutė ir 
mano motina užtruko valandą. Praėjimai tarp eilių buvo prisikimšę 
moterų, kurioms labiau rūpėjo pasisveikinti vienai su kita nei nusi- 
pirkti maisto. Jos kalbėjosi apie savo daržus, orus ir bažnyčią rytojaus 
dieną, ir apie tai, kuri neabejotinai netrukus turės kūdikį, o kuri — tik 
galbūt. Jos plepėjo apie laidotuves šen, tikėjimo sutvirtinimo susirin- 
kimus ten, apie būsimas vestuves. 

Nė žodelyčio apie „Cardinals“. 

Mano vienintelė užduotis mieste buvo partempti pirkinius prie 
sunkvežimaičio. Tai atlikęs, gavau laisvę bastytis be priežiūros Pa- 
grindine gatve ir gretimais skersgatviais. Įsijungęs į neskubų pėsčiųjų 
srautą stūmiausi šiaurinio Blek Ouko pakraščio link, pro kooperatyvą, 
pro vaistinę ir arbatinę. Ant šaligatvio būreliais stoviniavo Žmonės, 
dalijosi paskalomis ir neketino judėti. Telefonus nedaug kas turėjo, ir 
apygardoje buvo tik keli televizoriai, tad šeštadienius žmonės skirdavo 
paskutinėms naujienoms ir įvykiams sužinoti. 

Suradau savo draugelį Diveiną Pinterį, bandantį įtikinti savo 
motiną, kad paleistų jį pasibastyti. Diveinas buvo metais vyresnis už 
mane, bet vis dar antroje klasėje. Tėvas jam leisdavo vairuoti po fermą 
traktorių, ir šitai pakylėjo jo autoritetą tarp visų Blek Ouko mokyklos 
antraklasių. Pinteriai buvo baptistai ir „Cardinals“ sirgaliai, bet kažko- 
dėl Tėvukas vis tiek jų nemėgo. 

— Laba diena, Lukai, — tarė man ponia Pinter. 

— Sveika, ponia Pinter. 

— Kur tavo motina? — paklausė dairydamasi už manęs. 

— Turbūt dar vaistinėje. Tikrai nežinau. 

Kai tokie dalykai, Diveinui pavyko ištrūkti. Jeigu galima pasitikė- 
ti manimi ir leisti vaikštinėti gatvėmis vienam, tuomet galima ir juo. 
Mums tolstant, ponia Pinter pavymui tebešūkavo pamokymus. Pa- 
traukėme prie „Diksio', kur laukdami ketvirtos valandos seanso slam- 

pinėjo vyresni vaikai. Kišenėje turėjau keletą monetų: penkis centus 
seansui, penkis centus kokakolai, tris centus — kukurūzų spragėsiams. 
Motina davė man pinigų kaip avansą už surinktą medvilnę. Kada nors 
turėsiu grąžinti, bet ir ji, ir aš žinojome, kad taip niekad neįvyks. Jeigu 
Tėvukas mėgintų juos atsiimti, turėtų reikalų su mama. 

Matyt, šią savaitę medvilnę rinkti Diveinui sekėsi geriau. Turėjo 
pilną kišenę dešimties centų monetų ir nekantravo jomis pasipuikuo- 
ti. Jo šeima irgi nuomojosi žemę, taip pat patys valdė dvidešimt akrų 
— kur kas daugiau nei Čandleriai. 

Netoli stoviniuojanti strazdanota mergaitė, vardu Brenda, bandė 
užmegzti pokalbį su Diveinu. Visoms savo draugėms ji buvo pasakiusi, 
kad nori už jo ištekėti. Sekiodama akimis bažnyčioje, kiekvieną šešta- 
dienį slankiodama iš paskos it šešėlis po Pagrindinę gatvę, ir nuolat 
klausinėdama, ar gali kine prisėsti šalia, padarė jo gyvenimą nepa- 
kenčiamą. 

Diveinas niekino ją. Kai pro šalį ėjo būrys meksikiečių, mudu 
dingome, įsimaišę tarp jų. 

Už kooperatyvo — populiarios vietos rinktis ir apsikumščiuoti 
vyresniesiems berniokams — pratrūko muštynės. Tai įvykdavo kas 
šeštadienį, ir niekas Blek Ouko taip neįelektrindavo kaip geros muš- 
tynės. Minia braudavosi artyn plačiu skersgatviu šalia kooperatyvo, ir 
visiems veržiantis aš išgirdau kažką ištariant: „Kertu lažybų, tai kuris 
nors iš Siskų“. ; 

Motina mane perspėjo, kad nežiūrėčiau muštynių už koopera- 
tyvo, tačiau šis draudimas nebuvo griežtas, nes žinojau, kad jos ten 
nebus. Jokia padori moteris nedrįstų būti nutverta stebinti muštynes. 
Diveinas ir aš atsargiai prasismelkėme per minią, nekantraudami iš- 
vysti nors kokią smurto apraišką. 

Siskai buvo skurdžiai pusininkai, gyvenantys arčiau nei už mylios 
nuo miesto. Šeštadieniais visad čia sukiodavosi. Niekas tikrai nežinojo, 
kiek šeimoje vaikų, bet muštis jie visi mokėjo. Tėvas buvo girtuoklis 
ir juos kuldavo, o motina sykį supliekė visiškai ginkluotą šerifo pa- 
vaduotoją, bandžiusį suimti jos vyrą. Sulaužė jam ranką ir nosį. Šerifo 
pavaduotojas nešlovingai paliko miestą. Vyriausiasis Siskas sėdėjo 
kalėjime už tai, kad Džounsbore užmušė žmogų. 

Siskų vaikai nelankė mokyklos nei bažnyčios, tad man pavyk- 
davo jų išvengti. Ir tikrai, kai mudu prasibrovėme ganėtinai arti ir 

iškišome pro žiūrovus nosis, Džeris Siskas daužė kumščiu kažkokiam 
nepažįstamajam veidą. 

— Kasjis? — paklausiau Diveiną. Minia šaukė abiem mušeikoms, 
kad paskubėtų doroti vienas kitą. 

— Nežinau, — atsakė Diveinas. — Gal koks prasčiokas iš aukš- 
tumų. 

Galimas daiktas. Apygarda pilna renkančių medvilnę kalnėnų, 
visai logiška, kad Siskai įsiveltų į muštynes su kuo nors, kuris jų ne- 
pažįsta. Vietiniai žinojo, kuo tai kvepia. Nepažįstamojo veidas buvo 
ištinęs, iš nosies lašėjo kraujas. Džeris Siskas staigiai žiebė iš dešinės į 
dantis ir parmušė vyrioką ant žemės. 

Visa Siskų gauja ir į juos panašūs stovėjo viename kampe, juo- 
kėsi ir veikiausiai gėrė. Apšepę, purvini, nudriskusiais drabužiais, ir 
tik keli avėjo batais. Apie jų tvirtumą sklido legendos. Liesi ir alkani, 
jie mušdavosi nesidrovėdami jokių bjaurių gudrybių. Prieš metus per 
kumštynes už džino Bilis Siskas mažne užmušė vieną meksikietį. 

Kitoje areną atstojančio ploto pusėje spietėsi grupelė kalnėnų, 
visi jie šaukė, palaikydami saviškį, — kaip vėliau paaiškėjo, Doilą, 
— ragino atsistoti ir ką nors daryti. Pašokęs ant kojų, Doilas pasitrynė 
smakrą ir puolė. Jam pavyko galva trenktis Džeriui Siskui į pilvą, ir 
abu nusirito ant žemės. Kalnėnai džiugiai suklykė. Mes visi irgi mielai 
būtume džiūgavę, tik nenorėjome erzinti Siskų. Tai jų žaidimas, ir jie 
imtųsi kiekvieno. 

Dvejetas peštukų graibstė ir draskė vienas kitą, raičiojosi po 
purvą it laukiniai žvėrys, o riksmai aplinkui vis garsėjo. Staiga Doi- 
las atsivėdėjo dešiniąja, ir smagiai vožė Džeriui Siskui per veidą, visą 
sukruvindamas. Sekundės dalelytę Džeris nurimo, ir mes visi slapčia 
vylėmės, kad galbūt Siskas sutiko sau lygų. Doilas užsimojo antram 
smūgiui, bet staiga iš gaujos puolė Bilis Siskas ir spyrė Doilui tiesiai į 
nugarą. Doilas sukaukė it sužeistas šuo ir nusirito ant žemės, kur tuč- 
tuojau jį užgulė abu Siskai, spardydami ir daužydami. 

Netrukus Doilas turėjo būti sudorotas. Nors nieko garbinga čia 
nebuvo, tačiau paprasčiausiai taip rizikavai mušdamasis su Siskais. 
Kalnėnai tylėjo, o vietiniai stebėjo, nežengdami nė žingsnio priekin. 

Abu Siskai pastatė Doilą ant kojų, ir su visu budelišku nuožmu- 
mu Džeris spyrė jam į tarpkojį. Doilas sukliko ir parpuolė ant žemės. 
Siskai paklaiko iš juoko. 

Abu buvo vėl bekelią jį, kai ponas Henkas Spruilas, tasai storu it 

medžio kamienas sprandu, žingtelėjo iš minios ir stipriai trenkė Dže- 
riui, parmušdamas šį ant žemės. Greitas it katinas, Bilis Siskas užsi- 
mojo iš kairės ir pokštelėjo Henkui į smakrą, tačiau nutiko keistas da- 
lykas. Smūgis Henko Spruilo nė kiek nepaveikė. Jis apsigręžė, sugriebė 
Bilį už plaukų ir be matomų pastangų apsukęs, bloškė šį į būrelį Siskų. 
Nuo išsklaidytos gaujos atsiskyrė dar vienas Siskas, Bobis, ne vyresnis 
kaip šešiolikos, tačiau toks pat niekšelis kaip ir jo broliai. 

Trejetas Siskų prieš Henką Spruilą. 

Kol Džeris kėlėsi ant kojų, Henkas neįtikėtinu greičiu spyrė jam 
į šonkaulius — taip stipriai, jog mes visi išgirdome trekštelint. Tuo- 
met apsisukęs Henkas atbula ranka trenkė Bobiui, parmušdamas šį, 
o paskui dar spyrė į dantis. Tuo tarpu Bilis šoko priekin antrąsyk, ir 
Henkas it cirko stipruolis pakėlė kur kas liesesnį vaikiną oran ir sviedė 
į kooperatyvo sieną, kur šis garsiai žnektelėjo, sudrebindamas lentas 
ir langus, ir žemyn galva nukrito ant grindinio. Beisbolo kamuoliuko 
nebūčiau lengviau nusviedęs. 

Biliui atsimušus į žemę, Henkas sugriebė jį už gerklės, vėl atsi- 
tempė į arenos vidurį, kur Bobis keturpėsčias stengėsi atsistoti. Džeris, 
sukniubęs ant šono, čiupinėjosi šonkaulius ir inkštė. 

Henkas spyrė Bobiui į tarpukojį. Berniokas suspigo, o Henkas 
šlykščiai nusikvatojo. 

Paskiau laikydamas Bilį už gerklės pradėjo dešine atbula ranka 
tvatinti jam marmūzę. Kraujas tryško iš visur, užliejo veidą ir pliaupė 
krūtine. 

Galop Henkas paleido Bilį ir pasigręžė į kitus Siskus. 

— Gal dar kuris norite?! — šūktelėjo jis. — Nagi, pirmyn! Atsi- 
imkit ir jūs! 

Kiti Siskai slėpėsi vienas už kito, o trejetas jų didvyrių kepurnė- 
josi purve. 

Kova čia ir būtų privalėjusi baigtis, bet Henkas buvo numatęs 
kitaip. Pasimėgaudamas ir neskubėdamas spardė visų trijų veidus ir 
galvas, kol anie liovėsi judėję ir vaitoję. Minia pradėjo skirstytis. 

— Eime, — paragino kažkoks vyriškis už manęs. — Jums, vai- 
kams, nereikia to matyti. 

Bet aš nepajėgiau pasijudinti. 

Paskiau Henkas susirado kažkokį seną aplūžusį dviejų colių 
storio, keturių pėdų ilgio lentgalį. Minia liovėsi skirsčiusis, su liguistu 
smalsumu stabteldama minutėlę pažiūrėti. 

Kai Henkas smogė Džeriui skersai nosies, kažkas minioje ištarė: 
„O, Dieve!" 

Dar vienas balsas iš minios prasitarė, jog reikėtų surasti šerifą. 

— Eime iš čia, — paliepė senas fermeris, ir minia vėl pradėjo 
skirstytis, tik šįsyk greitėliau. 

Henkas vis dar nebaigė. Jo veidas buvo įraudęs iš pykčio; akys 
blyksėjo it velnio. Talžė ir daužė juos, kol lentgalys pradėjo aižėti į 
šipulius. 

Minioje nemačiau kitų Spruilų. Kai muštynės virto skerdynėmis, 
visi pabėgo. Niekas Blek Ouke nenorėjo painiotis Siskams po kojomis. 
O dabar niekas nenorėjo susidurti su šiuo bepročiu iš kalnų. 

Kai vėl atsidūrėme ant šaligatvio, visi mačiusieji muštynes tylėjo. 
Tos vis tebesitęsė. Mąsčiau, ar Henkas talžys juos tol, kol užmuš. 

Skubindamiesi per minią ir bėgdami kino teatro link, nei Divei- 
nas, nei aš nepratarėme nė žodžio. 


Šeštadieninis popietės seansas buvo skirtas specialiai mums, fer- 
merių vaikams. Mes neturėjome televizorių, ir pramogauti buvo laiko- 
ma nuodėminga. Dviem valandoms būdavome perkeliami iš medvil- 
nės laukų gyvenimo atšiaurybės į fantazijos šalį, kur visad laimėdavo 
geruoliai. Iš filmų mes sužinodavome, kaip veikia nusikaltėliai, kaip 
farai juos gaudo, kaip vyksta ir laimimi karai, kaip Laukiniuose Vaka- 
ruose buvo kuriama istorija. Iš filmų aš netgi sužinojau liūdną tiesą, 
kad Pietūs iš tiesų nelaimėjo Pilietinio karo — priešingai nei man 
buvo pasakojama ir namie, ir mokykloje. 

Bet šį šeštadienį Džino Otrėjaus* vesternas Diveinui ir man buvo 
nuobodus. Kaskart kai ekrane kildavo kumštynės, pagalvodavau apie 
Henką Spruilą ir mintyse regėdavau jį vis dar ten už kooperatyvo 
talžantį Siskus. Palyginti su realiomis, ką tik matytomis skerdynėmis, 
Otrėjaus vaizduojamos peštynės buvo ramios. Filmas jau bemaž ėjo į 
pabaigą, kai sukaupęs drąsą ryžausi pasakyti Diveinui: 

— Žinai, tasai stambuolis iš kalnų, kurį matėme mušant Sis- 
kus? — sukuždėjau. — Jis dirba pas mus fermoje. 


. * Gene Autrey (1907-1998) — amerikiečių kino aktorius ir kantri stiliaus (kaubojiškų) 
dainų atlikėjas. 

— Tu jį pažįsti? — irgi sukuždėjo Diveinas negalėdamas pa- 
tikėti. 

— Taip. Pažįstu kaip reikiant. 

Diveinui tai padarė įspūdį, jis norėjo dar paklausinėti mane, bet 
salė buvo sausakimša, o ponas Starnesas, valdytojas, mėgo su žibin- 
tuvėliu patruliuoti tarp eilių, taip ieškodamas neramumų. Bet koks 
vaikiščias, nutvertas kalbantis, būdavo pakeliamas už ausies ir išmeta- 
mas lauk. Be to, strazdanotoji Brenda sugebėjo užsiimti vietą tiesiai už 
Diveino, priversdama mus abu jaustis nepatogiai. 

Tarp žiūrovų šen bei ten buvo ir vienas kitas suaugusysis, dau- 
giausia miestiečiai. Ponas Starnesas meksikiečius susodindavo balko- 
ne, bet šie, regis, nesuko dėl to sau galvos. Tik nedaugelis iš jų švaisty- 
davo pinigus kino seansams. 

Kai filmas baigėsi, puolėme laukan ir per kelias minutes vėl nu- 
bėgome prie kooperatyvo, bemaž tikėdamiesi išvysti kruvinus Siskų 
vaikinų lavonus. Bet nė vieno tenai nebuvo. Jokio ženklo, kad čia vyko 
muštynės — nei kraujo, nei galūnių, nei suaižėjusio lentgalio. 

Tėvukas manė, kad save gerbiantys žmonės turėtų šeštadieniais 
palikti miestuką prieš sutemstant. Šeštadienio vakarais dėdavosi ne- 
geri dalykai. Tačiau, nepaisant muštynių, man niekad neteko matyti 
kokio nors tikro blogio. Buvau girdėjęs, kad už džino geriama bei 
lošiama kauliukais ir netgi būna dar muštynių, bet visa tai vykdavo 
nuošaly nuo akių ir ten dalyvaudavo nedaug žmonių. Vis dėlto Tėvu- 
kas baiminosi, kad mes kaip nors neužsikrėstume. 

Rikis buvo Čandlerių šeimos triukšmadarys, ir motina man pa- 
sakojo, kad jis pagarsėjęs tuo, kad šeštadieniais mieste per ilgai užsi- 
būdavo. Kažkuriuo metu nesenoje šeimos istorijoje būta arešto, bet 
man niekaip nepavyko sužinoti smulkmenų. Pasak jos, Tėvukas ir 
Rikis metų metus nesutarė, kuriuo laiku derėtų palikti miestuką. Vis 
dar prisimenu kelis kartus, kai mes išvažiavome be jo. Aš verkdavau, 
nes man atrodė, kad niekad jo nebepamatysiu, o kitą sekmadienio rytą 
jisai sėdėdavo virtuvėje ir lyg niekur nieko gerdavo kavą. Rikis visados 
grįždavo namo. 

Mes susitikome prie sunkvežimaičio, dabar supamo kaip pa- 
puola sustatytų apie baptistų bažnyčią kitų transporto priemonių, nes 
fermeriai vis čia tebeplūdo. Minia Pagrindinėje gatvėje buvo tirštesnė 
ir tartum telkėsi netoli mokyklos, kur smuikininkai ir brazdintojai 
bandža kai kada surengdavo netikėtus kaimiškos muzikos koncertė- 

lius. Aš nenorėjau išvažiuoti, ir, mano nuomone, nebuvo ko skubėti 
parsirasti namo. 

Mamutei ir mano motinai paskutinę minutę atsirado kažkoks 
reikalas bažnyčioje, kur daugelis moterų šventadienio išvakarėse pra- 
simanydavo ką nors veikti. Iš kitos sunkvežimaičio pusės nugirdau tėtį 
ir Tėvuką kalbantis apie muštynes. Paskiau išgirdau paminint Siską ir 
visai apmiriau. Tuo tarpu atvyko Migelis su keliais meksikiečiais. Jie 
nesiliaudami tarškėjo ispaniškai, ir tolesnės paskalos prasprūdo man 
pro ausis. 

Po kelių minučių priėjo Stikas Pauersas, vienas iš dviejų Blek 
Ouko šerifo pavaduotojų, ir pasisveikino su Tėvuku bei mano tėvu. 
Stikas, neva buvęs karo belaisvis, vaikščiojo šlubčiodamas — pasak jo, 
dėl patirto šiurkštaus elgesio vokiečių karo belaisvių stovykloje. Anot 
Tėvuko, jis niekad nebuvo palikęs Kreighedo apygardos ir niekad ne- 
buvo girdėjęs nė vieno iš pykčio paleisto šūvio. 

— Vienas iš tų Siskų vaikinų beveik negyvas, — išgirdau jį sakant 
ir prisislinkau artėliau. Jau buvo beveik tamsu, ir niekas manęs ne- 
matė. 

— Dėl to nieko bloga, — pasakė Tėvukas. 

— Kalbama, kad tasai bernas iš kalnų dirba pas jus. 

— Aš nemačiau muštynių, Stikai. — Umus Tėvuko būdas jau ėmė 
reikštis. — Tu žinai pavardę? 

— Kažkoks Henkas. 

— Pas mus daug kažkokių tokių. 

— Tu ne prieš, jei rytoj atvažiuosiu ir apsidairysiu? — paklausė 
Stikas. 

— Negaliu tau uždrausti. 

— Ne, negali, — Stikas pasisuko ant gerosios kojos ir nužvelgė 
meksikiečius, lyg šie būtų kalti it pats nuodėmės įsikūnijimas. 

Nutykinęs apie sunkvežimaitį kiton pusėn, paklausiau: 

— Apie ką visa tai? 

Kaip visada, kai ko nors neturėčiau Žinoti ar girdėti, paprasčiau- 
siai į mane nekreipia dėmesio. 

Važiavome namo patamsyje, Blek Ouko žiburiai nyko užpaka- 
lyje, plaukus mums plaikstė šaltas vėjas nuo kelio. Iš pradžių norėjau 
papasakoti tėvui apie muštynes, bet negalėjau to daryti girdint mek- 
sikiečiams. Paskiau nusprendžiau, kad nebūsiu liudininkas. Niekam 
nepasakosiu, nes nei vienaip, nei kitaip nieko nelaimėsiu. Jei kaip nors 

susisiečiau su Siskais, mano gyvenimas taptų pavojingas, be to, neno- 
rėjau, kad Spruilai užsiustų ir išvyktų. Medvilnė vos tik pradėta rinkti, 
o aš jau jaučiuosi pavargęs. O svarbiausia, nenorėjau, kad Henkas 
Spruilas supyktų ant manęs ar mano tėvo, arba Tėvuko. 

Kai parvažiavome, priekiniame kieme senojo jų sunkvežimaičio 
nebuvo. Jie vis dar mieste, tikriausiai lankosi pas kitus kalnėnus. 

Po vakarienės susėdome kaip visada ant priebučio laiptelių, o 
Tėvukas ėmė knebinėti radiją. „Cardinals“ nuvyko į Filadelfiją, žaidžia 
prie šviesų. Antro kėlinio viduryje smūgiuoti stojo Mjušelas, ir aš už- 
sisvajojau. 


Pabudome sekmadienį brėkštant, blykstelėjus žaibui ir pažemėm 
nudundėjus griaustiniui. Iš pietvakarių atgarmėjo audra, suvėlindama 
saulėtekį, ir gulėdamas patamsiuos Rikio kambaryje aš vėl svarsčiau 
didįjį klausimą — kodėl sekmadieniais lyja? Kodėl ne darbo dienomis, 
kada nebūčiau verčiamas rinkti medvilnę? Sekmadienis ir taip poilsio 
diena. 

Senelė atėjo pas mane ir pasikvietė į priebutį, kad abu susėdę 
galėtume stebėti audrą. Išvirė man kavos su daug pieno ir cukraus, 
ir vėjui stūgaujant mudu palengva lingavome sūpuoklėse. Spruilai 
bėginėjo, mėtė į dėžes daiktus, bandė kur nors slėptis, toliau nuo savo 
varvančių palapinių. 

Lietus pliaupė gūsiais, tartum stengdamasis atsigriebti už dvi 
savaites sausros. Smulkūs lašeliai sūkuriavo apie priebutį lyg rūkas, o 
viršum mūsų skardinis stogas ūžė nuo vandens srautų. 

Mamutė rūpestingai rinkdavosi pokalbio laiką. Būdavo, paprastai 
sykį per savaitę pasiims mane pasivaikščioti ar pasitiks ant priebučio 
laiptukų, tik mudu vienu du. Gyveno susituokusi su Tėvuku trisdešimt 
penkerius metus, tad išmoko tylėjimo meno. Ilgą laiko tarpą gebėdavo 
vaikštinėti ar suptis mažai ką tepratardama. 

— Kaip kava? — paklausė senelė. Per audrą ją vos galėjai girdėti. 

— Nuostabi, Mamute, — atsakiau. 

— Ko norėtum pusryčiams? 

— Pyragėlių. 

— Tuomet iškepsiu jų. 

Sekmadieniais įprasta tvarka būdavo laisvesnė. Paprastai mes il- 
giau pamiegodavome, nors šiandien audra prikėlė visus anksti. O per 
pusryčius apsieidavome be įprastos kiaušinienės su kumpiu ir šiaip 
taip gebėdavome išlikti gyvi pyragėliais ir melasomis. Darbuotis vir- 
tuvėje būdavo šiek tiek lengviau. Vis dėlto juk poilsio diena. 

Sūpuoklės lėtai judėjo pirmyn ir atgal, niekur nenukakdamos, 
viršum mūsų tyliai girgždėjo surūdijusios grandinės. Anapus kelio, 
kažkur Džeterių valdose, blykstelėjo žaibas. 

— Praeitą naktį sapnavau Rikį, — tarė ji. 

— Geras sapnas? 

— Taip, labai geras. Sapnavau, kad staiga baigėsi karas, bet mums 
pamiršta pranešti. Ir vieną vakarą mes čia sėdime ant priebučio laip- 
telių, klausomės radijo, ir antai keliu išvystame mūsų link atbėgant 
kažkokį žmogų. Tai buvo Rikis kariška uniforma. Jis ėmė šaukti, kad 
karas baigėsi. 

— O, kad ir aš taip susapnuočiau, — atsidusau. 

— Manau, Viešpats nori kažką mums pasakyti. 

— Kad Rikis grįžta namo? 

— Taip. Galbūt ne tuojau pat, bet karas netrukus baigsis. Kurią 
nors dieną pažiūrėsime ir išvysime ana ten jį žengiant per kiemą. 

Pažvelgiau į kiemą. Ėmė formuotis balos ir upeliūkščiai, kurie 
liejosi Spruilų pusėn. Žolės beveik nebuvo matytis, o vėjas draskė nuo 
mūsų ąžuolų pirmuosius sausus lapus. 

— Meldžiuos už Rikį kas vakarą, Mamute, — pasakiau gan iš- 
didus. 

— Aš meldžiuosi už jį kas valandą. — Jos akys lyg sudrėko. 

Mudu sūpavomės ir stebėjome lietų. Mano mintys apie Rikį re- 
tai kada sukosi kaip apie kareivį su uniforma, su šautuvu, po priešo 
ugnimi šokinėjantį iš vienos saugios priedangos į kitą. Prisimindavau 
jį kaip savo geriausią draugą, dėdę, kuris buvo lyg brolis, bičiulį su 
meškere ir beisbolo pirštine. Jis tik devyniolikos — tokio amžiaus, kad 
negalėjau suprasti, senas ar jaunas. 

Netrukus duryse pasirodė motina. Šeštadienio maudymąsi sek- 
davo sekmadienio grandymas — greita, tačiau šiurkšti procedūra, per 
kurią mano sprandas ir ausys būdavo nušiūruojami apsėstos moteriš- 
kės. 

— Reikia ruoštis, — pasakė ji. Jau bemaž juste pajutau skausmą. 

Nusekiau paskui Mamutę virtuvėn dar kavos. Tėvukas prie vir- 
tuvės stalo skaitė Bibliją ir rengėsi savajai sekmadieninės mokyklos 
pamokai. Tėtis nuo galinio priebučio stebėjo audrą ir žvelgė tolumon 
upės link, be abejo, pradėdamas nerimauti, kad ateina potvyniai. 


XXX 


Lietus liovėsi dar gerokai prieš mums išvykstant į bažnyčią. Keliai 
buvo pažliugę, ir Tėvukas vairavo dar lėčiau nei visados. Mes pukšė- 
jome priekin, kartkartėmis slydinėdami seno gruntinio keliuko pro- 
vėžose ir balose. Mudu su tėvu sėdėjome sunkvežimaičio gale, tvirtai 
įsikibę į kėbulo bortus, o motina ir Mamutė važiavo kabinoje, — visi 
apsirengę kuo turėjo geriausia. Dangus nusigiedrijo, ir dabar saulė 
tvieskė viršum galvų, kaitino drėgną žemę taip, jog galėjai matyti tin- 
giai viršum medvilnės laukų plūduriuojančią drėgmę. 

— Bus karšta, — pasakė tėvas, paskelbdamas tokią pačią progno- 
zę kaip ir kasdien nuo gegužės iki pat rugsėjo pabaigos. 

Kai pasiekėme plentą, atsistojome ir užsikvempėme ant kabinos, 
kad vėjas pūstų į veidus. Šitaip kur kas vėsiau. Laukuose — nė gyvos 
dvasios; netgi meksikiečiams nebuvo leidžiama šventadieniais dirbti. 
Kiekvieną derliaus nuėmimo sezoną pasklisdavo tie patys gandai apie 
šen bei ten slapčia medvilnę sekmadieniais renkančius bedievius fer- 
merius, bet aš pats niekad neregėjau taip nuodėmingai elgiantis. 

Kaimiškajame Arkanzase daugelis dalykų nuodėmingi, ypač jei- 
gu esi baptistas. Ir didžiąją dalį mūsų sekmadieninių religinių apeigų 
užėmė pamokslai, kuriuos žerdavo garbusis Eikersas — garsiabalsis 
ir piktas Žmogus, pernelyg daug laiko skiriantis vis naujoms nuodė- 
mėms sugalvoti. Žinoma, pamokslai man nerūpėjo — daugumai vai- 
kų nerūpėjo, — bet sekmadieniais bažnyčia reiškė daugiau nei maldas. 
Tai ir metas lankytis vieniems pas kitus, dalytis naujienomis bei pas- 
kalomis. Šventinis sambūris, kai visi gerai nusiteikę ar bent apsimeta, 
kad yra puikios nuotaikos. Kad ir kas rūpėtų pasauliui — gresiantys 
potvyniai, karas Korėjoje, svyruojančios medvilnės kainos, — bažny- 
čioje visa būdavo atidedama į šalį. 

Viešpats nenori, kad Jo žmonės rūpintųsi, visad sakydavo Mamu- 
tė, ypač kai mes būdavome Jo namuose. Tai nuolat man atrodydavo 
keista, nes ji rūpindavosi bemaž tiek pat, kiek ir Tėvukas. 

Neskaitant šeimos ir fermos, niekas kitas mums nebuvo taip 

svarbu kaip Blek Ouko baptistų bažnyčia. Pažinojau kiekvieną žmogų 
mūsų bažnyčioje, ir jie, aišku, pažinojo mane. Tai buvo šeima — ir 
laimėje, ir bėdoje. Visi mylėjo vienas kitą ar bent taip skelbėsi, ir jeigu 
vienas iš mūsų parapijos narių nors kiek sunegaluodavo, tuomet lie- 
davosi visokios maldos ir krikščioniška atjauta. Laidotuvės trukdavo 
savaitę — bemaž šventas įvykis. Rudeniniai ir pavasariniai tikėjimo 
sutvirtinimai būdavo planuojami kelis mėnesius iš anksto ir labai 
laukiami. Bent sykį per mėnesį pietaudavome lauke, — rengdavome 
suneštinio maisto pobūvius po medžiais už bažnyčios. Pietūs užtruk- 
davo iki pavakarės. Vestuvės irgi būdavo svarbios, ypač moterims, 
tačiau stokodavo pakasynų ir laidotuvių dramatiškumo. 

Kai atvykome, žvyruota automobilių stovėjimo aikštelė prie baž- 
nyčios buvo jau bemaž pilna. Daugelis transporto priemonių — seni 
fermerių sunkvežimaičiai kaip ir mūsiškis, buvo aplipusios purvo 
sluoksniu. Buvo keletas sedanų, ir šiuos vairavo arba miestiečiai, arba 
fermeriai, turintys nuosavos žemės. Toliau gatvėje, prie metodistų 
bažnyčios, stovėjo mažiau sunkvežimaičių ir daugiau lengvųjų auto- 
mobilių. Paprastai prekybininkai ir mokytojai melsdavosi ten. Meto- 
distai laikė save šiek tiek aukštesniais, bet, mes, baptistai, žinojome, 
kad mūsiškis kelias pas Dievą trumpiausias. 

Iššokau iš sunkvežimaičio ir nubėgau susirasti draugelių. Už baž- 
nyčios, šalia kapinių, trys vyresni berniukai mėtė beisbolo kamuolį, ir 
aš patraukiau jų pusėn. 

— Lukai, — kažkas sušnabždėjo. Diveinas. Jis slėpėsi guobos pa- 
unksnėje ir atrodė išsigandęs. — Čionai. 

Nuėjau prie medžio. 

— Girdėjai? — tarė Diveinas. — Džeris Siskas pasimirė anksti 
šįryt. 

Pasijutau taip, lyg būčiau padaręs kažką bloga, ir nesugalvojau, 
ką pasakyti. Diveinas tik stebeilijo į mane. Galiausiai vargais negalais 
man pavyko sureaguoti: 

— Ir ką? 

— Tą, kad bandoma surasti žmonių, mačiusių, kas nutiko. 

— Daugelis matė. 

— Taip, bet niekas nenori kalbėti. Visi bijosi Siskų, taip pat visi 
bijosi taviškio kalnėno berno. 

— Jis joks maniškis, — atkirtau. 

— Gerai, bet aš vis tiek jo bijau. O tu? 

— Irgi. 

— Ką darysime? 

— Nieko. Nepasakysime nė žodžio, bent jau ne dabar. 

Sutarėme, kad iš tiesų nieko nedarysime. Jeigu mūsų paklaus, 
meluosime. O jeigu meluosime, papildomai sukalbėsime maldą. 

Tą sekmadienio rytą maldos buvo ilgos ir pompastiškos. Tokie 
pat ir gandai bei paskalos apie tai, kas nutiko Džeriui Siskui. Naujiena 
pasklido greitai, dar prieš sekmadieninės mokyklos pradžią. Mudu 
su Diveinu girdėjome apie muštynes smulkmenų, kurias pasakojant 
negalėjome patikėti savo ausimis. Sulig kiekviena akimirka Henkas 
vis didėjo. „Rankos nelyginant kaimiškas kumpis“, — pasakė kažkas. 
„Pečiai it braminų veislės buliaus*', — pridūrė kitas. „Turėtų sverti tris 
šimtus svarų“. 

Vyrai ir vyresnieji berniukai susibūrė netoli bažnyčios fasado, o 
mudu su Diveinu sukiojomės aplink vien klausydamiesi. Išgirdau tai 
apibūdinant kaip nužudymą, paskiau kaip užmušimą, ir man buvo ne- 
aiškus skirtumas, kol neišgirdau poną Sneiką Vilkoksą pasakant: „Tai 
joks nužudymas. Nužudomi geri žmonės. Baltieji driskiai, tokie kaip 
Siskai, užmušami : 

Žmogus Blek Ouke užmuštas pirmą sykį nuo 1947 metų, kai keli 
pusininkai prisigėrę susipešė rytinėje miesto pusėje. Vienas paauglys 
atsidūrė netinkamame medžioklinio šautuvo gale, tačiau kaltinimai 
oficialiai nebuvo pateikti. Per naktį visi pabėgo, ir apie juos niekad 
daugiau negirdėta. Niekas negalėjo prisiminti paskutinės „tikros“ 
žmogžudystės. 

Aš buvau apžavėtas paskalų. Mudu sėdėjome ant priekinių baž- 
nyčios laiptukų, žvelgėme šaligatviu Pagrindinės gatvės link ir klau- 
sėmės vyrų ginčų ir postringavimų apie tai, ką reikėtų ar nereikėtų 
daryti. 

Toliau gatvėje buvo matytis kooperatyvo fasadas, ir akimirką 
man lyg pasivaideno Džeris Siskas, koše virtęs jo veidas, kai Henkas 
Spruilas užplumpino vaikiną negyvai. 

Aš stebėjau, kaip mano akyse užmušė žmogų. Staiga panūdau 
smukti atgal šventyklon ir imti melstis. Suvokiau esąs kažkuo prasi- 
kaltęs. 


* Naminių galvijų veislė, išvesta JAV pietuose iš indų kilmės protėvių, turi tarp pečių 
kuprą ir nukarusį pagurklį. 

Mes nuslinkome į bažnyčią, kur merginos ir moterys susispie- 
tusios irgi kuždėjosi savas tragedijos versijas. Joms Džeris darėsi vis 
reikšmingesnis. Brenda, strazdanotoji mergiotė, pametusi galvą dėl 
Diveino, gyveno vos už ketvirčio mylios nuo Siskų, taigi iš esmės kai- 
mynystėje, ir todėl dabar susilaukė daugiau nei priklausytų dėmesio. 
Moterys aiškiai buvo linkusios labiau atjausti nei vyrai. 

Bendruomenės salėje mudu su Diveinu susiradome sausainių, 
tuomet patraukėme į savo mažutėles klases, pakeliui gaudydami kiek- 
vieną žodį. 

Mūsų sekmadieninės mokyklos mokytoja panelė Beverlė Dil 
Kuli, kuri dėstė Monetės vidurinėje mokykloje, pradėjo nuo ilgos ir 
gana didžiadvasiškos atminų kalbos, skirtos Džeriui Siskui, vargšui 
vaikinui iš vargingos šeimos, jaunuoliui, kuris niekad neturėjo gali- 
mybių pasireikšti. Tada ji liepė mums susiimti rankomis ir užsimerkti, 
o pati nukreipė balsą į dangų ir labai ilgai prašė Dievą priimti vargšelį 
Džerį į savo šiltą ir amžiną glėbį. Jos kalba skambėjo taip, lyg Džeris 
būtų buvęs krikščionis ir nekalta auka. 

Žvilgtelėjau į Diveiną, kuris irgi į mane žvairavo. 

Visa tai atrodė šiek tiek keista. Mes, baptistai, nuo lopšio buvome 
mokomi, kad vienintelis kelias į dangų — tai tikėti Jėzumi ir stengtis 
sekti jo pavyzdžiu, gyventi garbingai ir dorai. Tai buvo paprastas pa- 
mokymas, tokį girdėdavome iš sakyklos kiekvieną sekmadienio rytą 
ir vakarą, ir kiekvienas pamokslininkas, atsilankantis Blek Ouke per 
tikėjimo sutvirtinimus, kartodavo jį garsiai ir aiškiai. Girdėdavome jį 
sekmadieninėje mokykloje, per vakarines penktadienio pamaldas, ir 
per atostogas Biblijos mokykloje. Šis pamokymas skambėdavo mūsų 
muzikoje, religinėse giesmėse, literatūroje. Buvo tiesmukas, tvirtas, be 
spragų kompromisams ar išsisukinėjimams. 

Ir kiekvienas, kuris netikėdavo Jėzumi ir negyvendavo krikš- 
čioniškai, paprasčiausiai keliaudavo į pragarą. Štai kur buvo Džeris 
Siskas, ir mes visi tai žinojome. 

Bet panelė Kuli meldėsi. Meldėsi šiuo sielvarto ir netekties metu 
už visus Siskus, meldėsi už mūsų miestelį, tiesiantį pagalbos ranką šiai 
šeimai. 

Man neatėjo į galvą nė vienas Blek Ouko gyventojas, kuris tiestų 
Siskams ranką. 

Malda buvo keista, ir kai mokytoja galiausiai pasakė „amen“, aš 
visiškai pasibaisėjau. Džeris Siskas niekad nebuvo nė prisiartinęs prie 

bažnyčios, bet panelė Kuli meldėsi, lyg jis kaip tik šiuo metu sėdėtų 
pas Dievą. Jeigu tokie nusikaltėliai kaip Siskai gali patekti į dangų, 
tuomet mums, visiems kitiems, nėra ko baimintis. 

Vėliau ji vėl pradėjo apie Joną ir banginį, ir kurį laiką mes pa- 
miršome užmuštąjį. 


*X*xX* 


Po valandos, per pamaldas, sėdėjau savo įprastoje vietoje, tame 
pačiame klaupte, kuriame Čandleriai visada sėdėdavo, kairėje pusėje 
beveik gale, tarp Mamutės ir motinos. Klauptai nebuvo sužymėti ar 
rezervuoti, tačiau visi žinojo, kur kiekvienas turi sėdėti. Dar po trejų 
metų, kai man sukaks dešimt, tėvai sakė, kad galėsiu sėdėti su draugais, 
žinoma, jeigu tik gerai elgsiuos. Šį pažadą išgavau iš abiejų gimdytojų. 
Lygiai tas pat, jei tai įvyktų ir po dvidešimties metų. 

Langai buvo pakelti aukštyn, bet sunkus oras nejudėjo. Moterys 
vėdinosi vėduoklėmis, o vyrai sėdėjo nejudėdami ir prakaitavo. Kai 
brolis Eikersas atsistojo sakyti pamokslo, marškiniai man lipo prie 
nugaros. 

Kaip paprastai, Eikersas buvo piktas ir kone iškart ėmė šūkauti. 
Nieko nelaukdamas užsipuolė nuodėmę; per nuodėmę į Blek Ouką 
atėjo tragedija. Nuodėmė atnešė mirtį ir sunaikinimą, kaip visados 
buvo ir bus. Mes, nusidėjėliai, girtuokliaujame, lošiame kortomis, kei- 
kiamės, meluojame, mušamės, žudome ir svetimaujame, nes leidžiamės 
atskiriami nuo Dievo, ir štai todėl vienas mūsų miesto jaunuolis prarado 
gyvybę. Dievas nesukūrė mūsų tam, kad žudytume vienas kitą. 

Aš vėl sutrikau. Maniau, kad Džeris Siskas buvo užmuštas, nes 
pagaliau susidūrė su sau lygiu. Tai neturėjo nieko bendra su lošimu 
ar svetimavimu, su daugeliu kitų nuodėmių, kurias brolis Eikersas 
taip pliekė. Ir kodėl jis šaukia ant mūsų? Juk mes geri žmonės. Esame 
bažnyčioje! 

Aš retai kada suprasdavau, apie ką pamokslauja brolis Eikersas, 
ir kartkartėmis nugirsdavau sekmadieniais prie pietų stalo Mamutę 
niurzgant, kad irgi buvusi vieno iš jo pamokslų beviltiškai sutrikdyta. 
Rikis sykį man pasakė manąs, jog seniokas beveik kvanktelėjęs. 

Nuodėmių vis daugėjo, viena paskui kitą ir galop nugara man 
ėmė lenktis nuo jų svorio. Dar tik gausiu pameluoti, kad nestebėjau 
muštynių, o jau pradėjo pilti karštis. 

Tada brolis Eikersas papasakojo žmogžudysčių istoriją, pradėda- 
mas tuo, kaip Kainas nudobė Abelį, ir jis pravedė mus kruvinu bibli- 
nių žudynių taku. Mamutė užsimerkė, ir žinojau, kad ji meldžiasi — ji 
visados melsdavosi. Tėvukas spoksojo į sieną, veikiausiai mąstė, kaip 
negyvas Siskas galėtų paveikti jo medvilnės derlių. Motina tartum 
įdėmiai klausėsi, ir aš, laimei, ėmiau snūduriuoti. 

Atsibudęs susivokiau, kad mano galva Mamutei ant kelių, bet jai 
buvo nė motais. Kai rūpindavosi dėl Rikio, norėdavo, kad būčiau arti 
jos. Dabar skambėjo pianinas ir stovėjo choras. Metas kviesti prie al- 
toriaus. Mes atsistojome ir sugiedojome penkis posmus „Toks, koks aš 
esu, tuomet garbusis pastorius visus paleido. 

Lauke vyrai susibūrė medžio paunksnėje ir pradėjo ilgą kalbą 
apie šį bei tą. Tėvukas buvo itin įsitraukęs, kalbėjo tyliu balsu, įtaigiai 
mostagavo rankomis. Žinojau, kad verčiau man nesiartinti prie jų. 

Moterys būrėsi į nedideles grupeles ir mainėsi paskalomis palei 
veją priešais bažnyčią, kur žaidė ir vaikai, o senimas linkėjo vieni ki- 
tiems gero kelio. Sekmadieniais niekas neskubėdavo palikti bažnyčią. 
Namie būdavo mažai ką veikti, tik pavalgyti pusryčius, nusnūsti ir 
rengtis dar vienai medvilnės rinkimo savaitei. 

Pamažu nusiyrėme į stovėjimo aikštelę. Darsyk atsisveikinome su 
draugais, o pajudėję iš vietos mojome rankomis. Sėdėdamas vienas su 
tėvu sunkvežimio gale, bandžiau sutelkti drąsą ir jam pasakyti, kad ma- 
čiau muštynes. Žmonės prie bažnyčios vien apie tai tekalbėjo. Nebuvau 
tikras, kaip aš susijęs su šiuo reikalu, bet nuojauta man kuždėjo, kad vis- 
ką prisipažinčiau tėvui, o tuomet pasislėpčiau už jo nugaros. Bet mudu 
su Diveinu pasižadėjome vienas kitam tylėti, kol kas nors nepaklaus, o 
paskiau pradėti išsisukinėti. Tad pakeliui į namus nieko nepasakiau. 

Apie mylią iki mūsų fermos, kur žvyrkelis prastėjo, galiausiai už- 
leisdamas vietą grunto keliukui, reikėjo pervažiuoti Sent Frensio upę, 
per kurią buvo permestas vienos krypties tiltas. Pastatytas ketvirtaja- 
me dešimtmetyje Viešųjų darbų valdybos, tiltas buvo ganėtinai tvirtas, 
kad išlaikytų traktorius ir medvilnės prikrautas priekabas. Bet kaskart, 
kai per jį važiuodavome, storos lentos braškėdavo ir girgždėdavo, ir 
jeigu pažvelgtum į rudus vandenis apačioje, galėtum prisiekti, kad 
tiltas siūbuoja. 

Peršliaužėm kiton pusėn ir išvydom Spruilus. Bou ir Deilas buvo 
upėje, be marškinių, iki kelių pasiraitoję kelnes, ir šokinėjo per akme- 
nis. Trotas sėdėjo ant storo krantan išmesto medgalio, pėdas nukoręs 

į vandenį. Ponas ir ponia Spruilai slėpėsi medžio paunksnėje, kur ant 
gūnios buvo išdėliota maisto. 

Talė taip pat braidė po vandenį, kojos nuogos iki šlaunų, ilgi 
plaukai palaidi krito ant pečių. Širdis man ėmė daužytis, kai išvydau 
ją, vienišą savajame pasaulyje, spardant vandenį. 

emiau upe, ten, kur kai kada pasitaikydavo pagauti vieną kitą 
žuvį, stovėjo Henkas su nedidele nendrine meškeryte. Bemarškinis, 
jau nurausvėjusia nuo saulės oda. Įdomu, ar žino, kad Džeris Siskas 
negyvas. Šiaip ar taip, gana greit sužinos. 

Mes jiems pamojome. Jie sustingo, lyg būtų nutverti įžengę į 
svetimą teritoriją, tada nusišypsojo ir linktelėjo. Tačiau Talė nė nepa- 
žvelgė viršun. Nei Henkas. 


Sekmadieniais priešpiečiams visad būdavo keptas viščiukas, py- 
ragėliai ir padažas. Nors moterys gamindavo greitai, viską paruošti vis 
tiek užtrukdavo valandą. Kai sėsdavome valgyti, jau būdavome išba- 
dėję. Dažnai pagalvodavau, žinoma, pats sau, kad jeigu brolis Eikersas 
taip ilgai nešūkautų ir nesapaliotų, mes tikrai taip neišalktume. 

Tėvukas sukalbėjo padėkos maldą. Maistas jau buvo išdalytas 
ir mes vos tik bepradedą valgyti, kai prie pat namų trinktelėjo auto- 
mobilio durelės. Mes liovėmės kramsnoję ir susižvalgėme. Tėvukas 
tylomis atsistojo ir nuėjo prie virtuvės lango. 

— Stikas Puersas, — pažvelgęs laukan tarė jis, ir apetitas man 
pražuvo. Atvyko policija, ir tai nieko gera nežada. 

Tėvukas pasitiko jį prie galinio priebučio. Mes girdėjome kiek- 
vieną žodį. 

— Laba diena, Eli. 

— Stikai. Kuo galiu tau padėti? 

— Turbūt girdėjai, kad mirė Siskų vaikinas. 

— Girdėjau, — patvirtino Tėvukas, nė kiek neparodydamas liū- 
desio. 

— Man reikia pasikalbėti su vienu iš jūsų darbininkų. 

— Ten buvo tik muštynės, Stikai. Įprastos šeštadieninės kvai- 
lionės, kurias Siskai krėtė metų metus. Tu niekad jų nestabdydavai. 
Dabar vienas iš jų atsikando daugiau, nei pajėgė nuryti. 

— Vis tiek aš turiu ištirti. 

— Gausi palaukti, kol baigsime priešpiečiauti. Mes ką tik susėdo- 
me. Kai kurie žmonės lanko bažnyčią. 

— Aš budėjau, — pasakė Stikas. 

Pasak gandų, kas ketverius metus, kai ateidavo rinkimai, Stiką iš- 
tikdavo tikėjimo priepuolis. Paskiau trejus su puse metų jis nejausda- 
vo reikmės melstis. Blek Ouke žmonės žino, jog nevaikštai į bažnyčią. 
Juk reikia turėti už ką melstis per tikėjimo sutvirtinimus. 

— Gali pasėdėti priebutyje, — pasakė Tėvukas ir sugrįžo virtu- 
vėn prie stalo. Kai jis atsisėdo, visi vėl ėmėme valgyti. Gerklėje dabar 
man stovėjo gniužulas, didumo sulig beisbolo kamuoliu, ir keptas 
viščiukas tiesiog nelindo. 

— Arjis valgęs? — sukuždėjo Mamutė per stalą. 

Tėvukas gūžtelėjo, lyg tai jam būtų nė motais. Buvo beveik pusė 
trijų. Jeigu iki šiol Stikas nesusirado ko užvalgyti, tai kodėl mums dėl 
to rūpintis? 

Bet Mamutė rūpinosi. Atsistojusi ištraukė iš spintutės lėkštę. 
Mums stebint, prikrovė į ją bulvių, padažo, pjaustytų pomidorų ir 
agurkų, du pyragėlius, kuriuos kruopščiai sutepė sviestu, taip pat viš- 
čiuko kulšelę ir krūtinėlę. Paskiau pripylė į aukštą stiklinę atšaldytos 
arbatos ir viską nunešė į galinį priebutį. Ir vėl girdėjome kiekvieną 
žodį. | 

— Štai, Stikai, — tarė ji. — Čionai niekas nelieka nepamaitintas. 

— Dėkui, ponia Ruta, bet aš jau valgiau. 

— Tuomet užvalgyk dar. 

— Iš tiesų man nepatogu. — Žinojome, kad jau šiuo metu mėsin- 
gos Stiko šnervės užuodė viščiuko ir pyragėlių kvapą. — Dėkui, ponia 
Ruta. Jūs labai maloni. 

Nenustebome, kai ji sugrįžo tuščiomis rankomis. Tėvukas pyko, 
tačiau šiaip taip įstengė laikyti liežuvį už dantų. Stikas atvyko ieškoti 
nemalonumų, pasidomėti mūsų fermos darbininkais, o tai reiškė, kad 
kėlė grėsmę mūsų medvilnei. Kodėl jį maitinti? 

Mes valgėme tylomis, o tai suteikė man kelias akimirkas mintims 
sutelkti. Kadangi nenorėjau elgtis taip, kad sukelčiau įtarimo, prievar- 
ta kimšausi maistą burnon ir kramčiau kaip įmanydamas lėčiau. 

Nebuvau tikras, kur tiesa, nei gebėjau atskirti, kas gera, kas bloga. 
Siskai visa gauja anądien užpuolė vieną vargšą kalnėną, o šiam į pa- 
galbą atskubėjo Henkas. Siskų buvo trys, o Henkas — vienas. Jis greitai 

juos sustabdė, ir muštynės būtų galėjusios baigtis. Kodėl jis pakėlė tą 
lentgalį? Lengva tvirtinti, kad Siskai visados neteisūs, bet Henkas buvo 
laimėjęs grumtynes dar gerokai prieš pradėdamas juos talžyti. 

Prisiminiau Diveiną ir mūsų slaptą susitarimą. Nusprendžiau, 
kad vis dar geriausia strategija — tylėti ir nieko nežinoti. 

Nenorėjome, kad Stikas mus girdėtų, tad per visus priešpiečius 
tylėjome. Tėvukas valgė lėčiau nei visados, nes norėjo, kad Stikas sėdė- 
tų ir lauktų nervindamasis, tuomet gal supyktų ir išvažiuotų. Abejoju, 
ar gaišatis nors kiek erzino Stiką. Bemaž girdėjau, kaip šis laižo lėkštę. 

Tėvas kramtė nuleidęs akis į stalą, jo mintys tartum buvo kažkur 
kitame pasaulio krašte, galbūt Korėjoje. Ir motina, ir Mamutė atrodė 
labai liūdnos, o tai nebuvo neįprasta po žodžių pylos, kurią kas savaitę 
atsiimdavome nuo brolio Eikerso. Tai dar viena priežastis, kodėl aš 
visad stengdavausi per jo pamokslus miegoti. 

Moterys kur kas labiau gailėjosi Džerio Sisko. Slinko valandos, ir 
jo mirtis darėsi vis liūdnesnė. Pamažu buvo užmirštos jo niekšystės ir 
kitos nepageidautinos savybės. Šiaip ar taip, buvo vietinis vaikis, tas, 
kurį pažinojome, tegul ir paviršutiniškai, ir jį ištiko siaubingas galas. 

O jo žudikas miegojo mūsų priekiniame kieme. 

Išgirdome kažkokius garsus. Tai Spruilai sugrįžo nuo paupio. 


xX*X4* 


Apklausa atlikta po mūsų aukščiausiuoju pelkiniu ąžuolu, maž- 
daug pusiaukelėje tarp priekinio priebučio ir Spruilų stovyklos. Pir- 
miausia susirinko vyrai — Tėvukas ir mano tėvas, rąžydamiesi bei 
glostydamiesi pilvus, o Stikas atrodė itin sotus. Jis turėjo nemažą pilvą, 
kuris per sagas tempė rudus marškinius, ir buvo matyti, kad Stikas 
dienų neleisdavo medvilnės laukuose. Anot Tėvuko, jis buvo velniškas 
tinginys ir daugiausia laiko pramiegodavo savo patruliniame automo- 
bilyje, medžio paunksnėje netoli Gerdžio Stouno dešrainių kioskelio 
miestuko pakraštyje. 

Iš kitos kiemo pusės atėjo Spruilai, visi visutėliai. Būrį vedė ponas 
Spruilas, o iš paskos vilkosi Trotas, krypuodamas ir šiūruodamas jau 
pažįstama eisena. Aš žengiau už Mamutės ir savo motinos, žvilgčioda- 
mas tarp jų ir stengdamasis laikytis atokiau. Nebuvo tik meksikiečių. 

Apie Stiką susispietė palaidas būrelis; Spruilai stoviniavo vienoje 
pusėje, Čandleriai laikėsi kitoje, nors, geriau pagalvojus, visi mes bu- 

vome toje pačioje pusėje. Man nepatiko susidėti sa Henku Spruilu, bet 
medvilnė svarbiau už viską. 

Tėvukas supažindino Stiką su ponu Spruilu, kuris negrabiai 
paspaudė šiam ranką ir pasitraukė kelis žingsnius atgal. Atrodė, kad 
Spruilai tikisi blogiausia, ir aš bandžiau prisiminti, ar kuris nors iš jų 
matė muštynes. Ten buvo tokia minia, ir visa vyko taip greitai. Kai 
liejosi kraujas, mudu su Diveinu buvome pakerėti. Nepajėgiau iš tiesų 
atsiminti kitų žiūrovų veidų. 

Stikas kramsnojo iš lūpų kampo kyšantį žolės stiebelį ir užkabi- 
nęs abu nykščius už kelnių kišenių tyrinėjo kalnėnus. Henkas stovėjo 
atsirėmęs į pelkinį ąžuolą, piktai šiepdamasis kiekvienam, kuris tik 
išdrįsdavo į jį pažvelgti. 

— Vakar už kooperatyvo būta didelių muštynių, — Spruilų 
pusėn pareiškė Stikas. Ponas Spruilas linktelėjo, tačiau nieko neatsa- 
kė. — Keletas vietinių vaikinų įsivėlė į jas su vyrioku iš kalnų. Vienas 
iš jų, Džeris Siskas, šįryt Džounsboro ligoninėje numirė. Sulaužyta 
kaukolė. 

Visi Spruilai suskato nerimastingai mindžikuoti, išskyrus Henką, 
kuris nė nekrustelėjo. Aiškiai jie negirdėję paskutinių žinių apie Džerį 
Siską. 

Stikas nusispjovė ir perkėlė kūno svorį ant kitos kojos — atrodė, 
kad jam patinka būti dėmesio centre, valdžios balsu su ženkleliu ir 
ginklu. 

— Taigi aš dairausi, klausinėju, tiesiog mėginu išsiaiškinti, kas 
buvo į tai įsivėlęs. 

— Nė vienas iš mūsų, — pasakė ponas Spruilas. — Mes taikūs 
žmonės. 

— Tikrai? 

— Taip, sere. 

— Vakar jūs visi buvote mieste? 

— Buvome. 

Dabar, kai pradėta meluoti, iškišau galvą tarp dviejų moterų, kad 
geriau galėčiau matyti Spruilus. Šie buvo aiškiai išsigandę. Bou ir Dei- 
las stovėjo susiglaudę, šaudydami akimis aplinkui. Talė tyrinėjo žemę 
sau prie basų kojų, vengdama pažvelgti į mus. Ponas ir ponia Spruilai 
tartum ieškojo draugiškų veidų. Žinoma, Trotas gyveno kitame pa- 
saulyje. 

— Tarp jūsų yra vaikinas vardu Henkas? — paklausė Stikas. 

— Galbūt, — atsakė ponas Spruilas. 

— Nežaiskite su manimi, — suniurnėjo Stikas, staiga pyktelė- 
jęs. — Aš jus klausiu, tad tiesiai atsakykite. Pas mus Džounsboro kalė- 
jime daug vietos. Galiu pasodinti visą šeimą apklausai. Supratote? 

— Aš — Henkas Spruilas! — nugriaudėjo balsas. Henkas išdidžiai 
prasibrovė pro būrelį ir atsistojo smūgio atstumu priešais Stiką, kuris, 
nors ir gerokai smulkesnis, sugebėjo išlikti toks pat pasitikįs savimi. 

Sekundėlę jį nužvelgęs, Stikas paklausė: 

— Buvote vakar mieste? 

— Buvau. 

— Jūs įsivėlėte į muštynes už kooperatyvo? 

— Ne. Aš sustabdžiau muštynes. 

— Ar sumušėte Siskų vaikinus? 

— Nežinau jų pavardžių. Dvejetas jų mušė vaikiną iš kalnų. Aš 
jiems sutrukdžiau. 

Henko veidas buvo ramut ramutėlis, be šešėlio baimės, ir aš ne- 
jučia žavėjausi, kaip jis laikosi prieš įstatymo atstovą. 

Šerifo pavaduotojas apsidairė aplink, ir jo akys sustojo ties Tėvu- 
ku. Stikas sekė karštais pėdsakais ir gerokai savimi didžiavosi. Liežuviu 
perstūmė žolės stiebelį į kitą lūpų kamputį ir vėl pažvelgė į Henką. 

— Ar turėjote kokį pagalį? 

— Nebuvo reikalo. 

— Atsakykite į klausimą. Ar turėjote pagalį? 

Nė kiek nesudvejojęs, Henkas atsakė: 

— Ne. Tai jie turėjo lentgalį. 

Aišku, šitai prieštaravo tam, ką kažkas kitas buvo pranešęs Sti- 
kui. 

— Manau, bus geriausia, jei jus pasiimsiu, — pasakė Stikas, tačiau 
nesiekė antrankių, kadaruojančių jam nuo diržo. 

Ponas Spruilas žingtelėjo priekin ir tarė Tėvukui: 

— Jeigu jis išvažiuoja, išvažiuojame ir mes. Tuojau pat. 

Tėvukas buvo tam pasirengęs. Kalnėnai garsėjo tuo, kad gebėda- 
vo greitai susikrauti mantą ir išnykti, ir niekas neabejojo pono Spruilo 
žodžių tikrumu. Per valandą jie dings, grįš į Jurika Springsą, į savo 
kalnus, prie savosios krūminės. Tiesiog bus neįmanoma surinkti med- 
vilnės derlių nuo aštuoniasdešimties akrų, talkinant vien tik meksikie- 
čiams. Svarbu kiekvienas svaras. Kiekviena darbo rankų pora. 

— Lėčiau, Stikai, — tarė Tėvukas. — Pasišnekėkime. Ir tu, ir aš — abu 
žinome, kad Siskai niekam tikę. Jie dažnai mušasi, ir mušasi nedorai. Man 
regis, jie ne tą pasirinko. 

— Turiu negyvėlį, Eli. Supranti? 

— Dviese prieš vieną man skamba kaip savigyna. Anaiptol ne- 
garbinga dviese prieš vieną. 

— Tačiau tik pažiūrėk, koks jisai stambus. 

— Jau sakiau, Siskai ne tą pasirinko. Ir tu, ir aš — mes abu žino- 
jome, jog kada nors jiems taip atsitiks. Tegul berniokas papasakoja 
savo versiją. 

— Aš joks berniokas! — nukirto Henkas. 

— Papasakok, kas nutiko, — tarė Tėvukas, stengdamasis laimėti 
laiko. Vilkink, ir galbūt Stikas ras kokią nors dingstį išvažiuoti ir su- 
grįžti po kelių dienų. 

— Klokit, — paragino Stikas. — Pasiklausysime jūsų versijos. 
Dievaži, niekas kitas negali kalbėti. 

Henkas gūžtelėjo pečiais: 

— Aš atėjau, pamačiau tuos du mažus žemrausius mušant Doilą 
ir nutraukiau tai. 

— Kas toks tas Doilas? — paklausė Stikas. 

— Vaikinas iš Hardžio. 

— Pažįstate jį? 

— Ne. 

— Tad kaip žinote, iš kur jis? 

— Žinau ir tiek. 

— Kad tave šimts! — Stikas nusispjovė Henko pusėn. — Niekas 
nieko nežino. Niekas nieko nemato. Pusė miesto buvo už kooperatyvo, 
bet niekas nė velnio nežino. 

— Panašu, kad dviese prieš vieną, — pakartojo Tėvukas. — Ir 
prašau mandagiau. Esi mano namuose, čia pat moterys. 

— Atleiskite, — pridėjęs ranką prie skrybėlės, Stikas linktelėjo 
mano motinos ir Mamutės pusėn. 

— Jis tik nutraukė muštynes, — pirmąsyk prašneko tėvas. 

— Ne tik, Džesi. Girdėjau, kad po muštynių, jis pasiėmė lentgalį 
ir pritalžė vaikinus. Spėju, kaip tik tuomet lūžo kaukolė. Dviese prieš 
vieną negarbinga, žinau, jog pradėjo Siskai, bet kažin ar vienas iš jų 
turėjo būti užmuštas. 


84 JOHN GRISHAM 


— Aš nieko neužmušiau, — gynėsi Henkas. — Tik nutraukiau 
muštynes. Ir jų buvo trys, ne du. 

Pats laikas buvo Henkui patikslinti skaičių. Man pasirodė keista, 
kad Stikas nežino, jog buvo sužaloti trys Siskai. Juk tereikėjo suskai- 
čiuoti sumuštus veidus. Tačiau, matyt, juos nusitempė giminiečiai ir 
paslėpė namie. 

— Trys? — pakartojo Stikas, negalėdamas patikėti. Visas sambū- 
ris tartum sustingo. 

Tėvukas pasinaudojo šia proga: 

— Trise prieš vieną, tad niekaip negali jo suimti už žmogžudys- 
tę. Jokie prisiekusieji šioje apygardoje nenuteis, jeigu buvo trise prieš 
vieną. 

Mirksnį atrodė, kad Stikas su tuo sutinka, tačiau jis neketino nu- 
sileisti. 

— Taip, jeigu tik jisai sako tiesą. Jam reikės liudytojų, o kol kas 
šių mažai, retas kuris pasisiūlo. — Stikas vėl pasisuko į Henką: — Kas 
buvo tie trys? 

— Nepaklausiau jų vardų, sere, — su nuostabia pašaipa atsakė 
Henkas. — Neturėjome progos pasiteirauti, kaip gyvuojate. Kai trise 
prieš vieną, prireikia daug laiko, ypač jeigu tas vienas esi tu. 

Juokas būtų suerzinęs Stiką, ir niekas nenorėjo tuo rizikuoti, tad 
mes tik nuleidome galvas ir šyptelėjome. 

— Negudrauk su manimi, vaikine! — Stikas stengėsi įtvirtinti 
savo autoritetą. — Turbūt neturi jokių liudytojų, ką? 

Linksmumas perėjo į ilgą tylą. Tikėjausi, kad galbūt Bou ir Deilas 
žingtels priekin ir pareikš galį paliudyti. Kadangi Spruilai ką tik įrodė, 
kad kebliomis aplinkybėmis geba meluoti, man atrodė savaime su- 
prantama, jog kuris nors iš jų nedelsdamas patvirtins Henko versiją. 
Bet niekas nepajudėjo, niekas nepratarė nė žodžio. Prisislinkau kelis 
colius arčiau ir atsistojau tuoj už motinos. 

Paskui išgirdau žodžius, kurie pakeis mano gyvenimą. Visiškoje 
tyloje Henkas tarė: 

— Mažasis Čandleris tai matė. 

Mažasis Čandleris mažne prisišlapino į kelnes. 

Kai atsimerkiau, visi, žinoma, žvelgė į mane. Mamutė ir motina 
atrodė ypač persigandusios. Jaučiausi kaltas ir atrodžiau kaltas, tad 
akimirksniu suvokiau, jog visi čia esantys patikėjo Henku. Aš liudyto- 
jas! Matęs muštynes. 

— Eikš čia, Lukai, — pavadino Tėvukas, ir aš kaip įmanoma lė- 
čiau nudūlinau į vidurį rato. Žvilgtelėjau į Henką — šio akys žioravo. 
Kaip visada, lūpas buvo perkreipusi savimi patenkinta šypsenėlė, ir iš 
veido supratau, jog jis žino mane pagavęs. Visi pasistūmėjo priekin ir 
tarsi apsupo mane. 

— Ar matei muštynes? — paklausė Tėvukas. 

Nuo pat tos dienos, kai gebėjau vaikščioti, seskmadieninėje mo- 
kykloje mane mokė, kad už melą pateksi tiesiai pragaran. Be jokių 
apylankų. Be galimybių pasitaisyti. Tiesiai į liepsnojančią prarają, kur 
Šėtonas laukia drauge su tokiais kaip Hitleris, Judas Iskarijotas, gene- 
rolas Grantas. „Klaidingai neliudyk“ — tai, žinoma, neskambėjo kaip 
griežtas draudimas meluoti, bet baptistai kaip tik šitaip tai suprato. Ir 
porą sykių gavau į kailį už nekaltus pramanus. „Tik pasakyk tiesą, ir 
užbaik su tuo“ — buvo vienas iš mėgstamųjų Mamutės priežodžių. 

Taigi pasakiau: 

— Taip, seneli. 

— Ką tu ten veikei? 

— Išgirdau, kad ten mušasi, tad nuėjau pasižiūrėti. — Neketinau 
įvelti Diveino, bent kol kitaip negalėsiu. 

Stikas priklaupė ant vieno kelio, ir jo putlus veidas atsidūrė tiesiai 
sulig mano akimis. 

— Papasakok, ką matei, — mygo jis. — Ir tik tiesą. 

Dirstelėjau į tėvą, kuris stoviniavo čia pat šalia. Ir pažvelgiau į 
Tėvuką, kuris, keista, tartum visai nepyko ant manęs. 

Įkvėpiau pilnus plaučius oro, ir paskersavau į Talę, kuri labai įdė- 
miai mane stebėjo. Tada pažvelgiau į plokščią Stiko nosį ir jo tamsias, 
užbrinkusias akis, ir tuomet pasakiau: 

— Džeris Siskas mušėsi su kažkokiu kalnėnu. Paskiau ant šio 
šoko ir Bilis Siskas. Jie gana žiauriai jį kūlė, kai į pagalbą kalnėnui atėjo 
ponas Henkas. 

— Tuo metu buvo dviese prieš vieną ar dviese prieš du? — pa- 
klausė Stikas. 

— Dviese prieš vieną. 

— Kas nutiko pirmajam kalnėnų vaikinui? 

— Nežinau. Paprasčiausiai jis pasišalino. Man regis, buvo gerokai 
nukentėjęs. 

— Gerai. Varyk toliau. Tiktai sakyk tiesą. 

— Jis ir sako tiesą! — suniurnėjo Tėvukas. 

— Kalbėk. 

Vėl apsidairiau aplink, norėdamas įsitikinti, ar Talė tebesiklauso. 
Ji ne tik atidžiai mane stebėjo, bet dabar ir vos vos maloniai šypso- 
josi. 

— Paskiau staiga iš minios šoko Bobis Siskas ir puolė poną Hen- 
ką. Trise prieš vieną, visai kaip sakė ponas Henkas. 

Henko veide įtampa neatlėgo. Atvirkščiai, jis žvelgė į mane dar 
pikčiau. Matyt, mąstė į priekį ir dar neketino užbaigti sa manimi rei- 
kalų. 

— Manau, tai viską išsprendžia, — tarė Tėvukas. — Nesu joks 
teisininkas, bet sugebėčiau paveikti prisiekusiuosius, jeigu mušėsi trise 
prieš vieną. 

Stikas nuleido jo žodžius negirdom ir prisilenkė prie manęs dar 
arčiau. 

— Kas turėjo lentgalį? — paklausė prisimerkdamas, lyg tai būtų 
buvęs pats svarbiausias klausimas. 

Staiga Henkas neišturėjo: 

— Pasakyk jam tiesą, berniuk! — šūktelėjo jis. — Juk vienas iš tų 
Siskų pakėlė tą pagalį, ar ne? 

Jaučiau už savęs Mamutės ir savo motinos žvilgsnius. Taip pat 
žinojau, kad Tėvukas nori sugriebti mane už sprando ir papurtyti, kad 
kaip nors išgautų teisingus žodžius. 

Priešais mane, ne per toliausiai, Talė meldė akimis. Bou ir Deilas, 
netgi Trotas, žvelgė į mane. 

— Ar ne, berniuk?! — vėl riktelėjo Henkas. 

Susidūriau su įdėmiu Stiko žvilgsniu ir ėmiau linksėti, iš pradžių 
pamažu, nedrąsų mažytį melą patvirtindamas be žodžių. Ir toliau 
linksėjau, toliau melavau, ir šitaip padariau daugiau gera mūsų med- 
vilnės derliui nei šeši mėnesiai palankių orų. 

Sukiojausi liepsnojančių gelmių pakraščiais. Šėtonas laukė, ir ju- 
tau karštį. Kai tik galėsiu, pabėgsiu į mišką ir melsiu Dievą atleidimo. 
Prašysiu Jį nepykti ant manęs. Juk davė mums medvilnę; mes privalo- 
me ja rūpintis ir surinkti derlių. 

Stikas pamažu atsistojo, bet vis dar nenuleido nuo manęs su- 
rauktų akių, nes abu mes žinojome, kad aš meluoju. Stikas nenorėjo 
areštuoti Henko Spruilo, bent ne šiuo metu. Pirma, turėtų uždėti jam 
antrankius, o šis uždavinys galėjo pasirodyti nemalonus. Antra, jisai 
sukeltų prieš save visus fermerius. 

Tėvas sugriebė mane už peties ir stumtelėjo atgal prie moterų. 

— Tu ji mirtinai išgąsdinai, Stikai, — nepatogiai susijuokė jis, 
bandydamas sumažinti įtampą ir nuvaryti mane, kol nepasakiau ką 
nors netinkama. 

— Jis geras berniukas? — paklausė Stikas. 

— Visad sako tiesą, — pareiškė tėvas. 

— Žinoma, jisai sako tiesą, — patvirtino Tėvukas, gerokai pyk- 
telėjęs. 

Tiesa ką tik buvo perrašyta. 

— Pasiklausinėsiu aplinkui, — tarė Stikas ir pasuko prie auto- 
mobilio. — Galbūt vėliau dar sugrįšiu. 

Užtrenkė savo seno patrulinio automobilio dureles ir paliko 
mūsų kiemą. Stebėjome jį nuvažiuojant, kol dingo iš akių. 


10 


Kadangi sekmadieniais nedirbdavome, namai tartum sumažė- 
davo, kol mano tėvai ir seneliai krapštydavosi su tais keliais leistinais 
lengvais apyvokos darbeliais. Būdavo bandoma nusnūsti, bet karštis 
trukdydavo. Kartkartėmis, kai nuotaikos subjurdavo, tėvai įsimesdavo 
mane į pikapo galą, ir mes ilgai važinėdavomės. Nebuvo ką pamatyti 
— aplink vien apaugusios medvilne lygumos. Vaizdai tokie patys kaip 
ir nuo mūsų priekinio priebučio. Bet svarbu būdavo kur nors ištrūkti. 

Netrukus, kai išvyko Stikas, buvau nuvestas į daržą ir lieptas 
privilkti maisto. Nusimatė kelionė. Dvi kartoninės dėžės prikrautos 
daržovių. Buvo tokios sunkios, jog tėvas gavo jas įkrauti į sunkveži- 
maičio galą. Kai išvažiavome, Spruilai, išsibarstę po priekinį kiemą, 
poilsiaudami gulinėjo. Vengiau į juos pažvelgti. 

Sėdėjau sunkvežimaičio gale tarp dėžių su daržovėmis ir stebėjau, 
kaip iš po ratų verčiasi dulkės, sudarydamos užpakalyje pilkus debesis, 
kurie sparčiai kilo aukštyn ir prieš pamažu išsisklaidydami kybojo vir- 
šum kelio tvankiame ore, nes nebuvo vėjo. Ankstyvo rytmečio lietus ir 
purvas seniai pamiršti. Visa vėl įkaitę: medinės sunkvežimaičio kėbulo 
grindys, jo surūdijęs ir nedažytas rėmas, netgi ką tik motinos nuplauti 
kukurūzai, bulvės ir pomidorai. Mūsiškėje Arkanzaso dalyje snigdavo 

dukart per metus, ir aš ilgėjausi storo, šalto apkloto, nusidriekusio per 
žiemiškus laukus, be medvilnės ir plikus. 

Paupyje dulkės pagaliau baigėsi, ir mes peršliaužėme tiltą. Aš atsi- 
stojau pasižiūrėti į vandenį apačioje — gili ruda tėkmė vos judėjo tarp 
krantų. Sunkvežimaičio gale buvo dvi meškerės, ir tėvas man buvo 
pažadėjęs, kad po to, kai išdalysime maistą, šiek tiek pažvejosime. 

Letčeriai buvo pusininkai, gyvenantys ne toliau kaip už mylios 
nuo mūsų namų, bet atrodė, lyg tai būtų buvusi visai kita apygarda. 
Vargana jų trobelė stovėjo prie upės vingio, guobų ir gluosnių šakos 
lietė stogą, o medvilnė augo mažne iki pat priekinio priebučio. Aplink 
namus nebuvo žolės, tik purvo žiedas, kur žaisdavo būrys mažųjų Let- 
čerių. Slapčia aš džiaugiausi, kad jie gyvena kitapus upės. Antraip, ko 
gera, iš manęs būtų tikimasi Žaisti su jais. 

Jie ūkininkavo trisdešimtyje akrų ir derlių dalijosi su žemės 
savininku. Iš pusės to maža jiems telikdavo, ir Letčeriai buvo pliki 
kaip tilvikai. Neturėjo elektros, nei automobilio ar sunkvežimaičio. 
Kartkartėmis ponas Letčeris ateidavo pas mus į namus ir paprašydavo 
Tėvuką, kad kitą kartą pavėžėtų į Blek Ouką. 

Keliuke iki jų namų mūsų sunkvežimaitis vos išsiteko, ir kai at- 
riedėję sustojome, priebutis jau buvo pilnas purvinų veidukų. Sykį 
suskaičiavau septynetą Letčeriukų, bet tikslaus skaičiaus nebuvo 
įmanoma nustatyti. Sunkiai galėjai atskirti berniukus nuo mergaičių: 
visi suveltais plaukais, siauraveidžiai, vienodomis blyškiai melsvomis 
akimis, visi vilkintys apdriskusiais drabužiais. 

Šluostydamasi į prijuostę rankas, iš apgriuvusio priebučio pasi- 
rodė ponia Letčer. Prisivertė nusišypsoti mano motinai: 

— Laba diena, ponia Čandler, — maloniai tarė. Buvo basa, kojos 
liesos it pagaliukai. 

— Miela jus matyti, Darla, — atsakė motina. Tėvas kuitėsi sunk- 
vežimaičio gale, krapštėsi prie dėžių, stūmė laiką, kol moterys šneku- 
čiavosi. Nesitikėjome pamatyti poną Letčerį. Išdidumas neleisdavo 
jam išeiti ir priimti maistą. Tegul tuo pasirūpina moterys. 

Kol jiedvi kalbėjosi apie derlių ir kaitrą, aš, atidžiai stebimas visų 
tų vaikigalių, pasitraukiau nuo sunkvežimaičio. Nuėjau prie namo 
šono, kur pavėsyje dykinėjo aukščiausias berniukas, stengdamasis 
mūsų nematyti. Jo vardas buvo Persis, tvirtino esąs dvylikos, nors aš 
tuo abejojau. Neatrodė toks didelis, kad galėtų turėti dvylika, bet ka- 
dangi Letčeriai nelankė mokyklos, sunku buvo juos palyginti su tokio 

pat amžiaus berniukais. Jis buvo be marškinių ir basas, tamsiai nuru- 
dusia oda nuo daugybės saulėje praleistų valandų. 

— Sveikas, Persi, — tariau, bet jis neatsakė. Pusininkai kaip tik 
tokie keisti. Kartais kalba, kartais tik nužvelgia tave abejingai, tarsi 
norėtų, kad paliktum juos ramybėje. 

Žiūrėjau į jų trobą, keturkampę dėžutę, ir vėl klausiau save, kaip 
gali tiek daug žmonių gyventi taip susispaudę. Mūsų padargų pašiūrė 
kone tokio pat didumo. Langai buvo atdari, ir užuolaidų driskalai ka- 
bėjo visai nejudėdami. Nebuvo tinklelių nuo musių ir uodų, ir, žino- 
ma, ventiliatorių, kurie išjudintų orą. 

Man buvo labai jų gaila. Mamutė mėgo cituoti Šventąjį Raštą: 
„Palaiminti turintys vargdienio dvasią: jų yra dangaus karalystė“ ir 
„Vargšai visad bus su tavimi“. Bet atrodė žiauru, kad kam nors tenka 
gyventi tokiomis sąlygomis. Jie neturi batų. Drabužiai tokie seni ir 
suplyšę, kad su jais gėda pasirodyti miestelyje. O kadangi jie neturi 
elektros, tai negali klausytis „Cardinals“ rungtynių. 

Persis niekad neturėjo beisbolo kamuoliuko, pirštinės ar lazdos, 
niekad su savo tėčiu nežaidė gaudytojų, niekad nesvajojo supliekti 
„Yankees“ Iš tiesų jis veikiausiai niekad nesvajojo palikti medvilnės 
plotų. Tokia mintis buvo bemaž neįsivaizduojama. 

Tėvas iškėlė pirmą dėžę daržovių, o motina išvardijo jos turinį, 
ir Letčeriukai pasislinko ant priebučio laiptukų, godžiai spoksodami, 
tačiau tebesilaikydami atokiai. Persis nepajudėjo; stebeilijo į kažką 
laukuose — į kažką, ko nei jis, nei aš nematėme. 

Namuose buvo mergina. Vardu Libė, penkiolikos metų, vyriausia 
iš viso pulko, ir, pasak naujausių Blek Ouko paskalų, nėščia. Tėtušis 
dar turės būti įvardytas; iš tiesų šiuo metu gandai skelbė, kad ji nesu- 
tinka niekam, taip pat ir savo gimdytojams, atskleisti vardo vaikino, 
nuo kurio pastojo. 

Tokių paskalų Blek Oukui buvo jau per daug. Naujienos iš karo, 
kumštynės, vėžio atvejis, automobilio avarija, netrukus turėsiantis gimti 
dviejų teisėtai susituokusių žmonių kūdikis — visi tie įvykiai neleido 
nurimti kalboms. Kažkieno mirtis, palydėta gerų laidotuvių, — ir 
miestas ūžė dienų dienas. Netgi niekingiausio piliečio areštas buvo 
įvykis, aptarinėjamas savaitėmis, bet kad penkiolikametė, tegul ir pu- 
sininko duktė, laukiasi nesantuokinio kūdikio, netilpo į jokius rėmus, 
todėl miestelis nebetvėrė. Visa bėda, kad nėštumas nepatvirtintas. Tik 
gandai. Kadangi Letčeriai niekados nepalikdavo fermos, buvo gan 

sunku gauti neginčijamų įrodymų. O kadangi mes gyvenome arčiau- 
siai jų, matyt, tai derėjo išsiaiškinti mano motinai. 

Ji užverbavo mane, kad padėčiau patikrinti. Pasidalijo sa manimi 
kai kuriomis paskalomis, ir kadangi aš visą gyvenimą stebėjau, kaip 
gyvuliai fermoje veisiasi ir dauginasi, esminius dalykus išmaniau. Ta- 
čiau vis tiek ne itin norėjau veltis į tą reikalą. Taip pat man nebuvo vi- 
sai aišku, kodėl privalome patvirtinti nėštumą. Apie tai buvo tiek daug 
kalbama, kad visas miestukas jau tikėjo, jog vargšė mergina laukiasi. 
Didžioji paslaptis — tėtušio asmenybė. 

— Manęs jie tuo tikrai neapkaltins, — girdėjau Tėvuką už koope- 
ratyvo sakant, ir visi seniai suklego juoktis. 

— Kaip medvilnė? — paklausiau Persį. Tiesiog porelė tikrų fer- 
merių. 

— Vis dar ten, — jis kryptelėjo galva laukų, prasidedančių vos už 
kelių pėdų, link. Pasisukau ir pažvelgiau į jų medvilnes, kurios buvo 
visai tokios pat kaip mūsų. Man buvo mokama po 1.60 dolerio už kiek- 
vieną surinktą šimtą svarų. Pusininkų vaikams išvis nebuvo mokama. 

Paskiau vėl pažvelgiau į trobą, į langus, užuolaidas ir suklypusias 
lentas, spoksojau į galinį kiemą, kur ant virvės kabojo jų skalbiniai. Ty- 
rinėjau už jų išvietės atmatų juostą, besidriekiančią upės link, — nie- 
kur nė ženklo Libės Letčer. Veikiausiai užrakinta kambaryje, o ponas 
Letčeris saugo duris su šratiniu šautuvu. Vieną dieną ji pagimdys 
kūdikį, ir niekas nežinos. Paprasčiausiai bus dar vienas Letčeriukas, 
lakstantis nuogutėlis. 

— Mano sesers čia nėra, — tarė Persis, vis dar paskendęs toliuo- 
se. — Štai ko tu daraisi. 

Burna man atkaro, skruostai baisiai užkaito. Teįstengiau pra- 
lementi: 

— Ką? 

— Jos čia nėra. O dabar grįžk prie sunkvežimaičio. 

Tėvas sutempė likusį maistą ant priebučio, ir aš palikau Persį. 

— Matei ją? — sukuždėjo motina, kai išvažiavome iš kiemo. Aš 
papurčiau galvą. 

Kol tolome, Letčeriai ropinėjo aplinkui abi dėžes, lyg savaitę būtų 
badavę. 

Po kelių dienų sugrįžome su dar vienu produktų kroviniu, ant- 
rąsyk bandydami patvirtinti gandus. Kol laikys Libę paslėptą, Letčeriai 
bus gerai maitinami. 

Pasak tėvo, Sent Frensio upė penkiasdešimties pėdų gylio, o pa- 
lei tilto tauro apačią plaukioja šamai, sveriantys šešiasdešimt svarų ir 
ryjantys visa, ką tik pakliūna sugriebti. Tai didelės, drumzlinai pilkos 
žuvys — maitėdos, pasijudinančios tik tuomet, kai maistas čia pat po 
akių. Kai kurios gyvena dvidešimt metų. Anot šeimos padavimų, Ri- 
kis trylikos metų pagavo vieną tokią pabaisą. Ji svėrė keturiasdešimt 
keturis svarus, ir kai darinėjimo peiliu perskrodė jai pilvą, ant Tėvuko 
sunkvežimaičio galo išsipylė visoks šlamštas: automobilio žvakė, mar- 
murinis rutuliukas, gausybė pusiau suvirškintų aukšlių ir kitokių žu- 
velių, dvi smulkios monetos ir kažkokia įtartina medžiaga, galiausiai 
įvardyta kaip žmogaus atmatos. 

Mamutė daugiau nebekepė nė vieno šamo. Tėvukas išvis atsi- 
žadėjo upės maisto. 

Jauku pasirinkęs sliekus, sekliame užutėkyje už smėlio sąnašų 
juostos aš meškeriojau visokią smulkmę, kurios buvo daugybė ir leng- 
va pagauti. Braidžiau basas po šiltą, verpetuojantį vandenį ir kartkar- 
tėm išgirsdavau motiną šaukiant: „Jau per toli, Lukai, gana!" Krantas 
buvo apaugęs ąžuolais ir gluosniais, kurie slėpė saulę. Tėvai sėdėjo pa- 
unksnėje, ant vieno iš tų daugelio dygsniuotų patiesalų, kuriuos mote- 
rys per Žiemą pasiūdavo bažnyčioje, ir valgė melioną iš mūsų daržo. 

Juodu kalbėjosi tyliai, bemaž pakuždom, ir aš nesistengiau klau- 
sytis, nes tai buvo viena iš nedaugelio akimirkų renkant medvilnę, kai 
galėdavo pabūti vieni. Vakarais, po darbo laukuose, miegas apimdavo 
greitai, ir aš retai girdėdavau juos kalbantis lovoje. Kai kada jie sėdė- 
davo patamsyje ant priebučio laiptelių, laukdami, kol atlėgs karštis, bet 
iš tiesų nebūdavo vieni. 

Upė mane baugino tiek, jog stengiausi saugotis. Dar nebuvau iš- 
mokęs plaukti — laukiau sugrįžtant namo Rikio. Jis pažadėjo mane 
išmokyti kitą vasarą, kai būsiu aštuonerių. Laikiausi prie pat kranto, 
kur vanduo vos sėmė man pėdas. 

Žmonės neretai skęsdavo, ir per visą gyvenimą prisiklausiau 
vaizdingų pasakojimų, kaip suaugę vyrai netyčia nužengdavo nuo 
seklumos ir būdavo nunešami srovės siaubo pagautos šeimos akyse. 
Romūs vandenys gali kažkokiu būdu staiga tapti pavojingi, nors aš 
pats niekad to nemačiau. O baisiausiai nuskendusi šeima neva Sent 
Frensyje, nors tiksli vieta priklausydavo nuo pasakotojo. Vienas vaiku- 

tis nekaltai sėdėjęs ant smėlio sąnašos, kai staiga ši pajudėjo, mažylis 
atsidūrė vandenyje ir ėmė greitai skęsti. Tai pamatęs vyresnysis brolis 
puolė į vandens verpetus, tačiau pateko į stiprią srovę, kuri jį taip pat 
nusinešė. Tuomet dar vyresnė sesutė išgirdo pirmųjų dviejų šauksmus 
ir puolė upėn, ir tik kai vanduo jau buvo iki juosmens, ji prisiminė 
nemokanti plaukti. Neišsigandusi ji narsiai plakėsi priekin, šaukdama 
abiem jaunėliams, kad laikytųsi, ji kaip nors iki jų prisikasianti. Bet 
smėlio seklumėlė suvis prasiskyrė, lyg per žemės drebėjimą, ir nauji 
srautai pasklido į visas puses. 

Tris vaikus nešė vis toliau ir toliau nuo kranto. Jų motina, kuri gal- 
būt buvo, o galbūt ir nebuvo nėščia, ir kuri galbūt mokėjo ar galbūt ne- 
mokėjo plaukti, medžio paunksnėje ruošė užkandžius, kai išgirdo savo 
vaikų klyksmus. Ji metėsi upėn, kur ir pati netrukus pateko į bėdą. 

Tėvas meškeriojo nuo tilto ir kai išgirdo sąmyšį, užuot gaišęs 
laiką bėgdamas į krantą ir iš ten bandęs gelbėti, paprasčiausiai šoko 
žemyn galva į Sent Frensį ir nusilaužė sprandą. 

Žuvo visa šeima. Kai kurie kūnai rasti. Kai kurie — ne. Vienus su- 
rijo šamai, kitus nunešė jūron, kad ir kur toli ši buvo. Nestigo prielaidų, 
kas nutiko šios vargšės šeimos kūnams, nors keista, kad jos pavardė 
dešimtmečius taip ir liko nežinoma. Ši istorija buvo nuolat kartojama, 
kad tokie vaikai kaip aš suprastų, kokia upė pavojinga. Rikis mėgdavo 
ja gąsdinti mane, tačiau dažnai supainiodavo savąsias versijas. Mano 
motina sakė, kad visa tai pramanai. 

Netgi brolis Eikersas gebėjo tai įpinti į pamokslą, jog parody- 
tų, kad Šėtonas nesnaudžia, skleisdamas po pasaulį kančią ir širdies 
skausmą. Aš tuo metu nemiegojau ir labai įdėmiai klausiausi, todėl 
kai jis praleido tą dalį apie sulaužytą sprandą, supratau, kad ir jis viską 
perdeda. 

Tačiau aš buvau pasiryžęs nenuskęsti. Žuvys kibo, smulkiąsias vėl 
užkabindavau ant kabliuko ir įmesdavau atgal vandenin. Atsisėdęs ant 
kelmo šalia įlankėlės, traukiau vieną žuvį po kitos. Buvo daugmaž tiek 
pat įdomu, kaip žaisti beisbolą. Popietė slinko pamažu, ir aš džiaugiausi 
vienatve. Mūsų ferma pilna svetimųjų. Laukai žada tik alinantį darbą. 
Aš mačiau, kaip užmušė žmogų, ir kažkaip pats į tai įsivėliau. 

Seklaus vandens tylus šnaresys ramino. Kodėl paprasčiausiai ne- 
galėčiau žvejoti visą dieną? Sėdėti paunksnėje prie upės? Veikti bet 
ką, kad tik nereikėtų rinkti medvilnės. Juk nesirengiu būti fermeris. 
Praktikos man nereikia. 

— Lukai, — atskriejo nuo kranto tėvo balsas. Ištraukiau kabliuką 
su slieku ir nuėjau pas tėvus. 

— Klausau, tėveli, — atsišaukiau. 

— Sėskis, — paragino jis. — Pasišnekėsim. 

Atsisėdau ant patiesalo kraščiuko, kuo toliau nuo abiejų. Neat- 
rodė, kad juodu pyksta; iš tiesų motinos veidas buvo malonus. 

Tačiau tėvo balsas — griežtas, ir tai man kėlė rūpestį. 

— Kodėl tu nepapasakojai mums apie muštynes? — paklausė jis. 

Muštynės, kurios niekaip nepasimiršta. 

Tiesą sakant, klausimas manęs nenustebino. 

— Turbūt bijojau. 

— Ko bijojai? 

— Bijojau, kad būsiu nutvertas, jog stebėjau už kooperatyvo 
muštynes. 

— Nes aš tau uždraudžiau, tiesa? — paklausė motina. 

— Taip. Ir aš gailiuosi. 

Stebėti muštynes nereiškė didelio nepaklusnumo, ir mes visi trys 
tai žinojome. Ką berniukams veikti šeštadienį popiet, kai miestukas 
prisigrūdęs Žmonių ir didelis sujudimas? Ji nusišypsojo, nes pasakiau, 
kad gailiuosi. Stengiausi atrodyti kuo graudesnis. 

— Ašneitin imu į galvą, kad tu stebėjai muštynes, — tarė tėvas. — 
Bet paslaptis gali įvelti tave į bėdą. Privalėjai man pasakyti, ką matei. 

— Mačiau muštynes. Nežinojau, kad Džeris Siskas numirs. 

Manoji logika privertė jį kiek patylėti. Paskiau paklausė: 

— Ar pasakei Stikui Pauersui tiesą? 

— Taip. 

— Ar medgalį pirmas pakėlė vienas iš Siskų? O gal Henkas 
Spruilas? 

Jeigu pasakyčiau tiesą, tuomet prisipažinčiau, kad ankstesniąja 
savo versija melavau. Pasakyk tiesą ar pameluok, vis tas pats klausi- 
mas. Nusprendžiau šiek tiek suvelti dalykus. 

— Na, jei atvirai, tai visa taip greitai įvyko, tėti. Visur krito ir 
skraidė kūnai. Henkas tiesiog mėtė tuos vaikinus it žaisliukus. O minia 
maišėsi ir šūkavo. Ir tuomet išvydau medgalį. 

Keista, tačiau tai jį patenkino. Galų gale man tik septyneri, ir bu- 
vau įstrigęs žiūrovų minioje, stebinčioje už kooperatyvo baisias grum- 
tynes. Kas galėtų mane smerkti, jeigu nesu tikras dėl to, kas nutiko? 

— Nekalbėk su niekuo apie tai, gerai? Nė su vienu žmogumi. 


94 JOHN GRISHAM 


— Taip, tėveli. 

— Berniukai, kurie nuslepia nuo tėvų paslaptis, įkliūva į didelę 
bėdą, — pridūrė motina. — Verčiau visad mums pasakyk. 

— Taip, mama. 

— O dabar eik, dar pažvejok, — tarė tėvas, ir aš nubėgau į savąją 
vietelę. 


11 


Savaitė prasidėjo pirmadienio ryto prieblandoje. Mes susitikome 
prie bebortės priekabos kelionei į laukus — kelionei, kuri kasdien vis 
trumpėjo, nes pamažu rinkikai slinko nuo upės atgalios, namų link. 

Niekas nesikalbėjo. Mums prieš akis buvo penkios begalinės 
dienos gniuždančio darbo ir kaitros, po kurių seks šeštadienis, pirma- 
dienį atrodantis toli kaip Kalėdos. 

Iš savosios vietelės ant traktoriaus žvelgiau žemyn ir meldžiau 
tos dienos, kai Spruilai apleis mūsų fermą. Jie būriavosi drauge, tokie 
pat apduję ir mieguisti kaip ir aš. Troto su jais nebuvo, jis neprisi- 
jungs prie mūsų ir laukuose. Sekmadieniui baigiantis, ponas Spruilas 
paklausė Tėvuką, ar šis ne prieš, jeigu visą dieną Trotas sukiosis prie- 
kiniame kieme. 

— Berniukas nepakelia karščio, — pasakė ponas Spruilas. Tė- 
vukui buvo nusispjaut, ką veiks Trotas. Vis tiek laukuose iš jo jokios 
naudos. 

Kai traktorius sustojo, pasiėmėme maišus ir dingome medvilnės 
eilėse. Nė vienas nepratarė nė žodžio. Po valandos saulė jau kepino. 
Aš pagalvojau apie Trotą, dykinėjantį dieną medžio paunksnėje, nu- 
snūstantį, kada tik užeina noras, laimingą, kad nereikia dirbti. Galbūt 
galvoje jam šiek tiek ir ne visi namie, bet kaip tik šiuo metu jis apsu- 
kriausias iš visų Spruilų. 

Kol rinkdavome medvilnę, laikas sustodavo. Dienos slinko labai 
pamažėle keisdamos viena kitą. 


*** 


Ketvirtadienį per vakarienę Tėvukas paskelbė: 
— Šeštadienį į miestą nevažiuosime. 

Vos neapsiverkiau. Jau ir taip nelengva visą savaitę darbuotis lau- 
kuose, tačiau ištverti savaitgalį be kukurūzų spragėsių ir kino — tie- 
siog žiauru. O kaip dar mano kassavaitinė kokakola? 

Stojo ilga tyla. Motina atidžiai mane stebėjo. Ji neatrodė nu- 
stebusi, ir man susidarė įspūdis, kad suaugusieji jau buvo tai aptarę. 
Dabar jie tik atlieka formalumus mano labui. 

Pagalvojau, ką gi aš prarasiu? Tad sukandau dantis ir paklausiau: 

— Kodėl? 

— Todėl, kad aš taip pasakiau, — atkirto Tėvukas, ir supratau, 
kad leidausi į pavojingą sritį. 

Pažvelgiau į motiną. Jos veide šmėžavo keista šypsenėlė. 

— Juk nebijote Siskų, ką? — paklausiau, bemaž laukdamas, kad 
katras nors iš vyrų griebs mane už sprando. 

Minutėlę įsiviešpatavo mirtina tyla. Paskiau tėvas atsikrenkštė ir 
tarė: 

— Bus geriau, jei Spruilai kurį laiką nesirodys mieste. Mes apta- 
rėme tai su ponu Spruilu ir sutarėme, kad šeštadienį visi niekur nesi- 
judinsime iš namų. Netgi meksikiečiai. 

— Aš nieko nebijau, sūneli, — suniurnėjo per stalą Tėvukas. Ven- 
giau į jį pažvelgti. — Ir nedraskyk man akių, — dar pridūrė jis. 

Motinos šypsenėlė tvirtai tebesilaikė lūpose, akys bliksėjo. Ji di- 
džiavosi manimi. 

— Man reikės keleto dalykų iš krautuvės, — pasakė Mamutė. — Mil- 
tų ir cukraus. 

— Aš atvešiu, — pažadėjo Tėvukas. — Neabejoju, kad ir meksi- 
kiečiams šio to prireiks. 

Vėliau jie perėjo į priekinį priebutį tradiciškai pasisėdėti, bet 
aš jaučiausi pernelyg įžeistas ir prie jų neprisidėjau. Atsiguliau Rikio 
kambaryje patamsy ant grindų, per atdarą langą klausiausi „Cardi- 
nals“ rungtynių ir stengiausi negirdėti tylios, lėtos suaugusiųjų šnekos. 
Stengiausi sumąstyti, kaip dar labiau nekęsti Spruilų, bet netrukus 
mane priveikė jų nedorų poelgių mastas. Ankstų vakarą kažkuriuo 
metu mane apėmė visiškas stingulys, ir aš užmigau ant grindų. 


*** 


Priešpiečiai šeštadienį paprastai būdavo džiugus metas. Savaitės 
darbai baigti. Mes rengiamės važiuoti į miestą. Jeigu aš pajėgdavau iš- 

tverti šeštadieninį gramdymą galiniame priebutyje, gyvenimas buvo 
išties nuostabus, tegul tik ir kelias valandas. 

Tačiau šį šeštadienį jokio šurmulio. 

— Dirbsime iki keturių, — pareiškė Tėvukas, lyg išties darytų 
mums malonę. Didelio čia daikto. Baigsime valandą anksčiau. Norėjau 
jo paklausti, ar dirbime ir sekmadienį, bet jau ganėtinai buvau pasakęs 
ketvirtadienio vakarą. Jis tartum nematė manęs, o aš tartum nemačiau 
jo. Toks nepasitenkinimas vienas kitu galėjo tęstis dienų dienas. 

Tad mes sugrįžome į laukus, užuot vykę į Blek Ouką. Net mek- 
sikiečiai atrodė dėl to suirzę. Kai priekaba sustojo, pasiėmėme maišus 
ir pamažu išnykome medvilnėje. Aš rinkau mažai, o ilsėjausi daug, ir 
kai aplinkui būdavo saugu, priguldavau nusnūsti. Gali jie man užginti 
važiuoti į miestą, gali liepti eiti į laukus, bet sunkiai dirbti neprivers. 
Tą šeštadienį, man regis, dažnai nusnūsdavau. 

Motina susirado mane, ir mudu, vien mes abu, nuėjome namo. 
Ji nekaip jautėsi, taip pat suvokė, kokia man padaryta skriauda. Pa- 
sirinkome iš daržo šiek tiek daržovių. Iškentėjau ir likau gyvas po 
baisiosios maudynės. O kai buvau švarutėlis, ryžausi nueiti į priekinį 
kiemą, kur Trotas leido dienas saugodamas Kemp Spruilą. Visai nenu- 
tuokėme, ką kiaurą dieną jis veikia; tiesą sakant, niekam ir nerūpėjo. 
Buvome pernelyg užsiėmę ir pavargę, kad suktume sau galvas dėl 
Troto. Suradau jį sėdintį prie jų sunkvežimaičio vairo ir įsivaizduojan- 
tį, kad važiuoja, leidžiantį lūpomis keistą garsą. Žvilgtelėjo į mane ir 
įniko neva vairuoti ir burgzti. 

Išgirdęs atvažiuojant traktorių, įėjau į namus, kur aptikau mo- 
tiną gulint lovoje, ko dieną ji niekad nedarydavo. Aplinkui skambėjo 
balsai — pavargę balsai priekiniame kieme, kur rinkosi Spruilai, ir 
užpakalyje, kur meksikiečiai vilkosi daržinės link. Trumpam nu- 
lindau į Rikio kambarį, su beisbolo kamuoliuku vienoje rankoje ir 
pirštine — kitoje, mąsčiau apie Diveiną ir Montgomerių dvynius, 
taip pat apie kitus savo draugus, visus sėdinčius „Diksyje“, žiūrinčius 
šeštadieninį filmą ir triauškiančius kukurūzų spragėsius. 

Atsidarė durys ir jose pasirodė Tėvukas. 

— Važiuoju kai ko pas Popą ir Perlą. Nori kartu? 

Nepakeldamas į jį akių, neigiamai papurčiau galvą. 

— Nupirksiu tau kokakolos, — pasisiūlė jis. 

— Ne, dėkui, — vis tebestebeilydamas į grindis atsakiau. 

Elis Čandleris nemaldautų pasigailėti ir stovėdamas priešais 

paskirtą jį sušaudyti būrį, tad nesirengė atsiprašyti ir septynmečio 
vaiko. Durys užsivėrė, ir po kelių sekundžių suburzgė sunkvežimaičio 
variklis. 

Vengdamas priekinio kiemo, pasukau į užpakalinįjį. Netoli silo- 
sinės, kur Spruilai turėjo įsikurti stovyklą, buvo žolės lopinėlis, ir ten 
galėjai žaisti beisbolą. Nebuvo toks ilgas ir platus, kaip manoji aikštelė 
priešais namus, bet ganėtinai atviras ir tęsėsi iki medvilnės laukų pa- 
kraščio. Aš mėčiau trumpus sklendžiančius kamuoliukus tiek aukštai, 
kiek tik įstengiau,ir lioviausi, kai pagavau dešimt iš eilės. 

Iš kažkur išdygo Migelis. Minutėlę mane stebėjo, ir paveiktas 
publikos, trijų paeiliui nesugavau. Mestelėjau jam kamuoliuką, ne- 
smarkiai, nes buvo be pirštinės. Jis nesunkiai pagavo ir švystelėjo man 
atgal. Aš suklydau, paleidau kamuoliuką iš rankos, paspyriau, tada su- 
griebiau nuo žemės ir vėl sviedžiau jam, šįsyk kiek stipriau. 

Praeitais metais sužinojau, kad daugelis meksikiečių žaidžia beis- 
bolą, ir buvo matyti, kad Migelis išmano žaidimą. Jo rankos greitos ir 
švelnios, metimai staigesni už maniškius. Kelias minutes mudu mėtė- 
me kamuoliuką, paskui prie mūsų prisidėjo Rikas, Pepis ir Luisas. 

— Turi lazdą? — paklausė Migelis. 

— Žinoma, — atsakiau ir nubėgau į namus atsinešti. 

Kai grįžau, prie jų buvo prisidėję dar Robertas ir Pablas, ir grupe- 
lė svaidė mano kamuoliuką į visas puses. 

— Tu smūgiuok, — pasiūlė Migelis ir ėmėsi vadovauti. Padėjo ant 
žemės seną lentjuostę, dešimt pėdų priekyje silosinės ir tarė: — Namų 
plokštė. — Kiti išsibarstė po vidinį lauką. Pablas, negiliame centre, sto- 
vėjo medvilnių pakraštyje. Rikas pritūpė už manęs, aš užėmiau poziciją 
plokštės dešinėje. Migelis įnirtingai užsimojo, sekundę mane išgąsdino, 
paskui nestipriai pametėjo kamuoliuką, į kurį aš galingai žiebiau, bet 
nepataikiau. 

Nepataikiau ir į kitus tris, paskiau porą atmušiau. Meksikiečiai 
sveikino šūksniais ir juokėsi, kai man pavykdavo pataikyti, tačiau ty- 
lėjo, kai pramodavau pro šalį. Kelias minutes pasitreniravęs smūgiuo- 
ti, perdaviau lazdą Migeliui, ir mudu susikeitėme vietomis. Pradėjau 
atakuoti greitais metimais, bet Migelis, regis, nesutriko. Smūgiavo 
tiesinius plokščius ir stiprius pažeminius, kurių vienus meksikiečiai 
švariai "užgesindavo, kitus — paprasčiausiai sugrąžindavo atgal. 
Daugelis buvo anksčiau žaidę, bet pora netgi nebuvo laikę rankose 
kamuoliuko. 

Ketvertas kitų prie daržinės išgirdo sambrūzdį ir atslinko arčiau. 
Kaubojus buvo bemarškinis, paraitotomis iki kelių kelnėmis. Atrodė 
pėdą aukštesnis už kitus. 

Kitas atmušinėjo Luisas. Nebuvo toks įgudęs kaip Migelis, ir aš 
nesunkiai jį apgavau, pakeisdamas kamuoliuko kryptį. Didžiam savo 
džiaugsmui, pastebėjau po guoba sėdint Talę su Trotu, abu sekė akimis 
mūsų linksmybes. 

Vėliau atėjo mano tėvas. 

Kuo ilgiau žaidėme, tuo gyvesni darėsi meksikiečiai. Jie šūkavo ir 
juokėsi vienas iš kito klaidų. Vienas Dievas težino, kaip jie komentavo 
mano metimus. 

— Sužaiskime rungtynes, — pasiūlė tėvas. Prisistatė ir Bou su 
Deilu, taip pat bemarškiniai ir basi. Pasitarta su Migeliu, ir kelias mi- 
nutes pasvarsčius nutarta, kad meksikiečiai žais prieš arkanzasiečius. 
Rikas gaudys už abi komandas, ir aš vėl buvau pasiųstas į namus, šįsyk 
atnešti tėvo senos gaudytojo pirštinės ir kito savo kamuoliuko. 

Kai sugrįžau antrą kartą, radau čia ir Henką, kuris buvo pasiren- 
gęs Žaisti. Ne itin apsidžiaugiau, kad būsiu vienoje komandoje su juo, 
tačiau, aišku, negalėjau nieko sakyti. Taip pat man buvo neaišku, kur 
pritaps Trotas. O Talė juk mergina. Kokia gėda: vienoje komandoje su 
mergina. Be to, meksikiečiai pranoko mus skaičiumi. 

Dar pasitarta, ir šiaip taip nuspręsta, kad mes su lazda stosime 
pirmi. 

— Pas jus mažiukai, — nusišypsojo Migelis. Apie bazes dar iš- 
dėliota lentjuosčių. Tėvas su Migeliu nustatė pagrindines taisykles, 
kurios buvo gan išradingos tokiai nevykusiai aikštei. Meksikiečiai 
pasiskirstė po bazes, ir mes jau buvome pasirengę pradėti. Mano nuo- 
stabai, Kaubojus nuėjo ant kalnelio ir ėmė mankštintis. Buvo liesas, 
tačiau stiprus, ir kai sviesdavo kamuoliuką, krūtinės ir pečių raumenys 
jam išsipūsdavo ir suvilnydavo. Tamsi oda blizgėjo nuo prakaito. 

— Jis puikus, — tyliai tarė man tėvas. Kaubojaus mostas buvo 
sklandus, veiksmas nepriekaištingas, paleisdavo kamuoliuką bemaž 
atsainiai, tačiau tasai šaudavo iš jo pirštų ir pokšteldavo į Riko pirštinę. 
Svaidė vis stipriau ir stipriau. — Jis išties puikus, — pakartojo tėvas, 
palinguodamas galvą. — Tas vaikinas nemažai žaidęs beisbolą. 

— Merginos pirma, — kažkas pasakė. Talė paėmė lazdą ir nuėjo 
ant plokštės. Buvo basa, mūvėjo ankštomis, iki kelių paraitotomis kel- 
nėmis ir vilkėjo laisvais, iš priekio į mazgą surištais marškiniais. Buvo 

matyti jos pilvas. Iš pradžių ji nežiūrėjo į Kaubojų, bet šis tikrai spok- 
sojo į ją. Žingtelėjo porą pėdų priekin ir sviedė pirmą kamuoliuką iš 
po rankos. Talė užsimojo ir nepataikė, tačiau mostas kaip merginai 
buvo įspūdingas. 

Paskiau jųdviejų akys trumpam susitiko. Kaubojus trynė kamuo- 
liuką, Talė siūbavo lazdą, meksikiečiai čerškėjo it cikados. 

Antras metimas buvo dar lėtesnis, ir Talė pataikė atmušti. Ka- 
muoliukas nusirito prie Pepio trečiojoje, ir mes turėjome pirmąjį 
bazės bėgiką. 

— Smūgiuoja Lukas, — pasakė tėvas. Nužingsniavau ant plokš- 
tės, visiškai pasitikėdamas savimi it Stenas Mjušelas, vildamasis, kad 
Kaubojus nemes į mane sunkaus kamuoliuko. Juk leido Talei patai- 
kyti vieną, tikriausiai taip pat pasielgs ir su manimi. Stovėjau mušėjo 
aikštelėje, klausydamas tūkstančių šėlstančių „Cardinals“ aistruolių 
skanduojant mano vardą. „Tribūnose nėra kur nukristi adatai, — šau- 
kė Haris Karėjus į mikrofoną — tada aš pažvelgiau į Kaubojų už tris- 
dešimties pėdų, ir širdis man apmirė. Jis nesišypsojo, nieko panašaus. 
Laikė kamuoliuką abiem rankomis ir žvelgė į mane, lyg rengtųsi greitu 
metimu nuplėšti man galvą. 

Kaip pasielgtų Mjušelas? Aišku, mojuotų ta prakeiktąja lazda! 

Pirmas metimas buvo irgi iš po rankos, tad aš vėl ėmiau kvėpuo- 
ti. Skriejo aukštai, aš nepakankamai užsimojau, ir meksikiečių choras 
turėjo daug ką apie tai pasakyti. Antras metimas buvo paleistas vidu- 
riu, ir aš švystelėjau iš visų jėgų, smūgiui iki tvorelės, iki kairiojo lauko 
ribos už 350 pėdų. Užsimerkiau ir žiebiau dėl trisdešimties tūkstančių 
laimingųjų Sportininkų parke. Ir dėl Talės. 

— Nepataikyta — vienas! — šūktelėjo tėvas — šiek tiek per gar- 
siai, pagalvojau. — Tu stengiesi jį nukirsti, Lukai, — pridūrė jis. 

Žinoma, stengiausi. Pasistengiau nukirsti ir trečią sviestą kamuo- 
liuką, ir kai Rikas sugrąžino jį atgal, susidūriau su siaubu būti atsilikęs 
dviem nepataikytais. Neįmanoma pagalvoti, kad visus nepataikysiu. 
Juk Talė ką tik kuo dailiausiai smūgiavo. Ji stovėjo pirmoje bazėje ir 
nekantravo, kad pasiųsčiau kamuoliuką į žaidimą — tuomet ji galės 
bėgti. Mes žaidėme mano aikštėje, su mano kamuoliuku ir lazda. Visi 
tie žmonės stebi. 

Žingtelėjau nuo plokštės — mane apėmė baimė, kad visus pra- 
mosiu pro šalį ir iškrisiu iš žaidimo. Lazda staiga pasunkėjo. Širdis 
man dunksėjo, burna išdžiūvo. Pažvelgiau į tėvą pagalbos, ir jis tarė: 

— Pirmyn, Lukai. Smūgiuok kamuoliuką. 

Dirstelėjau į Kaubojų — bjauri jo šypsena tapo dar bjauresnė. 
Nežinojau, ar esu pasirengęs kitam jo metimui, kad ir koks tas būtų. 

Įstypinau vėl ant plokštės, sukandau dantis ir pabandžiau gal- 
voti apie Mjušelą, bet mąsčiau vien apie nesėkmę ir užsimojau labai 
nesmarkiai. Kai trečiąkart nepataikiau, stojo visiška tyla. Numečiau 
lazdą, vėl ją pakėliau ir grįždamas prie savo komandos nieko negirdė- 
jau. Lūpos man drebėjo ir iš visų jėgų tramdžiausi, kad nepravirkčiau. 
Nedrįsau pažvelgti į Talę ir, aišku, nedrįsau pažvelgti į tėvą. 

Norėjosi bėgti namo ir užsirakinti duris. 

Kitas smūgiavo Trotas, ir dešine ranka jis laikė lazdą tuoj žemiau 
žymės. Kairė jo ranka kadarojo kaip visados, ir mums buvo šiek tiek 
nepatogu stebėti, kaip šis vargšas vaikas bandys užsimoti. Bet jis šyp- 
sojosi ir buvo laimingas, kad žaidžia, ir šiuo metu tai buvo svarbiau už 
visa kita. Pirmus du jis pramovė, ir aš ėmiau manyti, kad meksikiečiai 
suplieks mus dvidešimčia taškų. Tačiau jis kažkaip pataikė atmušti 
trečią metimą — nestipriai nuskraidino vinguriuojantį kamuoliuką, 
kuris nukrito už antrosios bazės, kur bent keturi meksikiečiai nesu- 
gebėjo jo pagauti. Talė apibėgo antrąją ir metėsi trečiojon, o Trotas 
nušlepsėjo į pirmąją bazę. 

Manasis pažeminimas, ir šiaip jau milžiniškas, dar labiau padidė- 
jo. Trotas pirmojoje, Talė trečiojoje, tik viena bazė tuščia. 

Smūgiuoti stojo Bou, ir kadangi jis buvo stambus paauglys be 
regimų trūkumų, Kaubojus žingtelėjo atgal ir metė plačiai užsimojęs. 
Metimas išėjo ne per greičiausias, bet vargšas Bou jau drebėjo, kai 
kamuoliukas skriejo per namų plokštę. Užsimojo Rikui jau jį pagavus, 
ir Henkas garsiai nusikvatojo. Bou paliepė jam užsičiaupti; Henkas 
kažką jam atkirto, ir pagalvojau, kad, ko gera, baigiantis pirmam kėli- 
nukui išvysime Spruilų šeimos barnį. 

Antras metimas buvo kiek greitesnis. Bou užsimojo — kiek 
lėčiau. 

— Pasakykit, kad mestų iš po rankos! — šūktelėjo mums Bou, 
bandydamas viską nuleisti juokais. 

— Kas per šlapukas, — nusišiepė Henkas. Prie žiūrovų jau buvo 
prisijungę ponas ir ponia Spruilai, ir Bou žvilgtelėjo į juos. 

Tikėjausi, kad trečias metimas bus dar greitesnis; taip laukė ir 
Bou. Tačiau Kaubojus sviedė lėčiau, ir Bou smūgiavo dar gerokai prieš 
atlekiant kamuoliukui. 

— Jis be galo puikus, — pasakė tėvas apie Kaubojų. 

— Dabar smūgiuosiu aš, — pareiškė Henkas, atsistodamas pir- 
ma Deilo, kuris nesiginčijo. — Parodysiu jums, vaikinams, kaip tatai 
daroma. 

Lazda atrodė it dantų krapštukas, kai Henkas juo švaistėsi ir ka- 
pojo, treniruodamasis smūgius, tarsi rengtųsi nuskraidinti kamuoliu- 
ką anapus upės. Pirmas Kaubojaus metimas buvo greitas bei kiek į šalį, 
ir Henkas nespėjo užsimoti. Kamuoliukas pokštelėjo į Riko pirštinę, ir 
meksikiečiai vėl pratrūko ispaniškomis pašaipomis. 

— Mesk per plokštę! — šūktelėjo Henkas ir žvilgtelėjo į mus, 
laukdamas, kad pritartume. Vyliausi, kad Kaubojus suvarys greitai pa- 
siustą kamuoliuką jam į ausį. 

Antras metimas buvo gerokai stipresnis. Henkas užsimojo ir ne- 
pataikė. Kaubojus pagavo kamuoliuką iš Riko ir per petį dirstelėjo į 
trečiąją bazę, kur stebėdama laukė Talė. 

Paskiau paleido pasuktą kamuoliuką, kuris skriejo tiesiai Henkui 
į galvą, bet kai šis pasilenkė, išleisdamas iš rankų lazdą, kamuoliukas 
sustojo ir stebuklingai nukrito už mušėjo zonos. Meksikiečiai plyšo 
juokais. 

— Pro šalį! — iš antrosios bazės šūktelėjo Migelis. 

— Visai ne! — išraudęs atkirto Henkas. 

— Nėra teisėjų, — tarė tėvas. — Jei neužsimojo, neskaitoma, kad 
smūgiuota. 

Kaubojus neprieštaravo. Turėjo atsargoje dar vieną suktą. Iš pra- 
džių tas pasirodė visai nepavojingas — lėtai skriejantis kamuoliukas, 
nutaikytas į plokštės vidurį. Henkas atsilošė, galingai užsimodamas. 
Tačiau kamuoliukas nukrito ant žemės ir šokčiodamas riedėjo į šalį, 
kol buvo pagautas Riko. Henkas tuščiai smūgiavo. Praradęs pusiaus- 
vyrą, išsitiesė skersai plokštės, ir kai vėl nugriaudėjo ispaniškas choras, 
pamaniau, kad jis puls juos. Atsistojo, pašnairavo į Kaubojų ir kažką 
sumurmėjo, paskiau vėl užsiėmė poziciją ant plokštės. 

Dusyk ne žaidime, dusyk pro šalį, dusyk žaidėjai nepajudėję iš 
bazės. Kaubojus pribaigė jį greituoju. Tuščiai kūlęs orą, Henkas trenkė 
lazdą žemėn. 

— Nemėtyk lazdos! — garsiai sudraudė jį mano tėvas. — Jeigu 
nemoki pralaimėti, išvis nežaisk. 

Mes patraukėme aikštėn, o meksikiečiai pasiskubino ją apleisti. 

Henkas pasiuntė mano tėvui piktą žvilgsnį, tačiau nieko nepa- 
sakė. Kažkodėl buvo nuspręsta, jog dabar stosiu mesti aš. 

— Pirmą kėlinuką mėtyk tu, Lukai, — pasakė man tėvas. Aš ne- 
norėjau. Apsijuoksime žaisdami savo pačių žaidimą. 

Henkas stovėjo pirmoje bazėje, Bou — antrojoje, Deilas — tre- 
čiojoje. Talė, įsisprendusi rankomis į šonus, užėmė poziciją centro 
kairėje, o Trotas dešinėje ieškojo keturlapių dobilų. Kas per gynyba! 
Kadangi mėčiau aš, mums reikėjo visus savo gynėjus išdėstyti kuo 
toliau nuo namų plokštės. 

Pirmąjį ant plokštės Migelis pasiuntė Robertą, ir aš neabejojau, 
kad jis tai padarė tyčia, nes vargšas vaikinas niekad nebuvo žaidęs 
beisbolo. Jisai vangiai smūgiavo trumpą, nevykusį aukštą kamuo- 
liuką, kurį mano tėvas pagavo saugo pozicijoje. Pepis atmušė irgi 
aukštą kamuoliuką, kurį mano tėvas pagavo už antrosios bazės. Du 
smūgiavo, du nebežaidė, aš ant kalnelio, bet mano sėkmė jau buvo 
beišsenkanti. Vienas po kito vietą užėmė rimti mušėjai ir siuntė 
kamuoliukus per visą mūsų fermą. Aš bandžiau mesti ir greitai, ir 
pasukęs, ir apgaulingai sulėtinęs — niekas nepadėjo. Jie pelnydavo 
įskaitinius bėgimus vieną po kito ir labai mėgavosi tuo. Jaučiausi 
bjauriai, nes po mano metimų viena po kitos krito bombos, tačiau 
taip pat buvo linksma stebėti meksikiečius, kaip šie šoka ir džiūgau- 
ja, visiškai baigdami doroti priešininką. 

Mano motina ir Mamutė sėdėjo po medžiu ir kartu su ponu bei 
ponia Spruilais stebėjo reginį. Čia buvo visi, išskyrus Tėvuką, kuris dar 
negrįžo iš miesto. 

Kai meksikiečiai pelnė dešimt įskaitinių bėgimų, mano tėvas pa- 
skelbė pertrauką ir atėjo prie kalnelio. 

— Gana? — paklausė jis. 

Kas per juokingas klausimas. 

— Turbūt, — atsakiau aš. 

— Atsipūsk, — pasakė tėvas. 

— Aš galiu mėtyti, — šūktelėjo iš pirmosios bazės Henkas. Mano 
tėvas sekundėlę dvejojo, paskiau pametėjo jam kamuoliuką. Norėjau 
nueiti į dešinįjį lauką pas Trotą, kur ne kažkas vyko, bet mano treneris 
pasakė: 

— Eik į pirmąją. 

Iš patirties žinojau, kad Henkas Spruilas pasižymi nepaprastu 
greičiu. Per kelias sekundes patiesė tris Siskus. Tad nebuvo nieko nuo- 

stabaus regėti jį mėtant kamuoliuką, lyg būtų tai daręs metų metus. 
Kai užsimodavo mesti ir pagaudavo kamuoliuką iš Riko, atrodė pa- 
sitikintis savimi. Jis triskart švystelėjo puikius greitus metimus Luisui 
pro šalį, ir pirmojo kėlinuko triuškinimas baigėsi. Migelis pranešė 
mano tėvui, kad jie turį dešimt įskaitinių bėgimų. O atrodė, lyg būtų 
penkiolika. 

Į kalnelį sugrįžo Kaubojus ir pradėjo tuo pat kaip ir baigė. Deilas 
visus pramovė pro šalį, ir ant plokštės stojo mano tėvas. Jis pasirengė 
atremti greitą kamuoliuką, tokio ir sulaukė, ir rėžė kietai — toli aukš- 
tai pasiuntė kamuoliuką, kuris perskriejo užribį ir nukrito medvilnės 
lauke. Pablas nuėjo jo ieškoti, o mes kol kas paėmėme kitą mano ka- 
muoliuką. Jokiomis aplinkybėmis nemesime, kol neturėsime abiejų 
kamuoliukų. 

Antrą kartą mestas kamuoliukas buvo pasuktas, ir tėvas, nespėjęs 
susigaudyti, per anksti sulenkė kelius. 

— Pro šalį! — nustebęs pakraipė jis galvą. — Beje, taip pasuktas 
kamuoliukas nepadarytų gėdos ir aukščiausioje lygoje, — pridūrė jis 
ganėtinai garsiai, kad būtų išgirstas, tačiau niekam asmeniškai neskir- 
damas tų žodžių. 

Jis pasitraukė truputėlį toliau į centrą, kur jau abiem delnais ka- 
muoliuką priglobė Migelis, ir arkanzasiečių komandos vėl laukė juo- 
das tarpsnis. Ant plokštės nuėjo Talė. Kaubojus liovėsi raukęs kaktą ir 
žengtelėjo nuo kalnelio. Pamėtėjo porą iš po rankos, stengdamasis pa- 
taikyti į Talės lazdą, ir mergina galiausiai pasiuntė lėtą riedantį žeme 
kamuoliuką antrosios bazės link, kur du meksikiečiai ganėtinai ilgai 
dėl jo pešėsi, tad bėgikas saugiai pasiekė tikslą. 

Dabar stojo mano eilė. 

— Suimk lazdą kiek aukščiau, — patarė tėvas, ir aš jo paklausiau. 
Bet ką būčiau padaręs. Kaubojus mestelėjo netgi dar lėčiau — tingiai 
vinguriuojantį kamuoliuką, kurį aš trinktelėjau į centrinį lauką. Mek- 
sikiečiai pašėlo. Kiekvienas šūksniais sveikino. Visas tas sambrūzdis 
šiek tiek mane sutrikdė, tačiau tikrai padėjo nebepramauti pro šalį. 
Įtampa atlėgo, vėl sugrįžo mano, būsimo kardinolo, ateitis. 

Trotas smūgiavo pirmuosius tris ir nepataikė į visus bent per 
pėdą. 

— Keturi smūgiai, — pasakė Migelis, ir taisyklės vėl buvo pa- 
keistos. Kai antrame kėlinuke pirmauji vienuolika taškų, gali būti kil- 
niadvasiškas. Trotas atrėmė metimą, ir kamuoliukas nusirito atgal pas 

Kaubojų, kuris vien dėl juoko pametėjo šį į trečiąją, bergždžiai steng- 
damasis pagauti Talę. Bet šiai pavojus nebegrėsė; bazės jau buvo už- 
pildytos. Meksikiečiai stengėsi leisti mums pelnyti taškus. Ant plokštės 
atsistojo Bou, bet Kaubojus nepasitraukė toliau į kalnelį. Pametėjo vie- 
ną iš po rankos aukštyn, ir Bou žiebė rūkstantį pažemiais kamuoliuką 
saugo pozicijon, kur stengdamasis jo išvengti Pablas liuoktelėjo į šalį. 
Talė pelnė tašką, o aš perbėgau į trečiąją. 

Lazdą paėmė Henkas ir treniruodamasis švystelėjo kelis mostus. 
Visos trys bazės jau buvo užpildytos, tad jis dabar galvojo tik apie 
viena — didįjį kirtį*. Tačiau Kaubojus buvo numatęs kitaip. Atsitraukė 
atgal ir liovėsi šypsojęsis. Henkas lūkuriavo ant plokštės, spitrijo į me- 
tiką, kviesdamas šį paleisti kamuoliuką taip, kad įstengtų atmušti. 

Mirksnį vidiniame lauke garsai nuščiuvo; meksikiečiai ant pirštų 
galų prisislinko arčiau, nekantraudami dalyvauti šiame susirėmime. 
Pirmasis metimas — greitai paleistas kamuoliukas, perskrodęs plokš- 
tės zoną sekundės dalelytę po to, kai Kaubojus paleido jį iš rankos. 
Henkas nė nesuskubo užsimoti; netgi neturėjo laiko apie tai pagalvoti. 
Atatupstas pasitraukė nuo plokštės ir tartum sutiko, kad buvo pri- 
veiktas. Aš dirstelėjau į tėvą, kuris kraipė galvą. Kiek stipriai Kaubojus 
geba mesti? 

Paskiau šis sviedė plačia kreive pasuktą kamuoliuką, kuris atrodė 
labai gundantis, tačiau nukrypo nuo mušėjo zonos. Henkas žiebė, bet 
gerokai pro šalį. Kitas kamuoliukas buvo pasuktas stipriai — skriejo 
tiesiai Henkui į galvą, o paskutinę sekundę nėrė žemyn ir perlėkė 
plokštę. Henko veidas išraudo kaip burokas. 

Dar vienas greitas kamuoliukas, prie kurio metėsi Henkas. Dusyk 
smūgiuota pro šalį, bazės užpildytos, dusyk ne žaidime. Nė nepaban- 
dęs nors kiek šyptelti, Kaubojus nusprendė šiek tiek pažaisti. Metė ka- 
muoliuką lėtai pasuktą, kuris nukrito šone, paskiau stipriau, privers- 
damas Henką pasilenkti. Ir kitą vėl lėtai, kurį Henkas mažne nukirto. 
Man pasirodė, kad panorėjęs Kaubojus galėtų apsukti kamuoliuką 
Henkui aplink galvą. Gynėjai vėl krykštė,visu garsumu. 

Trečiasis nepataikytas kamuoliukas buvo pamėtėtas vien pirštais, 
nusklendė aukštyn plokštės link ir man pasirodė ganėtinai lėtas at- 


* Kai visos trys bazės jau užpildytos žaidėjų, kamuoliukas smūgiuotas taip, kad smūgia- 
vusysis suspėtų apibėgti visą aikštelę ir pelnyti tašką. 

mušti, tačiau sukrypuliavęs nėrė žemyn. Henkas plačiai užsimojo, ta- 
čiau pėdą pro šalį, ir vėl plojosi ant žemės. Bjauriai nusikeikė ir sviedė 
lazdą mano tėvui po kojom. 

— Prikąsk liežuvį, — sudraudė tėvas pakeldamas lazdą. 

Henkas dar kažką suniurnėjo ir nusipurtė dulkes. Mūsų kėlinuko 
pusė buvo baigta. | 

Nepraėjo nė kelios sekundės, kai ant plokštės stojo Migelis. Pir- 
mas Henko kamuoliukas nuskriejo tiesiai jam į galvą, per plauką ne- 
kliudydamas. Kamuoliukas atsitrenkė į silosinę ir nuriedėjo, sustojo 
netoli trečiosios bazės. Meksikiečiai tylėjo. Antras metimas buvo dar 
stipresnis, ir dvi pėdas plokštės vidurin. Ir vėl Migelis pataikė tik į 
žemę, ir jo komandos draugai ėmė niurnėti. 

— Liaukis kvailiojęs! — garsiai sušuko mano tėvas iš saugo po- 
zicijos. — Mėtyk, kaip dera. 

Henkas atsakė pašaipiai apnuogindamas dantis, kaip jam buvo 
būdinga. Metė kamuoliuką viršum plokštės, ir Migelis pasiuntė šį į 
dešinįjį lauką, kur nugara į namų plokštę gynyboje stovėjo Trotas, 
spoksodamas į medžių liniją tolumoje palei Sent Frensio upę. Talė 
nuskuodė pagauti kamuoliuką ir pasiekusi medvilnės pakraštį sustojo. 
Pagal sutartąsias taisykles — trigubinis smūgis. 

Kitas metimas buvo žaidimo paskutinysis. Smūgiuoti stojo 
Kaubojus. Henkas iš visų jėgų užsimojo ir paleido greitą kamuoliuką 
tiesiai į aną. Kaubojus pabandė išsilenkti, bet nesuspėjo, ir kamuo- 
liukas pataikė tiesiai jam į šonkaulius pokšteldamas, lyg ant plytinio 
grindinio nukristų melionas. Kaubojus riktelėjo, tačiau tuoj pat kiek 
galėdamas greičiau sviedė mano lazdą it tomahauką. Nepataikė ten, 
kur turėjo pataikyti, — Henkui į tarpuakį, — lazda atsitrenkė į žemę 
šiam prie kojų ir rikošetu atšoko nuo blauzdų. Henkas bjauriai nusi- 
keikė ir akimirksniu puolė it paklaikęs bulius. 

Kiti irgi puolė. Mano tėvas iš saugo pozicijos. Ponas Spruilas nuo 
silosinės. Taip pat ir keletas meksikiečių. O aš nė nepajudėjau. Nesi- 
traukiau iš pirmosios bazės. Buvau pernelyg pagautas siaubo, kad pa- 
jėgčiau žengti bent žingsnį. Atrodė, visi šaukia ir bėga namų plokštės 
link. 

Kaubojus nė nežingtelėjo atgal. Sudrėkusia rusva oda, įsitempu- 
siomis ir parengtomis ilgomis rankomis, iššieptais dantimis sekundėlę 
stovėjo visiškai ramiai. Kai bulius buvo vos per kelias pėdas, Kaubojus 
pasigraibė rankomis po kišenes, ir jo delne švystelėjo peilis. Trūktelėjo 

šį, ir iššoko ilgų ilgiausia geležtė — spindintis, blyksintis plienas, be 
abejo, labai aštrus. Iššokdamas spragtelėjo — šaižiu garsu, kurį girdė- 
siu dar daugelį metų. 

Iškėlė peilį aukštyn, kad visi pamatytų, ir Henkas čiuoždamas 
sustojo. 

— Mesk jį! — šūktelėjo iš penkių pėdų atstumo. Kaire ranka 
Kaubojus vos vos pamojo į save, tartum sakytų: „Nagi, eikš, dički ber- 
niuk. Eikš, pabandyk“ 

Peilis visus sukrėtė, ir kelias sekundes tvyrojo tyla. Niekas ne- 
sujudėjo. Girdėjosi vien tik sunkus alsavimas. Henkas spitrijo į peilį, 
kuris tartum augo akyse. Niekas neabejojo, kad ir anksčiau Kaubojus 
paleisdavo jį į darbą, gerai išmanė, kaip juo naudotis, ir mielai nurėžtų 
Henkui galvą, jeigu tik šis žingtelėtų dar žingsnį arčiau. 

Tada mano tėvas, su lazda rankoje, įsispraudė į tarpą tarp jųdvie- 
jų, o Migelis atsistojo greta Kaubojaus. 

— Mesk jį, — vėl tarė Henkas. — Muškis kaip vyras. 

— Užsičiaupk! — paliepė mano tėvas, abiem mojuodamas laz- 
da. — Čia niekas nesimuš. 

Ponas Spruilas sugriebė Henką už alkūnės. 

— Eime, Henkai. 

Mano tėvas pažvelgė į Migelį ir pasakė: 

— Nuvesk jį prie daržinės. 

Pamažu kiti meksikiečiai apsupo Kaubojų ir tartum nustūmė 
šalin. Šis galiausiai apsisuko ir ėmė eiti, bet peilis vis dar buvo gerai 
matomas. Žinoma, Henkas nepajudėjo iš vietos. Stovėjo ir stebėjo pa- 
sitraukiančius meksikiečius, lyg tuo norėtų priskirti sau pergalę. 

— Užmušiu tą berną, — pareiškė jis. 

— Jau tu gana užmušei, — atkirto mano tėvas. — O dabar eik. Ir 
laikykis atokiai nuo daržinės. 

— Eime, — vėl paragino ponas Spruilas, ir kiti — Trotas, Talė, 
Bou ir Deilas — ėmė slinkti priekinio kiemo link. Kai meksikiečiai 
dingo iš akių, nudybino ir Henkas. 

— Aš jį užmušiu, — sumurmėjo ganėtinai garsiai, kad išgirstų 
mano tėvas. 

Aš surinkau kamuoliukus, pirštines, lazdą ir nuskubėjau įkandin 
savo gimdytojų ir Mamutės. 

Tądien, vėliau popiet, Talė susirado mane kieme už namo. Pirmą 
sykį pamačiau ją vaikščiojant po fermą, nors dienoms slenkant ėmė 
atrodyti, kad Spruilams vis įdomiau tyrinėti aplinką. 

Ji nešėsi maišelį. Buvo basa, bet persirengusi ta pačia siaura suk- 
nele, kuria vilkėjo, kai pirmąsyk ją išvydau. 

— Gal padarytum man paslaugą, Lukai? — nepaprastai maloniai 
užkalbino ji. Mano skruostai užkaito. Visai nenutuokiau, kokios pa- 
slaugos ji prašo, bet, be jokios abejonės, aš jai padėsiu. 

— Kokią? — paklausiau, stengdamas pasirodyti sunkiai sukal- 
bamas. 

— Tavo senelė pasakė mano mamai, kad netoli yra upokšnis, 
kuriame būtų galima išsimaudyti. Ar žinai, kur jis? 

— Aha. Sailerio upokšnis. Maždaug už pusmylio ten link. — Aš 
parodžiau šiaurėn. 

— Tenai nėra gyvačių? 

Aš nusijuokiau, lyg gyvatės neturėtų niekam rūpėti. Gal tik vie- 
nas kitas vandens žaltys. Jokių skydasnukių. 

— O vanduo skaidrus, ne dumblinas? 

— Turėtų būti skaidrus. Nuo sekmadienio nelijo. 

Ji apsidairė aplink, norėdama įsitikinti, kad niekas nesiklauso, 
paskiau tarė: 

— Ar eitum su manimi? “ 

Širdis man sustojo, burna staiga išdžiūvo. 

— Kodėl? — vargais negalais išstenėjau. 

Ji vėl nusišypsojo ir nukreipė į šalį akis. 

— Nežinau, — suburkavo. — Kad būčiau tikra, jog niekas manęs 
nematys. 

Būtų galėjusi pasakyti: „Todėl, kad nežinau, kur upokšnis“ arba 
„Kad būčiau tikra, jog nėra gyvačių. Ar ką nors panašaus — bet ką, 
neturinčio nieko bendra su tuo, jog matysiu ją maudantis. 

Bet ji to nepasakė. 

— Bijai? — paklausiau. 

— Gal šiek tiek. 

Mudu patraukėme lauko keliuku, kol namas ir daržinė dingo iš 
akių, tada įsukome į siaurą takutį, kuriuo vaikščiodavome pavasarį, 

sėdami medvilnę. Kai likome vieni, ji ėmė kalbėti. Aš nežinojau, ką 
sakyti, ir man palengvėjo, kad ji moka valdyti padėtį. 

— Man labai gaila dėl Henko, — tarė. — Per jį vis nemalonu- 
mai. 

— Ar matei muštynes? — paklausiau. 

— Kokias? 

— Tas, mieste. 

— Ne. Buvo baisu? 

— Taip. Gana bjauru. Jis taip žiauriai primušė tuos vaikinus. 
Mušė dar ilgai po to, kai kova buvo baigta. 

Ji sustojo, tuomet sustojau ir aš. Prisiartino prie pat manęs, abu 
sunkiai alsavome. 

— Pasakyk man tiesą, Lukai. Ar jis pirmasis pakėlė tą pagalį? 

Žvelgdamas į gražias rudas jos akis, mažne atsakiau „taip“. Tačiau 
šį pat mirksnį kažkas mane suturėjo. Pagalvojau, verčiau elgsiuos ap- 
dairiai. Šiaip ar taip, jis juk jos brolis, ir per kurį nors iš daugelio Sprui- 
lų kivirčų ji galėtų jam išduoti visa, ką pasakiau. Savas kraujas — ne 
vanduo, visad sakydavo Rikis. Nenorėjau, kad Henkas imtųsi manęs. 

— "Tai įvyko išties greitai, — pasakiau ir pasisukau eiti. Bematant 
ji susigretino su manimi ir kelias minutes tylėjo. 

— Kaip manai, jį suims? — pagaliau paklausė. 

— Nežinau. 

— Ką mano tavo senelis? 

— Velniai žino. — Pagalvojau, galbūt padarysiu jai įspūdį, pavar- 
todamas kai kuriuos iš Rikio žodžių. 

— Lukai, kaip tu kalbi! — sudraudė ji, nė kiek nesužavėta. 

— Atsiprašau. — Mudu žengėme toliau. — Ar anksčiau jis yra ką 
nors užmušęs? — paklausiau. 

— Sykį jis nuvyko į šiaurę, — tebekalbėjo ji, mudviem artinantis 
prie upokšnio, — ir ten turėjo kažkokių nemalonumų. Bet mes niekad 
nesužinojome, kas įvyko. 

Neabejojau, kad kur tik Henkas pasisukdavo, visad kildavo ne- 
malonumų. 

Sailerio upokšnis tekėjo šiauriniu mūsų fermos pakraščiu, įvin- 
guriuodamas į Sent Frensį toje vietoje, kurią bemaž galėjai matyti nuo 
tilto. Palei abu jo krantus augo tankūs medžiai, tad vasarą ten mau- 
dytis ir plaukioti paprastai būdavo gan vėsu. Tačiau jis išdžiūdavo, ir 
dargi sparčiai, todėl dažniausiai nebūdavo daug vandens. 

Pakrante nuvedžiau ją prie žvyro juostos, kur buvo giliausia. 

— Čia geriausia vieta, — pasakiau. 

— Ar gilu? — paklausė ji dairydamasi aplink. 

Vanduo buvo skaidrus. 

— Maždaug iki tiek. — Parodžiau sau beveik po smakru. 

— Čia nieko aplinkui nėra, tiesa? — Atrodė, ji šiek tiek nervinasi. 

— Ne. Visi liko fermoje. 

— Tu grįžk takučiu ir pasaugok mane, gerai? 

— Gerai, — tariau nepajudėdamas iš vietos. 

— Eik, Lukai. — Ji pasidėjo ant žemės maišelį. 

— Gerai. — Aš apsisukau eiti. 

— Ir, Lukai, tik nespoksok slapčiomis, gerai? 

Jaučiausi, lyg ką tik būčiau buvęs nutvertas spoksantis. Numojau 
ranka, lyg tokia mintis man nė nebūtų atėjus į galvą. 

— Žinoma, ne, — patikinau. 

Užsiropščiau krantu ir susiradau vietelę kelias pėdas aukščiau 
žemės, ant guobos šakos. Įsitaisęs ten bemaž mačiau mūsų daržinės 
kraigą. 

— Lukai! — šūktelėjo ji. 

— Taip! 

— Nieko nėra? 

— Aha! 

Išgirdau teškenantis vandenį, tačiau tebežvelgiau į pietus. Po mi- 
nutės ar dviejų aš pamažu apsisukau ir pažvelgiau žemyn į upelį. Jos 
nebuvo matyti, ir man šiek tiek palengvėjo. Žvyro juosta buvo tuoj už 
nedidelio išlinkio, ir medžiai bei jų šakos tankiai suaugę. 

Praslinko dar minutė, ir aš ėmiau jaustis nereikalingas. Niekas 
nežino, kad mes čia, tad niekas ir nebandys vogčiomis ją stebėti. Kaip 
dažnai aš turėsiu progą pamatyti besimaudančią dailią merginą? Ne- 
prisiminiau kokio nors konkretaus bažnyčios ar Šventojo Rašto drau- 
dimo, nors suvokiau, jog tai negerai. Bet galbūt nėra ir taip jau labai 
nuodėminga. 

Kadangi tai nerimta, prisiminiau Rikį. Kaip jis pasielgtų panašiu 
atveju? 

Nusirangiau nuo guobos šakos ir ėmiau slinkti per žoles bei 
brūzgynus, kol atsidūriau viršum žvyro juostos, tuomet pamažu nu- 
šliaužiau per krūmus. 

Jos suknelė ir apatiniai kabojo ant šakos. Talė buvo giliai vande- 

nyje, galva visa padengta baltomis putomis, ji pamažu plovėsi plaukus. 
Aš prakaitavau, tačiau nekvėpavau. Gulėjau ant pilvo žolėse, dirsčiojau 
pro dvi dideles šakas ir buvau jai nematomas. Medžiai judėjo labiau 
už mane. 

Ji niūniavo — paprasčiausiai daili mergina, besimaudanti upe- 
lyje, besimėgaujanti vandens vėsa. Ji nesidairė baimingai aplink, pasi- 
tikėjo manimi. 

Panardino galvą po vandeniu, išskalavo šampūną, paleido pa- 
mažu plaukti pasroviui putas. Paskiau atsistojusi siekė muilo. Stovėjo 
nugara į mane, mačiau jos užpakalį, visą visutėlį. Buvo nuoga, lygiai 
kaip aš per savąsias kassavaitines maudynes, ir būtent to ir tikėjausi. 
Tačiau kai tai pasitvirtino, visą kūną man sukrėtė drebulys. Instinkty- 
viai pakėliau galvą, turbūt, kad geriau matyčiau, paskiau atsikvošėjęs 
vėl pasilenkiau. 

Jeigu ji mane nutvertų, papasakotų savo tėvui, o šis pasakytų ma- 
niškiam, kuris taip primuštų, jog nebepaeičiau. Motina savaitę mane 
bartų. Mamutė nesišnekėtų, jaustųsi tokia įskaudinta. Tėvukas plūstų 
mane, tačiau tik dėl kitų akių. Būčiau sugniuždytas. 

Vanduo dabar siekė jai iki juosmens, ji prausėsi rankas ir krū- 
tinę, kuri man buvo matytis iš šono. Anksčiau niekad nebuvau regė- 
jęs moters krūtų, ir abejoju, ar kuris nors septyniolikmetis vaikinas 
Kreighedo apygardoje yra regėjęs. Galbūt koks vaikiščias netyčia yra 
užklupęs savo motiną, tačiau tikrai joks mano amžiaus berniukas nėra 
grožėjęsis tokiu vaizdu. 

Kažkodėl vėl pagalvojau apie Rikį, ir nei iš šio, nei iš to toptelėjo 
nedora mintis. Jau pamačiau didžiumą josios brangiausiųjų vietelių, 
bet užsinorėjau pamatyti viską. Jeigu iš visos gerklės šūktelčiau: „Gy- 
vatė!', ji pasibaisėjusi suklyktų. Užmirštų muilą, plaušinę, nuogumą ir 
visa kita, ir spruktų į krantą. Pultų prie drabužių, bet kelias nuostabias 
sekundes aš matyčiau ją visą visutėlę. 

Sunkiai rijau seiles, bandžiau atsikrenkšti, ir tuomet pajutau, ko- 
kia sausa mano burna. Širdis stuksėjo kaip pašėlusi, aš delsiau ir per tą 
laiką gavau vertingą kantrybės pamoką. 

Norėdama nusiplauti kojas, Talė žengtelėjo arčiau kranto. Išbrido 
iš upelio, ir vanduo tesėmė jai pėdas. Pamažėle su muilu ir plaušine 
ji lenkėsi, tiesėsi, braukė sau per kojas, sėdmenis, pilvą. Mano širdis 
trankėsi į žemę. 

Nuskalavo muilą, visą kūną apsitaškydama vandeniu. O kai baigė, 

vis dar tebestovėdama iki kulkšnių vandenyje, nuostabiai nuogutėlė 
Talė pasisuko ir pažvelgė tiesiai ton vieton, kur kaip tik aš slėpiausi. 
Laukiau, kad ji ką nors sušuks, bet nesušuko. Ši nuodėmė nedovanoti- 
na, dabar jau tikrai Žinojau. 

Atbulom stūmiausi atgalios, labai pamažu, nesukeldamas nė gar- 
so, kol atsidūriau medvilnių pakraštyje. Tuomet įnirtingai nuropojau 
palei medžius ir vėl tartum niekur nieko užsiėmiau poziciją šalia taku- 
čio. Išgirdęs ją ateinant, pasistengiau atrodyti nuobodžiaująs. 

Jos plaukai buvo šlapi; vilkėjo kita suknele. 

— Dėkui, Lukai, — tarė ji. 

— Ė, niekai, — vargais negalais pralemenau. 

— Jaučiuosi kur kas geriau. 

Aš taip pat, pagalvojau. 

Pamažu patraukėme namų link. Iš pradžių žingsniavome tylo- 
mis, bet pusiaukelėje ji paklausė: 

— Tu mane matei, tiesa, Lukai? — jos tonas buvo lengvas ir žais- 
mingas, ir man nesinorėjo meluoti. 

— Taip, — linktelėjau. 

— Nieko tokio. Aš nepykstu. 

— Ne? 

— Ne. Žinai, turbūt savaime suprantama, kad berniukai žiūri į 
mergaites. 

Tikrai, tai atrodė savaime suprantama. Nesugalvojau, ką pasakyti. 

Ji kalbėjo toliau: 

— Jeigu ir kitąsyk eisi su manimi prie upokšnio ir pabūsi mano 
sergėtoju, tuomet galėsi vėl tą patį daryti. 

— Ką daryti? 

— Stebėti mane. 

— Gerai, — sutikau, šiek tiek per greitai. 

— Tačiau tik niekam neprasitark. 

— Neprasitarsiu. 


Per vakarienę knebinėjau valgį ir stengiausi laikytis taip, lyg nie- 
ko nebūtų įvykę. Tačiau valgyti buvo sunku, skrandis vis dar vartėsi 
kūliais. Akyse stovėjo Talė — taip aiškiai, lyg mudu tebebūtume prie 
upokšnio. 

Padariau baisų dalyką. Ir nekantravau tai pakartoti. 

— Apie ką mąstai, Lukai? — paklausė Mamutė. 

— Apie nieką ypatinga, — atsakiau, staiga sugrąžintas į tikrovę. 

— Nagi, nagi, — įsikišo ir Tėvukas. — Kažkas tau neišeina iš 
galvos. 

Įkvepianti mintis švystelėjo akimirksniu. 

— Tasai spyruoklinis peilis, — pasakiau. 

Visi keturi suaugusieji nepritariamai palingavo galvomis. 

— Mąstyk ką nors malonaus, — patarė Mamutė. 

Nesirūpink, pagalvojau sau. Tik nesirūpink. 

Antrą sekmadienį iš eilės mūsų maldose svarbiausią vietą užėmė 
mirtis. Ponia Leta Heili Dokeri buvo stambi, balsinga moteris. Ją prieš 
daugelį metų paliko vyras, pabėgo į Kaliforniją. Nenuostabu, kad skli- 
do gandai, ką jis ten veikė, ir mėgstamiausias iš jų, kurį esu girdėjęs ke- 
letą kartų, buvo tas, jog jisai susidėjo su jaunesne kitos rasės moterimi 
— gal kine, nors, kaip ir daugelis paskalų Blek Ouke, tai negalėjo būti 
patvirtinta. Kas kada nors yra buvęs Kalifornijoje? 

Ponia Dokeri augino du sūnus, iš kurių nė vienas kaip nors nepa- 
sižymėjo, tačiau turėjo sveiko proto palikti medvilnės laukus. Vienas 
gyveno Memfyje, kitas — toli Vakaruose, kad ir kur tai buvo. 

Ji turėjo ir kitų giminiečių, išsibarsčiusių po šiaurrytinį Arkanza- 
są, ir vieną tolimą pusbrolį, kuris gyveno Paregulde, už dvidešimties 
mylių. Labai tolimą, pasak Tėvuko, ir labai nemėgstantį ponios Dokeri. 
Tas pusbrolis Paragulde turėjo sūnų, kuris irgi kariavo Korėjoje. 

Kai mūsų bažnyčioje per maldas buvo paminėtas Rikis, — ne- 
smagus atvejis, kokių pasitaikydavo nuolat, — ponia Dokeri nedelsda- 
giminietį. Užspausdavo į kampą Mamutę ir rimtai kuždėdavo, kaip 
sunku laukti žinių iš fronto. Tėvukas su niekuo nesikalbėdavo apie 
karą, ir po vienos iš ankstesniųjų ponios Dokeri pastangų jį atjausti, 
supeikė ją. Mūsų šeima paprasčiausiai stengėsi ignoruoti įvykius Ko- 
rėjoje, bent jau prie žmonių. 

Prieš kelis mėnesius, per vieną iš josios dažnų spektaklių sie- 
kiant užuojautos, kažkas ponios Dokeri pasiteiravo, ar turinti sūnėno 
fotografiją. Mes, parapijiečiai, už jį tiek daug meldėmės, jog kažkuris 
panoro pamatyti, kaip anas atrodo. Ji pasijuto pažeminta, kai negalėjo 
parodyti nė vienos nuotraukos. 

Iš pradžių, kai buvo išplukdytas laivu, ponia Dokeri jį vadino 
Džimiu Nensiu, ir ketvirto pusbrolio — „labai artimo pusbrolio“ 
— sūnėnu. Karui tęsiantis jis tapo Timiu Nensiu ir dar ne tik sūnė- 
nu, bet ir pačiu tikriausiu neva antros ar trečios eilės pusbroliu. Mes 
nepajėgėme tiksliai išsiaiškinti. Nors ji labiau mėgo vadinti jį Timiu, 
kartkartėmis kalbėdama vėl ištardavo "Džimis". 

Kad ir koks buvo jo tikrasis vardas, vaikiną nukovė. Tąjį sekma- 
dienį, dar nespėję išlipti iš sunkvežimaičio, sužinojome šią naujieną. 

Ponia Dokeri buvo pasodinta bendruomenės salėje, ją supo mo- 
terys iš sekmadieninės mokyklos klasės, visos bliovė ir bruzduliavo. 
Aš stebėjau per atstumą, o mano motina ir Mamutė laukė eilutėje, kol 
galės ją paguosti, ir man tikrai pagailo ponios Dokeri. Tolima ar arti- 
ma giminystė, tačiau moteriškė labai kentėjo. 

Smulkmenos buvo aptarinėjamos pakuždomis. Jis neva vairavęs 
savo vado džipą, kai jie užtaikė ant žemėje paslėptos minos. Kūnas 
būsiąs parsiųsdintas namo ne anksčiau kaip po dviejų mėnesių, o gal 
ir niekad. Jam buvę dvidešimt. Namie, Kenete, Misurio valstijoje, pa- 
likęs jauną žmoną. 

Pokalbiui šitaip besitęsiant, į salę įžengė garbusis Eikersas ir at- 
sisėdo šalia ponios Dokeri. Paėmė jos ranką, ir juodu ilgai, karštai ir 
tyliai meldėsi. Visi parapijiečiai buvo ten, stebėjo ją ir laukė, kol galės 
pareikšti užuojautą. 

Po kelių minučių išvydau Tėvuką patyliukais išsmunkant pro 
duris. 

Taigi štai kaip tai atrodys, pagalvojau, jeigu išsipildytų mūsų blo- 
giausios baimės: iš kito pasaulio pakraščio ateis žinia, kad jis negyvas. 
Tuomet draugai susirinks apie mus, ir visi verks. 

Staiga man ėmė perštėti gerklę, drėkti akys. Tariau sau: „Šitai ne- 
gali mūsų ištikti. Tenai Rikis nevairuoja džipo, o jeigu ir vairuoja, turės 
daugiau nuovokos nei užvažiuoti ant minos. Jis tikrai grįš namo“. 

Nenorėjau, kad pastebėtų mane verkiant, todėl išsmukau iš pa- 
stato — kaip tik laiku, kad suspėčiau pamatyti Tėvuką sėdant į sunk- 
vežimaitį, kur ir aš prie jo prisijungiau. Mudu ilgai sėdėjome ir žvel- 

gėme pro priekinį stiklą; paskiau, netaręs nė žodžio, jis užvedė variklį, 
ir mudu išvažiavome. 

Nuriedėjome pro džiną. Nors sekmadienio rytais ten būdavo 
tylu, visi fermeriai troško, kad darbas gaustų visu pajėgumu. Per me- 
tus džinas veikdavo tik tris mėnesius. 

Palikome miestą neturėdami jokio aiškaus tikslo, bent aš tokio 
nepajėgiau apibrėžti. Mes laikėmės atkampių keliukų, žvyruotų ir dul- 
kančių, su eilių eilėmis medvilnių vos kelias pėdas už griovio. 

— Štai kur gyvena Siskai, — buvo pirmi ištarti jo žodžiai. Jis 
kryptelėjo galva kairėn, vengdamas pakelti ranką nuo vairo. Tolumo- 
je, vos matoma per akrų akrus medvilnių, stūksojo tipiška pusininko 
troba. Surūdijęs skardinis stogas įlinkęs, priebutis suklypęs, kiemas 
purvinas, o medvilnės augo mažne iki pat skalbinių virvės. Nepaste- 
bėjau, kad kas nors sukinėtųsi aplinkui, ir lengviau atsikvėpiau. Žinant 
Tėvuko būdą, jam galėtų staiga užeiti noras sustoti kieme prieš trobą 
ir pradėti kivirčą. 

Mes pamažu slinkome tarp begalinių lygių medvilnės laukų. 
Praleidau sekmadieninės mokyklos pamokas — bemaž neįtikėtinas 
smagumas. Motinai tai nepatiks, bet ji nesiginčys su Tėvuku. Kaip tik 
motina man papasakojo, kad jis ir Mamutė siekdavo pabendrauti su 
manimi, kai labiausiai jaudindavosi dėl Rikio. 

Jis kažką pastebėjo, ir mes sulėtinome greitį, mažne sustojome. 

— Embrių sodyba, — tarė Tėvukas ir vėl kryptelėjo galva. — Aure 
matai meksikiečius? 

Aš pasistiebiau, įtempiau žvilgsnį ir pagaliau pamačiau juos, ke- 
turias ar penkias šiaudines skrybėles giliai baltoje medvilnės jūroje, 
žemai pasilenkusius, tartum išgirdę mus slėptųsi. 

— Jie renka sekmadienį? — nustebau. 

— "Taip. 

Vėl padidinome greitį, ir galiausiai jie dingo iš akių. 

— Ką ketini daryti? — paklausiau, tarsi būtų pažeistas įstaty- 
mas. 

— Nieko. Tai Embrio reikalas. 

Ponas Embris buvo mūsų parapijietis. Nepajėgiau įsivaizduoti, 
kad jis galėtų leisti šventadieniais dirbti savo laukuose. 

— Manai, jis tai žino? — vėl paklausiau. 

— Galir nežino. Jam išvažiavus į bažnyčią, meksikiečiams, matyt, 
būtų nesunku išsmukti į laukus, — nelabai įtikinamai atsakė Tėvukas. 

— Betgi jie negali pasverti savo surinktos medvilnės, — nusiste- 
bėjau, ir Tėvukas net nusišypsojo. 

— Ne, turbūt ne, — sutiko jis. Taigi nusprendėme, kad ponas 
Embris leido meksikiečiams rinkti medvilnę sekmadieniais. Kiekvie- 
ną rudenį eidavo tokie gandai, bet aš neįsivaizdavau, kad toks puikus 
pastoriaus padėjėjas kaip ponas Embris galėtų daryti tokią niekingą 
nuodėmę. Buvau sukrėstas; Tėvukas — ne. 

Vargšai meksikiečiai; atsiveža juos kaip galvijus, verčia dirbti 
kaip juodus jaučius, atima iš jų vienintelę poilsio dieną, kai patsai sa- 
vininkas slepiasi bažnyčioje. 

— Patylėkime apie tai, — tarė Tėvukas, patenkintas, kad gandas 
pasitvirtino. 

Ir vėl paslaptys. 


Eidami bažnyčios link išgirdome parapijiečius giedant. Niekad 
nesu buvęs lauke, kai neturėdavau ten būti. 

— Dešimt minučių pavėlavome, — pats sau murmtelėjo Tėvukas, 
atidarydamas duris. Visi stovėjo ir giedojo, tad mums pavyko prasi- 
brauti į savo vietas nesukėlus pernelyg daug bruzdesio. Paskersavau į 
savo gimdytojus, bet šie nekreipė į mane dėmesio. Giesmė baigėsi ir 
mes atsisėdome. Aš jaukiai jaučiausi tarp savo senelių. Galbūt Rikiui ir 
gresia pavojus, bet aš tikrai būsiu saugus. 

Garbusis Eikersas nebuvo toks kvailas, kad postringautų apie 
karą ir mirtį. Iškilmingai pradėjo Žinia apie Timą Nensį, žinia, kurią 
visi jau girdėjo. Ponia Dokeri buvo nuvežta namo atsigauti. Jos sek- 
madieninės mokyklos klasė planavo vaišes. Metas parapijiečiams su- 
glausti gretas, pasakė jis, ir paguosti vieną iš saviškių. 

Tai bus puikiausia ponios Dokeri valanda, ir mes visi tai žino- 
jome. 

Jeigu jis ilgiau kalbėtų apie karą, po pamaldų gautų šnekėtis su 
Tėvuku, tad tęsė savo parengtą pamokslą. Mes, baptistai, labai didžia- 
vomės, kad siunčiame misionierius po visą pasaulį, ir visa tikinčiųjų 
bendruomenė buvo įpusėjusi didžiulę kampaniją, kad surinktų pinigų 
jiems paremti. Štai apie ką kalbėjo brolis Eikersas — aukokite daugiau 
pinigų, kad galėtume nusiųsti daugiau savo žmonių į tokias vietas kaip 
Indija, Korėja, Afrika ir Kinija. Jėzus mokė mylėti visus žmones, kad ir 

kokie skirtingi jie būtų. Ir mums, baptistams, privalu atversti į tikėjimą 
likusį pasaulį. 

Nusprendžiau neduoti daugiau nė vienos dešimties centų mo- 
netos. 

Mane mokė aukoti dešimtinę, ir aš tai dariau nenoriai. Tačiau 
taip buvo parašyta Šventajame Rašte, ir sunku su tuo ginčytis. Bet bro- 
lis Eikersas prašė kažko gerokai daugiau, kažko, kas neprivaloma, to- 
dėl dėl manęs, jam tikrai nepasisekė. Nė cento mano pinigų nekeliaus 
į Korėją. Neabejoju, kad ir kiti Čandleriai mąstė taip pat. Veikiausiai ir 
visi parapijiečiai. 

Tą rytą jis atrodė prislėgtas. Pamokslavo apie meilę ir gailestin- 
gumą, o ne apie nuodėmę ir mirtį, ir aš nemanau, kad kalbėjo iš visos 
širdies. Visa dėjosi ramiau nei paprastai, ir aš pradėjau knapsoti. 

Po pamaldų nebuvome nusiteikę tuštiems plepalams. Suaugusieji 
patraukė tiesiai prie sunkvežimaičių, ir mes paskubom išvažiavome. 
Miesto pakraštyje tėvas paklausė: 

— Kur judu su Tėvuku buvote dingę? 

— Šiaip sau važinėjomės. 

— Kurė 

Mostelėjau į rytus: 

— Tenai. Iš tiesų, niekur. Man regis, jis tik norėjo pabūti toliau 
nuo bažnyčios. 

Tėvas linktelėjo, lyg ir pats būtų to norėjęs. 


*XxxX 


Buvome bebaigią sekmadienio pietus, kai į užpakalines duris 
kažkas pasibeldė. Tėvas sėdėjo arčiausiai, tad išėjo į galinį priebutį ir 
išvydo Migelį su Kaubojumi. 

— Motin, tavęs reikia, — šūktelėjo jis, ir Mamutė atskubėjo iš 
virtuvės. Mes, likusieji, nusekėme iš paskos. 

Kaubojus buvo be marškinių; kairioji krūtinės pusės ištinusi, at- 
rodė baisiai. Vos pajėgė pakelti kairę ranką, ir kai Mamutė paprašė, 
kad tai padarytų, jisai susiraukė. Man jo pagailo. Ten, kur buvo patai- 
kęs beisbolo kamuoliukas, raudonavo nedidelė plėštinė žaizda. 

— Reikės susiūti, — pasakė Mamutė. 

Motina atnešė dubenį vandens ir skudurą. Po keliu minučių Tė- 

vukui ir mano tėvui pabodo, ir jie pasišalino. Neabejoju, jiems rūpėjo, 
kokios įtakos meksikiečio žaizda turės darbui. 

Mamutė jausdavosi laimingiausia, kai galėdavo vaidinti daktarę, 
ir Kaubojus buvo kuo rūpestingiausiai gydomas. Sutvarsčiusi žaizdą, 
privertė jį galiniame priebutyje atsigulti, atnešusi pagalvę nuo mūsų 
sofos. 

— Jis turi nejudėti, — pasakė ji Migeliui. — Ar labai skauda? — pa- 
klausė Kaubojų. 

— Nelabai, — papurtė galvą jis. Nustebome, kad taip gerai kalba 
angliškai. 

— Gal reikėtų jam duoti skausmą malšinančiųjų, — svarstė ji, 
kreipdamasi į motiną. 

Mamutės skausmą malšinantieji — blogiau nei bet koks lūžęs 
kaulas, ir pasiunčiau Kaubojui pasibaisėjusį žvilgsnį. Šis, puikiai mane 
supratęs, tarė: 

— Ne, ne, nereikia vaistų. 

Paėmusi iš virtuvės ledo, Mamutė pripildė jo tankaus audinio 
maišelį ir švelniai uždėjo ant ištinusių meksikiečio šonkaulių. 

— Prilaikyk, — tarė užkeldama kairę jo ranką ant maišelio. Ledui 
prisilietus, visas jo kūnas įsitempė, bet paskiau atsileido, kai skausmas 
apmalšo. Po kelių sekundžių jo oda ėmė sruventi vanduo, kapnoda- 
mas ant priebučio grindų. Kaubojus užsimerkė ir giliai atsiduso. 

— Dėkui jums, — tarė Migelis. 

— Gracias*, — pasakiau aš, ir Migelis man nusišypsojo. 

Palikome juos ten, ir nuėjome į priekinį priebutį išgerti po stik- 
linę šaltos arbatos. 

— Jam sulaužyti šonkauliai, — pasakė Mamutė Tėvukui, kuris sė- 
dėdamas priebutyje ant sūpuoklių virškino pietus. Iš tiesų jis nenorėjo 
kalbėti, bet po kelių sekundžių krenkštelėjęs tarė: 

— Labai blogai. 

— Reikia, kad jį apžiūrėtų daktaras. 

— Ką daktaras padarys? 

— Galbūt jam prasidėjo vidinis kraujavimas. 

— Ogalne. 

— Tai būtų pavojinga. 

— Jeigu kraujuotų vidun, jau būtų negyvas, tiesa? 


* Dėkui (isp.). 

— Tikrai būtų, — pridūrė tėvas. 

Čia dėjosi du dalykai. Pirma ir svarbiausia — vyrai pasibaisėjo, 
kad teks mokėti daktarui. Antra, ir beveik tiek pat svarbu, — abu buvo 
kovoję apkasuose. Regėję nuplėštas kūno dalis, sumaitotus lavonus, 
vyrus be galūnių, ir juodu neturėjo kantrybės dėl menkniekių. Pa- 
prastos kirstinės žaizdos ar lūžiai — gyvenimo rizika, kurią gauni 
ištverti. 

Mamutė žinojo, kad jų neįtikins. 

— Jeigu jis mirs, bus mūsų kaltė. 

— Jis nemirs, Ruta, — spyrėsi Tėvukas. — O jeigu ir mirs, mes dėl 
to nekalti. Tai Henkas sulaužė jam šonkaulius. 

Motina nuėjo vidun. Vėl nekaip jautėsi, ir buvau bepradedąs dėl 
jos nerimauti. Kalba nukrypo į medvilnę, ir aš palikau priebutį. 

Nutykinau už namo, kur galiniame priebutyje šalia Kaubojaus 
sėdėjo Migelis. Abu, rodos, miegojo. Įsmukau į namus ir nuėjau pasi- 
žiūrėti kaip motina. Ji atsimerkusi gulėjo lovoje. 

— Tau viskas gerai, mama? — paklausiau. 

— Taip, žinoma, Lukai. Nesirūpink dėl manęs. 

Būtų pasakiusi tą pat, kad ir kaip blogai jaustųsi. Kelias akimirkas 
stovėjau pasirėmęs į jos lovos kraštą. Apsisukdamas išeiti darsyk pa- 
klausiau: 

— Tau tikrai viskas gerai? 

Ji patapšnojo mano ranką: 

— Man nieko bloga, Lukai. 

Nuėjau į Rikio kambarį pasiimti beisbolo pirštinės ir kamuoliu- 
ko. Kai tyliai išsmukau iš virtuvės, Migelio ant priebučio nebebuvo. 
Kaubojus sėdėjo ant grindų, nukoręs per lentas kojas, kaire ranka 
spausdamas prie žaizdos ledą. Jis vis dar kėlė man baimę, tačiau abe- 
jojau, ar dabartinės būklės galėtų kaip nors pakenkti. 

Nurijau seilę ir ištiesiau beisbolo kamuoliuką — tą patį, kuris su- 
laužė jam šonkaulius. 

— Kaip metate tą suktą? — paklausiau. Atšiaurus jo veidas atsi- 
leido, paskiau bemaž nusišypsojo. 

— Eikš, — tarė ir parodė į žolę šalia priebučio. Nušokau ant že- 
mės ir atsistojau prie jo kelių. 

Kaubojus suėmė kamuoliuką pirmaisiais dviem pirštais per pat 
siūles. 

— Šitaip, — pasakė. Visai taip pat mokė mane ir Tėvukas. — O 
tuomet spragteli. — Jis pasuko riešą taip, kad išmetimo momentu 

pirštai atsidūrė po kamuoliuku. Nieko nauja. Paėmiau kamuoliuką ir 
padariau tiksliai taip, kaip jis pasakė. 

Jisai stebėjo mane, nepratardamas nė žodžio. Toji šypsenos užuo- 
mina buvo dingusi, ir man susidarė įspūdis, kad jam labai skauda. 

— Dėkui, — tariau. Jis vos vos linktelėjo. 

Paskui mano akys užkliuvo už jo spyruoklinio peilio galo, kyšan- 
čio pro skylę dešinėje priekinėje darbinių kelnių kišenėje. Niekaip ne- 
pajėgiau nukreipti žvilgsnio į šalį. Pažvelgiau į Kaubojų, o paskiau mes 
abu nuleidome akis į ginklą. Vyriokas pamažėle išsitraukė jį. Kriaunos 
buvo tamsiai žalios, su raižiniais. Iškėlė prieš mane, kad galėčiau ap- 
žiūrėti, tada spustelėjo mygtuką, ir spragtelėjusi iššoko geležtė. Aš at- 
šlijau. 

— Iš kur jį gavote? — paklausiau. Kvailas klausimas, į kurį jis 
neatsakė. 

Akimoju prispaudė prie kojos geležtę, sulenkdamas ją atgal į 
kriaunas, paskiau pamojo peiliu man prieš veidą, vėl iššokdindamas 
geležtę. 

— Galiu pabandyti? — paklausiau. 

Ne, jis tvirtai papurtė galva. 

— Ar kada esi kam nors juo dūręs? 

Kaubojus pritraukė peilį arčiau savęs ir įžūliai nužvelgė mane. 

— Daugeliui žmonių, — tarė. 

Jau pakankamai pamačiau. Atsitraukiau atatupstas ir nurisnojau 
už silosinės, kur galėsiu pabūti vienas. Valandą mėčiau pats sau aukš- 
tai kamuoliukus, be galo trokšdamas vėl išvysti Talę, keliaujančią prie 
upokšnio. 


14 


Ankstų pirmadienio rytą mes tylūs susirinkome prie traktoriaus. 
Man taip norėjosi smukti atgal į namus, kristi Rikio lovon ir dienų 
dienas miegoti. Nei medvilnės, nei Henko Spruilo, nieko, kas kartintų 
gyvenimą. 

— Pailsėsime žiemą, — mėgdavo sakyti Mamutė, ir tai buvo tie- 
sa. Kai medvilnė būdavo nurinkta ir laukai suarti, mūsų maža ferma 
šaltuosius mėnesius užmigdavo žiemos miegu. 

Bet rugsėjo viduryje šalti orai — tolima svajonė. Tėvukas, ponas. 
Spruilas ir Migelis susibūrė netoli traktoriaus ir karštai kažką kalbėjo- 
si, o mes visi kiti stengėmės klausytis. Meksikiečiai grupele lūkuriavo 
kiek toliau. Sudarytas planas, pagal kurį jie pradės rinkti medvilnę 
nuo daržinės, tad paprasčiausiai galės pasiekti laukus pėsčiomis. Mes, 
arkanzasiečiai, dirbsime kiek toliau, ir priekaba su medvilne atstos 
skiriamąją liniją tarp abiejų grupių. Reikėjo, kad Henkas ir Kaubojus 
laikytųsi atokiai vienas nuo kito, antraip vėl bus užmuštas žmogus. 

— Nenoriu daugiau nemalonumų, — nugirdau Tėvuką sakant. 
Visi žinojo, kad spyruoklinis peilis nuolat Kaubojaus kišenėje, ir mes 
abejojome, ar Henkas, kad ir koks nenuovokus, būtų toks kvailas, jog 
vėl jį užpultų. Tąryt per pusryčius Tėvukas išdrįso spėti, kad Kaubo- 
jus — ne vienintelis ginkluotas meksikietis. Vienas neatsargus Henko 
judesys, ir visur gali sušvysčioti spyruokliniai peiliai. Šios nuomonės 
prisilaikė ir ponas Spruilas, kuris patikino Tėvuką, kad daugiau ne- 
malonumų nekils. Bet jau niekas nebetikėjo, kad ponas Spruilas ar kas 
nors kitas pajėgtų suvaldyti Henką. 

Praeitą naktį lijo, bet laukuose to nebuvo matyti nė ženklo; med- 
vilnė sausa, žemė mažne dulkanti. Bet Tėvukui ir mano tėvui lietus 
reiškė grėsmingą perspėjimą, kad potvynis neišvengiamas, ir abiejų 
nerimas persidavė kitiems. 

Mūsų derlius jau buvo beveik visiškai subrendęs, ir turėjome dar 
vos kelias savaites jam nurinkti, iki prakiurs dangus. Traktorius susto- 
jo netoli priekabos medvilnei, ir greitai pasigriebę maišus pradingome 
tarp stiebų. Spruilai — nei juokavo, nei dainavo, taip pat nesigirdėjo 
nė garso ir iš meksikiečių tolumoje. O aš nė nemėginau snausti. Rin- 
kau medvilnę kaip įmanydamas sparčiau. 

Saulė greitai kilo ir garino rasą nuo medvilnės galvučių. Tvankus 
oras lipo prie odos ir merkė drabužius, prakaitas varvėjo man nuo 
smakro. Vienas menkutis pranašumas, kai esi toks mažas, tas, kad dau- 
gelis stiebų buvo aukštesni už mane; darbavausi iš dalies pavėsyje. 


*+X*X* 


Dvi sunkios medvilnės rinkimo dienos, ir priekaba prisipildė. 
Tėvukas nutempė ją į miestą; visad Tėvukas, niekad mano tėvas. Kaip 
motinai daržas, tai buvo vienas iš tų kasdienių darbų, priskirtų dar ge- 
rokai anksčiau prieš man atsirandant. Iš manęs būdavo tikimasi, kad 

važiuosiu su juo, ir tuo visados džiaugdavausi, nes tai reiškė kelionę į 
miestą, tegul tik ir į džiną. 

Greitomis papietavę, nuvažiavome sunkvežimaičiu į laukus ir 
prikabinome priekabą su medvilne. Tuomet, užlipę viršun, pakraščiais 
geriau pritvirtinome brezentą, kad vėjas nenupūstų nė vieno gniužu- 
lėlio. Atrodė nuodėmė išbarstyti bent vieną svarą to, dėl ko mes taip 
sunkiai dirbome. 

Kai važiavome atgalios namų link, už daržinės pamačiau meksi- 
kiečius — susispietę į būrelį, jie pamažu valgė savąsias tortiljas. Mano 
tėvas buvo padargų pašiūrėje — lopė „John Deer“ priekinės padangos 
kamerą. Moterys plovė indus. Tėvukas staiga sustabdė sunkvežimaitį. 

— Lik čia, — tarė. — Aš tuoj grįšiu. — Matyt, kažką pamiršo. 

Sugrįžo iš namų nešinas dvylikakalibriu šratiniu šautuvu, kurį 
neprataręs nė žodžio pasikišo po sėdyne. 

— Važiuojame medžioti? — paklausiau puikiai žinodamas, jog 
atsakymo nesulauksiu. 

Per pietus ir priekiniame priebutyje apie Siskų reikalą nekalbėta. 
Manau, suaugusieji sutarė neliesti šios temos, bent prie manęs. Bet 
šratinis leido numanyti daugybę galimybių. 

Tučtuojau pagalvojau apie Džino Otrėjaus stiliaus susišaudymą 
prie džino. Iš vienos pusės geriečiai, žinoma, fermeriai, pyškinantys 
pasislėpę už ir tarp savųjų medvilnės priekabų; iš kitos atsišaudo 
blogiečiai, Siskų vaikinai ir jų draugeliai. Ką tik surinkta medvilnė 
skraido ore, kai į priekabas viena po kitos sminga kulkos. Dūžta lan- 
gai. Sproginėja sunkvežimaičiai. Kol pervažiuosime upę, po visą džino 
aikštelę jau voliosis pašautieji. 

— Rengiesi ką nors nušauti? — paklausiau stengdamasis ištrauk- 
ti iš Tėvuko bent šį tą. | 

— Žiūrėk savo reikalų, — šiurkščiai atkirto jis ir perjungė pa- 
varą. 

Galbūt jis turi suvesti sąskaitas su kokiu nors įžeidėju. Tai man 
vėl priminė vieną iš Čandlerių mėgstamų istorijų. Kai Tėvukas buvo 
gerokai jaunesnis, jis, kaip ir visi fermeriai, dirbo laukuose su pora 
mulų. Tai nutiko dar gerokai prieš atsirandant traktoriams, ūkyje visus 
darbus nudirbdavo žmogus ir gyvulys. Vienas dykaduonis kaimynas, 
pavarde Vulbraitas, sykį pamatė Tėvuką laukuose, ir veikiausiai tądien 
šiam nesisekė su mulais. Pasak Vulbraito, Tėvukas mušė didžiule lazda 
vargšus galvijus per galvas. Vėliau, pasakodamas šią istoriją arbatinė- 

je, jis prasitarė: „Jeigu būčiau tuomet turėjęs drėgną džiutinį maišą, 
būčiau kai ko pamokęs Elį Čandlerį". Vulbraito žodžiai buvo persa- 
kyti daugelio ir pasiekė Tėvuką. Praslinkus kelioms dienoms, po ilgos 
karštos dienos laukuose, Tėvukas pasiėmė džiutinį maišą, sumirkė jį 
dubenyje vandens, ir nevalgęs pietų nužingsniavo tris mylias iki Vul- 
braito namų. O gal penkias ar dešimt mylių, nelygu kas pasakodavo 
šią istoriją. 

Nukakęs ten, jis pašaukė Vulbraitą išeiti laukan ir viską išsi- 
aiškinti. Vulbraitas kaip tik buvo bebaigiąs pietauti ir turėjo, o gal ir 
neturėjo, pilnus namus vaikučių. Šiaip ar taip, Vulbraitas nuėjo prie 
tinklelinių durų, pažvelgė į savo priekinį kiemą ir nusprendė viduje 
būsiant saugiau. 

Tėvukas pakartotinai riktelėjo kviesdamas jį laukan. 

— Štai tau džiutinis maišas, Vulbraitai! — sušuko jis. — Nagi, 
išeik laukan ir užbaik darbą! 

Vulbraitas pasitraukė į namus, o kai tapo aišku, kad jis neišeis, 
Tėvukas įmetė drėgną džiutinį maišą pro tinklelines duris vidun. Pa- 
skiau tris ar penkias mylias pėsčias parėjo namo ir nepietavęs atsigulė 
lovon. 

Buvau ganėtinai kartų girdėjęs tą istoriją, todėl tikėjau, jog tai tie- 
sa. Net mano motina tikėjo. Jaunystėje Elis Čandleris buvo karštakošis 
kivirčininkas ir šešiasdešimties vis dar užsiplieksdavo kaip degtukas. 

Tačiau jis nieko nenužudytų, nebent prisieitų gintis. Ir jis vei- 
kiau kumščiuotųsi ar naudotųsi mažiau grėsmingais ginklais, tokiais 
kaip džiutinis maišas. Šautuvas keliavo su mumis tik dėl visa ko. Sis- 
kai — Žmonės padūkę. 

Kai atvažiavome, džinas gaudė. Prieš mus laukė ilga eilė priekabų, 
ir aš supratau, kad užtruksime daug valandų. Jau buvo tamsu, kai Tė- 
vukas išjungė variklį ir pirštais ėmė tapšnoti vairą. Žaidė „Cardinals“, 
ir aš nekantravau grįžti namo. 

Prieš išlipdamas laukan, Tėvukas žvalgėsi po priekabas, sunkve- 
žimaičius ir traktorius, stebėjo fermų ir džino darbininkus, įnikusius į 
savus reikalus. Ieškojo nemalonumų ir tokių negavęs patirti galiausiai 
tarė: 

— Einu vidun pasižiūrėti. Lauk čia. 

Stebėjau jį nušiūruojant per žvyruotą aikštelę ir stabtelint prie 
grupelės vyrų priešais kontorą. Kurį laiką ten pastoviniavo klausyda- 
masis ir kalbėdamasis. Kita grupelė buvo susibūrusi šalia vieno trak- 

toriaus eilėje prieš mus — jauni vyrai rūkė, kalbėjosi ir laukė. Nors 
džine darbas virte virė, eilė judėjo priekin pamažu. 

Pastebėjau kažkokį siluetą, išnirusį iš kažkur už mūsų sunkveži- 
maičio. 

— Kaip gyvuoji, Lukai, — tarė balsas, privertęs mane krūptelėti. 
Staiga apsisukau ir išvydau draugišką Džekio Muno — vieno vyresnio 
vaikino iš šiaurinės miesto dalies —; veidą. 

— Sveikas, Džeki, — atsakiau, ir man labai atlėgo. Sekundės dale- 
lytę pamaniau, kad pasalą surengė kuris nors iš Siskų. Džekis atsirėmė 
į priekinį sparną, nugara džino pusėn, ir išsitraukė cigaretę, kurią jau 
buvo susisukęs. 

— Gąavote kokių nors žinių nuo Rikio? — paklausė jis. 

Aš stebėjau cigaretę. 

— Pastaruoju metu ne, — atsakiau. — Prieš kelias savaites gavo- 
me laišką. 

— Kaip jis laikosi? 

— Manau, gerai. 

Džekis brūkštelėjo degtuką į mūsų sunkvežimaičio šoną ir prisi- 
degė cigaretę. Aukštas ir liesas, jis nuo seno, kiek pajėgiau prisiminti, 
buvo Monetės vidurinės mokyklos krepšinio žvaigždė. Žaidė kartu 
su Rikiu, kol šis buvo nutvertas rūkantis už mokyklos. Treneris, karo 
veteranas, mūšiuose netekęs kojos, ištrenkė Rikį iš komandos. Tėvukas 
savaitę žirgliojo po Čandlerių fermą, grasindamas užmušiąs savo jau- 
nesnįjį sūnų. Rikis slapčia man pasakė, kad krepšinis ir šiaip jam pa- 
bodęs. Jis norėjo žaisti futbolą, bet Monetė negalėtų turėti komandos 
dėl medvilnės rinkimo. 

— Aš, ko gero, irgi vyksiu ten, — tarė Džekis. 

— Į Korėją“ 

— Aha. 

Norėjau paklausti, kodėl jis įsivaizduoja esąs reikalingas Korėjo- 
je. Nors ir kaip nemėgau rinkti medvilnės, verčiau dirbti tai, nei būti 
šaudomam. 

— O kaip krepšinis? — paklausiau. Ėjo gandas, kad Džekį ver- 
buoja Arkanzaso valstijos koledžas. 

— Metu mokyklą. — Jis išpūtė į orą dūmų debesį. 

— Kodėl? 

— Pabodo. Su pertraukomis jau dvylika metų lankau. Ilgiau nei 
kas nors kitas iš mano šeimynykščių. Manau, pakankamai išmokau. 

Mūsų apygardoje vaikai nuolat palieka mokyklą. Rikis bandė ke- 
lis kartus, ir Tėvukui galiausiai pasidarė tas pat. Tačiau taisykles ėmėsi 
diktuoti Mamutė, ir jis galiausiai baigė mokslus. 

— Tenai daug vaikinų nušauna, — pasakė jis žvelgdamas į tolį. 

Tokių dalykų man nesinorėjo girdėti, tad tylėjau. Jis baigė rūkyti 
cigaretę ir susigrūdo rankas giliai į kišenes. 

— Kalbama, kad tu matei tas Siskų muštynes, — vėl prašneko jis, 
vis nežiūrėdamas į mane. 

Numaniau, kad šios kelionės į miestą metu kaip nors užeis kalba 
apie muštynes. Prisiminiau tėvą griežtai mane perspėjus su niekuo 
neaptarinėti šio nutikimo. 

Bet Džekiu galėjau pasitikėti. Juk jis ir Rikis kartu užaugę. 

— Daug kas matė, — atsakiau. 

— Aha, bet niekas nekalba. Kalnėnų bernai neužsimena nė žo- 
džio, nes tai vienas iš saviškių. Vietiniai tyli, nes Elis visiems liepė 
laikyti liežuvį už dantų. Bent šitaip šnekama. 

Tikėjau juo. Nė sekundės neabejojau, kad Elis Čandleris pasi- 
naudojo baptistų brolija ir paragino laikytis išvien, bent kol nesuvežta 
medvilnė. 

— O kaip Siskai? — paklausiau. 

— Niekas jų nematė. Tūno pasislėpę, vengia rodytis. Praeitą 
penktadienį pas juos buvo laidotuvės. Patys išsikasė duobę; palaidojo 
jį už Betelo bažnyčios. Stikas išties atidžiai juos stebi. 

Pokalbis vėl ilgam nutrūko, o už mūsų vis riaumojo džinas. Dže- 
kis susisuko dar vieną cigaretę, užsirūkė ir tarė: 

— Mačiau tave ten per muštynes. 

Pasijaučiau, lyg būčiau nutvertas nusikaltimo vietoje. Tesugalvo- 
jau pasakyti: 

— Taip“ 

— Mačiau tave su mažuoju Pinteriu. Ir kai tas kalnėnų bernas pa- 
kėlė medgalį, pagalvojau sau: „Šiems berniukams nereikėtų to matyti", 
Ir aš buvau teisus. 

— Verčiau būčiau to nematęs. 

— Ir aš, — tarė jis, ir išpūtė dailų dūmų ratilą. 

Pažvelgiau džino link, norėdamas pasitikrinti, ar nėra kur nors 
arti Tėvuko. Jis tebebuvo kažkur viduje, mažoje kontoroje, kur džino 
savininkas tvarkė popierius. Atvažiavo kiti sunkvežimaičiai su prie- 
kabomis ir išsirikiavo už mūsų. 

— Ar kalbėjaisi su Stiku? — paklausiau. 

— Ne. Ir nė nemanau. O tu? 

— Taip, jis buvo atvažiavęs pas mus. 

.— Arjis kalbėjosi su tuo kalnėnų bernu? 

— Aha. 

— Vadinasi, Stikas žino jo vardą? 

— Turbūt. 

— Kodėl jo nesuėmė? 

— Kas žino. Pasakiau jam, kad puolė trise prieš vieną. 

Džekis krenkštelėjo ir nusispjovė į žolę. 

— Tikrai, trise prieš vieną, bet niekas neturėjo būti užmuštas. 
Aš nemėgstu Siskų, niekas jų nemėgsta, bet nebuvo reikalo juos taip 
talžyti. 

Aš nutylėjau. Džekis užsitraukė cigaretę ir ėmė kalbėti, o dūmai 
vertėsi jam iš burnos ir šnervių. 

— Jo veidas buvo pritvinkęs kraujo, akys žioravo, ir šit staiga 
jisai liovėsi ir tik spitrijo žemyn į juos, lyg kokia nors šmėkla būtų su- 
griebusi jo ranką ir privertusi baigti. Paskiau jis atsitraukė, išsitiesė ir 
vėl pažvelgė į juos, lyg kažkas kitas būtų tai padaręs. Ir tuomet nuėjo, 
sugrįžo į Pagrindinę gatvę, o visi kiti Siskai bei jų Žmonės pribėgo ir 
pakėlė vaikinus. Jie pasiskolino Rojaus Dankano pikapą ir pargabeno 
juos namo. Džeris taip ir neatsipeikėjo. Rojus pats vidurnaktį nuvežė 
Džerį ligoninėn, bet, pasak Rojaus, vaikinas jau buvo negyvas. Sulau- 
žyta kaukolė. Laimė, kad kiti du nenumirė. Jis pritalžė juos tiek pat 
smarkiai kaip ir Džerį. Nesu regėjęs nieko panašaus. 

— Aš irgi. 

— Kurį laiką tavimi dėtas vengčiau žiūrėti muštynes. Esi per 
jaunas. 

— Nesirūpink, — pažvelgiau džino pusėn ir pamačiau Tėvuką. 

— Antai ateina Tėvukas, — tariau. 

Džekis numetė ant žemės cigaretę ir užmynė ją padu. 

— Niekam nepasakok, ką išgirdai iš manęs, gerai? 

— Žinoma. 

— Nenoriu painiotis su tuo kalnėnų bernu. 

— Neprasitarsiu nė žodžio. 

— Perduok Rikiui linkėjimus. Pasakyk, kad laikytųsi, kol ir aš ten 
nukaksiu. 

— Būtinai, Džeki. — Jis dingo taip pat tyliai, kaip ir buvo pri- 
sistatęs. 

Ir vėl paslaptys, kurias teks saugoti. 

Tėvukas atkabino priekabą ir atsisėdo prie vairo. 

— Nelauksime trijų valandų, — sumurmėjo jis ir užvedė variklį. 
Pasuko tolyn nuo džino ir paliko užpakalyje miestą. Kažkada vėlai 
naktį kuris nors džino darbininkas prikabins mūsų priekabą prie 
traktoriuko ir nutemps ją į priekį. Medvilnė bus susiurbta į džiną, o 
po valandos iš ten išnirs du puikūs pakai. Jie bus pasverti, paskiau nuo 
kiekvieno atkirps po pavyzdį ir atidės į šalį, kad medvilnės supirkėjas 
galėtų įvertinti. Po pusryčių Tėvukas sugrįš prie džino pasiimti mūsų 
priekabos. Jis apžiūrės pakus ir pavyzdžius, o paskui prasimanys kokį 
nors kitą rūpestį. 


*44 


Kitą dieną atėjo Rikio laiškas. Gulėjo Mamutės padėtas ant vir- 
tuvės stalo, kai vilkdami kojas, geliančiomis nugaromis įžengėme pro 
užpakalines duris. Tądien surinkau septyniasdešimt aštuonis svarus 
medvilnės — septynmečių berniukų visų laikų rekordas, nors rekordų 
buvo neįmanoma registruoti, kai tiek daug meluota. Ypač meluodavo 
vaikai. Ir Tėvukas, ir mano tėvas dabar kasdien surinkdavo po penkis 
šimtus svarų. 

Mamutė niūniavo ir šypsojosi, tad žinojome, kad laiške geros 
naujienos. Ji pakėlė laišką ir perskaitė jį mums garsiai. Buvo jau min- 
tinai išmokusi. 


Brangieji Mamute, Tete, Džesi, Ketlina ir Lukai, 

Tikiuosi, namie viskas gerai. Niekad nemaniau, kad ilgėsiuos 
medvilnės rinkimo, tačiau tikrai šiuo metu norėčiau būti namie. Visko 
man stinga — fermos, kepto viščiuko, „Cardinals“. Ar galite patikėti, kad 
„Dodgers“ laimės taurę? Man darosi bloga. 

Šiaip ar taip, čia viskas gerai. Ramu. Mes nebe fronte. Mano dalinys 
apie penkias mylias užnugaryje, ir stengiamės atsigriebti miego. Gyvena- 
me šiltai, ilsimės, maitinamės neblogai, ir šiuo metu į mus niekas nešau- 
do, ir mes nešaudome į nieką. 

Tikrai manau, kad greitai būsiu namie. Atrodo, viskas po truputį 

rimsta. Girdime gandų apie taikos derybas ir panašiai, tad laikome su- 
kryžiavę pirštus. 

Gavau paskutinį pluoštelį jūsų laiškų, ir jie daug ką man reiškia. 
Tad rašykite. Lukai, tavo laiškutis buvo trumpokas, parašyk ilgesnį. 

Turiu bėgti. Myliu visus, 

Rikis 


Leidome jį aplink per rankas ir skaitėme dar ir dar kartą, paskui 
Mamutė padėjo jį į dėžutę nuo cigarų šalia radijo. Ten buvo visi Rikio 
laiškai, ir ne taip retai naktį eidamas per virtuvę užtikdavai Tėvuką ir 
Mamutę vis skaitinėjančius juos. 

Naujasis laiškas padėjo mums užmiršti sustingusius raumenis ir 
nudegusią odą. Visi paskubom pavalgėme, kad galėtume susėsti aplink 
stalą ir parašyti Rikiui atsakymą. 

Pasiėmęs savąjį „Didžiojo Vado“ bloknotą ir pieštuką, papasako- 
jaujam viską apie Džerį Siską ir Henką Spruilą, nepraleidau nė smulk- 
menos. Kraujo, suaižėjusios lentos, Stiko Pauerso, nieko. Nežinojau, 
kaip daugelį žodžių taisyklingai rašyti, tad paprasčiausiai spėjau. Kas, 
kas, o Rikis tikrai man atleis už klaidas. Kadangi nenorėjau, kad jie 
sužinotų mane skleidžiant paskalas iki pat Korėjos, kaip įmanydamas 
dangsčiau bloknotą. 

Vienu kartu buvo parašyti penki laiškai, ir, neabejoju, Rikiui nu- 
pasakotos penkios tų pačių įvykių versijos. Kol rašėme, suaugusieji 
pasakojo vienas kitam linksmas istorijas. Laiminga akimirka, įpusėjus 
rinkti derlių. Tėvukas įjungė radiją, ir pagavome „Cardinals“ rungty- 
nes, o mūsų laiškai darėsi vis ilgesni ir ilgesni. 

Sėdėjome virtuvėje apie stalą, juokėmės, rašėme, klausėmės 
rungtynių ir nė kiek neabejojome, kad Rikis netrukus bus namie. 

Juk jis taip parašė. 


15 


Ketvirtadienį popiet motina susirado mane laukuose ir pasa- 
kė, kad esu jai reikalingas darže. Laimingas nusisegiau maišą, į kurį 
rinkau medvilnę, ir palikau kitus rinkikus, pražuvusius tarp krūmų. 

Mudu nužingsniavome namų link, abu lengviau pasijutę, kad darbo 
diena baigėsi. 

— Turime aplankyti Letčerius, — pasakė ji pakeliui. — Man taip 
dėl jų neramu. Supranti, gal jie alkani. 

Letčeriai turėjo daržą, tačiau nelabai kokį. Abejojau, ar kuris nors 
iš jų alksta. Žinoma, jie neturi atliekamos kriaukšlės, bet badas Kreig- 
hedo apygardoje negirdėtas dalykas. Netgi vargingiausieji pusininkai 
gebėdavo užsiauginti pomidorų ir agurkų. Kiekviena fermerių šeima 
laikė po keletą vištų dedeklių. 

Tačiau motina buvo pasiryžusi pamatyti Libę, kad gandus būtų 
galima patvirtinti arba paneigti. 

Kai įžengėme į daržą, perpratau, ką motina sumaniusi. Jeigu pa- 
skubėsime ir pasieksime Letčerių fermą prieš darbo pabaigą, tuomet 
tėvai ir visi tie vaikiščiai dar bus laukuose. Libė, jeigu ji iš tikrųjų 
nėščia, sukinėsis po namus, veikiausiai viena pati. Jai neliks ką daryti, 
kaip tik išeiti pro duris ir priimti mūsų daržoves. Kol globėjai toli, 
galėtume netikėtai ją užklupti, priblokšti krikščioniškuoju gerumu. 
Puikus planas. 

Griežtai prižiūrimas motinos, ėmiau skinti pomidorus, agurkus, 
žirnius, pupeles, kukurūzus — beveik viską, kas augo darže. 

— Nuskink tą raudoną pomidoriuką sau iš dešinės, Lukai, — pa- 
rodė ji. — Ne, ne, tie žirniai dar gali palaukti. — Ir: — Ne, tas agurkas 
dar ne visai pribrendęs. 

Nors ji dažnai pati rinkdavo produktus, labiau mėgo prižiūrėti 
procesą. Geriausia daržo pusiausvyrą išlaikyti, pačiai Žvelgiant iš ša- 
lies, stebint visumą ir su menininko akimis kreipiant mano ar tėvo 
pastangas, kai skindavome vaisius nuo virkščių. 

Nekenčiau daržo, bet šiuo metu dar labiau nekenčiau laukų. Bet 
kas geriau, nei rinkti medvilnę. 

Siekiau kukurūzo burbuolės ir tarp stiebų išvydau kai ką, dėl ko 
iškart sustingau vietoje. Už daržo buvo nedidelis pavėsingas žolės ruo- 
želis, per siauras, kad galėtum ten gaudyti beisbolo kamuoliuką, todėl 
niekam netinkamas. Šalia — rytinė mūsų namo siena, šonas, kur nie- 
ko nevykdavo. Vakarinėje pusėje buvo virtuvės durys, aikštelė pastaty- 
ti mūsų sunkvežimaičiui, praminti takučiai daržinės, ūkinių pastatų ir 
laukų link. Visa vykdavo dešinėje pusėje; nieko — kairėje. 

Prie namo kampo, iš daržo pusės ir niekam nematomai, kažkas 
nudažė dalį apatinės lentos. Nudažė ją baltai. Visas likęs namas buvo 

toks pat rusvas kaip ir visados, tokio pat pilkšvo senų, tvirtų ąžuolinių 
lentų rusvumo. 

— Kas yra, Lukai? — paklausė motina. Darže ji niekad neskubė- 
davo, nes tai buvo jos šventovė, bet šiandien ji rengėsi pasalai, ir viską 
lėmė laikas. 

— Nežinau, — atsakiau, vis dar sustingęs. 

Motina žengtelėjo greta manęs ir pažvelgė pro kukurūzų stiebus, 
kurie augo daržo pakraščiu ir sudarė lyg aptvarą. Sustojusi akimis ties 
nudažyta lenta, ji irgi nustėro. 

Prie kampo dažai buvo storai užtepti, bet namo galo link jų 
sluoksnis ant lentos plonėjo. Aišku, darbas dar nebaigtas. Kažkas dažo 
mūsų namą. 

— Tai Trotas, — tyliai pratarė motina, ir jos lūpų kampučiuose 
pasirodė šypsenėlė. 

Nepagalvojau apie Trotą, dar nesuspėjau pamąstyti, kas kaltinin- 
kas, bet iškart tapo aišku, kad dažytojas — jis. Kas kitas galėtų būti? 
Kas kitas kiaurą dieną dykinėja priekiniame kieme, neturėdamas ką 
veikti, kai visi kiti plūkiasi laukuose? Kas kitas darbuotųsi tokia ap- 
gailėtina sparta? Kas kitas būtų toks bukas, kad neatsiklausęs dažytų 
kito Žmogaus namą? 

Ir juk Trotas riktelėjo Henkui, kad liautųsi mane kankinęs dėl 
mūsų mažo, nedažyto žemrausių namo. Trotas tuomet atėjo man į 
pagalbą. 

Betgi iš kur Trotas gautų pinigų dažams nusipirkti? O visų pirma, 
kodėl reikėtų jam tai daryti? Ak, kyla dešimtys klausimų. 

Motina žingtelėjo atgal, tuomet paliko daržą. Aš nusekiau paskui 
ją prie namo kampo, kur mudu apžiūrėjome nudažytąją vietą. Dar 
užuodėme dažų kvapą, regis, jie buvo tirštai užtepti. Ji apžvelgė kiemą 
prieš namą. Troto niekur nebuvo matyti. 

— Ką darysime? — paklausiau. 

— Nieko, bent jau dabar. 

— Kam nors pasakysi? 

— Pasišnekėsiu apie tai su tavo tėvu. O kol kas saugokime pa- 
slaptį. 

— Tu juk sakei, kad paslapčių turėti berniukams nedera. 

— Nedera, kai slepi jas nuo savo tėvų. 

Prikrovėme du šiaudinius krepšius daržovių ir įkėlėme juos į 
sunkvežimaitį. Motina vairuodavo maždaug kartą per mėnesį. Ji tikrai 

gebėdavo valdyti Tėvuko sunkvežimaitį, bet prie vairo neįstengdavo 
atsipalaiduoti. Tvirtai sugniaužė vairą, numynė sankabą ir stabdžius, 
paskiau pasuko raktelį. Staigiai šokome iš vietos ir truktelėjome atbuli, 
paskiau netgi nusijuokėme, kai senas sunkvežimaitis pamažu apsisu- 
ko. Mums išvažiuojant iš kiemo, pamačiau Trotą — gulėjo po Spruilų 
sunkvežimaičiu ir stebėjo mus iš už užpakalinio rato. 

Linksmybės baigėsi po kelių minučių, kai pasiekėme upę. 

— Laikykis, Lukai, — tarė ji, perjungdama žemesnę pavarą ir už- 
guldama vairą, paklaikusiomis iš baimės akimis. Laikytis už ko? Tiltas 
vienpusės krypties, be apsauginių turėklų. Jeigu ji nuvairuotų į šoną, 
abu paskęstume. 

— Tu pervažiuosi, mama, — nelabai įtikinamai pasakiau. 

— Žinoma, pervažiuosiu, — patvirtino ji. Ir anksčiau esu va- 
žiavęs su ja per tiltą, ir visad tai būdavo nuotykis. Mudu slinkome 
viršumi, abu bijodami pažvelgti žemyn. Nealsavome, kol nepasiekėme 
žemės kitoje pusėje. 

— Puikiai, mama, — pagyriau. 

— Nieko čia tokio. — Ji galiausiai iškvėpė orą. 

Iš pradžių nepajėgiau įžiūrėti laukuose nė vieno Letčerio, bet 
kai prisiartinome prie namų, tarp medvilnių, tolimajame jų lauko 
pakraštyje, išvydau guotą šiaudinių skrybėlių. Nežinau, ar jie išgirdo 
mus, tačiau darbo nepertraukė. Sustojome prie pat priekinio prie- 
bučio, ir aplink sunkvežimaitį nusėdo dulkės. Nespėjus mums išlipti, 
priekiniais laiptukais jau leidosi ponia Letčer, nervingai šluostydamasi 
rankas į kažkokį skudurą. Tarytum kalbėjo pati su savimi ir atrodė 
labai susirūpinusi. 

— Sveika, ponia Čandler, — tarė sukdama akis į šalį. Niekaip ne- 
supratau, kodėl ji nevadina mano motinos vardu. Juk buvo vyresnė ir 
turėjo bent šešetą vaikų daugiau. 

— Sveika, Darla. Atvežėme šiek tiek daržovių. 

Dvi moterys stovėjo viena priešais kitą. 

— Taip džiaugiuosi, kad jūs čia. — Ponios Letčer balsas skambėjo 
labai neramiai. 

— Kas atsitiko? 

Ponia Letčer paskersavo į mane, tačiau tik sekundėlę. 

— Man reikia jūsų pagalbos. Tai Libė. Man regis, ji tuoj gimdys. 

— Gimdys? — motina tartum nesusigaudė. 

— Taip. Manau, ji gimdo. 

— Tuomet pakvieskime daktarą. 

— O ne. Negalima. Niekas neturi sužinoti. Niekas. Visa reikia 
laikyti paslaptyje. 

Nuslinkau į sunkvežimaičio galą ir pritūpiau, kad ponia Letčer 
manęs nematytų. Šitaip, man dingojosi, ji daugiau kalbės. Turėjo įvykti 
kažkas svarbaus, ir nenorėjau ničnieko praleisti. 

— Mums tokia gėda, — lūžtančiu balsu tarė ponia Letčer. — Ji 
mums nesako, kas tėvas, bet dabar man tas pat. Tik noriu priimti kū- 
dikį. 

— Betgi reikia daktaro. 

— Ne, ponia. Niekas neturi apie tai sužinoti. Jeigu atvyks dakta- 
ras, visas kraštas sužinos. Būtina tai laikyti paslaptyje, ponia Čandler. 
Galite man pažadėti? 

Vargšė moteris beveik verkė. Žūtbūt stengėsi išsaugoti paslaptį, 
apie kurią mėnesių mėnesius kalbėjo visas Blek Oukas. 

— Leiskite, aš ją apžiūrėsiu. — Motina neatsakė į klausimą, ir abi 
moterys pasuko į namus. — Lukai, lik čia, prie sunkvežimaičio, — metė 
ji man per petį. 

Kai tik jiedvi dingo viduje, apėjau aplink namą ir dirstelėjau pro 
pirmą aptiktą langą. Mažutis bendras kambarys su senais, purvinais 
čiužiniais ant grindų. Prie kito lango išgirdau jų balsus. Sustingau ir 
ėmiau klausytis. Už manęs plytėjo laukai. 

— Libe, čia ponia Čandler, — tarė ponia Letčer. — Atėjo tau pa- 
gelbėti. 

Libė kažką suinkštė, aš nesupratau žodžių. Atrodė, jai labai skau- 
da. Paskiau išgirdau ją sakant: 

— Aš taip gailiuosi: 

— Viskas bus gerai, — nuramino mano motina. — Kada prasi- 
dėjo? 

— Maždaug prieš valandą, — atsakė ponia Letčer. 

— Aš taip bijau, mama, — suverkšleno Libė jau gerokai garsiau. 
Jos balsas buvo kupinas siaubo. Abi moterys stengėsi ją nuraminti. 

Dabar, kai moters anatomija man jau nebuvo paslaptis, smalsa- 
vau žvilgtelėti į nėščią merginą. Bet ją girdėjau kalbant taip arti lango, 
tad jeigu būčiau nutvertas spoksantis vidun, tėvas savaitę dyžtų man 
kailį. Draudžiamas gimdančios moters vaizdas — neabejotinai didžiu- 
lė nuodėmė. Ko gero, netgi galėčiau čia pat vietoje apakti. 

Tačiau nepajėgiau susiturėti. Pritūpiau ir nusėlinau po palange: 
Nusiėmiau šiaudinę skrybėlę ir jau atsargiai stiebiausi aukštyn, kai 
mažiau nei per dvi pėdas nuo mano galvos pralėkė didelis grumstas. 
Bumbtelėjo į namo sieną, sudrebindamas palaikes lentas ir taip išgąs- 
dindamas moteris, jog šios mažne šūktelėjo. Pažirę purvo trupiniai at- 
simušė man į skruostą. Puoliau ant žemės ir nusiritau tolyn nuo lango. 
Paskiau repečkom atsistojau ir pažvelgiau į laukus. 

Netoli, medvilnių tarpueilyje, stovėjo Persis Letčeris, vienoje ran- 
koje laikydamas kitą grumstą, antra — rodydamas į mane. 

— Tai jūsų berniukas, — kažkas pasakė. 

Žvilgtelėjau į langą, kuriame šmėstelėjo ponios Letčer galva. Dar- 
syk dirstelėjau į Persį ir nuskuodžiau it nuplikytas šuo atgal prie pika- 
po. Įšokau į priekinę sėdynę, užkėliau langą ir ėmiau laukti motinos. 

Persis prašapo laukuose. Netrukus stos metas išvažiuoti, ir norė- 
jau dingti iš čia, kol dar neatslinko visi Letčeriai. 

Priebutyje pasirodė pora mažylių, berniukas ir mergytė, abu 
nuogi, ir aš klausiau savęs, ką šie mano, kad jų didžioji sesutė netrukus 
turės dar vieną tokį. Juodu tik spoksojo į mane. 

Iš namo skubiai išėjo mano motina, ponia Letčer tuoj pat jai iš 
paskos. Žengdamos prie sunkvežimaičio, abi greitai kalbėjosi. 

— Aš atvešiu Rutą, — tarė motina, turėdama galvoje Mamutę. 

— Taip, bet prašau paskubėti, — meldė ponia Letčer. 

— Ruta tai darė daug kartų. 

— Prašau, atvežkite ją. Ir, prašau, niekam nepasakokite. Ar galiu 
jumis pasikliauti, ponia Čandler? 

Motina jau darė dureles stengdamasi patekti vidun prie manęs. 

— Žinoma, galite. 

— Mums tokia gėda. — Ponia Letčer braukėsi ašaras. — Prašau, 
niekam nepasakokite. 

— Viskas bus gerai, Darla, — nuramino motina pasukdama rak- 
telį. — Po pusvalandžio aš grįšiu. 

Šoktelėjome atbulom, tuomet porąsyk trūktelėję ir stabtelėję ap- 
sisukome ir palikome Letčerių sodybą. Motina vairavo gerokai grei- 
čiau, ir šitai reikalavo bemaž viso jos dėmesio. 

— Matei Libę Letčer? — galiausiai paklausė. 

— Ne, mamyte, — atsakiau iškart ir tvirtai. Laukiau to klausimo 
ir buvau pasirengęs sakyti tiesą. 

— Tikrai? 

— Taip, mamyte. 

— Ką tu veikei šalia namo? 

— Tik ėjau aplinkui, kai Persis sviedė į mane grumstą. Štai kas 
pataikė į namą. Aš nekaltas, tai Persis. — Žodžiai man bėrėsi greitai ir 
užtikrintai, ir žinojau, kad ji nori manimi tikėti. Ji galvojo apie kur kas 
svarbesnius dalykus. 

Prie tilto sustojome. Ji perjungė lėtąją pavarą, įkvėpė oro ir vėl 
tarė: 

— Laikykis, Lukai. 


Mamutę radome kieme už namo, prie siurblio šluostėsi rankas ir 
rengėsi vakarieniauti. Gavau bėgti, kad paspėčiau su motina. 

— Reikia važiuoti pas Letčerius, — šūktelėjo ji. — Ta mergina 
gimdo, ir jos motina nori, kad jūs priimtumėte kūdikį. 

— O, Viešpatie, — aiktelėjo Mamutė, ir pavargusios jos akys stai- 
ga pagyvėjo nuo būsimo nuotykio. — Vadinasi, ji iš tikrųjų nėščia. 

— Dargi kaip. Jau valandą gimdo. 

Įdėmiai klausiausi ir labai mėgavausi savo dalyvavimu įvykiuose, 
kai staiga nei iš šio, nei iš to abi moterys pasisuko ir sužiuro į mane. 

— Lukai, marš namo, — griežtokai įsakė motina ir parodė pirštu, 
lyg aš nežinočiau, kur namai. 

— Ką aš padariau? — paklausiau jausdamasis įskaudintas. 

— Marš ir tiek, — tarė ji, ir aš ėmiau sliūkinti šalin. Nėra prasmės 
ginčytis. Jos vėl suskato kalbėtis kiek pritildžiusios balsus, ir jau buvau 
ant galinio priebučio laiptelių, kai motina pašaukė mane. 

— Lukai, bėk į laukus ir pakviesk tėvą! Jis mums reikalingas. 

— Ir paskubėk! — pridūrė Mamutė. Buvo pagauta jaudulio, kad 
teks būti gydytoja ir važiuoti pas tikrą ligonį. 

Nenorėjau grįžti į laukus, ir būčiau šokęs ginčytis, jeigu ne tai, 
kad kaip tik šiuo metu Libė Letčer gimdo. Atsakiau „gerai' ir nuskuo- 
džiau pro jas. 

Mano tėvas ir Tėvukas buvo prie priekabos, paskutinį sykį tądien 
svėrė medvilnę. Buvo jau beveik penkios, ir Spruilai su savo sunkiais 
maišais susirinko aplinkui. Meksikiečių niekur nebuvo matyti. 

Man pavyko pasivadinti tėvą į šalį ir paaiškinti padėtį. Jis kažką 
tarstelėjo Tėvukui, ir mudu nurisnojome į namus. Mamutė rinkosi 

būtiniausius dalykus — spiritą trynimams, rankšluosčius, nuskausmi- 
namuosius, buteliukus šlykščių vaistų, kurie privers Libę pamiršti, kad 
gimdo. Dėliojo savąjį arsenalą ant virtuvės stalo, ir aš niekad nebuvau 
matęs jos taip spėriai judant. 

— Apsiprausk! — griežtai paliepė ji tėvui. — Tu mus nuveši ten. 
Tai gali šiek tiek užtrukti. — Mačiau, kad jis anaiptol nedžiūgavo, kad 
bus įtrauktas į šį reikalą, tačiau neketino prieštarauti savo motinai. 

— Aš irgi nusiprausiu, — pasakiau. 

— Tu niekur nevažiuoji, — metė man motina. Ji prie kriauklės 
pjaustė pomidorą. Mudu su Tėvuku gausime vakarienei likučius ir 
kaip paprastai lėkštę agurkų bei pomidorų. 

Paskubom jie išrūko, tėvas vairavo, motina sėdėjo įsispraudusi 
tarp jo ir Mamutės, visi trys lėkė į pagalbą Libei. Stovėjau ant priekinio 
priebučio ir stebėjau, kaip jie darda tolyn, dulkių debesys vertėsi iš po 
sunkvežimaičio, kol tasai sustojo prie upės. Aš išties troškau važiuoti. 

Vakarienei bus pupelės ir šalti pyragėliai. Tėvukas nemėgo li- 
kučių. Jo nuomone, moterys pirma turėjo pagaminti vakarienę, o tik 
paskiau rūpintis Letčeriais, tačiau, beje, jis išvis buvo prieš, kad jiems 
siųstume maistą. 

— Nesuprantu, kodėl abiem moterim reikėjo vykti, — sumur- 
mėjo sėsdamasis. — Jiedvi smalsios it katės, tiesa, Lukai? Nekantrauja 
tenai nukakti ir pamatyti tą nėščią mergiotę. 

— Taip, seneli, — pritariau jam. 

Greita malda jis palaimino valgį, ir mudu tylomis ėmėme krams- 
noti. 

— Su kuo žaidžia „Cardinals'? — paklausė jis. 

— Su „Raudonaisiais“. 

— Nori pasiklausyti? 

— Aha, — mes klausydavomės rungtynių kas vakarą. Ką kita 
veiksi? 

Nurinkome stalą ir nešvarias lėkštes sukrovėme į kriauklę. Tėvu- 
kas nė nemanydavo jų plauti; tai moteriškių darbas. Sutemus mudu 
susėdome priebutyje savo įprastose vietose ir laukėme Hario Karėjaus 
ir „Cardinals“. Buvo tvanku ir vis dar labai karšta. 

— Kiek trunka pagimdyti kūdikį? — paklausiau. 

— Sunku pasakyti, — atsiliepė nuo sūpuoklių Tėvukas. Tik tiek, 
tad kiek palūkėjęs, vėl paklausiau: 

— Kodėl sunku pasakyti? 

— Ak, nuo daug ko priklauso. Kai kurie kūdikiai iššoka išsyk, 
kitiems prireikia dienų. 

— Kiek man prireikė? 

Jis minutėlę pagalvojo. 

— Žinai, neprisimenu. Pirmiems kūdikiams paprastai trunka 
ilgiau. 

— Ar tu buvai šalia? 

— Ne. Vairavau traktorių, — Tėvukui ne itin norėjosi apsistoti 
prie to, kaip kūdikiai ateina į pasaulį, tad pokalbis nutrūko. 

Pastebėjau Talę išsmunkant iš priekinio kiemo ir dingstant 
tamsoje. Spruilai taisėsi miegoti; laužas, ant kurio gaminosi valgį, jau 
geso. 

Baigiantis pirmam kėlinukui „Raudonieji“ pelnė keturis taškus. 
Tėvukas taip susinervino, kad nuėjo į lovą. Aš išjungiau radiją ir atsi- 
sėdau ant priebučio laiptelių ir ėmiau laukti, kol pasirodys Talė. Ne- 
trukus išgirdau Tėvuką knarkiant. 


16 


Buvau pasiryžęs sėdėti ant priekinių laiptukų ir laukti, kol tėvai ir 
Mamutė grįš iš Letčerių. Bemaž regėjau vykstančią ten sceną; moterys 
galiniame kambaryje su Libe, vyrai su visais tais vaikais sėdi lauke, 
kuo toliau nuo gimdymo. Jų namai čia pat už upės, visai netoli, ir tai 
dedasi be manęs. 

Nuovargis užgulė visu sunkumu, ir aš mažne užmigau. Kemp 
Spruile buvo tyku ir tamsu, bet aš dar nemačiau Talės sugrįžtant. 

Pirštų galais nutykinau per namus, išgirdau Tėvuką giliai įmigus 
ir išėjau į galinį priebutį. Atsisėdau ant krašto nukoręs kojas. Pro pa- 
drikus debesis prasimušė mėnulis, ir laukai už daržinės bei silosinės 
švelniai nupilko. Šiaip jie būtų buvę paslėpti juodumos. Vos sekundėlę 
mėnesiena nutvieskė kraštovaizdį, ir išvydau Talę, vieną žengiančią 
pagrindiniu lauko keliuku. Ėjo neskubėdama. Paskiau vėl visa tapo 
juoda. Ilgai nebuvo girdėti nė garso, paskiau netoli namo trekštelėjo 
jos užminta šakelė. 

— Tale, — kaip įmanydamas garsiau sukuždėjau. 

Po ilgo tarpsnio ji atsiliepė: 

— Tai tu, Lukai? 

— Čionai. Aš priebutyje. 

Ji buvo basa, ir žengė be garso. 

— Ką tu čia veiki, Lukai? — paklausė ji, sustojusi priešais mane. 

— Kur tu buvai? — paklausiau. 

— Šiaip, vaikštinėjau. 

— Kodėl vaikštinėjai? 

— Nežinau. Kartais man reikia pasitraukti nuo savo šeimynos. 

Tikrai, šitai aš galėjau suprasti. Ji atsisėdo greta manęs ant laiptu- 
kų, pasikėlė virš kelių sijonėlį ir ėmė linguoti kojas. 

— Kai kada man kyla noras tiesiog pabėgti nuo jų, — tarė ji labai 
tyliai. — Ar tu kada nors nori pabėgti, Lukai? 

— Iš tiesų tai ne. Man tik septyneri. Bet visą savo amžių negy- 
vensiu čia. 

— Kur ketini gyventi? 

— Sent Lujyje. 

— Kodėl Sent Lujyje? 

— Ten rungtyniauja „Cardinals“. 

— Ir tu rengiesi tapti kardinolu? 

— Žinoma. 

— Tu nuovokus berniukas, Lukai. Tik kvailys norėtų visą gyve- 
nimą rinkti medvilnę. O aš, aš irgi noriu nuvykti į šiaurę, kur vėsu ir 
daug sniego. 

— Kur taip? 

— Nežinau. Gal į Monrealį. 

— Kur jis? 

— Kanadoje. 

— Ten žaidžia beisbolą? 

— Nemanau. 

— Tuomet pamiršk jį. 

— Ne, ten gražu. Mes apie jį mokėmės mokykloje, per istoriją. Jį 
įkūrė prancūzai, ir kaip tik ta kalba tenai kalbama. 

— Moki prancūziškai? 

— Ne, bet galiu išmokti. 

— Visai lengva. Aš jau kalbu ispaniškai. Praeitais metais mane 
išmokė Chuanas. 

— Tikrai? 

— Si. 

— Pasakyk dar ką nors. 

— Buenos dias. Por favor. Adios. Gracias. Senor. ;Cėmo estū?* 

— Oho! 

— Matai, juk sakiau, kad lengva. Monrealis toli? 

— Nežinau. Manau, tolokai. Štai viena iš priežasčių, kodėl noriu 
ten patekti. 

Staiga Tėvuko miegamajame užsižiebė šviesa. Kitame priebučio 
gale nusidriekęs jos ruožas išgąsdino mus. 

— Tyliau, — sukuždėjau. 

— Kas tai? — irgi sukuždėjo ji, pasilenkdama, tarsi tuojau į mus 
turėtų pasipilti kulkos. 

— Tai tik Tėvukas. Panoro atsigerti. Kiaurą naktį jis taip keliasi 
ir gulasi. — Tėvukas nuėjo į virtuvę ir atsidarė šaldytuvą. Stebėjau jį 
pro tinklelines duris. Išgėrė dvi stiklines vandens, paskiau nutrepseno 
atgal į miegamąjį ir užgesino šviesą. Kai visur vėl tapo tamsu ir tylu, 
Talė paklausė: 

— Kodėl jis kiaurą naktį keliasi? 

— Labai rūpinasi. Korėjoje kariauja Rikis. 

— Kas tas Rikis? 

— Mano dėdė. Jam devyniolika. 

Minutėlę ji svarstė, ką išgirdusi, paskiau vėl paklausė: 

— Jis šaunus? 

— Nežinau. Po teisybei apie tai nesusimąsčiau. Jis — geriausias 
mano bičiulis, ir aš noriu, kad jisai sugrįžtų. 

Naktis slinko, ir tabaluodami nuo priebučio kojomis mudu kurį 
laiką mąstėme apie Rikį. 

— Sakyk, Lukai, prieš vakarienę išvažiavo pikapas. Kur? 

— Pas Letčerius. 

— Kas jie tokie? 

— Pusininkai, gyvena tuoj už upės. 

— Kodėl taviškiai ten išvažiavo? 

— Negaliu tau pasakyti. 

— Kodėl? 

— Nes tai paslaptis. 

— Kokia paslaptis? 

— Didžiulė. 


* Laba diena. Malonėkite. Sudie. Dėkui. Kaip einasi? (isp.). 

— Na, na, Lukai. Juk mudu jau turime paslapčių, tiesa? 

— Turbūt. 

— Juk aš niekam nepasakojau, kad tu stebėjai mane prie upokš- 
nio, ar ne? 

— Turbūt ne. 

— O jeigu papasakočiau, tave ištiktų didelis nemalonumas, juk 
taip“ 

— Manau, taip. 

— Taigi. Aš moku saugoti paslaptį, ir tu moki saugoti paslaptį. 
Tad kas vyksta pas Letčėrius? 

— Pažadėk, kad niekam nepasakosi. 

— Pažadu. 

Visas miestukas jau žinojo, kad Libė nėščia. Koks gi tikslas apsi- 
metinėti, jog tai paslaptis? 

— Ką gi, ten yra ta mergina, Libė Letčer, ir ji turės kūdikį. Kaip 
tik šiuo metu. 

— Kiek jai metų? 

— Penkiolika. 

— Velniai rautų! 

— Ir jie stengiasi, kad niekas nesužinotų. Nenorėjo kviesti tikro 
daktaro, nes tuomet visi apie tai sužinotų. Tad paprašė, kad atvažiuotų 
Mamutė ir priimtų kūdikį. 

— Kodėl jie stengiasi, kad niekas nesužinotų? 

— Nes ji neištekėjusi. 

— Tai bent! Kas tėtukas? 

— Ji nesako. 

— Niekas nežino? 

— Niekas, tik pati Libė. 

— Tują pažįsti? 

— Esu anksčiau ją matęs, bet Letčerių visas pulkas. Pažįstu jos 
brolį Persį. Sakosi esąs dvylikos, bet aš tuo abejoju. Sunku pasakyti, 
nes jie neina į mokyklą. 

— Ar žinai, kaip mergaitės tampa nėščios? 

— Turbūt ne. 

— Tuomet verčiau tau ir nesakysiu. 

Tegul ir nesako. Rikis kažkada bandė pasišnekėti su manimi apie 
mergaites, bet buvo bjauru. 

Gromuliuodama šią nuostabią paskalą, ji sparčiau sumaskatavo 
kojomis, 

— Upė netoli, — pagaliau tarė. 

— Apie mylią nuo čia. 

— Ar už upės dar toli iki jų? 

— Visai nedaug grunto keliuku. 

— Ar kada nors matei, kaip gimsta kūdikis, Lukai? 

— Nee. Mačiau tik karvutes ir šuniukus, bet ne tikrą kūdikį. 

— Ir aš nemačiau. 

Ji nušoko ant Žemės, sugriebė mane už rankos ir truktelėjo iš 
priebučio. Nustebau, kokia buvo stipri. 

— Eime, Lukai. Eime, pažiūrėsime, ką galima pamatyti. 

Dar nesumojau, ką atsakyti, o ji jau mane tempė. 

— Tu pakvaišai, Tale, — priešinausi bandydamas ją sulaikyti. 

— Ne, Lukai, — sukuždėjo ji. — Tai nuotykis, visai toks, kaip 
anądien prie upokšnio. Tuomet tau patiko, ką? 

— Tikrai. 

— Tuomet pasikliauk manimi. 

— O jeigu mudu nutvers? 

— Kaipgi nutvers? Visi čia kietai miega. Tavo senelis ką tik buvo 
pabudęs ir nė nemanė pasižiūrėti, ką tu veiki. Nagi, nebūk bailiukas. 

Staiga sumojau, kad sekčiau paskui Talę visur. 

Nusėlinome už medžių, per provėžas, kur turėtų stovėti sunkve- 
žimaitis, trumpa įvaža, laikydamiesi kuo toliau nuo Spruilų. Girdėjo- 
me knarkiant ir giliai alsuojant pavargusius žmones, kurie pagaliau 
įmigo. Be garso nusigavome iki kelio. Talė sparčiai ir guviai skverbėsi 
per naktį. Pasukome upės link, mėnulis išlindo iš debesų ir padėjo 
mums orientuotis. Vienjuostis kelias buvo tokio pločio, kad juo vos 
galėjo prasilenkti du sunkvežimiai, prie pat kraštų augo medvilnės. 
Kol nebuvo mėnulio, turėjome žengti atsargiai, bet šviečiant mėnesie- 
nai galėjome matyti, kur einame. Abu buvome basi. Gerokai žvyruotas 
kelias vertė žengti trumpais, greitais žingsneliais, bet mudviejų padai 
buvo kieti kaip mano beisbolo pirštinės oda. 

Jaučiausi išsigandęs, bet stengiausi to neparodyti. Ji, regis, nė kiek 
nebijojo — nebijojo, kad gali būti nutverta, nebijojo tamsos, nebijojo 
vogčiomis stebėti namą, kur gimsta kūdikis. Kartkartėmis Talė būda- 
vo labai tyli, bemaž paniurusi ir rūškana, atrodydavo tokių pat metų 
kaip mano motina. O paskiau galėdavo elgtis lyg vaikutis: žaisdama 

beisbolą krykštaudavo, mėgdavo, kad žiūrėtų į ją maudantis, ilgai 
vaikštinėdavo patamsiuos, o svarbiausia — jai patiko septynmečio 
berniuko draugija. 

Vidury tilto mudu sustojome, atsargiai pažvelgėme per kraštą į 
vandenį apačioje. Papasakojau jai apie šamus upėje, kokie šie dideli ir 
kokiu šlamštu minta, ir apie vieną tokį keturiasdešimties svarų, kurį 
Rikis sykį pagavo. Kai perėjome kiton pusėn, ji paėmė mane už ran- 
kos, nestipriai suspaudė, veikiau paskatinta švelnumo nei stengdamasi 
apsaugoti. 

Keliukas Letčerių link buvo kur kas tamsesnis. Gerokai sulėti- 
nome žingsnius, nes stengėmės įžiūrėti trobą ir neiškrypti iš keliuko. 
Elektros jie neturėjo, tad nebuvo jokių šviesų, jų upės vingyje vien tik 
juoduma. 

Talė kažką išgirdo ir staiga sustojo. Kažkur tolumoje buvo girdėti 
balsai. Mudu žingtelėjome į jų medvilnių pakraštį ir ėmėme kantriai 
laukti, iki pasirodys mėnulis. Rodžiau jai šen ir ten, kaip įmanydamas 
stengiausi nuspėti, kur stovi jų troba. Balsai buvo vaikiški, be abejo, 
Letčerių atžalų. 

Galiausiai mėnulis atėjo mums į pagalbą, ir galėjome apžvelgti 
kraštovaizdį. Tamsus trobos šešėlis dunksojo tokiu pat atstumu kaip 
daržinė nuo mūsų galinio priebučio, maždaug už 350 pėdų — tiek 
pat, kiek namų plokštė nuo išorinio lauko ribos Sportininkų parke. 
Daugelis didžiųjų nuotolių mano gyvenime buvo matuojami šia riba. 
Priešais namą stovėjo Tėvuko sunkvežimaitis. 

— Verčiau apeikime aplink pro ten, — ramiai tarė ji, lyg būtų 
vadovavusi daugeliui panašių žygių. Panirome į medvilnės krūmus ir 
slinkome viena eile, paskui kita, tylomis apsukdami didžiulį pusratį jų 
želdiniais. Daug kur medvilnės buvo sulig manimi. Pasiekę properšą, 
kurioje stiebai augo rečiau, sustojome ir apžiūrėjome vietovę. Galinia- 
me trobos kambaryje spingsojo silpna švieselė — tame kambaryje, 
kur buvo laikoma Libė. Kai atsidūrėme rytų pusėje tiesiai prieš jį, pra- 
dėjome brautis pro medvilnių eiles, patyliukais slinkdami trobos link. 

Rizika, kad kas nors mudu pamatys, buvo menka. Aišku, niekas 
nesitikėjo mudviejų pamatyti, jiems rūpėjo kas kita. O naktį pasėliai 
tankūs ir tamsūs; vaikas gali rankomis ir keliais ropoti po šakelėmis, 
ir niekas nė nepastebės. 

Manoji nusikaltimo bendrininkė šliaužė vikriai, įgudusiai kaip 
koks kareivis, mano matytas filmuose. Ji nenuleido akių nuo trobos, 

nuolat braukdama į šalis šakas ir vis skindama man kelią. Nepratarė- 
me nė žodžio. Neskubėjome, pamažėle artinomės prie trobos šono. 
Medvilnės žėlė iki pat siauro purvino kiemo, ir kai mudviem liko iki 
jo dešimt eilių, vienoje vietelėje įsitaisėme ir įvertinome padėtį. 

Girdėjome Letčerių vaikus, susirinkusius šalia mūsų pikapo, pa- 
statyto kuo atokiau nuo priekinio priebučio. Tyliai šnekučiuodamiesi, 
mano tėvas ir ponas Letčeris sėdėjo ant užpakalinio borto. Vaikiūkš- 
čiai laikėsi ramiai, paskiau iškart visi imdavo kalbėti. Atrodė, visi lau- 
kia, ir po kelių minučių susidariau įspūdį, kad jie laukia jau ilgai. 

Priešais mus buvo langas, ir iš tenai, kur slėpėmės, veiksmo vie- 
ta buvo arčiau nei kitiems Letčeriams ir mano tėvui. Be to, buvome 
puikiai užsimaskavę; netgi prožektoriaus spindulys nuo trobos stogo 
nebūtų mudviejų aptikęs. 

Už lango ant stalo mirksėjo šiokia tokia žvakė. Po kambarį judėjo 
moterys, sprendžiant iš nuolat nutįstančių ir sutrumpėjančių šešėlių, 
kambaryje degė keletas žvakių. Šviesa buvo blausi, šešėliai — tiršti. 

— Slenkam arčiau, — sukuždėjo Talė. Jau gūžėmės tenai penkias 
minutes, ir nors buvau išsigandęs, nemaniau, kad kas nors mudu nu- 
tvers. 

Pasistūmėjome dešimt pėdų priekin, tada vėl prigludome sau- 
gioje vietoje. 

— Jau ganėtinai arti, — tariau. 

— Galbūt. 

Šviesa iš kambario krito laukan ant žemės. Langas buvo be 
tinklelio, be užuolaidų. Kol laukėme, širdis man aprimo, ėmiau vėl 
normaliai kvėpuoti. Mano akys susitelkė į aplinką, aš pradėjau girdėti 
nakties garsus — žiogų čirpesį, varles, kvarkiančias paupyje, toli mur- 
mančius žemus vyriškus balsus. 

Mano motina, Mamutė ir ponia Letčer taip pat kalbėjo labai ty- 
liai. Girdėjome jas, bet žodžių nesupratome. 

Aplinkui tvyrojo tyla bei ramybė, Libė veriamai suriko, ir aš 
mažne pašokau. Skausmingas jos balsas nuaidėjo laukais, ir neabejo- 
jau, kad ji numirė. Tyla apgaubė pikapą. Netgi žiogai sekundę tartum 
pritilo. 

— Kas nutiko? — paklausiau. 

— Gimdymo sąrėmiai, — neatitraukdama akių nuo lango atsakė 
Talė. 

— Kas tai yra? 

Ji gūžtelėjo. 

— Paprasčiausiai dalis to reikalo. Bus dar blogiau. 

— Vargšelė. 

— Pati to užsiprašė. 

— Ką turi galvoje? 

— Tiek to. 

Kelias minutes buvo tylu, paskui išgirdome Libę verkiant. Jos 
motina ir Mamutė bandė ją paguosti. 

— Aš taip gailiuosi, — vis kartojo ir kartojo Libė. 

— Viskas bus gerai, — pasakė jos motina. 

— Niekas apie tai nesužinos, — tikino Mamutė. Aiškus melas, bet 
galbūt jis šiek tiek Libę nuramino. 

— Turėsi dailų kūdikėlį, — pasakė mano motina. 

Atklydo kažkuris Letčeriukų, tų vidutiniųjų, ir prisėlino prie pat 
lango, visai kaip aš vos prieš kelias valandas, kai Persis beveik mane 
sužalojo paleidęs grumstą. Jis ar ji — nepajėgiau atskirti, kas — pri- 
glaudė akį prie lango ir ėmė spoksoti, kai kažkuris iš vyresniųjų gen- 
tainių nuo trobos galo riktelėjo: 

— Loidai, pasitrauk nuo to lango! 

Loidas kaipmat atšoko ir nuskuodė tamson. Jo nusižengimas tuč- 
tuojau buvo praneštas ponui Letčeriui, ir kažkur netoli įnirtingai imta 
perti kailį. Ponas Letčeris darbavosi kažkokia lazda, vis kartodamas: 

— Kitąsyk susirasiu storesnę lazdą! 

Loido nuomone, ir esamos buvo daugiau nei gana. Jo klyksmai 
turbūt girdėjosi net ant tilto. 

Įvykdęs bausmę, ponas Letčeris sududeno: 

— Sakiau jums, vaikai, laikytis čia pat, nesiartinti prie namų! 

Mudu nematėme šio epizodo, tačiau to nė nereikėjo, kad suvok- 
tume visą jo veiksmingumą. 

Bet aš labiau pasibaisėjau, kai pagalvojau, kaip stipriai ir ilgai 
tėvas mane pers, jeigu tik sužinos, kur šiuo metu esu. Staiga panorau 
dingti iš čia. 

— Kiek laiko reikia kūdikiui atsirasti? — sukuždėjau Talei. Jeigu 
ir buvo pavargusi, ji neišsidavė. Klūpėjo ant kelių, sustingusi, neatplėš- 
dama akių nuo lango. 

— Sunku pasakyti. Pirmam visad reikia daugiau. 

— O kiek laiko reikia septintam? 

— Nežinau. Turbūt jie tuomet paprasčiausiai iškrenta. Kas turėjo 
septynis? 

— Libės mama. Septynis ar aštuonis. Man atrodo, jai kasmet iš- 
krenta po vieną. 

Jau buvau beužsnūstąs, kai ištiko naujas sąrėmis. Vėl riksmas su- 
drebino trobą, tada kambaryje sekė verksmas ir raminantys žodžiai. 
Paskui vėl viskas nurimo, ir sumojau, kad šitai gali ilgai užsitęsti. 

Nebepajėgiau išbūti atsimerkęs, tad medvilnių tarpueilyje susi- 
riečiau ant šiltos dirvos. 

— Tau neatrodo, kad jau turėtume eiti? — sukuždėjau. 

— Ne, — tvirtai atrėmė ji nesijudindama iš vietos. 

— Pažadink mane, jeigu kas įvyks, — paprašiau. 

Talė patogiau įsitaisė. Atsisėdo, sukryžiavo kojas ir švelniai padė- 
jo mano galvą sau ant kelių. Paglostė man petį ir pakaušį. Nenorėjau 
užmigti, bet nepajėgiau nugalėti savęs. 


Kai atsibudau, iš pradžių nesusigaudžiau, kur esu, gulėjau su- 
pamas visiškos tamsos kažkokio svetimo pasaulio lauke. Nejudėjau. 
Žemė aplink mane jau nebebuvo šilta, pėdos man šalo. Atsimerkiau 
ir išsigandęs įbedžiau akis aukštyn, kol sumojau, kad viršum manęs 
medvilnės. Išgirdau netoli įtikinėjančius balsus. Kažkas ištarė: „Libe“, 
ir staiga vėl sugrįžau į tikrovę. Pagrabinėjau Talės, bet šios nebuvo 
šalia. 

Atsistojau ir atsargiai pažvelgiau pro medvilnių šakeles. Niekas 
nepasikeitę. Langas tebeatdaras, žvakės tebedega, tačiau mano motina, 
Mamutė ir ponia Letčer buvo labai užsiėmusios. 

— Tale!— reikliai sukuždėjau, kaip man pasirodė, pernelyg gar- 
siai, bet buvau išsigandęs kaip niekad. 

— Šššš! — atskriejo atsakas. — Aš Čia. 

Vos įžvelgiau jos pakaušį, už dviejų eilių priekyje ir kiek dešiniau. 
Žinoma, buvo prisislinkusi arčiau, kad geriau galėtų matyti. Prasiyriau 
per šakas ir netrukus atsidūriau greta jos. 

Namų plokštė yra per šešiasdešimt pėdų nuo metiko kalnelio. 
Mudu buvome kur kas arčiau lango. Tik dvi medvilnės eilės skyrė nuo 
jų šoninio kiemo pakraščio. Žemai pasilenkęs ir ištempęs aukštyn per 

šakas kaklą, galiausiai pamačiau šešėlių pritemdytus suprakaitavusius 
savo motinos, senelės ir ponios Letčer veidus. Jos spitrijo žemyn, be 
abejo, žvelgė į Libę, kurios mudu nematėme. Nežinau, ar šiuo metu 
labai norėjau ją matyti, bet mano bičiulė tikrai to norėjo. 

Moterys lenkėsi prie jos, grūdosi ir ragino stumti bei alsuoti, 
stumti ir alsuoti, be paliovos tikindamos, kad visa einasi kuo pui- 
kiausiai. Tačiau neatrodė, kad visa taip puiku. Vargšė mergina bliovė 
ir dejavo, kartkartėmis šaukė — šaižiais, veriamais riksmais, kuriuos 
sunkiai slopino kambario sienos. Iškankintas jos balsas skriejo toli 
tykia naktimi, ir aš pagalvojau, ką apie visa tai mano jos mažieji bro- 
liukai ir sesytės. 

Kai nedejavo ir neverkė, Libė vis kartojo: „Aš gailiuosi, aš gai- 
liuosi: Nesąmoninga kenčiančios merginos litanija vis tęsėsi, be galo, 
be krašto. 

— Bus gerai, brangute, — daugybę kartų vis atsakydavo jos mo- 
tina. 

— Ar negali jos ką nors padaryti? — sukuždėjau. 

— Ne, ničnieko. Kūdikis ateina, kada nori. 

Jau buvau bepaklausiąs Talę, iš kurgi ji tiek daug žinanti apie 
vaikų gimdymą, bet prikandau liežuvį. Ne mano reikalas, veikiausiai 
ji taip man ir atsakytų. 

Staiga kambaryje visa nuščiuvo ir nurimo. Čandlerių moterys 
pasitraukė į šalį, ir ponia Letčer pasilenkė su stikline vandens. Libė 
tylėjo. 

— Kas atsitiko? — paklausiau. 

— Nieko. 

Tokia pertrauka suteikė man laiko pagalvoti apie kitus dalykus, 
būtent apie tai, kad galiu įkliūti. Jau gana pamačiau. Šis nuotykis rutu- 
liojosi savo vaga. Talė tuomet jį prilygino pasivaikščiojimui prie Sai- 
lerio upokšnio, bet prieš aną išvykėlę ši nublanksta. Mudu jau palikę 
namus daug valandų. Kas, jeigu Tėvukas užklydo į Rikio kambarį ma- 
nęs pasižiūrėti? Kas, jeigu kuris nors iš Spruilų pabudo ir ėmė ieškoti 
Talės? Kas, jeigu mano tėvui visa tai pakyrės, ir jis parvažiuos namo? 

Užkurta man pirtis skaudės daug dienų, jeigu tik aš liksiu gyvas. 
Buvau bepradedąs panikuoti, kai Libė vėl ėmė garsiai stenėti, o mote- 
ris meldė ją giliai alsuoti ir stumti. 

— Štai jis! — pasakė mano motina, ir moterys subruzduliavo, 
visos skubriai palinko prie ligonės. 

— Stumk, stumk! — garsiai ragino Mamutė. 

Libė dar stipriau sudejavo. Buvo išsekusi, bet nors jau netoli buvo 
pabaiga. 

— Nenustok, brangute, — meldė jos motina. — Nenustok. 

Pakerėti dramos, mudu su Tale visiškai apmirėme. Ji sugriebė 
man ranką ir tvirtai suspaudė. Iš nuostabos jos dantys buvo kietai su- 
kąsti, akys išplėstos. 

— Jau eina! — šūktelėjo mano motina, ir trumpam visa nurimo. 
Paskiau išgirdome naujagimio klyksmą, greitą gurguliuojantį protestą, 
ir į pasaulį atėjo dar vienas Letčeris. 

— Berniukas, — pasakė Mamutė, ir iškėlė aukštyn mažutėlaitį 
vaikelį, vis dar kruviną ir tebepadengtą gimdymo apnašomis. 

— Berniukas, — pakartojo ponia Letčer. 

Libė nesureagavo. 

Pamačiau daugiau, negu tikėjausi. 

— Eime, — tariau, mėgindamas nutempti Talę, bet ši nejudėjo. 

Mamutė ir mano motina toliau triūsė prie Libės, o ponia Letčer 
šluostė kūdikį, kuris dėl kažko niršo ir garsiai rėkė. Nejučia pagalvojau, 
kaip liūdna tapti Letčeriu, gimti toje mažoje purvinoje troboje, kur jau 
yra krūva kitų vaikų. 

Praslinko kelios minutės, ir prie lango išdygo Persis. 

— Ar galime pamatyti mažylį? — paklausė jis, mažne bijodamas 
pažvelgti vidun. 

— Po minutėlės, — atsakė ponia Letčer. 

Jie susirinko prie lango — visa Letčerių šutvė, įskaitant ir tėvą, 
kuris dabar tapo seneliu ir nekantravo pamatyti kūdikį. Visi stovėjo 
kaip tik priešais mus, per vidurį tarp namų plokštės ir metiko kalnelio, 
ir aš lioviausi kvėpavęs, baimindamasis, kad mūsų neišgirstų. Bet jie 
negalvojo apie įsibrovėlius. Žvelgė į atdarą langą, visi nustėrę iš nuo- 
stabos. | 

Ponia Letčer atnešė kūdikį prie lango ir išsilenkė laukan, kad šis 
galėtų susipažinti su savo šeima. Mažylis man priminė beisbolo pirš- 
tinę; buvo bemaž toks pat tamsus, įsuptas į rankšluostį. Šią akimirką 
tylėjo ir atrodė, kad stebinti minia nedaro jam jokio įspūdžio. 

— Kaip Libė? — paklausė kažkuris. 

— Jai viskas gerai, — atsakė ponia Letčer. 

— Galime ją pamatyti? 

— Ne, tik ne dabar. Ji labai pavargusi. — Ponia Letčer nune- 

šė kūdikį nuo lango, ir visi Letčeriai pamažu pasitraukė prie namo 
priekio. Nemačiau savo tėvo, bet žinojau, kad jis tūno kur nors prie 
sunkvežimaičio. Net už didelius pinigus nesugundytum jį pažvelgti į 
nesantuokinį naujagimį. 

Kelias minutes moterys atrodė tokios pat užsiėmusios kaip ir 
prieš vos tik gimstant kūdikiui, bet paskiau jos pamažu baigė savo 
darbą. 

Manasis domesys sumenko, ir sumojau, kad mudviem iki namų 
tolimas kelias. 

— Turime eiti, Tale! — pakuždomis mygau. Ji jau buvo pasiren- 
gusi, nusekiau jai iš paskos, — mudu atatupsti traukėmės, skindamiesi 
kelią per krūmus, kol atsidūrėme toli nuo trobos, tada pasukome į 
pietus ir nubėgome medvilnės tarpueiliais. Stabtelėjome susiorien- 
tuoti, kur esame. Lango šviesos jau nesimatė. Mėnulis pasislėpė. Jokių 
Letčerių sodybos siluetų ar šešėlių. Visiška tamsybė. 

Pasukome į vakarus, vėl žengdami per vagas, braudamiesi per 
stiebus, skirdami šakas į šalis, kad nesubraižytų mums veidų. Eilės 
baigėsi, ir mes aptikome keliuką, vedantį į vieškelį. Pėdas man skau- 
dėjo, kojas gėlė, tačiau delsti negalėjome. Nubėgome prie tilto. Talė 
norėjo pasižiūrėti į apačioje sūkuriuojantį vandenį, bet aš verčiau ją 
paskubėti. 

— Eikime, — tarė ji mūsiškėje tilto pusėje, ir kurį laiką liovėmės 
bėgę. Tylomis žingsniavome, abu stengėmės atgauti kvapą. Sparčiai 
mus ėmė veikti nuovargis; nuotykis buvo vertas to, tačiau dabar ga- 
vome susimokėti. Jau buvome netoli fermos, kai už nugarų išgirdome 
burzgesį. Žibintų šviesos! Ant tilto! Persigandę įjungėme aukščiausią 
pavarą. Talė būtų lengvai mane pralenkusi, ir aš būčiau buvęs paže- 
mintas, tik kad neturėjau laiko jausti gėdą, o ji sulėtino tempą, kad 
neatsilikčiau. 

Žinojau, kad tėvas nevairuos greitai, tik ne naktį, mūsų grun- 
to keliuku, kai šalia Mamutė ir mano motina, tačiau šviesos vis tiek 
artėjo. Kai atsidūrėme visai netoli namų, peršokome negilų griovį ir 
nuskuodėme lauku. Variklis burzgė vis garsiau. 

— Aš palauksiu čia, Lukai, — pasakė Talė, sustodama netoli mūsų 
kiemo pakraščio. Sunkvežimaitis jau buvo beveik čia pat. — Tu bėk 
prie galinio priebučio ir smuk vidun. Aš palauksiu, kol jie sueis į namą. 
Paskubėk. 

Aš leidausi bėgti, nėriau pro galinį namo kampą, o sunkvežimaitis 
tuo pat metu įsuko kiemą. Be garso įtykinau į virtuvę, paskiau į Rikio 
kambarį, kur sugriebiau pagalvę ir susirangiau ant grindų, šalia lango. 
Buvau pernelyg purvinas ir sušlapęs, kad lįsčiau lovon. Meldžiausi, 
kad jie būtų tiek pavargę, jog nekyšteltų galvos manęs pasižiūrėti. 

Suėję virtuvėn jie nekėlė daug triukšmo. Nusiaudami batelius ir 
aulinius kuždėjosi. Į mano kambarį krito įkypas šviesos spindulys. Pro 
jį šmėsčiojo jų šešėliai, bet nė vienas nežvilgtelėjo vidun pasižiūrėti 
Lukučio. Po kelių minučių jie jau gulėjo lovose, ir namuose stojo tyla. 
Maniau, truputį palūkėsiu, paskiau įsmuksiu virtuvėn ir pašluoste 
apsitrinsiu veidą ir rankas. Paskiau nušliaušiu lovon ir miegosiu am- 
žinybę. Jeigu jie išgirstų mane judant, paprasčiausiai pasakysiu, kad 
sugrįžę Mane pažadino. 

Šis planas buvo paskutinis dalykas, kurį prisiminiau, prieš kietai 
įmigdamas. 


17 


Nežinau, kiek ilgai aš miegojau, bet jaučiausi taip lyg vos kelias 
minutes. Tėvukas klūpojo prie manęs, klausdamas, kodėl aš ant grin- 
dų. Mėginau atsakyti, bet nesisekė. Buvau paralyžiuotas nuovargio. 

— Mudu vieni, — tarė jis. — Kiti dar miega. — Jo balsas buvo 
pritvinkęs paniekos. 

Vis dar nepajėgdamas mąstyti ar kalbėti, nusekiau paskui jį į 
virtuvę, kur buvo sutaisyta kava. Tylomis pavalgėme šaltų pyragėlių 
su sorgu. Tėvukas, aišku, buvo suirzęs, nes tikėjosi kaip reikiant pus- 
ryčių. Ir niršo, nes Mamutė ir mano tėvai miegojo, užuot rengęsi eiti 
į laukus. 

— Toji Letčerių mergiotė praeitą naktį susilaukė kūdikio, — tarė 
jis šluostydamasis lūpas. Ta Letčerių mergiotė ir josios naujagimis 
trukdė rinkti medvilnę ir pusryčiauti, tad Tėvukas vos tramdė pyktį. 

— Tikrai? — Aš stengiausi dėtis nustebęs. 

— Aha, bet jie vis dar nežino, kas tėtis. 

— Nežino? 

— Ne. Nori, kad tai liktų paslaptis, tad niekam nė žodžio apie tai, 
gerai? 

— Taip, seneli. 

— Paskubėk. Turime eiti. 

— Kada jie grįžo? 

— Apie trečią. 

Jis išėjo ir užvedė traktorių. Aš sudėjau indus į kriauklę ir žvilg- 
telėjau į tėvus. Jie miegojo kaip negyvi; vieninteliai garsai — tik gilus 
alsavimas. Panorau nusispirti batus, įšliaužti pas juos į lovą ir savaitę 
miegoti. Tačiau išsivilkau laukan. Saulė rytuose vos kilo viršum me- 
džių. Tolumoje įžvelgiau į laukus traukiančių meksikiečių siluetus. 

Iš kiemo prieš namus turseno Spruilai. Talės niekur nebuvo 
matyti. Pasiteiravau Bou, ir šis pasakė, kad ji blogai jaučiasi. Galbūt 
sutriko skrandis. Tėvukas nugirdo, ir jo neviltis sustiprėjo. Dar vienas 
rinkikas lovoje, o ne laukuose. 

Viena, kas man atėjo į galvą — kodėl nepagalvojau apie sutrikusį 
skrandį? 

Ketvirtį mylios pavažiavome į tą vietą, kur buvo palikta puspil- 
nė priekaba medvilnės, iškilusi lyg paminklas viršum lygių laukų ir 
kviečianti mus dar vienai vargo dienai. Pamažu pasiėmėme maišus ir 
ėmėme rinkti galvutes. Laukiau, kol Tėvukas nuslinks savąja eile, pas- 
kiau pasitraukiau tolyn nuo jo ir nuo Spruilų. 

Apie valandą įtemptai dirbau. Medvilnė buvo drėgna ir švelni 
prisiliesti, saulė dar nekepino viršum galvų. Nejaučiau pinigų ar bai- 
mės paskatos, tik troškau susirasti jaukią vietelę, kur galėčiau numigti. 
Kai atsidūriau laukuose taip toli, kad niekas negalėtų manęs surasti, o 
maiše buvo jau pakankamai medvilnės, jog puikiai atstotų mažą čiu- 
žinį, parkritau ant žemės. 

Tėvas atvyko įpusėjus rytui, ir iš aštuoniasdešimties akrų medvil- 
nės kaip tik pasirinko eilę greta tosios, kurioje aš miegojau. 

— Lukai! — piktai šūktelėjo jis, užkliuvęs už manęs. Buvo perne- 
lyg išsigandęs, kad imtų mane barti, o per tą laiką aš atsipeikėjau ir pa- 
siskundžiau sutrikusiu skrandžiu, galvos skausmu ir kad būtų tikriau 
dar pridūriau, jog praeitą naktį mažai miegojau. 

— Kodėl? — paklausė jis, palinkęs viršum manęs. 

— Laukiau, kol jūs parvažiuosite, — tame buvo šiek tiek tiesos. 

— O kodėl mūsų laukei? 

— Norėjau sužinoti apie Libę. 

— Na,ji susilaukė kūdikio. Ką dar nori sužinoti? 

— Tėvukas man pasakė, — aš pamažu atsistojau ir pasistengiau 
atrodyti kuo sunkesnis ligonis. 

— Keliauk namo, — pasakė tėvas, ir aš netaręs nė žodžio pa- 
klusau. 


Kinų ir šiaurės korėjiečių pajėgos netoli Pchenjano surengė pa- 
salą amerikiečių konvojui ir nukovė bent aštuoniasdešimt karių, taip 
pat daug paėmė į nelaisvę. Ponas Edvardas R. Marou pradėjo vakaro 
žinias šia naujiena, ir Mamutė ėmė melstis. Kaip visados ji sėdėjo prieš 
mane kitapus virtuvės stalo. Motina buvo pasilenkusi prie kriauklės, 
ji taip pat pertraukė darbą ir užsimerkė. Išgirdau Tėvuką ant galinio 
priebučio kosčiojant. Jis irgi klausėsi. 

Taikos derybos vėl nutrūko, ir kinai rengėsi įvesti į Korėją dau- 
giau pajėgų. Ponas Marou kalbėjo, kad paliaubos, jau buvusios taip 
arti, dabar atrodo nebeįjmanomos. Tą vakarą jo žodžiai skambėjo šiek 
tiek slogiau, o galbūt mes buvome tik labiau pavargę nei paprastai. 
Jis padarė reklaminę pertrauką, paskiau sugrįžo į eterį reportažu apie 
kažkokį žemės drebėjimą. 

Tėvukui įėjus, Mamutė ir mano motina pamažu sukinėjosi po 
virtuvę. Jis pakedeno man plaukus, lyg visa klostytųsi kuo puikiau- 
siai. 

— Kas vakarienei? — paklausė. 

— Kiaulienos kapotiniai, — atsakė motina. 

Įslinko taip pat tėvas, ir mes susėdome prie stalo. Kai Tėvukas pa- 
laimino valgį, visi pasimeldėme už Rikį. Faktiškai pokalbis nesimezgė, 
kiekvienas mąstė apie Korėją, bet niekas nenorėjo apie tai užsiminti. 

Motina prašneko apie savo sekmadieninės mokyklos klasės 
renginį, kai aš išgirdau girgžtelint galinio priebučio tinklelines duris. 
Niekas kitas to garso neišgirdo, tik aš. Vėjo nebuvo, tad durys vėrinėtis 
šen ir ten niekaip negalėjo. Aš lioviausi valgęs. 

— Kas yra, Lukai? — paklausė Mamutė. 

— Man lyg kažkas pasigirdo, — atsakiau. 

Visi sužiuro į duris. Nieko. Tad jie vėl kibo į valgį. 

O tada virtuvėn įžengė Persis Letčeris, ir mes visi suakmenėjome. 
Įėjo du žingsnius pro duris ir sustojo, lyg būtų pasiklydęs. Stovėjo ba- 
sas, nuo galvos iki kojų purvinas, paraudusiomis akimis, lyg valandų 

valandas verkęs. Jis žvelgė į mus, mes — į jį. Tėvukas buvo besistojąs, 
ketindamas perimti padėtį į savo rankas. Aš tariau: 

— Tai Persis Letčeris. 

Tėvukas liko sėdėti, laikydamas dešinėje rankoje peilį. Persio 
akys buvo stiklinės, jis alsavo, iš gerklės veržėsi tyli aimana, lyg steng- 
tųsi tramdyti įtūžį. O gal buvo sužeistas ar rasi kas nors už upės susi- 
žalojo, ir jis atbėgo pas mus pagalbos. 

— Kas yra, berniuk? — viauktelėjo Tėvukas. — Prieš įeinant pri- 
imta pasibelsti. 

Įsmeigęs į jį nemirksinčias akis, Persis ištarė: 

— Rikis tai padarė. 

— Ką Rikis padarė? — Tėvuko balsas staiga sušvelnėjo, jis jau 
ėmė trauktis. 

— Rikis tai padarė. 

— Ką Rikis padarė? — pakartojo Tėvukas. 

— Tas kūdikis jo, — metė Persis. — Rikio. 

— Užsičiaupk, berniuk! — riktelėjo Tėvukas ir susigriebė už stalo 
krašto, lyg rengtųsi pulti prie durų ir išplakti vargšą bernioką. 

— Ji to nenorėjo, bet jis įkalbėjo, — Persis spitrijo ne į Tėvuką, bet 
į mane. — O paskiau išėjo į karą. 

— Ar taiji taip sako? — piktai paklausė Tėvukas. 

— Nešauk, Eli, — įsikišo Mamutė. — Juk jis tik berniukas. — Ji 
giliai atsiduso ir atrodė buvo pirmoji, kuri bent linktų svarstyti gali- 
mybę, kad priėmė savo pačios vaikaitį. 

— Ji taip sako, — patvirtino Persis. — Ir tai tiesa. 

— Lukai, eik į savo kambarį ir užsidaryk duris, — paliepė tėvas, 
išjudindamas mane iš sąstingio. 

— Ne, — tarė motina, dar nespėjus man pajudėti. — Tai liečia 
mus visus. Jis gali likti. 

— Jam nevalia to girdėti. 

— Jis jau girdėjo. 

— Jis turėtų pasilikti, — palaikė mano motiną Mamutė, išspręs- 
dama klausimą. Jie manė, kad aš noriu pasilikti. O iš tikrųjų šią akimir- 
ką norėjau išbėgti laukan, susirasti Talę ir ilgai su ja vaikštinė-ti — kuo 
toliau nuo josios trenktos šeimynėlės, nuo Rikio ir Korėjos, nuo Persio 
Letčerio. Bet aš nepajudėjau iš vietos. 

— Ar tėvai tave čionai atsiuntė? — paklausė motina. 

— Ne, ponia. Jie nežino, kur aš. Kūdikis visą dieną klykė. Libė 

pametė protą, kalba nušoksianti nuo tilto, nusižudysianti ir panašius 
dalykus, ir ji man papasakojo, ką Rikis jai padarė. 

— Arji papasakojo tavo tėvams? 

— Taip, ponia. Visi dabar žino. 

— Nori pasakyti, visi taviškiai žino. 

— Taip, ponia. Mes niekam kitam nepapasakojome. 

— Ir nereikia, — suniurnėjo Tėvukas. Jis liko sėdėti savo vietoje, 
pradedančiais linkti pečiais, sparčiai besismelkiančiu pralaimėjimo 
kartėliu. Jeigu Libė Letčer pareikš, kad Rikis — tėvas, visi ja patikės. 
Jo nėra namie, kad galėtų apsiginti. Ir jeigu tektų prisiekti, veikiausiai 
Libę daugiau kas palaikytų nei Rikį, turint omenyje jo nutrūktgalvišką 
reputaciją. 

— Ar tu vakarieniavęs, sūneli? — paklausė Mamutė. 

— Ne, ponia. 

— Tualkanas? 

— Taip, ponia. 

Stalas buvo nuklotas maistu, kuris liks nepaliestas. Mes, Čandle- 
riai, ką tik praradome apetitą. Tėvukas atsistūmė nuo stalo ir tarė: 

— Jis gali valgyti mano, — pašoko ant kojų, paliko virtuvę ir išėjo 
į priekinį priebutį. Netaręs nė žodžio mano tėvas nusekė paskui jį. 

— Sėskis čia, sūneli, — Mamutė parodė į Tėvuko kėdę. 

Jam prikrovė lėkštę valgio ir įpylė stiklinę saldžios arbatos. Persis 
atsisėdo ir pamažu ėmė valgyti. Mamutė nuslinko į priekinį priebutį, 
palikdama mane ir motiną sėdėti su juo. Persis nieko nekalbėjo, ne- 
bent tik pakalbintas. 


XXX 


Po ilgokų svarstymų ant priekinio priebučio, — tame pasitari- 
me mudu su Persiu nedalyvavome, nes buvome ištremti į galinį prie- 
butį, — Tėvukas ir mano tėvas įsisodino bernioką į sunkvežimaitį 
ir nuvežė namo. Kai jie išvažiavo, jau temo. Aš su Mamute sėdėjau 
sūpuoklėse, motina aižė pupeles. 

— Ar Tėvukas pasikalbės su ponu Letčeriu? — paklausiau. 

— Tikriausiai, — atsakė motina. 

„ — Apie ką jie kalbės? — Turėjau daugybę klausimų, nes laikiau, 
kad dabar privalau viską Žinoti. 

— Ak, neabejoju, juodu kalbėsis apie kūdikį, — pasakė Mamu- 
tė. — Ir apie Rikį su Libe. 

— Ar juodu pyksis? 

— Ne. Ką nors susitars. 

— Ką susitars? 

— Visi sutars nekalbėti apie kūdikį ir nesieti su juo Rikio vardo. 

— Tai liečia ir tave, Lukai, — įsiterpė motina. — Tai griežtų griež- 
čiausia paslaptis. 

— Aš niekam nepasakosiu, — patikinau. Mintis, kad žmonės su- 
žinos, jog Čandleriai ir Letčeriai kaip nors susigiminiavę, varė man 
siaubą. 

— Rikis tikrai tai padarė? — paklausiau. 

— Žinoma, ne, — atsakė Mamutė. — Letčeriais negalima tikėti. 
Jie nėra geri krikščionys; štai todėl mergina tapo nėščia. Veikiausiai jie 
nori iš to sandėrio pelnyti pinigų. 

— Pinigų? 

— Mes nežinome, ko jie nori, — tarė motina. 

— O kaip tau atrodo, mama, ar jis tai padarė? 

Sekundėlę ji delsė, paskiau tyliai pasakė: 

— Ne. 

— Aš irgi nemanau, kad jis tai padarė, — pritariau aš, kad nie- 
kam neliktų abejonių. Ginsiu Rikį visados, ir jeigu kas nors paminėtų 
Letčerių kūdikį, būsiu pasirengęs muštis. 

Tačiau Rikis buvo tikėtiniausias įtariamasis, ir mes visi tai su- 
vokėme. Letčeriai retai kada palikdavo savo fermą. Porą mylių nuo 
jų gyveno Džeterių vaikinas, bet aš niekad jo nematydavau kur nors 
arčiau upės. Niekas negyveno šalia Letčerių, tik mes. Artimiausias ka- 
tinas buvo Rikis. 

Staiga parūpo bažnyčios reikalai, ir moterys nesustodamos kal- 
bėjo apie juos. Turėjau dar daug klausimų apie Letčerių kūdikį, bet 
negavau progos įterpti nė žodžio. Galiausiai pasidaviau ir nuėjau į 
virtuvę klausytis „Cardinals“ rungtynių. 

Baisiai norėjau būti mūsų pikapo gale pas Letčerius, slapčia klau- 
sytis, kaip vyrai sprendžia šį klausimą. 


*X*xX* 
Kai mane nusiuntė lovon, dar ilgai gulėjau atmerktomis akimis, 


kovodamas su miegu, nes ore skambėjo gyva galybė balsų. Kai mano 
seneliai kalbėdavosi lovoje, girdėdavau jųdviejų tylius, žemus balsus, 

prasismelkiančius siauru koridoriumi. Nepajėgdavau suprasti nė 
žodžio, o jie kaip įmanydami stengdavosi, kad niekas negirdėtų. Bet 
kartkartėmis, kai juodu būdavo susirūpinę ar galvodavo apie Rikį, no- 
rom nenorom kalbėdavosi iki nakties vėlumos. Gulėdamas jo lovoje, 
klausydamasis jų prislopintų balsų, supratau, kad dalykai rimti. 

Tėvai nuėjo į priekinį priebutį, kur sėdėdami ant laiptukų laukė 
padvelkiant vėjelį, suteiksiantį atvangos nuo nuožmaus karščio. Iš pra- 
džių juodu kuždėjosi, bet našta buvo pernelyg sunki, tad nebepajėgė 
prislopinti žodžių. Įsitikinę, kad aš miegu, juodu kalbėjosi garsiau nei 
paprastai. 

Išsmukau iš lovos ir nušliaužiau grindimis it žaltys. Prie lango 
kilstelėjau galvą ir vos už kelių pėdų išvydau abu mėgstamoje jų vie- 
toje, nugaromis į mane. 

Gaudžiau kiekvieną garsą. Letčerių reikalai nekokie. Libė kažkur 
trobos gilumoje su kūdikiu, kuris ištisai klykia. Visi Letčeriai nuo 
klyksmo atrodo sutrikę ir išvargę. Ponas Letčeris supyko ant Persio, 
kad atėjo pas mus, tačiau dar labiau pyko kalbėdamas apie Libę. Ji 
pasakiusi, kad nenorėjo kvailioti su Rikiu, bet šis vis tiek ją privertęs. 
Tėvukas neigė kaip tik taip buvus, tačiau neturėjo kuo remtis. Neigė 
viską ir sakė abejojąs, kad Rikis kada nors buvo susitikęs Libę. 

Bet jie turėjo liudininkų. Pats ponas Letčeris pasakė, kad dusyk, 
tuoj po Kalėdų, Rikis su Tėvuko pikapu sustojo kieme prieš jų trobą 
ir pasiėmė Libę pasivažinėti. Juodu nuvažiavo į Monetę, kur Rikis jai 
nupirko limonado. 

Mano tėvas samprotavo, kad jeigu iš tikrųjų taip nutiko, tuomet 
Rikis pasirinko Monetę, nes ten mažiau žmonių jį pažįsta. Jis nė už ką 
nepasirodytų Blek Ouke su pusininko dukra. 

— Ji gražutė, — pasakė motina. 

Kitas liudininkas buvo ne daugiau kaip dešimties metų berniūkš- 
tis. Ponas Letčeris pašaukė jį iš būrio, susispietusio apie priekinius 
laiptukus. Šis paliudijo matęs Tėvuko sunkvežimaitį, pastatytą lauko 
gale šalia brūzgynų. Jis slapčia užsiropštė ant sunkvežimaičio ir atsi- 
dūręs ganėtinai arti matė Rikį ir Libę bučiuojantis. Jis niekam nesakė, 
nes bijojo, ir viską išklojo vos prieš kelias valandas. 

Žinoma, Čandleriai liudytojų neturėjo. Mūsiškiame upės krante 
nebūta jokių užsimezgančio romano ženklų. Rikis tikrai niekam ne- 
būtų pasakojęsis. Tėvukas būtų jį prikūlęs. 

Pasak pono Letčerio, jis visąlaik įtaręs, kad tėvas — Rikis, bet 

Libė tai neigė. Iš tiesų būta ir kelių kitų vaikinų, kurie domėjosi Libe. 
Bet dabar ji papasakojo viską — kad Rikis prievarta užgriuvęs ant 
viršaus, kad ji nenorėjusi kūdikio. 

— Arjie nori, kad mes jį pasiimtume? — paklausė motina. 

Įskaudintas aš mažne suvaitojau. 

— Ne, nemanau, — atsakė tėvas. — Ką jiems reiškia dar vienas 
kūdikis namuose? 

Motinai atrodė, kad kūdikis nusipelno gyventi geruose namuose. 
Tėvas atrėmė, kad apie tai negali būti nė kalbos, kol Rikis nepripažins, 
jog tai jo vaikas. O pažįstant Rikį, tai mažai tikėtina. 

— Tu matei kūdikį? — paklausė motina. 

— Ne. 

— Kaip iš akies išluptas Rikis. 

Naujausiąjį Letčeriuką prisiminiau tik kaip mažą daiktą, tuo 
metu man panėšėjusį į beisbolo pirštinę. Bemaž neatrodė žmogus. Bet 
motina ir Mamutė valandų valandas praleisdavo nagrinėdamos žmo- 
nių veidus ir spręsdamos, kuris į kurį panašus, ir kieno gavęs akis, nosį 
ir plaukus. Jiedvi pažvelgdavo į kūdikius bažnyčioje ir pareikšdavo: 
„O, jis tikras Čizenholas“. Arba: „Tik pažvelk į tas akis, jis paveldėjęs 
jas iš savo senelės“. 

Visi jie man atrodė kaip lėliukai. 

— Tad tu manai, kad jis Čandleris? — paklausė tėvas. 

— Be jokios abejonės. 


18 


Vėl šeštadienis, bet šeštadienis be įprasto jaudulio, kylančio 
prieš kelionę į miestą. Žinojau, kad važiuosime, nes mes niekad dar 
nepraleidome dviejų šeštadienių iš eilės. Mamutei reikėjo maisto 
produktų, ypač miltų ir kavos, o motina norėjo užeiti į vaistinę. 
Tėvas dvi savaites nebuvo kooperatyve. Šiuo klausimu aš neturėjau 
balso, bet motina suvokė, kokie svarbūs šeštadieniniai kino seansai 
tinkamai vaiko raidai, ypač fermerių vaiko, mažai bendraujančio su 
likusiu pasauliu. Taip, mes vykstame į miestą, bet be įprasto entu- 
ziazmo. 

Mus slėgė nauja baimė, kur kas baisesnė nei visas tas reikalas dėl 

Henko Spruilo. O jeigu kas nors nugirs, ką kalba Letčeriai? Užteks 
tik vieno Žmogaus, vieno kuždesio kuriame nors Pagrindinės gatvės 
gale, ir paskalos ims ūžti po miestą lyg įsisiautėjęs gaisras. Moterys 
pas Popą ir Perlą paleis iš rankų pintines ir prisidengs delnais burnas 
negalėdamos patikėti. Seni fermeriai, slampinėjantys apie koopera- 
tyvą, šaipysis ir sakys: „O aš nė kiek nesistebiu“. Vyresni vaikiščiai iš 
bažnyčios rodys į mane pirštais, lyg kažkodėl aš būčiau tas kaltasis. 
Miestukas pasigaus gandą lyg evangelinę tiesą, ir Čandlerių kraujas 
liks amžinai suterštas. 

Tad aš netroškau vykti į miestą. Norėjau pasilikti namie, Žaisti 
beisbolą ir galbūt pasivaikštinėti su Tale. 

Per pusryčius mažai kalbėta. Vis dar jautėmės prislėgti ir, manau, 
todėl, kad visi žinojome tiesą. Rikis paliko apie save mažutį prisimi- 
nimą. Klausiau savęs, ar jis žino apie Libę ir kūdikį, bet nesirengiau 
iškelti to dalyko. Vėliau paklausiu motinos. 

— Mieste mugė, — pasakė Tėvukas. Staiga diena nusigiedrijo. 
Šakutė man sustingo pusiaukelėje iki burnos. 

— Kada mes vykstame? — paklausiau. 

— Kaip visada, tuoj po priešpiečių, — atsakė Tėvukas. 

— Kiek galėsime būti? 

— Pažiūrėsim. 

Mugę su linksmomis pramogomis surengdavo klajojanti čigonų 
trupė, žiemą gyvenanti Floridoje ir aplankanti nedidelius fermerių 
miestukus rudenį, pačiame derliaus nuėmimo įkarštyje, kai Žmonių 
kišenėse skimbčioja pinigai. Paprastai jie netikėtai atvykdavo ketvir- 
tadienį, be jokio leidimo įsikurdavo beisbolo aikštėje ir likdavo visą 
savaitgalį. Niekas Blek Ouko taip neįaudrindavo kaip mugė. 

Kasmet atvykdavo vis kita trupė. Viena turėjo dramblį ir milži- 
nišką jūrų vėžlį. Kita visai neturėjo gyvūnų, bet pas juos buvo keistų 
žmogystų: kūliais besivartančių neūžaugų, mergina su šešiais pirštais, 
vyriškis su dar viena koja. Bet per visas muges būdavo apžvalgos ratas, 
karuselė ir dvejetas ar trejetas kitokių važynių, kurios girgždėjo, tarš- 
kėjo ir apskritai visoms motinoms varė siaubą. Viena iš jų buvo skrie- 
jyklė — sūpuoklių ant grandinių ratas, kuris sukdavosi vis greičiau ir 
greičiau, kol sėdintieji jose pakildavo lygiagrečiai su žeme ir klykdavo 
maldaudami sustoti. Prieš porą metų Monetėje viena grandinė nu- 
trūko, ir kažkokia mergytė buvo nusviesta per visą pramogų aikštę ir 
atsitrenkė į kažkurios priekabos šoną. Kitą savaitę sūpuoklės su naujo- 

mis grandinėmis buvo atvežtas į Blek Ouką, ir žmonės rikiavosi eilėje, 
kad gautų pasisupti. 

Būdavo ten ir kioskų, kur galėdavai mėtyti žiedus, strėlytes, šau- 
dyti iš žaislinių pistoletų ir laimėti prizus. Kai kurios trupės atsivežda- 
vo ateities būrėjų, kitos — fotografavimo kabinų, dar kitos — magų. 
Visos būdavo triukšmingos ir spalvingos, kupinos įdomybių. Žinia po 
apygardą kaipmat išplisdavo, ir žmonės plaukdavo tuntais, per kelias 
valandas sausakimšai užtvindydami Blek Ouką. Aš be galo geidžiau 
važiuoti. 

Maniau, galbūt mugės šurmulys nustelbs mano smalsumą dėl 
Libės Letčer. Paskubom prarijau pyragėlius ir išbėgau laukan. 

— Mieste mugė, — pakuždėjau Talei, kai mudu susitikome prie 
traktoriaus važiuoti į laukus. 

— Tu vyksti? — paklausė ji. 

— Žinoma. Mugės niekas nepraleidžia. 

— Sužinojau paslaptį, — pašnabždėjo ji, lakstydama aplinkui 
akimis. 

— Kokią? 

— Kai ką nugirdau praeitą naktį. 

— Kur nugirdai? 

— Prie priekinio priebučio. 

Man nepatiko, kad ji žaidžia mano kantrybe. 

— Kas per paslaptis? 

Ji prisilenkė dar arčiau. 

— Apie Rikį ir tą Letčerių mergiotę. Turbūt įsigijai naują pusbro- 
liuką. — Jos žodžiai buvo žiaurūs, akys atrodė nedoros. Visai ne tokia 
Talė, kokią pažinojau. 

— Ką tu ten veikei? 

— Ne tavo reikalas. 

Iš namų išėjo Tėvukas ir pasuko prie traktoriaus. 

— Verčiau niekam nepasakotum, — iškošiau pro sukąstus dantis. 

— Mudu saugome savo paslaptis, prisimeni? — tarė nueidama. 

— Aha. 


*X** 


Greitai pavalgiau priešpiečius, tuomet pasiskubinau atlikti ne- 
malonią pareigą — leidausi nugramdomas ir išmaudomas. Motina 

žinojo, kad nekantrauju nukakti miestan, tad trinkdama mane tuščiai 
laiko negaišo. 

Visi dešimt meksikiečių susigrūdo sunkvežimaičio kėbule greta 
manęs ir tėvo, ir mes pajudėjome iš fermos. Visą savaitę Kaubojus 
medvilnę rinko sulaužytais šonkauliais, ir tai neliko Tėvuko bei mano 
tėvo nepastebėta. Abu labai juo žavėjosi. 

— Jie tvirti žmonės, — kažkuriuo metu anksčiau pasakė Tė- 
vukas. 

Spruilai zujo po kiemą, stengdamiesi neatsilikti nuo mūsų. Talė 
buvo paskleidusi žinią apie mugę, ir netgi Trotas atrodė judąs tiks- 
lingai. 

Kai pervažiavome per upę, ilgai ir įdėmiai žvelgiau lauko keliuku 
Letčerių sodybos link, tačiau jų lūšnelės nebuvo matyti. Dirstelėjau 
į tėvą. Jis irgi žvelgė ten link, atšiauriomis, bemaž piktomis akimis. 
Kaipgi drįso tie žmonės įsibrauti į mūsų gyvenimą? 

Slinkome žvyrkeliu, ir netrukus Letčerių laukai liko už mūsų. Kai 
stabtelėjome prie plento, aš vėl svajojau apie mugę. 

Žinoma, mūsų vairuotojas nė neketino paskubėti. Kai sunkveži- 
maitis toks pilnas žmonių, abejojau, ar jis gebėtų patraukti trisdešimt 
septynias mylias per valandą, o Tėvukas tikrai tiek ir nevarys. Regis, 
kelionė truko valandą. 

Prie baptistų bažnyčios stovėjo patrulinė Stiko mašina. Eismas 
Pagrindinėje jau buvo lėtas, šaligatviuose netilpo žmonės. Mes pasta- 
tėme sunkvežimaitį, ir meksikiečiai bematant išsibarstė. Iš po medžio 
pavėsio išniro Stikas ir patraukė tiesiai mūsų link. Mamutė ir motina 
nuėjo į krautuves. Aš laikiausi prie vyrų, neabejodamas, kad bus ap- 
tariami rimti dalykai. 

— Kaip gyvuojate, Eli, Džesi, — užkalbino Stikas. Skrybėlę turėjo 
pakreipęs į šoną, iš lūpų kampo styrojo žolės stiebelis. 

— Laba diena, Stikai, — atsakė Tėvukas. Mano tėvas tik linktelė- 
jo. Juodu atvažiavo į miestą ne tam, kad gaištų laiką su Stiku, ir bemaž 
nepajėgė slėpti irzulio. 

— Mąstau, gal vis dėlto reikėtų suimti tą Spruilų berną, — tarė 
Stikas. 

— Man pašvilpt, ką tu padarysi, — atkirto Tėvukas sparčiai 
plieksdamasis pykčiu. — Tik palauk, iki suvešime medvilnę. 

— Tikrai, juk gali mėnesį palaukti, — pritarė ir tėvas. 

Stikas pakramtė žolę, nusispjovė ir linktelėjo: 

— Manau, taip. | 

— Jis geras darbininkas, — tęsė tėvas. — O medvilnės galybė. 
Paimsi jį dabar, ir mes prarasime šešis darbininkus. Juk žinai, kokie 
tie kalnėnai. 

— Manau, galėčiau palaukti, — pakartojo Stikas. Buvo matyti, 
kad siekia kompromiso. — Aš kalbėjausi su daugeliu žmonių, ir nesu 
toks įsitikinęs, kad tas jūsų berniukas sako tiesą. — Sulig šiais žodžiais 
ilgai mane nužvelgė, ir aš paspyriau akmenėlį. 

— Nepainiok jo į tą reikalą, Stikai, — tarė tėvas. — Jis dar vaikas. 

— Jam septyneri metai! — nukirto Tėvukas. — Kodėl nesusiran- 
di kokio nors tikro liudytojo? 

Stikas loštelėjo atgal, lyg būtų gavęs smūgį. 

— Štai kaip susitariam, — tarė Tėvukas. — Palieki Henką ramy- 
bėje, kol suvešime medvilnę, tuomet aš atvyksiu į miestą ir pranešiu 
tau, kad jis mums nebereikalingas. Ir man nebesvarbu, ką tu su juo 
darysi. 

— Tinka, — linktelėjo Stikas. 

— Bet aš vis tiek manau, kad neturi prieš jį rimtų kaltinimų. Šoko 
trise prieš vieną, Stikai, ir jokie prisiekusieji jo nenuteis. 

— Pažiūrėsim, — pasitikėdamas savimi tarė Stikas ir nuėjo, 
nykščius susikišęs į kišenes, ganėtinai pasipūtęs, kad sukeltų mums 
nerimo. 

— Ar galiu į mugę? — paklausiau. 

— Žinoma, gali, — leido Tėvukas. 

— Kiek turi pinigų? — paklausė tėvas. 

— Keturis dolerius. 

— Kiek ketini išleisti? 

— Keturis dolerius. 

— Manau, gana bus dviejų. 

— O jeigu tris? 

— Tebus du penkiasdešimt, gerai? 

— Klausau, — moviau šaligatviu nuo bažnyčios, smelkdamasis 
tarp Žmonių. Netrukus atsidūriau beisbolo aikštėje, kuri buvo kitapus 
gatvės nuo kooperatyvo, kino teatro „Diksis“ ir biliardinės. Mugė užė- 
mė visą aikštę, nuo galinės užtvaros iki išorinio lauko tvorelės. Ap- 
žvalgos ratas stovėjo viduryje, supamas mažesnių važynių, kioskelių 
ir kitų atrakcionų. Iš karuselių vaikams ir suaugusiesiems garsiakalbių 

trenkė šaiži muzika. Jau laukė ilgos eilės žmonių. Užuodžiau kukurūzų 
spragėsių, gruzdintų burbuolių ir kažko kepamo taukuose kvapus. 

Susiradau priekabą su cukraus vata. Ji kainavo dešimt centų, bet 
būčiau mokėjęs ir gerokai daugiau. Diveinas mane užtiko atrakcionų 
alėjoje, kur žiūrėjau, kaip vyresni berniukai iš orinių šautuvų pyškina 
į baseinėlyje plaukiojančias mažutes antis. Jie niekad nepataikydavo 
ir, pasak Tėvuko, taip būdavo todėl, kad šautuvų taikikliai buvo tyčia 
padaryti netikslūs. 

Cukrumi glaistyti obuoliai taip pat kainavo po dešimt centų. 
Mudu nusipirkome po vieną ir neskubėdami apžiūrinėjome mugę: 
Pamatėme raganą juoda ilga suknia, juodais plaukais, visą juodą. Už 
dvidešimt penkis centus ji galėjo nuspėti ateitį. Tą patį, už tokią pačią 
kainą, Taro kortomis galėjo išburti ir tamsiaakė senė. Už dešimt puoš- 
nus vyriškis su mikrofonu galėjo atspėti bet kurio žmogaus amžių ar 
svorį. Jei paklaida viršydavo trejus metus ar dešimt svarų, laimėdavai 
prizą. Atrakcionų alėjoje įprastas žaidimų rinkinys — softbolo* ka- 
muoliuko svaidymas į pieno ąsočius, krepšinio kamuolių mėtymas 
į per mažus lankus, strėlyčių — į oro balionus, žiedų — ant butelių 
kakliukų. 

Vaikštinėjome po mugę mėgaudamiesi triukšmu ir šurmuliu. 
Tolimajame gale prie galinės užtvaros rinkosi žmonės, ir mudu pa- 
traukėme tenai. Didžiulė iškaba skelbė atvykus „SAMSONĄ, ĮŽYMIAU- 
SIĄ PASAULIO IMTYNININKĄ, TIESIAI Iš EGIPTO ,O po ja buvo paklotas 
kvadratinis demblys su kampuose įkaltais stulpeliais, nuo kurių ap- 
linkui ėjo virvės. Samsono ringe nebuvo, bet jo pasirodymas įvyks vos 
už kelių mirksnių, — skelbė Dilaila, aukšta daili moteris su mikrofonu. 
Jos apranga leido matyti visas kojas ir didumą krūtinės, ir aš neabejo- 
jau, kad niekad dar Blek Ouke nebuvo viešai parodyta tiek daug nuo- 
go kūno. Tylinčiai miniai, daugiausia vyrų, ji paaiškino, kad taisyklės 
paprastos. Samsonas statąs dešimt prieš vieną bet kuriam Žmogui, 
sugebėsiančiam išsilaikyti su juo ringe bent minutę. 

— Tik šešiasdešimt sekundžių! — šūkavo ji. — Ir pinigai jūsų! 
— Jos akcentas buvo ganėtinai keistas, kad mus įtikintų, jog jie iš tiesų 
atkeliavę iš svečios šalies. Dar nebuvau nieko matęs iš Egipto, nors 
iš sekmadieninės mokyklos žinojau, kad Mozė ten patyręs kai kurių 
nuotykių. 


* Vaikams ir moterims pritaikyta beisbolo atmaina, kai žaidžiama didesniu ir minkštesniu 
kamuoliuku. 

Gražuolė iškilmingai žingsniavo ten ir atgal priekyje ringo, ir 
visų akys sekiojo kiekvieną jos judesį. 

— Šiame savo turnė Samsonas laimėjo tris šimtus imtynių iš 
eilės, — pašaipiai viliojo ji. — Iš tiesų paskutinįsyk Samsonas pra- 
laimėjo Rusijoje, kai prireikė trijų vyrų jam įveikti, ir dar jie kovojo 
negarbingai. 

Iš vienišo garsiakalbio viršum iškabos sublerbė muzika. 

— Taigi, ponios ir ponai! — sušuko ji, perrėkdama muziką. — Pri- 
statau jums vieną vienintelį žymiausią pasaulio imtynininką, neprilygs- 
tamąjį Samsoną! 

Aš sulaikiau kvapą. 

Iš už užuolaidos iššoko galiūnas ir stryktelėjo ant ringo, palydėtas 
skystų aplodismentų. Ko gi jam ploti? Juk jis čia tam, kad mus sudo- 
rotų. Pirmiausia pastebėjau jo plaukus. Juodi, banguojantys ir krin- 
tantys ant pečių kaip moters. Esu matęs Senojo Testamento istorijų 
iliustracijų, kur vyrų plaukai buvo tokie pat ilgi, tačiau tai buvo prieš 
penkis tūkstančius metų. Ne žmogus, o milžinas, stambaus kūno ir 
su pūpsančiais apie pečius ir nuo krūtinės žemyn raumenų gūbriais. 
Rankos apžėlusios juodais plaukais ir atrodė tokios galingos, jog pa- 
jėgtų kilnoti pastatus. Kad geriau galėtume matyti jo įspūdingą kūną, 
Samsonas buvo be marškinių. Nors mėnesius praleidome laukuose, jo 
oda buvo kur kas tamsesnė už mūsų, ir dabar aš iš tiesų įsitikinau, kad 
jis iš nepažįstamų kraštų. Jo kovota su rusais! 

Milžinas pasipūtęs apėjo ringą, stypindamas į taktą muzikai, 
gręžiodamas rankas ir demonstruodamas gigantiškus raumenis. Jis 
šitaip vaidino, kol pamatėme visa, ką turi, ir tai, mano nuomone, buvo 
daugiau nei pakankamai. 

— Kas pirmas? — sušuko į mikrofoną Dilaila, kai muzika nu- 
tilo. — Mažiausia du doleriai! 

Minia staiga nuščiuvo. Tik kvailys galėtų ropštis į tą ringą. 

— Aš nebijau! — kažkas riktelėjo, ir netikėdami savo akimis mes 
stebėjome, kaip niekad man anksčiau nematytas jaunuolis žingtelėjo 
priekin ir padavė Dilailai du dolerius. Ši paėmė pinigus ir tarė: 

— Dešimt prieš vieną. Išsilaikykite ringe šešiasdešimt sekundžių 
ir laimėsite dvidešimt dolerių. — Ji prikišo prie jaunuolio mikrofoną 
ir paklausė: — Kuo jūs vardu? 

— Farlėjus. 

— Sėkmės, Farlėjau. 

Jaunuolis užlipo į ringą, lyg visai nebijotų Samsono, kuris stebėjo 
vyksmą nė kiek nesijaudindamas. Dilaila paėmė plaktukėlį ir stuktelė- 
jo skambutį ringo šone. 

— Šešiasdešimt sekundžių! — pakartojo ji. 

Farlėjus kiek pasisukinėjo po ringą, tada, Samsonui žingtelėjus jo 
pusėn, pasitraukė į kampą. Abu vyrai tyrinėjo vienas kitą, Samsonas 
su panieka žvelgė žemyn, Farlėjus laukdamas puolimo — aukštyn. 

— Keturiasdešimt penkios sekundės! — paskelbė Dilaila. 

Samsonas prisislinko arčiau, ir Farlėjus nėrė į kitą ringo pusę. 
Būdamas gerokai mažesnis ir kur kas greitesnis, matyt, laikėsi tokios 
kovos strategijos. Samsonas persekiojo jį, o Farlėjus ir toliau išsisu- 
kinėjo. 

— Trisdešimt sekundžių! 

Ringas nebuvo toks didelis, kad daug palakstytum. Samsonas ga- 
nėtinai pasidžiaugė gąsdindamas triušį. Vieną kartą bėgant į kitą pusę, 
suklaidino Farlėjų ir pakėlęs tvirtai alkūne surakino vaikino galvą, 
rengdamasis sviesti per petį. 

— O, panašu į Giljotiną! — liejo jausmus Dilaila, mažumėlę per 
daug dramatizuodama. — Dvidešimt sekundžių! 

Samsonas surietė savo grobį ir sadistiškai nusiviepė, o vargšas 
Farlėjus blaškėsi jam prie šono. 

— Dešimt sekundžių! 

Samsonas apsisuko ir švystelėjo Farlėjų per ringą. Nespėjus anam 
atsikelti, ĮžŽymiausias pasaulio imtynininkas sugriebė jį už kojos, pa- 
kėlė į orą, palaikė virš virvių ir likus dviem sekundėms numetė ant 
žemės užsitikrindamas pergalę. 

— Oho, vos vos, Samsonai! — į mikrofoną pakomentavo Dilaila. 

Farlėjus buvo apsvaigęs, tačiau nuėjo sveikut sveikutėlis ir, matyt, 
didžiuodamasis savimi. Įrodė savo vyriškumą, nė kiek nebijojo, ir tik 
dviejų sekundžių pritrūko, kad būtų laimėjęs dvidešimt baksų. Kitas 
savanoris buvo irgi nepažįstamas, stambus jaunikaitis, vardu Klodas, 
kuris sumokėjo tris dolerius, kad galėtų laimėti trisdešimt. Jisai svėrė 
dvigubai daugiau už Farlėjų, bet buvo gerokai lėtesnis, ir per dešimt 
sekundžių Samsonas jį sutvarkė pargriaudamas ant žemės ir besi- 
stojantį nublokšdamas tolyn, o paskiau suriesdamas į riestainį. Likus 
dešimčiai sekundžių iškėlė Klodą sau virš galvos, ir, šauniai demons- 
truodamas jėgą, nuėjęs į ringo pakraštį, nusviedė už virvių. 

Klodas irgi nuėjo išdidus. Netrukus paaiškėjo, kad Samsonas, 

nepaisant teatrališkumo ir grėsmingos laikysenos, elgėsi kaip tikras 
sportininkas ir nesirengė niekam pakenkti. O kadangi daugelis jau- 
nuolių norėjo kaip nors pabendrauti su Dilaila, netrukus prie jos išsi- 
rikiavo eilutė. 

Reginys buvo šaunus, ir mudu su Diveinu ilgai sėdėjome ir ste- 
bėjome, kaip Samsonas doroja vieną auką po kitos, demonstruoda- 
mas visus savo repertuaro veiksmus: Bostoniškąsias žnyples, Žirkles, 
Poliakalę, Kūjį, Metimą per save. Dilailai tereikėdavo užsiminti per 
mikrofoną apie kurį nors iš veiksmų, ir Samsonas kaipmat aną pa- 
demonstruodavo. 

Po valandos Samsonas buvo visas suprakaitavęs ir turėjo pailsėti, 
tad mudu su Diveinu nudūmėme pasivėžinti apžvalgos ratu — dusyk. 
Svarstėme, ar nenusipirkus dar po porciją cukraus vatos, kai išgirdo- 
me kažkokius jaunikaičius kalbant apie mergyčių pasirodymą. 

— Ji nusivelka viską! — pasakė vienas iš jų praeidamas pro šalį, 
ir mes užmiršome cukraus vatą. Nusekėme paskui juos į atrakcionų 
alėjos galą, kur rikiavosi gyvenamosios čigonų priekabos. Už priekabų 
buvo pastatyta nedidelė palapinė, matyt, įrengta taip, kad niekas ne- 
matytų. Keletas vyrų rūkydami lūkuriavo, ir visi atrodė kažkuo prasi- 
kaltę. Iš palapinės skambėjo muzika. 

Per kai kurias muges pasirodydavo mergytės. Visai nenuostabu, 
kad praeitais metais prieš išvykdamas Rikis buvo pastebėtas viename 
iš jų, ir šitai sukėlė mūsų namuose nemažą pasipiktinimą. Niekas ne- 
būtų sužinojęs, jeigu nebūtų įkliuvęs ir ponas Rosas Li Hartas. Ponas 
Hartas buvo metodistų bažnyčios tvarkdarys, fermeris, turintis nuo- 
savos žemės, padorus pilietis, vedęs moterį, nenulaikančią liežuvio už 
dantų. Pačiame mugės įkarštyje, šeštadienį vėlai vakare, ji išsirengė jo 
ieškoti ir atsitiktinai pastebėjo išeinantį iš uždraustosios palapinės. 
Išvydusi savo išklydusį iš kelio vyrelį, ji sukliko; šis nėrė už priekabų. 
Ji — vytis, šaukdama ir grasindama, o Blek Oukas gavo naują istoriją. 

Nei iš šio, nei iš to, ponia Hart papasakojo, ką veikė jos vyras, ir 
vargšelis daugeliui mėnesių tapo atstumtuoju. Ji taip pat visiems ap- 
skelbė, kad tuoj įkandin jo palapinę paliko Rikis Čandleris. Mes tylo- 
mis kentėjome. Nerašyta taisyklė skelbė niekad savo gimtajame mieste 
neiti į mergyčių pasirodymus. Geriau nuvažiuoti į Monetę, Leik Sitį ar 
Karavėjų, bet niekad to nedaryti Blek Ouke. 

Mudu su Diveinu nepažinojome nė vieno iš beslampinėjančių 
apie mergyčių palapinę vyrų. Apsukome apie priekabas ir užėjome iš 

kitos pusės, bet čia grandine prirakintas tupėjo didžiulis šuo, sergstin- 
tis nuo tokių kaip mes, mėgstančių pažvelgti pro plyšelį, smalsučių. 
Mudu pasitraukėme ir nusprendėme palaukti tamsos. 

Jau buvo netoli ketvirtos, ir teko kankinamai apsispręsti — eiti į 
dieninį kino seansą ar likti mugėje. Mes jau galvojome apie kino sean- 
są, kai imtynių ringe pasirodė Dilaila. Buvo persirengusi drabužius 
ir dabar vilkėjo dviejų dalių komplektėliu, leidžiančiu pamatyti dar 
daugiau. Minia plūstelėjo jos link, ir netrukus Samsonas vėl svaidė iš 
ringo fermerių vaikinus ir kalnėnų bernus, taip pat dargi vieną kitą 
meksikietį. 

Vienintelis iššūkis jam atėjo sutemus. Ponas Volkeris, pravar- 
džiuojamas Spangiu, turėjo kurčnebylį sūnų, sveriantį tris šimtus sva- 
rų. Mes vadinome jį Kriuksiu, ne iš nepagarbos ar žiaurumo — tiesiog 
jis visados taip vadintas. Spangys pastatė penkis dolerius, ir Kriuksis 
pamažu užlipo į ringą. 

— Jis stambuolis, Samsonai, — sumurkė į mikrofoną Dilaila. 

Samsonas suprato, kad tris šimtus svarų išstumti iš ringo gali 
užtrukti ilgėliau, tad puolė nedelsdamas. Pradėjo nuo apačios Kiniš- 
kuoju pargriovimu, veiksmu, kuriuo staiga draugėn sutrenkiamos abi 
kulkšnys ir priešininkas parverčiamas. Kriuksis iš tiesų parkrito, bet 
užvirto ant Samsono, kuris nejučia suvaitojo iš skausmo. Kažkas iš 
minios irgi šūktelėjo ir džiugiai pasveikino Kriuksį, kuris, aišku, nič- 
nieko negirdėjo. Abu vyrai raičiojosi ir blaškėsi po ringą, kol Kriuksis 
sekundę prispaudė Samsoną prie demblio. 

— Keturiasdešimt sekundžių! — šūktelėjo Dilaila. Laikrodžio 
rodyklės slinko kur kas lėčiau, kai Samsonas gulėjo prispaustas aukš- 
tielninkas. Jis kelis kartus spyrė, tačiau tai nepadėjo, tuomet pabandė 
Džersio metimą — staigų veiksmą, kuriuo pėdomis švystelėjęs aukš- 
tyn suspaudė Kriuksio ausis ir nurito jį nuo savęs. Samsonas pašoko 
ant kojų, o Dilaila pasakojo, kokius jis atlieka veiksmus. Staigus spyris 
pašokus Kriuksį apsvaigino. 

— Penkiolika sekundžių! — laikrodis vėl ėmė eiti greitai. Kriuk- 
sis puolė it pasiutęs bulius, ir abu vyrai vėl nusirito ant demblio. Minia 
darsyk sveikinamai sustūgo. Spangys šokinėjo aplink ringą nesitver- 
damas džiaugsmu. Kurį laiką imtynininkai galynėjosi, paskiau Dilaila 
pranešė: 

— Dešimt sekundžių! 

Pasigirdo švilpesiai, skirti laiko skelbėjai. Samsonas sulenkė ir 

užlaužė už nugaros Kriuksiui ranką, sugriebė jį už kojos ir sviedė 
vargšą vaikiną per visą ringą ir už virvių. Šis šleptelėjo savo tėvui prie 
kojų. Spangys riktelėjo: 

— Kad tave kur, suktas šunsnuki! 

Tokia kalba Samsoną įžeidė, ir jis pamojo Spangiui, kad pats atei- 
tų į ringą. Spangys Žingtelėjo priekin, ir Samsonas praskyrė virves. 
Dilaila, kuri, matyt, ne sykį buvo susidūrusi su tokia grėsme, tarė: 

— Jumis dėta aš to nedaryčiau. Kai supyksta, jisai sužaloja 
žmones. 

Spangys jau dairėsi dingsties, kodėl neturėtų pasitraukti. Stovin- 
tis ringo pakraštyje ir pajuokiamai šiepiantis dantis Samsonas atrodė 
dešimties pėdų ūgio. Spangys pasilenkė pasižiūrėti Kriuksio, kuris try- 
nėsi petį ir, atrodė, tuoj tuoj pravirks. Samsonas nusijuokė įkandin, kai 
tuodu nuėjo, paskui, žingsniuodamas po ringą, ėmė provokuojamai 
puikuotis dvigalviais žasto raumenimis. Keli iš minios sušvilpė, o to 
jis kaip tik ir siekė. 

Samsonas patvarkė dar porą metusiųjų iššūkį drąsuolių, paskiau 
Dilaila paskelbė, kad josios žmogui reikia papietauti. Juodu sugrįšią 
po valandos baigiamajam pasirodymui. 

Jau buvo sutemę. Ore sklandė mugės garsai, važynių sujaudin- 
tų vaikų klyksmai, ūksniai ir šūksniai laimėjusiųjų atrakcionų alėjos 
kioskeliuose, žvygaujanti muzika iš dešimčių atskirų garsiakalbių, 
trenkiančių skirtingas melodijas, nesiliaujantis klegesys kvieslių, 
viliojančių Žmones išsiskirti su pinigais ir pasižiūrėti didžiausio pa- 
saulio vėžlio ar laimėti dar vieną prizą, ir, žinoma, visuotinis minios 
jaudulys. Žmonių buvo tiek tiršta, jog jų nė su lazda neišmaišytum, 
kaip mėgdavo sakyti Mamutė. Tuntai spietėsi apie kioskelius, stebė- 
jo ir pritariamai šūkavo. Ilgos eilės vinguriavo prie važynių. Būriai 
meksikiečių slampinėjo visur, spoksojo su nuostaba, tačiau daugiausia 
pasilaikydami pinigus kišenėje. Niekad nesu regėjęs tokios daugybės 
žmonių vienoje vietoje. 

Netoli gatvės susiradau tėvus — jie gėrė limonadą ir stebėjo re- 
ginį iš saugaus nuotolio. Tėvukas ir Mamutė jau buvo prie sunkveži- 
maičio, pasirengę išvažiuoti, tačiau nusiteikę palaukti. Mugė būna tik 
sykį per metus. 

— Kiek dar turi pinigų? — paklausė tėvas. 

— Apie dolerį, — atsakiau. 

— Tas apžvalgos ratas neatrodo saugus, Lukai, — pasakė motina. 

— Kėliausi juo dusyk. Viskas gerai. 

— Duosiu tau dar dolerį, kad daugiau į jį nesėstum. 

— Sutarta. 

Ji įteikė man dolerio banknotą. Susitarėme, kad prisistatysiu 
maždaug po valandos. Aš vėl susiradau Diveiną, ir mudu nusprendė- 
me, kad metas pasidomėti mergyčių pasirodymu. Nėrėme per spūstį 
atrakcionų alėjoje ir netoli gyvenamųjų čigonų priekabų sulėtinome 
žingsnius. Čia buvo kur kas tamsiau. Priešais palapinę keletas vyrų 
rūkė, o tarpduryje jauna moteris šykščia apranga nešvankiai siūbavo 
klubais ir šoko. 

Mes, baptistai, žinojome, kad bet kokie šokiai ne tik savo esme 
blogi, bet ir tiesiog nuodėmingi. Podraug su gėrimu ir keikimusi jie 
įtraukti į didžiųjų nuodėmių sąrašą. 

Šokėja nebuvo tokia patraukli kaip Dilaila, nei leido tiek pama- 
tyti kaip ana, taip pat ir ne taip grakščiai judėjo. Žinia, Dilaila turėjo 
metų metus patirties, ir ji apkeliavusi pasaulį. 

Mudu sėlinome šešėliais, pamažu slinkome vis arčiau, kai netikė- 
tai nuskambėjo kažkieno balsas: 

— Jau pakaks. Jūs, berniukai, dinkit iš čia. 

Mudu nustėrome ir apsidairėme aplink, o beveik tuo pat metu už 
mūsų sušuko pažįstamas balsas: 

— Atgailaukite, nuodėmės tarnai! Atgailaukite! 

Garbusis Eikersas. Stovėjo visu ūgiu išsitiesęs su Biblija vienoje 
rankoje ir atkištu ilgu, lenktu pirštu iš kitos kumščio. 

— Jūs, gyvačių išperos! — stūgavo jis iš visų plaučių. 

Nežinau, ar jaunoji pana liovėsi šokusi, ar vyrai išsilakstė. Nepa- 
sivarginau atsigręžti ir pažiūrėti. Mudu su Diveinu kritome ant žemės 
ir keturpėsčiom it medžiojami žvėrys nuropojome per priekabų ir 
sunkvežimių labirintą, kol išvydome šviesą tarp dviejų kioskelių at- 
rakcionų alėjoje. Tuomet atsistojome ir įsimaišėme į minią. 

— Kaip manai, jis matė mus? — paklausė Diveinas, kai jau bu- 
vome saugūs. 

— Nežinau. Abejoju. 

Mudu'apsukome ratą ir vėl atklydome į saugią vietelę netoli 
gyvenamųjų čigonų priekabų. Brolis Eikersas buvo puikios formos. 
Prisiartinęs trisdešimt pėdų iki palapinės visa gerkle svaidė velnius. 
Ir jam sekėsi. Šokėja buvo dingusi, taip pat ir vyrai, kurie rūkydami 
slampinėjo aplinkui. Jisai sužlugdė vaidinimą, nors įtariu, kad visi 
buvo viduje — susigūžę laukė, kol jis dings. 

Bet Dilaila buvo sugrįžusi, vilkėjo vėl kitokiu kostiumu — leo- 
pardo odos ir vos dengiančiu imtymias vieteles. Žinojau, kad brolis 
Eikersas rytoj rytą turės ką apie tai pasakyti. Jis mėgo muges, nes tos 
duodavo jam daug peno pamokslams iš sakyklos. 

Apie imtynių ringą spietėsi kaip reikiant minia. Vėpsojo į Dilailą 
ir laukė pasirodant Samsoną. Ji vėl pristatė jį mums jau girdėtais žo- 
džiais. Galiausiai Samsonas, šįsyk irgi pasirinkęs leopardo odą, įšoko 
į ringą. Ankštomis trumpikėmis, be marškinių, blizgančiais juodais 
batais jis išdidžiai stypino, pozavo ir stengėsi išprovokuoti, kad jam 
švilptumėme. 

Pirmasis į ringą užsiropštė mano draugelis Džekis Munas ir, kaip 
dauguma aukų, pasirinko išsisukinėjimo strategiją. Dvidešimt sekun- 
džių jisai sėkmingai nardė po ringą, kol Samsonui pabodo. Giljotina, 
tada Turkiškasis permetimas, — paaiškino Dilaila, ir Džekis atsidūrė 
ant žolės, netoli manęs. Jis nusijuokė: 

— Visai nieko. 

Samsonas nesirengė nieko sužaloti; tai pakenktų verslui. Tačiau 
į paskutiniojo pasirodymo pabaigą jis darėsi vis labiau pasipūtęs ir be 
paliovos šūkavo mums: 

— Ar yra nors vienas vyras tarp jūsų? — Jo akcentas buvo kaž- 
koks egzotiškas, balsas žemas ir varantis baimę. — Nejau Arkanzaso 
Blek Ouke nėra kovotojų? 

Aš troškau būti septynių pėdų augumo. Tuomet įšokčiau į ringą 
ir užpulčiau draugužį Samsoną, o minia pašėltų. Suriesčiau jį į ragą, 
nuskraidinčiau per virves ir tapčiau įžymiausiu Blek Ouko didvyriu. 
Tačiau kol kas galėjau tik jam švilpti. 

Į vyksmo vietą įžengė Henkas Spruilas. Per pertrauką tarp dviejų 
kovų praėjo palei ringą ir gan ilgai stovėjo priekyje, kol galop Samso- 
nas atkreipė į jį dėmesį. Abu žioruojančiomis akimis stebeilijo vienas į 
kitą, ir minia nuščiuvo. Priėjęs prie ringo krašto, Samsonas pakvietė: 

— Eikš čia, mažiau. 

Be abejo, Henkas tik nusišiepė. Paskiau priėjo prie Dilailos ir iš- 
sitraukė iš kišenės pinigus. 

— O lia lia, Samsonai, — tarė ji, paimdama iš Henko bankno- 
tus. — Dvidešimt penki doleriai! 

Visi sumurmėjo, tartum negalėdami patikėti. 

— Dvidešimt penki baksai! — pratarė kažkoks vyras iš gilu- 
mos. — Savaitės uždarbis! 

— Aha, bet jis gali laimėti du šimtus penkiasdešimt, — atsiliepė 
kažkuris. 

Minia susigrūdo arčiau, ir mudu su Diveinu prasispraudėme į 
priekį, kad pro suaugusiuosius geriau matytume. 

— Kaip vadiniesi? — paklausė Dilaila atkišdama mikrofoną. 

— Henkas Spruilas, — suurzgė šis. — Jūs vis dar mokate dešimt 
prieš vieną? 

— Toksai sandėris, stambuoli. Tu tikrai nori pastatyti dvidešimt 
penkis dolerius? 

— Aha. Ir man tereikės išsilaikyti ringe minutę? 

— Taip, šešiasdešimt sekundžių. Žinok, Samsonas per penkerius 
metus nėsyk nepralaimėjo. Paskutinį kartą buvo įveiktas Rusijoje, ir 
tai tik per apgaulę. 

— Kas man darbo Rusija, — Henkas nusivilko marškinius. — Yra 
dar taisyklių? 

— Ne, — Dilaila pasigręžė į minią ir kaip įmanydama dramatiš- 
kiau sušuko: — Ponios ir ponai. Įžymusis Samsonas iškviestas svar- 
biausiai visų laikų kovai. Ponas Henkas Spruilas pastatė dvidešimt 
penkis dolerius už imtynes vienas prie dešimt. Niekas anksčiau istori- 
joje nėra metęs tokio iššūkio. 

Samsonas staipėsi po ringą, purtė įspūdingas garbanas ir itin 
mėgaudamasis laukė būsimų grumtynių. 

— Parodykit pinigus, — suurzgė Henkas Dilailai. 

— Štai jie, — atsakė ji į mikrofoną. 

— Ne, aš noriu pamatyti du penkiasdešimt. 

— Jų neprireiks, — nusijuokė ji, nors balsas skambėjo šiek tiek 
nervingai. Bet ji nuleido mikrofoną, ir juodu ėmė derėtis dėl smulk- 
menų. Iš minios pasirodė Bou ir Deilas, ir Henkas paliepė jiems atsi- 
stoti prie nedidelio stalelio, kur Dilaila laikė pinigus. Įsitikinęs, kad 
pinigai vietoje, jis įžengė į ringą, kur stovėjo didysis Samsonas, sukry- 
žiuotomis ant krūtinės masyviomis rankomis. 

— Arjis ne tas pats, kuris užmušė aną Siskų vaikiną? — kažkas 
paklausė už mūsų. 

— Tas pats, — sekė atsakymas. 

— Bemaž toks pat stambus kaip ir Samsonas. 

Henkas buvo keliais coliais žemesnis ir per krūtinę ne toksai 
storas, tačiau, regis, nepaisė pavojaus. Samsonas pradėjo strikinėti 
viename ringo pakraštyje, o Henkas ištiesęs rankas jį stebėjo. 

— Pasirengę? — sukliko Dilaila į mikrofoną, ir minia suskato 
spaustis į priekį. Dilaila stuktelėjo į varpelį. Abu kovotojai nuožmio- 
mis akimis stebėjo vienas kitą. Tačiau Henkas liko savame kampe. Lai- 
kas ėjo jo naudai. Po kelių sekundžių Samsonas, kuris, spėju, suvokė, 
kad gaus paplušėti į valias, ėmė artintis, šokčiodamas, linguodamas ir 
pritūpinėdamas, kaip dera tikriems imtynininkams. Henkas nejudėjo. 

— Nagi, eikš, berniuk! — sududeno iš penkių pėdų atstumo 
Samsonas, bet Henkas laikėsi savajame kampe. 

— Keturiasdešimt penkios sekundės! — pranešė Dilaila. 

Samsono klaida buvo ta, kad jis manė tai būsiant imtynes, o ne 
paprastas muštynes. Jis puolė žemai pasilenkęs, stengdamasis kaip mo- 
kėjo sugriebti ar sugniaužti, ir sekundės dalį paliko veidą nepridengtą. 
Henkas kirto kaip barškuolė. Smogė iš dešinės taip staiga, jog bemaž 
neįmanoma buvo pastebėti, ir pataikė tiesiai Samsonui į smakrą. 

Samsono galva loštelėjo atgal, gražūs plaukai iškriko į visas 
puses. Smūgį lydėjo trekštelėjimas. Stenas Mjušelas nebūtų stipriau 
smūgiavęs beisbolo kamuoliuko. 

Milžiniškoje Samsono galvoje akys užvirto aukštyn. Stambiam 
Samsono kūnui prireikė sekundės suvokti, jog jo galva sužalota. Viena 
koja tapo nevaldoma ir sulinko per kelį. Paskui ir kita neatlaikė, ir 
Įžymiausias pasaulio imtynininkas, tiesiai iš Egipto, bumbtelėjo aukš- 
tielninkas. Mažas ringas visas sudrebėjo, sulingavo virvės. Samsonas 
atrodė lyg negyvas. 

Henkas ilsėjosi kampe, padėjęs rankas ant virvių. Jis neskubėjo. 
Vargšė Dilaila neteko amo. Mėgino kažką pasakyti ir patikinti mus, 
kad tai tik pasirodymo dalis, tačiau tuo pat metu troško šokti į ringą ir 
pasirūpinti Samsonu. Minia apstulbusi tylėjo. 

Ringo vidury Samsonas sudejavo ir pabandė stotis. Pasikėlė ke- 
turpėsčiom, kelis kartus sulingavo pirmyn ir atgal, tada vargais nega- 
lais iškišo priekin pėdą. Vienu stipriu trūktelėjimu pamėgino atsistoti, 
bet kojos neklausė. Nėrė virvių link ir šiaip taip suspėjo jų įsitverti, 
kad nenukristų. Jis žvelgė tiesiai į mus, bet vargšelis nieko nematė. 
Akys buvo raudonos ir paklaikusios, jis tartum nesuvokė kur esąs. Ky- 
bojo ant virvių svyrinėdamas, stengdamasis atgauti nuovoką, vis dar 
nejusdamas po savimi kojų. 

Ponas Spangys Volkeris pribėgo prie ringo ir sušuko Henkui: 

— Užmušk šunsnukį! Nagi, pribaik jį! 

Tačiau Henkas nepajudėjo iš vietos, tik šūktelėjo: 

— Laiką! 

Bet Dilaila buvo pamiršusi laikrodį. 

Iš minios pasigirdo keli džiugūs šūksniai ir pašaipos, tačiau di- 
džioji dalis buvo pritilusi. Žiūrovus sukrėtė svirdinėjančio, sąmonę 
praradusio Samsono vaizdas. 

Samsonas pasisuko ir pamėgino sutelkti akis į Henką. Laikyda- 
masis už virvių, jis kluptelėjo kelis žingsnius, paskiau paskutinįsyk 
žūtbūtinai metėsi priekin. Henkas paprasčiausiai žingtelėjo į šalį, ir 
Samsonas visu smarkumu trenkėsi į kampinį stulpelį. Virvės nuo jo 
svorio įsitempė ir atrodė, kad kiti trys stulpeliai tuoj sulūš. Samsonas 
vaitojo ir blaškėsi po ringą it pašautas lokys. Prisitraukė po savimi ko- 
jas ir atgavo pusiausvyrą tiek, jog pajėgė apsigręžti. Verčiau būtų likęs 
ant demblio. Henkas prišoko ir atsivedėjęs trenkė dešine. Užsimojęs iš 
ringo vidurio jis smūgiavo ir pataikė ten pat kur ir pirmąkart. Kadangi 
taikinys neįstengė gintis, Henkas užsimojo ir smogė trečią ir pasku- 
tinįsyk. Samsonas susmuko vietoje. Dilaila sukliko ir įsirepečkojo į 
ringą. Henkas ilsėjosi kampe, pasidėjęs rankas ant viršutinių virvių, 
išsišiepęs, nė kiek nesijaudindamas dėl savo priešininko. 

Nežinojau, ką reikia daryti, ir daugelis kitų žiūrovų taip pat ne- 
judėjo iš vietos. Viena vertus, smagu buvo matyti, kad arkanzasietis 
vaikinas taip sutriuškino šį milžiną iš Egipto. Tačiau, antra vertus, tai 
buvo Henkas Spruilas, ir jis paleido į darbą kumščius. Pasiekė nešvarią 
pergalę, nors jam tai nė kiek nerūpėjo. Visi mes būtume jautęsi geriau, 
jeigu vietinis vaikinas būtų įveikęs Samsoną lygioje kovoje. 

Įsitikinęs, kad laikas baigėsi, Henkas išnėrė pro virves ir nušoko 
ant žemės. Bou ir Deilas jau turėjo pinigus, ir visi trys dingo. 

— Jis iš tiesų užmušė Samsoną, — ištarė kažkas už manęs. Įžy- 
miausias pasaulio imtynininkas dryksojo aukštielninkas, plačiai iš- 
skėstomis rankomis ir kojomis, o jo moteris klūpojo šalia, stengdama- 
si jį prižadinti. Man jų pagailo. Juodu buvo nuostabūs, tokio vaidinimo 
mes dar ilgai nematysime, galbūt niekad. Tikrai abejojau, ar Samsonas 
ir Dilaila kada nors dar sugrįš į Blek Ouką Arkanzase. 

Kai Samsonas atsisėdo, visi lengviau atsikvėpėme. Saujelė gerų 
žmonių tyliai jam paplojo, ir minia ėmė skirstytis. 

Kodėl Henkas negalėtų prisijungti prie mugės? Juk gautų pinigų 
už tai, kad muša žmones, taip pat mūsų ferma būtų apsaugota nuo jo. 
Nusprendžiau užsiminti apie tai Talei. 

Vargšas Samsonas — kiaurą dieną sunkiai plušo karštyje, ir 

per sekundės dalelytę prarado visą uždarbį. Kas per būdas pelnytis 
duoną. Pagaliau aš supratau galint būti ir prastesnių darbų nei rinkti 
medvilnę. 

Pavasarį ir žiemą sekmadieniais antra dienos pusė dažnai bū- 
davo skiriama svečiavimuisi. Mes papriešpiečiaudavome, nusnūsda- 
vome, paskiau susėsdavome į pikapą ir važiuodavome į Leik Sitį ar 
Pareguldą, visiškai netikėtai užklupdavome kokius nors giminaičius 
ar senus draugus, kurie visados mumis apsidžiaugdavo. Arba galbūt jie 
užklupdavo mus. „Kada nors visi aplankykite mus" — būdavo įprastas 
posakis, ir žmonės suprasdavo jį paraidžiui. Nereikėdavo ir nebūdavo 
įmanoma iš anksto suderinti ar perspėti. Neturėjome telefono, neturė- 
jo jo nei mūsų giminės ar draugai. 

Bet vasaros pabaigoje ir rudenį svečiuotis ne svarbiausias daly- 
kas, nes dirbti tekdavo sunkiau, o dienos būdavo tokios karštos. Kurį 
laiką pamiršdavome tetas ir dėdes, tačiau žinodavome, kad vėliau atsi- 
griebsime. | 

Aš sėdėjau priekiniame priebutyje ir stebėjau, kaip motina ir 
Mamutė aižo žirnius bei pupeles, kai staiga išvydau artėjantį nuo tilto 
dulkių debesį. 

— Kažkoks automobilis suka pas mus, — pasakiau, ir jiedvi su- 
žiuro ton pusėn. 

Judėjimas mūsų vieškelyje menkas. Beveik visados pravažiuo- 
davo kuris nors iš Džetersų, gyvenančių anapus kelio, ar kuris nors iš 
Toliverių — ryčiau mūsų. Retsykiais pravažiuodavo koks nors nepa- 
žįstamas lengvasis automobilis ar sunkvežimis, ir mes be žodžių lydė- 
davome jį akimis, kol nusėsdavo dulkės, o paskiau per pietus kalbė- 
davome apie jį ir samprotaudavome, kam priklausė ir ką veikė šiuose 
Kreighedo apygardos kraštuose. Tėvukas ir mano tėvas užsimindavo 
apie jį prie kooperatyvo, o motina ir Mamutė prieš sekmadieninę 
mokyklą papasakodavo visoms moterims, ir anksčiau ar vėliau atsi- 
rasdavo dar kas nors, matęs nepažįstamą mašiną. Paprastai paslaptis 
išaiškėdavo, bet kai kada automobilis pravažiuodavo, ir mes niekad 
nesužinodavome, iš kur jis vyko. 

Šis automobilis riedėjo lėtai. Lyg įžvelgiau raudonumą, kuris vis 
didėjo ir ryškėjo, ir netrukus tviskantis dviejų durelių sedanas jau 
suko į mūsų kiemą. Trise stovėjome ant priebučio laiptelių, pernelyg 
nustebę, kad įstengtume pajudėti. Vairuotojas sustabdė automobilį už 
mūsų pikapo. Iš priekinio kiemo vėpsojo ir Spruilai. 

Vairuotojas atidarė savo pusės dureles ir išlipo laukan. Mamutė 
tarė: 

— Žiū, juk tai Džimis Deilas. 

— Tikrai jis, — patvirtino motina, jau nebe tokia džiugiai lūkes- 
tinga. 

— Lukai, dumk ir pakviesk Tėvuką ir savo tėvą, — paliepė Ma- 
mutė. Aš nuskuodžiau per namus šaukdamas vyrus, bet šie, išgirdę 
trinktelint automobilio dureles, jau ėjo iš galinio kiemo. 

Visi susitikome prie automobilio, naujo, dailaus ir neabejotinai 
gražiausio iš kada nors mano matytų. Suaugusieji glėbesčiavosi, spau- 
dė vienas kitam rankas ir sveikinosi, paskiau Džimis Deilas pristatė 
naująją savo žmoną, vardu Steisė, — smulkutę būtybę, atrodančią jau- 
niau už Talę. Kilusi buvo iš Mičigano, ir kai prašneko, žodžius tarė pro 
nosį. Bėrė juos greitai ir gausiai, tad po kelių sekundžių nuo jos man 
ėmė šiurpti oda. 

— Kodėl ji šitaip kalba? — šnibžtelėjau motinai, kai grupelė pa- 
judėjo priebučio link. 

— Ji jankė, — man paprastai paaiškinta. 

Džimio Deilo tėvas buvo Ernestas Čandleris, vyresnysis Tėvuko 
brolis. Ernestas ūkininkavo Ličvilyje, o prieš kelerius metus mirė nuo 
širdies priepuolio. 

Aš asmeniškai neprisiminiau Ernesto nei Džimio Deilo, nors bu- 
vau prisiklausęs apie juos daugybę istorijų. Žinojau, kad Džimis Deilas 
pabėgo iš fermos ir nuklydo į Mičiganą, kur susirado darbą „Buicko“ 
gamykloje, gaudavo po tris dolerius už valandą — Blek Ouke neįtikė- 
tiną užmokestį. Jis padėdavo kitiems vietiniams vaikinams neblogai 
tenai įsitaisyti. Prieš dvejus metus, po dar vieno prasto derliaus, mano 
tėvas pravargo žiemą Flinte, statydamas naujiems „Buickams“ prie- 
kinius langus. Parvežė namo tūkstantį dolerių, už kuriuos padengė. 
įsisenėjusias fermos skolas. 

— Tai bent mašinytė! — tarė tėvas, kai visi susėdo ant priekinių 
laiptukų. Mamutė virtuvėje ruošė atšaldytos arbatos. Motinai teko ne- 

maloni pareiga šnekinti Steisę, nepritapėlę nuo pat tos akimirkos, kai 
išlipo iš automobilio. 

— Naujų naujutėlaitė, — išdidžiai pareiškė Džimis Deilas. — Įsi- 
gijau praeitą savaitę, kaip tik laiku, kad galėčiau parvažiuoti namo. 
Mudu su Steise šit susituokėme prieš mėnesį, ir tai mudviejų vestuvių 
dovana. 

— Steisė ir aš susituokėme, ne mudu su Steise, — patikslino 
jaunamartė, įsiterpdama iš kitos pusės priebučio. Pokalbis trumpam 
nutrūko, kol mes, likusieji, sąmoninomės faktą, kad Steisė ką tik kitų 
akivaizdoje pataisė savo vyro gramatiką. Gyvenime tokio dalyko ne- 
buvau girdėjęs. 

— Penkiasdešimt antrųjų laidos? — paklausė Tėvukas. 

— Ne, penkiasdešimt trečiųjų, naujausia, kas važinėja keliais. Pats 
pagaminau. 

— Nekalbėk. 

— Taip. „Buickas“ leidžia mums užsisakyti pačių gaminamus au- 
tomobilius, tereikia sekti, kada šie nuvažiuos nuo konvejerio. Aš pats 
šitam įstačiau prietaisų skydą. 

— Kiek kainavo? — paklausiau ir pamaniau, kad motina tuoj 
stvers man už gerklės. 

— Lukai! — pasibaisėjo ji. Mano tėvas ir Tėvukas rūsčiai pažvel- 
gė į mane, ir aš jau buvau kažką besakąs, kai Džimis Deilas išpyškino: 

— Du tūkstančius septynis šimtus dolerių. Tai jokia paslaptis. 
Kiekvienas prekybos agentas šalyje žino, kiek jie kainuoja. 

Tuo tarpu Spruilai prislinkę arčiau apžiūrinėjo automobilį — visi 
Spruilai, išskyrus Talę, kurios niekur nebuvo matyti. Juk sekmadienio 
popietė ir, manding, metas vėsiai maudynei Sailerio upokšnyje. Slam- 
pinėjau apie priebutį, laukdamas, kol ji pasirodys. 

Trotas krypuliavo apie automobilį, taip pat aplinkui suko ratus ir 
Bou su Deilu. Henkas pasilenkęs žvelgė vidun, turbūt dairėsi rakčiukų. 
Ponas ir ponia Spruilai grožėjosi juo iš tolo. 

Džimis Deilas atidžiai juos stebėjo. 

— Kalnėnai? 

— Aha, iš Jurika Springso. 

— Nieko žmonės? 

— Dauguma taip, — pasakė Tėvukas. 

— Ką veikia tasai stambuolis? 

— Kas jį žino. 

Tąryt bažnyčioje išgirdome, kad Samsonas galop atsistojo ir 
savomis kojomis išėjo iš ringo, taigi Henkas nepadidino savo aukų 
sąrašo. Brolis Eikersas valandą pamokslavo apie mugės nuodėmin- 
gumą — lažybas, atletų kovas, goslumą, nepadorius kostiumus, su- 
kinėjimąsi tarp čigonų, visokias nešvankybes. Diveinas ir aš gaudėme 
kiekvieną žodį, bet mudviejų vardai nėsyk nebuvo paminėti. 

— Kodėl jie taip gyvena? — paklausė Steisė žvelgdama į Kemp 
Spruilą ir aiškūs jos žodžiai perskrodė orą. 

— O kaip kitaip jiems gyventi? — atrėmė Tėvukas. Mat irgi jau 
nusprendė, kad naujoji ponia Džimi Deil Čandler jam nepatinka. Sė- 
dėjo pritūpusi ant supamosios kėdės it paukštytė ir dairėsi iš aukšto į 
visus aplinkui. 

— Ar negalėtumėte parūpinti jiems stogą? — toliau klausinėjo ji. 

Mačiau, Tėvukas ima pliekstis. 

— Šiaip ar taip, „Buickas“ leidžia mums išsimokėti už automobi- 
lius per dvidešimt keturis mėnesius, — pasakė Džimis Deilas. 

— Tikrai? — nustebo tėvas, tebežvelgdamas į automobilį. — Ma- 
nau, tai turbūt puikiausia mano kada nors regėta mašina. 

Mamutė atnešė į priebutį padėklą ir visus apdalijo atšaldyta ar- 
bata su cukrumi. 

Steisė atsisakė. 

— Arbata su ledu? —tarė ji. — Tai ne man. Neturite karštos ar- 
batos? 

Karštos arbatos? Kas yra kada nors girdėjęs apie tokią kvailystę? 

— Ne, mes čionai negeriame karštos arbatos, — nuo sūpuoklių 
atsakė Tėvukas, piktai nužvelgdamas Steisę. 

— Na, o mes Mičigane negeriame jos su ledu, — atrėmė ji. 

— Čionai ne Mičiganas, — atšovė Tėvukas. 

— Ar nenorėtumėte apžiūrėti mano daržo? — staiga pasiūlė 
motina. 

— O taip, puiki mintis, — nusitvėrė Džimis Deilas. — Eik, mielo- 
ji, Ketlinos daržas gražiausias Arkanzase. 

— Ir aš su jumis, — apsidžiaugė Mamutė, stengdamasi išvesti 
jauniklę iš priebučio ir toliau nuo nesutarimų. Trejetas moterų išnyko, 
ir Tėvukas, ganėtinai išlaukęs, paklausė: 

— Dievaži, kur ją susiradai, Džimi Deilai? 

— Ji miela, dėde Eli, — nelabai įtikinamai atsakė šis. 

— Juk prakeikta jankė. 

— Jankiai ne tokie blogi. Pakankamai apsukrūs, kad išvengtų 
medvilnės rinkimo. Gyvena puikiuose namuose su vidaus kanaliza- 
cija, telefonais ir televizoriais. Užkala gražius pinigus ir stato geras 
mokyklas. Steisė dvejus metus lankė koledžą. Jos šeima jau trejus me- 
tus turi televizorių. Praeitą savaitę per jį žiūrėjau „Indians“ ir „Tigers“ 
rungtynes. Ar patikėsi, Lukai? Žiūrėti per televiziją beisbolą! 

— Ne, pone. 

— Ką gi, o aš Žiūrėjau. Indėnų komandoje mėtė Bobas Lemonas. 
„Tigrams“ nekaip ėjosi. Jie vėl paskutiniai. 

— Amerikos lyga manęs nedomina, — aš pakartojau žodžius, ku- 
riuos girdėdavau sakant savo tėvą ir Tėvuką nuo tuomet, kai pajėgiau 
prisiminti. 

— Kaip netikėta, — nusijuokė Džimis Deilas. — Pasakyta kaip 
tikro kardinolų aistruolio. Ir aš toks buvau, kol nepatekau Šiaurėn. 
Šiais metais stebėjau „Tigers“ stadione vienuolika rungtynių, ir Ame- 
rikos lyga man tartum įauga į kraują. Prieš dvi savaites mieste žaidė 
„Yankees'; visi bilietai buvo išpirkti. Jie įsigijo tą naują vyrioką, Mikį 
Mantlą, turbūt dar nesu regėjęs tokio šaunaus. Velniškai stiprus, pa- 
šėlusio greičio, daug pramauna pro šalį, bet kai pataiko — tik laikykis. 
Iš jo išeis didis žaidėjas. Be to, jie turi Berą ir Ridzutą. 

— Vis tiek jų nemėgstu, — pasakiau, ir Džimis Deilas vėl nusi- 
juokė. 

— Tebesvajoji Žaisti „Cardinals'? — paklausė jis. 

— Taip, pone. 

— Neketini likti fermoje? 

— Ne, pone. 

— Gudruoliukas. 

Esu girdėjęs suaugusiuosius kalbant apie Džimį Deilą. Jis buvo 
patenkintas, kad gebėjo pabėgti iš medvilnės laukų ir gerai įsikurti 
Šiaurėje. Mėgdavo kalbėti apie savo pinigus. Susirado lengvesnį gyve- 
nimą ir žarstė patarimus kitiems kraštiečiams vaikinams iš fermų. 

Tėvuko nuomone, fermerystė — vienintelis garbingas amatas 
vyrui, galbūt tik išskyrus profesionalųjį beisbolą. 

Kurį laiką gurkšnojome arbatą, paskiau Džimis Deilas pasiteiravo: 

— Kaip medvilnė? 

— Kol kas neblogai, — atsakė Tėvukas. — Pirmasis rinkimas 
geras. 

— Dabar pereisime dar kartą, — pridūrė tėvas. — Galbūt per 
kokį mėnesį baigsime. 

Iš Kemp Spruilo gilumos išniro Talė, nešina rankšluosčiu ar šiaip 
kokiu skuduru. Plačiai aplenkė raudonąjį automobilį, kur pakerėti te- 
bestoviniavo jos šeimynykščiai; šie Talės nepastebėjo. Ji iš tolo žvilgte- 
lėjo į mane, bet neparodė jokio ženklo. Staiga man pabodo beisbolas, 
medvilnė, automobiliai ir visi panašūs dalykai, tačiau juk negalėjau 
paprasčiausiai taip imti ir nubėgti. Būtų nemandagu šitaip palikti 
draugiją, be to, tėvas ką nors įtartų. Tad sėdėjau ir stebėjau, kaip Talė 
dingsta už namo. 

— Kaip Liuteris? — paklausė tėvas. 

— Jam gerai sekasi, — atsakė Džimis Deilas. — Įtaisiau jį į ga- 
myklą. Uždirba tris dolerius per valandą, keturiasdešimt per savaitę. 
Liuteris dar niekad neregėjo tiek pinigų. 

Liuteris — tai dar vienas pusbrolis, dar vienas Čandleris iš toli- 
mos giminės. Sykį per vienas laidotuves buvau su juo susitikęs. 

— Tad jis negrįžta namo? — paklausė Tėvukas. 

— Abejoju. 

— Ketina vesti jankę? 

— Neklausiau. Manau, pasielgs, kaip norės. 

Stojo pauzė, ir įtampa mirksniui tartum atslūgo. Paskiau Džimis 
Deilas tarė: 

— Negalima jo smerkti, kad lieka ten. Velniai rautų, suprantate, 
jie prarado fermą. Jis čionai rinko medvilnę kitiems, sutaupydavo 
tūkstantį baksų per metus, ir neturėjo kišenėje nė dviejų atliekamų 
dešimties centų. O dabar užkala daugiau nei šešis tūkstančius per me- 
tus, o dar premijos ir pensija. 

— Arjis įstojo į profsąjungą? — paklausė tėvas. 

— Po šimts, o kaipgi. Aš visus čionykščius vaikinus sukišau į 
profsąjungą. 

— Kas tai yra profsąjunga? — paklausiau aš. 

— Lukai, eik, pažiūrėk, ką veikia motina, — pasakė Tėvukas. — Na- 
gi, eik. 

Vėlgi aš paklausiau nekaltą klausimą ir per jį buvau išvarytas. 
Palikau priebutį ir nuskuodžiau už namo, vildamasis pamatyti Talę. 
Bet jos nebebuvo, veikiausiai nuėjo prie upokšnio ir maudosi be savo 
ištikimojo sergėtojo. 

Mamutė prie daržo vartukų pasirėmusi į tvorą stebėjo, kaip 

mano motina su Steise eina nuo vieno augalo prie kito. Aš atsistojau 
greta, ir ji pakedeno man plaukus. 

— Tėvukas pasakė, kad ji prakeikta jankė, — tyliai pakuždėjau. 

— Nepiktžodžiauk. 

— Aš ir nepiktžodžiauju. Tik atkartoju. 

— Jankiai geri Žmonės, tik tiesiog kitokie, — Mamutės mintys 
klajojo kažkur kitur. Retsykiais šią vasarą mudu kalbėdavomės, ir ji 
tarsi nematydavo manęs. Pavargusios jos akys nuklysdavo į šalį, kai 
mintimis palikdavo mūsų fermą. 

— Kodėl ji šitaip kalba? — paklausiau. 

— Ojai atrodo, kad mes keistai kalbame. 

— Tikrai? 

— Žinoma. 

Nepajėgiau to suvokti. 

Ne ilgesnis kaip pėda žolinis žaltys iškišo galvą iš agurkų lysvės ir 
nuvinguriavo dirvos takučiu tiesiai link motinos ir Steisės. Jiedvi pa- 
stebėjo jį bemaž tuo pat metu. Motina parodė pirštu ir ramiai tarė: 

— Žalčiukas. 

Steisė sureagavo visiškai kitaip. Pravėrė burną, bet buvo tokia 
išsigandusi, jog praėjo sekundė ar dvi, kol iš jos išsiveržė šioks toks 
garsas. Paskiau leidosi klykti taip, jog būtų išgirdę ir Letčeriai — kraują 
stingdantis klyksmas, baisesnis už nuodingiausią gyvatę. 

— Gyvatė! — vėl sukliko ji ir šoko už mano motinos. — Džimi 
Deilai! Džimi Deilai! 

Žaltys ant takučio staiga apmirė ir tartum žvelgė į ją. Paprasčiau- 
sias nekenksmingas žalčiukas. Kaipgi kas nors gali jo bijoti? Mečiausi 
per daržą ir sugriebęs iškėliau jį aukštyn, manydamas, kad šitaip pa- 
dėsiu. Bet laikančio rankoje tokį mirtiną padarą berniuko vaizdas pra- 
noko Steisės ištvermę. Moteriškė apalpo ir nuvirto į pupeles, o tuo pat 
metu iš priekinio priebučio atskubėjo vyrai. 

Džimis Deilas sugriebė ją į glėbį, o mes bandėme paaiškinti, kas 
nutiko. Vargšelis žaltys nugeibo; man pasirodė, kad jis irgi nualpo. 
Tėvukas nepajėgė paslėpti vypsnio, kol sekėme paskui Džimį Deilą 
su žmona į galinį priebutį, kur jis paguldė ją ant suolo, o Mamutė nu- 
skubėjo atsinešti savųjų vaistų. 

Galiausiai Steisė atsipeikėjo, blyškiu veidu, atšalusia, lipnia oda. 
Mamutė sukiojosi apie ją su drėgnais skudurais ir uostomąja druska. 

— Ar pas juos Mičigane yra žalčių? — šnibžtelėjau tėvui. 

— Turbūt ne. 

— Ten buvo tik žolinis žalčiukas, — vėl šnibžtelėjau aš. 

— Ačiū Dievui, kad ji nepamatė viščiukinio žalčio. Būtų jau nu- 
mirusi, — pasakė tėvas. 

Motina užvirino vandens ir užplikė puodelyje maišelį arbatos. 
Steisė atsisėdusi išgėrė ją — pirmąsyk mūsų fermos istorijoje buvo ge- 
riama karšta arbata. Panoro likti viena, tad mes sugrįžome į priebutį, 
palikdami ją ilsėtis. 

Netrukus vyrai sulindo į „Buicką“ Pakėlę dangtį kaišiojo galvas 
aplinkui variklį. Niekas nekreipė į mane dėmesio, tad tyliai palikau 
priebutį ir pasukau už namo dairydamasis Talės. Pasislėpiau už silo- 
sinės, savo mėgstamosios vietelės, kur niekas manęs negalėjo matyti. 
Suriaumojo variklis — tolygiu galingu gausmu — ir supratau, jog tai 
ne mūsų senas sunkvežimaitis. Jie ketino pasivažinėti, ir išgirdau tėvą 
šaukiant mane. Bet aš neatsiliepiau, ir jie išvažiavo. 

Nusprendęs, kad Talės surasti nepavyks, nuėjau atgal prie namo. 
Steisė sėdėjo ant taburetės po medžiu, vieniša žvelgdama į mūsų 
laukus, sukryžiavusi rankas, lyg jaustųsi labai nelaiminga. „Buicko“ 
nebuvo. 

— Tu nenorėjai pasivažinėti? — paklausė ji. 

— Ne, ponia. 

— Kodėl? 

— Paprasčiausiai nenorėjau, ir tiek. 

— Ar esi kada nors važiavęs automobiliu? — ji kalbėjo pašaipiu 
tonu, tad aš ėmiau meluoti. 

— Ne, ponia. 

— Kiek tau metų? 

— Septyneri. 

— Septynerių metų ir niekad nevažiavęs automobiliu? 

— Ne, ponia. 

— Ar esi kada nors matęs televizorių? 

— Ne, ponia. 

— Ar esi kalbėjęs telefonu? 

— Ne, ponia. 

— Neįtikėtina. — Ji pasidygėjusi palingavo galvą, ir aš pasigailė- 
jau, kad nepasilikau už silosinės. — Ar lankai mokyklą? 

— Taip, ponia. 

— Ačiū Dievui. Ar moki skaityti? 

— Taip, ponia. Taip pat ir rašyti. 

— Rengiesi baigti vidurinę? 

— Žinoma, taip. 

— O tavo tėvas baigęs? 

— Taip. 

— O senelis? 

— Ne, ponia. 

— Aš taip ir maniau. Ar kas nors čia mokosi koledže? 

— Dar ne. 

— Ką tai reiškia? 

— Mano motina sako, kad aš mokysiuosi koledže. 

— Abejoju. Iš ko išgalėsi? 

— Motina sako, kad mokysiuosi. 

— Užaugęs būsi tik dar vienas vargšas medvilnės fermeris kaip 
tavo tėvas ir senelis. 

— Jūs to nežinote, — atšoviau. Ji papurtė galvą visiškai nusivy- 
lusi. 

— O aš dvejus metus mokiausi koledže, — pasigyrė. 

Nuo to netapai nė kiek gudresnė, norėjau pasakyti. Stojo ilga 
pauzė. Panūdau pasitraukti, bet nelabai žinojau, kaip tinkamai baigti 
pokalbį. Ji sėdėjo užsikorusi ant taburetės, žvelgė į tolį ir dar labiau 
tvenkėsi tulžimi. 

— Tiesiog negaliu patikėti, kokie jūs, žmonės, atsilikę, — pagaliau 
tarė. 

Stebeilijau sau po kojomis. Neskaitant Henko Spruilo, dar nebu- 
vau sutikęs žmogaus, kuris man taip nepatiktų kaip Steisė. Kaip elgtųsi 
Rikis? Veikiausiai išplūstų ją, o kadangi man tai nebūtų dovanota, aš 
nusprendžiau paprasčiausiai nueiti šalin. 

„Buickas“ jau grįžo, vairavo mano tėvas. Sustabdė automobilį, ir 
visi suaugusieji išlipo. Džimis Deilas pašaukė prieiti Spruilus. Įsodino 
ant užpakalinės sėdynės Bou, Deilą ir Trotą, o Henką ant priekinės, ir 
visi nuvažiavo, nulėkė mūsiškiu grunto keliuku upės link. 


*XxX 
Buvo jau gerokai popiet, kai Džimis Deilas užsiminė, jog jau reikėtų 


važiuoti. Buvome tam pasirengę, ir ypač aš rūpinausi, kad jie neužsibūtų 
ligi vakarienės. Neįsivaizdavau, kad sėdėsime aplink stalą bandydami 

valgyti, o Steisė komentuos mūsų maistą ir įpročius. Iki šiol ji niekino 
viską mūsų gyvenime, tad kodėl turėtų nesiliauti per vakarienę? 

Pamažu mes pajudėjome „Buicko' link, ir kaip paprastai nuobo- 
dūs atsisveikinimai tęsėsi amžinybę. 

Kai ateidavo laikas išvažiuoti, niekas niekad neskubėdavo. Bū- 
davo pareiškiama, kad jau vėlu, paskiau vėl pakartojama, o tada tarp 
pasipylusių linkėjimų viso geriausio, kas nors pirmasis pajudėdavo 
automobilio ar sunkvežimaičio link. Visi spausdavo vieni kitiems 
rankas, glėbesčiuodavosi, keisdavosi pažadais. Jie po truputį stum- 
davosi priekin, kol grupelė nenukakdavo iki mašinos, o tuomet visos 
eitynės staiga sustodavo, kai kas nors prisimindavo vėl kokią trumpą 
istoriją. Ir vėl glėbesčionės bei pažadai netrukus darsyk apsilankyti. Po 
nemažų pastangų išvykstantieji patikimai sukemšami mašinon, o pa- 
lydintieji kiša galvas vidun dar kartą atsisveikinti. Galbūt papasakoti 
dar vieną trumpą istorijėlę. Keliems protestuojant, galop užvedamas 
variklis, ir automobilis ar sunkvežimaitis lėtai pajuda atbulas, o visi 
vis dar mojuoja. 

Kai namas dings iš akių, kuris nors, tik ne vairuotojas, pasakys: 
„Kodėl reikėjo taip skubėti?" 

O kas nors iš stovinčiųjų priekiniame kieme ir tebemojuojančių 
tars: „Kažin kodėl jiems reikėjo taip paknopstom išlėkti?" 

Kai galiausiai atsidūrėme prie automobilio, Steisė kažką pašnabž- 
dėjo Džimiui Deilui. Šis pasisukęs į mano motiną tyliai pasakė: 

— Jai reikia į tualetą. 

Motina atrodė susirūpinusi. Mes neturime tualetų. Nusileng- 
vinama išvietėje, paslėptoje už padargų pašiūrės medinėje būdelėje, 
kuri kėpso viršum gilios duobės pusiaukelėje tarp galinio priebučio 
ir daržinės. 

— Eime, — tarė motina, ir jiedvi nuėjo. Džimis Deilas staiga pri- 
siminė dar vieną istoriją — apie tokį vietinį vaikiną, kuris nuvykęs į 
Elintą buvo areštuotas už girtumą viešoje vietoje, kai išlindo iš baro. 
Aš nuslinkau į šalį ir perėjau per namą kiton pusėn. Tada nusėlinau 
nuo galinio priebučio ir tarp dviejų vištidžių nubėgau į vietą, iš kurios 
galėjau matyti motiną, vedančią Steisę į būdelę. Ji sustojo, pažvelgė į 
mano motiną ir, atrodė, labai nenorėjo eiti vidun. Tačiau kur dėsis? 

Motina paliko ją ir nuėjo į priekinį kiemą. 

Aš smogiau nedelsdamas. Kai tik tapau motinai nebepasiekiamas, 
pabeldžiau į išvietės duris. Išgirdau silpną klyktelėjimą, tada baugų: 

— Kas čia? 

— Tai aš, ponia Steise, Lukas. 

— Aš viduje! — Paprastai aiškūs jos žodžiai dabar, troškioje iš- 
vietės drėgmėje, nuskambėjo skubriai ir prislopę. Ten viduje buvo 
tamsu, šviesa sunkėsi tik pro mažučius plyšius tarp lentų. 

— Tik neišeikite kol kas iš ten! — stengiausi kaip įmanydamas 
apsimesti ištiktas siaubo. 

— Ką? 

— Čia lauke didžiulis juodasis smauglys! 

— O Dieve! — aiktelėjo ji. Būtų vėl nualpusi, bet jau sėdėjo. 

— Tyliau! — perspėjau. — Antraip jis pajus, kad jūs viduje. 

— Viešpatie brangiausias! — lūžtančiu balsu šūktelėjo ji. — Da- 
ryk ką nors! 

— Negaliu. Jis didelis ir kandžiojasi. 

— Kojjis nori? — meldė ji, lyg tuoj tuoj pratrūktų ašaromis. 

— Nežinau. Tai šūdinis smauglys, nuolat čia aplinkui sukiojasi. 

— Pašauk Džimį Deilą! 

— Gerai, tik neišeikite. Smauglys prie pat durų. Man regis, jaučia, 
kad jūs viduje. 

— O Dieve, — pakartojo ji ir pravirko. Aš vėl nėriau tarp višti- 
džių, paskiau apsukau daržą iš rytinės namų pusės. Pamažu ir tyliai 
slinkau palei mūsų nuosavybę ribojančias gyvatvores, kol atsidūriau 
tame tankumyno taške, iš kur pasislėpęs galėjau stebėti priekinį kie- 
mą. Džimis Deilas pasirėmęs į automobilį pasakojo kažkokią istoriją, 
kol jo jaunoji žmona atliks savo reikalus. 

Laikas slinko. Mano tėvai, Tėvukas ir Mamutė klausėsi ir kikeno, 
kol istorijos sekė viena paskui kitą. Kartkartėm kuris nors žvilgteldavo 
galinio kiemo pusėn. 

Galiausiai motina susirūpino ir atsiskyrė nuo būrelio pasižiūrėti 
Steisės. Po minutėlės atskriejo balsai, ir Džimis Deilas metėsi išvietės 
link. Aš įsirausiau giliau į tankmę. 


*** 


Kai įžengiau į namus, jau buvo beveik sutemę. Aš visąlaik stebė- 
jau iš tolo, už silosinės, ir žinojau, kad mano motina ir Mamutė ruošia 
vakarienę. Jau gana buvau įkliuvęs į bėdą — pavėlavęs valgyti tik pa- 
sunkinčiau sau padėtį. 

Visi sėdėjo, ir Tėvukas rengėsi laiminti valgį, kai iš galinio prie- 
bučio pro duris įslinkau vidun ir tyliai užėmiau savo vietą. Jie sužiuro 

į mane, tačiau aš verčiau stebeilijau sau į lėkštę. Tėvukas greitomis 
sukalbėjo maldelę, ir aplinkui per rankas buvo paleisti valgiai. Po ga- 
nėtinai ilgos tylos, kuri sustiprino įtampą, tėvas paklausė: 

— Kur buvai, Lukai? 

— Tenai, prie upokšnio, — atsakiau. 

— Ką veikei? 

— Nieko. Šiaip sau dairiausi. 

Tai skambėjo gan įtartinai, tačiau jie nuleido negirdom. Stojus 
visiškai tylai, Tėvukas, nuostabiai ištaikęs laiką, klastingai paklausė: 

— Ar matei prie upokšnio šūdinių smauglių? 

Vos ištaręs tuos žodžius, jis nebesusiturėjo. 

Apžvelgiau aplinkui stalą. Mamutė laikė sukandusi dantis, lyg iš 
paskutiniųjų stengtųsi nesišypsoti. Motina buvo prisidengusi burną 
servetėle, tačiau akys ją išdavė — irgi vos tramdė juoką. Tėvas turėjo 
burnoje didelį kąsnį kažko ir šiaip taip įstengė rimtu veidu kramtyti. 

Bet Tėvukas nusprendė duoti sau valią. Galustalėje subaubė iš 
juoko, o tuo tarpu visi kiti stengėsi išlikti ramūs. 

— Šaunu, Lukai! — gaudydamas kvapą vargais negalais išstenėjo 
jis. — Taip jai ir reikėjo. 

Galiausiai ir aš nusijuokiau, bet ne iš savo paties poelgio. Man 
pasirodė juokinga, kad Tėvukas taip juokiasi, kai kiti trys ryžtingai 
stengiasi save tramdyti. 

— Užteks, Eli, — pagaliau pravėrė burną Mamutė. 

Pakabinau didžiulį šaukštą žirnių ir nudelbiau akis į lėkštę. Vis- 
kas vėl nurimo, ir kurį laiką mes valgėme tylomis. 


XxX*xx* 


Kai pavalgėme, tėvas pasivadino mane paėjėti į padargų pašiūrę. 
Viršum jos durų jis laikė karijos lazdą, kurią pats buvo išsipjovęs ir 
nugludinęs iki blizgesio. Ji buvo skirta man. 

Buvau išmokytas vyriškai ištverti bausmę. Verkti draudžiama, 
bent atvirai. Šiomis siaubingomis akimirkomis mane visad palaikyda- 
vo Rikio pavyzdys. Buvau prisiklausęs siaubo istorijų, kaip Tėvukas jį 
pliekdavo, ir niekad, pasak jo ir mano tėvų, jis neišliedavo nė ašaros. 
Rikio vaikystėje gauti į kailį būdavo iššūkis. 

— Negražiai pasielgei su Steise, — pradėjo tėvas. — Ji buvo mūsų 
fermos svečias, taip pat yra ištekėjusi už tavo pusbrolio. 

— Taip, tikrai. 

— Kodėl taip pasielgei? 

— Nes ji pasakė, kad mes kvaili ir atsilikę, — šiek tiek pagražinti 
čia nepakenks. 

— Tikrai taip pasakė? 

— Taip, tėveli. Man ji nepatiko, nepatiko ji nei tau ar kuriam nors 
kitam. 

— Galbūt tai ir tiesa, bet vis tiek privalai gerbti vyresnius už save. 
Kaip manai, kiek tai verta smūgių? — nusikaltimas ir bausmė visad 
būdavo aptariami iš anksto. Kai pasilenkiau, jau žinojau, kiek gausiu 
smūgių. 

— Vieno, — pasakiau. Tiek visados įvertindavau. 

— Manau, dviejų. O kaip dėl nešvankios kalbos? 

— Man regis, ji nebuvo tokia nešvanki. 

— Tu pavartojai nepriimtiną Žodį. 

— Taip, tėveli. 

— Kiek už tai smūgių? 

— Vieną. 

— Gal sutarsime iš viso tris? — paklausė jis. Niekad nelupdavo 
manęs supykęs, tad likdavo šiek tiek vietos deryboms. Trys atrodė tei- 
singa, bet aš visados šiek tiek spyriodavausi. Šiaip ar taip, atsiimančioji 
pusė tai aš. Kodėl nepasiderėti? 

— Du būtų teisingiau, — pasakiau. 

— Bus trys. Nagi, pasilenk. 

Stipriai nurijau seiles, sukandau dantis, apsisukau, pasilenkiau ir 
įsitvėriau kulkšnių. Jis karijos lazda trissyk kirto man per užpakalį. 
Suskaudo velniškai, bet šįkart jis tai nedarė iš širdies. Būdavę ir kur 
kas blogiau. 

— O dabar tučtuojau miegot, — paliepė jis, ir aš nubėgau į 
namus. 


20 


Henkas dabar turėjo kišenėje 250 Samsono dolerių, todėl dar 
mažiau stengėsi rinkti medvilnę. 

— Kur Henkas? — paklausė Tėvukas poną Spruilą, kai pirmadie- 
nio rytą pasiėmę maišus pradėjome darbą. 

— Turbūt miega, — iškart atsakyta, ir tuo tarpu daugiau apie tai 
nekalbėta. 

Jis prisistatė į laukus maždaug įpusėjus rytui. Nežinau tiksliai 
kada, nes dirbau tolimajame medvilnės eilės gale, tačiau netrukus iš- 
girdau balsus ir supratau, kad Spruilai vėl kivirčijasi. 

Apie valandą iki priešpiečių dangus ėmė blaustis, ir iš vakarų 
padvelkė lengvas vėjelis. Kai pasislėpė saulė, aš lioviausi rinkęs ir 
ėmiau tyrinėti debesis. Už šimto jardų pamačiau tą pat darant Tėvuką 
— įsisprendusį rankomis į klubus, nustūmusį į šoną šiaudinę skrybėlę, 
suraukusį veidą. Vėjas stiprėjo, dangus vis temo, ir netrukus kaitros 
nebeliko. Visos audros pas mus atūždavo nuo Džounsboro, kuris buvo 
žinomas kaip Tornadų koridorius. 

Pirmiausia smogė kruša, kietos kruopelytės stambumo sulig 
smulkiais žvirgždakmenėliais, ir aš leidausi traktoriaus link. Dangus 
pietvakariuose tamsiai pamėlo, mažne pajuodo, ir žemi debesys grės- 
mingai artėjo prie mūsų. Spruilai sparčiai judėjo medvilnių eilėmis, 
irgi skubindamiesi pasiekti traktorių. Meksikiečiai bėgo daržinės link. 

Aš irgi ėmiau bėgti. Kruša kapojo man sprandą ir skatino skuosti 
dar greičiau. Vėjas staugė pro medžius paupyje ir blaškė medvilnės 
krūmų šakas. Kažkur už manęs driokstelėjo žaibas, ir išgirdau vieną iš 
Spruilų, turbūt Bou, šūktelint. 

— Nereikia būti arti medvilnės priekabos, — man pribėgus kal- 
bėjo Tėvukas. — Juk šitaip žaibuoja. 

— Verčiau slėptis namuose, — pasakė tėvas. 

Visi sulipome į bebortę priekabą, susiropštėme labai skubėdami, 
ir vos tik Tėvukas apgręžė traktorių, prapliupo įnirtinga liūtis. Šalta, 
skaudi ir su nuožmiais vėjo gūsiais čaižanti įkypai. Visi bematant per- 
mirkome; aš nebūčiau labiau sušlapęs netgi įšokęs į upokšnį. 

Spruilai gūžėsi vienas prie kito, o Talė viduryje. Vos kelias pėdas 
nuo jų tėvas glaudė mane prie krūtinės, lyg bijodamas, kad nenuneštų 
vėjas. Mano motina ir Mamutė paliko laukus anksčiau, netrukus prieš 
pratrūkstant audrai. 

Lietus plakė mus šuorais. Buvo toks smarkus, jog aš vos pajėgiau 
įžvelgti medvilnių eiles kelias pėdas priešais save. 

— Paskubėk, Tėvuk! — vis raginau. Audra ūžavo taip garsiai, jog 
beveik negirdėjau įprasto traktoriaus variklio stuksenimo. Vėl drioks- 
telėjo Žaibas, šįsyk daug arčiau, taip arti, jog man suskaudo ausis. Pa- 
maniau, mes tuoj numirsime. 

Truko amžinybę, kol pasiekėme namus, bet kai jau buvome šalia, 
lietus staiga liovėsi. Dangus dar labiau užtemo, juodavo į visas puses. 

— Viesulas! — garsiai ištarė ponas Spruilas, kaip tik mums iš- 
šokant iš priekabos. Vakaruose, toli už upės ir aukštai viršum medžių 
linijos, laibas piltuvo formos debesis nutįso žemyn. Šviesiai pilkas, 
beveik baltas juodo dangaus fone, vis plėtėsi ir garsėjo, labai pamažu 
artėdamas žemės link. Buvo už kelių mylių ir dėl tokio nuotolio neat- 
rodė itin pavojingas. 

Mūsiškėje Arkanzaso dalyje tornadai buvo dažni, ir visą gyveni- 
mą girdėdavau pasakojimus apie juos. Prieš kelis dešimtmečius Ma- 
mutės tėvas neva išliko gyvas per baisų oro sūkurį, kuris siautėjo ratais 
ir smogė tai pačiai mažai fermai ne vieną sykį. Tai buvo gerokai pagra- 
žinta istorija, kurią Mamutė pasakodavo nelabai įtikinamai. Sūkuriai 
buvo įprasti mūsų gyvenime, bet iki šiol aš nė vieno nebuvau matęs. 

— Ketlina! — šūktelėjo tėvas į namus. Mat nenorėjo, kad mano 
motina praleistų tokį reginį. Žvilgtelėjau daržinės pusėn, kur meksi- 
kiečiai stovėjo tokie pat sustingę ir nustebę kaip ir mes. Pora jų rodė 
rankomis. 

Stebėjome viesulą bežadžiai, pakerėti, nė kiek nebijodami ar 
apimti siaubo, nes jis buvo ne per arčiausiai mūsų fermos ir tolo į 
šiaurryčius. Judėjo pamažėle, lyg ieškotų kuo geresnės vietos, kur nu- 
sileisti. Jo uodega buvo aiškiai matoma viršum horizonto, gana aukštai 
nuo žemės, ir strakaliojo ore, kartkartėmis nusileisdamas žemyn, kai 
nuspręsdavo kur ir kada smogti. Standi viesulo masė verpetavo, suda- 
rydama tobulą apverstą kūgį, pašėlusiai besisukantį spirale. 

Už mūsų trinktelėjo tinklelinės durys. Mano motina ir Mamutė 
išėjo ant priebučio laiptukų, abi sausindamos rankas į pašluostes. 

— Slenka miesto link, — labai autoritetingai pareiškė Tėvukas, 
lyg gebėtų nuspėti, kur tornadai smogs. 

— Ir aš taip manau, — pridūrė tėvas, staiga tapęs dar vienu orų 
žinovu. 

Sūkurio uodega nusmuko žemiau ir liovėsi strakaliojusi. Atrodė, 
lyg viesulas iš tikrųjų kažkur toli nusileido, nes mes nebematėme jo 
galo. 

Bažnyčia, džinas, kino teatras, Popo ir Perlos bakalėja — skaičia- 
vau žalą, kai staiga sūkurys pakilo aukštyn ir tartum visiškai išnyko. 

Už mūsų vėl pasigirdo gausmas. Anapus kelio, toli Džeterių val- 

dose, atūžė dar vienas tornadas. Prisėlino prie mūsų, kol stebėjome 
pirmąjį. Buvo už mylios ar dviejų ir tartum slinko tiesiai mūsų namų 
link. Stebėjome jį pasibaisėję, sekundę ar dvi nepajėgdami pajudėti. 

— Daržinėn! — šūktelėjo Tėvukas. Kai kurie iš Spruilų jau bėgo 
į savo stovyklą, lyg palapinėje būtų saugu. 

— Tenai! — sušuko ponas Spruilas ir parodė į daržinę. Staiga 
visi ėmė šūkauti, rodyti rankomis ir lakstyti po kiemą. Tėvas sugriebė 
mane už rankos, ir mudu šokome bėgti. Žemė drebėjo, vėjas kaukė. 
Meksikiečiai iškriko į visas puses; kai kuriems atrodė geriausia slėptis 
laukuose, kiti pasuko mūsų namų link, kol neišvydo, kad bėgame į 
daržinę. Henkas su Trotu ant nugaros pralėkė pro mane. Pralenkė mus 
ir Talė. 

Kol suspėjome pribėgti daržinę, sūkurys pašoko nuo žemės ir 
greitai pakilo į dangų. Tėvukas sustojo ir ėmė stebėti, paskiau juo pa- 
sekė visi kiti. Viesulas praėjo šiek tiek ryčiau mūsų fermos ir užuot už- 
griuvęs tiesiai, paliko paskui save tiktai keletą tirštų, rudų lietaus lašų 
ir purvo kruopelyčių. Stebėjome, kaip jis pašoka į orą, ieškodamas dar 
vienos vietos, kur nukristi, visai kaip pirmasis. 

Keletą minučių buvome pernelyg priblokšti ir išsigandę, kad pa- 
jėgtume ką nors pasakyti. 

Tyrinėjau debesis į visas puses, pasiryžęs nesileisti vėl netikėtai 
užklumpamas. Ir ne tik aš vienas laksčiau akimis aplinkui. 

Tuomet vėl prapliupo lietus, ir mes įėjome į namus. 


"22: 


Audra siautėjo porą valandų ir mus pliekė beveik visi gamtos 
turimi ginklai: štorminiai vėjai ir liūtys, per kurias nieko negalėjai ma- 
tyti, sūkuriai, kruša ir žaibai, tokie dažni ir taip arti, jog kartkartėmis 
slėpėmės po lovomis. Spruilai prisiglaudė mūsų svetainėje, o mes pa- 
tys gūžėmės likusioje namo dalyje. Motina laikė mane arti prie savęs. 
Ji mirtinai bijojo audrų, ir todėl šis išmėginimas buvo dar sunkesnis. 

Nežinojau, kaip mes numirsime, — nublokšti vėjo, suspirginti 
žaibo ar nunešti vandens, — bet man buvo aišku, kad atėjo galas. 
Tačiau didžiumą viso to tėvas pramiegojo, ir jo abejingumas labai 
ramino. Kadaise jis gyveno apkasuose ir buvo apšaudomas vokiečių, 
tad niekas jo nebebaugino. Trise gulėjome ant grindų jų miegama- 

jame tėvas knarkė, motina meldėsi, o aš viduryje klausiausi audros 
garsų. Mąsčiau apie Nojų ir jo keturiasdešimt dienų lietaus, laukda- 
mas, kada mūsų namelis paprasčiausiai pakils ir nuplauks. 


*** 


Kai lietus ir vėjas galop nurimo, mes išėjome apžiūrėti, kas su- 
niokota. Neskaitant sušlapusios medvilnės, žala buvo stebėtinai ne- 
didelė — keletas išblaškytų medžių šakų, įprasti vandens išgraužti 
grioveliai ir keli išrauti pomidorų krūmai darže. Iki kito ryto med- 
vilnė išdžius, ir mes vėl kibsime į darbą. 

Per vėlyvus priešpiečius Tėvukas tarė: 

— Gal reiktų nuvažiuoti pasižiūrėti į džiną. 

Mums visiems norėjosi nukakti į miestą. Kas, jeigu viesulas su- 
lygino jį su žeme? 

— Aš norėčiau pamatyti bažnyčią, — pasakė Mamutė. 

— Aš irgi, — įkišau savo trigrašį. 

— Kodėl tu nori pamatyti bažnyčią? — paklausė tėvas. 

— Pasižiūrėti, ar viesulas jos nesugriovė. 

— Važiuojam, — tarė Tėvukas, ir mes pašokome nuo kėdžių. 
Lėkštės sukrautos į kriauklę ir paliktos nesuplautos — toks dalykas 
man dar buvo neregėtas. 

Mūsiškis kelias buvo vienas purvas, o vietomis plačios jo atkar- 
pos išplautos. Ketvirtį mylios slysčiojome ir buksavome, kol privažia- 
vome kraterį. Tėvukas perjungė lėtąją pavarą ir pabandė persiropšti 
per griovį kairėn, šalia Džeterių medvilnių lauko. Sunkvežimaitis su- 
stojo ir nusėdo, mes beviltiškai įklimpome. Tėvas pėsčias patraukė at- 
gal į namus atsivaryti „John Deere“, o mes likome laukti. Kaip visados, 
aš važiavau sunkvežimaičio gale, tad turėjau užtektinai vietos judėti. 
Motina sėdėjo susispaudusi su Tėvuku ir Mamute priekyje. Man regis, 
tai Mamutė pasakė kažką tokio, kad vis dėlto galbūt nebuvo tokia gera 
mintis važiuoti į miestą. Tėvukas tik tvenkėsi. 

Sugrįžo tėvas. Užkabinęs dvidešimties pėdų ilgumo grandinę 
už priekinio buferio, jis ištraukė mus iš griovio. Vyrai nusprendė, jog 
būsią geriausia, jeigu traktorius nutemps mus iki pat tilto. Kai tenai 
nusigavome, Tėvukas atkabino grandinę, ir tėvas traktoriumi nuvažia- 
vo kiton pusėn. Tada ir mes sunkvežimaičiu pervažiavome per tiltą. 
Pasak vyrų, kelias anapus tilto buvo dar prastesnis, tad jie vėl užkabino 

grandinę ir traktorius tempė sunkvežimaitį dvi mylias, kol pasiekėme 
žvyrkelį. Ten „John Deer“ palikome ir nuvažiavome miesto link, jei- 
gu tik, aišku, tas dar ten stovi. Vienas Dievas težino, kokie nuostoliai 
mūsų laukia. Aš vos pajėgiau slėpti jaudulį. 

Galiausiai nusikapstėme iki plento ir pasukome į Blek Ouką, pa- 
likdami ant asfalto ilgus purvo dryžius. Kodėl visi keliai negalėtų būti 
grįsti? — paklausiau save. 

Kai važiavome, visa aplinkui atrodė kaip paprastai. Nei išguldytų 
medžių ar medvilnių, nei mylias išmėtytų nuolaužų, nei žiojėjančių 
kraštovaizdyje properšų. Visi namai atrodė nenukentėję. Laukuosė 
buvo tuščia, nes medvilnė sušlapo, bet šiaip gyvenimas nebuvo su- 
trikdytas. 

Stovėdamas su tėvu sunkvežimaičio kėbule, žvelgdamas viršum 
kabinos priekin, iš visų jėgų stengiausi pamatyti pirmuosius mies- 
to ženklus. Ir netrukus jie priartėjo. Džinas gaudė kaip paprastai. 
Dievas apsaugojo bažnyčią. Krautuvės palei Pagrindinę gatvę nenu- 
kentėjusios. 

— Ačiū Dievui, — tarė tėvas. Aš nesijaučiau nelaimingas, kad 
pastatai audros nepaliesti, bet visa būtų galėję būti kur kas įdomiau. 

Ne mes vieni tokie smalsuoliai. Pagrindine gatve judėjo daug 
mašinų, o žmonės grūdosi šaligatviais. Pirmadienį tai negirdėtas da- 
lykas. Pastatėme sunkvežimaitį prie bažnyčios ir kai pamatėme, kad ši 
nenukentėjusi, aš sprukau pas Popą ir Perlą, kur pėsčiųjų atrodė ypač 
tiršta. Apie poną Redą Eletčerį būrėsi grupelė Žmonių, ir aš patekau 
ten pačiu laiku. 

Pasak pono Redo, kuris gyveno vakariau miesto, jis iš anksto 
žinojęs, kad turi užklupti viesulas, nes jo senasis skalikas slėpėsi vir- 
tuvėje po stalu, o tai itin grėsmingas ženklas. Šuns perspėtas ponas 
Redas ėmė tyrinėti dangų ir nė kiek nenustebo, kai šis netrukus pa- 
juodo. Išgirdo viesulą anksčiau nei pamatė. Nusileido žemyn nežinia 
iš kur, tiesiai į jo fermą ir laikėsi ant žemės ganėtinai ilgai, sugriovė dvi 
vištides ir nuplėšė namo stogą. Stiklo šukė kliudė jo žmoną ir paleido 
kraują, taigi mes turėjome tikrą nukentėjėlę. Už savęs išgirdau susi- 
jaudinusius žmones šnabždantis, esą reikia nuvykti į Fletčerių sodybą 
ir apžiūrėti suniokojimus. 

— Kaip jis atrodė? — kažkas paklausė. 

— Nakties juodumo, — atsakė ponas Redas. — Dundėjo kaip 
prekinis traukinys. 

Tai sukėlė dar didesnį smalsumą, nes mūsiškiai sūkuriai buvo 
šviesiai pilki, bemaž balti. O pono Fletčerio — juodas. Matyt, mūsų 
kraštus siaubė visokie tornadai. 

Priėjo ponia Fletčer stipriai subintuota ir parišta ranka, ir mes 
nejučia išpūtėme akis. Ji atrodė taip, jog tuoj ims ir nualps ant šaligat- 
vio. Pademonstravo žaizdą ir susilaukė didžiulio dėmesio, iki ponas 
Redas sumojo praradęs klausytojus, tad žingtelėjo į priekį ir vėl ėmė 
pasakoti. Anot jo, tornadas atsiplėšė nuo žemės ir leidosi šuoliuoti. Jis 
įšokęs į sunkvežimaitį ir bandęs sekti iš paskos. Per pliekiančią krušą 
ir audrą surengęs atsakančią medžioklę ir bemaž prisivijęs viesulą, kai 
šis apsigręžė atgalios. 

Pono Redo sunkvežimaitis buvo senesnis už Tėvuko. Kai kurie 
žmonės minioje ėmė nepatikliai dairytis. Norėjau, kad kuris nors iš 
suaugusiųjų paklaustų: „Ką būtum daręs, jei būtum jį prisivijęs, Re- 
dai?" Šiaip ar taip, jis pasakė galiausiai metęs gaudynes ir sugrįžęs 
pasižiūrėti ponios Fletčer. Kai paskutinį sykį jį matęs, tornadas suko 
tiesiai miesto link. 

Vėliau Tėvukas man pasakė, kad ponas Redas Fletčeris meluotų, 
net jeigu teisybė skambėtų gražiau. 

Tą popietę Blek Ouke daug meluota, o gal tik pagražinta. Istorijos 
apie sūkurius buvo pasakojamos ir perpasakojamos nuo vieno Pagrin- 
dinės gatvės galo ligi kito. Priešais kooperatyvą Tėvukas papasakojo, 
ką mes matėme, ir daugiausia jis prisilaikė faktų. Dvigubo sūkurio is- 
torija sulaukė sėkmės ir visuotinio dėmesio, kol ponas Datčas Lambas 
žingtelėjęs priekin nepareiškė matęs jų tris! Jo žmona tai patvirtino, ir 
Tėvukas nukiūtino prie sunkvežimaičio. 

Kai palikome miestą, atrodė stebuklas, kad nežuvo šimtai. 

Iki tamsos išnyko paskutiniai debesys, bet kaitra nesugrįžo. Po 
vakarienės mes sėdėjome ant priebučio ir laukėme „Cardinals“ rung- 
tynių. Oras buvo vaiskus ir lengvas — pirmoji rudens užuomina. 

Buvo likę šešerios rungtynės, trejos prieš „Reds“ ir trejos prieš 
„Cubs“, visos žaidžiamos namie, Sportininkų parke, bet kai pirmau- 
jantiems „Dodgers“ dar likę septynerios, sezonas baigtas. Smūgiuo- 
tojas Stenas „Supermenas“ Mjušelas pirmavo lygoje ir buvo daugiau 
pataikęs ir smūgiavęs dvigubinių nei kuris nors kitas. "Kardinolai" ne- 
laimės pereinamojo trofėjaus, bet mūsų žaidėjas vis tiek įžymiausias 
lygoje. Pasak Hario Karėjaus, kuris dažnai perduodavo sveikinimus ir 
paskalas, lyg visi žaidėjai gyventų jo namuose, po išvykos autobusu į 
Čikagą, pagaliau sugrįžę į Sent Lujį, vaikinai jaučiasi laimingi. 

Mjušelas atmušė viengubinį ir trigubinį, ir rezultatas po devynių 
kėlinukų tapo lygus — 3:3. Buvo vėlu, bet mes nesijautėme pavargę. 
Audra išvijo mus iš laukų, o vėsa — dalykas, kuriuo tik mėgaukis. 
Spruilai sėdėjo apie laužą, tyliai kalbėjosi ir džiaugėsi valandėle be 
Henko. Po vakarienės šis dažnai dingdavo. 

Baigiantis dešimtam kėlinukui, Redas Šiondinstas atmušė vien- 
gubinį smūgį, ir kai ant plokštės atsistojo Stenas Mjušelas, aistruoliai 
pašėlo — anot Hario Karėjaus, kuris, pasak Tėvuko, dažnai stebėdavo 
vienas rungtynes, o pasakodavo apie kitas. Žiūrovų buvo mažiau nei 
dešimt tūkstančių; girdėjome, kad publikos susirinkę skystai. Bet Ha- 
ris kėlė triukšmą dar už dvidešimtį tūkstančių. Po 148 rungtynių buvo 
toks pat įsijautęs kaip ir pirmąją dieną. Mjušelas trečiąkart per žaidi- 
mą atmušė dvigubinį, pralenkė Šiondinstą ir padėjo laimėti 4:3, 

Prieš mėnesį podraug su Hariu būtume šventę priekiniame prie- 
butyje. Aš būčiau apibėgęs kieme bazes, įčiuožęs į antrąją kaip Stenas 
„Supermenas“ Po tokios dramatiškos pergalės visi būtų nuėję miegoti 
laimingi, nors Tėvukas vis tiek norėtų išvyti vadybininką. 

Tačiau dabar visai kas kita. Laimėjimas mažai ką tereiškė; sezo- 
nas baigiasi, o „Cardinals“ treti. Priekinis kiemas užvaldytas Spruilų. 
Vasara praėjo. 

Tėvukas išjungė radiją, Hariui baigiant išsikvėpti. 

— Baumholcas jo niekaip nepasivys, — pasakė Tėvukas. Frenkis 
Baumholcas iš „Cubs“ šešiais taškais atsiliko nuo Mjušelo lenktynėse 
dėl geriausio mušėjo titulo. 

Mano tėvas pritariamai krenkštelėjo. Vyrai elgėsi ramiau nei 
paprastai per rungtynes. Audros ir vėsus oras paveikė juos kaip liga. 
Metų laikai mainosi, o beveik trečdalis medvilnės vis dar laukuose. 
Beveik septynis mėnesius laikėsi puikūs orai; tikrai jau metas per- 
mainoms. 


21 


Ruduo tęsėsi mažiau nei parą. Iki kito vidudienio kaitra sugrįžo, 
medvilnė išdžiūvo, dirva sukietėjo, ir visos malonios mintys apie vė- 
sias dienas ir vėjo pučiamus lapus liko pamirštos. Mes sugrįžome į pa- 
upį antrajam rinkimui. Trečiąkart rinksime galbūt vėliau rudenį, per 

vadinamąjį kalėdinį rinkimą, kada surenkami paskutinieji medvilnės 
likučiai. Tuo metu kalnėnai ir meksikiečiai bus seniai išvykę. 

Didesniąją dalį dienos laikiausi arti Talės ir dirbau iš peties, 
stengdamasis nuo jos neatsilikti. Kažkodėl ji tapo uždara, ir aš žūtbūt 
troškau sužinoti priežastį. Spruilų šutvė atrodė įsitempusi, laukuose 
nebedainuodavo, nejuokaudavo, apsimainydavo vos keliais žodžiais. 
Henkas pasirodydavo darbe įpusėjus rytui ir imdavo neskubėdamas 
skinti galvutes. Kiti Spruilai tartum jo vengė. 

Į pavakarę atsivilkau prie priekabos — vyliausi, paskutinįsyk. Iki 
darbo pabaigos liko dar valanda,ir aš dairiausi motinos. Tačiau kitame 
priekabos gale išvydau Henką su Bou ir Deilu, pavėsyje laukiančius, 
kad Tėvukas ar mano tėvas pasvertų jų surinktą medvilnę. Nėriau že- 
mai į krūmus ir ėmiau laukti, kol išgirsiu draugiškesnius balsus. 

Henkas, kaip visada, kalbėjo garsiai. 

— Pabodo man rinkti medvilnę, — pareiškė jis. — Velniškai pa- 
bodo! Tad pradėjau galvoti apie naują darbą ir galop sumojau naują 
būdą, kaip užsidirbti pinigų. Daug. Sekiosiu paskui tuos artistus, ke- 
liausiu iš miesto į miestą, slėpsiuos šešėlyje, kol draugužis Samsonas ir 
jo moteris žersis grynuosius. Lauksiu, kol prisikaups pinigų; stebėsiu, 
kaip jis mėto tos žemknisius iš ringo, o tuomet vėlai vakare, kai jau bus 
gerokai pavargęs, netikėtai iššoksiu, paklosiu penkiasdešimt baksų, vėl 
atkalsiu jam subinę ir nueisiu su visais pinigais. Jei darysiu tai sykį per 
savaitę, per mėnesį susikaups du tūkstančiai dolerių, dvidešimt keturi 
tūkstančiai baksų per metus. Vien grynais. Po šimts, tapsiu turtuolis. 

Jo balsas piktdžiugiškai skambėjo, o kai baigė kalbėti, Bou ir Dei- 
las juokėsi. Netgi aš gavau pripažinti, jog tai juokinga. 

— O kas, jeigu Samsonui pabos? — paklausė Bou. 

— Juokauji? Juk jis ĮžŽymiausias pasaulio imtynininkas, tiesiai iš 
Egipto. Samsonas nė vieno nebijo. Po perkūnėliais, galbūt pasiimsiu ir 
jo moterį. Ji atrodė gan daili, tiesa? 

— Retsykiais turėsi leisti jam laimėti, — pasakė Bou. — Antraip 
nekovos su tavimi. 

— Man patinka, kad pasiimsi jo moterį, — tarė Deilas. — Jos 
kojos iš tiesų gražios. 

— Ir visa kita neprasta, — tarė Henkas. — Palūkėk — aš sugal- 
vojau! Išvysiu jį ir tapsiu naujuoju Samsonu! Užsiauginsiu plaukus iki 
subinės, nusidažysiu juos juodai, įsigysiu šiokias tokias leopardo odos 
trumpikes, keistai kalbėsiu, ir tie tamsūs čionykščiai prasčiokai manys, 
kad irgi esu iš Egipto. Dilaila nepajėgs atitraukti nuo manęs rankų. 

Jie garsiai ir ilgai kvatojo, ir toji linksmybė buvo užkrečiama. Aš 
irgi tyliai sukrizenau, įsivaizduodamas, kaip Henkas staipysis po ringą 
aptemptomis trumpikėmis, stengdamasis įtikinti žmones esąs iš Egip- 
to. Bet jis per kvailas, kad gebėtų būti cirkininkas. Žalotų žmones, ir 
tie bijotų mesti jam iššūkį. 

Prie priekabos pasirodė Tėvukas ir ėmė sverti medvilnę. Atslinko 
ir motina. Pakuždėjau sau, kad ji pasirengusi eiti namo. Aš irgi. Mudu 
žengėme ilgą kelią kartu tylomis, laimingi, kad diena beveik baigėsi. 


*X* 


Namas vėl pradėtas dažyti. Pastebėjome tai iš daržo ir iš arčiau 
apžiūrėję pamatėme, kad mūsiškis dažytojas — kaip vis dar spėjome, 
Trotas — pasidarbavęs iki penktos lentos nuo apačios ir užtepęs pirmą 
sluoksnį prie nedidelio lango. Motina atsargiai prisilietė; dažai prilipo 
jai prie piršto. 

— Dažyta neseniai, — tarė ji, žvilgtelėdama priekinio kiemo pu- 
sėn, tačiau ten, kaip visados, Troto nesimatė nė ženklo. 

— Vis manai, kad tai jis? — paklausiau. 

— Taip. 

— Iš kur jis gauna dažų? 

— Talė jam nuperka iš savo uždirbtų pinigų. 

— Kas tau pasakė? 

— Paklausiau ponią Foli ūkio reikmenų parduotuvėje. Ji pasakė, 
kad luošas berniukas ir jo sesuo nusipirko dvi kvortas baltų emalinių 
dažų namui ir teptuką. Jai pasirodė tai keista — kad kalnėnai perkasi 
dažų namui. 

— Kiek galima nudažyti turint dvi kvortas? 

— Nedaug. 

— Pasakysi Tėvukui? 

— Taip. 

Greitai perėjome daržą, pririnkome būtiniausių daržovių: pomi- 
dorų, agurkų ir nuskynėme du jai į akis kritusius raudonuosius pipi- 
rus. Netrukus grįš iš laukų visa rinkikų brigada, ir aš nerimavau, kad 
pasipils žaibai, kai tik Tėvukas sužinos, kad dažomas jo namas. 

Po kelių minučių lauke pasigirdo šnabždesiai ir trumpos šnekos. 
Buvau priverstas pjaustyti virtuvėje agurkus — tokios taktikos būdavo 
griebiamasi, norint, kad aš negirdėčiau nesutarimų. Mamutė klausėsi 

per radiją žinių, o motina gamino valgį. Kažkuriuo metu mano tėvas ir 
Tėvukas nuėjo prie rytinės namo sienos ir apžiūrėjo Troto darbą. 

Paskiau juodu sugrįžo pas mus į virtuvę, palaimino maistą ir ėmė 
valgyti kalbėdami tik apie orus. Jeigu Tėvukas ir pyko dėl dažomo 
namo, tikrai to neparodė. Gal tiesiog buvo pernelyg pavargęs. 

Kitą dieną aš likau su motina, kuri kaip įmanydama ilgiau tursi- 
nėjo po namus. Suplovė pusryčių indus ir kiek prasiskalbė. Visą tą lai- 
ką mudu drauge stebėjome priekinį kiemą. Mamutė išėjo į medvilnės 
laukus, bet mudu su motina pasilikome ir užsiėmėme namų ruoša bei 
kitais darbais. 

Troto niekur nesimatė. Buvo dingęs iš priekinio kiemo. Apie 
aštuntą iš palapinės išsivertė Henkas ir ėmė vartalioti skardines ir 
ąsočius, kol surado užsilikusių pyragėlių. Sušlemštė visus, paskiau 
atsiriaugėjo ir dirstelėjo į mūsų namą, lyg ketintų surengti antpuolį 
dėl maisto. Galiausiai nudramblojo pro silosinę medvilnės priekabos 
link. 

Mes laukėme, vis žvilgčiodami pro priekinius langus. Troto nė 
ženklo. Galų gale pasidavėme ir nužingsniavome į laukus. Kai po trijų 
valandų motina parėjo ruošti priešpiečių, po mano kambario langu 
kelios lentos buvo šviežiai nudažytos. Trotas dažė pamažu slinkdamas 
namo galo link, jo darbą ribojo rankų trumpumas ir noras išlikti ne- 
žinomam. Dabartine darbo sparta jis užbaigtų dažyti maždaug pusę 
rytinės namo sienos, iki Spruilams ateitų laikas susikrauti daiktus ir 
patraukti į aukštumas. 


*X+4 


Po trijų ramybės ir sunkaus darbo dienų kilo naujas konfliktas. Po 
pusryčių Migelis pasitiko Tėvuką prie traktoriaus, ir juodu nuėjo prie 
daržinės, kur laukė keletas kitų meksikiečių. Brėkšmos prieblandoje aš 
nuslinkau iš paskos, ganėtinai arti, kad galėčiau girdėti, bet likčiau ne- 
pastebėtas. Ant strampgalio žemai nuleidęs galvą, tartum nesveikuotų, 
sėdėjo Luisas. Tėvukas apžiūrėjo jį iš arti. Buvo sužalotas. 

Skubria, laužyta anglų kalba Migelis paaiškino, kad naktį kažkas 
ėmė svaidyti į daržinę žemės grumstus. Pirmasis atsitrenkė į daržinės 
pastogės šoną, vos tik meksikiečiai sugulė. Tai nugriaudėjo tartum 
patrankos šūvis — lentos subarškėjo, o visa daržinė lyg sudrebėjo. 
Po kelių minučių nukrito kitas grumstas. Paskiau dar vienas. Pra- 

slinko dešimt minučių, ir jie Pagalvoję, kad galbūt šitai baigėsi, tačiau 
trinktelėjo dar vienas, šįkart į skardinį stogą, kaip tik viršum galvų. Jie 
supykę ir išsigandę, miegoti buvo nebeįmanoma. Pro plyšius sienoje 
ėmę stebėti medvilnės lauką už daržinės. Jų kankintojas buvo kažkur 
tenai, giliai medvilnėse, nematomas per nakties juodumą, pasislėpęs 
kaip bailys. 

Luisas pamažu atidarė Pastogės dureles, norėdamas geriau pa- 
sižiūrėti, ir tuojau pat paleistas sviedinys pataikė tiesiai jam į veidą. 
Akmuo nuo kelio priešais mūsų namus. Kad ir kas jį sviedė, buvo 
pasiruošęs kaip tik tokiai progai, kad tiesiai pataikytų į vieną iš mek- 
sikiečių. Grumstai tiko triukšmui kelti, bet akmuo mestas norint 
sužaloti. 

Luiso nosis buvo prakirstą, sulaužyta ir ištinusi, dvigubai didesnė 
nei normaliai. Tėvukas šūktelėjo mano tėvui, kad atvestų Mamutę. 

Migelis pasakojo toliau. Kai jie pasirūpino Luisu ir šiek tiek 
apmaldė jo skausmą, apšaudymas atsinaujino. Maždaug kas dešimt 
minučių, kai tik jie vėl suguldavę, iš tamsos prapliupdavo nauja salvė. 
Jie įdėmiai stebėję pro plyšius, bet lauke nepamatę nieko judančio. Pa- 
prasčiausiai buvo per tamsu, kad ką nors galėtum įžvelgti. Galiausiai 
užpuolikui pramoga ir žaidimai pabodo, ir jis liovėsi. Daugelis jų mie- 
goję tik priešokiais. 

Atėjo Mamutė ir viską perėmė į savo rankas. Tėvukas piktai nu- 
dybino keikdamasis panosėje. Pasijutau plėšomas dviejų dramų: ar 
stebėti, kaip Mamutė gydys I uisą, ar klausytis, kaip Tėvukas išleis 
garą? 

Nusekiau įkandin Tėvuko prie traktoriaus, kur jisai suniurnėjo 


mano tėvui žodžius, kurių Nesupratau. Tada puolė prie bebortės prie- 
kabos, kur dar beveik miegantys laukė Spruilai. 


— Kur Henkas? — sSuurzgė jis. 

— Turbūt miega. 

— Ar šiandien jis dirbs? — Tėvuko žodžiai nuskambėjo griežtai. 

— Pats paklauskite jo, — atkirto Spruilas, atsistodamas, kad galė- 
tų kalbėtis su Tėvuku viename aukštyje. 

Tėvukas žingtelėjo artėliaj. 

— Meksikiečiai šiąnakt negalėjo miegoti, nes kažkas į daržinę 
svaidė žemės grumstus. Nenų manote, kas tai darė? 

Mano tėvas, gerokai šaltesnės galvos, atsistojo tarp jųdviejų. 

— Ne. Jūs ką nors kaltinate? — paklausė ponas Spruilas. 

— Nežinau, — tarė Tėvukas. — Visi kiti sunkiai dirba, naktį 
kietai miega, mirtinai pavargę. Visi, išskyrus Henką. Man regis, jis 
vienintelis, turintis laiko į valias. Ir tai vienas iš tų kvailų dalykų, kurį 
Henkas galėtų padaryti. 

Aš nenorėjau, kad šitaip prasidėtų konfliktas su Spruilais. Henkas 
jiems buvo tiek pat pakyrėjęs kaip ir mums, bet vis tiek jis priklausė 
šeimai. Be to, jie kalnėnai — tik supykdyk, ir kaipmat paprasčiausiai 
išvažiuos. Tėvukas jau buvo per daug bepasakąs. 

— Aš pasikalbėsiu su juo, — kiek švelniau pasakė ponas Spruilas, 
lyg žinotų, kad kaltininkas veikiausiai Henkas. Smakras jam smukte- 
lėjo per colį ar du žemyn. Jis pažvelgė į žmoną. Šeima dėl Henko buvo 
sutrikusi, ir jie nesirengė jo ginti. 

— Vykstam į darbą, — tarė mano tėvas. Visi troško, kad nesuta- 
rimai baigtųsi. Paskersavau į Talę, bet ji žvelgė į šalį, paskendusi savo 
mintyse, nematydama nei manęs, nei visų kitų. Tėvukas įsiropštė į 
traktorių, ir mes išvažiavome rinkti medvilnės. 

Visą rytą Luisas išgulėjo ant galinio priebučio su ledo kompresu 
ant veido. Mamutė triūsė aplinkui ir vis stengėsi įkišti jam savo vaistų, 
bet Luisas laikėsi tvirtai. Iki vidudienio jam jau buvo gana to ameri- 
kietiškojo gydymo, ir kad ir sulaužyta nosimi jis nekantravo sugrįžti 
į laukus. 


Henkas medvilnės surinkdavo vis mažiau — nuo maždaug ketu- 
rių šimtų svarų per dieną iki mažiau nei dviejų šimtų. Tėvukas širdo. 
Dienoms slenkant įtampa didėjo, ir suaugusieji vis daugiau tarp savęs 
šnabždėjosi. Tėvukas niekad nėra turėjęs laisvų 250 dolerių grynais. 

— Kiek jis šiandien pririnko? — per vakarienę paklausė jis mano 
tėvą. Ką tik sukalbėjome palaiminimą ir perdavinėjome vienas kitam 
valgį. 

— Šimtą devyniasdešimt svarų. 

Motina iš nevilties užsimerkė. Vakarienė turėjo būti malonus 
laikas šeimoms paplepėti ir pamąstyti. Ji negalėjo pakęsti nesutarimų 
valgant. Tuščios paskalos — šnekelės apie mums pažįstamų ar galbūt 
ir nepažįstamų žmonių nutikimus — gerai, bet ji nemėgo konfliktų. 
Maistas netinkamai virškinamas, jeigu kūnas neatsipalaidavęs. 

— Man kilo gera mintis — rytoj nuvažiuosiu į miestą, susirasiu 

Stiką Pauersą ir pasakysiu jam, kad baigiu su tuo vaikinu, — pranešė 
Tėvukas, mojuodamas ore šakute. 

Šitaip jis negalėtų pasielgti, ir mes tai žinojome. Jis irgi žinojo. 
Jeigu Stikui kaip nors pavyktų uždėti Henkui Spruilui antrankius ir 
įgrūsti jį ant savo patrulinio automobilio užpakalinės sėdynės, — o 
tai būtų reginys, kurį mielai pamatyčiau, — kiti Spruilai per kelias 
minutes susikrautų daiktus ir išsidangintų. Tėvukas nebuvo linkęs 
rizikuoti derliumi dėl tokio mulkio kaip Henkas. Sukąsime dantis ir 
paprasčiausiai pasistengsime pakęsti jį, kol bus mūsų fermoje. Vilsi- 
mės ir melsimės, kad jis daugiau nieko neužmuštų ir kad niekas jo 
neužmuštų, ir jau netrukus, po kelių savaičių, derlius bus nuimtas, ir 
Henkas išvyks. 

— Juk nežinai, kad tai tikrai jis, — pasakė Mamutė. — Niekas ne- 
matė jo svaidant grumstus į daržinę. 

— Kai kurių dalykų nebūtina matyti, — atšovė Tėvukas. — Juk 
nematėme Troto su teptuku, bet mielai tikime, kad tai jis dažo. Tiesa? 

Motina, puikiai ištaikiusi laiką, paklausė: 

— Lukai, su kuo žaidžia „Cardinals“? — tai jos įprasta taktika, ne 
itin miklus būdas leisti kitiems suprasti, kad norinti valgyti ramiai. 

— Su „Cubs', — atsakiau. 

— Kiek dar liko rungtynių? — vėl paklausė ji. 

— Tik trejos. 

— Kiek Mjušelas pirmauja? 

— Šešiais taškais. Turi tris trisdešimt šešis. Baumholcas tris tris- 
dešimt. Nebeprisivys jo. 

Šioje vietoje visad buvo laukiama, kad tėvas ateis į pagalbą savo 
žmonai ir padės palaikyti pokalbį toliau nuo sunkesnių temų. Tad atsi- 
krenkštęs jis tarė: 

— Praeitą šeštadienį užsidūriau ant Lu Džefkouto — pamiršau 
jums papasakoti. Jis prasitarė, kad per sekmadienio rungtynes meto- 
distai žais su nauju metiku. 

Tėvukas, jau ganėtinai atvėsęs, tarė: 

— Jis meluoja. Kasmet jie taip kalba. 

— Kodėl jiems reikėtų naujo metiko? — paklausė Mamutė ir vos 
vos šyptelėjo, o aš pamaniau, kad motina tuoj nusijuoks. 

Sekmadienį rengiamas Rudens pokylis, šaunus įvykis, įtraukian- 
tis visą Blek Ouką. Po pamaldų, paprastai labai ilgų pamaldų, bent pas 
mus, baptistus, susitikdavome prie mokyklos, kur jau rinkdavosi me- 

todistai. Medžių paunksnėje moterys išdėliodavo maistą, kurio būtų 
pakakę visai valstijai pamaitinti, ir po ilgų priešpiečių vyrai žaisdavo 
beisbolą. 

Rungtynės būdavo ne šiaip sau, nes nuo jų priklausydavo teisė 
girtis. Laimėtojai juokdavosi iš nugalėtųjų ištisus metus. Pačiame vi- 
duržiemyje esu girdėjęs, kaip vyrai prie arbatinės traukia per dantį 
vienas kitą dėl rungtynių. 

Ketverius pastaruosius metus laimėjo metodistai, tačiau jie vis 
tiek imdavo skleisti gandus, jog įsigijo naują metiką. 

— Kas mėtys pas mus? — paklausė tėvas. Tėvukas kasmet tre- 
niruodavo baptistų komandą, tačiau po keturių pralaimėjimų iš eilės 
žmonės buvo bepradedą niurzgėti. 

— Man regis, Ridlis, — nedvejodamas atsakė Tėvukas. Jis visus 
metus mąstė apie rungtynes. 

— Ridlį ir aš atremčiau! — įsikišau. 

— Gali pasiūlyti ką nors geriau? — metė man Tėvukas. 

— Taip, seneli. 

— Ką gi, nekantrauju išgirsti. 

— Tegul meta Kaubojus, — išpoškinau, ir visi nusišypsojo. Kokia 
nuostabi mintis. 

Bet meksikiečiams nevalia dalyvauti rungtynėse, taip pat ir kal- 
nėnams. Kiekvienas sąrašas būdavo sudaromas tik iš patikrintų para- 
pijiečių — jokių fermos darbininkų, jokių giminaičių iš Džounsboro, 
jokių neteisėtai įtrauktų žaidėjų. Buvo tiek daug taisyklių, kad jeigu 
jas išdėstytum raštu, taisyklių knyga susidarytų storesnė už Bibliją. 
Teisėjus atsiveždavo iš Monetės ir jiems mokėdavo penkis dolerius už 
rungtynes ir dar duodavo tiek priešpiečių, kiek pajėgdavo suvalgyti. 
Tariamai niekas nepažinojo teisėjų, bet po praeitų metų pralaimėjimo 
pasklido gandai, bent po mūsų parapiją, kad tie buvo arba metodistai, 
arba vedę metodistes. 

— Būtų gražu, tiesa? — tarė tėvas, svajodamas kaip Kaubojus 
šienauja mūsų varžovus. Vienas nepataikymas po kito. Sukti kamuo- 
liukai, krintantys visomis kryptimis. 

Pokalbiui grįžus prie malonių dalykų, iniciatyvą perėmė moterys. 
Beisbolas buvo nustumtas į šalį, jos pradėjo kalbą apie iškylą, maistą, 
kuo vilkės metodistų moterys ir taip toliau. Vakarienė baigėsi įprastai 
ramiai, ir mes patraukėme į priebutį. 

Nusprendžiau parašyti Rikiui laišką ir papasakoti jam apie Libę 
Letčer. Tikrai žinojau, kad niekas iš suaugusiųjų to nepadarys; jiems 
pernelyg rūpėjo palaidoti paslaptį. Bet Rikis turėjo žinoti, kuo Libė jį 
apkaltino. Turėjo kaip nors į tai sureaguoti. Jeigu jis žinos, kas dedasi, 
galbūt sugebės pasiekti, kad būtų parsiųstas namo, ir susitvarkyti su šia 
padėtimi. Ir kuo greičiau, tuo geriau. Letčeriai laikėsi namie, kiek mes 
žinojome, niekam nepasakojo, bet Blek Ouke sunku išsaugoti paslaptis. 

Prieš išvykdamas į Korėją, Rikis papasakojo mums apie vieną 
savo draugą teksasietį, su kuriuo susipažino naujokų apmokymo sto- 
vykloje. Tas vyriokas buvo tik aštuoniolikos, bet jau vedęs, ir jo žmona 
laukėsi. Armija pasiuntė jį į Kaliforniją kelis mėnesius vartalioti po- 
pierius, kad nebūtų nušautas. Tai buvo tam tikras sunkių aplinkybių 
atvejis, ir vyriokas turėtų sugrįžti į Teksasą prieš žmonos gimdymą. 

Ir Rikis dabar turi sunkumų, tik jis to nežino. Kaip tik aš jam tai 
pranešiu. Apsimetęs, kad pavargau, atsiprašiau iš priebučio ir nuėjau į 
Rikio kambarį, kur laikiau savo „Didžiojo Vado" bloknotą. Nusinešiau 
jį ant virtuvės stalo — šviesa ten buvo geresnė — ir ėmiau pamažu, 
didelėmis spausdintomis raidėmis rašyti. 

Trumpam apsistojau prie beisbolo, lenktynių dėl pereinamojo 
prizo, paskui mugės bei Samsono, ir parašiau kelis sakinius apie oro 
sūkurius savaitės pradžioje. Neturėjau nei laiko, nei mažiausio noro 
plėtotis apie Henką, tad perėjau prie esmės. Parašiau, kad Libė Letčer 
pagimdė kūdikį, nors neprisipažinau, kad netgi buvau šalia, kai tas pa- 
darėlis atėjo į pasaulį. 

Užklydusi iš priebučio motina pasiteiravo, ką veikiu. 

— Rašau Rikiui, — atsakiau. 

— Kaip gražu, — tarė ji. — Bet reikia miegoti. 

— Taip, mamyte, — prirašiau jau pilną puslapį ir gerokai didžia- 
vausi savimi. Rytoj parašysiu dar vieną. Paskiau galbūt dar vieną. Nu- 
sprendžiau, kad tai bus ilgiausias laiškas, kokį iki šiol Rikis gavo. 


22 


Artėjau prie ilgos medvilnės eilės galo netoli brūzgynų palei Sai- 
lerio upokšnį, kai išgirdau balsus. Medvilnių stiebai buvo itin aukšti ir 

tarp tankios lapijos manęs visai nesimatė. Maišas buvo jau puspilnis 
ir aš svajojau apie popietę mieste, apie kino filmą „Diksyje“ geriant 
kokakolą ir valgant kukurūzų spragėsius. Saulė plieskė bemaž tiesiai 
viršum galvos; turėjo būti netoli vidudienio. Ketinau netrukus apsi- 
sukti ir patraukti atgalios prie priekabos. Darbuodamasis iš visų jėgų 
baigsiu dieną įspūdingai. 

Išgirdęs kalbantis žmones, aš priklaupiau, o paskiau, nekeldamas 
nė mažiausio garso, atsisėdau ant žemės. Gana ilgai visai nieko ne- 
girdėjau ir buvau bepradedąs manyti, kad galbūt apsirikau, kai iki tos 
vietos, kur slėpiausi, pro šakas vos prasiskverbė merginos balsas. Ji 
kažkur dešinėje; nepajėgiau nuspėti, kaip toli. 

Pamažu atsistojau ir atsargiai pažvelgiau pro medvilnių stiebe- 
lius, bet nieko nepamačiau. Tuomet vėl pritūpiau ir, laikinai palikęs sa- 
vąjį medvilnės maišą, leidausi šliaužti eilės galo link. Tylomis ropojau, 
kartkartėmis vis stabteldamas, kol vėl ją išgirdau. Buvo už kelių eilių, 
slėpėsi, pamaniau, tarp medvilnių. Kelias minutes tūnojau sustingęs, 
kol galop išgirdau jos juoką, tylų, medvilnių prislopintą juoką, ir su- 
pratau, jog tai Talė. 

Ilgai pamažėle siūbavau keturpėsčiom ir bandžiau suvokti, ką ji 
veikia, slėpdamasi laukuose, kaip įmanoma toliau nuo medvilnės prie- 
kabos. Paskiau išgirdau kitą balsą, vyrišką. Nusprendžiau prisislinkti 
arčiau. 

Suradau plačiausią tarpą tarp stiebų ir be garso kirtau pirmąją 
eilę. Nė menkiausias vėjelis nešlamino lapų ar galvučių, tad turėjau lai- 
kytis visiškai tyliai. Ir kantriai. Tuomet kirtau antrąją eilę ir palaukiau, 
kol vėl pasigirs balsai. 

Kurį laiką buvo tylu, ir ėmiau nerimauti, kad galbūt jie išgirdo 
mane. Paskui atskriejo kikenimas, abiejų balsų vienu metu, ir tylus, 
prislopintas pokalbis, kurį vos girdėjau. Prigludau pilvu prie žemės ir 
iš čia, kur stiebai buvo storiausi, bet be galvučių ir lapų, ėmiau tyrinėti 
padėtį. Už kelių eilių bemaž kažką įžvelgiau — gal tamsius Talės plau- 
kus, gal ir ne. Nusprendžiau esąs pakankamai arti. 

Nieko netoli nebuvo. Kiti — Spruilai ir Čandleriai — stūmėsi 
atgalios priekabos link. Meksikiečiai kažkur toli toli, šmėžavo tik jų 
šiaudinės skrybėlės. 

Nors ir pavėsyje, aš gausiai prakaitavau. Širdis pašėlusiai stuksėjo, 
burna džiūvo. Talė slepiasi tarp medvilnių su vyriškiu, veikia kažką 
bloga, o jeigu ne — tai kodėl slepiasi? Norėjau kažką daryti, sustabdyti 

juos, bet neturėjau jokios teisės. Juk esu tik mažas vaikutis, šnipelis, 
kišantis nosį į jų reikalus. Jau buvau besitraukiąs, bet balsai mane su- 
turėjo. 

Gyvatė buvo mokasinas, vandeninė skydasnukė, viena iš dauge- 
lio mūsiškėje Arkanzaso dalyje. Jos gyveno apie upokšnius ir upes, 
o kai kada išdrįsdavo leistis giliau sausumon pasišildyti saulėje ar 
pasiieškoti maisto. Kiekvieną pavasarį, kai sėdavome, paprastai jas 
matydavome keliančias galvas nuo žemės už mūsų akėčių ir plūgų. 
Trumpos, juodos, storos, agresyvios ir prikaupusios nuodų. Jų įkan- 
dimai retai būdavo mirtini, bet buvau girdėjęs daug pasakojimų apie 
siaubingas mirtis. 

Pamatęs tokią, paprastai užmuši lazda, kauptuku ar bet kuo, kas 
pasitaiko po ranka. Jos ne tokios greitos kaip barškuolės, nei kerta iš 
tolo, bet yra pasalūnės ir piktos. 

Šitoji šliaužė medvilnės eile tiesiai į mane, buvo mažiau nei už 
penkių pėdų. Susitikome akis į akį. Buvau taip susidomėjęs Tale ir tuo, 
ką ji veikia, jog pamiršau viską. Pasibaisėjęs šūktelėjau kažką ir pašo- 
kau ant kojų, tada nėriau per medvilnės eilę, po to dar per kitą. 

Vyriškis tarstelėjo kažką garsiau, bet šiuo metu man labiau rūpė- 
jo gyvatė. Kritau ant žemės šalia savojo medvilnės maišo, užsinėriau jį 
ant peties ir ėmiau ropoti priekabos link. Kai įsitikinau, kad skydasnu- 
kė liko toli, sustojau ir ėmiau klausytis. Nė garso. Visiška tyla. Niekas 
manęs nesivijo. 

Pamažu atsistojau ir atsargiai pažvelgiau pro medvilnių stiebus. 
Dešinėje, už kelių eilių ir jau nugara į mane, išvydau Talę, užkabintu 
ant peties medvilnės maišu ir pakreipta į šoną šiaudine skrybėle, lyg 
niekur nieko tolydžio besiiriančią į priekį. 

O kairėje žemai pasilenkęs pro medvilnes brovėsi Kaubojus, 
spruko it vagis. 


*+*X+ 


Dažniausiai šeštadieniais Tėvukas gebėdavo surasti kokią nors 
dingstį, kad uždelstų mūsų išvyką į miestą. Papriešpiečiaudavome, 
ir aš iškentėdavau maudynės pažeminimą, paskiau jisai susirasdavo 
kokio nors darbo, nes buvo nusistatęs priversti mus laukti. Pavyzdžiui, 
sugesdavo traktorius, dėl ko staigiai prireikdavo Tėvuko dėmesio. Jis 
ropinėdavo aplinkui su senais raktais, bruzduliuodavo, kad būtina 

taisyti kaip tik tuomet, nes mieste bus galima nusipirkti reikalingų de- 
talių. Arba ne visai tinkamai veikdavo sunkvežimaitis, ir šeštadienį po 
priešpiečių būdavo kaip tik tinkamas laikas pasiknebinėti po variklį. 
Arba jo atidos prireikdavo vandens siurbliui. Kartkartėmis jis atsisės- 
davo virtuvėje prie stalo ir imdavosi tvarkyti tą nedaugelį dokumentų, 
būtinų sklandžiai fermos veiklai. 

Galiausiai, kai visi jau būdavo gerokai įpykę, jis kuo ilgiausiai 
maudydavosi, ir tik tuomet mes pajudėdavome į miestą. 

Motina nekantravo pamatyti naujausią Kreighedo apygardos pi- 
lietį, tegul šis ir Letčeris, tad kol Tėvukas tursinėjo po padargų pašiūrę, 
mes įsikrovėme keturias dėžes daržovių ir pasukome anapus upės. 
Mano tėvas kažkaip sugebėjo išvengti kelionės. Tariamas kūdikio tė- 
vas — jo brolis, ir tai, aišku, mano tėvą darė tariamu jo dėde, o tai daly- 
kas, su kuriuo mano tėvas dar nebuvo pasirengęs susitaikyti. Taip pat 
aš neabejojau, kad jam visai neįdomu vėl susitikti su ponu Letčeriu. 

Motina vairavo, aš meldžiausi, ir mudu kažkokiu būdu laimingai 
pervažiavome per tiltą. Pamažu sustojome kitame upės krante. Sunk- 
vežimaitis užsiaikštijo, ir variklis užgeso. Kol motina giliai įkvėpė oro, 
aš ryžausi prabilti: 

— Mama, turiu kai ką tau pasakyti. 

— Ar negalima atidėti? — paklausė ji, siekdama degimo raktelio. 

— Ne. 

Mudu sėdėjome karštame sunkvežimaityje, tuoj už tilto, ant 
vienos juostos gruntinio kelio, kiek akys užmato — nei jokio namo, 
nei kokio kito sunkvežimaičio. Man toptelėjo, kad čia kaip tik vieta ir 
laikas svarbiam pokalbiui. 

— Kas yra? — Ji susikryžiavo rankas ant krūtinės, lyg jau nu- 
sprendusi, kad aš padariau ką nors baisaus. 

Prisikaupė tiek daug paslapčių. Henkas ir Siskų sudorojimas. Talė 
prie upokšnio. Libei gimęs kūdikis. Bet anos kuriam laikui buvo nu- 
stumtos į šalį. Išmokau jas pasilaikyti sau. Tačiau naujausiąja būtina 
pasidalyti su motina. 

— Man regis, Talė ir Kaubojus vienas kitam patinka, — ištariau, 
ir iškart man palengvėjo. 

— Tikrai? — nusišypsojo ji, lyg aš nedaug teišmanyčiau, nes esu 
tik vaikas. Tačiau šypsena pamažėle išnyko, ir motina susimąstė. Įdo- 
mu, ar ji ką nors žino apie tą slaptą romaną? 

— Taip, mamyte. 

— O kodėl tu taip manai? 

— Šįryt užtikau juodu medvilnės lauke. 

— Ką jie veikė? — paklausė ji, tartum šiek tiek išsigandusi, kad 
galbūt aš pamačiau ką nors, ko man nederėtų matyti. 

— Nežinau, bet buvo kartu. 

— Matei juos? 

Papasakojau jai viską, pradėdamas nuo balsų, paskiau apie gyvatę 
ir kaip juodu pabėgo. Nepraleidau jokių smulkmenų ir, stebėtina, nieko 
nepagražinau. Gal tik gyvatės didumą, bet daugiausia laikiausi tiesos. 

Motina išklausė ir atrodė išties nustebusi. 

— Ką juodu veikė, mama? — paklausiau. 

— Nežinau. Tu nieko nematei, tikrai? 

— Ne, mamyte. Manai, juodu bučiavosi? 

— Galbūt, — greitai atsakė ji. 

Vėl siekė degimo raktelio ir tarė: 

— Ką gi, pasikalbėsiu apie tai su tavo tėvu. 

Mudu paskubom nuvažiavome. Po vienos kitos akimirkos iš tie- 
sų negalėjau pasakyti, ar nors kiek geriau jaučiuosi. Ji daug sykių man 
yra kartojusi, kad maži berniukai neturi nieko slėpti nuo savo motinų. 
Bet kaskart, kai atskleisdavau jai kokią nors paslaptį, tuoj pat šia nu- 
sikratydavo ir persakydavo tėvui, ką būdavau papasakojęs. Nežinau, 
kokia man nauda, kad esu toks atviras, tačiau tai viskas, ką galėjau 
padaryti. Dabar suaugusieji žino apie Talę ir Kaubojų. Tegul sau suka 
galvą dėl šios problemos. 

Letčeriai rinko medvilnę netoli namų, tad kai sustojome, apie 
mus jau būrėsi žmonės. Iš trobos išniro ponia Letčer ir pasistengė nu- 
sišypsoti, paskui padėjo mums nutempti maistą prie priebučio. 

— Turbūt norite pamatyti kūdikį, — tyliai pašnabždėjo ji mano 
motinai. 

Aš irgi norėjau jį pamatyti, bet žinojau, kad neturiu daug šansų. 
Moterys įėjo į trobą. Susiradau vietelę po medžiu netoli sunkvežimai- 
čio ir nusprendžiau, kol lauksiu motinos, vienas pats padykinėti. Ne- 
norėjau matyti nė vieno Letčerio. Man darėsi bloga nuo minties, kad 
mes dabar galbūt kraujo giminės. 

Trejetas jų pasirodė iš už sunkvežimaičio — trys berniukai, ku- 
riems vadovavo Persis. Kiti du buvo jaunesni ir mažesni, bet tokie pat 
liesi ir gysloti kaip Persis. Jie tylomis prisiartino prie manęs. 

— Kaip einasi, Persi? — Aš stengiausi būti bent mandagus. 

— Ką tu čia veiki? — suurzgė jis. Iš abiejų jo šonų stovėjo po 
brolį, visi trys išsirikiavo priešais mane. 

— Motina mane atsivežė, — atsakiau. 

— Tau nėra jokio reikalo čia būti, — iš tiesų jis šnypštė pro dantis, 
ir man norėjosi pasitraukti. Tikrai norėjau pabėgti pabrukęs uodegą. 

— Aš laukiu motinos, — teisinausi. 

— Mes iškaršim tau subinę, — pareiškė Persis ir visas trejetas 
sugniaužė kumščius. 

— Kodėl? — vargais negalais sulemenau. 

— Nes tu Čandleris, ir tavasis Rikis užtaisė Libei. 

— Aš niekuo dėtas, — atsakiau. 

— Nesvarbu. — Mažiausiasis atrodė itin nuožmus. Žvelgė prisi- 
merkęs, patemptais aukštyn lūpų kampučiais, tartum šiepdamasis į 
mane, ir sumojau, kad pirmasis smūgis kumščiu seks iš jo. 

— Trise prieš vieną negarbinga, — mečiau. 

— Negarbinga tai, kas nutiko Libei, — atkirto Persis ir greitas it 
katinas trenkė man į paširdžius. Arklys nebūtų smarkiau įspyręs, ir aš 
suklikęs parkritau. 

Mokykloje pešiausi keletą kartų — pasistumdydavom žaidimų 
aikštelėje, bet mokytojai nutraukdavo, kol dar nepasipildavo rimti 
smūgiai. Ponia Ema Inos, trečios klasės mokytoja, triskart mane iš- 
pėrė už tai, kad mėginau susiremti su Džoju Stolkapu, ir Tėvukas ne- 
būtų to atlikęs geriau. O Rikis irgi manęs negailėdavo, kai imdavomės, 
boksuodavomės ir panašiai. Prievarta man buvo nesvetima. Tėvukas 
mėgo muštis, ir gulėdamas ant žemės pagalvojau apie jį. Kažkas man 
įspyrė; sugriebiau koją ir kaipmat susidarė kupeta mažų kovotojų, ku- 
rie spardėsi, draskėsi ir keikėsi purve. Sugriebiau vidutinįjį už plaukų, 
o kiti du tuo tarpu daužė man nugarą. Buvau pasiryžęs nurauti jam 
galvą, bet Persis bjauriai smogė man į nosį. Sekundėlę aptemo akyse, o 
jie, žviegdami it laukiniai žvėrys, vėl užgriuvo mane. 

Išgirdau šaukiant nuo priebučio moteris. Pačiu laiku! — pa- 
galvojau. Pirmoji pribėgzo ponia Letčer ir suskato tampyti iš kupetos 
berniukus, garsiai juos bardama ir blaškydama į šalis. Kadangi aš bu- 
vau apačioje, atsistojau paskutinysis. Motina pasibaisėjusi pažvelgė į 
mane. Švarūs mano drabužiai buvo visi išpurvinti, iš nosies varvėjo 
šiltas kraujas. 

— Lukai, tau viskas gerai? — paklausė ji, sugriebdama mane už 
pečių. 

Akys man buvo pritvinkusios ašarų, visas kūnas buvo beprade- 
dąs sopėti. Linktelėjau galva — taip, jokių problemų. 

— Tučtuojau man liaukitės! — šūktelėjo ponia Letčer Persiui. Ji 
vis niurnėjo ir purtė abu mažesniuosius. — Ką jūs sau galvojate — taip 
sumušti tą berniuką? Juk jis nieko nepadarė. 

Kraujas iš nosies dabar kaip reikiant plūdo, lašėjo nuo smakro ir 
dažė marškinius. Motina paliepė man atsigulti ir užversti galvą, kad 
kraujas sustotų, o tuo tarpu Persis iš kažkur ištraukė lazdą. 

— Noriu, kad judu tai matytumėte, — mestelėjo ponia Letčer 
mano pusėn. 

— Ne, Darla, — gynėsi motina. — Mes išvažiuojame. 

— Ne, noriu, kad jūsų berniukas tai matytų, — pasakė ji. — Nagi, 
pasilenk, Persi. 

— Nereikia, mama, — meldė Persis, aiškiai išsigandęs. 

— Pasilenk, arba atsivesiu tėvą. Pamokysiu tave mandagumo. 
Taip mušti berniuką, mūsų namų svečią. 

— Ne, — meldė Persis, ir ji smogė lazda jam per galvą. Persis su- 
kliko, o ji tvojo į ausį. 

Ponia Letčer privertė jį pasilenkti ir susiimti rankomis už 
kulkšnių. 

— Tik pabandyk pasileisti, mušiu tave savaitę, — pagrasino. 

Persis jau verkė, kai ji ėmė jį pliekti. Mudu su motina nustebino 
jos pyktis ir žiaurumas. Po aštuonių ar dešimties labai stiprių smūgių 
Persis pratrūko spiegti. 

— Užsičiaupk! — šūktelėjo ji. 

Nors plonomis kaip lazda rankomis ir kojomis, ji šį stambumo 
trūkumą išlygino greičiu. Žėrė smūgius kaip iš kulkosvaidžio, spar- 
čiai ir ritmingai pliaukšėdama it rimbu. Dešimt, dvidešimt, trisdešimt 
smūgių, ir Persis dabar jau rėkė: 

— Mama, prašau, gana! Aš gailiuosi! 

Ji vis mušė, gerokai peržengdama bausmės ribas. Kai ranka jai 
pavargo, pastūmė jį ant žemės. Persis susirietęs į kietą kamuoliuką 
raudojo. Tuo tarpu ir kiti du jau ašarojo. Ponia Letčer sugriebė viduri- 
nįjį už plaukų. Pavadinusi jį Reifordu, paliepė: 

— Pasilenk. 

Reifordas vangiai susiėmė už kulkšnių ir kažkokiu būdu ištvėrė 
antpuolį. 

— Eime, — šnibžtelėjo man motina. — Tu gali atsigulti gale. 

Ji padėjo man įsiropšti į sunkvežimaičio kėbulą, o tuo tarpu po- 
nia Letčer, sugriebusi už plaukų, traukė prie savęs kitą berniuką. Persis 
ir Reifordas gulėjo purve — savo pačių pradėto mūšio aukos. Mano 
motina apgręžė sunkvežimaitį. Mums išvažiuojant ponia Letčer pėrė 
jauniausiąjį. Suskambo garsūs balsai ir sėdomis kiek pasikėlęs išvydau 
bėgantį aplink namą poną Letčerį su virtine vaikų iš paskos. Jis šūk- 
telėjo žmonai, tačiau ši nekreipdama dėmesio daužė sūnų toliau. Pri- 
bėgęs, jisai sugriebė jos ranką. Visur kirbėjo vaikiūkščiai; kiekvienas, 
atrodė, klykia ar verkia. 

Už mūsų pakilo dulkės, ir jie dingo man iš akių. Vėl atsigulęs ir 
bandydamas patogiau įsitaisyti, aš prisiekiau sau niekados daugiau 
nekelti kojos į jų fermą. Nenorėjau matyti nė vieno iš tų žmonių visą 
savo likusį gyvenimą. Ir ilgai, tvirtai sau prisiekinėjau, kad niekas nie- 
kados neišgirs gando, kad Čandleriai ir Letčeriai susigiminiavę. 

Parvažiavau kaip nugalėtojas. Spruilai buvo apsišvarinę ir pa- 
sirengę vykti į miestą. Kai mes pamažėle sustojome, jie ne daugiau 
kaip už dvidešimties pėdų sėdėjo po medžiu ir su Tėvuku, Mamute 
bei mano tėvu gėrė atšaldytą arbatą. Kaip įmanydamas teatrališkiau 
atsistojau sunkvežimaičio kėbule ir didžiai patenkintas stebėjau, kaip 
juos sukrėtė mano išvaizda. Šit aš — sumuštas, kruvinas, purvinas, su- 
plėšytais drabužiais, bet vis dėlto pastovintis ant kojų. 

Išlipau iš sunkvežimaičio, ir visi susispietė aplink mane. Motina, 
prasiveržusi priekin, itin piktai sušuko: 

— Jūs nepatikėsite, kas atsitiko! Trejetas jų šoko ant Luko! Persis 
su dviem kitais užklupo jį, kai aš buvau troboje. Mažieji nusikaltėliai! 
Mes vežame ten maisto, o jie iškrečia tokį dalyką. 

Talė irgi buvo susirūpinusi ir, pamaniau, norėjo ištiesti ranką ir 
paliesti mane, įsitikinti, ar nelabai nukentėjau. 

— Trise? — pakartojo Tėvukas, pagyvėjusiomis akimis. 

— Taip, ir visi stambesni už Luką, — pasakė motina, ir legenda 
ėmė kerotis. Trijų mano užpuolikų augumas dienoms ir mėnesiams 
slenkant vis didės. 

Mamutė pasilenkė man prie veido, apžiūrėjo nosį, kuri buvo šiek 
tiek prakirsta. 

— Gali būti lūžusi, — pareiškė ji, ir nors tai išgirsti man buvo 
labai miela, jos gydomas anaiptol netroškau būti. 

— Tu nepabėgai? — paklausė Tėvukas. Jis irgi buvo beprieinąs 
arčiau. 

— Ne, seneli, — išdidžiai atsakiau. Ir dabar būčiau tebebėgęs, 
jeigu tik būčiau turėjęs tokią galimybę. 

— Jis nebėgo, — griežtai patvirtino motina. — Spardėsi ir dras- 
kėsi tiek pat įnirtingai kaip ir anie. 

Tėvukas nušvito, o mano tėvas nusišypsojo. 

— Ryt vėl nuvažiuosime ir sudorosime juos, — pasakė Tėvukas. 

— Jūs to nepadarysite. — Motina susierzino, nes Tėvukas mėgo 
veltis į kivirčus. Betgi ji kilusi iš namų, kur augo vienos mergaitės. 
Todėl nesupranta muštynių. 

— Ar gerai užvežei? — paklausė Tėvukas. 

— Kai išvažiavome, jie visi verkė, — atsakiau. 

Motina pakėlė aukštyn akis. 

Pro grupelę prasibrovė Henkas ir pasilenkė apžiūrėti, kiek aš nu- 
kentėjęs. 

— Sakai, jie buvo trise, a? — suniurnėjo jis. 

— Taip, sere, — linktelėjau. 

— Tau išeis į naudą, vaikine. Sutvirtins tave. 

— Taip, sere. 

— Jeigu nori, parodysiu tau kai kurių gudrybių, kaip tvarkytis 
tokiomis aplinkybėmis, kai trise prieš vieną, — nusišypsojo jis. 

— Eime, apsivalysime, — tarė motina. 

— Manau, ji sulaužyta, — pareiškė Mamutė. 

— Tau viskas gerai, Lukai? — paklausė Talė. 

— Taip, — atsakiau kaip įmanydamas tvirčiau. 

Jie mane nusivedė pergalinga žygiuote. 


23 


Rudens šventė visada buvo rengiama paskutinįjį rugsėjo sek- 
madienį, nors niekas nežinojo kodėl. Paprasčiausiai tokia Blek Ouko 
tradicija, įaugęs į kraują ritualas kaip ir mugė ar pavasarinis tikėjimo 

sutvirtinimas. Ji tariamai turėjo sujungti naujai stosiantį metų laiką, 
netrukus pasibaigsiantį derliaus nuėmimą ir beisbolo varžybų pabai- 
gą. Neaišku, ar visa tai buvo įmanoma sujungti į vieną šventę, bet nors 
stengtasi. 

Tą dieną mes dalydavomės su metodistais, savo draugais ir drau- 
giškais varžovais. Blek Oukas per mažas, kad galėtum atsiskirti. Jame 
nėra etninių grupių, nei juodųjų, nei žydų ar azijiečių, jokių nuolatinių 
pašaliečių. Visi mes buvome angliškos ar airiškos kilmės, galbūt su vie- 
nu kitu lašu vokiško kraujo, ir kiekvienas vertėsi fermeryste ar prekyba 
su fermeriais. Visi buvo krikščionys ar tvirtino tokie esą. Nesutarimai 
įsiplieksdavo, kai koks nors „Cubs“ aistruolis per daug pasakydavo 
arbatinėje ar kai koks nors avinas pareikšdavo, kad „John Deer“ pras- 
tesnis už kokios nors kitos markės traktorių, tačiau daugiausia gyve- 
nimas tekėjo ramia vaga. Vyresnieji berniokai ir jaunuoliai mėgdavo 
šeštadieniais už kooperatyvo muštis, tačiau tai labiau buvo sportas nei 
kas nors kita. Retai pasitaikydavo, kad kas nors taip sumušdavo kaip 
Henkas Siskus, ir miestukas vis dar apie tai kalbėjo. 

Asmeniški piktumai rusendavo amžinybę; Tėvukas pyko ant 
daugelio žmonių. Bet rimtų priešų čia nebuvo. Aiški nusistovėjusi 
visuomenės tvarka, kurios žemiausius sluoksnius sudarė pusininkai, 
o aukščiausius — prekybininkai, lėmė, kad iš kiekvieno buvo tikimasi 
žinoti savo vietą. Tačiau Žmonės sugyveno gerai. 

Riba tarp baptistų ir metodistų niekad nebuvo tiesi ir tikra. Pa- 
starieji garbino Dievą šiek tiek kitaip, ir kūdikių krikšto apeigos ap- 
šlakstant buvo ryškiausias jų nukrypimas nuo Šventojo Rašto, kaip 
mes tatai matėme. Ir jie ne taip dažnai rinkdavosi, o tai, žinoma, reiškė, 
kad ne taip rimtai žiūrėjo į savo tikėjimą. Niekas taip dažnai nesirink- 
davo kaip mes, baptistai. Perla Vatson, mano mėgstamiausioji meto- 
distė, sakydavo, kad norėtų būti baptiste, tačiau fiziškai nepajėgianti. 

Sykį Rikis slapčia man prisipažino, kad palikęs fermą galbūt tap- 
siąs kataliku, nes šie renkasi tik kartą per savaitę. Aš nežinojau, kas to- 
kie tie katalikai, tad jis bandė man paaiškinti, tačiau Rikio teologiniai 
išvedžiojimai geriausiu atveju buvo netvirti. 

Tą sekmadienio rytą mano motina ir Mamutė ilgiau nei pa- 
prastai lygino mūsų drabužius. O aš, aišku, buvau ištrinktas kur kas 
kruopščiau. Didžiam mano nusivylimui, nosis nebuvo sulaužyta nei 
sutinusi, o prakirsta žaizdelė vos žymi. 

Mes privalėjome atrodyti kuo geriau, nes metodistų moterų suk- 
nelės gražesnės. Nepaisant viso bruzdesio, buvau susijaudinęs ir ne- 
kantravau važiuoti į miestą. 

Mes pakvietėme ir Spruilus. Tai buvo padaryta grynai iš draugiš- 
kumo ir krikščioniško rūpesčio, nors aš norėjau išskirti ir atsirinkti. 
Talę, žinoma, pakviečiau, o dėl visų kitų, kiek tai liečia mane, tai jie 
galėjo pasilikti priekiniame kieme. Bet po pusryčių, stebėdamas jų sto- 
vyklą, mačiau maža judėjimo. Jų sunkvežimaitis nebuvo atjungtas nuo 
galybės vielų ir virvių, prilaikančių jų pastoges, kad nesugriūtų. 

— Jie nevažiuoja, — pranešiau Tėvukui, kuris kartojo savąją sek- 
madieninės mokyklos pamoką. 

— Gerai, — ramiai tarė jis. 

Perspektyva besisukinėjančio po pokylio aikštę Henko, ėdrau- 
jančio nuo stalo prie stalo, kemšančio maistą ir besidairančio, su kuo 
vėl susimušti, nebuvo viliojanti. 

Iš tiesų meksikiečiams neliko ką daryti. Savaitės pradžioje moti- 
na pakvietė ir Migelį, paskui, artinantis sekmadieniui, švelniai kelissyk 
priminė. Tėvas jam paaiškino, kad specialiai bus surengtos pamaldos 
ispanų kalba, be to, būsią iki soties skanaus maisto. Meksikiečiai sek- 
madieniais ne ką turėdavo veikti. 

Devynetas jų susitalpino į mūsų sunkvežimaičio kėbulą; nebu- 
vo tik Kaubojaus. Tai įplieskė mano vaizduotę. Kur jis ir ką veikia? 
Kur Talė? Mums išvažiuojant nemačiau jos priekiniame kieme. Man 
smilktelėjo širdį, kai pagalvojau apie juodu vėl laukuose, pasislėpusius 
ir darančius tai, ką norėjo daryti. Užuot važiavusi sa mumis į bažnyčią, 
Talė veikiausiai vėl šmižinėja ir negerai elgiasi. Kas, jeigu ji dabar iš- 
naudoja Kaubojų kaip savo sergėtoją, maudydamasi Sailerio upokšny- 
je? Tokia mintis buvo man nepakenčiama, ir išgyvenau dėl Talės per 
visą kelionę miestan. 


*4+4 


Brolis Eikersas su ne dažnai pasitaikančia šypsenėle veide atsi- 
stojo sakykloje. Šventovė buvo sausakimša, ir žmonės sėdėjo praėji- 
muose ir stovėjo palei galinę sieną. Langai buvo atdari, ir šiaurinėje 
pusėje, po aukštu ąžuolu, būriavosi meksikiečiai. Buvo be skrybėlių, ir 
jų tamsios galvos sudarė ruduojančią jūrą. 

Jis pasveikino mūsų svečius, atvykėlius iš kalnų, taip pat meksi- 
kiečius. Kalnėnų buvo tik keli. Kaip visados, jis paprašė juos atsistoti ir 
prisistatyti. Šie buvo iš Hardžio, Mauntein Houmo bei Kalikou Roko 
ir taip pat kaip ir mes pasipuošę. 

Ant lango pastatytas garsiakalbis, ir brolio Eikerso žodžiai iš 
šventovės buvo transliuojami apytikriai meksikiečių pusėn, kur po- 
nas Karlas Darbinas versdavo į ispanų kalbą. Ponas Darbinas buvo 
pensininkas misionierius iš Džounsboro. Trisdešimt metų dirbo Peru 
kalnuose tarp tikrų indėnų ir kai kada per misijų savaitę atvykdavo ir 
kalbėdavo mums, rodydavo fotografijas ir skaidres keistos šalies, kurią 
paliko. Jis kalbėjo ne tik ispaniškai, bet ir kažkokiu indėnų dialektu, ir 
tai nuolatos mane žavėdavo. 

Ponas Darbinas stovėjo medžio paunksnėje, o meksikiečiai sėdė- 
jo aplinkui jį ant žolės. Jis vilkėjo balta eilute su balta šiaudine skry- 
bėle, ir jo balsas sugrįždavo į bažnyčią mažne tokio pat stiprumo kaip 
brolio Eikerso per garsiakalbį. Kažkada Rikis pasakė, kad ponas Dar- 
binas turi kur kas daugiau sveiko proto už brolį Eikersą, ir tą nuomonę 
pareiškęs per pietus vėl sukėlė nepatogumą. Nuodėmė kritikuoti savo 
pamokslininką garsiai prie kitų. 

Aš sėdėjau klaupto gale, šalia lango, tad galėjau stebėti poną Dar- 
biną ir jo klausytis. Nesupratau nė žodžio, ką šis kalbėjo, bet žinojau, 
kad ispaniškai kalba lėčiau už meksikiečius. Šie tarškėdavo taip greitai, 
jog aš dažnai stebėdavausi, kaip supranta vienas kitą. Jo sakiniai buvo 
sklandūs, neskubūs ir su ryškiu arkanzasietišku akcentu. Nors visai 
nenutuokiau, ką jis postringavo, vis tiek savo žodžiais paveikdavo la- 
biau nei brolis Eikersas. 

Kai minia tokia didelė, nenuostabu, kad pamokslas įgijo savo pa- 
ties gyvenimą ir tapo maratonu. Maža minia, pamokslas trumpesnis. 
Didelė minia, švenčiant Velykas, Motinos dieną ar Rudens pobūvį, ir 
brolį Eikersą apimdavo poreikis pasirodyti. Kažkuriuo metu vidur 
padrikų jo klejonių ponui Darbinui, regis, visa tai pabodo. Jis nebepa- 
isė transliuojamų iš šventovės pamokymų ir pats ėmėsi pamokslauti. 
Ir kol brolio Eikerso pragaro ugnis ir siera buvo svaidoma su pačiu 
didžiausiu įkarščiu, ponas Darbinas ilsėjosi su stikline vandens. Atsi- 
sėdęs greta meksikiečių ant žemės laukė, kol šventovėje baigsis šūka- 
vimai. 

Aširgi laukiau. Leidau laiką svajodamas apie maistą, kurį netrukus 
valgysime — kupinas lėkštes kepto viščiuko ir galonus naminių ledų. 

Meksikiečiai ėmė žvilgčioti į bažnyčios langus. Neabejoju, jie 
manė, kad brolis Eikersas išprotėjo. „Nesijaudinkit, — norėjau jiems 
pasakyti. — Taip vyksta kassyk“. 

Palaiminimui mes sugiedojome penkis posmus „Toks, koks aš 
esu“ Niekas nepriėjo prie altoriaus, ir brolis Eikersas nenorom mus 
paleido. Prie paradinių durų susitikau su Diveinu, ir mudu nudūmė- 
me gatve į beisbolo aikštę pažiūrėti, ar metodistai jau ten. Žinoma, 
taip; anie niekad nesimeldžia tiek ilgai kaip mes. 

Už galinės užtvaros, po trim guobomis, kurios yra atrėmusios 
aibes neteisingai mestų kamuolių, ant stalų, užtiestų raudonos ir bal- 
tos spalvos languotomis staltiesėmis, buvo kraunami valgiai. Aplinkui 
spietėsi metodistai, vyrai ir vaikai tempė maistą, o moterys tvarkė 
lėkštes. Susiradęs užkalbinau Perlą Vatson. 

— Brolis Eikersas vis dar nebaigė? — išsišiepusi paklausė ji. 

— Ką tik mus paleido, — atsakiau. Ji padavė man ir Diveinui du 
šokoladinius sausainius. Savąjį prarijau dviem kąsniais. 

Galiausiai, iš visų pusių skambant „Sveiki“, „Kur buvote?“ ir „Ko- 
dėl taip ilgai?“, ėmė rinktis baptistai. Lengvieji automobiliai ir sunkve- 
žimaičiai privažiavo visai arti, ir netrukus stovėjo buferis į buferį palei 
aikštę juosiančias tvoras. Bent vienas ar du bus kliudyti neteisingai 
mestų kamuoliukų. Prieš dvejus metus naujutėlaitis pono Vilbero Šif- 
leto sedanas „Chrysler“ neteko priekinio stiklo, kai Rikis per kairiojo 
lauko užtvarą smūgiavo kamuoliuką, leidusį jam apibėgti visas bazes. 
Trenksmas buvo baisus — garsus dunkstelėjimas, paskiau dūžtančio 
stiklo žvangesys. Bet ponas Šifletas buvo pinigingas, tad niekas per 
daug nesusijaudino. Žinojo, kuo rizikuoja statydamas ten automobilį. 
Anais metais metodistai mus irgi supliekė 7:5, ir, Rikio nuomone, va- 
dybininkui, Tėvukui, trečiame kėlinuke reikėjo pakeisti metikus. 

Kurį laiką juodu vienas su kitu nesikalbėjo. 

Stalai netrukus buvo nukloti dubenimis su daržovėmis, keptų 
viščiukų prikrautomis lėkštėmis ir pintinėmis kukurūzų duonos, 
bandelių ir kitų duonos gaminių. Vadovaujant metodistų pastoriaus 
žmonai, poniai Or, šen bei ten išdėliotos lėkštės, iki susidarė tam tik- 
ra tvarka. Ant vieno stalo buvo vien tik žalios daržovės — dešimties 
rūšių pomidorai, agurkai, baltieji ir geltonieji svogūnai acte. Ant gre- 
timo puikavosi ankštiniai: kininė vigna, šparaginės pupelės, su kum- 
piu troškintos žaliosios pupelės bei sviestinės pupelės. Per kiekvieną 
pobūvį būdavo bulvių mišrainių, ir kiekviena šeimininkė turėdavo 


210 JOHN GRISHAM 


kitokį jos receptą. Mudu su Diveinu suskaičiavome vienuolika didžiu- 
lių dubenų šio patiekalo, ir kiekvienas atrodė kitaip. Beveik tokie pat 
populiarūs buvo prieskoniais įdaryti kiaušiniai, ir lėkštės su jais klojo 
pusę stalo. Galiausiai, ir svarbiausia, čia buvo keptų viščiukų, kurių 
būtų pakakę mėnesį maitinti miestą. Aplinkui zujo moterys, bruzdu- 
liuodamos apie valgius, o vyrai šnekučiavosi, juokėsi ir sveikinosi, bet 
vis nenuleisdami akių nuo viščiukų. Visur maišėsi vaikai, ir mudu su 
Diveinu patraukėm prie vieno medžio, kur kelios moterys dėliojo de- 
sertą. Aš suskaičiavau šešiolika šaldomųjų krepšių naminių ledų, visus 
sandariai uždengtus rankšluosčiais ir apdėtus ledu. 

Kai parengiamieji darbai susilaukė ponios Or pritarimo, jos vy- 
ras garbusis Vernonas Oras su broliu Eikersu atsistojo stalų viduryje, 
ir minia nurimo bei pritilo. Prieš metus už suteiktas gėrybes Dievui 
dėkojo brolis Eikersas; šiais metais toji garbė perėjo metodistams. Per 
pobūvius buvo nusistovėjusi nerašyta tvarka, kurios šią akimirką visi 
prisilaikė. Nulenkę galvas mes klausėmės, kaip garbusis Oras dėko- 
ja Dievui už Jo gerumą, už visą tą nuostabųjį maistą, už giedrą, už 
medvilnę ir taip toliau. Jis nieko nepraleido; Blek Oukas išties buvo 
dėkingas už viską. 

Uodžiau šnervėmis viščiuką. Seilės varvėjo pagalvojus apie šo- 
koladinius pyragaičius ir ledus. Diveinas įspyrė man, ir norėjau jam 
trenkti, tačiau susitvardžiau, nes buvau gavęs pylos už muštynes per 
maldas. 

Kai galop garbusis Oras baigė, vyrai apsupo meksikiečius ir išri- 
kiavo į eilutę prie maisto. Tokia tradicija: pirmiausia meksikiečiai, tada 
kalnėnai, vaikai tretieji ir galiausiai vietiniai suaugusieji. Staiga nežinia 
iš kur pasirodė Stikas Pauersas, aišku, uniformuotas, ir sugebėjo įsi- 
terpti eilutėn tarp meksikiečių ir kalnėnų. Girdėjau jį aiškinant, jog ei- 
nąs pareigas ir neturįs laiko. Jis nusinešė dvi lėkštes; vieną — užverstą 
viščiuku, kitą — visko, ko tik buvo įmanoma ją prikrauti. Žinojome, 
kad jis valgys, kol prisikimš pilvą, paskiau miesto pakraštyje susiras 
kokį nors medį, po kuriuo miegos po priešpiečių. 

Keletas metodistų pasiteiravo mane apie Rikį — kaip anam se- 
kasi, ar gavome nuo jo žinių. Stengiausi būti mandagus ir atsakinėjau 
į jų klausimus, bet mūsų, Čandlerių, šeima nemėgsta tokio dėmesio. 
O dabar, kai buvome priblokšti Letčerių paslapties, bijojome bet kaip 
viešai Rikį minėti. | 

— Perduok, kad apie jį galvojame, — sakė jie. Visad taip sakyda- 
vo, lyg mes turėtume telefoną ir kasnakt jam skambintume. 

— Mes meldžiamės už jį, — sakė jie. 

— Dėkui, — visad atsakydavau aš. 

Tokią neapsakomai nuostabią šventę — kaip Rudens pobūvį ga- 
lėjo sužlugdyti netikėtas klausimas apie Rikį. Jis Korėjoje, apkasuose, 
karo sūkuryje, saugosi kulkų ir žudo Žmones bei nežino, ar kada nors 
grįš namo, eis su mumis bažnyčion, linksminsis su visu miestu, vėl 
žais prieš metodistus. Visame tame šurmulyje staiga pasijutau labai 
vienišas ir išsigandęs. 

— Būk tvirtas, — sakydavo Tėvukas. Ir maistas tam nepaprastai 
gelbėjo. Mudu su Diveinu pasiėmėme lėkštes ir atsisėdome už pirmo- 
sios bazės bunkerio, kur buvo šioks toks pavėsis. Po visą išorinį lauką 
buvo nuklotos gūnios, ir saulėje ant jų sėdėjo šeimos. Ėmė skleistis 
skėčiai; moterys vėdavosi veidus, savo mažus vaikus, krovė lėkštes. 
Meksikiečiai glaudėsi po vienu medžiu palei dešiniojo lauko užribio 
liniją, atokiai nuo mūsų kitų. Chuanas praeitais metais man prisipaži- 
no, jie nelabai mėgstą keptą viščiuką. Niekad nebuvau girdėjęs tokios 
nesąmonės. Juk tai kur kas geriau už tortiljas, tuomet pagalvojau aš. 

Mano tėvai ir seneliai drauge užkandžiavo ant gūnios netoli tre- 
čiosios bazės. Po ilgų ginčų ir derybų, man buvo leista valgyti su savo 
draugeliais. Man, septynmečiui, tai milžiniška pažanga. 

Eilutei nebuvo galo. Vos tik vyrai pasiekė paskutinį stalą, paaug- 
liai sugrįžo pakartoti. Man pakako vienos lėkštės. Norėjau pasilikti 
vietos ledams. Netrukus mudu nusibastėme prie deserto stalo, kur 
sargyboje stovėjo ponia Airina Flanagan, saugodama nuo tokių kaip 
mudu vandalų. 

— Kiek turite šokoladinių? — paklausiau, žvelgdamas į šaldo- 
muosius krepšius ledų, taip ir laukiančius pavėsyje. 

Ji nusišypsojo: 

— Ak, nežinau. Kelių rūšių. 

— Ar ponia Kuper atvežė savųjų riešutų pastos ledų? — paklausė 
Diveinas. 

— Taip, — ponia Flanagan parodė į vieną krepšį tarp daugybės 
kitų. Savo leduose ponia Kuper maišė šokoladą su riešutų pasta, ir 
rezultatai gaudavosi neįtikėtini. Žmonės nesiliaudavo juos gyrę ištisus 
metus. Praeitais metais du paaugliai — vienas baptistas, kitas metodis- 
tas — mažne susipešė dėl to, kuris pirmas gaus dar vieną porciją. Kol 

garbusis Oras vedė taikos derybas, Diveinas sugebėjo nukniaukti du 
indelius šio skanumyno. Nėrė su jais gatve ir pasislėpė už kažkokios 
pašiūrės, kur išlaižė viską iki paskutinio lašo. Mėnesį beveik apie nieką 
daugiau nekalbėjo. 

Ponia Kuper buvo našlė. Gyveno dailiame namuke du kvartalus 
už Popo ir Perlos krautuvėlės, ir kai jai prireikdavo ką nors nuveikti 
kieme, prigamindavo visą krepšį riešutų pastos ledų. Nežinia, iš kur 
sugūžėdavo paaugliai, o jos kiemas būdavo tvarkingiausias mieste. 
Kalbama, kad netgi suaugusieji stabtelėdavo prie jo ir išraudavo keletą 
piktžolių. 

— Turėsite palaukti, — pasakė ponia Flanagan. 

— Kiek? 

— Kol visi pavalgys. 

Mudu laukėme amžinybę. Kai kurie iš vyresniųjų berniukų ir 
jaunesniųjų vyrų ėmė mankštinti raumenis ir mėtyti išoriniame lauke 
beisbolo kamuoliukus. Suaugusieji kalbėjosi ir svečiavosi vieni pas ki- 
tus, kalbėjosi ir svečiavosi, o aš neabejojau, kad ledai tirpsta. Atvyko du 
rungtynių teisėjai iš Monetės, ir per minią nuvilnijo jaudulys. Žinia, 
pirmiausia derėjo pamaitinti juos, ir kurį laiką teisėjus labiau domino 
keptas viščiukas negu beisbolas. Pamažu gūnios ir skėčiai iš išorinio 
lauko dingo. Puota ėjo į pabaigą. Jau bemaž laikas pradėti rungtynes. 

Moterys susirinko prie deserto stalo ir ėmė aptarnauti mus. Pa- 
galiau Diveinas gavo savųjų riešutų pastos ledų. Aš verčiau pasirinkau 
du samčius šokolado ant vieno iš ponios Lu Kainer minkštųjų pyra- 
gaičių. Dvidešimt minučių apie deserto stalą virė kone riaušės, tačiau 
tvarka buvo išsaugota. Abu pamokslininkai stovėjo vidur bandos, abu 
kimšo ledus kaip ir bet kuris kitas. Teisėjai atsisakė daugiau valgyti, 
esą pernelyg karšta. 

Kažkas sušuko: 

— Žaidžiam! — ir minia plūstelėjo galinės užtvaros link. Meto- 
distus treniravo ponas Dafis Lujisas, fermeris iš vakarinio užmiesčio 
ir, pasak Tėvuko, menkai teišmanantis beisbolą. Bet po keturių pralai- 
mėjimų paeiliui, prasta Tėvuko nuomonė apie poną Lujį bemaž nesi- 
reiškė. Teisėjai pakvietė abu trenerius už namų plokštės, ir jie visi ilgai 
aptarinėjo beisbolo taisykles pagal Blek Ouką. Jie rodė į tvoreles, stul- 
pelius ir kraštus, supančius aikštę — kiekvienas turėjo savas taisykles 
ir savus motyvus. Tėvukas nesutiko su daug kuo, ką sakė teisėjai, ir 
ginčai tęsėsi be galo. 

Praeitais metais aikštės šeimininkai buvo baptistai, tad mes 
smūgiavome pirmieji. Metodistų metikas buvo Bakas Preskotas, pono 
Sepo Preskoto, vieno iš stambiausių Kreighedo apygardos žemvaldžių, 
sūnus. Bakui vos per dvidešimtį, ir dvejus metus jis buvo lankęs Ar- 
kanzaso valstijos universitetą, o toks dalykas nedažnai pasitaikydavo. 
Bandęs mėtyti koledže, bet buvę kažkokių nesutarimų su treneriu. Jis 
kairiarankis, mėtė vien pasuktus kamuoliukus ir prieš metus metodis- 
tai įveikė mus 9:2. Kai jisai stojo ant kalnelio, supratau, kad prieš mus 
ilga diena. Pirmas jo metimas buvo nesmarkus, pasuktas ir vinguriuo- 
jantis, kamuoliukas praskriejo per aukštai ir ne smūgio zonoje, bet vis 
tiek pripažintas kaip nepataikytas, ir Tėvukas jau kranksėjo ant teisėjo. 
Bakas leido pirmiems dviem mušėjams pasiekti pirmąją bazę, kitus 
du ištrenkė iš žaidimo, paskiau aukštu kamuoliuku pervesdino mano 
tėvą į centrinio lauko poziciją. 

Mūsiškis metikas buvo Djukas Ridlis, jaunas fermeris, septynių 
vaikų tėvas, kurio greitai sviestą kamuoliuką netgi aš gebėdavau at- 
remti. Jis gyrėsi neva per karą mėtęs Aliaskoje, tačiau šitai nepatikrin- 
ta. Tėvuko nuomone, tai melas, ir po to, kai praeitais metais stebėjau, 
kaip jis buvo tiesiog šaudyte sušaudytas, aš irgi turėjau rimtų abejonių. 
Jis leido trims mušėjams apeiti bazes, nesugebėta atmušti tik vieno 
jo metimo, ir aš pamaniau, kad Tėvukas, ko gero, puls ant kalnelio 
ir aplamdys nevykėlį. Ketvirtasis ir geriausias jų mušėjas pokštelėjo 
trumpai aukštai kamuoliuką gaudytojui. Kitas varžovų žaidėjas per- 
bėgo šiek tiek kairėn. Mums pasisekė, kai šeštasis jų mušėjas, ponas 
Lesteris Hardlas, penkiasdešimt dvejų metų, vyriausias žaidėjas abiejų 
komandų sąrašuose, pasiuntė aukštai kamuoliuką tolyn dešinėn, kur 
mūsų gynėjas Benis Dženkinsas, be pirštinių ir basas, plikomis ranko- 
mis pagavo jį. 

Žaidimas perėjo į metikų dvikovą, nebūtinai todėl, kad metimai 
buvo stiprūs, bet veikiau todėl, kad viena komanda nesugebėjo smū- 
giuoti. Mudu vėl nuslinkome prie ledų, kur buvo dalijami paskutiniai 
tirpstantys likučiai. Prasidėjus trečiam kėlinukui, abiejų tikėjimų mo- 
terys susibūrė pasikalbėti, ir joms rungtynės buvo ne tiek svarbios. 
Kažkur netoli automobilyje įjungtas radijas, ir aš išgirdau Harį Karėjų. 
Paskutinėse sezono rungtynėse „Cardinals“ žaidė su „Cubs“ 

Nešini paskutiniais ledų dubenėliais, pasitraukę nuo deserto 
stalo, mudu su Diveinu pasukome prie vienos patiestos gūnios, ant 
kurios ilsėjosi ir šnekučiavosi pustuzinis jaunų moterų. 

— Nagi, kiek Libei metų? — išgirdau vieną paklausiant. 

Aš sustojau, atsikandau kąsnį ir per jų galvų stebėjau rungtynes, 
lyg tas pokalbis manęs nė kiek nedomintų. 

— Tik penkiolika, — atsakė kita. 

— Ji Letčer. Netrukus turės dar vieną. 

— Tai berniukas ar mergytė? 

— Kiek girdėjau, berniukas. 

— O tėtukas kas? 

— Nežinia. Ji niekam nesako. 

— Eime, — niūktelėjo man alkūne Diveinas. Mudu pasitraukėme 
nuo jų ir nuėjome prie pirmosios bazės bunkerio. Nežinau, ar man 
palengvėjo, ar pasidarė baisiau. Gandas jau pasklidęs, kad Letčeriams 
gimė kūdikis, tačiau tėvas nenustatytas. 

Ilgai tai netruks, pagalvojau. Ir mes būsime sugniuždyti. Turėsiu 
pusbrolį, pavarde Letčeris, ir visi tai žinos. 

Arši metikų dvikova baigėsi penktuoju kėlinuku, kai abi koman- 
dos pelnė po šešis taškus. Trisdešimt minučių beisbolo kamuoliukai 
skriejo visur — tiesūs plokšti smūgiai, paleisti kur papuola, krintantys 
į išorinio lauko tarpus. Mes du kartus pakeitėme metikus, ir aš supra- 
tau, kad patekome į bėdą, kai Tėvukas, nuėjęs prie kalnelio, parodė į 
mano tėvą. Jis nekoks metikas, bet šiuo metu mums nieko nebebuvo 
likę. Jis mėtė žemai, ir mes netrukus buvome ištrenkti iš kėlinuko. 

— Mjušelas mėto! — kažkas sušuko. Tai buvo arba pokštas, arba 
klaida. Stenas Mjušelas daug kuo žaidė, bet anksčiau niekad nemėty- 
davo. Mes nubėgome už tribūnų, kur buvo sustatytos mašinos. Apie 
ponui Reifui Henriui priklausantį 48-ųjų laidos „Dodge“ būriavosi ne- 
didukė grupelė. Radijas buvo paleistas visu garsumu, ir Haris Karėjus 
šėlo — iš tiesų Stenas „Supermenas“ stovėjo ant kalnelio ir mėtė prieš 
„Cubs“ — prieš Frenkį Baumholcą, žaidėją, su kuriuo visus metus ko- 
vojo dėl geriausio mušėjo titulo. Minia Sportininkų parke ėjo iš proto. 
Mes buvome priblokšti, įsivaizduodami Mjušelą ant kalnelio. 

Baumholcas atmušė pažemiui į trečiąją bazę, ir Mjušelas buvo 
pasiųstas atgal į centrinį lauką. Nubėgęs į pirmosios bazės bunkerį pa- 
sakiau Tėvukui, kad ką tik mėtė Stenas „Supermenas, bet jis manimi 
nepatikėjo. Pasakiau tėvui, bet ir jis atrodė įtariai nusiteikęs. Septinto 
kėlinuko pabaigoje metodistai pirmavo 8:6, ir ant baptistų atsarginių 
suolelio tvyrojo įtampa. Stiprus potvynis būtų sukėlęs mažiau sielvar- 
to — bent šią akimirką. | 

Karščio buvo mažų mažiausia devyniasdešimt penki laipsniai*. 
Žaidėjus merkė prakaitas, švarūs jų kombinezonai ir balti sekmadie- 
niniai marškiniai lipo prie kūno. Jie judėjo lėčiau — mokėjo už visus 
tuos keptus viščiukus ir bulvių mišraines — ir nesistengė tiek, kad 
įtiktų Tėvukui. 

Diveino tėvas rungtynėse nedalyvavo, tad po poros valandų jie 
išvyko. Meksikiečiai vis dar glaudėsi po savuoju medžiu šalia dešinio- 
jo lauko užribio stulpelio, bet dabar drybsojo išsidriekę ir atrodė lyg 
miegotų. Moterys buvo dar labiau įsitraukusios į paskalas medžio pa- 
unksnėje; joms nė kiek nerūpėjo, kas laimės rungtynes. 

Aš vienišas sėdėjau tribūnose ir stebėjau, kaip aštuntame kėlinu- 
ke metodistai pelno dar tris taškus. Svajojau apie tą dieną, kai ir pats 
būsiu tenai, atmušinėsiu houmranus ir darysiu tiesiog stebuklus kaip 
centrinio lauko gynėjas. Kai užaugsiu, tie niekingi metodistai neturės 
jokių šansų. 

Jie laimėjo 11:8, ir penktus metus iš eilės Tėvukas atvedė baptis- 
tus į pralaimėjimą. Pasibaigus rungtynėms, žaidėjai spaudė vieni ki- 
tiems rankas, juokėsi, o paskiau patraukė į pavėsį, kur laukė atšaldyta 
arbata. Tėvukas nesišypsojo ir nesijuokė nei spaudė kam nors ranką. 
Trumpam prašapo, ir aš žinojau, kad savaitę jis pūsis. 

„Cardinals' irgi pralaimėjo 3:0. Jie baigė sezoną atsilikę keturiais 
taškais nuo „Giants“ ir aštuoniais nuo „Brooklyn Dodgers“, kurie susi- 
kaus su „Yankees“ Pasaulinėje serijoje**, kur Žais vieni niujorkiečiai. 

Likučiai surinkti ir sutempti į lengvuosius automobilius bei 
sunkvežimaičius. Stalai nudengti, surinktos šiukšlės. Aš padėjau ponui 
Dafiui Lujisui nugrėbstyti kalnelį bei namų plokštę, ir kai baigėme, 
aikštė atrodė taip pat puikiai kaip visuomet. Užtruko valandą visiems 
atsisveikinti. Skambėjo įprasti pralaimėjusiųjų komandos grūmojimai, 
kas, girdi, atsitiks kitais metais, ir įprastos laimėjusiųjų patyčios. Kiek 
supratau, nė vienas neėmė į galvą, tik Tėvukas. 

Kai palikome miestą, pagalvojau apie sezono pabaigą. Beisbolo 
varžybos prasidėdavo pavasarį, kai sėdavome ir kai viltys būdavo di- 
delės. Šitai mus palaikydavo per vasarą — dažnai vienintelė pramoga 
po plūkiavos laukuose. Klausydavomės kiekvienų rungtynių, paskiau 


* Pagal Farenheitą. Apie 349 C. 
** Varžybos tarp dviejų profesionalių beisbolo lygų (Amerikos lygos ir Nacionalinės 
lygos) taurių laimėtojų. 

kalbėdavomės apie žaidimą ir žaidėjus, strategiją, ir vėlei klausydavo- 
mės kitų. Šešis mėnesius tai sudarė svarbią mūsų kasdienio gyvenimo 
dalį, o tuomet visa baigdavosi. Kaip ir medvilnė. 

Kai parvažiavome namo, buvau liūdnas. Nebesiklausysime ant 
priekinio priebučio laiptelių rungtynių. Šeši mėnesiai be Hario Ka- 
rėjaus balso. Šeši mėnesiai be Steno Mjušelo. Pasiėmiau pirštinę ir iš- 
ėjau ilgam pasivaikščioti lauko keliuku, mėtydamas į orą kamuoliuką, 
svarstydamas, ką veiksiu iki balandžio. 

Pirmą sykį gyvenime beisbolas spaudė man širdį. 


24 


Per pirmąsias kelias spalio dienas karštis sprogo. Naktys atvėso, 
ir važiuoti anksti rytais į laukus tapo žvarbu. Tvankus drėgnumas din- 
go, o saulė prarado įprastą spindesį. Iki vidudienio vėl pasidarydavo 
karšta, bet ne kaip rugpjūtį, ir atėjus sutemoms oras būdavo lengvas. 
Mes laukėme, bet kaitra nebegrįžo. Metų laikas keitėsi; dienos vis 
trumpėjo. 

Kadangi saulė nesunkė iš mūsų tiek jėgų, dirbome sparčiau ir 
medvilnės surinkdavome daugiau. Ir, žinoma, orų permainos tik ir 
stigo, kad Tėvukas pradėtų dar labiau rūpintis. Kai žiema jau beldėsi į 
duris, jis dabar prisiminė pasakojimus, kaip per Kalėdas gali pamatyti 
eilių eiles purvinos, pūvančios, nenurinktos medvilnės. 

Po mėnesio laukuose aš ilgėjausi mokyklos. Pamokos vėl pra- 
sidės spalio pabaigoje, ir ėmiau mąstyti, kaip bus miela sėdėti visą 
dieną mokykliniame suole, supamam draugų, o ne medvilnės stiebų, 
ir nebeliks jokių Spruilų, dėl kurių tektų rūpintis. Dabar, kai beisbolo 
varžybos baigėsi, man reikėjo apie ką nors svajoti. Tai duoklė manajai 
nevilčiai, kad pasilikau tik su mokyklos ilgesiu. 

Sugrįšiu į mokyklą šauniai, nes vilkėsiu naująja spindinčia „Car- 
dinals“ beisbolo striuke. Paslėpta į cigarų dėžutę viršutiniame mano 
rašomojo stalo stalčiuje tūnojo įspūdinga 14,50 dolerių suma — sun- 
kaus darbo ir taupios išlaidystės rezultatas. Nenoriai aukojau pinigus 
bažnyčiai ir protingai skyriau šeštadieniniam kinui bei kukurūzų 
spragėsiams, tačiau didžioji dalis mano uždarbio būdavo saugiai pa- 
dedama greta Steno Mjušelo atviruko ir kišeninio peiliuko su perlinė- 
mis kriaunomis, Rikio man padovanoto tą dieną, kai išvyko į Korėją. 

Norėjau jau užsisakyti striukę iš „Sears, Roebuck“, bet motina 
spyrėsi, kad palaukčiau, kol nuimsime derlių. Mudu vis dar dėl to de- 
rėjomės. Siuntinys keliauja dvi savaites, o aš buvau pasiryžęs sugrįžti į 
klasę pasipuošęs „Cardinals“ raudoniu. 


*+X*xX* 


Sykį vakarop mūsų laukė Stikas Pauersas. Aš buvau su Mamute 
ir savo motina, kelias minutes pirma kitų palikęs laukus. Kaip visada, 
Stikas sėdėjo po medžiu, tuo, kuris šalia Tėvuko sunkvežimaičio, ir iš 
mieguistų akių galėjai atspėti, kad jisai snūduriavo. 

Pridėjęs pirštų galus sau prie skrybėlės, pasveikino mano motiną 
ir Mamutę: 

— Laba diena, Ruta, Ketlina. 

— Sveikas, Stikai, — atsakė. Mamutė. — Kuo galime tau padėti? 

— Ieškau Elio arba Džesio. 

Kramtydamas kyšantį iš lūpų kampo žolės stiebelį, Stikas ilgai 
žvelgė į laukus, lyg slegiamas sunkių naujienų, kurios gal tinkamos, o 
gal ir netinkamos išgirsti moterims. 

— Koks reikalas, Stikai? — paklausė Mamutė. Kai vienas iš na- 
miškių išvykęs į karą, kiekvienas uniformuoto žmogaus apsilankymas 
baugina. 1944-aisiais vienas iš Stiko pirmtakų įteikė žinią, kad mano 
tėvas buvo sužeistas prie Ancijo. 

Stikas pažvelgė į moteriškes ir nusprendė, kad jomis galima pa- 
sikliauti. 

— Tas vyriausiasis Siskų vaikinas, Greidis, kuris sėdėjo kalėjime 
už tai, kad Džounsbore užmušė Žmogų, taigi praeitą savaitę jis pabėgo. 
Kalbama, kad sugrįžo į šiuos kraštus. 

Minutėlę moterys tylėjo. Mamutei palengvėjo, kad žinia ne apie 
Rikį. Motinai visas tas Siskų jovalas buvo pakyrėjęs. 

— Verčiau pasakyk Eliui, — pagaliau prašneko Mamutė. — Mu- 
dviem reikia paruošti vakarienę. 

Jiedvi atsiprašė ir nuėjo į namus. Stikas nulydėjo jas akimis, be 
abejo, mąstydamas apie valgį. 

— Ką jis užmušė? — paklausiau Stiką, kai tik moterys dingo 
viduje. 

— Nežinau. 

— Kaip užmušė? 

— Kiek girdėjau, užtvatijo kastuvu. 

— Oho, tai bent muštynės turėjo būti. 

— Kurgi ne. 

— Manote, jisai susiras Henką? 

— Klausyk, verčiau eisiu, paieškosiu Elio. Kur tiksliai jis yra? 

Parodžiau į vietą toli laukuose. Medvilnės priekaba buvo vos 
matyti. 

— Geras gabalas, — sumurmėjo Stikas. — Manau, galima tenai 
nuvažiuoti? 

— Žinoma, — atsakiau, jau sukdamas prie patrulinio automobi- 
lio. Mudu įlipome. 

— Nieko neliesk, — perspėjo Stikas, kai įsitaisėme priekinėse sė- 
dynėse. Aš spoksojau į jungiklius ir radiją, ir Stikas, aišku, nepraleido 
progos pasipuikuoti. 

— Čia radijas, — tarė jis, paimdamas mikrofoną. — O čia — si- 
renos jungikliai, čia — šviesos. — Jisai sugriebė vieną rankenėlę prie- 
taisų skyde. — O šitas — prožektoriaus. 

— Su kuo kalbatės per radiją? — paklausiau. 

— Su CB. Tai yra su centrine būstine. 

— Kur centrinė būstinė? 

— Džounsbore. 

— Ar dabar pat galite su jais susisiekti? 

Stikas nenorom paėmė mikrofoną, prisikišo prie burnos, pakrei- 
pė galvą ir suraukęs kaktą tarė: 

— Ketvirtasis junginys būstinei. Atsiliepkite. 

— Jūs ketvirtasis junginys? — paklausiau. 

— Taip, aš. 

— Kiek yra junginių? 

— Įvairiai. * 

Aš stebeilijau į radiją ir laukiau, kol CB atsilieps Stikui. Atrodė 
neįtikėtina, kad žmogus, sėdintis Džounsbore, galėtų su juo tiesiogiai 
kalbėtis ir kad Stikas galėtų šiam atsakyti. 

Teoriškai kaip tik taip turėtų veikti, bet, matyt, CB nelabai terū- 
pėjo, kur šiuo metu Stikas. Trečią sykį jis pakartojo į mikrofoną: 

— Ketvirtasis junginys būstinei. Atsiliepkite. — Dabar jo žodžiai 
nuskambėjo kiek aštriau. 

Ir trečią sykį CB nekreipė į jį dėmesio. Po kelių ilgų sekundžių 
Stikas trinktelėjo mikrofoną ant radijo ir atsiduso: 

— Veikiausiai draugužis Teodoras vėl miega. 

— Kas tas Teodoras? — paklausiau. 

— Vienas iš dispečerių. Pusę laiko pramiega. 

Kaip ir tu, pagalvojau sau. 

— Ar galite įjungti sireną? — vėl paklausiau. 

— Ne. Išgąsdinčiau tavo mamytę. 

— O šviesas? 

— Ne, nusodins akumuliatorių. — Jisai siekė degimo raktelio; 
variklis kriuktelėjo ir stengėsi pasisukti, tačiau niekaip neužsivedė. 

Stikas vėl pabandė, ir prieš pat visiškai atsisakydamas variklis 
prasisuko ir suburzgė, springdamas ir spyriodamasis. CB aiškiai pa- 
skyrusi Stikui prasčiausią viso parko kledarą. Tiesą sakant, Blek Oukas 
ne tokia vieta, kur tarptų nusikalstamumas. 

Dar Stikui neįstūmus pavaros, išvydau lauko keliuku pamažėle 
atpūškuojant traktorių. 

— Antai jie atvažiuoja, — pasakiau. 

Stikas prisimerkęs įtempė žvilgsnį, paskiau išjungė variklį. Mudu 
išlipome ir nuėjome atgalios prie medžio. 

— Kaip manai, ar nenorėtum būti šerifo padėjėju? — paklausė 
Stikas. 

Ir vairuoti griuveną patrulinį automobilį, pusę dienos snausti ir 
turėti reikalų su tokiais kaip Henkas Spruilas bei Siskai? 

— Aš būsiu beisbolininkas, — atsakiau. 

— Kur? 

— Sent Lujyje. 

— A, aišku, — pratarė jis su viena iš tų keistų šypsenėlių, kurio- 
mis suaugusieji palydi mažų vaikų svajones. — Kiekvienas berniukas 
trokšta atstovauti „kardinolams“. 

Norėjau dar daug ko jį paklausti, ypač apie jo revolverį ir viduje 
esančias kulkas. Ir visados troškau apžiūrėti jo antrankius, pažiūrėti, 
kaip tie užsirakina ir atsirakina. Kol Stikas stebėjo besiartinančią prie- 
kabą, aš tyrinėjau jo revolverį, nekantraudamas toliau kamantinėti. 

Bet Stikui jau buvo gana manęs. Norėjo, kad pasitraukčiau. Tad 
suturėjau savo klausimų salvę. 

Traktorius sustojo, ir Spruilai bei keli meksikiečiai išsiropštė iš 
priekabos. Tėvukas ir mano tėvas pasuko tiesiai prie mūsų, ir kai abu 
sustojo po medžiu, jau galėjai jausti įtampą. 

— Ko nori, Stikai? — suniurnėjo Tėvukas. 

Mano senelį ypač erzino Stikas ir šio įkyrus kišimasis į mūsų gy- 
venimą. Juk mums reikia suvežti derlių; visa kita ne tiek svarbu. Stikas 
sekiojo mus it šešėlis — mieste ir mūsų nuosavose valdose. 

— Koks reikalas, Stikai? — paklausė Tėvukas. Jo tonas aiškiai 
skambėjo paniekinamai. Jis ką tik per dešimt valandų pririnko penkis 
šimtus svarų medvilnės ir žinojo, kad mūsiškis šerifo padėjėjas metų 
metus neišliejęs nė lašelio prakaito. 

— Tasai vyriausiasis Siskų vaikinas, Greidis, kuris kalėjime sėdė- 
jo už žmogžudystę, kažkada praeitą savaitę pabėgo ir, manau, yra vėl 
namie. 

— Tuomet suimk jį, — metė Tėvukas. 

— Dairausi jo. Girdėjau, jie gali užvirti košę. 

— Pavyzdžiui? 

— Kas supaisys tuos Siskus. Bet jie galėtų ateiti Henko. 

— Tegul ateina. — Tėvukas nekantravo išvysti geras muštynes. 

— Girdėjau, jie turi ginklų. 

— Aš irgi, Stikai. Perduok Siskams, kad jeigu pamatysiu kurį 
nors iš jų bent kiek arčiau šios sodybos, ištaškysiu jo kvailą makau- 
lę. — Paskutiniuosius žodžius Tėvukas mažne šnypšte sušnypštė 
Stikui. Netgi mano tėvas, regis, įšilo nuo minties apginti savo nuo- 
savybę ir šeimą. 

— Čia tai neįvyks, — pareiškė Stikas. — Pasakyk savo vaikiui, kad 
laikytųsi atokiau nuo miesto. 

— Pats jam pasakyk, — atšovė Tėvukas. — Jis joks mano vaikis. 
Man nusispjaut, kas jam nutiks. 

Stikas apsidairė po priekinį kiemą, kur Spruilai ruošė vakarienę. 
Visai netroško ten eiti. 

Jis pažvelgė į Tėvuką: 

— Tu jiems pasakyk, Eli, — paprašė, tada apsisuko ir nuėjo prie 
automobilio. 

Tas sustenėjo, sučiaudėjo ir galiausiai užsivedė. Mes sekėme aki- 
mis, kol Stikas atbulom išriedėjo į kelią ir nuvažiavo. 


XXX 


Po vakarienės, kai stebėjau tėvą lopant traktoriaus padangą, iš 
toli pasirodė Talė. Buvo vėlu, bet dar ne tamsu, ir slinkdama silosinės 
link ji tartum stengėsi laikytis ilgų šešėlių. Įdėmiai ją stebėjau, kol su- 

stojusi pamojo man, kad sekčiau iš paskos. Tėvas niurnėjo, padangą 
lopyti nesisekė, ir aš nepastebėtas smukau prie namų. Paskiau api- 
bėgęs mūsų sunkvežimaitį susiradau šešėlių, ir po kelių sekundžių 
mudu jau žingsniavome viena lauko vaga apytikriai Sailerio upokš- 
nio link. 

— Kur tu eini? — galiausiai paklausiau, kai pasidarė aišku, kad ji 
nesirengia prašnekti pirma. 

— Nežinau. Tiesiog vaikštinėju. 

— Eini prie upokšnio? 

Ji tyliai nusijuokė: 

— Norėtum to, tiesa, Lukai? Trokšti vėl mane pamatyti, ką? 

Skruostai man užkaito, nesugalvojau ką atsakyti. 

— Galbūt kada nors vėliau, — tarė ji. 

Norėjau paklausti ją apie Kaubojų, tačiau tas dalykas atrodė toks 
bjaurus ir asmeniškas, jog man pristigo drąsos apie tai užsiminti. Taip 
pat norėjau paklausti, kaip ji sužinojo, kad Libė Letčer pasakoja, jog 
jos mažylio tėvas Rikis, bet vėlgi tai dar vienas dalykas, apie kurį ne- 
siryžau prabilti. Talė nuolat buvo paslaptinga, nuolat permainingų 
nuotaikų, ir aš be išlygų ją dievinau. Žingsniuodamas drauge siauru 
takučiu jaučiausi kaip dvidešimtmetis. 

— Ko tas šerifo pavaduotojas norėjo? — paklausė ji. 

Papasakojau jai viską. Stikas nepranešė nieko slapta. Siskai kal- 
bėjo pagyrūniškai ir buvo ganėtinai padūkę, kad ką nors pabandytų. 
Visa tai persakiau Talei. 

Mudviem bežingsniuojant, ji susimąstė, paskui paklausė: 

— Ar Stikas rengiasi suimti Henką už tai, kad užmušė tą vaikiną? 

Čia turėjau elgtis atsargiai. Spruilai nesutarė tarp savęs, bet vos 
tik iškiltų nors mažiausia išorinė grėsmė, jie susivienytų. 

— Tėvukui rūpi, kad jūs visi neišvažiuotumėte, — pasakiau. 

— Kuo čia dėtas Henkas? 

— Jeigu jį suims, tuomet jūs visi galite išvažiuoti. 

— Neišvažiuosime, Lukai. Mums reikia pinigų. 

Mudu sustojome. Ji žvelgė į mane, o aš tyrinėjau savo basas pėdas. 

— Manau, Stikas palauks, kol medvilnė bus suvežta, — tariau. 

Ji išklausė tai tylomis, tada apsisuko ir patraukė namų link. Aš 
vilkausi iš paskos, grauždamasis, kad per daug pasakiau. Prie silosinės 
ji palinkėjo man labos nakties ir išnyko tamsoje. 

Po kelių valandų, kai jau privalėjau miegoti, pro atdarą langą 
klausiausi, kaip Spruilai niurzga ir kertasi vienas su kitu. Henkas čia 
buvo pirmas. Ne viską girdėjau, ką jie kalba ar dėl ko pešasi, bet at- 
rodė, kad kiekvienas naujas kivirčas kildavo dėl kokio nors Henko 
žodžio ar veiksmo. Jie buvo pavargę; jis — ne. Jie keldavosi prieš aušrą 
ir bent dešimt valandų plūkdavosi laukuose; jis miegodavo kiek tin- 
kamas, paskui neskubėdamas rinkdavo medvilnę. 

Ir, matyt, naktimis jis vėl bastėsi. Kai mudu su tėvu atidarėme 
virtuvės duris, išsiruošę parnešti kiaušinių ir pieno pusryčiams, Mi- 
gelis laukė prie galinių laiptukų. Jis meldė padėti. Apšaudymas atsi- 
naujino; iki po vidurnakčio kažkas bombardavo daržinę stambiais 
žemės grumstais. Meksikiečiai buvo pavargę ir pikti, todėl galinčios 
kilti kokios nors muštynės. 

Per pusryčius mes vien apie tai ir tekalbėjome, o Tėvukas buvo 
toks piktas, jog vos pajėgė valgyti. Nuspręsta, kad Henkas turi išeiti, ir 
jeigu likusieji Spruilai išvyks drauge su juo, mes kaip nors išsiversime, 
Dešimt gerai pailsėjusių ir stropių meksikiečių kur kas vertesni už 
Spruilus. 

Tėvukas buvo besikeliąs nuo stalo ir beeinąs tiesiai į priekinį kie- 
mą pareikšti ultimatumo, tačiau tėvas jį nuramino. Juodu nusprendė 
palaukti iki vakaro, šitaip laimėdami iš Spruilų visą darbo dieną. Be to, 
mažiau tikimybės, kad jie išardys stovyklą, kai čia pat sutemos. 

Aš tik klausiausi. Norėjau pašokęs perpasakoti savo pokalbį su 
Tale, ypač tą dalį apie tai, kad jos šeimai reikia pinigų. Mano nuomo- 
ne, jie apskritai neišvažiuos, tik džiaugsis atsikratę Henko. Tačiau per 
šiuos įtemptus šeimos pasitarimus mano nuomonės niekas neklaus- 
davo. Kramsnojau pyragėlį ir nepraleidau pro ausis nė vieno žodžio. 

— O kaip Stikas? — paklausė Mamutė. 

— Ką jis? — metė jos pusėn Tėvukas. 

— Turėsi pasakyti Stikui, kai atsiskaitysi su Henku. 

Atsikandęs kumpio, Tėvukas susimąstė. 

Mamutė numatydavo žingsnį į priekį, tačiau jos pranašumas 
buvo tas, jog mąstė be pykčio. Nugėrusi kavos, ji tarė: 

— Man regis, geriausia ponui Spruilui pasakyti, kad Stikas at- 
važiuoja suimti Henko. Tegul vaikinas nakčia išmauna. Jo nebeliks, ir 
tai svarbiausia, o Spruilai bus tau dėkingi, kad padėjai anam išvengti 
arešto. 

Mamutės buvo puikiai sugalvota. Motina netgi šyptelėjo. Ir vėl 
moterys perprato padėtį greičiau negu vyrai. 

Tėvukas nepratarė daugiau nė žodžio. Mano tėvas paskubom 
baigė valgyti ir išėjo laukan. Saulė vos pakilusi virš tolimųjų medžių, o 
jau diena kupina įvykių. 


Po priešpiečių Tėvukas staiga tarė: 

— Lukai, mes važiuojame į miestą. Priekaba pilna. 

Priekaba nebuvo visiškai pilna, ir mes niekad jos netempdavome 
į džiną vidurdienį. Bet aš nesirengiau prieštarauti. Kažkas brendo. 

Kai atvykome prie džino, pirma mūsų stovėjo vos keturios prie- 
kabos. Paprastai tokiu derliaus rinkimo metu jų būdavo mažų mažiau- 
sia dešimt, betgi mes visados atvažiuodavome po vakarienės, kai čia 
knibždėte knibždėdavo fermų darbininkų. 

— Vidudienis — geras laikas važiuoti į džiną, — pasakė Tėvukas. 

Jis paliko sunkvežimaityje rakčiukus ir mudviem nueinant tarė: 

— Man reikia užsukti į kooperatyvą. Traukiame į Pagrindinę 
gatvę. 

Šitai man visai neblogai skambėjo. 

Blek Ouko miestelyje trys šimtai gyventojų, ir faktiškai visi jie 
įsikūrę ne toliau kaip per penkias minutes kelio nuo Pagrindinės gat- 
vės. Aš dažnai galvodavau, kaip nuostabu būtų turėti dailų namuką 
ūksmingoje gatvelėje, vos kelis žingsnius nuo Popo ir Perlos, taip pat 
„Diksio' kino teatro, kai niekur aplinkui nematyti medvilnės. 

Pusiaukelėje iki Pagrindinės mes staiga pasukome į šalį. 

— Perla nori tave pamatyti, — tarė jis, parodydamas į Vatsonų 
namą čia pat mums iš dešinės. Aš niekad nesu buvęs pas Popą ir Perlą 
namie, niekad neturėjau jokios dingsties užeiti, bet buvau matęs namą 
iš lauko. Tai vienas iš nedaugelio miesto namų, kurie turi šiek tiek 
plytų. 

— Ką? — visiškai suglumęs paklausiau. 

Tėvukas nieko neatsakė, ir aš tik nusekiau iš paskos. 

Perla laukė prie durų. Kai įėjome vidun, užuodžiau stiprų, gardų 
kažkokių kepinių kvapą, nors buvau pernelyg sutrikęs, kad suvokčiau, 
jog ji rengia man vaišes. Patapšnojo mane per galvą ir pamerkė Tėvu- 

kui. Viename kambario kampe perpus susilenkęs, nugara į mus atsisu- 
kęs Popas prie kažko krapštinėjosi. 

— Eikš čia, Lukai, — pavadino jis neatsigręždamas. 

Buvau girdėjęs, kad jie turi televizorių. Pirmąjį mūsų apygardoje 
prieš metus nusipirko ponas Harvis Glisonas, banko savininkas, bet 
šis gyveno kaip atsiskyrėlis ir, kiek žinome, niekas dar nebuvo matęs 
jo televizoriaus. Keletas parapijiečių turėjo Džounsbore giminių, kurie 
buvo nusipirkę televizorius, ir kada tik nuvykdavo tenai pasisvečiuoti, 
sugrįžę be paliovos kalbėjo apie šį stebuklingą naująjį išradimą. Divei- 
nas vieną tokį aparatą matė Blaitevilio parduotuvės lange, ir ilgą laiką 
nepakenčiamai išdidus staipėsi po mokyklą. 

— Sėskis čia, — Popas parodė į grindis tiesiai priešais aparatą. Jis 
vis dar derino rankenėles. — Pasaulinė serija. Trečiosios rungtynės, 
„Dodgers“ žaidžia „Yankee“ stadione. 

Širdis man apmirė; smakras atvipo. Buvau toks apstulbęs, jog ne- 
pajėgiau pajudėti. Tris pėdas nuo manęs ekranėlis, kuriame šokčioja 
linijos. Vidur tamsios medinės spintukės, ant kurios tuoj po rankenė- 
lių eilės užrašas chromuotomis raidėmis „Motorola“ Popas pasukiojo 
vieną rankenėlę, ir staiga išgirdome gergždžiantį komentatoriaus bal- 
są, pasakojantį apie saugui paleistą žemą kamuoliuką. Paskiau Popas 
pasuko iškart dvi rankenėles, ir išryškėjo vaizdas. 

Beisbolo rungtynės. Tiesiogiai iš „Yankee“ stadiono, ir mes stebi- 
me jas Blek Ouke, Arkanzase! 

Už manęs sušiūravo kėdės, ir aš jaučiau, kaip Tėvukas prisislen- 
ka arčiau. Perla nebuvo itin karšta aistruolė. Kelias minutes triūsė 
viena pati virtuvėje, paskui išniro su lėkšte šokoladinių sausainiukų 
ir stikline pieno. Aš paėmiau juos ir padėkojau jai. Sausainiukai buvo 
ką tik iš krosnies ir nuostabiai kvepėjo. Bet aš negalėjau valgyti, tik 
ne dabar. 

Jankių komandoje mėtė Edas Lopatas, mitruolių — Pričeris Rou. 
Mikis Mantlas, Jougis Bera, Filas Ridzutas, Henkas Baueris, Bilis Mar- 
tinas žaidė jankių komandoje, ir Pi Vi Rizas, Djukas Snaideris, Rojus 
Kampanela, Džekis Robinsonas ir Džilas Hodžas mitruolių. Visi jie 
čia — Popo ir Perlos svetainėje, žaidžiantys stebint šešiasdešimt tūks- 
tančių aistruolių „Yankee“ stadione. Buvau tiek pakerėtas, jog kone 
praradau amą. Tiesiog pūčiau akis į televizorių, žiūrėjau ir negalėjau 
patikėti. 


DAŽYTAS NAMAS 225 


— Valgyk sausainiukų, Lukai, — paragino Perla, pereidama per 
kambarį. Tai nuskambėjo daugiau kaip įsakymas nei siūlymas, ir aš 
atsikandau vieno. 

— Ką palaikai? — paklausė Popas. 

— Nežinau, — sumurmėjau, ir aš tikrai nežinojau. Buvau išmo- 
kytas nekęsti abiejų komandų. Ir buvo lengva jų nekęsti, kai abi toli 
Niujorke, kitame pasaulyje. Bet dabar jos Blek Ouke, žaidžia mano 
mėgstamą žaidimą, tiesiogiai perduodamą iš „Yankee“ stadiono. Ne- 
apykanta išgaravo. — Turbūt mitruolius, — pasakiau. 

— Visad palaikyk Nacionalinę lygą, — tarė už manęs Tėvukas. 

— Veikiausiai, — nenorom sutiko Popas. — Bet labai sunku pa- 
laikyti mitruolius. 

Rungtynės buvo transliuojamos į mūsiškį pasaulį 5-uoju kanalu 
iš Memfio, „National Broadcasting Company“* dukterinės bendrovės, 
kad ir ką tai reiškė. Ėjo „Lucky Strike" cigarečių, „Cadillac“, kokakolos 
ir „Texaco“ reklamos. Tarp kėlinukų rungtynes pertraukdavo reklami- 
niai intarpai, o kai tie baigdavosi, ekranas vėl pasikeisdavo ir mes grįž- 
davome į „Yankee“ stadioną. Tiesiog kvapą gniaužiantis išgyvenimas, 
pagavęs mane visiškai. Valandai buvau perkeltas į kitą pasaulį. 

Tėvukas turėjo reikalų ir kažkuriuo metu palikęs mus patraukė 
į Pagrindinę gatvę. Negirdėjau, kada išėjo, bet per reklaminį intarpą 
susivokiau, kad jo nėra. 

Jougis Bera atmušė houmraną, ir aš, stebėdamas jį šešiasdešim- 
ties tūkstančių fanatikų akivaizdoje apsukant visas bazes, supratau, 
kad niekad nebepajėgsiu deramai neapkęsti jankių. Jie buvo legendos, 
puikiausi žaidėjai puikiausios komandos, kokia kada nors žaidė šį 
žaidimą. Aš gerokai suminkštėjau, bet prisiekiau sau niekad niekam 
neatskleisti savo naujųjų jausmų. Tėvukas neįsileistų į savo namus pri- 
jaučiančiųjų jankiams. 

Devinto kėlinuko pradžioje Bera nepataikė atmušti. Mitruoliai 
pelnė du taškus ir laimėjo rungtynes. Perla suvyniojo sausainiukus į 
foliją ir įdavė man. Padėkojau Popui, kad leido man irgi patirti tą neįti- 
kėtiną nuotykį ir paklausiau, ar galėčiau vėl ateiti, kai žais „Cardinals“. 

— Žinoma, — atsakė jis. — Tačiau tai gali būti negreit. 


* NBC — Nacionalinė radijo ir televizijos kompanija, vienas iš stambiausių JAV komer- 
cinių transliacijos tinklų. 

Kai žingsniavome atgalios prie džino, paklausiau Tėvuką keleto 
dalykų apie televizijos transliacijos pagrindus. Labai miglotai ir neriš- 
liai man jis postringavo apie signalus ir bokštus, ir galop prisipažino, 
kad menkai apie tai teišmano, nes išradimas dar toks naujas. Paklau- 
siau, kada mes galėtume įsigyti televizorių. 

— Kurią nors dieną, — atsakė jis, lyg to niekad neįvyktų. Aš susi- 
gėdau, kad paklausiau. 

Partempėme tuščią priekabą į fermą, ir aš rinkau medvilnę iki 
darbo dienos pabaigos. Per vakarienę suaugusieji leido man pasireikš- 
ti. Be atokvėpio kalbėjau apie rungtynes ir reklaminius intarpus, apie 
viską, ką mačiau per Popo ir Perlos televizorių. 

Pamažu į kaimiškąjį Arkanzasą brovėsi nūdienė Amerika. 

Prieš pat sutemstant tėvas ir ponas Leonas Spruilas nuėjo trum- 
pam pasivaikštinėti už silosinės. Tėvas paaiškino, kad Stikas Pauersas 
rengiasi suimti Henką už Džerio Sisko nužudymą. Kadangi ir šiaip 
Henkas kelia daug rūpesčių, gal būtų tinkamas laikas jam patyliukais 
išsmukti naktį ir grįžti į kalnus. Matyt, ponas Spruilas su tuo sutiko, 
ir nesigrasino išvyksiąs. Talė buvo teisi; jiems reikia pinigų. Ir Henkas 
pakyrėjęs. Panašu, kad jie liks ir baigs doroti derlių. 

Mes sėdėjome ant priekinio priebučio laiptukų, stebėjome ir 
klausėmės. Nesigirdėjo aštrių žodžių, jokių ženklų, kad stovykla bus 
išardyta. Nei kokių nors požymių, kad Henkas rengiasi išvykti. Per 
sutemas matėme jį kartkartėm šmėkštelint, besisukiojant po jų sto- 
vyklą, sėdint prie laužo, besirausiant po maisto likučius. Vienas po kito 
Spruilai nuėjo miegoti. Mes irgi. 

Sukalbėjęs maldas, gulėjau Rikio lovoje plačiai atmerktomis aki- 
mis, mąstydamas apie „Yankees“ ir „Dodgers“, kai tolumoje pratrūko 
ginčas. Slystelėjau grindimis prie lango ir pažvelgiau laukan. Visur 
tamsu ir ramu, kurį laiką nieko nemačiau. Paskiau šešėliai sujudėjo, ir 
prie kelio įžvelgiau poną Spruilą ir Henką, stovinčius vienas priešais 
kitą, abu kalbančius tuo pat metu. Nesupratau, ką juodu sakė, bet aiš- 
kiai buvo įpykę. 

Pernelyg įdomu, kad galėtum praleisti. Nutykinau į koridorių ir 
ilgokai stovėjau, norėdamas įsitikinti, kad suaugusieji miega. Paskiau 
smukau per svetainę, pro priekines tinklelines duris į priebutį, laiptu- 
kais žemyn ir nuskuodžiau prie gyvatvorės rytiniame mūsiškės sody- 
bos pakraštyje. Danguje kybojo pusmėnulis bei pavieniai debesys, ir 
kelias minutes tykiai sėlinęs atsidūriau šalia kelio. Į pokalbį jau buvo 
įsijungusi ir ponia Spruil. Jie ginčijosi dėl sumuštojo Sisko. Henkas 
tvirtai laikėsi savo, jog esąs nekaltas. Gimdytojai nenorėjo, kad jis būtų 
suimtas. 

— Užmušiu tą nutukėlį šerifo pavaduotoją, — suniurnėjo jis. 

— Tik grįžk namo, sūnau, tegul visa nurimsta, — įkalbinėjo po- 
nia Spruil. 

— Čandleriai nori, kad tu išeitum, — vienu tarpu pasakė ponas 
Spruilas. 

— Turiu kišenėje daugiau pinigų, negu tie žemknisiai kada nors 
yra regėję, — suurzgė Henkas. 

Ginčijosi jie keliomis temomis. Henkas šiurkščiai atsiliepė apie 
mus, meksikiečius, Stiką Pauersą, Siskus, visus Blek Ouko gyventojus, 
netgi skyrė kelis rinktinius žodelius savo gimdytojams, Bou ir Deilui. 
Tik Talė ir Trotas liko nepaminėti. Jis kalbėjo vis bjauriau ir garsiau, 
bet ponas ir ponia Spruilai nesitraukė. 

— Gerai, aš išeisiu, — galiausiai pasakė jis ir įpykęs nulėkė pa- 
lapinėn kažko pasiimti. Nuslinkau prie pat kelio, paskiau nėriau per 
jį ir kitoje pusėje įkritau į Džeterių medvilnių tankmę. Iš čia puikiai 
mačiau mūsų priekinį kiemą. Henkas į seną brezentinį krepšį kimšo 
maistą ir drabužius. Spėjau, kad jis nueis iki plento ir bandys pasigauti 
kokią pakeleivingą mašiną. Kirtau medvilnių eiles ir negilaus griovio 
pakraščiu nuropojau upės link. Norėjau pamatyti, kai Henkas eis pro 
šalį. 

Jie apsimainė dar keliais žodžiais, paskiau ponia Spruil tarė: 

— Po kelių savaičių mes būsime namie. — Kalba nutilo, ir Hen- 
kas su krepšiu ant peties kelio viduriu pratrinksėjo pro mane. Pama- 
žėle irdamasis į medvilnių eilės galą, stebėjau jį traukiant tilto link. 

Nejučia šypsojausi. Mūsų fermoje vėl stos ramybė. Dar ilgokai 
tupėjau ten tarp stiebų, Henkas jau seniai buvo dingęs iš akių, ir dėko- 
jau žvaigždėms viršum savęs, kad jis pagaliau išsidangino. 

Jau rengiausi grįžti atgal, kai staiga kažkas sujudėjo anapus ke- 
lio tiesiai priešais mane. Medvilnės stiebeliai vos girdimai sušlamėjo, 

ir atsistojęs priekin žengtelėjo kažkoks žmogus. Žemai pasilenkęs, 
greitų judesių, matyt, stengėsi, kad niekas jo nepamatytų. Atsigręžė 
keliu atgal, mūsų namų pusėn, ir mirksnį mėnulis nušvietė jo veidą. 
Kaubojus. 

Kelias sekundes buvau pernelyg išsigandęs, kad pajėgčiau pa- 
judėti. Džeterių kelio pusėje, paslėptam jų medvilnių, buvo saugu. 
Troškau pasukti atgalios, nuskubėti namo, įsmukti į Rikio lovą. 

Ir taip pat troškau pamatyti, ką sumanęs Kaubojus. 

Šis liko griovyje gilumo sulig keliais ir be garso sparčiai slinko 
priekin. Paeina pirmyn, sustoja ir klausosi. Vėl pirmyn, ir vėl sustoja. 
Buvau atsilikęs nuo jo per šimtą pėdų, vis dar Džeterių valdose, slin- 
kau tiek sparčiai, kiek drįsau. Jeigu jis mane išgirstų, nerčiau į medvil- 
nių tankmę. 

Netrukus išvydau gremėzdišką Henko siluetą — vis dar vidur 
kelio, labai neskubėdamas jis keliavo namo. Kaubojus ėmė vytis lėčiau, 
aš irgi, sekdamas įkandin, sulėtinau žingsnius. 

Buvau basas ir jeigu užminčiau ant vandeninės skydasnukės, 
numirčiau siaubinga mirtimi. Grįžk namo, kažkas man kuždėjo . Neš- 
dinkis iš čia. 

Jeigu Kaubojus nori muštis, tai ko laukia? Mūsų fermos dabar nei 
matyt, nei girdėt. Bet upė tuoj priekyje, ir galbūt kaip tik ją Kaubojus 
nori pasiekti. 

Henkas jau artėjo prie tilto, ir Kaubojus paspartino žingsnius, 
ėmė sėlinti kelio viduriu. Aš laikiausi medvilnių pakraščio, prakaita- 
vau ir uždusęs stebėjausi, kodėl esu toksai kvailas. 

Pasiekęs upę, Henkas žengė ant tilto. Kaubojus šoko bėgti. Kai 
Henkas atsidūrė beveik tilto viduryje, Kaubojus stabtelėjo ir užsimojęs 
sviedė akmenį. Tas bumbtelėjo ant lentų netoli Henko, kuris sustojo ir 
staigiai atsisuko. 

— Nagi, eikš, šlapnugari*, — suniurnėjo jis. 

Kaubojus nė nemanė sustoti. Jau buvo ant tilto, be jokios baimės 
kopė nedideliu išlinkiu, kur Henkas keikdamasis laukė jo. Henkas at- 
rodė dvigubai stambesnis už Kaubojų. Juodu susitiks pačiame tilto 
viduryje, ir, be jokios abejonės, vienas iš jų sušlaps. 

Visiškai priartėjęs, Kaubojus staiga užsimojo ir sviedė dar vieną 
akmenį, mažne tiesiu taikymu. Henkas pasilenkė, ir kažkokiu būdu iš- 

* Nelegalių meksikiečių darbininkų pravardė JAV. 


DAŽYTAS NAMAS 229 


vengė akmens. Paskui puolė Kaubojų. Spragtelėjo spyruoklinis peilis, 
išmesdamas geležtę, akies mirksniu parengtą kovai. Kaubojus laikė ją 
iškėlęs. Henkas susiturėjo tik tiek, kad spėtų įnirtingai užsimoti krep- 
šiu. Tas, kliudęs Kaubojų, nubloškė jam skrybėlę. Abu ant siauro tilto 
sukiojosi vienas apie kitą, stengdamiesi įgyti pranašumą. Urgzdamas 
ir keikdamasis, vis nenuleisdamas akių nuo peilio, Henkas siekė krep- 
šin ir išsitraukė nedidelį stiklainį kažin ko tokio. Sugriebė jį it beisbolo 
kamuoliuką ir pasirengė sviesti. Kaubojus pritūpęs, sulenktais keliais 
ir liemeniu, laukė tinkamos akimirkos. Sukdami taip ratus vienas apie 
kitą, abu atsidurdavo vos per kelis colius nuo tilto krašto. 

Henkas galingai sustenėjo ir iš visų jėgų sviedė stiklainį į stovintį 
mažiau nei už dešimties pėdų Kaubojų. Indas pataikė kažkur į kaklą ar 
gerklę, negalėjau tiksliai nuspėti kur, ir sekundėlę Kaubojus susvirdu- 
liavo, atrodė, tuoj tuoj parkris. Henkas metė į jį krepšį ir puolė pirmyn. 
Bet stebėtinai mikliai Kaubojus perėmė peilį į kitą ranką, išsitraukė iš 
dešinės kelnių kišenės akmenį ir sviedė tą stipriau nei bet kokį savo 
kada nors mestą beisbolo kamuoliuką. Akmuo pataikė kažkur Henkui 
į galvą. Nemačiau kur, tačiau tikrai išgirdau. Henkas sukliko ir susi- 
griebė už veido, bet kol spėjo atsigauti, buvo per vėlu. 

Kaubojus pasilenkė, žemai užsimojęs kabliu dūrė ir suvarė ge- 
ležtę Henkui per pilvą krūtinėn. Iš siaubo ir netikėtumo skausmingai 
sužvigęs Henkas atšoko. 

Kaubojus ištraukė peilį ir vėl dūrė, dar ir dar kartą. Henkas par- 
puolė ant vieno kelio, paskui ant abiejų. Jo burna prasižiojo, bet neiš- 
leido nė garso. Sustingusiu iš siaubo veidu jis tik stebeilijo į Kaubojų. 

Greitais, nirčiais smūgiais Kaubojus užbaigė darbą. Kai Henkas 
jau nurimęs gulėjo ant žemės, sparčiai išnaršė jo kelnių kišenes ir pa- 
siėmė, ką rado. Paskiau nuvilko jį prie tilto krašto ir nurito žemyn. 
Lavonas pūkštelėjo ir iškart paniro po vandeniu. Kaubojus išnaršė 
krepšį ir nieko sau naudinga jame neradęs taip pat numetė upėn. Ilgai 
stovėjo prie tilto krašto ir stebėjo vandenį apačioje. 

Neturėjau jokio noro prisidėti prie Henko, tad įsirausiau medvil- 
nių tarpueilin ir prigludau prie žemės taip Žemai, jog nė pats nebūčiau 
savęs suradęs. Dar niekad širdis man taip greit nestuksėjo. Visas dre- 
bėjau, prakaitavau, verkiau ir podraug meldžiausi. Juk turėjau būti lo- 
voje, saugus miegoti kartu su savo gimdytojais gretimame kambaryje 
ir seneliais koridoriumi tuoj už jų. Bet visi atrodė taip toli. Aš buvau 

vienas negiliame apkasėlyje, vienas, išsigandęs ir didžiuliame pavojuje. 
Ką tik mačiau tai, kuo vis dar negalėjau patikėti. 

Nežinau, kiek ilgai Kaubojus stovėjo ten ant tilto, stebėdamas 
vandenį, norėdamas įsitikinti, kad Henkas tikrai dingęs. Debesys 
užslinkdavo ant pusmėnulio ir tuomet meksikietį vos matydavau. 
Paskiau jie vėl nuslinkdavo, ir jis vis tebestovėjo ten, su pakreipta 
ant šono purvina kaubojiška skrybėle. Daug laiko praslinko, kol jis 
nužengė nuo tilto ir stabtelėjo prie upės nusiplauti peilio. Dar kiek 
stebėjo upę, paskiau apsisuko ir leidosi žingsniuoti keliu. Praėjo vos 
keletą žingsnių nuo manęs ir pasijaučiau, lyg būčiau palaidotas bent 
dvi pėdas po žeme. 

Laukiau amžinybę, iki jisai seniai buvo dingęs iš akių, iki nebe- 
buvo galimybės, kad mane išgirs, tada išropojau iš savosios duobutės 
ir patraukiau namo. Ne visai nutuokiau, ką grįžęs ten darysiu, tačiau 
žinojau, kad būsiu saugus. Ką nors sugalvosiu. 

Žemai pasilenkęs slinkau daugiamečio sorgo žolynais, augančiais 
lauko pakraštyje. Kaip fermeriai mes nekentėme daugiamečio sorgo, 
bet pirmą sykį gyvenime džiaugiausi juo. Troškau paskubėti, lėkti ke- 
lio viduriu ir kuo greičiau parsirasti namo, bet buvau persigandęs ir 
vos vilkau kojas. Nuovargis ir baimė kaustė mane, ir kartkartėmis vos 
pajėgdavau slinkti. Truko amžinybę, kol išvydau mūsų namo ir darži- 
nės kontūrus. Stebėjau kelią prieš save, neabejodamas, kad Kaubojus 
kažkur tenai, dairosi atgalios ir į šonus. Stengiausi negalvoti apie Hen- 
ką. Man pernelyg rūpėjo pasiekti namus. 

Stabtelėjau atsikvėpti ir užuodžiau meksikiečio kvapą, dėl kurio 
negalėjau apsirikti. Jie retai maudydavosi ir kelias dienas parinkę 
medvilnę įgydavo savotišką, tik jiems vieniems būdingą dvoką. 

Šis greitai dingo, ir minutę ar dvi giliai pakvėpavęs, suabejojau, 
ar tik man nepasivaideno. Nenorėdamas rizikuoti, vėl pasitraukiau 
į Džeterių medvilnių gilumą ir pamažu nuslinkau į rytus, be garso 
kirsdamas stiebų eilę po eilės. Kai man prieš akis išniro baltos Kemp 
Spruilo palapinės, supratau, jog esu beveik namie. 

Ką aš pasakysiu dėl Henko? Tiesą, ką gi kita. Mane jau slegia 
ganėtinai paslapčių; daugiau jų nebeturiu kur slėpti, ypač tokią sun- 
kią kaip ši. Įšliaušiu į Rikio kambarį, pabandysiu nors kiek numigti, 
o kai tėvas prikels mane parsinešti kiaušinių ir pieno, aš papasakosiu 
visą istoriją. Kiekvieną žingsnį, kiekvieną judesį, kiekvieną peilio 
kirtį — tėvas viską sužinos. Jis ir Tėvukas nukaks į miestuką pranešti 

apie žmogžudytę Stikui Pauersui, ir dar prieš priešpiečius Kaubojus 
pateks į cypę. Veikiausiai iki Kalėdų jis bus pakartas. 

Henkas negyvas. Kaubojus tupės belangėje. Spruilai susikraus 
daiktus ir išvažiuos, bet kas man darbo. Nebenorėjau niekad matyti 
nė vieno Spruilo, netgi Talės. Troškau, kad visi išsidangintų iš mūsų 
fermos ir iš mūsų gyvenimų. 

Kai jau buvau per sprinto nuotolį nuo mūsų priekinio priebučio, 
nusprendžiau nieko nebelaukti. Nervai man buvo pairę, kantrybės ne- 
belikę. Valandas slapsčiausi, ir jau man tai pabodo. Nuskuodžiau į pat 
medvilnės eilių galą ir žengiau per griovį ant kelio. Žemai pasilenkiau, 
sekundėlę klausiausi, paskiau leidausi bėgti. Po dviejų, gal trijų žings- 
nių užpakalyje sušlamėjo, paskiau kažkieno ranka sugriebė mane už 
abiejų kojų, ir aš parkritau. Kaubojus klūpojo ant manęs, prispaudęs 
keliu krūtinę, prikišęs spyruoklinį peilį vos colį man nuo nosies. Jo 
akys žėrėjo. 

— Tylėk! — sušnypštė. 

Mes abu sunkiai alsavome ir smarkiai prakaitavome, į mane stip- 
riai trenkė jo dvokas; be abejo, toks pat, kokį užuodžiau vos prieš kelias 
minutes. Lioviausi rangęsis ir sukandau dantis. Jo kelis gniuždė mane. 

— Buvai prie upės? — paklausė jis. 

Papurčiau galvą — ne. Prakaitas nuo jo smakro varvėjo man į 
akis ir degino. Jis kiek pajudino geležtę, lyg aš jos dar nebūčiau matęs. 

— Tad kur tu buvai? 

Vėl papurčiau galvą; nepajėgiau kalbėti. Paskiau pajutau, kad vi- 
sas kūnas man kreta, dreba iš stingdančios baimės. 

Kai paaiškėjo, kad aš nepajėgiu pratarti nė žodžio, jis peilio galu 
patapšnojo man kaktą. 

— Cyptelsi nors žodį apie šią naktį, — pamažu pasakė jis, akimis 
iškalbingesnėmis nei lūpos, — ir aš užmušiu tavo motiną. Supratai? 

Aš smarkiai sulinksėjau. Jis atsistojo ir nuėjo, greitai prašapo 
tamsoje, palikęs mane mūsiškio kelio dulkėse ir purve. Verkdamas 
ėmiau ropoti, kol pasiekiau mūsų sunkvežimaitį, ir tuomet nualpau. 


*X*X4* 


Jie aptiko mane po savo lova. Per akimirkos sumaištį, kai tėvai 
šaukė ant manęs ir klausinėjo — kodėl išpurvinti drabužiai, kruvinai 
nubrozdintos rankos, kodėl miegu po jų lova — aš sugebėjau prasima- 

nyti pasaką, kad susapnavau siaubingą sapną. Kad Henkas nuskendo! 
Ir aš nuėjau jo pasižiūrėti. 

— Tu vaikštinėji per miegus! — pasakė motina, pati negalėdama 
patikėti, ir aš kaipmat šito nusitvėriau. 

— Turbūt, — linktelėjau. Visa po to buvo migla — jaučiausi mir- 
tinai pavargęs ir išsigandęs, taip pat nelabai suvokiau, ar tai, ką mačiau 
prie upės, iš tiesų įvyko, ar man tik prisisapnavo. Mane ėmė siaubas 
nuo minties, kad kuriuo nors metu vėl teks susitikti Kaubojų. 

— Ir Rikiui taip būdavę, — iš koridoriaus pridūrė Mamutė. — Vie- 
ną naktį nutvėriau jį už silosinės. 

Tai padėjo visiems šiek tiek apsiraminti. Šeimynykščiai nusivedė 
mane į virtuvę ir pasodino prie stalo. Motina mane nušveitė, o Ma- 
mutė ėmėsi gydyti žolės įpjovas ant rankų. Vyrai, išvydę, kad padėtis 
valdoma, išėjo parnešti kiaušinių ir pieno. 

Vos tik sėdome valgyti, atidundėjo smarki audra, ir šie garsai su- 
teikė man didžiulį palengvėjimą. Kelias valandas mes neisime į laukus. 
Man nereikės būti arti Kaubojaus. 

Kol knebinėjau valgį, jie vis mane stebėjo. 

— Man viskas gerai, — kažkuriuo metu nuraminau. 

Lietus stipriai ir garsiai pliaupė į mūsų stogą, stelbdamas pokalbį, 
tad valgėme tylomis, vyrai rūpindamiesi dėl medvilnės, moterys — dėl 
manęs. 

Aš turėjau tiek rūpesčių, jog tie mus visus sugniuždytų. 

— Gal aš vėliau pabaigsiu? — paklausiau. — Mane iš tiesų ima 
miegas. 

Motina nusprendė, kad aš grįšiu lovon ir ilsėsiuosi, kiek reikės. 
Kai moterys nurinkinėjo stalą, šnibžtelėjau motinai ir paklausiau, ar 
neatsigultų šalia manęs. Žinoma, ji sutiko. 

Ir užmigo anksčiau už mane. Gulėjome mano tėvų lovoje, jų 
pustamsiame miegamajame, kur buvo ramu ir vėsu, ir klausydamasis 
lietaus, vyrų balsų čia pat virtuvėje, geriančių kavą ir laukiančių, kol 
audra praeis, jaučiausi saugus. 

Troškau, kad lietus tęstųsi amžinai. Meksikiečiai ir Spruilai iš- 
vyks. Kaubojus bus išsiųstas tėvynėn, kur galės badyti ir pjaustyti kiek 
tinkamas, ir aš apie tai nė nežinosiu. O kažkada ateinančią vasarą, kai 
bus ruošiamasi nuimti derlių, pasirūpinsiu, kad Migelis su savo šutve 
meksikiečių nebūtų vėl atgabenti į mūsų apygardą. 

Troškau, kad motina būtų šalia, tėvas kur nors netoli. Stengiausi 
užmigti, bet kai tik užsimerkdavau, vėl išvysdavau Henką ir Kaubojų 


DAŽYTAS NAMAS 233 


ant tilto. Staiga ėmiau viltis, kad Henkas vis dar tebėra čia, vis dar 
Kemp Spruile naršo pyragėlių, vis dar svaido naktimis akmenis į dar- 
žinę. Tuomet visa tai bus buvęs sapnas. 

Nesitraukiau nuo motinos visą dieną — po to, kai praėjo audra, 
po priešpiečių, paskiau visiems kitiems išvažiavus į laukus, kai mudu 
likome namie. Mano gimdytojai kuždėjosi, tėvas raukėsi, bet ji laikėsi 
tvirtai. Kai kada mažiems berniukams tiesiog reikia būti su motina. Aš 
bijojau išleisti ją iš akių. 

Vien tik nuo minties papasakoti, ką mačiau ant tilto, man darėsi 
silpna. Bandžiau negalvoti nei apie nužudymą, nei apie tai, kad papa- 
sakosiu, kas įvyko, bet negalėjau mąstyti apie ką nors kita. 

Mudu rinkome darže daržoves. Su šiaudine pintine sekiojau ją, 
šaudydamas akimis į visas puses, laukdamas, kad tuoj iš kažkur iššoks 
Kaubojus ir papjaus mus abu. Uodžiau jį, jutau, girdėjau. Regėjau įžū- 
lias, drėgnas jo akis, sekiojančias kiekvieną mūsų judesį. Jo spyruokli- 
nio peilio svoris vis labiau slėgė man kaktą. 

Galvojau vien apie Kaubojų ir sekiojau motiną, neatsilikdamas 
nė per žingsnį. 

— Kas yra, Lukai? — ne sykį klausė ji. Suvokiau, kad aš visai ne- 
kalbu, bet nepajėgiau išspausti iš savęs žodžių. Ausyse tyliai zvimbė. 
Visa aplinkui tartum sulėtėjo. Troškau kur nors pasislėpti. 

— Nieko, — atsakiau. Net mano balsas buvo kitoks — Žemas ir 
prikimęs. 

— Vis dar pavargęs? 

— Taip, mamyte. 

Stabtelėjome pasižiūrėti, kaip Trotui sekasi dažyti namą. Kadangi 
buvome čia, o ne rinkome laukuose medvilnę, Troto niekur nesimatė. 
Jeigu paliktume namus, jis grįžtų prie savo sumanymo. Rytine siena 
dabar driekėsi trijų pėdų pločio balta juosta, einanti nuo namo priekio 
beveik iki galo. Buvo švari ir daili, — aiškiai darbas žmogaus, kurio 
nemygo laikas. 

Dabartine sparta Trotas niekaip nebaigs dažyti namo, iki Sprui- 
lams išvažiuojant. Kas bus, kai jie išvyks? Negi gyvensime name su 
dviejų spalvų rytine siena? 

Tačiau buvo svarbesnių dalykų, kuriais turėjau rūpintis. 

Motina nusprendė, kad dalį pomidorų susidės, tai yra užkon- 
servuos. Vasarą ir ankstyvą rudenį ji ir Mamutė skirdavo valandų 
valandas mūsiškėms daržovėms — pomidorams, žirneliams, pupe- 
lėms, valgomosioms ybiškėms, garstyčiniams žalėsiams, kukurūzams 
susidėti, Iki lapkričio pirmosios podėlio lentynos būdavo nukrautos 
keturiomis eilėmis kvortinių stiklainių su gėrybėmis, kurių turėjo 
užtekti mums per žiemą ir anksti pavasarį. Ir, žinoma, jiedvi taip pat 
susidėdavo tam, kad galėtų padėti tiems, kuriems prireiktų nors kiek 
pagalbos. Neabejojau, kad ateinančiais mėnesiais tempsime maistą 
Letčeriams, juk jau esame su jais susigiminiavę. 

Vien tik ta mintis mane siutindavo, bet vėlgi — Letčeriai man 
neberūpėjo. 

Mano darbas buvo lupti pomidorus. Nulupti jie būdavo supjaus- 
tomi ir sudedami į didelius puodus, tada pakaitinami, kad suminkš- 
tėtų, o po to sukemšami į kvortinius stiklainius, įberiamas šaukštelis 
druskos ir stiklainiai užsukami naujais dangteliais. Metai iš metų mes 
naudodavome tuos pačius stiklainius, tačiau visad pirkdavome naujus 
dangtelius. Dėl menkiausio nesandarumo daržovės sugesdavo, o žie- 
mą visad stodavo nesmagi akimirka, kai Mamutei ar mano motinai 
atidarius stiklainį paaiškėdavo, kad stiklainio turinys nevalgomas. 
Tačiau šitai nedažnai pasitaikydavo. 

Tinkamai prikimšti ir sandariai uždaryti stiklainiai eile būdavo 
dedami į didelį suslėgto oro kaitinamąjį katilą, iki pusės pripildytą 
vandens. Ten jie pusvalandį slegiami virdavo, kad išeitų likęs oras 
ir dar sandariau užsidarytų dangtelis. Mamutė ir mano motina itin 
bruzduliuodavo dėl savo konservų. Tai suteikdavo peno moterims 
didžiuotis, ir aš dažnai girdėdavau poniutes apie bažnyčią giriantis, 
kad sudėjusios tiek ir tiek stiklainių sviestinių pupelių ar šio bei 
ano. 

Konservuoti pradėdavo, kai tik daržas imdavo duoti derlių. Kart- 
kartėmis būdavau verčiamas padėti ir visados to nekęsdavau. Šiandien 
kitaip. Šiandien visai buvau laimingas, kad esu virtuvėje su motina, o 
Kaubojus toli laukuose. 

Su aštriu lupamuoju peiliu stovėjau prie kriauklės ir perpjovęs 
pirmą pomidorą prisiminiau Henką ant tilto. Kraują, spyruoklinį 
peilį, skausmingą šūksnį po pirmojo dūrio, paskiau nebylaus siaubo 
žvilgsnį, kai sekė kiti. Tą pirmą mirksnį, manau, Henkas suprato, kad 

bus supjaustytas tokio, kuris tai buvo daręs ir anksčiau. Jisai suprato, 
kad mirs. 

Mano galva trinktelėjo į virtuvės kėdę. Kai atsipeikėjau ant so- 
fos, motina laikė uždėjusi ledą man ant gumbo viršum dešinės ausies. 
Šypsodamasi pasakė: 

— Tu nualpai, Lukai. 

Bandžiau ką nors atsakyti, bet burna buvo pernelyg sausa. Moti- 
na man davė gurkštelėti vandens ir pasakė, kad kol kas niekur neisiu. 

— Jautiesi pavargęs? — paklausė. 

Aš linktelėjau ir užsimerkiau. 


*4+* 


Dusyk per metus apygardos valdžia atsiųsdavo ant mūsų ke- 
lio kelis sunkvežimius žvyro. Jį išpildavo, ir tuoj paskui sunkvežimį 
riedantis greideris viską sulygindavo. Greiderį valdė seniokas, kuris 
gyveno netoli Karavėjaus. Viena jo akis buvo perrišta juodu raščiu, o 
kairę veido pusę vagojo randai. Ji buvo tiek subjaurota, jog išvydęs jį 
susigūždavau. Jis buvo sužeistas per Pirmąjį pasaulinį karą, o Tėvukas 
teigė žinąs apie senioką daugiau nei tas norėjo pasakotis. Outis buvo 
jo pavardė. 

Outis turėjo dvi beždžiones, kurios padėdavo jam lyginti kelius 
aplinkui Blek Ouką. Ilgauodegiai juodi padarėliai lakstinėdavo grei- 
derio karkasu, kartkartėmis nušokdavo ant paties peilinio verstuvo, 
vos kelis colius viršum žemių ir žvyro. Retsykiais jos tupėdavo jam 
ant peties ar ant sėdynės atkaltės arba ant ilgo strypo, einančio nuo 
vairo iki mašinos priekio. Kol Outis važinėdavo keliu pirmyn ir atgal, 
darbuodamasis svirtimis, kaitaliodamas verstuvo peilio kampą ir nuo- 
žulnumą, spjaudydamas tabako syvus, beždžionėlės be baimės šokinė- 
davo bei kyburiuodavo, ir, regis, puikiai leisdavo laiką. 

Jeigu dėl kokios nors baisios priežasties mums, vaikams, nepa- 
vyktų tapti kardinolais, daugelis norėtų būti kelių greiderio mašinis- 
tai. Tai didelė, galinga mašina, valdoma vieno žmogaus. Visomis tomis 
svirtimis būtina darbuotis itin tiksliai — rankų ir kojų judesiai turi 
būti labai suderinti. Be to, lygūs keliai kaimiškajam Arkanzasui — pa- 
grindų pagrindas. Mūsų nuomone, mažai darbų yra svarbesnių. 

Visai nenutuokėme, kiek už tokį darbą moka, bet neabejojome, 
kad tai kur kas pelningiau nei fermerystė. 

Išgirdęs dyzelinį variklį, supratau, kad Outis sugrįžo. Susikabinę 
rankomis mudu su motina nuėjome prie kelio, ir tikrai — tarp mūsų 
namų ir tilto pūpsojo trys krūvos ką tik atvežto žvyro. Outis sklaidė 
jį, pamažu slinkdamas mūsų link. Mudu pasitraukėme po medžiu ir 
laukėme. 

Mano galva buvo šviesi, ir jaučiausi stiprus. Motina vis laikė mane 
už peties, lyg manytų, kad aš tuoj vėl nualpsiu. Outis stūmėsi vis arčiau, 
ir aš žingtelėjau prie pat kelio. Variklis riaumojo; verstuvo peilis sklaidė 
žemes ir žvyrą. Koks svarbus įvykis — taisomas mūsų kelias! 

Kai kada Outis pamojuodavo, kitais kartais — ne. Mačiau jo ran- 
dus ir raištį ant akies. O, kiek daug norėjau paklausti tą žmogų! 

Ir mačiau tik vieną beždžionę. Ji tupėjo ant pagrindinio karkaso, 
tuoj už vairo, ir atrodė labai liūdna. Apžvelgiau greiderį, dairydamasis 
jos draugužės, bet kitos beždžionės nebuvo. | 

Pamojome Oučiui, kuris žvilgtelėjo į mus, tačiau neatsakė mostu. 
Mūsų kraštuose tai baisaus nemandagumo požymis, tačiau ko norėti, 
Outis kitoks nei mes. Dėl kare patirtų sužalojimų neturėjo žmonos, 
vaikų, nieko — buvo visiškai vienišas. 

Staiga greideris sustojo. Outis pasisuko ir sveikąja akimi pažvelgė 
į mane, paskiau pamojo, kad lipčiau pas jį. Aš kaipmat nuskubėjau prie 
jo, o motina metėsi iš paskos, sakydama „ne!“ 

Outis šūktelėjo: 

— Viskas gerai! Jam nieko neatsitiks! 

Tačiau tai nebeturėjo prasmės. Aš jau ropščiausi pas jį. 

Truktelėjo mane už rankos ir užtempė į platformą, kur patsai 
sėdėjo. 

— Stokis čia, — šiurkščiai paliepė ir parodė į siaurą aikštelę šalia 
savęs. — Laikykis čia, — suniurnėjo, ir aš įsitvėriau į rankenėlę greta iš 
pažiūros svarbios svirties, kurią man baisu buvo paliesti. Pažvelgiau že- 
myn į motiną, kuri stovėjo įsisprendusi į šonus. Kratė galvą, lyg ketintų 
mane atgrasyti, bet paskiau pamačiau jos veide tartum šypsenėlę. 

Outis palietė droselį, ir variklis už mudviejų suriaumojo ir atgijo. 
Paskiau koja numynė sankabą, nustūmė pavarų svirtį, ir mes pajudė- 
jome iš vietos. Pėsčiom aš būčiau ėjęs greičiau, bet dyzelio riaumesys 
buvo toks, jog atrodė, kad mes lėkte lekiame. 

Stovėjau Oučiui iš kairės, prie pat jo veido, ir stengiausi nežiūrėti 
į randus. Po poros minučių jis tartum užmiršo, kad esu šalia. Tačiau 
beždžionėlei buvo gerokai smalsu. Stebėjo mane lyg kokį įsibrovėlį, 

paskiau visomis keturiomis prisėlino arčiau, pasirengusi bet kuriuo 
mirksniu mestis ant manęs. Užšoko ant dešinio Oučio peties, perėjo jo 
sprandu ir įsitaisė ant kairio peties stebeilydama į mane. 

Aš irgi stebeilijau į ją. Buvo ne didesnė už voveraitę, puikaus juo- 
do kailio ir juodų akučių, vos teskiriamų viršunosės. Ilga uodega krito 
žemyn Oučio marškinių priekiu. Outis darbavosi svirtimis, stumdė 
žvyrą, murmėjo kažką po nosimi, tartum nejustų beždžionėlės sau ant 

"peties. 

"Kai paaiškėjo, kad gyvūnėliui pakanka tik tyrinėti mane, nukrei- 
piau savo dėmesį į greiderio darbą. Outis buvo nuleidęs stačiu kampu 
palenktą jo peilį į negilų griovį, ir šitaip iškasti purvas, visokios žolės 
bei piktžolės buvo sustumiami ant kelio. Iš ankstesnių stebėjimų Ži- 
nojau, kad jis kelis kartus pravažiuos pirmyn ir atgal, išvalys griovius, 
nugramdys kelio vidurį ir išsklaidys žvyrą. Tėvuko nuomone, Outis ir 
apygardos valdžia turėtų dažniau taisyti mūsiškį kelią, bet ir daugeliui 
fermerių taip pat atrodė. 

“ Outis apgręžė greiderį, perkėlė peilį į kitą griovį ir pasuko atgal 
mūsų namų link. Beždžionėlė nė nesujudėjo. 

— Kur kita beždžionė? — garsiai paklausiau beveik Oučiui prie 
ausies. 

Jis mostelėjo žemyn į peilį: 

— Nukrito, — pasakė. 

Truko sekundę, kol tai įsisąmoninau, ir tuomet pasibaisėjau min- 
timi, kad toji vargšė beždžionėlė nusivertė nuo peilio ir susilaukė to- 
kios siaubingos mirties. Regis, Outis to neėmė į galvą, bet išlikusi gyva 
beždžionėlė neabejotinai gedėjo, praradusi savo bičiulę. Tik tupėjo 
sau ten, kartkartėm dirstelėdama į mane, kartkartėm žvelgdama į šalį, 
labai labai vieniša. Ir tikrai laikėsi kuo toliau nuo peilio. 

Motina nepajudėjo iš vietos. Mojau jai, o ji mojo man, ir vėl Ou- 
tis į tai nereagavo. Retsykiais nusispjaudavo ilga tabako syvų čiurkšle, 
kuri paliesdavo žemę prieky užpakalinių ratų. Nusišluostydavo burną 
purvina rankove, tiek dešine, tiek kaire, nelygu, kuria ranka kaip tik 
tuomet darbavosi svirtimi. Pasak Tėvuko, Outis buvo labai ramios 
galvos — tabako syvai tekėjo iš abiejų jo lūpų kampų. 

Už mūsų namų iš savojo aukščio galėjau matyti vidur lauko med- 
vilnės priekabą ir aplinkui išsibarsčiusias šiaudines skrybėles. Ieškojau 
akimis, kol aptikau meksikiečius — maždaug ten pat kaip ir visados, 
ir pagalvojau apie Kaubojų. Jis ten, su spyruokliniu peiliu kišenėje, be 

abejo, labai didžiuojasi paskutiniąja savo žmogžudyste. Įdomu, ar pa- 
sipasakojo savo draugeliams? Turbūt ne. 

Mirksnį man pasidarė baisu, nes motina ten už mūsų, viena pati. 
Gryna nesąmonė, — suvokiau tai, tačiau diduma mano minčių buvo 
neprotingos. 

Pamačiau medžių liniją palei upę, ir mane apėmė nauja baimė, 
Staiga tapo baisu išvysti tiltą, vietą, kur įvyko nusikaltimas. Aišku, ten 
liko kraujo dėmių — įrodymas, kad nutikę kažkas siaubinga. Ar lietus 
jas nuplovė? Dažnai pasitaikydavo dienų, kad tiltu nepervažiuodavo 
joks lengvasis automobilis ar sunkvežimis. Ar kas nors pamatė Henko 
kraują? Didelė tikimybė, kad įrodymų nebelikę. 

Nejau iš tikrųjų buvo pralietas kraujas? Gal visa tai tik blogas 
sapnas? 

Nenorėjau pamatyti nė upės. Šių metų laiku srovė lėta, o Henkas 
juk tokia stambi auka. Gal jis dabar kur nors ant kranto? Užneštas ant 
žvyro juostos lyg į seklumą išplaukęs banginis? Aš tikrai netroškau 
būti tas, kuris jį aptiktų. 

Henkas buvo suraižytas į gabalėlius. Arčiausia, kas turi peilį — 
Kaubojus. Ir daugybę motyvų. Tokį nusikaltimą netgi Stikas Pauersas 
atskleistų. 

Buvau vienintelis liudininkas, viską matęs savo akimis, bet aš jau 
nusprendžiau, kad tai nusinešiu su savimi į kapą. 

Outis perjungė pavaras ir apsigręžė — nemenkas juokas su kelio 
greideriu, buvau besužinąs. Prieš akis šmėstelėjo tiltas, bet važinėjome 
per toli, kad kas daug matytųsi. Beždžionėlei pabodo spoksoti į mane, 
ir ji persėdo ant kito peties. Apie minutėlę spitrijo į mane iš už Oučio 
galvos, paskui paprasčiau liko ten tupėti it pelėda, tyrinėdama kelią 
priekyje. 

O, jeigu dabar mane matytų Diveinas! Sudegtų iš pavydo. Jaus- 
tųsi pažemintas. Būtų taip priveiktas savo pralaimėjimo, jog ilgai 
nesikalbėtų su manimi. Nekantravau sulaukti šeštadienio. Paskleisiu 
po visą Pagrindinę gatvę žinią, kad praleidau dieną ant greiderio su 
Oučiu — su Oučiu ir jo beždžionėle. Tačiau tik su viena beždžionėle, 
ir gausiu papasakoti, kas nutiko kitai. Ir visos tos svirtys bei valdymo 
rankenėlės, kurios nuo žemės atrodo tokios bauginančios, bet iš tikrų- 
jų nekėlė man visai jokių problemų. Išmokau jas valdyti! Tai bus viena 
iš puikiausių mano akimirkų. 

Outis sustojo priešais mūsų namus. Aš išsiropščiau ant žemės ir 
šūktelėjau: 

— Dėkui! — bet jis nuvažiavo, nė nelinktelėjęs ar ištaręs nors 
žodį. 

Staiga prisiminiau žuvusią beždžionėlę ir pravirkau. Nenorė- 
jau verkti ir stengiausi susitvardyti, bet ašaros srūte sruvo, ir nieko 
negalėjau sau padaryti. Motina atbėgo iš namų, ėmė klausinėti, kas 
bloga. Nežinojau, kas bloga; tiesiog verkiau ir tiek. Buvau išsigandęs ir 
pavargęs, mažne vėl alpstantis, ir paprasčiausiai troškau, kad visa su- 
sitvarkytų, kad meksikiečiai ir Spruilai dingtų iš mūsų gyvenimo, kad 
grįžtų Rikis, kad Letčerių nebūtų, kad Henko košmaras išsitrintų man 
iš atminties. Buvau pavargęs nuo paslapčių, pavargęs regėti dalykus, 
kurių man nederėjo matyti. 

Taigi aš tik verkiau. 

Motina tvirtai mane apkabino. Sumojęs, kad ji išsigandusi, var- 
gais negalais papasakojau apie žuvusią beždžionėlę. 

— Ar tu ją matei? — pasibaisėjo ji. 

Papurčiau galvą ir toliau aiškinau. Mudu pasukome į priebutį ir 
ilgai ten sėdėjome. 


Kažkuriuo dienos metu buvo patvirtinta, kad Henkas išvyko. Per 
vakarienę tėvas pasakė, kad ponas Spruilas jį informavęs, jog Henkas 
naktį išėjo. Pakeleivingomis mašinomis jis nusigaus iki namų Jurika 
Springse. 

Henkas plūduriavo Sent Frensio upės dugne, ir kai pagalvojau 
apie jį tenai tarp šamų, praradau apetitą. Suaugusieji stebėjo mane ati- 
džiau nei paprastai. Per praeitas dvidešimt keturias valandas aš nual- 
pau, sapnavau košmarus, kelissyk verkiau, ir, kaip jie suprato, ilgai per 
miegus vaikščiojau. Kažkas man negerai, ir jiems buvo neramu. 

— Įdomu, kaip jam pasiseks pasiekti namus, — samprotavo 
Mamutė. Tai paskatino naują temą istorijų apie dingusius žmones. 
Tėvukas turėjo vieną pusbrolį, kuris su šeima migruodavo iš Misisipės 
į Arkanzasą. Jie keliaudavo dviem senais sunkvežimaičiais. Sykį kelią 
pastojo geležinkelio pervaža. Pirmasis sunkvežimaitis, vairuojamas 
minėtojo pusbrolio, pervažiavo ją. Paskiau atidundėjo traukinys, ir 
antrasis sunkvežimaitis gavo palaukti, kol tas pralėks. Traukinys buvo 

ilgas, o kai galiausiai kelias atsilaisvino, kito sunkvežimaičio anapus 
nebuvo nė ženklo. Antrasis sunkvežimaitis įveikė pervažą ir pasiekė 
kelio šakonę. Pusbrolio niekas daugiau nebematė, ir tatai nutiko prieš 
trisdešimt metų. Nė ženklo nei jo, nei sunkvežimaičio. 

Šią istoriją buvau girdėjęs daug kartų. Žinojau, kad Mamutė pe- 
reis prie kitos, ir tikrai — ji papasakojo apie savo motinos tėvą, žmogų, 
kuris paleido į pasaulį šešetą vaikų, o tada įšoko į traukinį ir paspruko 
į Teksasą. Kažkas iš giminės netikėtai sutiko jį po dvidešimties metų. 
Jis turėjo kitą žmoną ir dar šešetą vaikų. 

— Tau viskas gerai, Lukai? — paklausė Tėvukas, kai baigėme val- 
gyti. Visas jo šiurkštumas buvo dingęs. Jie visa tai pasakojo dėl manęs, 
stengdamiesi prablaškyti, nes visiems sukėliau rūpesčio. 

— Tik pavargęs, Tėvuk, — atsakiau. 

— Nori anksčiau atsigulti? — paklausė motina, ir aš linktelėjau. 

Nuėjau į Rikio kambarį, o jie pasiliko suplauti indų. Mano laiškas 
jam jau buvo dviejų puslapių — didžiulių pastangų rezultatas. Vis te- 
bebuvo rašomajame bloknote, paslėptas po čiužiniu, ir atskleidė nuti- 
kimą pas Letčerius. Perskaičiau jį vėl ir likau gana patenkintas savimi. 
Kurį laiką svarsčiau, ar nepapasakojus Rikiui apie Kaubojų ir Henką, 
bet nusprendžiau palaukti, kol jisai sugrįš namo. Tuomet meksikiečių 
jau nebebus, vėl gyvensime saugiai, ir Rikis žinos, ką daryti. 

Turbūt laišką jau galima išsiųsti, ir tuomet ėmiau rūpintis, kaip 
tai padarysiu. Mes visados siųsdavome laiškus tuo pačiu metu, dažnai 
tame pačiame dideliame maniliniame voke. Nusprendžiau, kad nuėjęs 
į paštą Pagrindinėje gatvėje, pasitarsiu su ponu Linču Torntonu. 

Motina man paskaitė pasakojimą apie Danielių liūtų narve, vie- 
ną iš mano mėgstamiausiųjų. Orams pasikeitus ir naktims atvėsus, 
mažiau laiko leisdavome ant priebučio laiptelių ir dažniau skaityda- 
vome prieš miegą. Skaitydavo motina ir aš, kiti — ne. Ji labiausiai 
mėgo Biblijos istorijas, ir tai man visai tiko. Ji kurį laiką paskaitydavo, 
tuomet paaiškindavo. Paskui vėl paskaitydavo. Kiekviena istorija buvo 
pamokoma, ir ji pasistengdavo, kad aš suprasčiau. Niekas manęs taip 
neerzindavo kaip brolis Eikersas, kai kuriame nors iš savųjų ištęstų 
pamokslų iškreipdavo smulkmenas. 

Taisydamasis miegoti paklausiau ją, ar nepasiliktų čionai su ma- 
nimi Rikio lovoje, kol aš užmigsiu. 

— Žinoma, — sutiko ji. 

Po dienos poilsio tėvas niekaip negalėjo pakęsti, kad vis dar neinu 
į laukus. Ištempė mane iš lovos penktą, ir mudu kibome į savo kasdie- 
nius darbus — parnešti kiaušinių ir pieno. 

Žinoma, nebegalėjau ir toliau slėptis namie su motina, tad narsiai 
iškenčiau pasirengimus medvilnei rinkti. Kažkada, iki išvyks, vis tiek 
turėsiu susidurti su Kaubojumi. Geriausia, kad tai atsitiktų kuo grei- 
čiau ir kai aplinkui pilna žmonių. 

Meksikiečiai į laukus traukė pėsčiomis, atsisakę rytinės kelio- 
nės bebortėje priekaboje. Šitaip galės pradėti rinkti kelias minutes 
anksčiau, be to, išvengs Spruilų. Mes palikome namus prieš pat aušrą. 
Tvirtai laikiausi ant traktoriaus įsikibęs Tėvuko sėdynės ir stebėjau 
pamažu pranykstant virtuvės lange motinos veidą. Prieš tai naktį ilgai 
ir karštai meldžiausi, ir kažkas man kuždėjo, kad ji bus saugi. 

Kol slinkome lauko keliuku, tyrinėjau „John Deer“ traktorių. Daug 
valandų esu praleidęs ant jo — kai ardavome, akėdavome, sėdavome, 
netgi kai su mano tėvu ar Tėvuku tempdavome į miestą priekabą, ir 
visad man atrodydavo, kad jį valdyti sudėtinga ir sunku. Dabar, po 
trisdešimties minučių ant kelią lyginančio greiderio, su gluminančia 
daugybe jo svirčių ir pedalų, traktorius atrodė visai paprastas. Tėvukas 
paprasčiausiai sėdėjo, pasidėjęs rankas ant vairo, ramiomis kojomis, 
pusiau miegantis, o Outis buvo nuolatinio judėjimo pavyzdys. Štai dar 
viena priežastis, kodėl aš lyginsiu kelius, o ne dirbsiu fermoje, jeigu, 
žinoma, neišdegs beisbolininko karjera, nors tai mažiausiai tikėtina. 

Meksikiečiai jau buvo pasistūmėję pusę eilės, pradingę medvilnėje 
ir, kai atvykome, nekreipė į mus dėmesio. Žinojau, kad Kaubojus su jais, 
bet ryto brėkšmoje nepajėgiau atskirti vieno meksikiečio nuo kito. 

Išvengiau jo iki priešpiečių pertraukos. Veikiausiai rytą jis mane 
matė ir, spėju, nusprendė, kad nekenktų šiek tiek priminti. Kol kiti jo 
draugeliai po medvilnės priekaba valgė pusryčių likučius, Kaubojus 
važiavo namo su mumis. Sėdėjo vienas pats ant bebortės priekabos 
krašto, ir aš dėjausi jo nematąs, kol beveik jau pasiekėme namus. 

Kai galop sutelkęs drąsą pažvelgiau į jį, spyruokliniu peiliu valėsi 
nagus ir laukė, kol atsisuksiu. Jis nusišypsojo — negeru daug sakančiu 
vypsniu — ir vos vos pamojavo man peiliu. Niekas kitas to nepastebė- 
jo, ir aš tuoj pat nusisukau. 

Į pavakarę medvilnės priekaba buvo pilna. Greitomis papietavęs, 
Tėvukas pranešė, kad jis ir aš nutempsime ją į miestą. Nuvažiavome į 
laukus, prikabinome ją prie sunkvežimaičio, paskiau ką tik sulygintu 
keliu palikome fermą. Outis tikras meistras. Kelias buvo lygutėlis, net- 
gi ir tokiam senam Tėvuko sunkvežimaičiui. 

Paprastai vairuodamas Tėvukas nekalbėjo ir tai man visai tiko, 
nes taip pat neturėjau ką pasakyti. Turėjau daugybę paslapčių, bet 
nebuvo kaip jomis atsikratyti. Pamažu pervažiavome tiltą, ir aš ap- 
žvelgiau gilius, lėtus vandenis apačioje, bet nieko ypatinga nepama- 
čiau — nė žymės kraujo ar nusikaltimo, kurio liudininkas buvau. 

Nuo nužudymo praėjo daugiau nei diena, normali alinančio 
darbo diena fermoje. Sulig kiekvienu atodūsiu mąsčiau apie paslaptį, 
tačiau, mano nuomone, slėpiau ją gerai. Motina saugi, ir tai visų svar- 
biausia. 

Pravažiavome Letčerių keliuką, ir Tėvukas žvilgtelėjo jų pusėn. 
Šiuo metu jie tebuvo menkas nepatogumas. 

Plente, dar toliau nuo fermos, ėmiau mąstyti, kad kurią nors 
dieną aš, ko gero, galėsiu nusimesti savąjį sunkulį. Galėsiu papasakoti 
Tėvukui — vienam jam, tik tarp mudviejų. Jau greitai Kaubojus grįš 
į Meksiką, toje svečioje šalyje jam niekas negrės. Spruilai parvažiuos 
namo ir ten neras Henko. Aš galėsiu pasakyti Tėvukui, ir jis žinos ką 
daryti. 

Įvažiavome į Blek Ouką paskui kitą priekabą ir sekėme įkandin 
jos iki džino. Kai sustojome, aš išlipau ir laikiausi arti Tėvuko. Prie 
džino kontoros būriavosi keletas fermerių, ir jau kurį laiką ten vyko 
rimta kalba. Priėjome prie jų ir ėmėme klausytis. 

Žinios buvo nelinksmos ir grėsmingos. Praeitą naktį Klėjaus apy- 
gardą, kuri nuo mūsų į šiaurę, užklupo smarkios liūtys. Pranešama, 
kad kai kuriose vietose per dešimt valandų iškritę šeši coliai vandens. 
Klėjaus apygarda buvo Sent Frensio upe aukščiau. Upokšniai ir va- 
daksniai tenai patvinę ir plūsta į upę. 

Vanduo kyla. 

Buvo svarstoma, ar turės kokios nors įtakos mums. Mažuma 
laikėsi nuomonės, kad audra neturės didelio poveikio upei ties Blek 
Ouku. Mes pernelyg toli ir, jeigu daugiau nelis, Sent Frensis nieko 


DAŽYTAS NAMAS 243 


neužlies. Tačiau daugumos nuomonė buvo kur kas pesimistiškesnė, 
o kadangi didžioji jų dalis ir šiaip buvo profesionalūs nerimautojai, 
tosios naujienos sutiktos su dideliu nerimu. 

Vienas fermeris pasakė, kad jo kalendorius pranašauja smarkius 
lietus spalio viduryje. 

Kitas pridūrė, kad jo pusbrolį Oklahomoje semia potvynis, o pas 
mus orai ateina iš vakarų, taigi tai neva tikras ženklas, kad lietūs ne- 
išvengiami. 

Tėvukas suniurnėjo kažką tokio, kad orai iš Oklahomos keliauja 
greičiau nei bet kokios naujienos. į 

Sekė daugiau svarstymų ir įvairių nuomonių, bet bendras jų 
tonas buvo niūrus. Mus jau tiek sykių gniuždė orai, rinkos ar sėklų ir 
trąšų kainos, jog tikėjomės blogiausia. 

— Dvidešimt metų nebuvo potvynio spalį, — pareiškė ponas 
Redas Fletčeris, ir tai paskatino karštus ginčus dėl rudeninių potvynių 
istorijos. Išsakyta tiek skirtingų versijų ir prisiminimų, jog esmė be- 
viltiškai susijaukė. 

Tėvukas neįsijungė į kivirčus, ir pusvalandį pasiklausę, mudu pa- 
sitraukėme. Jis atkabino priekabą, ir mudu pasukome namo, žinoma, 
tylomis. Porąsyk paskersavau į jį ir pamačiau visai tokį, kaip ir tikėjau- 
si — bebalsį, susirūpinusį, suraukta kakta vairuojantį abiem rankomis, 
mąstantį vien tik apie artėjantį potvynį. 

Prie tilto sustojome ir per purvą nuklampojome prie Sent Fren- 
sio krašto. Minutėlę Tėvukas stebėjo vandenį, tarsi galėtų pamatytį šį 
kylant. Pasibaisėjau, kad Henkas staiga neišplauktų paviršiun į kran- 
tą tiesiai priešais mus. Netardamas nė žodžio, Tėvukas paėmė upės 
krantan išmestą pagalį, colio storio ir trijų pėdų ilgio. Nulaužęs nuo 
jo mažą šaką, akmeniu įkalė į smėlio seklumą, kur vandens gylis buvo 
du coliai. Kišeniniu peiliuku padarė įrantą sulig vandens paviršiumi. 

— Pasižiūrėsime rytą, — ilgai tylėjęs ištarė jis pirmuosius Žo- 
džius. 

Kurį laiką stebėjome savo naująją matuoklę, abu įsitikinę, kad 
išvysime upę kylant. Tačiau taip neatsitiko, ir mudu grįžome prie 
sunkvežimaičio. 

Upė baugino mane, bet ne todėl, kad gali patvinti. Joje Henkas 

— supjausiytas, negyvas ir išbrinkęs nuo vandens, netrukus išplauk- 
siantis krantan, kur kas nors jį suras. Pas mus buvo įvykdyta tikra 


244 JOHN GRISHAM 


žmogžudystė, ne tokia, kai buvo mirtinai užtalžytas Siskas, bet grynų 
gryniausias nužudymas papjaunant. 

Lietūs padės atsikratyti Kaubojumi. Ir lietūs pakels upės lygį, pa- 
greitins tėkmę. Henkas arba tai, kas iš jo likę, bus nunešta pasroviui į 
kitą apygardą ar gal net į kitą valstiją, kur kas nors jį aptiks ir neturės 
nė menkiausios galimybės nustatyti asmens tapatybę. 

Prieš užmigdamas tąnakt meldžiau lietaus. Meldžiau kaip įma- 
nydamas karščiau. Prašiau Dievą, kad atsiųstų didžiausią tvaną nuo 
Nojaus laikų. 


Šeštadienio rytą buvome įpusėję pusryčiauti, kai iš galinio prie- 
bučio įtrinksėjo Tėvukas. Užteko vieno žvilgsnio į jo veidą, kad pa- 
tenkintume savo smalsumą. 

— Upė pakilo keturis colius, Lukai, — pranešė jis man atsisėsda- 
mas ir siekdamas valgio. — O vakaruose žaibuoja. 

Tėvas susiraukė, tačiau kramsnojo toliau. Kai kalba užeidavo 
apie orus, jis visados būdavo pesimistas. Jeigu orai puikūs, tai tik laiko 
klausimas, kada jie suges. Jeigu prasti, tai kaip tik to jis visąlaik ir tikė- 
jęsis. Mamutė priėmė žinią nė kiek nepersimainiusiu veidu. Jos jaunė- 
lis sūnus kariauja Korėjoje, ir tai kur kas svarbiau nei dar vienas lietus. 
Niekados neatsitraukusi nuo žemės, ji žinojo, kad kai kurie metai geri, 
kai kurie blogi, bet gyvenimas nesustoja. Dievas padovanojo mums 
gyvybę, sveikatą ir užtektinai maisto, o tai daugiau, nei dauguma žmo- 
nių galėtų pasakyti. Be to, Mamutei ne itin patiko graužatis dėl orų. 
„Vis tiek nieko nepakeisime', — nuolat kartodavo ji. 

Motina nesišypsojo, bet ir nesiraukė — atrodė savotiškai paten- 
kinta. Nebuvo pasiryžusi lenkti visą savo amžių nugarą prie žemės dėl 
vargano būvio. O dar labiau ji manė, kad fermerystė — ne man. Jos 
dienos fermoje suskaičiuotos, ir dar vienas prarastas derlius tik pa- 
skubins mūsų išvykimą. 

Baigdami valgyti, išgirdome griaustinį. Mamutė ir mano motina 
nurinko lėkštes, paskiau užplikė dar kavos. Sėdėjome prie stalo, kal- 
bėjomės ir klausėmės, laukdami, kokia smarki pasirodys audra. Pa- 
galvojau, kad mano malda jau bemaž išklausyta, ir pajaučiau kaltę dėl 
tokio nedoro noro. 

Bet griaustinis ir žaibai nuslinko į šiaurę. Lietaus nė lašo. Septintą 
jau buvome laukuose, uoliai rinkome medvilnę ir troškome, kad grei- 
čiau stotų vidudienis. 


X*XXi 


Kai išvažiavome į miestą, į sunkvežimaičio galą įšoko tik Migelis. 
Kiti meksikiečiai dirba, paaiškino, o jam reikią nupirkti jiems kelis 
daiktus. Man neapsakomai palengvėjo. Neteks važiuoti su vos kelis 
žingsnius nuo manęs pritūpusiu Kaubojumi. | 

Blek Ouko pakraštyje patekome į lietų — vėsią dulksną, bet ne 
nuožmią audrą. Šaligatviai knibždėjo žmonių, kurie pamažu slinko po 
krautuvių padangtėmis ir balkonais, stengdamiesi, tačiau nesėkmin- 
gai, išlikti sausi. 

Orai daugelį fermerių šeimų suturėjo nuo miesto. Tatai paaiškėjo, 
kai prasidėjo dieninis ketvirtos valandos seansas „Diksio“ kino teatre. 
Pusė vietų buvo laisvų — tikras ženklas, kad šeštadienis ne toks kaip 
visi. Įpusėjus pirmajai daliai, praėjimų šviesos sumirksėjo, paskiau ek- 
ranas užtemo. Mes sėdėjome patamsiuos, klausydamiesi perkūnijos, 
pasirengę pulti į paniką ir šokti iš vietų. 

— Dingo elektra, — ištarė oficialus balsas salės gale. — Prašom 
pamažu apleisti vietas. 

Mes susispietėme ankštame vestibiulyje ir stebėjome Pagrindine 
gatve ūžaujančius lietaus šuorus. Dangus buvo tamsiai pilkas, ir kele- 
tas pro šalį pravažiavusių automobilių buvo įsijungę šviesas. 

Kad ir vaikai, mes žinojome, jog šiuo metų laiku per daug lietaus, 
per daug audrų, per daug gandų apie kylančius vandenis. Potvyniai 
ištikdavo pavasariais, retai — derliaus nuėmimo metu. Pasaulyje, 
kuriame visi arba vertėsi fermeryste, arba prekiaudavo su fermeriais, 
lietingas laikotarpis spalio viduryje labai varė į neviltį. 

Kai lietus kiek aprimo, mes nubėgome šaligatviu susirasti tėvų. 
Smarkios liūtys reiškė klampius kelius, ir miestas netrukus ištuštės, 
nes fermerių šeimos išvažiuos namo iki tamsos. Tėvas buvo užsiminęs, 
kad reikėtų nusipirkti pjūklą, tad nėriau į ūkinių prekių parduotuvę, 
vildamasis ten jį aptikti. Parduotuvė buvo pilna žmonių, kurie laukė ir 
stebėjo lietų lauke. Susispietę seni žmonės pasakojo apie praeities po- 
tvynius. Moterys kalbėjo, kiek lietaus iškritę kituose miestuose — Pa- 

regulde, Lepante ir Maniloje. Praėjimai buvo prisikimšę žmonių, kurie 
vien kalbėjo, nieko nepirko nei dairėsi prekių. 

Braudamasis pro minią, ieškojau tėvo. Parduotuvė buvo seno- 
viška ir gilumoje tamsesnė, panaši į olą. Medinės grindys šlapios nuo 
žmonių kojų ir, metų metus minamos, įdubusios. Vieno praėjimo gale 
aš apsisukau į kitą ir akis į akį susidūriau su Tale ir Trotu. Ji laikė ran- 
koje galoną baltų dažų. Trotas — kvortą. Juodu stoviniavo kaip ir visi 
kiti, laukdami, kol baigsis lietus. Išvydęs mane, Trotas pabandė pasi- 
slėpti už Talės. 

— Sveikas, Lukai, — nusišypsojo ji. 

— Labas, — atsakiau, žvelgdamas į dažų kibirėlį. Talė pastatė jį 
ant grindų šalia savęs. — Kam dažai? 

— O, niekai, — vėl nusišypsojo ji. Ir darsyk gavau prisiminti, kad 
Talė — gražiausia kada nors mano pažinota mergina, ir kai ji nusi- 
šypsojo, protas man užtemo. Jeigu kartą matei dailią merginą nuogą, 
tikrai jauti tam tikrą trauką jai. 

Trotas visai užsiglaudė už jos, nelyginant mažylis, besislepiantis 
už savo motinos. Mudu kalbėjomės apie audrą, ir aš jai papasakojau, 
kaip viduryje seanso dingo elektra. Ji susidomėjusi klausėsi, ir kuo 
daugiau aš kalbėjau, tuo labiau man norėjosi kalbėti. Papasakojau jai 
gandus apie kylančius vandenis ir apie matuoklę, kurią mudu su Tė- 
vuku įrengėme prie upės. Talė paklausė apie Rikį, ir mudu ilgai apie 
jį kalbėjomės. 

Aišku, aš pamiršau apie dažus. 

Sumirksėjo šviesos, ir vėl atsirado elektra. Tačiau vis dar lijo, ir 
niekas nėjo iš parduotuvės. 

— Kaip toji Letčerių mergina? — paklausė ji, lakstydama į šalis 
akimis, lyg kas nors galėtų ją nugirsti. Tai buvo viena iš mudviejų di- 
džiųjų paslapčių. 

Jau buvau kažką beatsakąs, kai staiga man dingtelėjo, kad Talės 
brolis negyvas, o ji nieko apie tai nežino. Veikiausiai Spruilai mano, 
kad jis jau namie, Jurika Springse, jų dailiame dažytame namuke. Pa- 
matysią jį po kelių savaičių, gal greičiau, jei lietus nesiliaus. Pažvelgiau 
į ją ir pabandžiau kalbėti, bet man mintyse sukosi vien tai, kokia ji 
būtų sukrėsta, jei pasakyčiau, apie ką galvoju. 

Dievinau Talę, nepaisant jos nuotaikų ir paslapčių, nepaisant jos 
keistų reikalų su Kaubojumi. Negalėjau jos nedievinti, ir tikrai neno- 

rėjau skaudinti. Vien tik nuo minties išpoškinti, kad Henkas negyvas, 
man ėmė linkti keliai. 

Mikčiojau ir užsikirtinėjau, vis nudelbęs akis į grindis. Staiga at- 
šalau ir išsigandau. 

— Pasimatysim vėliau, — šiaip taip išstenėjau, ir apsisukęs su- 
grįžau tuo pačiu koridoriumi parduotuvės priekin. 

Kai lietus liovėsi, parduotuvės ištuštėjo ir žmonės šaligatviais nu- 
skubėjo prie savo lengvųjų automobilių ir sunkvežimaičių. Debesys 
tebekybojo tamsūs, ir mes norėjome parsirasti namo, kol vėl nepra- 
pliupo liūtis. 


28 


Sekmadienis stojo pilkas ir apniukęs, ir tėvui nė kiek nesinorėjo 
pakeliui į bažnyčią sunkvežimaičio gale sušlapti. Be to, mūsų sunk- 
vežimaitis buvo ne itin sandarus vandeniui, ir per gerą liūtį važiuo- 
damos kabinoje moterys apvarvėdavo. Retai kada nenuvykdavome 
į sekmadieninės mišias, bet retsykiais lietus mus suturėdavo namie. 
Mėnesius nepraleisdavome pamaldų, tad kai Mamutė pasiūlė, kad pa- 
valgytume vėlyvus pusryčius ir išklausytume jas per radiją, mes kaip- 
mat sutikome. Baptistiškoji Belviu — didžiausia Memfio bažnyčia, ir 
jos pamaldos buvo transliuojamos per WHPO stotį. Tėvukas nemėgo 
pamokslininko, esą jis pernelyg liberalus, bet vis tiek mums buvo ma- 
lonu jo klausytis. O chore dainavo šimtas balsų, apie aštuoniasdešimt 
daugiau nei Blek Ouko baptistų bažnyčioje. 

Ilgai po pusryčių sėdėjome virtuvėje prie stalo, gurkšnojome 
kavą (įskaitant ir mane), klausėmės pamokslo, skaitomo trims tūks- 
tančiams parapijiečių, ir rūpinomės dėl staigios orų permainos. Su- 
augusieji rūpinosi; aš tik apsimetinėjau. 

Ir tik pamanykite, baptistų Belviu turėjo orkestrą, ir kai šis grojo 
palaiminimą, Memfis atrodė tartum už milijono mylių. Orkestras baž- 
nyčioje. Mamutės vyresnioji duktė, mano teta Betė, gyveno Memfyje, 
ir nors ji nesimelsdavo Belviu, pažinojo tokių, kurie ten lankydavosi. 
Visi vyrai vilkėdavo kostiumais. Visos šeimos atvažiuodavo gražiais 
automobiliais. Iš tiesų tai buvo kitas pasaulis. 

Mudu su Tėvuku nuvažiavome prie upės patikrinti mūsų ma- 
tuoklės. Lietūs atsiėmė savo dalį iš ką tik Oučio greideriu sulyginto 
kelio. Seklūs šalikelės grioviai buvo pilni iki kraštų, iš nuosrūvų for- 
mavosi išgraužos, vanduo telkšojo purvo duobėse. Sustojome vidu- 
ryje tilto ir iš abiejų pusių tyrinėjome upę. Netgi man buvo aišku, kad 
vanduo pakilęs. Smėlio ir žvyro seklumėlės apsemtos. Upė pagilėjusi ir 
šiek tiek rusvesnė — tai bylojo apie nuotėkas iš srūvančių per laukus 
upokšnių. Tėkmė sūkuriavo ir judėjo greičiau. Vandens paviršiumi 
plaukė nuolaužos — medgaliai, rąstai ir netgi viena kita žalia šaka. 

Mūsiškė matuoklė vis dar stovėjo, bet buvo vos matoma. Viršum 
vandens likę tiktai keli coliai. Nuėjęs pasiimti lazdos, Tėvukas sušlapo 
aulinius batus. Jis ištraukė lazdą, apžiūrėjo, lyg ta būtų padariusi ką 
nors bloga ir ištarė mažne patsai sau: 

— Per dvidešimt keturias valandas pakilo dešimt colių, — atsi- 
tūpęs jis padaužė lazdą į akmenį. Stebėdamas senelį ėmiau girdėti upę. 
Garsas nebuvo stiprus, bet vanduo sruvo pro šalį, verpetavo viršum 
žvyro seklumų ir apie tilto taurus. Srovė gurgėjo per nusvirusias nuo 
krantų tankių krūmokšnių šakas ir plakė šalia augančio karklo šakas. 
Grėsmingas garsas. Tokio aš dar niekad nebuvau girdėjęs. 

Tėvukas irgi visa tai puikiai girdėjo. Lazda jis parodė į upės vingį 
toli dešinėje ir pasakė: 

— Pirma pasieks Letčerius. Jie žemumoje. 

— Kada? — paklausiau 

— Priklauso nuo lietaus. Jeigu liausis, tuomet galbūt išvis nepa- 
tvins. Jeigu ištisai lis, upė per savaitę išsilies iš krantų. 

— Kada paskutinįsyk buvo potvynis? 

— Prieš trejus metus, tačiau tuomet pavasarį. Rudens potvynis 
jau labai seniai buvo. 

Turėjau galybę klausimų apie potvynius, tačiau tai ne tas dalykas, 
apie kurį Tėvukas mėgtų kalbėti. Kurį laiką mudu tyrinėjome upę, 
klausėmės jos, paskui sugrįžome prie sunkvežimaičio ir parvažiavo- 
me namo. 

— Traukiam prie Sailerio upokšnio, — tarė jis. Laukų keliukai 
buvo per klampūs sunkvežimaičiui, tad Tėvukas užkūrė „John Deer“. 
Kai važiavome iš kiemo, Spruilai ir visi meksikiečiai itin smalsiai ste- 
bėjo. Sekmadieniais traktoriumi niekada nevažiuodavome. Juk tikrai 
Elis Čandleris nesirengia dirbti šventadienį. 

Upokšnis buvo pasikeitęs. Nebeliko skaidrių vandenų, kuriuose 
Talė mėgo maudytis. Nebeliko vėsių sraunumėlių, čiurlenančių apie 
akmenis ir rąstus. Užtat tėkmė buvo gerokai platesnė ir kupina purvi- 
no vandens, besiveržiančio Sent Frensio link pusę mylios toliau. Mudu 
išlipome iš traktoriaus ir nuėjome prie kranto. 

— Štai iš kur kyla mūsiškiai potvyniai, — parodė Tėvukas. — Ne 
iš Sent Frensio. Žemė čia žemiau, ir kai upokšnis persipildo, pasuka 
tiesiai į mūsų laukus. 

Vanduo buvo dešimt pėdų žemiau mūsų, vis dar saugiai tilpo 
griovoje, prieš dešimtmečius pragraužtoje per mūsų fermą. Atrodė 
neįmanoma, kad kada nors upokšnis galėtų tiek pakilti, jog joje ne- 
beišsitektų. 

— Manai, bus potvynis, Tėvuk? — paklausiau. 

Jis ilgai, atkakliai mąstė, o gal išvis nieko nemąstė. Stebėjo upokš- 
nį ir galiausiai, visiškai neužtikrintai, tarė: 

— Ne. Viskas bus gerai. 

Vakaruose sugrumėjo. 


*X*xX* 


Anksti pirmadienio rytą nuėjau į virtuvę ir aptikau Tėvuką — 
prie stalo gėrė kavą ir knebinėjo radiją. Bandė pagauti Litl Roko stotį ir 
sužinoti, kokie ten orai. Mamutė prie krosnies kepino kumpį. Namuose 
buvo šalta, bet nuo karščio ir kvapo iš keptuvės darėsi gerokai šilčiau. 
Tėvas padavė man seną flanelinį švarką, atlikusį nuo Rikio, ir aš ne- 
norom apsivilkau. 

— Šiandien rinksime, Tėvuk? — paklausiau. 

— Tuojau sužinosime, — atsakė jis, nepakeldamas akių nuo ra- 
dijo. 

— Ar naktį lijo? — paklausiau Mamutę, kuri pasilenkė pabučiuo- 
ti mane į kaktą. 

— Ištisai visą naktį, — atsakė ji. — Nagi, eik, atneši kiaušinių. 

Nusekiau paskui tėvą į galinį priebutį, paskiau žemyn laiptukais, 
kol kai ką išvydęs, nustėrau vietoje. Saulė buvo vos tik pakilusi, bet 
šviesos užteko. Akys manęs nesuklaidino. 


Parodžiau ranka ir tik pralemenau: 
— Žiūrėk. 

Tėvas, dešimt žingsnių priešais mane, suko vištidės link. 

— Kas yra, Lukai? — paklausė. 

Toje vietoje po ąžuolu, kur Tėvukas kasdien, kiek gyvenu, staty- 
davo sunkvežimaitį, tebuvo plikos provėžos. Sunkvežimaitis dingęs. 

Tėvas pamažu atėjo prie manęs, ir ilgai mudu spoksojome į tuš- 
čią vietą. Sunkvežimaitis nuolatos ten stovėdavo, visą laiką — kaip 
vienas iš ąžuolų ar pašiūrės. Matydavome jį kiekvieną dieną, bet jo 
nepastebėdavome, nes visados ten būdavo. 

Neprataręs nė žodžio, tėvas vėl užlipo priebučio laiptukais ir nu- 
ėjo į virtuvę. 

— Kas atsitiko, kad sunkvežimaičio nėra? — paklausė jis Tėvuką, 
kuris žūtbūt stengėsi išgirsti gergždžiančią orų prognozę iš kažkokios 
tolimos vietovės. Mamutė sustingo ir pakreipė į šoną galvą, tartum 
gerai nenugirdusi ir prašydama pakartoti klausimą. Tėvukas išjungė 
radiją. 

— Ką sakai? — paklausė. 

— Sunkvežimaičio nėra, — pakartojo tėvas. 

Tėvukas pažvelgė į Mamutę, o ši — į mano tėvą. Visi sužiuro į 
mane, lyg vėl būčiau kuo nors nusikaltęs. Maždaug tuo pat metu vir- 
tuvėje pasirodė motina, ir visa šeima vorele iš namų nužygiavo tiesiai 
prie provėžų purve, kur turėjo stovėti sunkvežimaitis. 

Apieškojome fermą, lyg sunkvežimaitis būtų galėjęs pats vienas 
kažkaip persikelti į kitą vietą. 

— Palikau jį būtent čia, — Tėvukas negalėjo patikėti. Žinoma, pa- 
liko būtent čia. Sunkvežimaitis niekad nebūdavo paliekamas nakčiai 
fermoje kur nors kitur. 

Kiek toliau ponas Spruilas šūktelėjo: 

— Tale! 

— Kažkas pasiėmė mūsų sunkvežimaitį, — vos girdimai pratarė 
Mamutė. 

— Kur buvo rakčiukai? — paklausė tėvas. 

— Prie radijo, kaip visados, — atsakė Tėvukas. Virtuvės stalo 
gale, šalia radijo, stovėjo alavinis dubenėlis, ir sunkvežimaičio rakčiu- 
kas visados būdavo jame. Tėvas nuėjo patikrinti dubenėlio. Tuoj pat 
sugrįžęs pasakė: 

— Rakčiukas dingęs. 

— Tale! — vėl šūktelėjo ponas Spruilas jau garsiau. Spruilų sto- 
vykloje kilo šioks toks sujudimas. Pasirodė ponia Spruil ir suskato 


DAŽYTAS NAMAS 251 


sparčiai žingsniuoti mūsų priekinio priebučio link. Išvydusi mus prie 
namo, vėpsančius į tuščią sunkvežimaičio aikštelę, ji pribėgo ir pa- 
sakė: 

— Talės nėra. Niekur jos nerandame. 

Netrukus už jos susibūrė ir kiti Spruilai, ir abi šeimos jau žvelgė 
viena į kitą. Mano tėvas paaiškino, kad dingęs mūsų sunkvežimaitis. O 
ponas Spruilas — kad dingusi jo duktė. 

— Ar ji moka vairuoti sunkvežimaitį? — paklausė Tėvukas. 

— Ne, nemoka, — atsakė ponia Spruil, ir dalykai tapo dar su- 
dėtingesni. 

Kurį laiką stojo tyla — visi svarstė padėtį. 

— Jūs nemanote, kad Henkas galėjo sugrįžti ir jį pasiimti, a? — pa- 
klausė Tėvukas. 

— Henkas nevogtų jūsų sunkvežimaičio, — atsakė ponas Sprui- 
las, pyktelėjęs ir drauge sutrikęs. Šią akimirką bemaž bet kas atrodė ir 
tikėtina, ir neįmanoma. 

— Henkas šiuo metu jau namie, — pasakė ponia Spruil. Nedaug 
trūko, kad pradėtų ašaroti. 

Norėjau sušukti: „Henkas negyvas!“ o tada sprukti į namus ir 
pasislėpti po lova. Tie vargšai žmonės nesužinos, kad jų sūnus niekad 
negrįš namo. Toji paslaptis darėsi per daug sunki vienam pačiam. Aš 
užsiglaudžiau už motinos. 

Ji pasilenkė prie mano tėvo ir sukuždėjo: 

— Verčiau eik pasižiūrėti Kaubojaus. — Kadangi buvau jai papa- 
sakojęs apie Talę ir Kaubojų, buvo gudresnė už visus kitus. 

Tėvas kiek pagalvojo, paskiau pažvelgė daržinės pusėn. O įkan- 
din jo — ir Tėvukas, Mamutė ir galop likusieji iš būrio. 

Pamažu mūsų link neskubiai žengė Migelis, palikdamas už savęs 
šlapioje žolėje brydę. Savo purviną šiaudinę skrybėlę laikė rankoje ir 
ėjo taip, jog pagalvojau, kad visai netroško to, ką tuojau turės padaryti. 

— Labą rytą, Migeli, — pasveikino Tėvukas, lyg diena prasidėtų 
kaip paprastai. 

— Sefior, — linktelėjo jis. 

— Kas nors atsitiko? — paklausė Tėvukas. 

— Si, sefior. Šioks toks nemalonumas. 

— Koks reikalas? 

— Kaubojaus nėra. Manau, paspruko naktį. 

— Turbūt šitai užkrečiama, — sumurmėjo Tėvukas ir nusispjovė 

žolėn. Truko kelias sekundes, kol Spruilai viską sudėliojo draugėn. Iš 
pradžių Talės dingimas neturėjo nieko bendra su Kaubojumi — bent 
jiems. Matyt, nieko nežinojo apie slaptą porelės romaniuką. Čandleriai 
dalykus perprato gerokai anksčiau nei Spruilai, tačiau jiems pagelbėjo 
tai, kad aš žinojau, kaip yra. 

Pamažu tikrovė ėmė aiškėti. 

— Manote, jis pasiėmė ją? — Poną Spruilą bemaž ištiko panika. 
Ponia Spruil jau šnirpščiojo, bandydama suturėti ašaras. 

— Nežinau, ką manyti, — atsakė Tėvukas. Jam labiau rūpėjo pi- 
kapas nei Talės ir Kaubojaus buvimo vieta. 

— Ar Kaubojus pasiėmė savo daiktus? — paklausė tėvas. 

— Si, senor. 

— Ar Talė pasiėmė savo daiktus? — paklausė tėvas poną Spruilą. 

Šis neatsakė, ir klausimas pakibo ore, kol Bou tarė: 

— Taip, sere. Jos krepšio nėra. 

— Kas buvo jos krepšy? 

— Drabužiai bei kiti daiktai. Ir jos taupyklė su pinigais. 

Ponia Spruil pravirko smarkiau. O paskiau suaimanavo: 

— O, mano vaikelis! 

Man norėjosi palįsti po namu. 

Spruilų šutvė buvo sugniuždyta. Visų galvos nuleistos, pečiai nu- 
svirę, akys pusiau užmerktos. Numylėtoji Talė pabėgo su kažkuo, kurį 
jie laikė žemakilmiu, tamsiaodžiu įsibrovėliu iš Dievo atsižadėtosios 
šalies. Jautėsi visiškai, skaudžiai pažeminti mūsų akivaizdoje. 

Man irgi buvo skaudu. Kaip galėjo ji taip siaubingai pasielgti? 
Juk buvo mano draugė. Elgėsi su manimi kaip su savo patikėtiniu ir 
globojo kaip vyresnioji sesuo. Aš mylėjau Talę, o dabar ji pabėgo su 
bjauriu žudiku. 

— Jis ją pasiėmė! — bliovė ponia Spruil. Bou ir Deilas nusivedė 
ją, palikdami tik Trotą ir poną Spruilą užsiimti tuo reikalu. Paprastai 
tuščią Troto žvilgsnį dabar pripildė didžiulis sutrikimas ir liūdesys. 
Talė buvo ir jo globėja. O dabar jos nebėra. 

Vyrai įsileido į daugiažodžius svarstymus, ką toliau daryti. Svar- 
biausia buvo surasti Talę ir sunkvežimaitį, kol jie nespėjo nukakti per- 
nelyg toli. Visiškai neaišku, kada abu išvyko. Be abejo, jie pasinaudojo 
audra, kad galėtų pasprukti nepastebėti. Spruilai naktį nieko negirdė- 
jo, tik griaustinį ir lietų, o keliukas iš kiemo tik aštuoniasdešimt pėdų 
nuo jų palapinių. 

Galimas daiktas, jie jau daug valandų išvykę, tikrai pakankamai 
laiko pasiekti Džounsborą, Memfį ar netgi Litl Roką. 

Bet vyrai, regis, turėjo vilties, kad Talę ir Kaubojų pavyks surasti, 
ir dargi greitai. Ponas Spruilas nuėjo atrišti nuo palapinių ir stalų savo 
sunkvežimaičio. Meldžiau tėvą, kad leistų man važiuoti su jais, bet jis 
nesutiko. Tuomet nuėjau pas motiną, tačiau ir ji laikėsi tvirtai. 

— Tai ne tau, — pasakė ji. 

Tėvukas ir mano tėvas įsispraudė ant priekinės sėdynės greta 
pono Spruilo, ir jie išvažiavo, slydinėdami mūsiškių keliuku, iš po pra- 
sisukančių padangų taškydami purvą. 

Nuėjau už silosinės prie apaugusios piktžolėmis suklypusios 
rūkyklos ir valandą sėdėjau po rūdžių praėstu skardiniu stogu, ste- 
bėdamas priešais kapnojantį lietų. Man palengvėjo, kad Kaubojus 
paliko mūsų fermą, ir padėkojau už tai Dievui trumpa, tačiau nuošir- 
džia maldele. Bet nors ir palengvėjo, kad jis išvyko, visa temdė mano 
nusivylimas Tale. Stengiausi nekęsti jos dėl tokio poelgio. Keikiau ją 
žodžiais, kurių mane išmokė Rikis, ir kai išliejau visas nešvankybes, 
kokias tik pajėgiau prisiminti, paprašiau Dievą, kad man atleistų. 

Ir paprašiau Jį, kad globotų Talę. 


XXX 


Dvi valandas vyrams truko surasti Stiką Pauersą. Šis pasakė ke- 
liavęs iš būstinės Džounsbore, bet, pasak Tėvuko, atrodė, lyg savaitę 
būtų miegojęs. Stikas aiškiai susijaudino, išgirdęs apie tokį didžiulį nu- 
sikaltimą. Pagal mūsiškes elgesio normas pavogti fermerio sunkveži- 
maitį tik per nago juodymą geriau nei nužudyti žmogų, ir Stikas puolė 
energingai veikti. Pranešė visoms teisėtvarkos įstaigoms, su kuriomis 
tik įstengė susisiekti per savo seną radiją, ir netrukus didžioji dalis 
šiaurrytinio Arkanzaso dūzgė šia Žinia. 

Anot Tėvuko, Stikui pernelyg nerūpėjo, kur šiuo metu Talė. Jis 
teisingai spėjo, kad ši savo noru pabėgo su meksikiečiu, ir toks poelgis 
prasčiokiškas ir gėdingas, bet iš tikrųjų ne kriminalinis nusikaltimas, 
nors ponas Spruilas vis tarė žodį „pagrobimas“ 

Abejotina, kad dvejetas balandėlių rizikuotų ilga kelione mūsų 
sunkvežimaičiu. Tikrų tikriausia, jie norėjo pabėgti iš Arkanzaso, ir 
Stikas samprotavo, kad jie veikiausiai pasinaudos autobusu. Būtų per- 
nelyg įtartina, jei keliautų autostopų; Arkanzase vairuotojai ne itin 

noriai įsisodina tokius tamsiaveidžius tipus kaip Kaubojus, ypač su 
baltąja mergina. 

— Juodu tikriausiai autobuse, važiuojančiame į šiaurę, — pasakė 
Stikas. 

Kai Tėvukas mums tai papasakojo, aš prisiminiau, kaip Talė sva- 
jojo gyventi Kanadoje, toli nuo karščių ir drėgmės. Troško daug sniego 
ir kažkodėl svajonių vieta pasaulyje pasirinko Monrealį. 

Vyrai svarstė apie pinigus. Tėvas paskaičiavo ir spėjo, kad Kaubo- 
jus rinkdamas medvilnę užsidirbo netoli keturių šimtų dolerių. Tačiau 
niekas nežinojo, kiek jis išsiuntė namo. Talė uždirbo maždaug perpus 
tiek ir veikiausiai didžiąją dalį sutaupė. Žinojome, kad ji pirko Trotui 
dažų namui, bet visai nenumanėme kitų išlaidų. 

Kaip tik šioje Tėvuko pasakojimo vietoje panorau atverti savo 
sielą apie Henką. Po to, kai nužudė, Kaubojus jį ir apiplėšė. Nežinia, 
kiek pinigų Henkas sutaupė dirbdamas laukuose, tačiau tikrai žinojau, 
kad dabar Kaubojaus kišenėje 250 Samsono dolerių. Vos neprasitariau 
apie tai, kai sėdėjome virtuvėje prie stalo, tačiau aš paprasčiausiai labai 
bijojau. Kaubojus išvyko, bet gali būti kur nors pagautas. 

Palauk, vis įtikinėjau save. Tik palauk. Ateis laikas, kai galėsiu nu- 
simesti savo sunkenybes. 

Kad ir kokia jų finansinė padėtis, aišku, jog Talė ir Kaubojus turi 
užtektinai pinigų ilgai keliauti autobusu. 

O mes, kaip visada, nusigyvenę. Trumpai pakalbėta, kuo pakeisti 
sunkvežimaitį, jeigu tas nebus surastas, bet tema buvo per skaudi, kad 
ją tęstume. Be to, klausiausi aš. 

Anksti pavalgėme priešpiečius, tuomet susėdome ant galinio 
priebučio laiptelių ir stebėjome lietų. 


29 


Senas, triukšmingas Stiko patrulinis automobilis pamažu įriedė- 
jo į mūsų priekinį kiemą, o jam tuoj iš paskos — pavogtasis sunkve- 
žimaitis. Stikas išlipo iš mašinos jausdamasis labai reikšmingas, lyg 
atskleidęs pačią skubiausią nusikaltimo dalį. Kitas Blek Ouko šerifo 
pavaduotojas vairavo mūsų sunkvežimaitį, kuris, kiek matėme, buvo 

nė kiek nepasikeitęs. Spruilai pribėgo artyn, tikėdamiesi išgirsti nors 
kokių žinių apie Talę. 

— Suradau jį prie autobusų stoties Džounsbore, — pranešė Stikas 
susirinkusiam apie jį būreliui. — Visai kaip maniau. 

— Kur buvo rakčiukas? — paklausė Tėvukas. 

— Po sėdyne. Ir bakas pilnas benzino. Nežinau, ar buvo pilnas, 
kai jie išvažiavo iš čia, tačiau dabar pilnas. 

— Buvo pustuštis, — nustebęs pasakė Tėvukas. Mums visiems 
buvo netikėta ne tik vėl išvysti sunkvežimaitį, bet ir matyti jį nė kiek 
nepasikeitusį. Visą dieną rūpinomės, kaip toliau gyvensime be sunk- 
vežimaičio, be jokios transporto priemonės. Būsime tokie pat bėdžiai 
kaip Letčeriai, prašysimės pavėžinami į miestą bet kurio pravažiuo- 
jančiojo pro šalį. Nepajėgiau įsivaizduoti tokios gėdingos padėties ir 
dabar labiau negu kada nors anksčiau buvau pasiryžęs kurią nors die- 
ną gyventi didmiestyje, kur žmonės turi lengvuosius automobilius. 

— Turbūt juodu tik pasiskolino jį, — bemaž sau tarė ponas 
Spruilas. 

— Ir man taip regis, — sutiko Stikas. — Jūs vis dar norite paremti 
kaltinimus? — paklausė Stikas Tėvuką. 

Šis ir mano tėvas susižvalgė. 

— Turbūt ne, — pasakė Tėvukas. 

— Ar kas nors juos matė? — tyliai paklausė ponia Spruil. 

— Taip, ponia. Jie nusipirko du bilietus į Čikagą, paskui penkias 
valandas slampinėjo po stotį. Kasininkui pasirodė, kad kažkas čia ne 
taip, bet nusprendė, kad tai ne jo reikalas. Pabėgti su meksikiečiu ne 
per gudriausia, tačiau tai joks nusikaltimas. Kasininkas sakė visą naktį 
juos stebėjęs, ir šie stengėsi nekreipti vienas į kitą dėmesio, lyg niekur 
nieko. Netgi nesėdėjo drauge. Tačiau įlipę į autobusą susėdo kartu. 

— Kuriuo laiku autobusas išvažiavo? — paklausė ponas Spruilas. 

— Šįryt šeštą, — Stikas išsiėmė iš kišenės sulenktą voką ir padavė 
ponui Spruilui. — Radau ant priekinės sėdynės. Manau, tai Talės laiš- 
kutis jums. Aš jo neskaičiau. 

Ponas Spruilas padavė jį žmonai, kuri skubiai atplėšė voką ir 
išėmė lakštą popieriaus. Pradėjo skaityti ir tuoj suskato šluostytis 
akis. Visi ją stebėjo, laukė tylūs, neišleisdami nė garso. Netgi Trotas, 
kuris slėpėsi už Bou ir Deilo, palinko į priekį ir sekė, kaip skaitomas 
laiškas. 

— Tai ne mano reikalas, ponia, — vėl prašneko Stikas, — bet jei- 
gu yra kokios naudingos informacijos, galbūt aš turėčiau žinoti. 

Ponia Spruil vis skaitė ir pabaigusi nudėrė akis į žemę. 

— Ji rašo, kad negrįš namo, — pasakė. — Rašo, kad juodu su 
Kaubojumi susituoksią ir gyvensią Šiaurėje, kur galima susirasti gerą 
darbą ir panašiai. — Ašaros ir šniurkščiojimai staiga dingo. Visų pir- 
miausia, ponią Spruil pagavo pyktis. Jos duktė nebuvo pagrobta, bet 
pabėgo su kažkokiu meksikiečiu ir ketina už jo ištekėti. 

— Juodu apsigyvens Čikagoje? — paklausė Stikas. 

— Nerašo. Tik sako — šiaurėje. 

Spruilai ėmė skirstytis, mindami atgalios. Tėvas padėkojo Stikui 
ir kitam šerifo pavaduotojui, kad parvarė mūsų sunkvežimaitį. 

— Pas jus daugiau lyja nei kur nors kitur, — pasakė Stikas, ati- 
darydamas savo patrulinės mašinos dureles. 

— Visur šlapia, — atšovė Tėvukas. 

— Šiaurėje upė kyla, — varė toliau Stikas lyg žinovas. — Ateina 
daugiau lietaus. 

— Dėkui, Stikai, — metė Tėvukas. 

Stikas ir tas kitas šerifo pavaduotojas įlipo į patrulinį automobilį, 
Stikas įsitaisė prie vairo. Jau beužtrenkdamas dureles, jis vėl iššoko 
laukan. 

— Sakyk, Eli, — paklausė jis, — aš paskambinau Jurika Springso 
šerifui. Jis nematęs to stambuolio Henko. Vaikinas jau turėjo būti na- 
mie, kaip tu manai? 

— Veikiausiai. Išvyko prieš savaitę. 

— Įdomu, kur jis pasidėjo? 

— Ne mano reikalas, — numojo Tėvukas. 

— Supranti, aš dar su juo nebaigiau. Kai jį surasiu ir patupdysiu 
ant stambios subinės Džounsboro cypėn, jis bus teisiamas. 

— Taip ir padaryk, Stikai, — pasakė Tėvukas. — Taip ir padaryk. 

Plikos Stiko padangos slydinėjo ir prasisukinėjo purve, bet ga- 
liausiai jis išsikapstė į kelią. Mano motina ir Mamutė sugrįžo į virtuvę 
gaminti valgio. 

Tėvukas pasiėmė įrankius ir paskleidė juos sunkvežimaičio kė- 
bule prie užpakalinio borto. Jis atidarė kapotą ir įniko kruopščiai ap- 
žiūrinėti variklį. Atsisėdęs ant sparno, aš padavinėjau raktus ir sekiau 
kiekvieną jo judesį. 

— Kodėl tokia padori mergina kaip Talė nori ištekėti už meksi- 
kiečio? — paklausiau. 

Tėvukas stengėsi stipriau patempti ventiliatoriaus dirželį. Mažai 
tikėtina, kad sprukdamas su Tale Kaubojus būtų pasivarginęs sustoti, 
atkelti kapotą ir kišti nagus prie variklio, bet Tėvukas vis tiek jautė 
pareigą čia pareguliuoti, čia pataisyti ir paknebinėti, lyg mašina būtų 
tyčia sugadinta. 

— Tokios jau tos moterys, — tarė jis. 

— Ką turi galvoje? 

— Moterys krečia kvailystes. 

Laukiau, kad plačiau paaiškintų, bet jo atsakymas buvo galutinis. 

— Nesuprantu, — galiausiai pasakiau. 

— Ir aš. Ir niekas nesupras. Neįmanoma suprasti moterų. 

Jis nuėmė oro filtrą ir įtariai žvilgtelėjo į karbiuratorių. Mirksnį 
atrodė, kad aptiko įrodymą, jog nagai buvo prikišti, bet paskiau prisu- 
ko varžtą ir, regis, liko patenkintas. 

— Manai, ją kada nors suras? — toliau klausinėjau. 

— Niekas neieškos. Mes atgavome sunkvežimaitį, tad nusikalti- 
mo nepadaryta, policija nesistengs jų surasti. Abejoju, ar ir Spruilai 
ieškos. Kam vargti? Jeigu ir pasiseks juodu rasti, ką toliau darys? 

— Ar negali ją priversti sugrįžti namo? 

— Ne. Kai ištekės, bus suaugusi. Nė velnio negali priversti ištekė- 
jusią moterį. 

Jis užvedė variklį ir klausėsi, kaip dirba tuščia eiga. Man skam- 
bėjo taip pat, tačiau Tėvukui pasirodė, kad išgirdo kažkokį naują 
barškesį. 

— Šiek tiek pasivažinėkime, — pasiūlė jis. Bergždžiai eikvoti 
benziną, pasak Tėvuko, nuodėmė, bet, regis, jis nekantravo sudeginti 
šiek tiek nemokamo kuro, kurį paliko Talė ir Kaubojus. 

Mudu įsėdome ir atbulom išriedėjome į kelią. Sėdėjau toje pačio- 
je vietoje, kur vos prieš kelias valandas sėdėta Talės, kai juodu paspru- 
ko per audrą. Mąsčiau vien apie ją, ir buvau sutrikęs kaip niekad. 

Kelias buvo pernelyg šlapias ir klampus, kad Tėvukas galėtų pa- 
siekti savo idealų trisdešimt septynių mylių per valandą greitį, bet vis 
tiek jam atrodė, kad varikliui kažkas ne taip. Mudu sustojome prie til- 
to ir pažvelgėme į upę. Žvyro ir smėlio seklumų nebeliko; tarp krantų 
vien tik vanduo — vanduo ir nuolaužos iš aukštupio. Tėkmė skubėjo 
pro šalį greitesnė, nei kada nors aš mačiau. Tėvuko lazda, vandens 

lygio matuoklė, seniai dingusi, nunešta sūkuriuojančių srovių. Nerei- 
kėjo mums nė sakyti, kad Sent Frensio upė tuoj ištvins. 

Tėvukas atrodė tartum pakerėtas vandens ir šį lydinčių garsų. 
Nežinau, norėjosi jam keiktis ar verkti. Aišku, kad tai nebūtų padėję, 
ir, manau, Tėvukas galbūt pirmą sykį suprato, kad praras dar vieną 
derlių. 

Kad ir kas buvo negerai varikliui, kol grįžome namo, savaime 
susitvarkė. Per vakarienę Tėvukas pranešė, kad sunkvežimaitis toks 
pat kaip ir anksčiau, ir tuomet mes leidomės į ilgus ir kūrybingus 
svarstymus apie Talę ir Kaubojų, ir apie tai, kur juodu galėtų būti ir 
ką veikti. Tėvas buvo girdėjęs, kad tenai Čikagoje daug meksikiečių, ir 
jisai spėjo, kad Kaubojus ir jo naujoji nuotaka paprasčiausiai įsilies į tą 
didžiulį didmiestį, ir niekas daugiau jų nebepamatys. 


+*44 


Vėlai kitą rytą, kai saulė iš paskutiniųjų stengėsi prasiveržti pro 
debesis, mes grįžome į laukus rinkti medvilnę. Mums pabodo sėdinėti 
po namus ir dairytis į dangų. Netgi aš norėjau į laukus. 

Ypač meksikiečiai nekantravo dirbti. Šiaip ar taip, juk jie yra du 
tūkstančiai mylių nuo namų ir negauna atlygio. 

Bet medvilnė buvo per šlapia, o dirva — per minkšta. Purvas 
apskreto man batus, lipo prie medvilnės maišo, tad po valandos jutau 
lyg vilkčiau medžio kamieną. Po dviejų valandų nutraukėme darbą ir 
grįžome namo liūdnu, nusiminusiu būreliu. 

Spruilams jau buvo gana. Nė kiek nenustebome, kai išvydome 
juos ardant stovyklą. Darė tai taip pamažu, lyg tik labai nenoromis 
prisipažintų pralaimėję. Ponas Spruilas pasakė, kad jiems nėra prasmės 
likti, jeigu negali dirbti. Buvo išvargę nuo lietaus, ir mes negalėjome 
jų smerkti. Šešias savaites jie stovyklavo mūsų priekiniame kieme. 
Senos jų palapinės ir brezento stoginės nuo lietaus įdubo. Čiužiniai, 
ant kurių miegojo, perpus buvo lauke ir aptaškyti purvu. Aš jau seniai 
būčiau išvykęs. 

Sėdėjome ant priebučio laiptelių ir stebėjome, kaip jie renka savo 
mantą ir krauna kaip papuola į sunkvežimaitį ir priekabą. Dabar, kai 
nebelikę Henko ir Talės, bus daugiau vietos. 

Staiga išsigandau, kad jie išvyksta. Netrukus grįš namo, ir tenai 
neras Henko. Ims laukti, paskiau ieškoti ir galiausiai klausinėti. Ne 

visai nutuokiau, kaip tai kurią nors dieną galėtų paveikti mano gyve- 
nimą, bet vis tiek bijojau. 

Motina privertė mane eiti į daržą, kur pririnkome maisto, kurio 
būtų užtekę dvidešimčiai žmonių pamaitinti. Virtuvės kriauklėje nu- 
plovėme kukurūzus, agurkus, pomidorus, valgomąją ybiškę ir žalu- 
mynus, paskiau ji kruopščiai visa tai sudėjo į kartoninę dėžę. Mamutė 
dar pridėjo tuziną kiaušinių, du svarus kaimiško kumpio, svarą sviesto 
ir du kvortinius stiklainius braškių uogienės. Spruilai neišvažiuos be 
maisto kelionei. 

Iki popietės jie baigė krautis mantą. Jų sunkvežimaitis ir prie- 
kaba buvo beviltiškai perpildyti — dėžės ir džiutiniai maišai kabėjo 
iš šonų, netvirtai pririšti skalbinių virve ir pasmerkti nukristi. Kai jau 
paaiškėjo, kad jie jau rengiasi išvažiuoti, mes visa šeima nulipome nuo 
priekinio priebučio laiptukų ir patraukėme per kiemą atsisveikinti. 
Ponas ir ponia Spruilai pasitiko mus ir padėkojo už maistą. Atsiprašė, 
kad išvyksta nebaigę rinkti medvilnės, bet mes visi žinojome — dide- 
lė tikimybė, jog derlius prarastas. Jie bandė šypsotis ir būti malonūs, 
tačiau buvo matyti, kad kenčia. Stebėdamas juos nejučia mąsčiau, kad 
visados gailėsis tos dienos, kai nusprendė dirbti pas mus fermoje. Jei- 
gu būtų pasirinkę kokią nors kitą, Talė nebūtų sutikusi Kaubojaus. O 
Henkas galbūt dar būtų buvęs gyvas, nors, turint omeny, aistrą smur- 
tui, jis veikiausiai buvo pasmerktas anksti mirti. „Visi, kurie griebiasi 
kalavijo, nuo kalavijo ir žus; — mėgdavo cituoti Mamutė. 

Jaučiausi kaltas dėl visų savo blogų minčių apie juos. Ir jaučiausi 
kaip vagis, nes žinojau apie Henką tiesą, o jie — ne. 

Tariau sudie Bou ir Deilui, bet nė vienas iš jų neturėjo ką daug 
pasakyti. Trotas slėpėsi už priekabos. Atsisveikinimams beišsikvepiant, 
jis atšlepsėjo prie manęs ir kažką sumurmėjo, ko aš nesupratau. Pas- 
kiau atkišo ranką ir ištiesė savo teptuką. Neturėjau, ką daryti — gavau 
paimti. 

Suaugusieji matė šiuos mainus, ir tuo tarpu nieko nebuvo pa- 
sakyta. 

— Čionai, — suniurnėjo Trotas ir parodė į jų sunkvežimaitį. Bou 
suprato ir siekė per užpakalinį bortą kažko paimti. Ištraukė galoną 
baltų emalinių dažų, švarutėlį nepradarytą kibirėlį su „Pittsburg Paint" 
logotipu ant viršaus. Pastatė jį ant žemės priešais mane, paskiau iškėlė 
dar vieną. 

— Tau, — ištarė Trotas. 

Pažvelgiau į du galonus dažų, paskiau — į Tėvuką ir Mamutę. 
Nors apie namo dažymą jau daug dienų nekalbėta, mes kurį laiką 
žinojome, kad Trotas niekaip nebaigs savo sumanymo. Dabar jis per- 
duoda tą darbą man. Žvilgtelėjau į motiną ir išvydau jos lūpose keistą 
šypsenėlę. 

— Talė juos nupirko, — paaiškino Deilas. 

Patapšnojau teptuku sau į koją ir galiausiai sugebėjau pralementi: 

— Dėkui. 

Trotas kvailai man nusiviepė, ir jie visi nusišypsojo. Vėl patraukė 
prie savo sunkvežimaičio, bet šįsyk pagaliau sulipo vidun. Priekaboje 
sėdėjo Trotas, dabar jau vienas. Kai pirmąsyk juos išvydome, su juo 
buvo Talė. Jis atrodė liūdnas ir visų apleistas. 

Sunkvežimaitis užsivedė labai nenorom. Sankaba inkštė ir džerž- 
gė, o kai galop buvo atleista, visa griozdynė šoktelėjo priekin. Spruilai 
išsidangino — su barškančiais puodais ir keptuvėmis, su svirdinėjan- 
čiomis į šonus dėžėmis, su kratomais ant čiužinių Bou ir Deilu, su 
priekabos kamputyje susirietusiu Trotu, kuris užbaigė vilkstinę. Mes 
mojavome, kol jie dingo iš akių. 

Nebuvo kalbų apie ateinančius metus. Spruilai negrįš. Žinojome, 
kad niekad jų nebeišvysime. 

Kad ir mažai priekiniame kieme liko žolės, ta pati buvo sutrypta, 
ir apžiūrinėdamas padarytą žalą, tuojau pat ėmiau džiaugtis, kad jie 
išvyko. Spardžiau pelenus, kur jie ant namų plokštės kūrendavo lau- 
žus, ir vėl stebėjausi tokiu nedėmesingumu. Likusios provėžos nuo jų 
sunkvežimaičio ir skylės žemėje nuo palapinių stulpelių. Ateinančiais 
metais aš įrengsiu tvorelę, kad kalnėnai negadintų manosios beisbolo 
aikštės. 

Tačiau artimiausias mano planas buvo užbaigti tai, kas Troto 
pradėta. Nusitempiau dažus ant priekinio priebučio, po vieną galoną 
išsyk, ir mane nustebino jų sunkumas. Tikėjausi, kad Tėvukas ką nors 
pasakys, bet nesulaukiau jokių komentarų. Tačiau motina davė tėvui 
kai kurių nurodymų, ir šis spėriai surentė iš rytinės namo pusės pa- 
stolį, kurį sudarė dviejų colių storio, šešių pločio ir aštuonių pėdų ilgio 
ąžuolinė lenta, paremta viename gale ožiu malkoms pjauti, o kitame 
tuščiu — dyzelinio variklio korpusu. Į pastarojo galą susidarė šioks 
toks nuolydis, bet ne toks didelis, kad dažytojui būtų sunku išlaikyti 
pusiausvyrą. Sekė trumpi pamokymai, tačiau tėvas mažai teišmanė 

apie namo dažymą, tad man palikta laisvė pačiam mokytis. Pamaniau, 
jeigu Trotas gebėjo, gebėsiu ir aš. 

Motina atidžiai mane stebėjo ir vis teikė išmintingus patarimus, 
pavyzdžiui: „Žiūrėk, kad nevarvėtų“ ir „Neskubėk“ Troto buvo nu- 
dažytos rytinės namo sienos pirmos šešios lentos nuo apačios, ištisai 
nuo pradžios iki galo, ir ant savojo pastolio aš galėsiu pasiekti dar tris 
lentas aukščiau jo darbo. Nelabai žinojau, kaip nudažysiu iki stogo, bet 
nusprendžiau, kad tuo susirūpinsiu vėliau. 

Senos lentos sugėrė pirmąjį dažų sluoksnį. Antrasis išėjo lygus 
ir baltas. Po kelių minučių likau sužavėtas savo darbu, nes rezultatas 
buvo iškart matomas. 

— Kaip man sekasi? — paklausiau nepažvelgdamas žemyn. 

— Gražu, Lukai, — pagyrė motina. — Tik dirbk pamažėle, ne- 
skubėk. Ir nenukrisk. 

— Nenukrisiu. 

Kodėl ji nuolatos perspėja mane apie pavojus, kurie ir taip aki- 
vaizdūs? 

Tądien tėvas dusyk perkėlė pastolį, ir iki vakarienės aš sunaudo- 
jau visą galoną dažų. Šarminiu muilu nusiploviau rankas, tačiau dažų 
liko prilipusių prie nagų. Neėmiau į galvą. Didžiavausi savo naujuoju 
amatu. Dariau tai, ko nė vienas Čandleris niekad nedarė. 

Per vakarienę apie namo dažymą neužsiminta. Reikėjo spręsti 
sunkesnius dalykus. Mūsiškiai kalnėnai susikrovė mantą ir išvažiavo, 
o dar likę tiek nenurinktos medvilnės. Gandų, kad dėl įmirkusių lau- 
kų išvyksta ir kiti darbininkai, negirdėjome. Tėvukas nenorėjo, kad 
žmonės žinotų, jog mes nors kiek pasiduodame lietums. Orai pasikeis, 
tvirtino jis. Šitokiu metų laiku niekad nebuvę tiek audrų. 

Temstant mes persikėlėme į priekinį priebutį, kur dabar buvo 
dar tyliau. „Cardinals“ — tolimas prisiminimas, o po vakarienės mes 
retai ko nors kita klausydavomės. Tėvukas nenorėjo bergždžiai eikvoti 
elektros, tad aš sėdėjau ant priekinių laiptukų ir žvelgiau į kiemą, ramų 
ir tuščią. Šešias savaites jis buvo užimtas visokių priedangų ir atsargų. 
Dabar nelikę nieko. 

Keletas lapų nukrito ir išsibarstė po kiemą. Stojo vėsi ir giedra 
naktis, ir tai paskatino tėvą pranašauti, kad ryt bus puiki proga med- 
vilnę rinkti dvylika valandų. O aš tik troškau dažyti. 

Kai valgėme, pažvelgiau į laikrodį viršum krosnies. Dešimt mi- 
nučių po ketvirtos, kiek prisimenu, patys anksčiausi pusryčiai. Tėvas 
kalbėjo tik tiek, kiek reikėjo išsakyti savajai orų prognozei — vėsu, 
giedra, danguje nė debesėlio, dirva minkšta, bet pakankamai tvirta, 
kad būtų galima rinkti medvilnę. 

Suaugusieji nekantravo. Daug mūsų derliaus dar nesuvežta, o 
jeigu taip ir liks, šeimininkaudami savo mažutėje fermoje toliau lįsime 
į skolas. Motina ir Mamutė rekordiškai greit suplovė indus ir mes bū- 
riu palikome namus. Meksikiečiai į laukus važiavo drauge su mumis. 
Glausdamiesi vienoje priekabos pusėje, jie stengėsi išsaugoti šilumą. 

Giedros, sausos dienos tapo retenybe, ir mes puolėme į šią, lyg 
būtų paskutinioji. Jau iki saulėtekio jaučiausi išsimušęs iš jėgų, bet 
jeigu skųsčiausi, susilaukčiau tik griežto pamokymo. Prieš akis grės- 
mingai dunksojo dar vienas pražuvęs derlius, ir privalėjome dirbti, iki 
parkrisime. Kilo noras trumpai nusnūsti, bet žinojau, kad tėvas išlups 
mane diržu, jeigu pagaus miegantį. 

Pusryčiams buvo šalti pyragėliai ir kumpis, paskubom suvalgyti 
medvilnės priekabos pavėsyje. Iki pusiaudienio sušilo, ir visai būtų 
tikę prigulti pokaičio. Tačiau mes susėdę ant medvilnės maišų kne- 
binėjome pyragėlius ir sekėme dangų. Net kalbantis mūsų akys buvo 
nukreiptos aukštyn. 

Ir, žinoma, giedra diena reiškė, kad artinasi audros, tad po dvide- 
šimties minučių priešpiečių tėvas ir Tėvukas pareiškė, kad pertrauką 
privalu baigti. Moterys pašoko taip pat greitai kaip ir vyrai, trokšda- 
mos įrodyti, kad geba dirbti taip pat sunkiai. 

Vienintelis aš atsistojau nenorom. 

Blogiau ir būti negalėjo: meksikiečiai nestabtelėjo nė pavalgyti. 

Varginančią antrą dienos pusę mąsčiau apie Talę, paskui apie 
Henką, vėliau vėl apie Talę. Taip pat mąsčiau apie Spruilus ir pavydė- 
jau jiems, kad ištrūko. Mėginau įsivaizduoti, kaip elgsis, kai parvažiavę 
namo neras jų laukiančio Henko. Bandžiau save įkalbėti, kad iš teisy- 
bės man dėl to nusispjaut. 

Kelias savaites negavome laiško nuo Rikio. Girdėjau namie su- 
augusiuosius šnibždantis apie tai. Dar neišsiunčiau jam savojo ilgo 
pasakojimo, visų pirma todėl, kad nežinojau, kaip išsiųsti, kad ne- 

būčiau nutvertas. Be to, abejojau, ar verta jį apsunkinti žiniomis apie 
Letčerius. Jau ir taip jis turi apie ką galvoti. Jeigu Rikis grįš namo, 
mudu nueisime prie upės meškerioti, ir aš jam viską papasakosiu. 
Pradėsiu nuo to, kaip buvo užmuštas Siskas ir nenuslėpsiu jokių 
smulkmenų — Letčerių mažylio, Henko ir Kaubojaus, nieko. Rikis 
žinos, ką daryti. Troškau, kad jis greičiau parvyktų namo. 

Nežinau, kiek tądien pririnkau medvilnės, bet tikrai buvau sep- 
tynmetis, pasiekęs pasaulio rekordą. Kai saulė nusmuko už medžių 
paupyje, motina mane susirado ir mudu nuėjome namo. Mamutė dar 
pasiliko ir rinko sparčiai kaip vyrai. 

— Kiek jie dar dirbs? — paklausiau motiną. Buvome tokie pa- 
vargę, jog vos pajėgėme statyti kojas. 

— Manau, kol sutems. 

Kai pasiekėme namus, jau buvo beveik tamsu. Norėjau kristi 
ant sofos ir savaitę miegoti, bet motina paprašė, kad nusiplaučiau 
rankas ir padėčiau jai ruošti vakarienę. Ji padėjo kukurūzų duonos ir 
pašildė likučius, o aš lupau ir pjausčiau pomidorus. Mudu klausėmės 
radijo — nė žodžio apie Korėją. 

Nepaisant žvėriškos dienos laukuose, Tėvukas ir mano tėvas atsi- 
sėdo valgyti gerai nusiteikę. Dviese jie pririnko tūkstantį šimtą svarų. 
Dėl liūčių pakilo medvilnės kaina Memfio rinkoje, ir jeigu tik turėtu- 
me dar kelias dienas sausų orų, galbūt išsilaikytume dar vienus metus. 
Mamutė klausėsi atokiai. Klausėsi, bet negirdėjo, ir aš žinojau, kad ji 
vėl Korėjoje. Motina buvo tokia pavargusi, jog nepajėgė kalbėti. 

Tėvukas nemėgo liekanų, bet vis tiek padėkojo Dievui už jas. 
Taip pat padėkojo, kad nelijo, ir paprašė daugiau tokių orų. Valgėme 
pamažu; galop dienos nuovargis mus priveikė. Kalbos buvo tylios ir 
trumpos. 

Aš pirmasis išgirdau griaustinį. Žemą, tolimą grumenimą, ir ap- 
žvelgiau stalą, norėdamas pasitikrinti, ar ir suaugusieji girdėjo. Tėvu- 
kas kalbėjo apie medvilnės rinkas. Po kelių minučių sugrumėjo jau 
daug arčiau, ir kai tolumoje drykstelėjo žaibas, mes liovėmės valgę. 
Vėjas stiprėjo, ir skardinis galinio priebučio stogas ėmė tyliai brazdėti. 
Mes vengėme susidurti akimis. 

Tėvukas sudėjo rankas ir parėmė alkūnes į stalą, lyg tuoj vėl pra- 
dėtų melstis. Ką tik buvo paprašęs Dievą daugiau gerų orų. O dabar 
gausime dar vienos pylos. 

Tėvo pečiai nusmuko kelis colius. Jis pasitrynė kaktą ir pažvelgė į 
sieną. Lietus subarbeno į stogą šiek tiek per garsiai, ir Mamutė tarė: 

— Kruša. 

Kruša pranašavo stiprius vėjus ir nuožmų lietų. Ir tikrai — per 
mūsų fermą ūžė vėtra. Ilgai sėdėjome prie stalo, klausydamiesi griaus- 
tinio ir lietaus, užmiršę nebaigtą vakarienę priešais save, svarstydami, 
kiek colių vandens iškris ir kada vėl galėsime rinkti medvilnę. Sent 
Frensis daugiau nebepajėgs sutalpinti, ir kai išsilies, derliui bus baigta. 

Vėtra praėjo, bet lietus tęsėsi, kartkartėm smarkus. Galiausiai 
palikome virtuvę. Aš ir Tėvukas išėjome į priebutį, ir tarp savo namo 
bei kelio nieko daugiau nematėme kaip tik ištisą vandens balą. Man 
jo pagailo — sėdėjo sūpuoklėse ir netikėdamas savo akimis stebeilijo į 
vandens pliūpsnius, kuriuos siuntė mums Dievas. 

Vėliau, kai motina skaitė man Biblijos istorijas, per lietaus barbe- 
nimą į stogą vos girdėjau jos balsą. Pasakojimas apie Nojų ir tvaną buvo 
begalinis. Užmigau anksčiau, nei jaunasis Dovydas nužudė Galijotą. 


**43* 


Rytojaus dieną tėvai paskelbė, kad važiuoja į miestą. Pakvietė ir 
mane, — būtų buvę Žiauru atsakyti man kelionę, — bet Tėvukas ir 
Mamutė neįtraukti į bendrakeleivius. Tai bus mažutė šeimos iškyla. 
Užsiminta ir apie ledus. Kaubojaus ir Talės dėka turėjome šiek tiek 
atliekamo benzino, o fermoje vis tiek nėra ką veikti. Tarp medvilnės 
eilių telkšojo vanduo. 

Aš sėdėjau priekyje kartu su jais ir atidžiai stebėjau spidometrą. 
Kai įsukome į pagrindinį plentą ir leidomės šiaurėn Blek Ouko link, 
tėvas liovėsi perjunginėjęs pavaras ir įsibėgėjo iki keturiasdešimt pen- 
kių mylių per valandą. Kiek supratau, sunkvežimaitis veikė taip pat 
kaip ir važiuojant trisdešimt septynias mylias per valandą, bet nesi- 
rengiau apie tai prasitarti Tėvukui. 

Keistai guodė matyti, kad ir kitose fermose dėl lietaus nedirba- 
ma. Niekas nesiplūkė laukuose, nebandė rinkti. Netgi nesimatė nė 
vieno meksikiečio. 

Mūsų žemės žemos, ir mes anksčiau esame praradę derlius, o kiti 
fermeriai — ne. Dabar, atrodo, visi buvo merkiami vienodai. 

Vidudienis, nieko negalėjai daryti, tik laukti, tad šeimos, susirin- 
kusios į priebutį, stebėjo eismą keliu. Moterys aižė žirnius. Vyrai kal- 

bėjosi ir nerimavo. Vaikai arba sėdėjo ant laiptukų, arba žaidė purve. 
Mes visus juos pažinojome, kiekvieną namą. Mojavome, ir jie mojavo 
mums, ir bemaž girdėjome, kaip kalba: „Įdomu, ko tie Čandleriai su- 
siruošė į miestą?" 

Pagrindinėje gatvėje buvo tyku. Pastatėme sunkvežimaitį prie- 
šais ūkinių prekių parduotuvę. Trim namais toliau, prie kooperatyvo, 
grupelė fermerių su kombinezonais buvo įnikę į rimtą pokalbį. Tėvas 
jautė pareigą pirmiausia prisistatyti ten ar bent pasiklausyti jų minčių 
ir nuomonių apie tai, kada galėtų baigtis lietus. Aš paskui motiną nu- 
sekiau į vaistinę-kavinukę, kur gilumoje, prie gazuoto vandens stovo 
prekiaujama ledais. Čia visąlaik, kiek prisimenu, dirbo daili miestelio 
mergina, vardu Sindė. Šiuo metu Sindė neturėjo kitų klientų, ir man 
nepagailėta itin didelės porcijos vanilinių ledų su vyšniomis. Motinai 
tai atsiėjo penkis centus. Aš užsikoriau ant taburetės. Kai paaiškėjo, kad 
kitam pusvalandžiui susiradau vietą, motina išėjo šio bei to nusipirkti. 

Sindė turėjo vyresnį brolį, kuris žuvo per siaubingą automobilio 
avariją, ir kaskart, kai ją išvysdavau, prisimindavau girdėtas istorijas. 
Būta gaisro, ir jos brolio nesugebėta ištraukti iš sulamdytos mašinos. 
Ir būta minios, o tai, žinoma, reiškė, kad būta įvairių versijų, kaip iš 
tikrųjų baisiai atsitikę. Sindė buvo daili, tačiau liūdnų akių, ir aš žino- 
jau, kad jos tokios dėl anos tragedijos. Ji nenorėjo kalbėti, ir tai man 
visai tiko. Pamažu valgiau, nusprendęs, kad ledus valgysiu kuo ilgiau, 
ir stebėjau, kaip ji sukinėjasi už prekystalio. 

Girdėjau savo gimdytojus ganėtinai kuždantis, kad sumočiau, jog 
jie ketina kažkur skambinti telefonu. Kadangi mes neturėjome telefo- 
no, teksią iš ko nors pasiskolinti. Spėjau, kad tai bus telefonas Popo ir 
Perlos krautuvėlėje. 

Daugelyje miestuko namų buvo telefonai, taip pat ir tuose, kur 
vyko koks nors verslas. Turėjo telefonus ir fermeriai, gyvenantys dvi 
ar tris mylias aplinkui miestą, nes tiek buvo nutiesti laidai. Sykį motina 
man pasakė, kad truks dar daug metų, kol telefono laidai bus atvesti 
iki mūsų sodybos. Kad ir kaip ten būtų, Tėvukas jo nenorėjo. Pasak jo, 
jeigu turi telefoną, esi priverstas kalbėtis su žmonėmis, kai jiems, o ne 
tau, patogu. Televizorius būtų įdomu, bet pamiršk telefoną. 

Pro duris įžengė Džekis Munas ir patraukė tiesiai prie gazuoto 
vandens prekystalio. 

— Žiū, mažasis Čandleris, — pasakė jis, paskiau sušiaušė man 
plaukus ir prisėdo šalia. — Kas tave čionai atnešė? — paklausė jis. 

— Ledai, — atsakiau, ir jis nusijuokė. 

Sindė žingtelėjo prie mūsų. 

— Kaip paprastai? — paklausė. 

— Taip, panele. Kaip laikaisi? 

— Puikiai, Džeki, — suburkavo ji. Abu atsargiai tyrinėjo vienas 
kitą, ir man pasirodė, kad tarp jųdviejų kažkas yra. Mergina apsisuko 
sutaisyti įprastinio, ir Džekis nužvelgė ją nuo galvos ligi kojų. 

— Turi žinių nuo Rikio? — paklausė mane, vis neatplėšdamas 
akių nuo Sindės. 

— Pastaruoju metu ne, — atsakiau, irgi spoksodamas ten pat. 

— Rikis kietas vyras. Nepražus. 

— Žinau, — atsakiau. 

Jis užsirūkė ir kurį laiką traukė dūmą. 

— Pas jūs ten šlapia? — galiausiai paklausė. 

— Įmirkę. 

Sindė pastatė priešais Džekį dubenėlį šokoladinių ledų ir puodelį 
juodos kavos. 

— Kalba, kad lis visas ateinančias dvi savaites, — vėl prašneko 
jis. — Aš tuo neabejoju. 

— Lietus, lietus, lietus, — supurkštė Sindė. — Vien tik apie tai 
žmonės šiomis dienomis kalba. Ar nepabodo kalbėti apie orus? 

— O apie ką kita kalbėti? — atrėmė Džekis. — Jeigu esi fermeris. 

— Tiktai kvailys gali būti fermeris, — atšovė ji, numetė ant pre- 
kystalio rankšluostį ir nuėjo priekin prie kasos aparato. 

Džekis nurijo ledų kąsnį. 

— O žinai, ji veikiausiai teisi. 

— Veikiausiai taip. 

— Tavo tėtis traukia į šiaurę? — paklausė jis. 

— Kur? 

— Tenai į šiaurę, į Flintą. Girdėjau, kai kurie vaikinai jau skambi- 
na, stengdamiesi patekti į „Buicko'gamyklą. Kalbama, kad šiais metais 
su darbais ten striuka, tad žmonės jau skuba užsikabinti. Medvilnė vėl 
nuėjo velniop. Dar vienas geras lietus, ir upė išsilies iš krantų. Dauge- 
liui fermerių pasiseks, jeigu nuims pusę derliaus. Gana kvaila, tiesa? 
Šešias savaites dirbi kaip beprotis, viską prarandi, paskiau sprunki 
šiaurėn užsidirbti ir parsivežti ganėtinai pinigų, kad galėtum išsimo- 
kėti skolas. Paskiau vėl augini kitą derlių. 

— Tu vyksti į šiaurę? — paklausiau. 

— Mąstau apie tai. Esu per jaunas, kad visą gyvenimą kapstyčiau- 
si fermoje. 

— Taip, aš irgi. 

Jis nugėrė kavos, ir kelias minutėles mudu mąstėme apie ferme- 
rystės beprasmiškumą. 

— Girdėjau, tas dičkis kalnėnų bernas išsidangino, — galop tarė 
Džekis. 

Laimė, turėjau pilną burną ledų, tad tik linktelėjau. 

— Tikiuosi, kad jį pagaus, — varė toliau Džekis. — Norėčiau pa- 
matyti, kaip jisai stos prieš teismą ir gaus, kas priklauso. Jau pasakiau 
Stikui Pauersui, kad sutinku būti liudytojas. Aš viską mačiau. Dabar 
išlenda ir kiti žmonės, pasakoja Stikui, kaip iš tikrųjų nutiko. Kalnėnų 
bernui nereikėjo užmušti to Siskų vaikio. 

Įsidėjau į burną dar vieną šaukštą ledų ir vis linksėjau. Išmokau 
laikyti liežuvį už dantų ir nutaisyti kvailą miną, kai užeidavo kalba 
apie Henką Spruilą. 

Sugrįžo Sindė, šmirinėjo už prekystalio pašluostydama šį bei tą ir 
visąlaik niūniuodama. Džekis užmiršo Henką. 

— Jau baigi? — paklausė jis, pažvelgdamas į mano ledus. Matyt, 
juodu su Sinde turi kažką aptarti. 

— Baigiu, — linktelėjau. 

Ji vis niūniavo, o jisai spoksojo, kol aš baigiau valgyti. Nurijęs pa- 
skutinį kąsnelį, atsisveikinau ir nuėjau pas Popą ir Perlą, kur tikėjausi 
sužinoti daugiau apie telefono skambutį. Perla sėdėjo viena prie kasos 
aparato, savo skaitomuosius akinius nustūmusi ant nosies galo, ir vos 
tik įėjau, mudu susidūrėme žvilgsniais. Buvo kalbama, kad ji atpa- 
žindavo iš garso kiekvieną sunkvežimaitį, pravažiuojantį Pagrindine 
gatve, ir kad galėdavo nustatyti ne tik fermerį, kuris vairuodavo, bet ir 
pasakyti, kiek laiko šis nesilankęs mieste. Nuo jos akių niekas nepra- 
sprūsdavo. 

— Kur Elis? — paklausė ji, kai mudu apsimainėme mandagybė- 
mis. 

— Liko namie, — atsakiau ir pažvelgiau į dėželę su „Tootsie Roll“ 
saldainiukais. 

Perla parodė pirštu: 

— Pasiimk vieną. 

— Dėkui. Kur Popas? 

— Už sienos. Tik tu ir tėvai, a? 

— Taip, ponia. Matėte juos? 

— Ne, dar ne. Jie pirks produktų? 

— Taip, ponia. Ir, man regis, tėčiui reikia paskambinti telefonu. 

Ji nustėro, pagalvojusi apie visas priežastis, kodėl jam reikia kaž- 
kam paskambinti. Aš išsivyniojau saldainiuką. 

— Kam jisai skambins? — paklausė ji. 

— Nežinau. 

Gaila to vargšelio, kuris nori pasinaudoti Perlos telefonu ir išsau- 
goti slaptumą. Ji sužino daugiau nei žmogus kitame linijos gale. 

— Šlapia pas jus? 

— Taip, ponia. Gerokai šlapia. 

— Ir šiaip tai tokia prasta žemė. Panašu, kad jūs visi ir Letčeriai 
su Džeteriais visados apsemiami pirmiausia. — Ji nutilo, susimąsčiusi 
apie mūsų nelaimę. Žvilgtelėjo pro langą ir pamažu palingavo galva 
dėl dar vieno tikėtinai menko derliaus. 

Aš dar nebuvau regėjęs potvynio, — bent tokio, kurį pajėgčiau 
prisiminti, — tad neturėjau, ką pasakyti. Orai numušė visiems ūpą, 
įskaitant ir Perlą. Kai viršum mūsų kraštų kybo tamsūs debesys, sunku 
būti optimistu. Ateina dar viena liūdna žiema. 

— Girdėjau, kai kurie žmonės išsiruošė į šiaurę, — pasakiau. Ži- 
nojau, Perla pažers daugiau smulkmenų, jeigu tik gandai išties tikri. 

— Aširgi girdėjau, — patvirtino ji. — Bando stoti eilėn dėl darbų, 
jeigu lietūs nesiliautų. 

— Kas vyksta? 

— Negirdėjau, — atsakė ji, bet iš tono jaučiau, kad žino paskuti- 
niuosius gandus. Fermeriai veikiausiai skambino jos telefonu. 

Padėkojau už saldainiuką ir palikau krautuvę. Šaligatviai buvo 
tušti. Malonu, kai mieste esi vienas pats. Šeštadieniais vos gali prasi- 
brauti pro Žmones. Pastebėjau tėvus, kažką perkančius ūkinių prekių 
parduotuvėje, tad nuėjau pasižiūrėti. 

Jie pirko dažų, daug dažų ir dar du teptukus. Vis dar įvynioti į 
plastiką, ant prekystalio tvarkingai buvo išrikiuoti penki galono talpos 
kibirėliai baltų dažų „Pittsburgh Paint'. Kai įėjau vidun, pardavėjas su- 
mavo, kiek reikės mokėti. Tėvas rausėsi po kišenę. Motina stovėjo prie 
pat jo, tiesi ir išdidi. Man buvo aišku, kad tai ji pastūmėjo nupirkti 
dažų. Labai patenkinta nusišypsojo man. 

— Iš viso keturiolika dolerių ir aštuoniasdešimt centų, — pasakė 
pardavėjas. 

Tėvas išsiėmė pinigus ir ėmė skaičiuoti banknotus. 

— Galiu paprasčiausiai užrašyti į jūsų sąskaitą, — pasiūlė par- 
davėjas. 

— Ne, šitai ten nepriklauso, — pasakė motina. Tėvuką ištiktų 
širdies smūgis, jeigu gavęs mėnesio sąskaitą pamatytų, kad tiek daug 
išleista dažams. 

Nunešėme viską į sunkvežimaitį. 

Kibirėliai su dažais lyg pulti pasirengę kareiviai buvo išrikiuoti 
ant galinio priebučio laiptelių. Motinos prižiūrimas tėvas pastolį per- 
kėlė ir pastatė prie šiaurrytinio namo kampo taip, kad galėčiau dažyti 
nuo apačios bemaž iki stogo linijos. Aš apsukau pirmąjį kampą. Trotas 
didžiuotųsi manimi. 

Atidarytas kitas galonas. Nuplėšiau plastiką nuo vieno iš naujųjų 
teptukų ir pajudinau šerius ten ir atgal. Teptukas buvo penkių colių 
pločio ir gerokai sunkesnis už tą, kurį man paliko Trotas. 

— Mudu dirbsime darže, — pasakė motina. — Netrukus grį- 
šime. — Ir sulig tais žodžiais ji nuėjo, nešina trimis didžiausiomis 
pintinėmis, kokios tik buvo mūsų fermoje, tėvas iš paskos. Mamutė 
virtuvėje virė Žiemai braškių uogienę. Tėvukas kažkur triūsė. Aš bu- 
vau paliktas vienas. 

Gimdytojų įnašas į šį sumanymą suteikė mano misijai daugiau 
svorio. Namas dabar bus nudažytas visas, patiko tai Tėvukui ar ne. Ir 
didžiąją dalį darbo būsiu atlikęs aš. Tačiau nebuvo kur skubėti. Jeigu 
prasidės potvynis, aš dažysiu, kai nelis. Jei baigsime nuimti derlių, tu- 
rėsiu visą žiemą savajam šedevrui pabaigti. Visus savo penkiasdešimt 
metų namas nėsyk nedažytas. Tad kam skubėti? 

Po pusvalandžio pavargau. Girdėjau tėvus kalbantis darže. Buvo 
dar du teptukai — vienas naujasis ir tas, kurį paliko Trotas, — kurie 
paprasčiausiai gulėjo ten ant priebučio šalia kibirėlių su dažais. Kodėl 
tėvai negalėtų paimti teptukų ir imtis darbo? Juk jie tikrai ketino man 
padėti. 

Teptukas buvo išties sunkus. Braukiau trumpais, lėtais ir dailiais 

potėpiais. Motina perspėjo, kad nesistengčiau vienu sykiu tepti per 
storai dažų. „Žiūrėk, kad nelašėtų". „Žiūrėk, kad nenubėgtų". 

Po valandos man prireikė pertraukos. Pasimetęs savame pasau- 
lyje, turėdamas prieš akis tokią milžinišką užduotį, ėmiau nekęsti Tro- 
to, kad užkrovė tai man. Buvo nudažęs trečdalį vienos namo sienos, 
kai pabėgo. Pradėjau mąstyti, kad galbūt Tėvukas vis dėlto buvo teisus. 
Namo nereikia dažyti. 

Dėl visko kaltas Henkas. Henkas pasijuokė iš manęs ir įžeidė 
mano šeimą todėl, kad mūsų namas nedažytas. Trotas stojo mane 
ginti. Jis ir Talė susimokė imtis šio darbo, nežinodami, kad diduma jo 
užguls mano pečius. 

Išgirdau čia pat už savęs balsus. Migelis, Luisas ir Rikas priėję 
smalsiai mane stebėjo. Aš nusišypsojau, ir mes apsikeitėme buenas 
tardes*. Jie prisislinko arčiau, aiškiai suglumę, kodėl mažiausiajam 
Čandleriui paskirta tokia didžiulė užduotis. Kelias minutes susitelkiau 
į darbą ir pamažu stūmiausi priekin. Migelis prie priebučio apžiūrinė- 
jo neatidarytus galonus ir kitus teptukus. 

— Ar galime pažaisti? — paklausė jis. 

Kokia tikrai nuostabi mintis! 

Atidaryti dar du galonai. Atidaviau Migeliui savąjį teptuką, ir 
po kelių sekundžių Luisas ir Rikas sėdėjo ant pastolio, nukorę žemyn 
basas kojas, ir dažė lyg visą gyvenimą būtų tai darę. Migelis pradėjo 
dažyti galinį priebutį. Netrukus kiti šeši meksikiečiai sėdėjo pavėsyje 
ant žolės ir stebėjo mus. 

Išgirdusi garsus Mamutė išėjo laukan, sausindamasi rankas pa- 
šluoste. Ji pažvelgė į mane ir nusijuokė, paskui sugrįžo prie savosios 
braškių uogienės. 

Meksikiečiams patiko, kad susirado ką nors veikti. Lietūs privertė 
juos užmušinėti ilgas valandas slampinėjant po ir aplinkui daržinę. 
Neturėjo sunkvežimaičio, kuriuo galėtų nuvažiuoti į miestą, nei radijo 
pasiklausyti, nei knygų paskaityti. (Mes netgi nežinojome, ar jie moka 
skaityti.) Kartkartėm lošdavo kauliukais, bet iškart liaudavosi, kai tik 
kuris nors iš mūsų prisiartindavo. 

Jie įnirtingai užpuolė nedažytąjį namą. Šešetas nedažančiųjų pa- 
tarinėjo ir reiškė savo nuomonę tiems, kurie vedžiojo teptukus. Matyt, 


* Labą dieną (isp.). 

kai kurie patarimai buvo linksmi, nes kartkartėmis dažytojai pratrūk- 
davo taip kvatotis, jog nebepajėgdavo dirbti. Ispaniški žodžiai greitėjo 
ir garsėjo, visi devyni juokėsi ir kalbėjo. Sunkiausia būdavo kurį nors 
su teptuku įtikinti, kad trumpam šio atsisakytų ir leistų kitam pasi- 
miklinti šį darbą dirbti. Robertas pasirodė esąs žinovas. Teatrališkais 
gestais jis mokė naujokus, ypač Pablą ir Pepę, teisingos technikos. Kiti 
dirbo, o jis vaikštinėjo šiems už nugarų, nešykštėdamas patarimų, 
juokelių ar priekaištų. Teptukai ėjo iš rankų į rankas, ir šaipantis bei 
užgauliojant pamažėle ryškėjo komandinis darbas. 

Sėdėjau po medžiu su kitais meksikiečiais ir stebėjau, kaip kei- 
čiasi galinis priebutis. Parvažiavo traktoriumi Tėvukas. Pastatė jį prie 
padargų pašiūrės ir kurį laiką iš tolo stebėjo. Paskiau plačiu ratu apsu- 
ko priekinio priebučio link. Nesupratau, pritaria jis ar ne, ir nežinau ar 
tatai bebuvo svarbu. Jo žingsniuose nelikę žvalumo, judesiuose — ryž- 
to. Tėvukas — tik dar vienas sugniuždytas fermeris, beprarandantis 
savo medvilnės derlių. 

Tėvai sugrįžo iš daržo pilnomis pintinėmis produktų. 

— Nagi, kuo ne Tomas Sojeris, — tarė man motina. 

— Kas jis toks? — paklausiau. 

— Papasakosiu tau šįvakar. 

Juodu pastatė pintines ant priebučio, saugodamiesi dažomo plo- 
to, ir įėjo vidun. Visi suaugusieji susirinko virtuvėje, ir pagalvojau, gal 
jie kalba apie mane ir meksikiečius. Ant priebučio pasirodė Mamutė 
su ąsočiu atšaldytos arbatos ir padėklu, nukrautu stiklinėmis. Geras 
ženklas. Meksikiečiai padarė pertrauką ir mėgavosi arbata. Jie padėko- 
jo Mamutei ir tuoj suskato ginčytis, kam dabar atiteks teptukai. 

Slinko popietė, ir saulė prasiveržė pro debesis. Protarpiais jos 
šviesa buvo skaisti, nepertraukiama, o oras šiltas, bemaž kaip vasarą. 
Mes vis žvilgčiojome į dangų, vildamiesi, kad debesys pagaliau ap- 
leidžia Arkanzasą ir niekada nebesugrįš — arba bent iki pavasario. 
Paskui žemė vėl užtemo ir tapo vėsiau. 

Viršų buvo bepaimą debesys, ir mes visi tai supratome. Meksi- 
kiečiai netrukus paliks mūsų fermą, kaip anksčiau Spruilai. Negalime 
tikėtis, kad žmonės dienų dienas sėdės be darbo, žvelgdami į dangų, 
stengdamiesi nesušlapti ir negaudami atlygio. 

Į pavakarę dažai baigėsi. Nudažyta užpakalinė namo dalis, įskai- 
tant ir priebutį, ir skirtumas buvo stulbinantis. Žvilgančios, spindin- 
čios lentos.sudarė ryškų kontrastą dar nenudažytosioms prie kampo. 

Rytoj pulsime vakarinę pusę, jeigu tik kaip nors pavyks gauti daugiau 
dažų. 

Padėkojau meksikiečiams. Grįždami į daržinę, šie be paliovos 
juokėsi. Susitaisys ir pavalgys savųjų tortiljų, anksti atsiguls miego ir 
vilsis, kad rytoj galės rinkti medvilnę. 

Sėdėjau vėsioje žolėje, grožėdamasis jų darbu, ir nenorėjau eiti 
vidun, nes suaugusieji buvo nekaip nusiteikę. Jie nusišypsodavo 
man, pasistengdavo tarstelti ką nors linksma, bet buvo baisiai su- 
sirūpinę. 

Kaip gaila, kad neturiu brolio — jaunesnio ar vyresnio, ne- 
svarbu. Tėvai norėjo daugiau vaikų, tačiau buvo kažkokių proble- 
mų. Man reikėjo draugo, kito vaiko, su kuriuo galėčiau pasikalbėti, 
žaisti, dalytis paslaptimis. Man pabodo būti vieninteliam mažiukui 
fermoje. 

Ir aš ilgėjausi Talės. Narsiai stengiausi jos nekęsti, bet paprasčiau- 
siai nesisekė. 

Tėvukas užėjo už namo kampo ir apžiūrėjo naująją dažų dangą. 
Nesupratau, suirzęs jis ar ne. 

— Pavažiuokime prie upokšnio, — pasiūlė jis, ir daugiau nepra- 
tarę nė žodžio mudu nuėjome prie traktoriaus. Tėvukas užvedė jį, 
ir mes provėžomis nuriedėjome lauko keliuku. Ten, kur daug sykių 
pravažiuota traktoriaus ir medvilnės priekabos, telkšojo vanduo. Puk- 
šėjome pirmyn, o iš po priekinių padangų tiško purvas. Užpakalinės 
padangos rausė žemę, gilindamos provėžas. Mes šliuksėjome lauku, 
kuris sparčiai virto pelke. 

Pačios medvilnės atrodė apgailėtinai. Galvutės nusvirusios nuo 
iškritusio lietaus svorio. Stiebai sulinkę nuo vėjo. Savaitė kepinančios 
saulės išdžiovintų žemę ir medvilnę, leistų mums baigti ją rinkti, ta- 
čiau tokie orai seniai praeityje. 

Pasukome į šiaurę ir slinkome dar klampesniu taku, tuo pačiu, 
kuriuo kelis sykius mano eita su Tale. Upokšnis čia pat priekyje. 

Stovėjau šiek tiek už Tėvuko, įsitvėręs į skėčio stovą ir rėmą 
viršum kairiosios užpakalinės padangos ir iš šono stebėjau jo veidą. 
Žandikauliai stipriai sukąsti, akys primerktos. Nepaisant retkarčiais iš- 
tinkančių pykčio proveržių, jis ne iš tų, kurie rodo savo jausmus. Nie- 
kad nemačiau jo verkiant ar netgi ko nors panašaus. Jis rūpinosi, nes 
buvo fermeris, tačiau nesiskundė. Jeigu lietūs nuskandindavo mūsų 

derlius, vadinasi, buvo tam priežastis. Dievas mus globos ir aprūpins 
tiek per gerus, tiek ir per prastus metus. Mes, baptistai, tikėjome, kad 
visa Dievo valioje. 

Aš neabejojau, kad būta priežasties, kodėl „Cardinals“ nelaimėjo 
trofėjaus, tačiau nepajėgiau suprasti, kuo čia dėtas Dievas. Kodėl Die- 
vas turėtų leisti, kad dvi Niujorko komandos susikautų Pasaulinėje 
serijoje? Tai visiškai mane trikdė. 

Staiga vandens priekyje pasidarė daugiau, ėmė semti priekines 
padangas per kokius šešis colius. Takas buvo užlietas, ir mirksnį mane 
tatai suglumino. Buvome netoli upokšnio. Tėvukas sustabdė traktorių 
ir parodė ranka: 

— Jis jau išėjęs iš krantų, — tarė dalykiškai, bet iš balso girdėjau, 
jog yra sugniuždytas. Vanduo veržėsi pro brūzgynus, kurie kadaise 
augo aukštai viršum upokšnio vagos. Kažkur ten apačioje Talės mau- 
dytasi vėsioje, skaidrioje tėkmėje, kuri dabar dingusi. — Tvinsta. — Jis 
užgesino traktorių, ir mudu klausėmės srautų, kurie liejosi per Sailerio 
upokšnio kraštus ir plūdo į slėnumą, kurią sudarė mūsų žemesnieji 
keturiasdešimt akrų, ir šliauždami nedidele lomele pasimetė tarp med- 
vilnės eilių. Vanduo sustos kažkur vidury lauko, maždaug pusiaukelėje 
iki mūsų namų, toje vietoje, kur žemė šiek tiek aukštėjo. Ten susitvenks, 
įgis gylio, o paskiau išplis į rytus ir į vakarus, paskandindamas didumą 
mūsų plotų. 

Pagaliau aš mačiau potvynį. Būta ir kitų, tačiau tuomet buvau per 
mažas, kad juos prisiminčiau. Visą savo vaikystę girdėjau neįtikėtinas 
istorijas apie nebesutramdomas upes ir paskandintus derlius, o dabar 
regėjau tai savo akimis, lyg vyktų pirmą sykį. Buvo baugu, nes kai tai 
prasideda, niekas nežino, kada baigsis. Niekas nepajėgia vandens su- 
turėti; jis teka kur tinkamas. Ar pasieks mūsų namą? Ar Sent Frensis 
išsilies ir nušluos visus? Ar lis keturiasdešimt dienų ir keturiasdešimt 
naktų, ir mes žūsime kaip tie, kurie juokėsi iš Nojaus? 

Tikriausiai ne. Juk turi kažkokią prasmę ta istorija apie vaivo- 
rykštę kaip Dievo pažadą niekada daugiau nebeužtvindyti žemės. 

O dabar ji neabejotinai tvino. Išvysti vaivorykštę būdavo mūsų 
gyvenime mažne šventas įvykis, bet savaičių savaites nematėme nė 
vienos. Nesupratau, kaip Dievas gali leisti tokiems dalykams dėtis. 

Dieną Tėvuko būta prie upokšnio bent tris kartus — stebėjo, 
laukė ir galbūt meldėsi. 

— Kada tai prasidėjo? — paklausiau. 

— Matyt, prieš valandą. Tikrai nežinau. 

Norėjau paklausti, kada liausis, bet jau žinojau atsakymą. 

— Tai tvinstantis vanduo, — paaiškino jis. — Sent Frensis per- 
pildyta, ir jam nėra kur nutekėti. 

Stebėjome ilgai. Vanduo veržėsi ir sruvo mūsų link, ties prieki- 
nėmis padangomis pakildamas kelis colius. Po kurio laiko panorau 
pasukti atgalios. Tačiau Tėvukas dar delsė. Jo rūpesčiai ir būgštavimai 
tvirtinosi, ir jis buvo pakerėtas šio vaizdo. 

Kovo pabaigoje jisai su mano tėvu pradėjo arti laukus, vertė dir- 
vą ir laidojo po žeme likusius nuo pernykščių pasėlių stiebus, šaknis ir 
lapus. Tuomet juodu buvo laimingi, patenkinti dirbo laukuose po ilgo 
žiemos sąstingio. Stebėjo orus, tyrinėjo kalendorių ir pradėjo slampi- 
nėti apie kooperatyvą, norėdami pasiklausyti, ką šneka kiti fermeriai. 
Jie sėdavo gegužės pradžioje, jeigu tik orai būdavo palankūs. Gegužės 
15-oji — galutinė riba suberti medvilnės sėklas į žemę. Prisijungda- 
vau prie jų birželio pradžioje, kai baigdavosi mokykloje pamokos ir 
imdavo dygti piktžolės. Man įduodavo kauptuką, parodydavo, į kurią 
pusę, ir valandų valandas per dieną aš kaupdavau medvilnę — darbas 
buvo beveik toks pat sunkus ir bukinantis, kaip ir ją rinkti. Visą va- 
sarą, kol augo medvilnė ir žolės aplinkui ją, mes kaupdavome. Jeigu 
medvilnės pražysdavo iki liepos 4-osios, tuomet derlius turėdavo būti 
gausus. Baigiantis rugpjūčiui jau būdavome pasirengę jį rinkti. Rug- 
sėjo pradžioje imdavome ieškoti kalnėnų ir bandyti nusamdyti keletą 
meksikiečių. 

O dabar, spalio viduryje, mes regime, kaip šis nuplukdomas. Vi- 
sas triūsas, prakaitas, raumenų gėla, visi pinigai, sukišti į sėklas, trąšas 
ir kurą, visos viltys ir planai — visa dabar pražudyta plūstelėjusio 
vandens iš Sent Frensio upės. 

Mudu laukėme, bet potvynis nesiliovė. Iš tiesų priekinės trak- 
toriaus padangos iki pusės buvo apsemtos vandens, kai Tėvukas pa- 
galiau užvedė variklį. Buvo jau beveik sutemę. Takas jau buvo po van- 
deniu, ir jeigu potvynis tokia sparta plėsis, iki aušros būsime praradę 
žemutiniuosius keturiasdešimt akrų. 

Niekad dar nebuvau sėdėjęs per vakarienę tokioje tyloje. Netgi 
Mamutė nesugalvojo, ką malonaus pasakyti. Knebinėjau savo sviesti- 
nes pupeles ir bandžiau įsivaizduoti, ką mąsto mano tėvai. Tėvas tur- 

būt jaudinasi dėl paskolos pasėliams — tos skolos dabar bus neįmano- 
ma išmokėti. Motina planavo, kaip ištrūkti iš medvilnės laukų. Ji nė iš 
tolo nebuvo tiek susirūpinusi kaip kiti trys suaugusieji. Katastrofiškas 
derlius po tokio daug žadančio pavasario ir vasaros suteikė jai visą 
artilerijos arsenalą, kurį galės panaudoti prieš mano tėvą. 

Potvynis atitraukė mano mintis nuo slogesnių dalykų — Henko, 
Talės, Kaubojaus, — ir todėl galvoti apie jį nebuvo taip nemalonu. Ta- 
čiau aš tylėjau. 


XXai 


Netrukus mokykloje vėl prasidės pamokos, ir motina nuspren- 
dė, kad kas vakarą man reikėtų pratintis skaityti ir rašyti. Aš ilgėjausi 
mokyklos, — to niekad niekam neprisipažinčiau, — tad namų darbai 
buvo man malonūs. Motina pakomentavo, koks užleistas mano greit- 
raštis, ir pareiškė, kad privalau daug praktikuotis. Ne itin sklandžiai ir 
skaičiau. 

— Matai, ką padaro medvilnės rinkimas? — pasakiau. 

Buvome vienu du Rikio kambaryje, skaitėme vienas kitam prieš 
man atsigulant miegoti. 

— Pasakysiu tau paslaptį, — pakuždėjo ji. — Ar moki saugoti 
paslaptis? 

O, kad tu tik žinotum, pagalvojau. 

— Žinoma. 

— Pažadi? 

— Žinoma. 

— Nevalia niekam pasakoti, netgi Tėvukui ir Mamutei. 

— Gerai, kas per dalykas? 

Ji prisilenkė dar arčiau. 

— Mudu su tėvu galvojame vykti į šiaurę. 

— O aš kaip? 

— Ir tu taip pat. 

Lengviau atsikvėpiau. 

— Ketinate dirbti kaip Džimis Deilas? 

— Kaip tik taip. Tavo tėvas pasikalbėjo su Džimiu Deilu, šis gali 
surasti jam darbo „Buicko“ gamykloje Flinte. Tai Mičigano valstijoje. 
Ten galima gerai uždirbti. Neketiname pasilikti visam laikui, tačiau 
tėvui reikia susirasti ką nors patikimesnio. 

— O kaip Tėvukas ir Mamutė? 

— O,jie niekad iš čia nesitrauks. 

— Toliau dirbs fermoje? 

— Turbūt. Nežinau, ką kita juodu darytų. 

— Kaip jie liks fermoje be mūsų? 

— Kaip nors. Supranti, Lukai, juk negalime metų metus čia sėdė- 
ti, patirti nuostolius ir skolintis vis daugiau. Mudu su tėvu pasirengę 
išbandyti ką nors kita. 

Mane apėmė skirtingi jausmai. Troškau, kad tėvai būtų laimingi, 
o motina juk niekad nesijaustų patenkinta fermoje, ypač priversta gy- 
venti su savo uošviais. Aš tikrai nenorėjau būti fermeris, betgi mano 
ateitis jau užtikrinta su „Cardinals“. Tačiau mintis, kad teks palikti 
vienintelę vietą, kurioje gyvenau, trikdė. Be to, negalėjau įsivaizduoti 
gyvenimo be Tėvuko ir Mamutės. 

— Bus įdomu, Lukai, — vis dar pakuždom pažadėjo ji. — Patikėk 
manimi. 

— Veikiausiai. Bet ten juk šalta? 

— Ne, — pataisė ji mane. — Žiemą ten daug sniego, bet, man re- 
gis, bus smagu. Statysime senį besmegenį, pasigaminsime sniego ledų 
ir švęsime baltas Kalėdas. 

Prisiminiau Džimio Deilo pasakojimus, kaip žiūrėdavo Detroito 
„Tigers rungtynes, ir kokius žmonės turi gerus darbus ir televizorius, 
o ir mokyklos ten geresnės. Vėliau prisiminiau jo žmoną, bjauriąją 
Steisę, kalbančią pro nosį, ir kaip ją išgąsdinau išvietėje. 

— Juk jie ten keistai kalba? — paklausiau. 

— Taip, bet mes priprasime. Tai bus nuotykis, Lukai, o jeigu 
mums nepatiks, grįšime namo. 

— Čionai? 

— Grįšime į Arkanzasą ar kur nors į pietus. 

— Aš nenoriu susitikti Steisės. 

— Ir aš. Klausyk, gulk lovon ir mąstyk apie tai. Atmink, tai mūsų 
paslaptis. 

— Taip, mamyte. 

Ji mane apkamšė ir užgesino šviesą. 

Ir vėl naujiena mano galvelei. 

Vos tik nurijęs paskutinį plaktos kiaušininės kąsnį, Tėvukas nusi- 
šluostė lūpas ir pažvelgė pro langą virš kriauklės, Šviesos pakako, kad 
galėtume pamatyti tai, ko norėjome. 

— Pažiūrėkite, — tarė jis, ir visi mes nusekėme paskui jį iš vir- 
tuvės, nulipome galinio priebučio laipteliais ir patraukėme per kiemą 
daržinės link. Aš gūžiausi po megztiniu, stengdamasis neatsilikti nuo 
tėvo. Žolė buvo šlapia, po kelių žingsnių tokie tapo ir mano batai. Su- 
stojome prie artimiausio lauko ir žvelgėme į tamsią medžių liniją tolu- 
moje, maždaug už mylios, palei Sailerio upokšnį. Priešais mus driekėsi 
keturiasdešimt akrų medvilnės, pusė mūsų žemės. Taip pat telkšojo ir 
potvynio vanduo; mes tik nežinojome, kiek jo. 

Tėvukas leidosi eiti medvilnės tarpueiliu, ir netrukus mes matė- 
me tik jo pečius ir šiaudinę skrybėlę. Sutikęs upokšnio pasiektą ribą, 
sustodavo. Jeigu kurį laiką žingsniuodavo toliau, vadinasi, upokšnis 
dar nepadaręs žalos, kurios baiminomės. Galbūt anas slūgsta ir išlįs 
saulė. Galbūt mums pasiseks kai ką išgelbėti. 

Maždaug už šešiasdešimties pėdų — toks nuotolis nuo metiko 
kalnelio iki namų plokštės — jisai sustojo ir pažvelgė žemyn. Nors 
mes nematėme žemės ir kas viršum jos, tačiau supratome; Upokšnis 
tebekyla mūsų link. 

— Jis jau čia, — šūktelėjo Tėvukas per petį. — Du coliai. 

Laukas semiamas greičiau, nei vyrų pranašauta. Turint galvoje, 
kad jie linkę į pesimizmą, tai nemenka pažanga. 

— Spalį taip dar niekad nėra buvę, — pasakė Mamutė, sausinda- 
masi į prijuostę rankas. 

Tėvukas stebėjo, kas dedasi jam aplinkui kojas. Mes vis nenulei- 
dome nuo jo akių. Saulė kilo, tačiau pro debesis, šešėliai tai užslinkda- 
vo, tai vėl nuslinkdavo. Išgirdau kažkokį balsą ir pažvelgiau dešinėn. 
Susibūrę tylia grupele, meksikiečiai stebėjo mus. Nė laidotuvės nebūtų 
buvusios niūresnės. 

Mums visiems buvo smalsu, kiek pakilo vanduo. Aš pats mačiau 
savo akimis jį vakar, bet nekantravau išvysti jį šliaužiant mūsų laukais, 
colis po colio artėjant namų link, nelyginant kokia milžiniška gyvatė, 
kurios neįmanoma sustabdyti. Mano tėvas žingtelėjo priekin ir taip pat 
nuėjo medvilnės tarpueiliu. Sustojo šalia Tėvuko ir įsisprendė rankomis 

į šonus, visai kaip jis. Mamutė ir motina žengtelėjo iš paskos. Įkandin jų 
leidausi ir aš, o netoli pajudėjo priekin ir meksikiečiai, ir mes pasklidę 
po lauką ieškojome, iki kiek siekia potvynio vandenys. Sustojome tiesia 
linija ir visi spoksojome į drumstą, rudą Sailerio upokšnio išlają. 

Nulaužiau vieną stiebelį ir įsmeigiau į žemę slenkančio pirmyn 
vandens pakraštyje. Per minutę lazdutę apsupo srautai. 

Mes pamažu pasitraukėme. Mano tėvas ir Tėvukas pasikalbėjo su 
Migeliu ir kitais meksikiečiais. Šie buvo pasirengę išvykti — arba ke- 
liauti namo, arba į kokią kitą fermą, kur medvilnę įmanoma rinkti. Kas 
galėtų juos smerkti? Aš laikiausi netoli — tiek, kad man girdėtųsi, kas 
kalbama. Nuspręsta, kad Tėvukas nuvažiuos su jais į tolimesniuosius 
keturiasdešimt akrų, kur žemės kiek aukštesnės, ir ten jie pabandys 
rinkti. Medvilnė buvo drėgna, bet jeigu išlįstų saulė, jiems galbūt pasi- 
sektų kiekvienam pririnkti po šimtą svarų. 

Tėvas nuvyks į miestą, antrą dieną iš eilės, ir pasitikrins koo- 
peratyve, ar nėra kokios kitos fermos, kur meksikiečiai galėtų dirbti. 
Šiaurrytinėje apygardos dalyje žemė kur kas geresnė, laukai aukštesni, 
atokiai nuo upokšnių ir Sent Frensio. Sklandė gandai, kad apie Monetę 
neiškritę tiek daug lietaus kaip pas mus, pietinėje dalyje. 

Sėdėjau su moteriškėmis virtuvėje, kai tėvas pranešė naują die- 
nos planą. 

— Toji medvilnė perdėm įmirkusi, — nepritariamai pasakė Ma- 
mutė. — Jie nepririnks nė penkiasdešimt svarų. Tik veltui gaiš laiką. 

Tėvukas dar sukinėjosi lauke, ir negirdėjo šių komentarų. Tėvas 
girdėjo, bet nebuvo nusiteikęs ginčytis su savo motina. 

— Pabandysime juos nuvežti į kitą fermą, — pasakė jis. 

— Ar aš galiu važiuoti į miestą? — paklausiau abiejų gimdytojų. 
Labai troškau palikti namus, nes antraip, ko gera, būčiau priverstas 
Žygiuoti su meksikiečiais į atokiuosius keturiasdešimt akrų, kur turė- 
čiau temptis rinkiko maišą per purvą ir vandenį, bandydamas skinti 
įmirkusias medvilnės galvutes. 

Motina nusišypsojo: 

— Taip, mums reikia dažų, — pasakė. 

Mamutė vėl nepritariamai žvilgtelėjo. Kodėl mes leidžiame pi- 
nigus, kurių ir taip trūksta, namo dažams, kai prarandame dar vieną 
derlių? Tačiau namas buvo nudažytas bemaž perpus — ryškus skir- 
tumas tarp naujos baltumos ir seno pilkšvo rusvio. Sumanymą reikia 
baigti. 

Netgi tėvui, regis, buvo neramu nuo minties, kad vėl teks išsiskir- 
ti su pinigais, tačiau tarė man: 

— Gali važiuoti. 

— Aš liksiu namie, — tarė motina. — Reikia susidėti žiemai šiek 
tiek ybiškės. 

Dar viena kelionė į miestą. Man sekasi. Niekas nevers rinkti med- 
vilnės, tik važiuosiu plentu ir svajosiu, kaip kokiu nors būdu gauti sal- 
dainį ar ledų, kai atsidursiu Blek Ouke. Tačiau turėjau elgtis apdairiai, 
nes buvau vienintelis Čandleris, kuriam sekėsi. 

Kai sustojome prie tilto, Sent Frensis, atrodė, tuoj tuoj išsiverš 
per kraštus. 

— Manai, saugu? — paklausiau tėvą. 

— Tikėkimės. — Jis įjungė pirmą pavarą, ir mes peršliaužėme vir- 
šum upės, abu bijodami pažvelgti žemyn. Nuo sunkvežimaičio svorio 
ir upės jėgos tiltas, mums pasiekus vidurį, drebėjo. Pavarėme greičiau, 
ir netrukus pervažiavome į kitą krantą. Abu lengviau atsikvėpėme. 

Jeigu nuneštų tiltą, būtų prapultis. Taptume nuo visų atskirti. 
Vandenys pakiltų apie mūsų namus, ir neturėtume, kur dėtis. Net 
Letčeriams geriau. Jie gyvena kitapus tilto, toje pat pusėje kaip ir Blek 
Oukas bei civilizacija. 

Važiuodami pro šalį, pažvelgėme į Letčerių žemes. 

— Jų troba apsemta, — pasakė tėvas, nors tiek toli nebuvo ma- 
tyti. — Jų derlius tikrai pražuvęs. 

Artinantis prie miesto, laukuose krapštėsi meksikiečiai, bet jų ne- 
buvo tiek daug, kiek anksčiau. Sustojome prie kooperatyvo ir įėjome 
vidun. Keletas fermerių rūškanais veidais sėdėjo gilumoje, gurkšnojo 
kavą ir kalbėjosi apie savo problemas. Tėvas man davė penkiacentį 
kokakolai ir prisijungė prie fermerių. 

— Jūs ten savo laukuose renkate? — vienas paklausė jį. 

— Gal šiek tiek. 

— Kaip tas upokšnis? 

— Praeitą naktį išsiliejo. Iki saulėtekio priartėjo apie pusę mylios. 
Tie keturiasdešimt, kur žemai, pražuvo. 

Nuo šios baisios žinios jie minutėlę pritilo, visi nudūrė akis į 
grindis, gailėdamiesi mūsų, Čandlerių. Dar labiau ėmiau nekęsti fer- 
merystės. 

— Turbūt upė dar laikosi, — pasakė kitas vyriškis. 

— Šioje pusėje jau išsiliejusi, — pasakė tėvas. — Bet netrukus 
apsems ir kitą. 

Visi linktelėjo ir tartum pritarė šiai pranašystei. 

— Ar pas ką nors kitą vanduo išsiveržė per krantus? — paklausė 
tėvas. 

— Girdėjau, Tripletai prarado dvidešimt akrų prie Elnių upokš- 
nio, bet aš pats nemačiau, — pasakė vienas fermeris. 

— Visi upokšniai plūsta, — tarė kitas. — Didelis krūvis Sent 
Frensiui. 

Ir vėl tyla — visi susimąstė apie upokšnius ir vandens krūvį. 

— Gal žinot, kam reikia meksikiečių? — galiausiai paklausė tė- 
vas. — Turiu devynis, kurie neturi ką veikti. Jie susiruošę namo. 

— O kaip su dešimtuoju? 

— Ne. Jis seniai išvyko, ir mes neturėjome laiko sukti galvą dėl jo. 

— Rigsas pažįsta keletą fermerių Blaitvilyje, kurie priimtų mek- 
sikiečius. 

— Kur Rigsas? — paklausė tėvas. 

— Tuoj sugrįš. 

Kalnėnai išsivažinėjo pulkais, ir pokalbis sukosi apie juos ir mek- 
sikiečius. Masiškas darbininkų traukimasis buvo dar vienas požymis, 
kad derlius pražuvęs. Niūri nuotaika kooperatyvo gilumoje dar pa- 
blogėjo, tad nuėjau aplankyti Perlos ir pasižiūrėti, ar nepavyks iš jos 
išvilioti „Tootsie Roll“ saldainiuko. 

Popo ir Perlos krautuvėlė buvo uždaryta, man tai pasitaikė pir- 
mąsyk. Ant mažos iškabos nurodytos darbo valandos: nuo devynių 
iki šešių pirmadieniais—penktadieniais ir nuo devynių iki devynių 
šeštadieniais. Uždaryta sekmadieniais, tačiau tai savaime suprantama. 
Priėjęs už manęs ponas Sparkis Dilonas, mechanikas iš „Texaco“ de- 
galinės, pasakė: 

— Atidarys tik devintą, sūnau. 

— Kuri dabar valanda? — paklausiau. 

— Aštuonios dvidešimt. 

Niekada dar nebuvau Blek Ouke taip anksti. Nužvelgiau Pagrin- 
dinę gatvę aukštyn ir žemyn, svarstydamas, kur kitur reikėtų apsipirk- 
ti. Pasirinkau vaistinę-kavinukę su gazuoto vandens prekystaliu gilu- 
moje ir jau žingsniavau jos link, kai išgirdau mašinų burzgesį. Iš pietų, 
nuo mūsiškės apygardos pusės, artėjo du sunkvežimaičiai. Aiškiai 

priklausė vykstantiems namo kalnėnams, aukštai sukrauta jų manta 
virvėmis pritvirtinta prie sunkvežimaičių kėbulų. Šeimą pirmajame 
sunkvežimaityje būtum galėjęs palaikyti Spruilais: ant senų čiužinių 
tupėjo paaugliai, liūdnai žvelgdami į krautuves, pro kurias važiavo. 
Antras sunkvežimaitis buvo kur kas dailesnis ir švaresnis. Irgi pri- 
krautas medinių dėžių ir džiutinių maišų, bet visa tvarkingai sudėta. 
Vyras vairavo, o žmona sėdėjo kabinoje greta jo. Kai važiavo pro šalį, 
nuo moters kelių man pamojo vaikiukas. Aš irgi jam pamojau. 

Mamutė visada sakydavo, kad kai kurių kalnėnų namai gražesni 
už mūsų. Niekad nepajėgiau suprasti, kodėl jie susikrauna mantą ir 
atkeliauja iš Ozarkų rinkti medvilnės. 

Pamačiau tėvą įeinant į ūkinių prekių parduotuvę, tad įsekiau pa- 
skui jį. Jisai stovėjo gilumoje, prie dažų, ir kalbėjosi su pardavėju. Ant 
prekystalio buvo išrikiuoti keturi galonai baltų dažų „Pittsburgh Pa- 
int“ Aš prisiminiau „Pittsburgh Pirates“. Tie vėl baigė Nacionalinę lygą 
paskutinieji. Vienintelis didis jų žaidėjas buvo Ralfas Kaineris, kuris 
atmušė trisdešimt septynis houmranus. 

Kada nors aš žaisiu Pitsburge. Išdidžiai vilkėsiu raudona „Cardi- 
nals" apranga ir triuškinsiu niekinguosius piratus. 

Užpakalinei namo sienai nudažyti vakar prireikė visų dažų, 
kurie dar buvo likę. Meksikiečiai rengėsi išvykti. Man atrodė protin- 
giausia nupirkti daugiau dažų ir pasinaudoti nemokama darbo jėga, 
kurią turėjome fermoje. Antraip jie išvažiuos, ir visas darbas vėl liks 
man. 

— Dažų per mažai, — pakuždėjau tėvui, kol pardavėjas sumavo 
sąskaitą. 

— Kol kas užteks, — susiraukęs atsakė jis. Visa esmė — pinigai. 

— Dešimt dolerių ir dar trisdešimt šeši centai mokesčio, — pa- 
sakė pardavėj as, Tėvas siekė kišenėn ir išsitraukė ploną pluoštelį bank- 
notų. Pamažu atskaičiavo, lyg nenorėdamas išsiskirti su jais. 

Suskaičiavęs dešimt jisai sustojo — dešimt vieno dolerio bankno- 
tų. Kai skaudžiai paaiškėjo, kad dar trūksta, dirbtinai susijuokęs tarė: 

— Atrodo, pasiėmiau kaip tik dešimt baksų. Sumokėsiu jums 
mokestį kitą sykį, kai būsiu mieste. 

— Žinoma, pone Čandleri, — sutiko pardavėjas. 

Jie abu, kiekvienas po du galonus, nunešė dažus ir sukrovė į 
sunkvežimaičio kėbulą. Ponas Rigsas grįžo į kooperatyvą, tad tėvas 

nuėjo pasikalbėti su juo apie mūsiškius meksikiečius. Aš vėl pasukau į 
ūkinių prekių parduotuvę ir nudrožiau tiesiai prie pardavėjo. 

— Kiek kainuoja du galonai? — paklausiau. 

— Du penkiasdešimt galonas, iš viso penki doleriai. 

Siekiau kišenėn ir išsitraukiau savo pinigus. 

— Štai penki. — Padaviau jam banknotus. Iš pradžių jis nenorėjo 
jų paimti. 

— Ar tuos pinigus užsidirbai rinkdamas medvilnę? — paklausė. 

— Taip, sere. 

— Ar tavo tėtis žino, kad perki dažus? 

— Dar ne. 

— Ką jūs ten dažote? 

— Savo namą. 

— Kodėl tai darote? 

— Nes jis niekad nedažytas. 

Jis nenorom paėmė iš manęs pinigus. 

— Be to, aštuoniolika centų mokesčio, — pasakė jis. 

Padaviau jam dolerio banknotą ir paklausiau: 

— Kiek mano tėtis skolingas mokesčio? 

— Trisdešimt šešis centus. 

— Atskaičiuokite iš to dolerio. 

— Gerai. — Jis atidavė man grąžą, tada įkrovė į sunkvežimaitį dar 
du galonus. Aš stovėjau ant šaligatvio, saugodamas dažus, lyg šiuos kas 
nors galėtų kėsintis pavogti. 

Kiek toliau už Popo ir Perlos krautuvėlės pamačiau poną Linčą 
Torntoną, pašto viršininką, atrakinant pašto duris ir žengtelint vidun. 
Nuėjau jo link, vis viena akimi stebėdamas sunkvežimaitį. Ponas 
Torntonas buvo šiek tiek trenktas, ir visi manė, kad jis toks todėl, jog 
yra vedęs moterį, kuri turi problemų dėl viskio. Beveik visi Blek Ouke 
nepritariamai žiūrėjo į bet kokį alkoholį. Apygardoje uždrausta par- 
davinėti alkoholį. Artimiausioji gėrimų parduotuvė buvo Blaitvilyje, 
nors keletas slaptų prekiautojų čia visai neblogai vertėsi. Žinojau tai, 
nes man buvo papasakojęs Rikis. Jisai sakėsi nemėgstąs viskio, bet ret- 
sykiais išgerdavo alaus. Buvau girdėjęs tiek pamokslų apie alkoholio 
blogybes, jog išgyvenau dėl Rikio sielos. Ir jeigu jau vyrams nuodė- 
minga slapčia išgėrinėti, tai moterims išties skandalinga. 

Norėjau paklausti poną Torntoną, kaip man išsiųsti savo laišką 
Rikiui ir dargi kad niekas nesužinotų. Laiškas buvo trijų lapų, ir 


DAŽYTAS NAMAS 283 


aš didžiavausi savo pastangomis. Bet jame išdėstytos visos smulk- 
menos apie Letčerių kūdikį, ir aš dar abejojau, ar reikia jį siųsti į 
Korėją. 

— Sveiki, — tariau ponui Torntonui, kuris už prekystalio taisėsi 
snapelį viršum akių ir ruošėsi rytmečiui. 

— Tu tasai Čandlerių berniukas? — paklausė jis, vos kilstelėjęs 
akis. 

— "Taip, sere. 

— Turiu tau kai ką. — Sekundėlę jis dingo, paskui padavė man du 
laiškus. Vienas buvo nuo Rikio. 

— Viskas? — paklausė jis. 

— Taip, sere. Dėkui. 

— Kaip jam sekasi? 

— Manau, puikiai. 

Nusitvėręs laiškus, išbėgau iš pašto atgal prie mūsų sunkvežimai- 
čio. Antrasis buvo iš „John Deer“ atstovybės Džounsbore. Apžiūrėjau 
tąjį nuo Rikio. Buvo adresuotas mums visiems: Eliui Čandleriui ir 
šeimai, 4-asis kelias, Blek Oukas, Arkanzasas. Viršutiniame kairiame 
kampe atgalinis adresas — raidžių ir skaičių maišalynė su San Diegas, 
Kalifornija, paskutinėje eilutėje. 

Rikis gyvas ir rašo laiškus; niekas kita iš tikrųjų nesvarbu. Manęs 
link ėjo tėvas. Nubėgau su laišku pasitikti jo, ir mudu atsisėdę ant au- 
dinių parduotuvės slenksčio perkaitėme kiekvieną žodį. Rikis vėl ne- 
turėjo laiko, ir jo laiškas buvo tik vieno lapo. Rašė, kad jo dalinys ma- 
žai dalyvauja karo veiksmuose, ir nors atrodė dėl to nusivylęs, mums 
tai skambėjo kaip muzika. Taip pat rašė, kad visur sklando gandai apie 
paliaubas, ir netgi kalbama, kad iki Kalėdų jie grįšią namo. 

Paskutinė pastraipa buvo liūdna ir bauginanti. Vienas iš jo drau- 
gelių, vaikinukas iš Teksaso, žuvo užlipęs ant minos. Juodu buvo to 
paties amžiaus ir drauge lankė naujokų apmokymo stovyklą. Grįžęs 
namo, Rikis ketino nuvykti į Fort Vortą ir aplankyti savo draugo mo- 
tiną. 

Tėvas sulankstė laišką ir įsikišo į kombinezono kišenę. Mudu 
įsėdome į sunkvežimaitį ir palikome miestą. 

Bus namie iki Kalėdų. Geresnės dovanos man nė negalėjai su- 
galvoti. 


284 JOHN GRISHAM 


**xX* 


Pastatėme sunkvežimaitį po ąžuolu, ir tėvas nuėjo prie kėbulo 
galo iškrauti dažų. Jisai stabtelėjo, suskaičiavo, paskiau pažvelgė į 
mane: 

— Kaip čia atsirado šeši galonai? 

— Aš nupirkau du, — atsakiau. — Ir sumokėjau mokestį. 

Regis, jis nežinojo, ką pasakyti. 

— Iš savojo uždarbio? — galiausiai paklausė. 

— Taip, tėveli. 

— Nereikėjo to daryti. 

— Noriu padėti. 

Jis pasikasė kaktą, kokią minutę svarstė reikalą, paskiau tarė: 

— Manau, tai gana teisinga. 

Mudu sutempėme dažus į galinį priebutį, ir tuomet mano tėvas 
nusprendė nueiti į atokesniuosius keturiasdešimt akrų pasižiūrėti, 
kaip sekasi Tėvukui ir meksikiečiams. Jeigu ten galima rinkti medvil- 
nę, tai ir jis pasiliksiąs. Man leista pradėti dažyti vakarinį namo šoną. 
Norėjau dirbti vienas. Norėjau atrodyti priveiktas, neturintis jėgų 
tokiam milžiniškam darbui, kad kai meksikiečiai sugrįš, jie manęs 
pagailėtų. 

Jie parvyko vidudienį, purvini, pavargę ir mažai kuo turintys pa- 
sigirti savuoju rytu. 

— Medvilnė per šlapia, — išgirdau Tėvuką sakant Mamutei. Mes 
valgėme keptos ybiškės ir pyragėlių, paskui aš vėl ėmiausi darbo. 

Viena akimi vis dirsčiojau daržinės pusėn, bet amžinybę vargau 
be jokios talkos akiratyje. Ką jie ten veikia? Priešpiečiai suvalgyti, tor- 
tilja seniai atidėta vakarui. Tikriausiai ir pailsėti jau spėjo. Juk žino, 
kad namas tik perpus nudažytas. Kodėl jie neateina padėti? 

Vakaruose dangus užtemo, bet aš to nepastebėjau, kol ant galinio 
priebučio neišėjo Tėvukas ir Mamutė. 

— Gali būti lietaus, Lukai, — tarė Tėvukas. — Gana dažyti. 

Nuvaliau teptuką ir pastačiau kibirėlį su dažais galiniame prie- 
butyje po suolu, lyg audra galėtų jiems pakenkti. Atsisėdau viršum jų, 
o Tėvukas ir Mamutė abipus manęs, ir mes vėl ėmėme klausytis tylių 
grumesių pietvakariuose. Laukėme dar daugiau lietaus. 

Naujasis mūsų ritualas pakartotas kitą dieną po vėlyvų pusryčių. 
Nuėjome per įmirkusią nuo lietaus žolę tarp namo ir daržinės ir su- 
stoję medvilnės lauko pakraštyje išvydome vandenį — ne susitelkusį 
po nakties lietaus, bet tą gilųjį, plūstantį iš upokšnio. Buvo pakilęs tris 
colius ir, atrodė, tuoj išplis iš lauko ir pamažu ims slinkti daržinės, pa- 
dargų pašiūrės, vištidžių ir galiausiai namo link. 

Stiebeliai buvo pakrypę į rytus, be atvangos lenkti vėjo, kuris 
praeitą naktį siautėjo po fermą. Galvutės sviro nuo vandens svorio. 

— Ar apsems mūsų namą, Tėvuk? — paklausiau. 

Jis papurtė galvą ir apkabino mane per pečius. 

— Ne, Lukai, vanduo niekada nepasiekė namo. Vieną ar du kar- 
tus buvo labai arti, bet namas geras tris pėdas aukščiau tos vietos, kur 
dabar stovime. Nesirūpink dėl namo. 

— Sykį apsėmė daržinę, — pasakė tėvas. — Po metų, kai gimė 
Lukas, tiesa? 

— Keturiasdešimt šeštaisiais, — patikslino Mamutė. Ji niekad 
nesupainiodavo datų. — Tačiau tai buvo gegužę, — pridūrė. — Dvi 
savaites po sėjos. 

Rytas išaušo vėsus ir vėjuotas, debesys aukšti ir ploni, tad mažai 
tikėtina, kad lis. Puiki diena dažyti, žinoma, jeigu tik pavyks man su- 
sirasti pagalbos. Meksikiečiai prislinko arti, bet ne tiek, kad pradėtų 
kalbėti. 

Jie netrukus mus paliks, galbūt už kelių valandų. Nutempsime 
juos iki kooperatyvo ir palauksime, kol paims koks nors fermeris, 
kurio žemės sausesnės. Prieš aušrą girdėjau suaugusiuosius tai apta- 
rinėjant geriant kavą, ir bemaž puoliau į paniką. Devyni meksikiečiai 
nudažytų vakarinę namo pusę greičiau nei per dieną. O aš užtruksiu 
mėnesį. Ne metas kuklintis. 

Kai pasitraukėme nuo lauko, aš pasukau prie meksikiečių. 

— Buenos dias, — pasakiau visai grupelei. — ;Cėmo estd? 

Visas devynetas atsakė vienodai. Po dar vienos veltui praleistos 
dienos jie grįžtą daržinėn. Paėjėjau drauge su jais, kol atsidūriau pa- 
kankamai toli, kad manęs neišgirstų tėvai. 

— Norite kiek padažyti? — paklausiau. 

Migelis sutarškėjo vertimą, ir visa grupelė lyg nusišypsojo. 

Po dešimties minučių atidaryti trys iš šešių dažų kibirėlių, ir pa- 
lei visą vakarinę mūsų namo sieną stovinėjo meksikiečiai. Vieni pešėsi 
dėl trijų teptukų. Kita komanda perkėlinėjo pastolį. Aš rodinėjau šen 
ir ten, davinėjau pamokymus, kurių, regis, niekas nesiklausė. Migelis 
ir Robertas bloškė savąsias komandas ir nuomones ispaniškai. Į abi 
kalbas vienodai buvo nekreipiama dėmesio. 

Plaudamos pusryčių indus, mano motina ir Mamutė vis dirsčiojo 
pro virtuvės langą. Tėvukas nuėjo prie padargų pašiūrės pasikrapšti- 
nėti prie traktoriaus. Tėvas ilgam išėjo pasivaikštinėti — veikiausiai 
apžiūrėti, kiek nukentėjo derlius ir pasvarstyti, ką daryti toliau. 

Dažyti skubėta. Meksikiečiai išdykavo, juokėsi ir erzino vienas 
kitą, bet dirbo dvigubai sparčiau nei prieš dvi dienas. Negaišta nė 
sekundės, maždaug kas pusvalandį teptukai ėjo iš rankų į rankas. 
Stengtasi, kad pastiprinimai išliktų žvalūs. Įpusėjus rytui jie jau buvo 
viduryje tarp sienos kampo ir priebučio. Juk namas ne toks didelis. 

Džiaugiausi pasitraukęs ir nesimaišydamas po kojomis. Mek- 
sikiečiai darbavosi taip sparčiai, jog atrodė tiesiog nenaudinga man 
paimti į ranką teptuką ir sutrukdyti jiems taip sparčiai dirbti. Be to, 
nemokama darbo jėga tik laikina. Netrukus ateis ta valanda, kai aš 
liksiu vienas viską užbaigti. 

Motina atnešė atšaldytos arbatos ir sausainių, tačiau dažymas ne- 
sustojo nė minutėlei. Tie, kurie sėdėjo su manimi medžio paunksnėje, 
pavalgė pirmi, paskiau apsikeitė su dažytojais vietomis. 

— Ar tau užteks dažų? — pakuždom paklausė motina. 

— Ne, mamyte. 

Ji sugrįžo į virtuvę. 

Iki priešpiečių vakarinė pusė buvo baigta, storas, spindintis dažų 
sluoksnis sublykčiodavo vos tik išlindus saulei. Liko dar galonas. Nu- 
sivedžiau Migelį prie rytinės sienos, kurią prieš mėnesį buvo pradė- 
jęs dažyti Trotas, ir parodžiau nenudažytą ruožą, nes aš nepajėgiau 
pasiekti. Jis šūktelėjo kelis įsakymus, ir brigada perėjo į kitą namo 
pusę. 

Pradėta dažyti nauju metodu. Užuot atitempę greitomis suręstą 
pastolį, Pepė ir Luisas, dvejetas žemesniųjų, užsikorė ant pečių Pablui 
ir Robertui, dviem stambiausiesiems, ir ėmė dažyti tuoj po stogu. Šitai, 
žinoma, susilaukė daugybės komentarų ir pašaipų iš kitų. 

Kai dažai baigėsi, atėjo metas valgyti. Paspaudžiau visiems jiems 
rankas ir nuoširdžiai padėkojau. Iki pat daržinės jie juokėsi ir tauškėjo. 

Buvo vidudienis, iš už debesų pasirodė saulė, temperatūra kilo. Lydė- 
damas juos akimis, žvilgtelėjau į lauką šalia daržinės. Ten teliūskavo 
potvynio vanduo. Keista, kad potvynis vis arčiau, kai šviečia saulė. 

Apsisukau ir apžvelgiau darbą. Užpakalinis galas ir abi namo pu- 
sės atrodė beveik kaip nauji. Tik priekis liko nenudažytas, o kadangi 
jau buvau veteranas, žinojau, kad pajėgsiu baigti darbą ir be meksi- 
kiečių. 

Motina išėjo laukan ir pašaukė: 

Sekundėlę delsiau, tebesigrožėdamas nuveiktu darbu, tad ji atėjo 
prie manęs ir drauge mes žvelgėme į namą. 

— Gerai padirbėta, Lukai, — tarė ji. 

— Dėkui. 

— Kiek liko dažų? 

— Ničnieko. Visi sunaudoti. 

— Kiek dar trūksta priekiui nudažyti? 

Fasadas ne toks ilgas, kaip vakarinė ar rytinė siena, bet čia dar 
buvo priebutis, kaip ir gale. 

— Manau, keturių ar penkių galonų, — pasakiau, lyg dešimtis 
metų būčiau dažęs namus. 

— Nenoriu, kad tu išleistum savo pinigus dažams, — tarė ji. 

— Tai mano pinigai. Tu sakei, kad galiu juos leisti kaip tinka- 
mas. 

— Taip, bet nereikėtų leisti tokiam dalykui. 

— Nesvarbu. Aš noriu padėti. 

— O kaip tavo striukė? 

Mane net buvo pradėjusi kankinti nemiga dėl „Cardinals“ striu- 
kės, bet dabar tai nebeatrodė svarbu. Be to, mąsčiau apie kitokį būdą 
ją įsigyti. 

— Gal atneš Kalėdų Senelis. 

Ji nusišypsojo: 

— Galbūt. Eime valgyti. 

Vos tik Tėvukas padėkojo Viešpačiui už maistą, visai neužsimin- 
damas apie orus ar derlių, mano tėvas niūriai pranešė, kad vandens 
srautas pradėjo plūsti per pagrindinį lauko keliuką į atokesniuosius 
keturiasdešimt akrų. Tokia įvykių raida sutikta beveik be komentarų. 
Mes jau atbukome nuo blogų naujienų. 

Susirinkę apie sunkvežimaitį meksikiečiai laukė Tėvuko. Kiek- 
vienas turėjo nedidelį maišą su savo manta — tais pačiais daiktais, su 
kuriais atvyko prieš šešias savaites. Paspaudžiau kiekvienam ranką ir 
pasakiau sudie. Kaip visados, nekantravau vėl patekti miestan, nors ši 
kelionė buvo ne iš maloniųjų. 

— Lukai, eik, pagelbėsi savo motinai darže, — paliepė tėvas, mek- 
sikiečiams lipant į sunkvežimaitį. Tėvukas vedė variklį. 

— Maniau, aš važiuoju į miestą, — pasakiau. 

— Neversk mane kartotis, — griežtai subarė jis. 

Stebėjau juos nuvažiuojant — visi devyni meksikiečiai liūdnai 
mojo, paskutinįsyk žvelgdami į mūsų namą ir fermą. Pasak mano tėvo, 
jie traukia į didelę fermą šiauriau Blaitvilio, už dviejų valandų kelio, 
kur dirbs tris ar keturias savaites, jeigu tik leis orai, o paskiau grįš į 
Meksiką. Motina pasiteiravo, kaip jie bus parsiųsdinti namo, gyvuliniu 
sunkvežimiu ar autobusu, bet pernelyg nemygo šiuo klausimu. Šios 
smulkmenos nuo mūsų nepriklausė, ir jos atrodė nebe tiek svarbios, 
kai laukais šliaužia patvinę vandenys. 

Tačiau maistas buvo svarbu: maistas ilgai žiemai, tokiai, kuri seks 
po prasto derliaus, tokiai, per kurią visa valgysime iš savo daržo. Šitai 
nieko baisaus, tiktai kad nebus atliekamų dešimt centų kam nors nusi- 
pirkti, išskyrus miltus, cukrų ir kavą. Geras derlius reikšdavo, kad šiek 
tiek pinigų bus paslėpta po čiužiniu, keletas susuktų banknotų, kurie 
būdavo sutaupyti ir kartkartėmis leidžiami kokakolai, ledams, sūriems 
traškučiams ir baltai duonai. Prastas derlius reiškė, kad jeigu nieko ne- 
augintume, nieko ir nevalgytume. 

Rudenį nurinkdavome garstyčių žalėsius, ropes ir pupeles, vėlai 
derančias daržoves, pasodintas gegužę ir birželį. Dar buvo likę ir po- 
midorų, tačiau nedaug. 

Daržas keisdavosi sulig kiekvienu metų laiku, išskyrus žiemą, kai 
jis pagaliau ilsėdavosi, kaupdamas jėgas ateinantiems mėnesiams. 

Mamutė virtuvėje virė purpurines pupeles ir kaip įmanydama 
sparčiau jas konservavo. Motina darže laukė manęs. 

— Aš norėjau važiuoti į miestą, — pasiskundžiau. 

— Deja, Lukai. Mes turime paskubėti. Dar lis, ir žalumynai supus. 
O jeigu vanduo pasieks daržą? 

— Arjie nupirks dažų? 

— Nežinau. 

— Aš norėjau važiuoti ir nusipirkti dažų. 

— Galbūt rytoj. O dabar turime iškasti tas ropes. — Suknelę ji 
buvo pasikėlusi iki kelių. Buvo basa, purvas aplipęs iki kulkšnių. Nie- 
kados dar nemačiau motinos tokios purvinos. 

Aš pripuoliau prie žemės ir kibau į ropes. Per kelias minutes 
išsipurvinau nuo galvos ligi kojų. Dvi valandas roviau ropes, paskui 
ploviau geldoje ant galinio priebučio laiptelių. Mamutė nešėsi jas į 
virtuvę, kur išvirdavo, ir sudėdavo žiemai į kvortinius stiklainius. 

Fermoje buvo tyku — nei griaustinio ar vėjo, nei Spruilų prie- 
kiniame kieme ar meksikiečių prie daržinės. Esame vėl vieni, tik mes, 
Čandleriai, likę kovoti su gamtos gaivalais ir bandyti išsilaikyti viršum 
vandens. Aš nuolatos sau kartojau, kad gyvenimas pagerės, kai Rikis 
grįš namo, nes turėsiu su kuo žaisti ir kalbėtis. 

Motina atitempė į priebutį dar vieną pintinę žalumynų. Buvo pa- 
vargusi bei suprakaitavusi ir pradėjo valytis pasiėmusi skudurą ir kibirą 
vandens. Nepakentė būti purvina ir tą bruožą stengėsi perteikti man. 

— Eime į daržinę, — pasiūlė ji. Nebuvau tenai ant aukšto šešias 
savaites, nuo to laiko, kai atvyko meksikiečiai. 

— Gerai, — tariau, ir mudu pasukome ten. 

Tarėm keletą žodžių Izabelei, pieninei karvei, paskui kopėčiomis 
užlipome į šieno aukštą. Motina dirbo iš visų jėgų, ruošdama švarią 
vietą meksikiečiams gyventi. Visą žiemą rinko senus apklotus ir pa- 
galves, ant kurių tie galėtų miegoti. Paėmusi ventiliatorių, tą, kuris 
daugelį metų visai gerai tiko ant priekinio priebučio laiptelių, atnešė jį 
ant aukšto. Privertė tėvą atvesti nuo namų į daržinę elektros laidą. „Jie 
irgi žmonės, nesvarbu, ką kai kurie čionai galvoja, — nesyk girdėjau 
ją sakant. 

Pastogė buvo tokia pat švari ir tvarkinga kaip ir tądien, kai jie at- 
vyko. Šalia ventiliatoriaus buvo sukrautos pagalvės ir apklotai. Grindys 
iššluotos. Nė mažiausios dulkelės ar šiukšlių. Motina labai didžiavosi 
meksikiečiais. Elgėsi su jais pagarbiai, ir šie atsakė jai tuo pačiu. 

Atstūmėme aukšto dureles, tas pačias, pro kurias iškišo galvą Lui- 
sas, kai Henkas bombardavo meksikiečius akmenimis bei grumstais, 
ir atsisėdome ant krašto, nukorę žemyn kojas. Iš trisdešimties pėdų 
aukščio kuo puikiausiai matėme bet kurį fermos kamputį. Medžių li- 
nija toli vakaruose — tai Sent Frensis, o tiesiai priešais, tuoj už galinio 
lauko, tyvuliavo vanduo iš Sailerio upokšnio. 

Vietomis vanduo bemaž siekė medvilnės stiebų viršūnes. Iš šio 
apžvalgos taško mudu galėjome kur kas geriau įvertinti kylantį po- 
tvynį. Matėme vandenį tarp tvarkingų eilių srūvantį tiesiai daržinės 
link ir už pagrindinio lauko keliuko besismelkiantį į atokiuosius ke- 
turiasdešimt akrų. 

Jeigu Sent Frensis išsilies iš krantų, mūsų namui iškils pavojus. 

— Turbūt rinkimui galas, — tariau. 

— Panašu į tai, — truputėlį nuliūdusi sutiko ji. 

— Kodėl mūsų žemes taip greitai semia? 

— Nes jos žemos ir arti upės. Tai ne itin geros žemės, Lukai, ir 
niekad tokios nebus. Štai viena iš priežasčių, kodėl mes išvykstam. Ne 
kažin kokia čia ateitis. 

— Kur mes vykstame? 

— Į šiaurę. Kaip tik ten yra darbų. 

— Ar ilgam?... 

— Ne ilgam. Būsime, kol sutaupysime šiek tiek pinigų. Tavo tėvas 
dirbs su Džimiu Deilu „Buicko" gamykloje. Ten moka tris dolerius už 
valandą. Kaip nors išsiversime, pratempsime, o tu lankysi mokyklą, 
gerą mokyklą. 

— Aš nenoriu į naują mokyklą. 

— Bus smagu, Lukai. Jie ten šiaurėje turi dideles gražias mokyk- 
las. 

Nepanašu, kad bus smagu. Mano draugai Blek Ouke. Be Džimio 
Deilo ir Steisės, ničnieko ten šiaurėje nepažįstu. Motina padėjo ranką 
man ant kelio ir paglostė, lyg nuo to turėčiau pasijausti geriau. 

— Ką nors keisti visada yra sunku, Lukai, tačiau taip pat gali būti 
ir įdomu. Galvok apie tai kaip apie nuotykį. Juk nori žaisti beisbolą 
„Cardinals“? 

— Taip, mamyte. 

— Ką gi, turėsi palikti namus ir keliauti į šiaurę, gyventi naujame 
name, įsigyti naujų draugų, eiti į naują bažnyčią. Bus smagu, a? 

— Gal. 

Basos mūsų pėdos kadarojo, vos vos lingavo pirmyn ir atgal. 
Saulė pasislėpė už debesies, silpnas vėjelis padvelkė mums į veidus. 
Medžiai lauko pakraštyje keitė spalvą į geltoną ir tamsiai raudoną, 
metė lapus. 

— Mes negalime čia likti, Lukai, — tyliai pasakė ji, lyg mintimis 
jau būtų šiaurėje. 

— O kai grįšime, ką veiksime? 

— Daugiau nebedirbsime fermoje. Susirasime darbą Memfyje ar 
Litl Roke, ir nusipirksime namą su televizoriumi ir telefonu. Turėsime 
kieme dailų automobilį, o tu galėsi žaisti beisbolą komandoje, kuri turi 
tikras uniformas. Kaip tai skamba? 

— Neblogai. 

— Mes nuolatos atvažiuosime aplankyti Tėvuko, Mamutės ir 
Rikio. Tai bus naujas gyvenimas, Lukai, kur kas geresnis už šį. — Ji 
kryptelėjo galva pražuvusios, skęstančios medvilnės link. 

Pagalvojau apie savo pusbrolius ir pusseseres Memfyje, tėvo se- 
serų vaikus. Jie retai atvažiuodavo į Blek Ouką, tik per laidotuves ir 
gal dar per Padėkos dieną, ir man tai visai tiko, nes buvo didmiesčio 
vaikai, gražiau apsirengę ir šmaikštesnių liežuvių. Nelabai juos mėgau, 
tačiau drauge ir pavydėjau jiems. Nebuvo šiurkštūs ar pasipūtę, tik 
visai kitokie, kad prie jų nesmagiai jaučiausi. Čia pat nusprendžiau, 
kad gyvendamas Memfyje ar Litl Roke, kad ir kas nutiktų, niekad taip 
nesielgsiu, lyg būčiau geresnis už kitus. 

— Turiu tau paslaptį, Lukai, — tarė motina. 

Ne, tik ne dar vieną. Mano sujauktos mintys nebeištvertų dar 
vienos paslapties. 

— Kokią? 

— Aš turėsiu vaikelį, — pasakė ji ir nusišypsojo man. 

Nejučia ir aš nusišypsojau. Visai smagu būti vienturčiam, bet iš 
tiesų troškau turėti žaidimų draugą. 

— Tikrai? 

— Taip. Ateinančią vasarą. 

— Ar galėtų būti berniukas? 

— Pasistengsiu, bet nepažadu. 

— Jeigu jau turėsi, tai aš norėčiau broliuko. 

— Tu džiaugiesi? 

— Taip, mamyte. Ar tėtis žino apie tai? 

— O taip, jis, be abejo, tai žino. 

— Irgi džiaugiasi? 

— Net labai. 

— Tai gerai. — Šiek tiek užtruko, kol sugromuliavau tą žinią, 
bet iškart sumojau, jog tai puiku. Visi mano draugai turėjo brolių ir 
seserų. 

Man šovė mintis, ir tokia, kurios niekaip nepajėgiau atsikratyti. 

Kadangi jau kalbama apie būsimus kūdikius, mane užvaldė nenu- 
galimas noras nusimesti vieną iš savųjų paslapčių. Dabar ji neatrodė 
tokia baisi, taip pat buvo jau ir sena. Tiek daug nutikę nuo tuomet, kai 
mudu su Tale nusėlinome prie Letčerių namų, jog tas epizodas dabar 
lyg ir juokingas. 

— Aš viską žinau, kaip gimsta kūdikiai, — pasakiau lyg šiek tiek 
teisindamasis. 

— O, tikrai? 

— Taip, mamyte. 

— Iš kurgi? 

— Tu taip pat moki saugoti paslaptį? 

— Žinoma. 

Pradėjau pasakoti, dėl visko, kas galėtų užtraukti man nemalonu- 
mų, ganėtinai kaltės suversdamas Talei. Ji tai sugalvojo. Meldė, kad aš 
eičiau kartu, ragino. Ji darė šį ir tą. Kai motina sumojo, kurlink krypsta 
pasakojimas, ėmė mirksėti akimis ir vis kartoti: 

— Lukai, negali būti! 

Sudominau ją. Šen bei ten pagražindavau, kad padėčiau sau to- 
liau pasakoti ir sukelčiau daugiau įtampos, tačiau iš esmės laikiausi 
faktų. Ji buvo priblokšta. 

— Tu matei mane pro langą? — negalėjo ji patikėti. 

— Taip, mamyte. Taip pat Mamutę ir ponią Letčer. 

— O Libę? 

— Ne, mamyte. Tačiau tikrai ją girdėjome. Ar visados taip skauda? 

— Na, ne visados. Pasakok. 

Nepraleidau nė vienos smulkmenos. Kaip mudu su Tale skuo- 
dėme atgal į fermą, persekiojami automobilio šviesų, ir motina laikė 
mane už alkūnės taip stipriai, jog beveik galėjo sulaužyti ją. 

— Mes visai nenutuokėme! — tarė. 

— Žinoma, ne. Aš vos suspėjau parbėgti anksčiau už jus visus. 
Tėvukas tebeknarkė, o aš bijojau, kad jūs ateisite manęs pažiūrėti ir 
pamatysite, kad aš visas išprakaitavęs ir purvinas. 

— Mes buvome labai pavargę. 

— Ir gerai. Aš miegojau apie dvi valandas, o paskiau Tėvukas 
pažadino mane eiti į laukus. Gyvenime man niekad taip nesinorėjo 
miego. 

— Lukai, negaliu patikėti, kad tu taip pasielgei. — Ji norėjo bartis, 
bet buvo pernelyg sujaudinta pasakojimo. | 

— Buvo įdomu. 

— Nereikėjo taip elgtis. 

— Talė mane privertė. 

— Neversk kaltės Talei. 

— Be jos aš to nebūčiau padaręs. 

— Negaliu patikėti, kad judu taip pasielgėte, — pasakė motina, 
bet mačiau, kad pasakojimas padarė jai įspūdį. Ji šyptelėjo ir stebėda- 
masi palingavo galvą. — Ar dažnai bastydavaisi naktimis? 

— Turbūt tik tą kartą. 

— Tau patiko Talė, tiesa? 

— Taip, mamyte. Ji buvo mano draugė. 

— Tikiuosi, ji laiminga. 

— Aš irgi tikiuosi. 

Ilgėjausi jos, bet nenorėjau sau to prisipažinti. 

— Mama, kaip manai, mes šiaurėje sutiksime Talę? 

Ji nusišypsojo: 

— Ne, nemanau. Tenai, tuose didmiesčiuose — Sent Lujyje, Či- 
kagoje, Klivlende, Cincinatyje — milijonai žmonių. Mes niekad jos 
nepamatysime. 

Pagalvojau apie „Cardinals“, „Cubs“ ir „Reds“. Pagalvojau apie 
Steną Mjušelą, skuodžiantį apie bazes, stebint trisdešimčiai tūkstančių 
aistruolių Sportininkų parke. Kadangi tos komandos šiaurėje, vis tiek 
tenai mano kelias. Kodėl neišvykti kelerius metus anksčiau? 

— Turbūt aš važiuosiu, — pasakiau. 

— Ten bus smagu, Lukai, — pakartojo ji. 


XXX 


Sugrįžę iš miesto Tėvukas ir mano tėvas atrodė lyg gavę į kaulus. 
Turbūt taip ir buvo. Darbininkai išvykę, medvilnė įmirkusi. Jeigu saulė 
išlįs ir potvynis nuslūgs, nebus kam dirbti laukuose. Ir dar nežinia, ar 
medvilnė išdžius. Kol kas saulės nesimatė, o vanduo vis kilo. 

Kai Tėvukas parėjo namo, mano tėvas iškėlė du galonus dažų ir 
pastatė ant priekinio priebučio. Padarė tai neprataręs nė žodžio, nors 
aš sekiau kiekvieną jo judesį. Baigęs nuėjo į daržinę. 

Dviejų galonų nepakaks fasadui nudažyti. Mane tai suerzino, 
paskiau sumojau, kodėl tėvas nenupirko daugiau. Jis neturėjo pinigų. 
Abu su Tėvuku sumokėjo meksikiečiams, ir nieko nebeliko. 

Staiga pasijaučiau bjauriai, nes išvykus Trotui aš toliau dažiau. 
Įgyvendinau tą sumanymą ir taip priverčiau tėvą išleisti visus pinigus, 
kad ir kiek mažai jų turėjo. 

Stebeilijau į du pastatytus greta vienas kito kibirėlius, ir ašaros 
plūstelėjo man į akis. Nė neįsivaizdavau, kokie mes nusigyvenę. 

Šešis mėnesius tėvas liejo į žemę prakaitą, o dabar nieko neturi. 
Kai užėjo lietūs, aš kažkodėl užsispyriau, kad namas turi būti nuda- 
žytas. 

Mano norai buvo geri, pagalvojau. Tad kodėl taip siaubingai 
jaučiuosi? 

Paėmiau teptuką, atidariau kibirėlį ir ėmiausi paskutinio darbo. 
Dešine ranka vedžiojau trumpais brūkiais teptuką, o kaire šluosčiausi 
ašaras. 


34 


Pirmoji šalna pražudys visa, kas likę iš mūsų daržo. Ji paprastai 
ateidavo spalio vidury, nors pagal kalendorių, kurį tėvas skaitė taip pa- 
maldžiai kaip Bibliją, jau dusyk praėjo išpranašautoji data. Nepaisant 
to, jis kasryt, gerdamas pirmąjį puodelį kavos, vis pasitikrindavo kalen- 
doriuje. Ten buvo daugybė progų nerimauti. 

Kadangi negalėjome rinkti medvilnės, mūsų dėmesio susilaukė 
daržas. Visi penki žygiuodavome į jį tuoj po pusryčių. Motina neabe- 
jojo ateinančią naktį būsiant šalną, o jeigu ne ateinančią, tai kitą tikrai. 
Ir taip toliau. 

Varganą valandą skyniau nuo virkščių kinines vignas. Tėvukas, 
kuris net labiau už mane nekentė darbo darže, šalia rinko sviestines 
pupeles ir dargi pagirtinai stengėsi. Mamutė padėjo motinai nuskinti 
paskutiniuosius pomidorus. Motinos prižiūrimas tėvas tampė pirmyn 
ir atgal pintines. Kai ėjo pro mane, pasakiau: 

— Aš iš tiesų noriu dažyti. 

— Atsiklausk motinos, — tarė jis. 

Taip ir padariau, o ji pasakė, kad pririnkęs dar vieną pintinę vig- 
nų, galėsiu dažyti. Darže darbuotasi kaip niekad anksčiau. Iki vidudie- 
nio nebeliks nė vienos nenuskintos pupelės ankšties. 

Aš netrukus nuėjau vienas dažyti namą. Šis darbas man patiko 

labiausiai už visus, žinoma, išskyrus valdyti greiderį. Skirtumas tarp 
šių dviejų darbų buvo tas, kad kol kas nemokėjau valdyti greiderio, ir 
praeis metų metai, kol išmoksiu. Tačiau tikrai gebėjau dažyti. Stebė- 
damas meksikiečius išmokau dar geriau ir patobulinau įgūdžius. Te- 
piau dažus itin plonai, stengdamasis, kad kuo ilgiau užtektų tų dviejų 
galonų. 

Rytui įpusėjus vienas galonas jau buvo tuščias. Tuo tarpu mano 
motina ir Mamutė virtuvėje plovė ir konservavo daržoves. 

Negirdėjau, kai prie manęs priėjo vyriškis. Tik kai sukosčiojo, 
stengdamasis atkreipti dėmesį, staigiai atsisukau ir išmečiau iš rankų 
teptuką. 

Ponas Letčeris — šlapias ir purvinas nuo juosmens ligi kojų. 
Basas, marškiniai suplėšyti. Aiškiai pėsčias atėjęs nuo savo sodybos 
iki mūsų. 

— Kur ponas Čandleris? — paklausė jis. 

Nelabai supratau, kurio pono Čandlerio jam reikia. Pakėliau tep- 
tuką ir nubėgau į rytinę namo pusę. Šūktelėjau tėvą, kuris iškišo galvą 
pro virkščias. Išvydęs šalia manęs poną Letčerį, kaipmat atsistojo. 

— Kas atsitiko? — paklausė skubėdamas prie mūsų. 

Mamutė, išgirdusi balsus, staiga pasirodė ant priebučio, o tuoj už 
jos — motina. Vieno žvilgsnio į poną Letčerį pakako, kad suprastume, 
jog atsitiko kažkas labai bloga. 

— Vanduo pakilo į namą, — pasakė jis, nedrįsdamas pažvelgti 
mano tėvui į akis. — Mes turime kraustytis. 

Tėvas pažvelgė į mane, paskiau į moteriškes priebutyje. Jų galvo- 
se ratukai jau sukosi. 

— Ar galite mums padėti? — paklausė ponas Letčeris. — Ne- 
turime, kur eiti. 

Pamaniau, kad jis tuoj pravirks, ir jaučiau, kad aš, ko gera, irgi. 

— Žinoma, padėsime, — pasakė Mamutė, tuojau pat paėmusi va- 
džias į savo rankas. Nuo šiol tėvas darys tiksliai tai, ką lieps jo motina. 
Taip pat ir mes visi. 

Ji pasiuntė mane suieškoti Tėvuko. Jis buvo padargų pašiūrėje, 
stengdamasis bent ką nors veikti, krapštinėjosi prie seno traktoriaus 
akumuliatoriaus. Visi susirinko prie sunkvežimaičio aptarti tolimes- 
nių veiksmų. 

— Ar galima privažiuoti prie namo? — paklausė Tėvukas. 

— Ne, pone, — atsakė ponas Letčeris. — Mūsų keliuke vandens 
iki juosmens. Jau apsemtas priebutis, name šeši coliai virš grindų. 

Nepajėgiau įsivaizduoti visų tų Letčeriukų troboje, kurioje pusė 
pėdos vandens. 

— Kaip Libė ir kūdikis? — nesusiturėjo Mamutė. 

— Libei viskas gerai. Kūdikis serga. 

— Reikės valties, — tarė tėvas. — Džeteris laiko vieną prie Kokl- 
berio pelkės. 

— Jis nesupyks, jeigu pasiskolinsime, — pasakė Tėvukas. 

Kelias minutes vyrai svarstė gelbėjimo planą — kaip pasiekti 
valtį, kiek toli keliu galės pravažiuoti sunkvežimaitis, kiek prireiks 
reisų. Ko nepaminėta — tai kur būtent dėsis Letčeriai, išgelbėti iš savo 
trobos. 

Vėl visiškai viskam ėmė vadovauti Mamutė. 

— Jūs, žmonės, galėsite pagyventi čia, — pasakė ji ponui Letče- 
riui. — Mūsų daržinės pastogė laisva — meksikiečiai ką tik išvyko. 
Turėsite šiltą patalą ir užtektinai maisto. 

Pažvelgiau į ją. Ir Tėvukas pažvelgė į ją. Tėvas tik paskersavo, 
paskui nudūrė akis sau į kojas. Orda alkanų Letčerių gyvens mūsų 
daržinėje! Sergantis kūdikis klyks ištisas nakties valandas. Mūsų mais- 
tas bus išdalytas. Pasibaisėjau šia mintimi ir įpykau ant Mamutės, kad 
siūlo tokį dalyką, pirma nepasitarusi su visais kitais. 

Paskui pažvelgiau į poną Letčerį. Jo lūpos drebėjo, akys sudrėko. 
Laikė abiem rankomis sau prie juosmens seną šiaudinę skrybėlę ir 
jautėsi toksai susigėdęs, jog tik dėbsojo į žemę. Niekados dar neregėjau 
varganesnio, purvinesnio ar labiau palaužto žmogaus. 

Pažvelgiau į motiną. Jos akys irgi buvo sudrėkusios. Pažvairavau 
į tėvą. Dar niekad nemačiau jo verkiant, ir dabar nesirengė verkti, bet 
aiškiai buvo sujaudintas pono Letčerio kančių. Mano širdis akimirks- 
niu suminkštėjo. 

— Judinkitės, — valdingai paragino Mamutė. — O mes paruoši- 
me daržinę. 

Šokom veikti, vyrai lipo į sunkvežimaitį, moterys patraukė prie 
daržinės. Jau nueidama Mamutė timptelėjo Tėvuką už alkūnės ir su- 
kuždėjo: 

— Pirmiausia paimk Libę ir tą mažylį. — Tai buvo aiškus įsaky- 
mas, ir Tėvukas tik linktelėjo galva. 

Šastelėjau į sunkvežimaičio galą greta pono Letčerio, kuris tupėjo 
ant savo liesų kojų ir nieko su manimi nekalbėjo. Sustojome prie tilto, 
kur tėvas išlipo ir nuėjo pakrante. Jo užduotis — surasti prie Koklbe- 

rio pelkės pono Džeterio valtį ir atplukdyti ją pasroviui prie tilto, kur 
mes lauksime. Pervažiavome kiton pusėn, pasukome į Letčerių keliuką 
ir vos už šimto pėdų įstrigome. Priekyje mūsų tyvuliavo vien vanduo. 

— Pasakysiu jiems, kad jūs atvykstate, — tarė ponas Letčeris, ir 
sulig tais žodžiais nubrido per purvą, paskiau vandenį. Netrukus tas 
jau siekė jam kelius. 

— Saugokitės gyvačių! — šūktelėjo mums per petį. — Jų pilna 
visur. — Jis nusiyrė per ežerą vandens, o iš abiejų pusių plytėjo ap- 
semti laukai. 

Stebėjome jį, kol išnyko iš akių, tada sugrįžome prie upės laukti 
tėvo. 


*+** 


Sėdėjome ant rąsto netoli tilto, po mumis kliokė vanduo. Kadan- 
gi neturėjome apie ką kalbėti, nusprendžiau, kad metas papasakoti 
Tėvukui istoriją. Pirma prisaikdinau jį, kad išsaugos paslaptį. 

Pradėjau nuo pat pradžios, nuo balsų vėlai naktį mūsų priekinia- 
me kieme. Spruilai ginčijosi, Henkas rengėsi išeiti. Sekiau jį šešėliais, 
ir nė nesuspėjęs suvokti, kas vyksta, jau slinkau ne tik paskui Henką, 
bet ir paskui Kaubojų. 

— Juodu grūmėsi kaip tik ten, — pasakiau ir parodžiau į tilto 
vidurį. 

Tėvukas jau nebemąstė apie potvynį, fermą ar netgi pagalbą Let- 
čeriams. Spoksojo į mane, tikėdamas kiekvienu žodžiu, tačiau gerokai 
nustebęs. Papasakojau apie grumtynes su ryškiausiomis smulkmeno- 
mis, paskui vėl parodžiau: 

— Henkas nukrito ten, pačiame upės vidury. Ir nebeiškilo. 

Tėvukas krenkštelėjo, bet nieko nepasakė. Atsistojau priešais jį 
ir nervindamasis sparčiai klojau toliau. Kai papasakojau apie savo 
susidūrimą su Kaubojumi po kelių minučių ant kelio netoli namų, 
Tėvukas tyliai nusikeikė. 

— Privalėjai tuomet man pasakyti, — tarė. 

— Kad negalėjau. Buvau labai išsigandęs. 

Jis atsistojo ir kelis kartus apėjo apie rąstą. 

— Nužudė jų sūnų ir pavogė dukterį, — sumurmėjo sau. — O 
Dieve, Dievuliau brangus! 

— Ką darysime, Tėvuk? 

— Leisk man pagalvoti. 

— Manai, Henkas kur nors išplauks paviršiun? 

— Ne. Tas meksikietis perdūrė jam žarnas. Jo kūnas nuėjo tiesiai 
į dugną, tikriausiai jau surytas tų šamų. Neliko nieko. 

Nors ir šlykštu buvo tai girdėti, man kažkaip palengvėjo. Ne- 
norėjau vėl pamatyti Henką. Kaskart, kai važiuodavome per tiltą, aš 
pagalvodavau apie jį. Man vaidenosi, kad išburkęs jo kūnas tuoj iššoks 
iš upės gelmės ir mirtinai mane išgąsdins. 

— Ar padariau ką nors negerai? — paklausiau. 

— Ne. 

— Tu niekam nepapasakosi? 

— Niekam, nemanau. Tegul taip ir lieka. Pasišnekėsim apie tai 
vėliau. 

Vėl atsisėdome ant rąsto ir stebėjome upę. Tėvukas buvo giliai 
susimąstęs. Bandžiau save įtikinti, kad dabar, galiausiai papasakojęs 
apie Henko mirtį vienam iš suaugusiųjų, pasijausiu geriau. 

Po kurio laiko Tėvukas prašneko: 

— Henkas gavo, ko ir nusipelnė. Mudu niekam nepasakosime. 
Esi vienintelis liudininkas, ir nėra prasmės tau dėl to rūpintis. Tai bus 
mudviejų paslaptis, kurią nusinešime į kapą. 

— O kaip ponas ir ponia Spruilai? 

— Kai nežinos, tai neskaudės. 

— Papasakosi Mamutei? 

— Ne. Niekam. Tai liks tarp mūsų. 

Tokia partneryste aš galėjau tikėti. Pasijaučiau tikrai geriau. Pa- 
sidalijau paslaptimi su draugu, kuris neabejotinai pajėgs nešti savąją 
jos dalį. Ir mudu nusprendėme, kad Henkas ir Kaubojus bus amžiams 
užmiršti. 


XXX 


Pagaliau tėvas atkako plokščiadugne, bukais galais valtele. Varik- 
lio už borto neturėjo, bet plaukti buvo nesunku, nes nešė stipri srovė. 
Vietoj vairo naudojosi irklu ir išlipo ant kranto po tiltu, tiesiai žemiau 
mūsų. Paskui jisai su Tėvuku iškėlė valtelę iš upės ir nutempė aukštyn 
krantu prie sunkvežimaičio. Tuomet vėl nuvažiavome prie Letčerių 
keliuko, kur valtį iškrovėme ir nustūmėme prie ištvinusio vandens 
krašto. Visi trys, išsipurvindami kojas, sušokome į ją. Suaugusieji ir- 

klavo siauru keliuku dvi pėdas viršum žemės, o pro šalį slinko eilių 
eilės potvynio pražudytos medvilnės. 

Kuo toliau yrėmės, tuo vanduo gilėjo. Sustiprėjo vėjas gindamas 
mus į medvilnes. Tėvukas su mano tėvu pažvelgė į dangų, ir abu pa- 
lingavo galvas. 

Visi Letčeriai grūdosi priekiniame priebutyje, baimindamiesi 
laukė, sekdami kiekvieną mūsų judesį, ko! valtis skrodė jų trobą su- 
pantį ežerą. Laiptukai buvo po vandeniu. Bent per pėdą vanduo sėmė 
ir priebutį. Privairavome valtį prie trobos, kur ponas Letčeris, paėmęs 
už galo, pritraukė ją prie priebučio. Vandens jam buvo iki krūtinės. 

Pažvelgiau į visus išsigandusius ir liūdnus veidus ant priebučio. 
Vargšų drabužiai buvo dar labiau apskurę nei tąsyk, kai paskutinį kar- 
tą čia buvau. Liesi ir perkarę, jie veikiausiai badavo. Pastebėjau tarp 
jaunesniųjų keletą šypsenėlių ir pasijaučiau labai svarbus. Iš būrio 
žengtelėjo Libė Letčer su įsuptu į seną apklotą kūdikėliu ant rankų. 
Niekad anksčiau nebuvau matęs Libės ir negalėjau patikėti, kokia ji 
daili. Šviesbruviai plaukai ilgi ir sušukuoti atgal į arklio uodegėlę. Akys 
žydros ir spindinčios. Aukšta ir tokia pat liesa kaip ir jie visi. Kai lipo 
į valtį, Tėvukas ir mano tėvas ją prilaikė. Ji atsisėdo su kūdikiu šalia 
manęs, ir aš atsidūriau akis į akį su savo naujuoju pusbroliu. 

— Aš Lukas, — pasisakiau, nors metas buvo keistas prisistatyti. 

— Libė, — nusišypsojo ji, ir mano širdis sutuksėjo greičiau. Jos 
mažylis miegojo. Ne kažkiek užaugęs nuo tuomet, kai mačiau jį lange 
ką tik gimusį. Mažutėlis ir raukšlėtas, veikiausiai alkanas, tačiau Ma- 
mutė jo jau laukia. 

Valtin įlipo Reifordas Letčeris ir atsisėdo kuo toliau nuo manęs. 
Buvo vienas iš tų trijų, kurie sumušė mane, kai praeitą kartą pas juos 
buvau. Persis, vyriausiasis ir užpuolimo vadeiva, slėpėsi priebutyje. 
Dar du vaikai buvo įkelti į valtį, ir tuomet pas mus įšoko ponas Let- 
čeris. 

— Po kelių minučių sugrįšime! — šūktelėjo jis poniai Letčer ir 
kitiems vis dar stovintiems ant priebučio laiptelių. Šie atrodė lyg pa- 
liekami mirti. 

Lietus sustiprėjo, vėjas pasisuko. Tėvukas ir mano tėvas irklavo 
iš visų jėgų, bet valtis vos slinko. Ponas Letčeris iššoko į vandenį ir 
sekundę visiškai išnyko. Paskiau surado pagrindą po kojomis ir atsi- 
stojo iki krūtinės vandenyje. Sugriebė prie pirmgalio pririštą virvę ir 
suskato tempti mus keliuku. 

Vėjas vis nešė valtį į medvilnes, tad tėvas išsiropštė iš valties ir 
ėmė stumti iš galo. 

— Saugokitės gyvačių, — vėl perspėjo ponas Letčeris. Abu vyrai 
buvo kiaurai šlapi. 

— Persiui viena kone įkando, — pasakė man Libė. — Atplaukė 
iki priebučio. — Ji lenkėsi viršum kūdikio, stengdamasi apsaugoti jį 
nuo lietaus. 

— Koks jo vardas? — paklausiau. 

— Kol kas neturi. 

Dar niekad negirdėjau tokios nesąmonės. Kūdikis be vardo. Dau- 
guma gimusiųjų baptistų bendruomenėje dar neatėję į šį pasaulį jau 
turėdavo po du ar tris vardus. 

— Kada grįžta Rikis? — kuštelėjo ji. 

— Nežinau. 

— Jam viskas gerai? 

— Taip. 

Regis, ji troško išgirsti nors kokią žinią apie jį, ir aš pasijaučiau 
nesmagiai. Tačiau anaiptol nebuvo nemalonu sėdėti šalia tokios dai- 
lios merginos, norinčios kuždėtis su manimi. Jos jaunesnieji broliukai 
buvo paklaikusiomis nuo šio nuotykio akimis. 

Mums artinantis prie pagrindinio kelio, vandens buvo vis mažiau 
ir galop valtis stuktelėjo į purvą. Mes visi išsiropštėme, ir Letčeriukai 
buvo sukelti į sunkvežimaitį. Tėvukas sėdo prie vairo. 

— Lukai, tu liksi su manimi, — pasakė tėvas. Sunkvežimaitis 
atbulom pasitraukė, o ponas Letčeris ir mano tėvas apgręžė valtį ir 
ėmė stumti ir traukti ją atgalios trobos link. Vėjas taip sustiprėjo, jog 
jie gavo lenktis jam priešpriešiais. Aš sėdėjau valtyje vienas, nulenkęs 
galvą, stengdamasis kaip nors nesušlapti. Lietus čaižė šaltais stambiais 
lašais, kurie kas minutėlę darėsi vis aršesni. 

Kai atsidūrėme arčiau, ežeras aplinkui trobą teliūškavo. Ponas 
Letčeris vėl pritraukė valtį ir ėmė šūkauti žmonai nurodymus. Nuo 
priebučio paduotas kažkuris iš mažųjų Letčerių kone išpuolė iš rankų, 
kai vėjo gūsis nubloškė valtį tolyn. Persis atkišo šluotkotį, kurį aš su- 
griebiau ir padėjau pritraukti valtį atgal prie priebučio. Mano tėvas 
šūkavo tą ir aną, ponas Letčeris darė tą pat. Liko keturi vaikai, ir visi 
jie norėjo plaukti iškart. Padėjau jiems įsiropšti, kiekvieną prilaikyda- 
mas. | 

— Atsargiai, Lukai! — vis kartojo man tėvas. 

Kai vaikai jau buvo valtyje, ponia Letčer įmetė džiutinį maišą, 
prikimštą, matyt, drabužių. Sumojau, kad čia surinktas visas jų turtas. 
Maišas nukrito man prie kojų, ir sugriebiau jį it didelę vertybę. Greta 
manęs sėdėjo basa Letčerių mergytė — visi jie neturėjo batų — be- 
rankoviais marškinėliais, kurie nedengė jai rankų. Drebėjo iš šalčio ir 
glaudėsi man prie kojų, lyg bijodama, kad vėjas jos nenuneštų. Akyse 
blizgėjo ašaros, bet kai pažvelgiau į ją, pratarė: 

— Dėkui. 

Įlipo ir ponia Letčer, žengdama tarp vaikų, ir šaukdama ant savo 
vyro, nes šis šaukė ant jos. Valtis buvo pilna, visi Letčeriai suskaičiuoti, 
tad mes apsisukome ir vėl nusiyrėme pagrindinio kelio link. Sėdintieji 
valtyje žemai lenkė veidus saugodamiesi nuo lietaus. 

Mano tėvas ir ponas Letčeris iš paskutiniųjų stūmė valtį prieš 
vėją. Vietomis vanduo jiems buvo tik iki kelių, bet už keleto žingsnių 
pasiekdavo krūtinę, ir sunkiai sekėsi atsispirti. Juodu kaip įmanydami 
stengėsi išlaikyti valtį vidury keliuko, kad jos nenuneštų į medvilnes. 
Kelionė atgal vyko kur kas lėčiau. 

Tėvukas mūsų dar nelaukė. Nesuspėjo išlaipinti pirmojo krovi- 
nio ir grįžti paimti antrojo. Kai pasiekėme purvyną, tėvas pririšo pono 
Džeterio valtį prie tvoros stulpelio. 

— Nėra prasmės čia laukti, — pasakė. 

Kovodami su vėju ir lietumi, mes nuklampojome toliau per pur- 
vyną, kol pasiekėme upę. Letčeriukai išsigando tilto, ir kai ėjome per 
jį, dar nieko nebuvau girdėjęs taip bliaunant. Jie laikėsi įsikibę tėvų. 
Dabar džiutinį maišą nešė ponas Letčeris. Vidury viršum Sent Frensio 
pažvelgiau tilto lentomis prieš save ir pastebėjau, kad, kaip ir visi vai- 
kai, ponia Letčer buvo basa. 

Kai saugiai perėjome į kitą tilto pusę, išvydome atvažiuojantį 
mūsų paimti Tėvuką. 


Mamutė ir mano motina laukė galiniame priebutyje, kur greito- 
mis buvo įrengusios lyg kokį surenkamąjį punktą. Jos pasveikino antrą 
Letčerių komandą ir nukreipė juos toliau į priebutį, kur pūpsojo krūva 
drabužių. Letčeriai nusirengė, vieni varžydamiesi viešumos, kiti — ne, ir 
apsivilko Čandlerių nuodėvomis, susikaupusiomis šeimoje per dešimt- 
mečius. Apsitaisę sausais, šiltais drabužiais, jie buvo nuvesti į virtuvę, 

kur laukė maistas, kurio užtektų keleriems pietums. Mamutė buvo 
paruošusi dešros ir kaimiško kumpio. Iškepė dvi skardas naminių py- 
ragėlių. Stalas buvo nuklotas dideliais dubenimis visokiausių daržovių, 
mano motinos užaugintų per pastaruosius šešis mėnesius. 

Letčeriai susigrūdo aplink stalą, visa jų dešimtis — kūdikis kaž- 
kur miegojo. Daugiausia jie tylėjo, ir nesupratau, ar todėl, kad buvo 
susigėdę, jautė palengvėjimą, ar tiesiog juos kankino alkis. Mano mo- 
tina ir Mamutė pilstė arbatą ir plušėjo apie juos. Stebėjau visus nuo 
durų. Tėvukas ir mano tėvas liko priebutyje, gurkšnojo kavą ir stebėjo 
silpstantį lietų. 

Kai jie įpusėjo valgyti, mes nuslinkome į svetainę, kur Mamutė 
buvo užkūrusi židinį. Penketas mūsų, susisėdę prie jo, ilgai klausėmės 
Letčerių virtuvėje. Jų balsai skambėjo prislopinti, tačiau garsiai barš- 
kėjo peiliai ir šakutės. Jie sušilo, buvo saugūs ir sotūs. Kaip gali būti 
žmonės tokie skurdžiai? 

Susivokiau, jog negalima nemėgti Letčerių. Juk jie žmonės kaip 
ir mes, tik buvo nelaimingi, kad gimė pusininkai. Negerai, jei jausiu 
jiems panieką. Be to, mane visai sužavėjo Libė. 

Jau vyliausi, kad ir aš galbūt jai patiksiu. 

Mums mėgaujantis savuoju gerumu, kažkur namo viduje pratrū- 
ko rėkti kūdikis. Mamutė pašoko ant kojų ir akies mirksniu dingo. 

— Aš juo pasirūpinsiu, — išgirdau ją virtuvėje. — Jūs baikite 
valgyti. 

Negirdėjau, kad kuris nors iš Letčerių pasijudintų nuo stalo. Tas 
kūdikis rėkė nuo pat anos nakties, kai gimė, ir jie buvo prie to pripratę. 

Tačiau mes, Čandleriai, — ne. Jis rėkė per visą likusį valgymą. 
Mamutė valandą vaikštinėjo po kambarį su juo ant rankų, o mano 
gimdytojai ir Tėvukas nuvedė Letčerius į jų naująją buveinę ant aukš- 
to. Libė sugrįžo su jais pasižiūrėti kūdikio, kuris vis tebebliovė. Lietus 
liovėsi, ir mano motina išsinešė mažylį pasivaikštinėti aplinkui namą, 
bet grynas oras jo nė kiek nenuramino. Niekad negirdėjau, kad kas 
nors taip be paliovos rėktų. 

Iki pavakarės nebežinojome, ko griebtis. Mamutė išbandė keletą 
savo naminių gydalų, švelnių marmalų, kurie tik pablogino dalykus. 
Libė lingavo kūdikį sūpuoklėse — viskas veltui. Mamutė dainavo šok- 
dama su juo apie namą; kūdikis dar labiau rėkė, netgi stipriau, pagal- 
vojau. Motina vaikštinėjo nešiodama jį po kambarį. Tėvukas ir mano 
tėvas seniai buvo dingę. Aš norėjau pabėgti ir pasislėpti silosinėje. 

— Sunkiausias kada nors mano matytas pilvo dieglių atvejis, — iš- 
girdau Mamutės žodžius. 

Vėliau, kol Libė priekiniame priebutyje vėl sūpavo kūdikį, išgir- 
dau kitą pokalbį. Regis, kai buvau kūdikis, turėjau stiprų pilvo dieglių 
priepuolį. Motinos motina, mano senelė, kuri jau mirusi ir kuri gyve- 
no mieste, dažytame name, davė man kelis kąsnelius vanilinių ledų. 
Aš kaipmat lioviausi rėkęs ir per kelias dienas diegliai liovėsi mane 
kankinę. 

Kažkada kūdikystėje patyriau dar vieną priepuolį. Mamutė pa- 
prastai nelaikydavo šaldytuve krautuvinių ledų. Gimdytojai pasiėmė 
mane į sunkvežimaitį ir išrūko į miestą. Pakeliui aš lioviausi rėkęs ir 
užmigau. Jie pamanė, kad suveikė mašinos lingavimas. 

Motina pasiuntė mane suieškoti tėvo. Paėmė kūdikį iš Libės, kuri 
labai nekantravo juo atsikratyti, ir netrukus mes jau žingsniavome 
prie sunkvežimaičio. 

— Važiuosim į miestą? — paklausiau. 

— Taip, — atsakė motina. 

— O kaip jis? — paklausė tėvas, rodydamas į kūdikį. — Juk turė- 
tų būti paslaptis. 

Motina buvo tai pamiršusi. Jeigu būtume pastebėti mieste su 
paslaptingu kūdikiu, paskalos kiltų tokios gausios, jog sustabdytų 
eismą. 

— Pagalvosime apie tai, kai nuvažiuosime, — tarė ji ir užtrenkė 
dureles. — Važiuojam. 

Tėvas užvedė variklį ir įjungė atbulinę pavarą. Aš sėdėjau vidury 
tarp tėvų, kūdikis buvo vos kelis colius man nuo pečių. Po trumpos 
pertraukėlės kūdikis vėl pratrūko. Kol pasiekėme upę, labai mielai bū- 
čiau išmetęs tą rėksmingą padarą pro langą. 

Tačiau, kai užvažiavome ant tilto, įvyko keistas dalykas. Kūdikis 
pamažėle aprimo ir nutilo. Susičiaupė, užsimerkė ir kietai užmigo. Mo- 
tina nusišypsojo tėvui, tartum primintų: „Matai, aš taip tau ir sakiau“ 

Visą kelią į miestą tėvai kuždėjosi. Juodu nusprendė, kad motina 
išlips prie bažnyčios ir pabėgės pas Popą ir Perlą nupirkti ledų. Abu 
rūpinosi, kad Perlai gali kilti įtarimas, kodėl ji perkanti tik ledus, mat 
nieko daugiau mums šiuo metu nereikėjo, ir kodėl būtent motina tre- 
čiadienį popiet atvažiavo į miestą. Juodu sutarė, kad Perlos smalsumas 
niekaip nebus patenkintas ir kad bus šiek tiek linksma matyti ją ken- 
čiant dėl savo pomėgio visur kaišioti nosį. Nors ir kokia protinga, Per- 

la niekad neatspės, kad ledai nesantuokiniam kūdikiui, kurį slepiame 
sunkvežimaityje. 

Sustojome prie savosios bažnyčios. Niekas mūsų nestebėjo, tad 
motina padavė kūdikį man, griežtai nurodžiusi, kaip tinkamai laikyti 
tokią būtybę. Vos tik ji užtrenkė dureles, jo burna plačiai prasižiojo, 
akys sužioravo, plaučiai pritvinko pykčio. Jis dukart klyktelėjo ir maž- 
ne mirtinai mane išgąsdino, kol tėvas atleido sankabą, ir mes vėl pa- 
judėjome be tikslo važinėtis po Blek Ouko gatves. Mažylis pažvelgė į 
mane ir liovėsi verkęs. 

— Tik nesustok, — pasakiau tėvui. 

Pravažiavome pro džiną — vaizdas buvo nykus, kai aplinkui jo- 
kios veiklos. Pasukome už metodistų bažnyčios ir mokyklos, paskui 
grįžome pietų kryptimi Pagrindine gatve. Motina išėjo iš Popo ir Per- 
los krautuvėlės su popieriniu maišeliu ir — nieko stebėtina — čia pat 
pridurmui jos sekė Perla, be paliovos kalbėdama. Kai važiavome pro 
šalį, jiedvi vis šnekėjosi. Tėvas lyg niekur nieko pamojo. 

Tiesiog jaučiau, kad mus tuoj nutvers su Letčerių kūdikiu. Vienas 
garsus jo klyksmas, ir visas miestas sužinos mūsų paslaptį. 

Vėl apsukome džiną, ir važiuodami bažnyčios link išvydome 
mūsų laukiančią motiną. Vos tik pririedėjome jos paimti, kūdikio 
akys atsimerkė. Apatinė lūpa sudrebėjo. Jau buvo pasirengęs suklykti, 
kai kyštelėjau jį motinai: 

— Šit, paimk, — tariau ir išsiropščiau iš sunkvežimaičio, dar jai 
nespėjus įlipti. Mano greitumas juodu nustebino. 

— Kur eini, Lukai? — paklausė tėvas. 

— Jūs minutėlę pavažinėkite. Man reikia nupirkti dažų. 

— Lipk vidun! — paliepė jis. 

Kūdikis klyktelėjo, ir motina paskubėjo įšokti kabinon. Aš nėriau 
už sunkvežimaičio ir kiek nešė kojos nuskuodžiau į gatvę. 

Už savęs išgirdau dar vieną klyksmą, nebe tokį garsų, ir sunkve- 
žimaitis pajudėjo iš vietos. 

Nubėgau prie ūkinių prekių parduotuvės, pripuoliau prie dažų 
prekystalio ir paprašiau pardavėją trijų galonų baltų „Pittsburgh Paint“. 

— Turiu tik du, — pasakė jis. 

Buvau pernelyg nustebęs, kad ištarčiau nors žodį. Kaip gali ūki- 
nių prekių parduotuvė pristigti dažų? 

— Turėtume gauti iki pirmadienio, — pasakė jis. 

— Duokite du, — paprašiau. 

Neabejojau, kad dviejų galonų nepakaks priekiui užbaigti, bet 
padaviau pardavėjui šešis vieno dolerio banknotus, ir jis atskaičiavo 
man grąžą. 

— Padėsiu tau nunešti, — pasisiūlė jis. 

— Ne, aš pats, — atsisakiau ir siekiau abiejų kibirėlių. Vargais 
negalais juos pakėlęs, mažne virsdamas nukrypavau tarpueiliu. Iš- 
vilkau dažus iš krautuvės ant šaligatvio. Nužvelgiau gatve į abi puses, 
klausydamasis, ar neišgirsiu sergančio kūdikio klyksmo. Ačiū Dievui, 
mieste buvo tyku. 

Ant šaligatvio priešais savo krautuvėlę vėl pasirodė Perla, į visas 
puses šaudydama akimis. Aš užsiglaudžiau už vieno pastatyto prie 
gatvės krašto automobilio. Paskui išvydau mūsų sunkvežimaitį: vos 
šliaužė pietų kryptimi ir atrodė labai įtartinai. Tėvas pastebėjo mane ir 
pririedėjęs sustojo vidury gatvės. Sutelkęs visas jėgas pakėliau kibirė- 
lius ir nubėgau prie sunkvežimaičio. Tėvas iššoko padėti. Aš liuoktelė- 
jau į kėbulą, ir jis padavė man dažus. Verčiau jau važiuosiu gale, toliau 
nuo mažiausiojo Letčerio. Vos tik tėvas atsisėdo prie vairo, kūdikis 
viauktelėjo. 

Sunkvežimaitis metėsi priekin, ir mažylis nurimo. Kai važiavome 
pro krautuvėlę, aš šūktelėjau: 

— Sveika gyva, Perla! 

Libė su Mamute sėdėjo ant priekinio priebučio laiptelių ir laukė 
mūsų. Kai tik sunkvežimaitis sustojo, kūdikis vėl pratrūko bliauti. Mo- 
terys puolė virtuvėn, kur suskato kimšti jam ledų. 

— Kreighedo apygardoje neužteks benzino, kad tas padaras ty- 
lėtų, — tarė tėvas. 

Laimė, ledai kūdikį nuramino. Mažasis Letčeris užmigo savo 
motinai ant rankų. 

Kadangi vaniliniai ledai padėjo, kai mane buvo ištikę pilvo dieg- 
liai, šis vaistas palaikytas dar vienu įrodymu, kad mažylis iš dalies 
Čandleris. Mane tai ne itin paguodė. 

Tokio dalyko, kad turėsime pilną daržinę Letčerių, mes tikrai ne- 
sitikėjome. Ir nors iš pradžių mus guodė mūsų pačių krikščioniškoji 

atjauta bei kaimyniškumas, netrukus ėmėme domėtis, kiek ilgai jie 
gali pas mus pasilikti. Aš pirmasis užvedžiau tą kalbą per vakarienę, 
kai po ilgų dienos įvykių apsvarstymų paklausiau: 

— Kaip manote, ar ilgai jie čia gyvens? 

Tėvukas išsakė nuomonę, kad jie išsidangins, kai tik nuslūgs 
potvynio vandenys. Gyventi kito fermerio daržinėje aplinkybėms 
spiriant toleruotina, bet nė vienas, turintis nors kiek savigarbos, nepa- 
siliks nė dienos ilgiau nei būtina. 

— Ką jie valgys sugrįžę namo? — paklausė Mamutė. — Tuose 
namuose nelikę nė trupinėlio maisto. — Ir leidosi pranašauti, kad jie 
bus pas mus iki pavasario. 

Tėvas spėjo, kad menka jų lūšna nepajėgs atlaikyti potvynio, 
ir Letčeriai neturės kur grįžti. Be to, jie neturi nei sunkvežimio, nei 
kokios kitos transporto priemonės. Pastaruosius dešimt metų savo 
žemėje jie badavo. Kurgi kitur jie dėsis? Tokia perspektyva Tėvuką 
šiek tiek prislėgė. 

Motina daugiau klausėsi, tačiau viena proga vis dėlto priminė, 
kad Letčeriai ne tokie žmonės, kad jiems būtų nepatogu gyventi sveti- 
moje daržinėje. Ir jai rūpėjo vaikai — ne tik akivaizdžios sveikatos bei 
mitybos problemos, bet ir jų auklėjimas bei dvasinė raida. 

Tėvuko pranašystė, kad jie greitai išsidangins, buvo prie stalo 
apsvarstyta ir galop atmesta. Trim balsais prieš vieną. Keturiais, jeigu 
priskaitysim ir mane. 

— Kaip nors išsilaikysim, — tarė Mamutė. — Turime pakanka- 
mai maisto, kad užtektų per visą žiemą ir mums, ir jiems. Jau jie čia, 
neturi kur kitur eiti, ir mes jais pasirūpinsime. — Niekas neketino su 
ja ginčytis. — Ne šiaip sau Dievas mums davė dosnų daržą, — pridūrė 
ji, linktelėdama mano motinai. — Luko Evangelijoje Jėzus pasakė: „Pa- 
sikviesk vargšų, paliegėlių, luošų ir aklų, tai būsi palaimintas“. 

— Nudobsime du meitėlius vietoj vieno, — pasakė Tėvukas. — Už- 
teks mėsos visai žiemai. 

Meitėliai bus dobiami gruodžio pradžioje, kai atšals orai ir ne- 
beliks bakterijų. Kasmet meitėlius nušaudavo į galvą, nuplikydavo 
verdančiu vandeniu ir pakabindavo ant medžio šalia padargų pa- 
šiūrės, paskiau išskrosdavo ir supjaustydavo į daugybę gabalų. Taigi 
turėdavome sūdytos kiaulienos, kumpio, nugarinės, dešrų ir šonkau- 
liukų. Viską sudorodavome — liežuvį, smegenis, kojas. „Viską, išskyrus 
žvygsmą“ — tokį posakį girdėjau visą savo gyvenimą. Ponas Džeteris 

iš anapus kelio buvo neblogas mėsininkas. Jis prižiūrėdavo, kaip skro- 
džiame, paskiau išpjaustydavo, kur buvo sudėtingiau. Už sugaištą laiką 
gaudavo ketvirtį geriausių išpjovų. 

Pirmasis mano prisiminimas apie meitėlio dobimą buvo toks, 
kad nubėgau už namo ir susivėmiau. Tačiau laikui bėgant ėmiau iš 
anksto to laukti. Jeigu nori kumpio ir sūdytos kiaulienos, privalai nu- 
dobti meitėlį. Bet Letčeriams išmaitinti iki pavasario prireiks daugiau 
nei dviejų meitėlių. Jų vienuolika, įskaitant ir kūdikį, kuris dabar gy- 
veno vaniliniais ledais. 

Kalbėjomės apie juos, o aš pradėjau svajoti, kaip patrauksime į 
šiaurę. 

Kelionė dabar atrodė labiau viliojanti. Užjaučiau Letčerius ir 
didžiavausi, kad juos išgelbėjome. Žinojau, kad krikščionys privalo 
padėti vargšams. Supratau visa tai, bet nepajėgiau įsivaizduoti, kaip 
gyvenčiau su visais tais mažais vaikais, bėginėjančiais po mūsų fermą. 
Netrukus jau eičiau į mokyklą. Ar ir Letčeriukai su manimi? Kadangi 
jie būtų naujokai, ar iš manęs būtų tikimasi, kad juos supažindinčiau 
su viskuo? Ką pagalvotų mano draugai? Regėjau prieš akis vien pa- 
žeminimą. 

O dabar, kai jie gyvena pas mus, tik laiko klausimas, kada didžioji 
paslaptis išaiškės. Rikis bus badomas pirštais kaip tėvas. Perla sumos, 
kas valgo tuos vanilinius ledus. Šis bei tas kokiu nors būdu prasisunks, 
ir mes būsime žlugę. 

— Lukai, jau baigei? — paklausė tėvas, išbudindamas mane iš 
minčių. 

Mano lėkštė buvo tuščia. Visi žvelgė į ją. Jie turi aptarti suaugu- 
siųjų reikalus. Man duota suprasti, kad susirasčiau ką nors veikti. 

— Ačiū už vakarienę. Galiu eiti? — pakartojau savo įprastas ei- 
lutes. 

Mamutė linktelėjo, ir aš nuėjau į galinį priebutį, pastumdamas 
tinklelines duris, kad šios trinkteltų. Paskiau patamsiuos nuslinkau ant 
suolo prie virtuvės durų. Iš čia viską girdėsiu. Jie rūpinosi dėl pinigų. 
Derliaus paskola bus „perkelta“ iki ateinančio pavasario, ir tuomet jie 
imsiąsi jos. Kitos fermos sąskaitos irgi galės būti atidėtos, nors Tėvu- 
kui buvo nemalonu pagalvoti, kad apgaus savo kreditorius. 

Svarbiausia ištempti žiemą. Dėl maisto ne bėda. Bet reikia pinigų 
būtiniems dalykams, pavyzdžiui, elektrai, benzinui ir alyvai sunkve- 
žimaičiui, taip pat produktams: kavai, miltams ir cukrui. O kas, jeigu 

kuris nors susirgs ir prireiks daktaro ar vaistų? Kas jeigu sulūš sunk- 
vežimaitis ir teks pirkti atsarginių dalių? 

— Šiais metais nieko nepaaukojome bažnyčiai, — priminė Ma- 
mutė. 

Tėvukas paskaičiavo, kad maždaug trisdešimt procentų derliaus 
vis dar laukuose mirksta vandenyje. Jeigu orai pasitaisys ir visa iš- 
džius, galbūt pasisektų išgelbėti mažą dalelytę. Tai duotų šiokių tokių 
įplaukų, tačiau didžiąją dalį pasiliktų džinas. Nei Tėvukas, nei mano 
tėvas nebuvo nusiteikę optimistiškai, kad 1952-aisiais dar rinksime 
medvilnę. 

Problema — pinigai. Šeima beveik visai jų nebeturi, ir jokios 
vilties sulaukti daugiau. Vos pakanka susimokėti už elektrą ir benziną 
iki Kalėdų. 

— Džimis Deilas laiko man darbą „Buicko' gamykloje, — pasakė 
tėvas. — Bet jis negali ilgai laukti. Dėl darbų dabar striuka. Mes pri- 
valome tenai vykti. 

Pasak Džimio Deilo, šiuo metu moka po tris dolerius už valandą, 
keturiasdešimties valandų darbo savaitė, bet galima dirbti ir viršva- 
landžius. 

— Jisai sako, kad galėsiu uždirbti netoli dviejų šimtų dolerių per 
savaitę, — užbaigė tėvas. 

— Mes siųsime namo, kiek išgalėsime, — pridūrė motina. 

Tėvukas ir Mamutė pabandė protestuoti, bet visi suprato, kad 
sprendimas jau priimtas. Tolumoje išgirdau klyksmą, šiek tiek jau pažįs- 
tamą garsą. Kai jis priartėjo, susigūžiau ir pasigailėjau, kad nepasislėpiau 
priekiniame priebutyje. 

Kūdikis grįžta, vėl neramus ir, be abejo, reikalaujantis vanilinių 
ledų. Nusėlinęs toliau nuo priebučio, paėjėjau kelis žingsnius daržinės 
link. Šešėliuose išvydau besiartinančias prie namo Libę ir ponią Let- 
čer. Nėriau už vištidės ir klausiausi, kol jos ėjo pro šalį. Nepaliaujamas 
klyksmas aidėjo po fermą. 

Mamutė ir mano motina pasitiko jas prie galinio priebučio. Buvo 
įjungta šviesa, ir aš stebėjau, kaip jos palinko ties mažuoju pabaisa, 
paskui įsinešė jį vidun. Už lango pamačiau savo tėvą ir Tėvuką pa- 
knopstom išpuolant į priekinį priebutį. 

Keturios moterys užsiėmė kūdikiu, ir užteko vos kelių minučių, 
kad šis nutiltų. Kai visa aprimo, Libė paliko virtuvę ir išėjo laukan. 
Atsisėdo ant priebučio krašto, ton pačion vieton, kurią anądien buvo 

užėmęs Kaubojus, kai parodė man savo spyruoklinį peilį. Nuėjau prie 
namų ir iš kelių pėdų atstumo pašaukiau: 

— Ei, Libe! 

Ji pašoko, paskiau susitvardė. Nuo kūdikio pilvuko dieglių varg- 
šelės nervai buvo pakrikę. 

— Lukai, — tarė. — Ką čia veiki? 

— Nieko. 

— Eikš, sėskis, — pakvietė, patapšnodama šalia savęs. Aš taip ir 
padariau. 

— Ar tas kūdikis visąlaik rėkia? — paklausiau. 

— Panašiai. Bet aš neimu į galvą. 

— Ne? 

— Ne. Jis man primena Rikį. 

— Tikrai? 

— Taip, tikrai. Kada jis grįžta? Ar žinai, Lukai? * 

— Ne. Paskutiniame laiške rašo, kad gal parsiras namo iki Kalėdų. 

— Taigi už dviejų mėnesių. 

— Aha, bet aš nesu toks garantuotas. Pasak Mamutės, visi karei- 
viai rašo, kad grįš iki Kalėdų. 

— Tiesiog negaliu sulaukti. — Ją aiškiai sujaudino ši perspektyva. 

— Kas nutiks, kai jis grįš? — netvirtai paklausiau — kažin ar 
tikrai norėjau išgirsti, ką atsakys. 

— Mudu susituoksime, — su plačia, dailia šypsena atsakė ji, o 
akyse švietė nuostaba ir džiugus lūkestis. 

— Nejaugi? 

— Taip, jis pažadėjo. 

Tikrai nenorėjau, kad Rikis vestų. Jis priklauso man. Mudu žve- 
josime ir žaisime beisbolą, o jis pasakos apie karą. Jis bus mano vyres- 
nysis brolis, o ne kieno nors vyras. 

— Jis baisiai mielutis, — pasakė ji, pakeldama akis į dangų. 

Rikis baisiai visoks, bet aš niekad nevadinsiu jo mielučiu. Bet 
vėlgi, ką gali žinoti, kuo jis taip ją sužavėjo. 

— Nedrįsk niekam pasakoti, Lukai, — staiga surimtėjo ji. — Tai 
mudviejų paslaptis. 

Čia aš specialistas, vos nepasakiau. 

— Nebijok, — nuraminau. — Aš moku saugoti paslaptis. 

— Ar tu moki skaityti ir rašyti, Lukai? 

— Žinoma, moku. O tu? 


310 JOHN GRISHAM 


— Gana neblogai. Ėjau į ketvirtą klasę, paskui motina pradėjo 
gimdyti visus tuos kūdikius, tad gavau mesti. Aš parašiau Rikiui laišką, 
papasakojau viską apie kūdikį. Ar turi jo adresą? 

Kažin, ar Rikis norėtų gauti nuo jos laišką, ir sekundėlę pagal- 
vojau, ar neapsimetus kvaileliu. Tačiau ką padarysi, man Libė patiko. 
Buvo taip pametusi galvą dėl Rikio, jog atrodė nedora neduoti jai 
adreso. 

— Taip, turiu. 

— O voką ar turi? 

— Aišku. 

— Galėtum už mane išsiųsti laišką? Prašau, Lukai. Nemanau, kad 
Rikis žino apie kūdikį. 

Kažkas man pakuždėjo, kad nesikiščiau. Tai jųdviejų reikalas. 

— Turbūt galiu, — pasakiau. 

— O, dėkui, Lukai, — mažne sukvykė ji ir stipriai apsivijo man 
kaklą. — Rytoj duosiu tau tą laišką. Pažadi išsiųsti jį už mane? 

— Pažadu. 

Pagalvojau apie pašto viršininką poną Torntoną ir apie tai, kaip 
šiam būtų smalsu, išvydus laišką nuo Libės Letčer Rikiui į Korėją. Na, 
ką nors sugalvosiu. Gal paklausiu mamos, ką daryti. 

Moterys išnešė mažutėlį Letčerį į galinį priebutį, kur Mamutė 
jį sūpavo, kol užmigo. Mano motina ir ponia Letčer kalbėjosi, koks 
pavargęs mažasis vaikinas, — tas nepaliaujamas riksmas išsekino jį, 
— tad kai pagaliau užmigo, tai miegos stipriai. Netrukus man įgriso 
visos tos kalbos apie kūdikį. 

Motina pažadino mane vos saulei patekėjus ir, užuot subarus, 
kad greičiau ropščiausi iš lovos pasitikti dar vienos dienos fermoje, 
prisėdo šalia mano pagalvės ir ėmė kalbėti: 

— Mes rytoj rytą išvažiuojame, Lukai. Šiandien aš sukrausiu 
daiktus. Tėvas tau padės dažyti namo fasadą, tad verčiau paskubėk. 

— Nelyja? — paklausiau atsisėsdamas. 

— Ne. Apniukę, bet dažyti galima. 

— Kodėl mes išvažiuojame rytoj? 

— Jau laikas. 

— Kada grįšime? 

— Nežinau. Eik pusryčiauti. Šiandien daug ką reiks nuveikti. 

Pradėjau dažyti prieš septynias, saulė rytuose vos buvo pakilusi 
virš medžių. Žolė įdrėkusi, taip pat ir namas, bet rinktis negalėjau. Ta- 
čiau netrukus lentos išdžiūvo, ir darbas man ėjosi sklandžiai. Atėjo ir 
tėvas, ir dviese perkėlėme pastolį, kad būtų galima pasiekti aukščiau. 
Paskiau mus susirado ponas Letčeris ir kelias minutes stebėjęs, kaip 
dažome, pasisiūlė: 

— Norėčiau padėti. 

— Jums nebūtina, — atsiliepė tėvas iš aštuonių pėdų aukščio. 

— Norėčiau atidirbti už išlaikymą, — spyrėsi ponas Letčeris. Juk 
neturėjo ką kita veikti. 

— Gerai. Lukai, eik ir atnešk dar vieną teptuką. 

Aš nubėgau į padargų pašiūrę, sužavėtas, kad vėl pritraukiau ne- 
mokamos darbo jėgos. Ponas Letčeris ėmė įnirtingai dažyti, lyg steng- 
damasis įrodyti, ko yra vertas. 

Susirinko stebėtojų būrys. Suskaičiavau ant žemės už mūsų sep- 
tynis Letčerius, visus vaikus, išskyrus Libę su kūdikiu. Jie sėdėjo ir 
stebėjo mus bereikšmiais veidais. 

Supratau, kad jie laukia pusryčių. Nekreipiau į juos dėmesio ir 
dirbau toliau. 

Tačiau dirbti pasirodė sunku. Pirmas manęs atėjo Tėvukas. Pa- 
kvietė nuvažiuoti prie upokšnio ir pasižiūrėti potvynio. Pasakiau, kad 
man iš tiesų reikia dažyti. 

— Važiuok, Lukai, — pasakė tėvas, ir tai užbaigė mano prieštarą. 

Nuvažiavome traktoriumi nuo namų per apsemtus laukus, kol 
vanduo ėmė siekti bemaž virš priekinių ratų. Kai nebegalėjome toliau 
važiuoti, Tėvukas užgesino variklį. Ilgai sėdėjome traktoriuje, supami 
šlapių medvilnių, kurias taip sunkiai auginome. 

— Tu rytoj išvažiuosi, — pagaliau prabilo jis. 

— Taip, seneli. 

— Bet greitai grįši. 

— Taip, seneli. — Mano motina, ne Tėvukas, nuspręs, kada mums 
grįžti. Ir jeigu Tėvukas mano, kad kurią nors dieną mes grįšime į savo 
kamputį šeimos fermoje ir imsime auginti dar vieną derlių, tai jis klys- 
ta. Man pagailo senelio, ir aš jo jau ilgėjausi. 

— Aš dar mąsčiau apie Henką ir Kaubojų, — pasakė jis, neati- 
traukdamas akių nuo vandens traktoriaus priekyje. — Palikime tai 

ramybėje, kaip sutarėme. Neišeis nieko gera, jei kam nors pasakysime. 
Tai paslaptis, kurią nusinešime į kapą. — Jis ištiesė man paspausti de- 
šinę ranką. — Sutarta? — paklausė. 

— Sutarta, — atsakiau, paspausdamas stambų, įdiržusį jo delną. 

— Neužmirši tenai savo Tėvuko, ką? 

— Neužmiršiu. 

Jis užvedė traktorių, įstūmė atbulinę pavarą ir apsisuko patvinu- 
siame vandenyje. 

Kai sugrįžau prie dažomo namo, ten uoliai mano teptuku darba- 
vosi Persis Letčeris. Be žodžių grąžino jį man ir nušlepseno atsisėsti 
po medžiu. Dažiau kokias dešimt minučių, tada Mamutė, išėjusi ant 
priebučio, pašaukė: 

— Lukai, eikš čia. Turiu tau kai ką parodyti. 

Apie namo galą ji nusivedė mane prie silosinės. Visur telkšojo 
purvinos balutės, ir vanduo buvo įšliaužęs trisdešimt pėdų daržinės 
vidun. Ji norėjo pasivaikštinėti ir pasišnekėti, bet visose pusėse buvo 
vien purvas ir vanduo. Mudu atsisėdome ant bebortės priekabos 
krašto. 

— Ką tu man parodysi? — po ilgos tylos paklausiau. 

— Ak, nieko. Tik norėjau pabūti kelias minutes su tavimi vienu 
du. Tu rytoj išvažiuoji. Bandžiau prisiminti, ar kada nors esi praleidęs 
nors vieną naktį ne namie. 

— Neprisimenu tokios, — pasakiau. Žinojau, kad gimiau tame 
miegamajame, kuris dabar priklauso tėvams. Žinojau, kad pirmiausia 
buvau paliestas Mamutės rankų. Ji priėmė mane ir pasirūpino motina. 
Ne, aš niekad nebuvau palikęs namų, netgi nė vienai nakčiai. 

— Šiaurėje jums puikiai seksis, — tarė ji nelabai įtikinamai. — 
Daug čionykščių Žmonių keliauja ten ieškotis darbo. Jiems visados 
puikiai sekasi, ir visados jie sugrįžta. Nė nepajusi, kai sugrįši namo. 

Mylėjau Mamutę taip stipriai, kaip kiekvienas vaikas myli savo 
močiutę, tačiau žinojau, kad niekad nebegyvensiu jos namuose ir ne- 
bedirbsiu jos laukuose. 

Mudu dar kiek pasišnekėjome apie Rikį, paskui apie Letčerius. 
Ji apkabino mane per pečius, prisitraukė prie pat savęs ir ne vienąsyk 
privertė pasižadėti, kad rašysiu laiškus. Taip pat gavau pasižadėti, kad 
stropiai mokysiuosi, klausysiu tėvų, lankysiu bažnyčią bei skaitysiu 
Šventąjį Raštą ir kruopščiai paisysiu kalbos, kad nekalbėčiau kaip 
jankis. 

Kai išgavusi visus pažadus ji baigė, jaučiausi išsekęs. Apeidami 
balas, mudu sugrįžome namo. 

Rytas pamažėle tęsėsi. Letčerių orda po pusryčių išnyko, bet vėl 
parsirado kaip tik priešpiečių. Jie stebėjo, kaip abu tėvai, manasis ir jų, 
bandė pralenkti vienas kitą dažydami namo fasadą. 

Pamaitinome juos ant galinio priebučio. Kai visi pavalgė, Libė 
pasitempė mane į šalį ir padavė laišką Rikiui. Iš atsargų, kurias laikėme 
virtuvės stalo gale, man pavyko nukniaukti tuščią voką. Adresavau jį 
Rikiui per armijos pašto skyrių San Diege ir priklijavau ženkliuką. Ši- 
tai Libei padarė nemenką įspūdį. Ji atsargiai įkišo laišką vidun, paskui 
dusyk lyžtelėjusi užklijavo voką. 

— Dėkui, Lukai, — tarė ir pabučiavo mane į kaktą. 

Paslėpiau voką po marškiniais, kad niekas nepamatytų. Buvau 
nusprendęs užsiminti apie laišką motinai, tačiau nepasitaikė progos. 

Įvykiai rutuliojosi sparčiai. Popietę mano motina ir Mamutė 
skalbė ir lygino drabužius, kuriuos pasiimsime. Tėvas ir ponas Letče- 
ris dažė, kol baigėsi dažai. Norėjau sulėtinti laiką, bet kažkodėl diena 
prabėgo greitai. 

Ištvėrėme dar vieną tylią vakarienę, kiekvienam rūpėjo kelionė į 
šiaurę, tačiau dėl skirtingų priežasčių. Jaučiausi toks liūdnas, jog visai 
neturėjau apetito. 

— Kuriam laikui tai tavo paskutinė vakarienė, Lukai, — tarė Tė- 
vukas. Nežinau, kodėl jis taip pasakė, tačiau tai nė kiek nepadėjo. 

— Kalbama, kad Šiaurėje maistas prastokas, — pridūrė Mamutė, 
stengdamasi palengvinti padėtį. Tačiau irgi prašovė pro šalį. 

Sėdėti ant priebučio laiptelių buvo per žvarbu. Susirinkome 
svetainėje ir mėginome šnekučiuotis lyg niekur nieko. Bet visos 
temos atrodė netinkamos. Bažnytiniai reikalai nuobodūs. Beisbolo 
varžybos baigėsi. Visi vengė užsiminti apie Rikį. Netgi orai nepajėgė 
suturėti mūsų dėmesio. 

Galiausiai pasidavėme ir nuėjome miegoti. Motina apkamšė 
mane ir palinkėjo labos nakties. Paskiau tą patį padarė ir Mamutė. 
Tėvukas stabtelėjo tarti kelių žodelių, ko niekad anksčiau nedary- 
davo. 

Kai pagaliau likau vienas, pasimeldžiau. Paskiau įsmeigiau 
žvilgsnį į tamsias lubas ir bandžiau patikėti, kad tai mano paskutinioji 
naktis fermoje. 

Mano tėvas buvo sužeistas 1944-aisiais Italijoje. Gydytas ten, 
paskiau sanitariniame laive, kol galiausiai parsiųsdintas į Bostoną 
reabilitacijai. Kai atvyko į Memfio autobuso stotį, turėjo du kariš- 
kus kelioninius krepšius, prikimštus drabužių, ir kelis suvenyrus. Po 
dviejų mėnesių jis vedė mano motiną. O dar po dešimties mėnesių 
pasaulį išvydau aš. 

Niekad nebuvau matęs tų kelioninių krepšių. Kiek žinojau, nuo 
karo laikų jie nenaudoti. Kai anksti kitą rytą įžengiau į svetainę, abu 
buvo perpus prikrauti drabužių, o motina triūsė dėliodama kitus bū- 
tiniausius dalykus. Sofa buvo nuklota jos suknelėmis, antklodėmis ir 
keleriais marškiniais, kuriuos vakar išlygino. Pasiteiravau ją apie kelio- 
ninius krepšius, ir man atsakyta, kad pastaruosius aštuonerius metus 
tie gulėję padargų pašiūrės sandėliuke po stogu. 

— Nagi, paskubėk pusryčiauti, — paragino ji, lankstydama rank- 
šluostį. 

Paskutiniam mūsų valgiui Mamutė nieko nepagailėjo. Kiaušiniai, 
dešra, kumpis, kukurūzų košė, skrudintos bulvytės, troškinti pomido- 
rai ir pyragėliai. 

— Kelionė autobusu ilga, — pasakė ji. 

— Kiek ilga? — paklausiau. Sėdėjau prie stalo ir laukiau pirmojo 
savo kavos puodelio. Vyrai buvo kažkur išėję. 

— Tavo tėvas sakė, kad aštuoniolika valandų. Dievas žino, kada 
jūs vėl gausite gerai pavalgyti. — Ji švelniai pastatė ant stalo priešais 
mane puodelį kavos, paskui pabučiavo į kaktą. Mamutei vienintelis 
geras maistas buvo tik jos virtuvėje gamintas iš čia pat fermoje išau- 
gintų produktų. 

Vyrai jau buvo pavalgę. Mamutė su savo kava sėdėjo greta manęs 
ir stebėjo, kaip aš kertu išdėliotas ant stalo vaišes. Mudu vėl pakarto- 
jome pažadus — rašyti laiškus, klausyti tėvų, skaityti Bibliją, kalbėti 
maldas, saugotis, kad netapčiau jankiu. Iš esmės tai buvo priesakų 
sąrašas. Kramsnojau valgį ir atitinkamais momentais linksėjau. 

Ji paaiškino, kad motinai reikės pagalbos, kai ateis į pasaulį kū- 
dikis. Tenai Flinte bus ir kitų arkanzasiečių, gerų baptistų, kuriais bus 
galima pasikliauti, tačiau privalėsiu padėti atlikti kasdienius darbus 
namuose. 


DAŽYTAS NAMAS 315 


— Kokių darbų? — paklausiau pilna burna valgio. Maniau, kad 
kasdienių darbų sąvoka liečia tik fermą. Buvau tikras, kad juos palieku 
praeity. 

— Tik po namus, — pasakė ji, staiga ėmusi kalbėti miglotai. 
Mamutė niekad nėra nakvojusi didmiestyje. Visai nenutuokė, kur mes 
gyvensime, tačiau nenutuokėme ir mes. — Tu tik pasistenk padėti, kai 
atsiras mažylis, — pridūrė. 

— Kas, jeigu jis rėks kaip tas Letčerių kūdikis? — paklausiau. 

— Nerėks. Joks vaikas taip nerėkė. 

Praėjo motina su glėbiu drabužių. Ji sukosi sparčiai. Metų metus 
svajojo apie šią dieną. Tėvukas, Mamutė ir netgi galbūt mano tėvas 
manė, kad mes išvykstame tik laikinai. Mano motinai tai buvo labai 
svarbus etapas. Ši diena keičia ne tik josios, bet ir ypač mano gyveni- 
mą. Nuo ankstyvo amžiaus ji man įkalbėjo, kad aš nebūsiu fermeris, ir 
išvykdami mes nukertame saitus. 

Virtuvėn užklydo Tėvukas ir įsipylė kavos. Atsisėdo į krėslą ga- 
lustalėje, greta Mamutės, ir stebėjo, kaip aš valgau. Nemokėjo jis gra- 
žiai sveikintis ir tikrai neišmanė, kaip atsisveikinti. Mėgdavo sakyti, 
kuo mažiau žodžių, tuo geriau. 

Kai jau tiek prisikimšau, jog darėsi negera, mudu su Tėvuku 
išėjome ant priekinio priebučio. Tėvas tempė kelioninius krepšius į 
sunkvežimaitį. Buvo apsirengęs krakmolytais marškiniais, krakmo- 
lytomis darbinėmis chaki spalvos kelnėmis, be įprasto kombinezono. 
Motina vilkėjo dailia sekmadienine suknele. Nenorėjom atrodyti kaip 
pabėgėliai iš Arkanzaso medvilnės laukų. 

Tėvukas nusivedė mane į priekinį kiemą, ten, kur anksčiau būda- 
vo antroji bazė, ir iš čia atsisukę pažvelgėme į namą. Skaisčioje rytme- 
čio saulėje šis tviskėjo. 

— Gerai padirbėta, Lukai, — pagyrė jis. — Tu puikiai pasidar- 
bavai. 

— Gaila, kad nebaigėme, — toli dešinėje, prie kampo, nuo kurio 
pradėjo Trotas, liko nenudažytas plotelis. Taupėme paskutiniuosius 
keturis galonus kaip įmanydami, tačiau šiek tiek pritrūkome. 

— Manau, reikėtų dar pusės galono, — pasakė Tėvukas. 

— Taip, seneli. Maždaug tiek. 

— Šią žiemą bus padaryta, — tęsė jis. 

— Dėkui, Tėvuk. 

— Kai visi parvažiuosite, rasite užbaigta. 

— Kaip būtų gerai. 

Susiėjome prie sunkvežimaičio, ir visi paskutinįsyk apkabinome 
Mamutę. Sekundėlę pamaniau, kad ji vėl perbėgs pažadų sąrašą, bet 
buvo pernelyg susijaudinusi, jai stigo kvapo. Mes sulipome — Tėvukas 
prie vairo, aš viduryje, motina prie lango, tėvas gale su kelioniniais 
krepšiais — ir atbulom išriedėjome į kelią. 

Kai tolome, Mamutė sėdėjo ant priekinio priebučio ir šluostėsi 
akis. Tėvas prisakė man neverkti, bet nepajėgiau susiturėti. Įsikibau į 
motinos ranką ir paslėpiau prie jos veidą. 

Sustojome Blek Ouke. Tėvas turėjo kažkokį reikaliuką koope- 
ratyve. Aš norėjau atsisveikinti su Perla. Motina turėjo Libės laišką 
Rikiui. Nunešė jį į paštą ir išsiuntė kaip dera. Mudu su ja ilgai dėl to 
tarėmės, ir ji nusprendė, kad tai ne mūsų reikalas. Jeigu Libė nori pa- 
rašyti Rikiui ir pranešti apie jų kūdikį, neturėtume jai trukdyti. 

Aišku, Perla žinojo, kad mes išvykstame. Laikė apsikabinusi 
mane už kaklo, kol pamaniau, kad tas tuoj nulūš, paskiau išsitraukė 
popierinį maišelį, pilną saldainių. 

— Tau norėsis jų kelionėje, — pasakė. Spoksojau išsižiojęs į 
daugybę šokoladukų, mėtinių ir kietų ledinukų maišelyje. Kelionė jau 
dabar pavykusi. Pasirodė Popas, paspaudė man lyg suaugusiam ranką 
ir palinkėjo sėkmės. 

Nuskubėjau atgal prie sunkvežimaičio ir parodžiau saldainius 
Tėvukui, kuris tebesėdėjo prie vairo. Tėvai netrukus irgi sugrįžo. Ne- 
buvome nusiteikę iškilmingoms palydoms. Išvykstame iš nevilties ir 
dėl nenusisekusio derliaus. Tiesą sakant, ne itin troškome, kad mies- 
tuke sužinotų, jog mes sprunkame į Šiaurę. Tačiau rytas tik įpusėjo, ir 
visur buvo ramu. 

Pakeliui į Džounsborą nuo plento stebėjau laukus. Buvo tokie 
pat šlapi kaip ir mūsiškiai. Grioviai iki kraštų pilni rusvo vandens. 
Upokšniai ir srautai išsilieję iš krantų. Pravažiavome pro žvyrkelį, 
kur mudu su Tėvuku laukėme tikėdamiesi nusamdyti kalnėnų. Ten 
sutikome Spruilus, ir aš pirmąsyk išvydau Henką, Talę ir Trotą. Jeigu 
ten anksčiau būtų atsiradęs koks nors kitas fermeris arba mes būtume 
atvažiavę vėliau, šiuo metu Spruilai visi visučiai jau būtų buvę Jurika 
Springse. 

Kaubojaus vairuojamu šiuo sunkvežimaičiu Talė naktį per aud- 
rą įveikė tą patį kelią. Kaip ir mes, spruko ieškoti geresnio gyvenimo 
šiaurėje. Vis dar sunku patikėti, kad ji šitaip pabėgo. 

Iki pasiekėme Netletoną, miesteliuką netoli Džounsboro, nema- 
čiau laukuose nė vieno medvilnę renkančio žmogaus. Toliau grioviai 
jau buvo ne tokie pilni vandens, žemė ne tokia įšlapusi. Uoliai triūsė 
vienas kitas meksikietis. 

Miesto prieigose dėl didelio mašinų srauto gavome važiuoti lė- 
čiau. Atsisėdau aukščiau, kad galėčiau viską matyti: krautuves, dailius 
namus, švarius automobilius ir vaikštinėjančius žmones. Negalėjau 
neprisiminti savo pirmosios kelionės į Džounsborą. Kai vaikas iš fer- 
mos patekdavo į didelį miestą, paskiau savaitę jis apie tai kalbėdavo. O 
jeigu netgi į Memfį — kalbos užtekdavo mėnesiui. 

Gausus transporto eismas Tėvuką aiškiai nervino. Laikė įsitvė- 
ręs vairą, mynė stabdžius ir kažką murmėjo sau po nosim. Įsukome 
į kažkokią gatvę, ir joje buvo „Greyhound'* stotis, judri vieta su 
trim spindinčiais autobusais, išsirikiavusiais kairėje. Sustojome prie 
šaligatvio krašto netoli ženklo IŠVYKIMAS ir sparčiai išsikrovėme. 
Tėvukas buvo ne iš tokių, kurie mėgsta glėbesčiuotis, tad atsisveikinti 
ilgai neužtruko. Bet kai žnybtelėjo man skruostą, pamačiau, kad jo 
akys sudrėkusios. Kaip tik todėl jis nuskubėjo prie sunkvežimaičio ir 
iškart nuvažiavo. Mes mojome, kol jis dingo iš akių. Man susopo širdį, 
kai jo sunkvežimaitis užsuko už kampo ir pasislėpė. Tėvukas važiuoja 
atgalios į fermą, atgalios į potvynį, atgalios pas Letčerius, atgalios į ilgą 
žiemą. Tačiau tuo pat metu man palengvėjo, kad aš tenai nebegrįšiu. 

Mes apsisukome ir įėjome į stotį. Mūsų nuotykis jau prasideda. 
Tėvas pastatė krepšius prie kelių krėslų, paskiau mudu pasukome prie 
bilietų kasos. 

— Prašom tris bilietus į Sent Lujį, — pasakė jis. 

Aš išsižiojau ir visiškai apstulbintas pažvelgiau į jį. 

— Į Sent Lujį? — paklausiau. 

— Autobusas išvyksta dvyliktą, — pasakė kasininkas. 

Tėvas sumokėjo už tris bilietus, ir mudu atsisėdome prie moti- 
nos. 

— Mama, mes vykstame į Sent Lujį! — pasakiau. 

— Ten tik stabtelsime, Lukai, — paaiškino tėvas. — Pagausime 
autobusą į Čikagą, o paskui — į Elintą. 


* Stambiausia JAV tarpmiestinių autobusų kompanija, pervežanti keleivius. 

— Kaip manai, ar pamatysime Steną Mjušelą? 

— Abejoju. 

— Ar negalėsime pamatyti Sportininkų parko? 

— Ne šioje kelionėje. Galbūt kitąsyk. 

Po kelių minučių man leista pasibastyti po stotį ir apsidairyti. 
Ten buvo kavinukė, kurioje du kareivukai gėrė kavą. Pagalvojau apie 
Rikį ir supratau, kad kai jis grįš namo, manęs tenai nebebus. Išvydau 
negrų šeimyną — mūsiškėje Arkanzaso dalyje tai retas reginys. Jie lai- 
kė krepšius ir atrodė tokie pat sutrikę kaip ir mes. Taip pat pamačiau 
dar dvi fermerių šeimas, tokius pat pabėgėlius nuo potvynio. 

Kai sugrįžau pas tėvus, šie sėdėjo susiėmę už rankų ir kalbėjosi. 
Regis, laukėme amžinybę, paskui pakvietė užimti vietas autobuse. 
Kelioniniai krepšiai buvo padėti į bagažo skyrių autobuso apačioje, ir 
mes įlipome į saloną. 

Motina ir aš atsisėdome greta, tėvas tuoj už mūsų. Gavau vietą 
prie lango ir spoksojau pro jį, nieko nepraleisdamas, kol sukinėjomės 
po Džounsborą ir išvažiavome į autostradą, kur leidomės šiaurėn, o 
pro mus iš abiejų pusių skriejo vien tik apsemti medvilnių laukai. 

Kai pagaliau pajėgiau atitraukti akis nuo lango, pažvelgiau į mo- 
tiną. Jos galva ilsėjosi ant sėdynės atkaltės. Sėdėjo užsimerkusi, o lūpų 
kampučiuose pamažu ryškėjo šypsenėlė. 

Iki to 1952-ųjų rugsėjo Lukas Čandleris nei turėjo paslapčių, nei mokėjo meluoti. Bet 
ilgą, karštą jo septintųjų metų rudenį padėti nuimti medvilnės derlių į Čandlerių fermą atvyksta 
dvi grupės lauko darbininkų. Ir staiga į Luko pasaulį plūsteli paslaptys. Žiauri žmogžudystė su- 
kelia miestuke daugybę gandų ir įtarimų. Daili mergina įžiebia užgintas aistras. Dar kitai gimsta 
nesantuokinis kūdikis... ir kažkas slapčia pradeda dažyti pilkas Čandlerių namo sienas, kol pa- 
mažu orų nugairintas statinys sutviska baltuma. Stebėdamas aplinkinį pasaulį mažasis Lukas 
atskleidžia paslaptis, galėjusias sukrėsti žmonių gyvenimus ir visam laikui pakeisti jo šeimos bei 
miestuko likimą. 

Džonas Grišemas — kitoks nei visados. „Dažytas namas" — jaudinantis, dvasingas pa- 
sakojimas apie paprastų Arkanzaso fermerių gyvenimą ir kovą už būvį. 

Iki to 1952-ųjų rugsėjo Lukas Čandleris nei turėjo paslapčių, nei 


mokėjo meluoti. Bet ilgą, karštą jo septintųjų metų vasarą padėti 


įtarimų. Daili mergina įžiebia užgintas aistras. Dar kitai gimsta 
nesantuokinis kūdikis... ir kažkas slapčia pradeda dažyti pilkas 
Čandlerių namo sienas, kol pamažu orų nugairintas statinys 
sutviska baltuma. Stebėdamas aplinkinį pasaulį, mažasis Lukas 
atskleidžia paslaptis, galėjusias sukrėsti žmonių gyvenimus ir 
visam laikui pakeisti jo šeimos ir miestuko likimą. 

